
Edis pasimuistė. Aplinkui, nelyginant bjauri uošvė, inkštė tirpyklė. 
Viršuje tviskėjo žvaigždės, ryškiai, tarsi žadindamos naujas viltis... 
arba klastingus norus. Jis pažvelgė į Siuzaną, parietusią po savimi 
kojų strampgalius; dirstelėjo į Džeiką, tebevalgantį buritą; nukreipė 
akis į Oi, paguldžiusį savo snukį ant berniuko kulkšnies ir neatitrau- 
kiantį nuo jo susižavėjimą spinduliuojančių akių. 

Laužas pamažu prigeso. Tą patį galima buvo pasakyti ir apie 
Demono mėnulį, blankiai žėruojantį vakaruose. 

- Rolandai. - Edžiui pasirodė, kad jo balsas girgžda, kaip surūdijęs 
ratas. 

Šaulys, kuris nutilo norėdamas siurbtelėti vandens, atsigręžė į 
bendražygį ir pakėlė antakius.. 

- Iš kur tu žinai visas smulkmenas? 

Rolandas šyptelėjo. 

- Nemanau, jog tau iš tikrųjų tai rūpi. 

Jis sakė tiesą - pagyvenęs randuotas ilgšis retai kada klysdavo. 
Šioji savybė ypač erzino Edį. 

- Gerai, kiek laiko tu kalbėjai? Stai, kas man įdomu. 

- Tu pavargai? Užsimanei miego? 

Jis iš manęs šaiposi, pagalvojo Edis tuo pačiu suprasdamas, kad 
Šaulys šneka rimtai. Ne, jis nepavargo. Raumenys nė trupučio nesu- 
stingo, nors jis sukryžiavo kojas dar tada, kai Rolandas pradėjo pa- 
sakoti apie Rėją ir kristalą. Nekankino nei poreikis nusilengvinti, nei 
alkis. Džeikas kramsnojo burito likučius... todėl, kad jie buvo. Dėl tos 
pačios priežasties žmonės kopia į Everesto kalną. Kodėl jis turėtų 
jaustis alkanas arba mieguistas? Juk laužas dar nesudegė iki galo, 
mėnulis nenusileido. 

Išvydęs Rolando akyse linksmus žiburiukus, Edis suvokė, kad 
Šaulys perskaitė jo mintis. 

- Ne. Aš nenoriu miego. Bet... tu kalbėjai taip i/gai. - Jis nutilo, 

žvilgtelėjo į savo rankas, vėl pakėlė galvą ir neryžtingai nusišypsojo. 
- Atrodo, lyg būtų praėjusi ne viena diena. 

- Jau sakiau, kad laikas čia kitoks. Dabar pats matai. Naktų 
trukmė skiriasi. Dienų - taip pat... Tačiau laiko neatitikimus labiau 
pastebime naktimis, ar ne? 

- Valandas ištempia tirpyklė? - paminėjęs ją Edis dar aiškiau iš- 
girdo vibruojantį metalinį zvimbimą, tarytum prie ausies skraidytų di- 
džiausias pasaulyje uodas. 

- Gal ir padeda ištempti... visgi, tai labiau priklauso nuo mano pa- 
saulio ypatumų. 

Tarsi pabusdama iš saldaus sapno sukrutėjo Siuzana. Ji įbedė į 
Edį nekantrias akis. 

- Netrukdyk jam pasakoti. 

- Taip, - įsiterpė Džeikas, - netrukdyk jam pasakoti. 

Nepakeldamas snukučio nuo berniuko kulkšnies Oi pridėjo: 

- Am. Akoti. 

- Gerai, - skėstelėjo rankomis Edis. - Jokių problemų. 

Rolandas nužvelgė juos paeiliui. 

- Ar tikrai to norite? Likusi dalis... - jis neužbaigė sakinio, ir Edis 
sumojo, kad Rolandas išsigandęs. 

- Tęsk, - tyliai paragino Edis. - Pasakok viską, kas buvo. - Jis 
apsidairė. Kanzasas. Visi keliauninkai tebėra Kanzase. Kažkur, kaž- 
kada. Jį apėmė jausmas, jog čia pat, netoliese, slypi Medžisas ir nie- 
kada anksčiau neregėti žmonės - Kordelija, Džonas, Brajanas Hukis, 
Šimis, Gražuolė, Ketbertas Olgudas... ir Siuzena, kurios neteko Ro- 
landas. Todėl, kad šiose apylinkėse realybė sudilusi, kaip senų džin- 
sinių kelnių sėdimoji. Tamsa išsilaikys tiek, kiek reikės pasakotojui. 
Edis nebuvo tikras, kad Rolandas pastebi sutemas. Nieko nuosta- 
baus. Jo sąmonę senų seniausiai apgaubė naktis, nežadanti užleisti 
vietos aušrai. 

Edis palietė sudiržusį senojo žudiko delną. Palietė švelniai, su 
meile. 

- Tęsk, Rolandai. Išklok savo istoriją iki galo. 

- Iki pat galo, - svajingai pridūrė Siuzana. - Atverk opą. - Jos 
akyse spindėjo mėnulio šviesa. 

- Iki pat galo, - burbtelėjo Džeikas. 

- Alo, - sušnibždėjo Oi. 

Rolandas suspaudė Edžio ranką, po akimirkos ją paleido. Tylėda- 


mas įsižiūrėjo į blėstantį laužą. Matyt ieškojo tinkamų žodžių. Tikrino 
duris, kol pagaliau vieną pavyko pradaryti. Už jų atsivėręs vaizdas 
privertė Šaulį nusišypsoti ir kilstelėti galvą. 

- Tikra meilė yra nuobodi, - tarė jis. 

- Ką? 

- Tikra meilė yra nuobodi, - pakartojo Rolandas. - Nuobodi, kaip 
ir visi stiprūs narkotikai, prie kurių greitai priprantama... 


TREČIA DALIS | 
TEPRASIDEDA PJCITIS 


I skyrius 
ŠVIEČIANT MEDŽIOKLĖS MĖNULIUI 

Tikra meilė yra nuobodi, kaip ir visi stiprūs narkotikai, prie kurių 
greitai priprantama - porai susipažinus, bučiniai netrukus apsitraukia 
banalybės pluta, glamonės įgrista... suprantama, ne tiems, kurie bu- 
čiuojasi ir glamonėjasi regėdami pasaulį ryškesnėmis spalvomis. Kaip 
ir kiti stiprūs narkotikai, tikra pirmoji meilė domina tiktai jos apžavų 
aukas. 

Be to, kaip ir kiti stiprūs narkotikai, tikra pirmoji meilė slepia sa- 
vyje pavojus. 


2 

Kai kas vadino Medžioklę paskutiniu vasaros mėnuliu. Kiti tvir- 
tino, esą ji atkeliauja į padanges rudens pradžioje. Kad ir kaip ten bū- 
tų, tai reiškė pokyčius feodo gyvenime. Prieš išplaukdami į jūrą, po 
neperšlampamais apsiaustais vyrai apsivilkdavo megztinius, kad ap- 
sisaugotų nuo žvarbaus, vis labiau geliančio vėjo. Milžiniškuose feodo 
soduose į šiaurę nuo Hambrio (bei mažesniuosiuose, kurie priklausė 
Džonui Kroidonui, Henriui Vertneriui, Džeikui Vaitui ir paniurėlei 
turtuolei Koralai Torin) pasirodydavo obuolių rinkėjai, nešantys su 
savimi aplūžusias kopėtėles; paskui juos sekdavo arklių tempiami ve- 
žimai, pilni tuščių statinių. Pradėjus veikti obuolių spaustuvėms, nuo 
sidro gamyklėlių (ypač nuo didžiųjų sidro rūmų, esančių už mylios į 
šiaurę nuo “Jūros pakrantės'') kartu su vėju padvelkdavo saldūs kva- 
pai. Atokiau nuo Švariosios jūros, kaip ir anksčiau, dienos būdavo 
šiltos, giedrame danguje nesimatydavo nė vieno debesėlio, tačiau tik- 
rasis vasaros karštis iškeliaudavo drauge su Prekeivio mėnuliu. Per 
vieną savaitę užsibaigdavo paskutinė šienapjūtė, kuri, tiesą sakant, ne 
itin gausiai papildydavo šieno atsargas. Rančeriai bei fermeriai 

keikdavosi, krapštydavo pakaušius ir klausdavo savęs, ar buvo verta 
taip vargintis... tačiau, užslinkus šaltam, lietingam kovui, kai palengva 
tuštėdavo aruodai ir daržinės, jie džiaugdavosi, kad rudenį neleisdavo 
sau tingėti. Feodo daržuose - didžiaisiais galėjo pasigirti rančeriai, 
mažesnieji priklausė fermeriams, o miestiečiai tenkinosi miniatiūri- 
niais žemės sklypeliais savo galiniuose kiemuose - vis daugiau laiko 
praleisdavo vyrai, moterys ir vaikai, apsivilkę senus drabužius, užsi- 
movę nutrintus batus, slėpdamiesi nuo lietaus po sombreros. Kelnes 
visada pasirišdavo prie kulkšnių, nes, patekėjus Medžioklės mėnuliui, 
iš dykumos į rytus atplūsdavo galybė gyvačių ir skorpionų. Dar ne- 
nušvitus senajam Demono mėnuliui, priešais “Klajūnų pastogę" ir 
maisto prekių parduotuvę ant stulpų pakibdavo nudobtos barškuolės. 
Kitos įstaigos puošdavosi panašiai, tačiau prizas, teikiamas Pjūties 
dieną už daugiausiai nuluptų odų, visuomet atitekdavo smuklei arba 
krautuvėlei. Susirišusios plaukus skarelėmis, pasidabinusios krūtines 
amuletais, kurie turėdavo garantuoti gausų derlių, moterys triūsdavo 
laukuose bei soduose, daržovėmis pildydavo vieną dėžę po kitos. Iš 
pradžių surinkdavo paskutinius pomidorus, agurkus, kukurūzų bur- 
buoles. Vėliau, trumpėjant dienoms, artėjant rudeninėms audroms, 
ateidavo eilė moliūgams, morkoms, aguročiams, bulvėms. Medžise 
gyventojai plušėdavo nuimdami derlių, tuo tarpu danguje, kiekvieną 
žvaigždėtą naktį Medžioklė vis aiškiau įtempdavo savo lanką tarsi tai- 
kydamasi į rytinius, už bekraštės jūros glūdinčius kraštus, kurių nebu- 
vo matęs nė vienas Viduriniojo pasaulio vyras ar moteris. 

Papuolus į stiprių narkotikų - heroino, nelabojo žolės, tikros mei- 
lės - voratinklį, neretai prisieina tipenti ant plono gyvenimo lyno, mė- 
ginti išlaikyti pusiausvyrą tarp slaptumo ir ekstazės. Tai sudėtinga už- 
duotis netgi žmogui, sugebančiam blaiviai protauti. Jei esi apimtas 
euforijos būsenos, gali lengvai nuskrieti į bedugnę. Jei tampysi sėkmę 
už ausų ilgėlesnį laiko tarpą, tokios lemties neišvengsi. 

Bent tiek gerai, kad Rolandas ir Siuzena žinojo esantys užvaldyti 
euforijos. Be to, jiems nereikės saugoti paslapties amžinai. Tiktai iki 
Pjūties mugės. Didiesiems karstų medžiotojams išlindus iš priedan- 
gos, viskas labai greitai pasikeistų. Pirmąjį ėjimą gali atlikti kiti žaidė- 
jai, mąstė Rolandas, tačiau jiems neabejotinai pagelbėtų Džonas su 
savo sėbrais, keliantys ypač didelę grėsmę trims vaikinams iš vidinių 
feodų. 


Kaip žmonės, apsvaigęs nuo meilės, jaunuoliai buvo pakankamai 
atsargūs. Jie niekada nesusitikinėdavo vienoje vietoje ir vienu metu 
du kartus iš eilės, jie niekada nesislėpdavo keliaudami į pasimaty- 
mus. Hambryje į raitelius mažai kas kreipdavo dėmesį, užtat slapukai 
iš karto patraukdavo akį. Siuzena nemeluodavo tvirtindama, neva ji 
ruošiasi joti pas draugus (nors tie nebūtų atsisakę padėti); jei sieki už- 
sitikrinti alibi, vadinasi, turi įdomių paslapčių. Mergina spėjo, jog daž- 
nos jos išvykos - ypač vakarinės - vis labiau erzino tetą Kordą, ta- 
čiau kol kas ši taikstėsi su Siuzenos aiškinimais, esą jai reikia laiko 
pabūti vienai, pamąstyti apie pažadus ir susigyventi su atsakomybe, 
kurią teko užsiversti sau ant pečių. Ironiškai skamba, tačiau toks pa- 
siūlymas pirmą kartą nuskambėjo iš Kioso kalvos raganos lūpų. 

Jie susitikdavo gluosnių giraitėje, tuščiose valčių pašiūrėse, kėp- 
sančiose šiaurinėje įlankos dalyje, avių augintojo trobelėje netoli Kio- 
so, apleistoje fermerio lūšnoje, kyšančioje tarp Prastažolės. Apšepu- 
siose patalpose, panašiose į tas landynes, kuriose kiurkso narkoma- 
nai, besisvaiginantys kvaišalais. Siuzena bei Rolandas nematė trūni- 
jančių sienų, skylių stoguose ar šlapių, žuvimi dvokiančių tinklų. Apa- 
kusius iš meilės žavėjo kiekvienas pasaulio randas. 

Karštligiško džiaugsmo kupinų savaičių pradžioje jie du sykius 
pasinaudojo rausvuoju akmeniu, įmūrytu į galinę parko sieną, kad su- 
sitartų dėl pasimatymų, bet vėliau vidinis balsas perspėjo Rolandą 
taip nerizikuoti: akmuo tinka vaikams, žaidžiantiems paslaptis, o jiedu 
išaugo iš vaikystės amžiaus. Jeigu jų meilė iškiltų viešumon, tremtis 
pasirodytų besanti pati švelniausia bausmė. Rausvoji mūro dalis per- 
nelyg krito į akis. Atsitiktinai perimta žinutė - nepaisant sunkiai įskai- 
tomo rašto ir miglotos prasmės - būtų mirtinai pavojinga. 

Kur kas saugiau naudotis Šimio paslaugomis. Po kvaila berniuko 
šypsena slypėjo neįtikėtinas... diskretiškumas. Rolandas ilgai apie tai 
mąstė, bet nepajėgė sugalvoti tikslesnio žodžio. Gebėjimas tylėti ne- 
turėjo nieko bendro su apdairiu sumanumu. Šimis nepasižymėjo pas- 
tarąja savybe. Kas gali teigti, kad žmogui, kuris nesugeba meluoti žiū- 
rėdamas tiesiai į pašnekovo akis, nestinga gudrumo? 

Skaisčiai žėruojant fizinės meilės liepsnoms, jaunuoliai prašė Ši- 
mio pagalbos pustuzinį kartų per penkias savaitės, tris sykius tarėsi 
dėl pasimatymo, porą kartų norėjo pakeisti susitikimo vietą, ir vieną 
- atšaukti, kadangi Siuzena pastebėjo raitelius “Pianino" rančoje, 
gaudančius nuo kaimenės nuklydusius arklius šalia jų pamėgtos fer- 
merio lūšnos 

Šimis niekuo neužkliuvo perspėjančiam vidiniam balsui... tačiau 

netrukus prakalbo Rolando sąžinė. Pasidalinus savo mintimis su Siu- 
zena (kai abu gulėjo nuogi ant balno gūnios), paaiškėjo, kad mylimąją 
kankino tokios pačios abejonės. Jie elgėsi negarbingai rizikuodami 
berniuko saugumu. Ši išvada paskatino porelę tartis dėl pasimatymų 
be tarpininkų. Negalėdama su juo susitikti, ji padžiaus ant palangės 
raudonus marškinius. Jeigu Rolandą sutrukdys svarbūs reikalai, jis 
numes baltą akmenį į šiaurinį vandens siurblio aikštelės kampą, prie- 
šais Hukio arklidę. Blogiausiu atveju, jiems lieka rausvasis akmuo 
Žaliosios Širdies parko sienoje. Verčiau taip rizikuoti, negu įtraukti 
Šimį į pavojingą jųdviejų meilės romaną. 

Iš pradžių Ketbertas su Alenu netikėjo savo akimis matydami, 
kaip Rolandas grimzta į stipraus narkotiko liūną. Vėliau nuostabą ir 
pavydą pakeitė tylus siaubas. Trijulę išsiuntė į tariamai saugų kraštą, 
ojie pakliuvo į sąmokslo sūkurį. Atvyko į feodą ir sužinojo, jog vieti- 
nė aukštuomenės grietinėlė persimetė į pikčiausio Aljanso priešo pu- 
sę. Įgijo tris asmeninius priešus, kietus vyrukus, kurie greičiausiai nu- 
daigojo tiek žmonių, kad šie nebūtų išsitelkę net erdviose kapinėse. 
Tačiau jaunuoliams tai buvo nė motais. Jiems vadovaujantis bičiulis 
pakilo bendramokslių akyse kone iki pusdievio padėties, kai nugalėjo 
Kortą (su vanago pagalba!) ir tapo šauliu, būdamas neįtikėtinai jauno 
amžiaus, vos keturiolikos metų. Vaikinai labai didžiavosi, kad išvyk- 
dami iš Gileado gavo tikrus ginklus, bet dabar suprato, jog tie nieko 
nereikš, kai teks stoti prieš paslaptingas Hambrio ir viso feodo jėgas. 
Šiuo metu jie galėjo pasikliauti tiktai Rolandu... 

- Jis kaip revolveris, įkritęs į upelį, - vieną vakarą pasiskundė 
Ketbertas, jų kapitonui išjojus pasimatyti su Siuzena. Virš barako 
prieangio spindėjo jaunas Medžioklės mėnulis. - Dievai Žino, ar jis 
galėtų šaudyti ištrauktas iš vandens ir išdžiovintas. 

- Palauk, nebruzdėk. - Alenas žvilgtelėjo į turėklus ir po pauzės 
vėl kreipėsi į Ketbertą vildamasis, kad pavyks jį pralinksminti (įpras- 
tomis aplinkybėmis tokia užduotis nebūtų labai sunki): - Kur tavo 
žvalgas? Prigulė pailsėti? 

Klausimas dar labiau suerzino Ketbertą. Jis nematė kovo kauko- 
lės jau daugelį dienų ir buvo įsitikinęs, jog tai - blogą lemiantis žen- 
klas. 

- Kažkur išnyko, - atsiliepė vaikinas piktai dėbčiodamas į vaka- 
rus, kur nušuoliavo Rolandas, raitas ant savo didžiojo žirgo. - Spėju, 
kad jį pradanginau. Panašiai, kaip vienas vyriokas, pametęs savo pro- 
tą, širdį ir sveiką nuovoką. 

- Nieko jam neatsitiks, - neryžtingai tarstelėjo Alenas. - Tu pa- 
žįsti Rolandą ne blogiau už mane, Bertai - pažinojome jį visą gyveni- 
mą. Nieko jam neatsitiks. 

Ketberto atsakymas nuskambėjo tyliai, be įprastų linksmų gaide- 
lių: 

- Kažkodėl man rodos, kad aš per menkai jį pažįstu. 

Jie abu mėgino pašnekėti su Rolandu, kiekvienas savaip, ir abu 
sulaukė vienodos reakcijos - paprasčiau kalbant, jų pastangos buvo 
bevaisės. Miglotą (ir šiek tiek neramų) išsiblaškiusį žvilgsnį, kuris pa- 
sirodydavo draugo akyse, jam besiklausant monologo, teko regėti vi- 
siems, kas bent kartą bandė įkalbėti narkomaną atsisakyti kvaišalų. 
Tas žvilgsnis bylojo, kad Rolando mintis pavergė Siuzenos veidas, 
Siuzenos odos kvapas, stangrus Siuzenos kūnas. Tiesą sakant, žodis 
“pavergė" skamba kvailai. Čia labiau tiktų “apsėdo". 

- Aš truputį nekenčiu merginos už tai, ką ji padarė, - pratęsė 
Ketbertas, ir Alenui pasirodė, kad jo balse sumišo pavydas, nusivy- 
limas ir baimė. - Gal net daugiau nei truputį. 

- Liaukis tauškęs nesąmones! - priblokštas papriekaištavo Ale- 
nas. - Ji nėra atsakinga... 

- Argi? Kas ėjo su juo į Citgą? Kas matė tai, ką jis regėjo? Die- 
vai žino, ką Rolandas pasakoja savo išrinktajai, kai jiedu nustoja vaiz- 
duoti pabaisą su dvejomis nugaromis. O ji anaiptol ne kvaila. Ar pa- 
meni, kaip gudriai perdavė mums kapšelį? Guldau galvą, kad ji žino 
kelianti mums rimtų problemų. Privalo žinoti! 

Kartėlį atspindintis veidas išgąsdino Aleną. Bertas pavydi Siu- 
zenai, nes ši pagrobė geriausią jo draugą. Vis dėlto kur kas 
blogiau, kad jis pavydi geriausiam savo draugui, nes tam atite- 
ko gražiausia pasaulyje mergina. 

Alenas pasilenkė, ištiesė ranką, stvėrė Ketbertui už peties. Šis 
nukreipė niaurų žvilgsnį nuo barako kiemelio ir apstulbo išvydęs rūs- 
čią bičiulio veido išraišką. 

- Tai ka, - pratarė Alenas. 

Ketbertas prunkštelėjo. 

- Jei mane vaišintų pietumis kiekvieną kartą, kai kažkas užsima- 
nytų kaltinti ka dėl vagystės, gašlumo ar kitų žmogiškų silpnybių... 

Alenas tvirčiau sugniaužė pirštus. Po skausmo dūrio Bertas įdė- 
miai pažiūrėjo į bičiulio veidą, bet nesiruošė atšokti į šalį. Juokdariška 
prigimtis laikinai nuslinko į tamsią širdies kertelę. 

- Mes neturime teisės jų kaltinti, - pareiškė Alenas. - Nejau ne- 

supranti? Negalime jų kaltinti dėl ka įnorių. Privalome tai įsisąmonin- 
ti. Mums jo reikia. Gali būti, kad prireiks ir jos. 

Ketbertas ilgą laiką spoksojo į Aleno akis. Regis, jo viduje grū- 
mėsi pyktis ir blaivus protas. Galų gale pastarasis nugalėjo (tikriau- 
siai trumpam). 

- Gerai, sutinku. Tai ka - visiems parankus atpirkimo ožys. Tam 
ir egzistuoja didysis nematomas pasaulis, ar ne? Kad galėtume su- 
versti kaltę dėl savo kvailybės. O dabar paleisk mane, Alai, antraip 
išnarinsi petį. 

Alenas atitraukė ranką, jausdamas palengvėjimą vėl įsitaisė krės- 
le. 

- Vertėtų pagalvoti, ką daryti su Skardžiu. Jei artimiausiu metu 
nepradėsime skaičiuoti arklių... 

- Man šovė viena mintis, - nutraukė jį Ketbertas. - Visų pirma ją 
apsvarstysime, tada paprašysime Rolando pagalbos... jei, žinoma, 
kuriam nors iš mūsų pavyks kelioms minutėms prikaustyti jo dėmesį. 

Nutilę jaunuoliai įsmeigė akis į kiemą. Barako viduje suburkavo 
balandžiai, kurie taip pat kurstė nesantaikos kibirkštis tarp Berto ir 
Rolando. Alenas susisuko cigaretę. Darbavosi lėtai, nepatyrusiais ir 
komiškais judesiais, bet suktinė neiširo, kai vaikinas ją pridegė. 

- Tėvas nudirtų tau kailį, jei pamatytų ją tavo rankose, - burbte- 
lėjo Ketbertas su tam tikru susižavėjimu. Kitais metais tuo pačiu me- 
tu, kai danguje vėl nušvis Medžioklės mėnulis, jie visi trys - saulės 
nugairinti jauni žmonės atsisveikinę su vaikyste - taps užkietėjusiais 
rūkoriais. 

Alenas linktelėjo. Nuo stipraus Išorinės Arkos tabako apsvaigo 
galva, superštėjo gerklė, tačiau cigaretės dūmai veikė tarsi raminan- 
tys vaistai, ko jam labiausiai šiuo metu reikėjo. Nežinia, kaip Bertas, 
bet vėjo šoruose jis užuodė kraujo kvapą. Galbūt ne vieną čiurkšlę 
teks išlieti jiems patiems. Kol kas tai negąsdino vaikino, tik gerokai 
dirgino ir neramino. 


4 

Nors Ketbertas su Alenu mokėsi valdyti ginklus nuo ankstyvos 
vaikystės ir nestokojo kovos įgūdžių, jie niekuo nesiskyrė nuo kitų 
paauglių, šventai tikinčių, jog suaugusieji viską išmano geriau, ypač 
tokioje srityje, kaip puolimo ir gynybos strategija. Jie taip pat neabe- 
jojo, jog vyresnieji visada žino, ką daro. Net ir kliedėdamas meile 
Rolandas nepuoselėjo klaidingų iliuzijų, tuo tarpu jo draugai užmiršo, 

kad “Pilių" žaidime abejoms priešininkų pusėms tenka manevruoti 
aklai. Jie būtų labai nustebę, jei sužinotų, jog mažiausiai porą iš trijų 
didžiųjų karstų medžiotojų smarkiai nervino jaunuoliai iš vidinių feodų 
ir nesibaigiantis priverstinis laukimas. 

Vieną ankstų rytą, danguje vis dar švytint priešpilniam Medžiok- 
lės mėnuliui, Reinoldsas ir Depeipas nulipo laiptais iš antro aukšto į 
pagrindinę “Klajūnų pastogės" salę, kur viešpataujančią tylą retsy- 
kiais nutraukdavo miegančiųjų knarkčiojimas ir urzgimas. Triukšmin- 
giausia Hambrio smuklė ilsėjosi laukdama naujo vakaro. 

Prie Koralos staliuko, į kairę nuo dvivėrių durų, sėdėjo Džonas, 
kuris tylaus svečio draugijoje dėliojo “Kanclerio" pasjansą. Šį rytmetį 
jis vilkėjo apsiaustą. Kai senis palinkdavo virš kortų iš jo burnos 
sunkdavosi vos pastebimi garai. Temperatūra nebuvo nukritusi labai 
žemai, tačiau žvarbus oras liudijo, jog tikri šalčiai - ne už kalnų. 

Džono svečias irgi alsavo miglotais dūmeliais. Kaulėtą Kimbos 
Raimerio kūną gaubė šiltas pončas, nuspalvinta mažyčiais oranžiniais 
dryžiais. Jiedu ruošėsi kalbėti apie reikalus, kai pasirodė Rojus su 
Klėjumi (Pinčas ir Džilė, pagalvojo Raimeris), matyt užtektinai pa- 
sismaginę su kekšėmis antro aukšto kamarose. 

- Eldredai, - ištarė Reinoldsas ir pridūrė: - Pone Raimeri. 

Hambrio iždininkas linktelėjo su pasibjaurėjimu nudelbdamas di- 
džiųjų karstų medžiotojų porelę. 

- Ilgų dienų, malonių naktų, ponai. - Pasaulis neabejotinai pasi- 
slinko, dingtelėjo jam. Geriausias to įrodymas - šiedu pakampių gai- 
valai, užimantys tokią svarbią padėtį. Beje, Džonas ne daug kuo nuo 
jų skiriasi.. 

- Eldredai, ar atrastum laiko su mumis šnektelėti? - pasiteiravo 
Klėjus Reinoldsas. - Mudu su Roju kalbėjomės... 

- Kvailai elgėtės, - sukrenkštė Džonas. Raimeris spėjo, jog tokiu 
pačiu balsu galėtų vograuti ir Mirties Angelas. - Kalbos skatina mąs- 
tyti, o rimtos mintys būtų pernelyg pavojingos jūsų proteliams. Jaus- 
tumėtės saugesni, jei kulkomis krapštytumėte nosis. 

Depeipas sugageno tarsi nesuprasdamas, kad virto patyčių ob- 
jektu. 

- Klausyk, Džonai... - nutęsė Reinoldsas neryžtingai dirstelėjęs į 
Raimerį. 

- Gali nebijoti pono Raimerio, - padrąsino bendražygį senis dėlio- 
damas naują kortų eilę. - Šiaip ar taip, jis yra mūsų pagrindinis darb- 
davys. Pagerbdamas jį, aš žaidžiu “Kanclerio" pasjansą. 

Reinoldsas suglumo. 

- Aš maniau... tai yra, buvau įsitikinęs, kad meras Torinas... 

- Harto Torino nedomina smulkmenos apie mūsų susitarimą su 
geruoju žmogumi, - atsiliepė Raimeris. - Jam tereikia atitinkamos pel- 
no dalies, pone Reinoldsai. Dabar svarbiausias mero rūpestis - artė- 
janti Pjūties mugė. Jis nori, kad viskas praeitų sklandžiai, ir gali mąs- 
tyti tiktai apie sandėrį su jaunąja panele. 

- Kokia graži diplomatiška kalba, - Medžiso tarme pareiškė Džo- 
nas. - Rojus atrodo šiek tiek sutrikęs. Aš pasistengsiu išversti. Pas- 
kutiniu metu meras Torinas tampo savo bičiulį ir svajoja įleisti jį į 
Siuzenos Delgado irštvą. Kertu lažybų, kad, jai atvėrus kriauklę ir 
parodžius savo perlą, mero širdis sprogs iš laimės. Užuot deramai pa- 
sidarbavęs, jis kris negyvas į mergiotės glėbį. 

Depeipas vėl prajuko subliaudamas tarsi asilas. Tada kumštelėjo 
alkūne Reinoldsui į šoną. 

- Argi jis ne teisus, Klėjau? 

Reinoldsas šyptelėjo, tačiau jo akys išliko rimtos. Raimeris suge- 
bėjo išspausti vypsnį, šaltą kaip lapkričio ledas, ir parodė į septyniukę, 
ką tik iškritusią iš kaladės. 

- Raudona dedasi ant juodos, brangusis Džonai. 

- Liaukis vadinęs mane brangiuoju, - atrėžė senis numesdamas 
būgnų septyniukę ant kryžių aštuoniukės. - Įsikalk tai į galvą. - Žvilg- 
telėjęs į savo bendrus paklausė: - Na, ko jūs norite, vyručiai? Mes su 
Raimeriu ketinome aptarti reikalus. 

- Mes visi galėtume šį tą aptarti. - Reinoldsas atsirėmė į kėdės 
atkaltę. - Pažiūrėtume, ar mūsų mintys sutampa. 

- Abejoju. - Džonas išmaišė kortų kaladę. Irzlus jo balsas priver- 
tė Reinoldsą atitraukti rankas nuo kėdės. - Sakykite, ką norėjote, ir 
dinkite. Jau vėlu. 

- Mūsų manymu, pats metas būtų prasivaikščioti iki “K juostos", 
- tarstelėjo Depeipas. - Apsižvalgyti. Gal rastume ką nors, kas pa- 
tvirtintų pašlemėko iš Ritsio žodžius. 

- Ir pabandyti išsiaiškinti jų planus, - įsiterpė Reinoldsas. - Laiko 
atsargos senka, Eldredai, ir mes neturime teisės rizikuoti. Jie gali tu- 
tėti... 

- Ką? Ginklus? Elektrines lemputes? Fėjas, uždarytas į buteliu- 
kus? Kas žino? Aš būtinai apie tai pamąstysiu, Klėjau. 

- Bet... 

- Juk sakiau, kad pamąstysiu. O dabar grįžkite pas savo fėjas į 
antrą aukštą. 

Reinoldsas su Depeipu pažiūrėjo į senį, tada susižvalgė ir žengė 
atatupsti nuo stalo. Raimeris stebėjo juos šykščiai vypsodamas. 

Prie laiptų Reinoldsas atsigręžė. Džonas nustojo maišyti kortas ir 
dėbtelėjo į sėbrą pakėlęs antakius. 

- Vieną sykį mes jų neįvertinome, ir tie vaikiščiai iš mūsų išsity- 
čiojo. Nenoriu, kad tai pasikartotų. 

- Tau vis dar maudžia subinę, ar ne? Maniškei taip pat nesaldu. 
Kaip minėjau, jie sumokės už savo kvailystes. Jau paruošiau sąskai- 
tą. Įteiksiu ją, kai sulauksime tinkamo meto, ir neužmiršiu įtraukti pa- 
lūkanų. Tuo tarpu aš nelįsiu iš priedangos pirmas. Laikas yra mūsų 
pusėje, ne jų. Ar supratai? 

- Taip. 

- Prisiminsi, ką sakiau? 

- Taip, - patvirtino Reinoldsas, įtikintas svarių Džono argumentų. 

- Rojau? Ar tu manimi pasikliauji? 

- Aha, Eldredai, šimtu procentu. - Džonas pagyrė jį už informa- 
ciją, išgautą Ritsyje, ir Depeipas netvėrė džiaugsmu lyg šuo, užuodęs 
kalės kvapą. 

- Tuomet ropškitės aukštyn ir leiskite baigti šnekėti su mūsų šefu. 
Mano kaulai jau seniai zirzia prašydami pogulio. 

Kai jie dingo, Džonas išdėliojo ant stalo naują kortų eilę, apžiūrė- 
jo salę, kurioje snaudė ne mažiau, kaip tuzinas žmonių, įskaitant pia- 
nistą Šebą bei tvarkdarį Rėksnį. Jie drybsojo ant grindų ir suolų, per- 
nelyg toli nuo dvivėrių durų, kad išgirstų dviejų vyrų pokalbį. Net ir 
tuo atveju, jei kuris nors iš knarkiančių girtuoklių tiktai apsimęstų 
miegąs. Didysis karstų medžiotojas uždėjo raudoną karalienę ant 
juodo bernelio ir nukreipė akis į Raimerį. 

- Gali šnekėti. 

- Tiedu pasakė viską už mane. Ponas Depeipas nepasižymi sme- 
genų vingių pertekliumi, bet Reinoldsui netrūksta sumanumo, tiesa? 

- Kai šviečia mėnulis, Klėjus mėgsta nusitrinti dulkes ir švariai 
apsiskuti, - sutiko Džonas. - Nejau atkeliavai iš “Jūros pakrantės" 
tik tam, kad pareikalautum atidžiau stebėti pienburnius iš vidinių fe- 
odų? 

Raimeris gūžtelėjo pečiais. 

- Žinoma, gal ir vertėtų pas juos apsilankyti. Bet ką mes rastume 
“K juostoje"? 

- Iš anksto sunku pasakyti. - Raimeris pastukseno pirštu į vieną 
kortą. - Čia kancleris. 

- Aha. Ne mažiau bjaurus negu tas, šalia kurio sėdžiu. - Džonas 

padėjo kanclerį - Polą - virš kortų eilės. Atvertė Luką ir mestelėjo jį 
prie Polo. Teliko ištraukti Piterį ir Metju, vis dar tūnančius kaladėje. 
Senis įbedė skvarbias akis į Raimerį. - Tu geriau kontroliuoji savo 
emocijas negu mano bičiuliai, bet aš matau, jog tavo viduje kirba ne- 
rimas. Trokšti sužinoti, kas slypi barake? Aš tau papasakosiu: atsar- 
ginės poros batų, mamyčių nuotraukos, prakaitu dvokiančios kojinės, 
antklodės, kurias kilmingi su avimis draugauti nenorintys berniukai 
ištepliojo savo išskyromis... ir revolveriai, veikiausiai nukišti po me- 
dinėmis grindimis. 

- Tu tikrai manai, kad jie ginkluoti? 

- Aha. Rojus viską išsiaiškino. Jie atvyko iš Gileado, berods, kilę 
iš Eldo giminės, arba iš tų, kurie įsivaizduoja Arturą esant jų protė- 
vių. Tie vaikiščiai, dar neišaugę iš šaulių mokinių arba pameistrių am- 
žiaus, gavo revolverius, nors neužsitarnavo turėti ginklų. Kita vertus, 
aukštasis bernelis, kurio akyse spindi “Man nusišvilpt" žvilgsnis, gali 
būti šaulys, bet aš labai tuo abejoju. Net jeigu klystu, vis vien suge- 
bėčiau įveikti jį dvikovoje. Ir vaikelis pats tai žino. 

- Kodėl gi juos atsiuntė į Medžisą? 

- Ne todėl, kad vidiniai feodai įtaria čionykščius išdavyste, pone 
Raimeri. Nesijaudink. 

Raimeris išsitiesė, jo galva išniro iš pončo klosčių, veidas įgavo 
atšiaurių bruožų. 

- Kaip tu drįsti vadinti mane išdaviku? Kaip tu drįsti? 

Šaltai išsišiepęs Hambrio kancleriui žilaplaukis Eldredas Džonas 
tapo panašus į vilkšunį. 

- Visą gyvenimą vadinau daiktus tikrais vardais, ir dabar nesiruo- 
šiu pasikeisti. Tau svarbiausia žinoti, kad aš niekada neapgaudinėju 
savo darbdavių. 

- Jei aš netikiu Aljansu... 

- Koks, po velnių skirtumas, kuo tu tiki. Jau vėlu, ir man norisi 
miego. Naujojo Kanano ir Gileado gyventojai nė nenutuokia, kas 
vyksta Išorinėje Arkoje; esu tikras, jūs retai sulaukiate iš ten svečių. 
Tenykščiai turi per daug rūpesčių, kad švaistytų laiką kelionėms. Jie 
žino apie jus tik tai, ką vaikystėje išskaitė knygose: laimingi kaubojai 
gano galvijus, laimingi žvejai traukia iš jūros pilnus tinklus, laimingi 
fermeriai nuima gausų derlių, kūrį sukrauna į savo aruodus, o vėliau 
visi patenkinti maukia grafą Žaliosios Širdies parke. Vardan žmogaus 
Jėzaus, Raimeri, nekvaršink man galvos kvailystėmis... girdžiu jas 
kiekvieną dieną. 

- Jie mano, jog Medžise ramu ir saugu. 

- Aha, įsivaizduoja kaimišką idiliją. Tie kilmingieji aristokratai, 
dievinantys savo protėvius, žino, kad jų gyvenimo būdui gresia rimti 
pavojai. Žūtbūtinėje kovoje gali tekti susiremti ne toliau, kaip už dvie- 
jų šimtų ratų į šiaurės vakarus nuo vidinių feodų sienų, bet kai Farso- 
no ugniniai vežimai ir robotai nušluos nuo kelio jų armiją, liepsnos la- 
bai sparčiai nuvilnys į pietus. Kai kas iš aristokratų jau dvidešimt me- 
tų su nerimu laukia šių įvykių. Vaikigaliai atjojo ne tam, kad atskleistų 
tavo paslaptis, Raimeri. Tėvai nesiunčia savo atžalų į pragarą. Jie 
paprasčiausiai norėjo nugrūsti vaikus į saugią vietą. Berneliai, žino- 
ma, ne kvaišos ir ne akli, bet... vardan visų dievų, Raimeri, neskaldyk 
iš malkos vežimo. Aljanso pasiuntinukai tėra pienburniai. 

- Ką dar išsiaiškintum, jei nuspręstum apžiūrėti baraką? 

- Gal sužinočiau, kaip jie siuntinėja pranešimus. Turbūt naudojasi 
heliografu. Gal papirko kokį piemenį ar fermerį, gyvenantį kitoje Žai- 
bo tarpeklio pusėje, išmokė užšifruoti žinutes arba liepė nešioti jas į 
sutartą vietą. Nesibaimink, kai pasirodys Farsonas, iš tų pranešimų 
nebus jokios naudos. 

- Šiuo metu jo nėra. Beje, tu sakei tiesą. Jie - pienburniai, bet aš 
vis vien nerimauju. 

- Be reikalo. Netrukus aš būsiu turtingas, o tu maudysies aukso 
jūroje. Tapsi meru, jei tik užsimanysi. Kas tau sutrukdys? Torinas? 
Tas menkysta? Korala? Ji pati neatsisakytų pakarti brolio ant sausos 
šakos. Galbūt panorėsi įsišventinti į baronus? - pastebėjęs, kaip 
blykstelėjo Raimerio akys, senis nusijuokė. Iš kaladės iškrito Metju, 
ir Džonas padėjo jį šalia kitų kanclerių. - O taip, matau, kur linksta 
tavo širdis. Gera turėti brangakmenių ir aukso, bet kur kas maloniau 
regėti, kaip žmonės prieš tave keliaklupsčiauja, ar ne? 

- Jiems seniai derėjo pradėti skaičiuoti arklius, - pakeitė temą 
Raimeris. ' 

Džono rankos nustojo vartyti kortas. Tokia mintis ne kartą buvo 
toptelėjusi jam į galvą, ypač per pastarąsias porą savaičių. 

- Kiek, tavo manymu, reikia laiko, kad suskaičiuotum tinklus, 
valtis ir sugautus laimikius? - paklausė Raimeris. - Dabar jie turėtų 
slampinėti ant Skardžio, tikrinti karvių ir arklių kiekį, žvalgytis po dar- 
žines, tyrinėti prieauglio apskaitos knygas. Tiesą sakant, privalėjo tuo 
užsiimti jau prieš dvi savaites. Nebent jie žino, ką gali rasti. 

Džonas suprato Raimerio užuominą, tačiau negalėjo tuo patikėti. 
Nenorėjo patikėti. Berniukai, kurie skutasi vos vieną sykį per savai- 
tę, nebūna tokie gudrūs. 

- Ne. Tavyje prabilo kaltės jausmas. Vaikiščiai tiesiog stengiasi 
kruopščiai atlikti savo užduotis, todėl stebeilijasi į visus kampus tarsi 
trumparegiai seniai. Kai pasirodys ant Skardžio, galės atsisveikinti su 
savo širdelėmis. 

- Ojei nepasirodys? 

Geras klausimas. Būtina jais kažkaip atsikratyti, pamanė Džonas. 
Galbūt užpulti iš pasalų. Trys šūviai į nugaras, ir sudie, mažiai. Mies- 
tiečiai gedės pamėgtų berniukų, bet iki Pjūties Raimeris sugebėtų nu- 
slopinti galimus neramumus, o po šventės visa tai niekam nerūpės. 
Tačiau... 

- Aš apsilankysiu “K juostoje", - galiausia prašneko žilaplaukis 
šlubis. - Vienas pats, be Rojaus ir Klėjaus. 

- Teisingas sprendimas. 

- Gal pageidautum joti kartu ir palaikyti man draugiją? 

Kimbos Raimerio lūpas perkreipė šalta šypsena. 

- Manau, kad ne. 

Džonas linktelėjo ir vėl ėmė maišyti kortas. Kelionė į “K. juostą?" 
- gana rizikingas užsiėmimas, tačiau jis nesitikėjo rimtų problemų... 
suprantama, jei vyks be palydovų. Jie tėra berniukai, kurie, beje ne- 
sėdėjo namuose, o šlaistėsi po apylinkes. 

- Kada gausiu ataskaitą, pone Džonai? 

- Kada būsiu pasirengęs ją duoti. Neskubink manęs. 

Raimeris kilstelėjo rankas. 

- Meldžiu atleisti, jeigu įžeidžiau. 

Džonas pakinkavo galva priimdamas atsiprašymą. Paskui atver- 
tė kortą - Piterį, iždo kanclerį. Nušveitęs ją į viršutinę eilę, ilgai spok- 
sojo į paveikslėlį. Tuo pačiu braukė pirštais savo ilgus žilus plaukus. 
Kai pakėlė galvą ir nužvelgė pašnekovą, šis nustebęs susiraukė. 

- Tu šypsaisi, - sumurmėjo Raimeris. 

- O taip! - sutiko Džonas ir vėl pradėjo maištyti kortas. - Aš pa- 
tenkintas. Ant stalo iškrito visi kancleriai. Regis, man pavyks laimėti 
šitą Žaidimą. 


5 

Medžioklės mėnulio laikotarpiu Rėją graužė susierzinimas ir ne- 
išsipildę lūkesčiai. Visi planai subyrėjo, kai po netikėto bjauraus še- 
šiakojo katino šuolio užgeso kristale spindintis vaizdas. O jai taip ma- 
gėjo sužinoti, kaip toliau klostysis įvykiai. Jaunasis berniokas, nusky- 
nęs Siuzenos Delgado vyšnią, kažkaip sutrukdė jai nusiskusti plau- 

kus... bet kaip? Kas jis toks iš tiesų? Ragana vis dažniau apie tai 
mąstydavo, tačiau jos smalsumą užgoždavo įniršis. Tiems, kam užte- 
ko įžūlumo maustyti Rėją iš Kioso kalvos, smarkiai atsirūgs. 

Ji atsisuko į kitą kambario pusę, kur tūnojo Smirdalius, susigūžęs, 
nenuleisdamas akių nuo šeimininkės. Paprastai jis glaustydavosi prie 
židinio (katinui patikdavo vėsūs skersvėjai, dvelkiantys iš kamino), 
tačiau po to, kai ragana pasvilino jam kailį, Smirdalius persikraustė 
ant malkų rietuvės. Išmintingai pasielgė, turint omenyje subjurusią 
Rėjos nuotaiką. 

- Tau pasisekė, kad likai gyvas, kvailas padare, - suurzgė senė. 

Pradėjusi vedžioti rankas virš kristalo ji nieko gero nepasiekė - 
stiklas skleidė rožinę šviesą, bet vaizdų nerodė. Pagaliau Rėja atsi- 
stojo, žengė prie durų, atšovė jas ir pažvelgė į naktinį dangų. Priešpil- 
nio mėnulio paviršiuje buvo matyti ryškėjantys Medžioklės kontūrai. 
Pakėlusi aukštyn galvą senė išpylė srautą keiksmų, kuriais nedrįso 
užlieti stiklinio rutulio (kas žino, kokia esybė tūno jo viduje, ir kaip 
šioji sureaguos į užgauliojimus?) Du kartus trenkė kumščiu į durų są- 
ramą, iškriokdama visas prakeikimų atsargas, neužmiršdama netgi 
žodelių, kuriais svaidosi kiemo dulkėse žaidžiantys vaikai. Dar nieka- 
da ji nesijautė tokia įtūžusi. Mergiotė gavo aiškius įsakymus, tačiau 
kažkokiu būdu sugebėjo jiems nepaklusti. Pasipriešinusi Rėjai iš Kio- 
so kalvos, ta kalė nusipelnė mirties. 

- Bet ne dabar, - sušnibždėjo senė. - Visų pirma ji bus išvoliota 
purve, paskui apčiurkšta, idant myžalai įsigertų į puikiuosius jos plau- 
kus. Pažeminta... įskaudinta... apspjaudyta... 

Vėl smogus į duris, iš krumplių pasruvo kraujas. Raganos įniršį 
kurstė ne tik mergina, nepaklususi hipnotiniam įsakymui. Bjauriausia 
tai, kad suirzusi ji negalėjo pasinaudoti magiškuoju kristalu, kuris už- 
sižiebdavo tik trumpam laiko tarpui. Rankų mostai ir užkeikimai nie- 
kuo nepagelbėjo. Ji gerai žinojo, jog žodžiai ir gestai tepadeda sutelkti 
valią. Stiklinis rutulys reaguodavo tiktai į koncentruotas mintis. Nūnai 
jauna kekšytė ir jos meilužis taip įsiutino Rėją, kad ši nepajėgė išsklai- 
dyti kristalo viduje sūkuriuojančio rūko. 

- Ką padaryti, kad viskas stotų į savo vietas? - paklausė Rėja 
moters, atsispindinčios mėnulyje. - Pasakyk! Pasakyk! - Medžioklė 
tylėjo, ir ragana grįžo į trobelę, čiulpdama kraujuojančius krumplius. 

Pamatęs ateinančią šeimininkę Smirdalius įsispraudė į voratin- 
kliais apaugusią ertmę tarp malkų rietuvės ir kamino. 

II skyrius 
MERGINA PRIE LANGO 


1 

Medžioklei “prikimšus pilvą", anot senbuvių, mėnulis ir blyški 
vampyriška moteris matydavosi danguje netgi vidurdienį, tviskėdami 
ryškioje rudeninės saulės šviesoje. Priešais užeigas, tokias, kaip 
“Klajūnų pastogė", bei didžiulių rančų (pavyzdžiui, Lengilo “B sū- 
puoklių“ arba Renfriu “Tingiosios Siuzenos“) prieangius išdygo skar- 
maluotos kaliausės su šiaudų prikimštomis galvomis. Kiekviena jų bu- 
vo papuošta sombrero, rankose jos laikė krepšius su daržovėmis, 
žvelgdamos į tuštėjančius laukus baltomis, siūlėmis sudaigstytomis 
akimis. 

Kelius užtvindė moliūgų prikrauti vežimai; daržinių pašonėje kėp- 
sojo oranžiniai aguročiai ir didžiulės morkų krūvos. Laukuose plušėjo 
bulvių rinkėjai. Medinės sergėtojų figūros, stovinčios prie Hambrio 
parduotuvės slenksčio, pasidabino derliaus gėrybėmis. 

Visame Medžise merginos siuvosi kostiumus šventiniam Pjūties 
vakarui (jei darbas nesisekdavo, į audinius kartais įsigerdavo jų aša- 
ros) ir svajojo apie jaunus vyrukus, su kuriais šoks Žaliosios Širdies 
parko palapinėje. Mažųjų broliukų miegą trikdė mintys apie karuse- 
les, žaidimus, karnavalo prizus. Netgi tėvams, nepaisant geliančių 
rankų bei sopulio kamuojamų nugarų, sunkiai sekdavosi užmigti, kai 
jie mąstydavo apie mugės malonumus. 

Paskutinį kartą tarusi sudie žaliuojančioms pievoms, vasara už- 
leido vietą pjūties metui. 

Rėjai nerūpėjo nei šventiniai šokiai, nei karnavalo žaidimai, tačiau 
ji taip pat negalėjo sumerkti akių, kaip ir Hambrio gyventojai, nekan- 
triai laukiantys artėjančio atokvėpio. Daugumą naktų ji praleisdavo 
ant savo dvokiančio gulto nesudėdama bluosto, jausdama, kaip iš 
pykčio tvinkčioja galva. Vieną vakarą, dar prieš tai, kai Džonas ap- 
tarė reikalus su kancleriu Raimeriu, ragana užsimanė nusigerti iki są- 
monės netekimo. Jos nuotaika dar labiau subjuro paaiškėjus, kad 
grafos statinaitė beveik tuščia: orą vėl pasmardino keiksmų tvaikas. 

Ji giliai įkvėpė pasiruošusi išlieti naują nešvankybių papliūpą, kai 
į galvą šovė mintis. Šauni mintis. Nuostabi mintis. Rėja nesuprato, 

kodėl Siuzena Delgado nenusikirpo plaukų... užtat sužinojo apie mer- 
giną įdomių dalykėlių. O taip, labai įdomių dalykėlių. 

Ragana neketino asmeniškai iškloti naujienų Torinui; ji puoselėjo 
miglotą (ir ganėtinai absurdišką) viltį, kad meras pamiršo apie savo 
stebuklingo kristalo egzistavimą. Tačiau merginos teta... tarkim, 
Kordelijai Delgado pavyktų išsiaiškinti, kad jos dukterėčia ne tik pra- 
rado nekaltybę, bet ir mielai žengia paleistuvystės keliu? Abejotina, 
ar Koredelija pasidalintų šiomis žiniomis su meru - tai pasipūtėlei ne- 
stigo sveiko proto, - bet argi nebūtų smagu įleisti katino į balandinę? 

- Miau! 

Kalbant apie kates, štai net Smirdalius, mindžikuoja verandoje, 
mėnulio šviesos ruoželyje ir vėpso į šeimininkę su nepasitikėjimu bei 
viltimi. Rėja šlykščiai išsišiepė ir skėstelėjo rankomis. 

- Ateik pas mane, branguti! Ateik, saldainiuk! 

Supratęs, kad jam atleista, Smirdalius šoko į Rėjos glėbį ir garsiai 
sumurkė, senei pradėjus lyžčioti jo snukį savo pageltonavusiu liežu- 
viu. Tą naktį ragana miegojo ramiai, pirmą kartą per visą savaitę. 
Kai ryte paėmė magišką kristalą, rožinė migla akimoju išsisklaidė. Ji 
kiaurą dieną šnipinėjo nekenčiamus žmones, nieko nevalgydama ir 
tik protarpiais praskalaudama gerklę vandens gurkšniu. Saulei lei- 
džiantis, Rėja išsivadavo iš transo ir prisiminė, kad iki šiol neatsiskaitė 
su mažąja kekšyte. Ne bėda. Dabar ji žinojo, ką daryti... ir galėjo 
pamatyti savo triūso vaisius stikliniame rutulyje! Visus priekaištus, 
kaltinimus bei riksmus! Ir Siuzenos ašaras. Jai labiausiai magėjo iš- 
vysti pažemintos mergiotės ašaras. 

- Ką pasėjau, tą ir pjausiu, - tarė ji gyvatei, besirangančiai koja 
link papilvės. Retas kuris vyras mokėjo suteikti tokį malonumą, kaip 
Ermotas, pagalvojo Rėja ir nusikvatojo. 

- Prisimink, ką žadėjai, - nervingai burbtelėjo Alenas, kai jie iš- 
girdo artėjančio Eikliojo kanopų bildesį. - Tvardykis. 

- Pasistengsiu, - atsakė Ketbertas negalėdamas atsikratyti abe- 
jonių. Rolandui apjojus barako priestato kampą ir išnirus kieme, pas- 
kui jį nutįso šešėlis. Jaunasis pokštininkas nervingai suspaudė kumš- 
čius. Liepė savo pirštams atsigniaužti, ir jie pakluso. Kai Rolandas 
nušoko nuo balno, nagai vėl įsirėžė į delnus. 

Mūsų laukia dar vienas barnis, pagalvojo Ketbertas. O die- 
vai, kaip man jie atsibodo. Mirtinai įkyrėjo. 

Praėjusį vakarą jie susipyko dėl balandžių - jau ne pirmą kartą. 
Ketbertas norėjo pasiųsti į vakarus žinutę apie naftos cisternas. Ro- 
landas tam nepritarė. Todėl jiedu susikapojo. Atvirai šnekant, pa- 
kvaišęs įsimylėjėlis nesiginčijo (tai siutino Ketbertą, erzino ne ma- 
žiau negu tirpyklės trelės). Pastaruoju metu jis nesiteikė nusižeminti 
iki kivirčų. Rolando akyse spindėjo išsiblaškęs abstraktus žvilgsnis, 
tarsi jo sąmonė, siela, ka būtų atsiskyrę nuo kūno ir nusklendę pas 
Siuzeną Delgado. 

- Ne, - pareiškė jis tada. - Jau per vėlu imtis tokių veiksmų. 

- Iš kur tu žinai? - paprieštaravo Ketbertas. - Net jeigu per vėlu 
prašyti pagalbos iš Gileado, mums praverstų iš ten gautas patari- 
mas. Nejau nesuprati? 

- Ką gi jie galėtų mums patarti? - regis, Rolandas negirdėjo bi- 
čiulio balse atšiaurių, priekaištingų gaidelių. Jis pats kalbėjo ramiai. 
Argumentuotai. Ketberto nuomone, visiškai neadekvačiai reaguoda- 
mas į dabartinę padėtį. 

- Jei žinotume, mums nereikėtų klausti, tiesa? - atkirto jis. 

- Mes tegalime laukti ir mėginti sustabdyti priešininkus, kai jie 
žengs pirmąjį žingsnį. Tau reikia paguodos Ketbertai, ne patarimo. 

Prašai luktelėti, kol dulkinsi ją visais įmanomais būdais, 
dingtelėjo mintis. Iš viršaus, iš apačios ir aukštyn kojom. 

- Tavo blaivus protas skendi migloje, - šaltai pratarė Ketbertas. 
Išgirdo, kaip aiktelėjo Alenas. Nė vienas jų gyvenime nesakė Rolan- 
dui panašių dalykų, tačiau žodžiai išsprūdo, ir dabar jis nejaukiai lū- 
kuriavo sprogimo. 

Bet nesulaukė. 

- Tu apsirinki, - atsiliepė Rolandas ir pradingo barake. 

Nūnai stebėdamas, kaip jis atriša pavaržas ir nuima nuo Eikliojo 
balną, Ketbertas pagalvojo: Tu puikiai žinai, kad aš teisus. Lai- 
kas tau pravėdinti smegenis. Prisiekiu dievais, pats laikas. 

- Labutis, - pasisveikino jis, kai Rolandas padėjo balną ant prie- 
angio slenksčio. - Ar įdomiai praleidai dienelę? - Alenas įspyrė į 
kulkšnį, tačiau Ketbertas nekreipė į tai dėmesio. 

- Buvau su Siuzena, - atsakė Rolandas. Nesigindamas, nesitei- 
sindamas. Vienai akimirkai Ketbertas išvydo gąsdinančiai aiškią vi- 
ziją: porelė meilužių tūno kažkokioje trobelėje, jųdviejų kūnus apšvie- 
čia popiečio saulės spinduliai, besiskverbiantys pro stogo skyles. 
Mergina sėdi ant jo raita, įrėmusi kelius į senas, akytas lentas, įtem- 
pusi šlaunis. Jis regėjo įdegusias Siuzenos rankas, baltą ir plokščią 

pilvą. Pamatė, kaip Rolandas glamonėja jos krūtis, kaip žiba saulės 
nutvieksti jos plaukai. 

Ir kodėl tu visada būni pirmas, suriko jis mintyse. Kodėl tu? 
Velniai tave rautų, Rolandai! Velniai tave rautų! 

- Mes kiaurą dieną prakiurksojome uoste, - apsimestinai linksmai 
tarstelėjo Ketbertas. - Skaičiavome aulinius batus, žvejų įrankius, 
moliuskų tinklus. Šauniai praleidome laiką, ar ne, Alai? 

- Jums reikėjo mano pagalbos? - Rolandas grįžo prie Eikliojo ir 
nutraukė nuo žirgo gūnią. - Todėl ir pyksti? 

- Man pikta, nes už nugaros dauguma žvejų iš mūsų juokiasi. 
Mudu su Alu nesiliaujame slampinėję prie molo, ir jie mano, kad 
mums suminkštėjo protelis. 

Rolandas linktelėjo. 

- Viskas tik į gera. 

- Galbūt, - tyliai prašneko Alenas, - bet Raimeris nelaiko mūsų 
kvailiais, sprendžiant iš jo žvilgsnio. Džonas taip pat. Įdomu, ką jie 
galvoja apie mus? 

Rolandas sustojo ant antro laiptelio užmiršęs apie gūnią, spau- 
džiamą rankose. Bent sykį jiems pavyko prikaustyti savo kapitono 
dėmesį, toptelėjo Ketbertui. Dar pasitaiko stebuklų. 

- Jie galvoja, kad mes vengiame Skardžio, nes žinome, ką ten su- 
rasime, - pratarė Rolandas, - arba netrukus padarys tokią išvadą. 

- Ketbertas turi planą. 

Rolando žvilgsnis - susidomėjęs, bet pamažu nutolstantis, - įsmi- 
go į bičiulį. Juokdarį. Šaulio pameistrį, niekuo nenusipelniusį ginklo, 
kurį jam įteikė prieš kelionę į Išorinę Arką. Skaistybės nepraradusį 
bernelį. Amžiną nevykėlį. O dievai, aš nenoriu jo nekęsti. Tikrai 
nenoriu, tačiau neapykanta gali įsižiebti taip lengvai. 

- Mums abiem reikėtų rytoj pasimatyti su šerifu Eiveriu, - tarė 
Ketbertas. - Apsimesime, jog tai - mandagumo vizitas. Šiaip ar taip, 
mes jau esame įgiję paslaugių, kvailokų jaunuolių reputaciją, tiesa? 

- Tiesa, - nusišypsojo Rolandas. 

- Pasakysime, kad baigėme darbus jūros pakrantėje ir dabar 
kruopščiai tikrinsime fermas bei rančas. Žinoma, stengsimės nesu- 
kelti problemų. Netgi tokie miestiečiai mulkiai, kaip mes, supranta, 
kad šiuo metų laiku visi užsivertę darbais. Įteiksime gerajam šerifui 
sąrašą... 

Rolando akyse blykstelėjo liepsnelės. Vaikinas nusviedė gūnią 
ant turėklų, stvėrė draugą už pečių ir tvirtai jį apkabino. Ketbertas 

užuodė nuo Rolando apykaklės sklindantį lelijų kvapą ir pajuto bepro- 
tišką troškimą jį pasmaugti. Užgniaužęs savyje keistą norą, tiesiog 
paplekšnojo jam per nugarą. 

Rolandas atsitraukė plačiai išsišiepęs. 

- Rančų, kuriose mes lankysimės, sąrašas! Taip perspėti, jie 
spės nuginti arklius į kaimyninius ūkius, toliau nuo mūsų akių. Per- 
nešti maisto atsargas, įrangą... nuostabu, Ketbertai! Tu genijus! 

- Anaiptol, - pakratė šis galvą. - Aš praleidau šiek tiek laiko 
mąstydamas apie problemą, neduodančią mums visiems ramybės. 
Galbūt neduodančią ramybės ir Aljansui. Mums būtina tai apsvars- 
tyti. Tu sutinki? 

Alenas krūptelėjo, tačiau užuomina neužgavo Rolando. Keturio- 
likmečio vypsnys truputį gąsdino. Atvirai šnekant, jis priminė beprotį. 

- Nenustebčiau, jeigu jie parodytų atrinktus mutantus, kad mes 
patikėtume tauškalais apie retai gimstančius grynaveislius. - Nutilęs 
susimąstė ir po pauzės pridūrė: - Bertai, gal nuvyktum pas šerifą 
drauge su Alenu? Manau, jog taip būtų geriau. 

Ketbertas vos susilaikė nepuolęs ant Rolando ir neužstaugęs: 
Kodėl gi ne? Tuomet tu galėtum taršyti ją ne tik po pietų, bet ir 
ryte! Idiote! Meilės apakintas idiote! 

Jį išgelbėjo Alas - tikriausiai išgelbėjo juos visus. 

- Nepaistyk nesąmonių. - Rūstus raginimas gerokai nustebino 
Rolandą. Anksčiau Alenas niekuomet nešnekėdavo su juo taip griež- 
tai. - Tu esi mūsų vadas. Taip mano Torinas, Eiveris, kiti Hambrio 
gyventojai. Tą pripažįstame ir mes patys. 

- Niekas nepaskyrė manęs... 

- Niekam ir nereikėjo paskirti! - suriko Ketbertas. - Tu ne veltui 
gavai revolverius. Vargu ar vietiniai tuo patikėtų - net man nesitiki, - 
tačiau tu esi šaulys. Ir būtent tu privalai apsilankyti pas Eiverį. Tai 
aišku kaip dieną. Nesvarbu, kuris iš mudviejų tave lydės, bet tu pri- 
valai eiti! - jis būtų galėjęs pasakyti šį tą daugiau, gerokai daugiau, 
tačiau ką tuo laimėtų? Amžiams nutrūkusią draugystę. Ketbertas 
užsičiaupė - šį kartą Aleno spyrio neprisireikė - ir vėl ėmė lūkuriuoti 
sprogimo. Kaip ir anksčiau, nesulaukė. 

- Gerai, - atsakė Rolandas neįprastu sau “Man į viską nusi- 
spjaut" balsu, dėl kurio Ketbertas užsigeidė įsikibti nagais jam į ger- 
klę. - Rytojaus rytą. Aš ir tu, Bertai. Ar aštunta valanda tave tenki- 
na? 

- Kuo puikiausiai. - Pasibaigus aptarimui, Ketberto širdis ėmė 

plakti pašėlusiu greičiu, kojų raumenys vibravo tarsi tempiama guma. 
Jis panašiai jautėsi po susirėmimo su didžiaisiais karstų medžiotojais. 

- Būsime mandagūs iki pasišlykštėjimo, - pratęsė Rolandas. - 
Mieli berniukai iš vidinių feodų. Su gerais ketinimais, bet nepasižy- 
mintys smegenų pertekliumi. Šaunu. - Jam nukulniavus į baraką, be- 
protišką grimasą pakeitė (koks palengvėjimas!) maloni šypsena. 

Susižvalgę Alenas su Ketbertu vienu metu atsiduso. Pastarasis 
kryptelėjo galva į kiemą ir nusileido laiptais nuo prieangio. Alenas 
nusekė įkandin. Po akimirkos abu vaikinai sustojo dulkėtos stačia- 
kampės aikštelės viduryje, atsukę nugaras į baraką. Rytuose kylančią 
mėnulio pilnatį dengė debesų skraistė. 

- Ji apžavėjo Rolandą, - burbtelėjo Ketbertas. - Pati to nenorėda- 
ma ji mus pražudys. Pamatysi. 

- Nevertėtų taip juokauti. 

- Gerai, tuomet ji papuoš mus Eldo karūna, ir mes gyvensime 
amžinai. 

- Liaukis niršęs ant jo, Bertai. Prašau. 

Ketbertas nudelbė draugą šaltu žvilgsniu. 

- Aš negaliu. 

Iki didžiųjų rudeninių audrų dar buvo likęs mėnuo, bet šis rytme- 
tis išaušo pilkas ir lietingas. Rolandas su Ketbertu apsigaubė pončais 
ir nujojo į miestą, užkrovę Alenui ant pečių buitinius rūpesčius. Jau- 
nasis šaulys užsikišo už diržo fermų bei rančų sąrašą, kurią trijulė su- 
darė praėjusį vakarą. Apžiūrą nusprendė pradėti nuo trijų mažiausių 
žemės sklypų. Pagal grafiką, jų darbų tempas turėtų būti absurdiškai 
lėtas - vaikinai ruošėsi plušėti ant Skardžio ir soduose bemaž iki Me- 
tų Pabaigos mugės, - tačiau tai niekuo nesiskyrė nuo lėtapėdiško 
uosto tikrinimo. 

Draugai keliavo į miestą tylėdami, abu panirę į savo mintis. Ke- 
lias vedė pro Delgado šeimos namą. Rolandas pakėlė galvą ir išvydo 
prie lango sėdinčią Siuzeną, kurios akinantis grožis truputį išsklaidė 
niaurią ryto miglą. Jo krūtinėje suspurdėjo širdis. Tuo metu jaunuolis 
dar nežinojo, kad būtent toks mylimosios atvaizdas visam laikui išliks 
jo atminties kertelėje - žavingoji Siuzena, mergina prie lango. Lygiai 
taip pat mes aplenkiame vaiduoklius, kurie vėliau persekioja mus iki 
paskutinės gyvenimo dienos; pastebime juos akies krašteliu, jei iš vi- 
so pastebime, sėdinčius kelkraštyje tarsi nuolankius elgetas. Mintis, 

kad jie gali tykoti mūsų, nė netopteli į galvą. Vis dėlto tai tiesa. Kai 
mes praciname pro šalį, šmėklos susirenka atsiminimų ryšulius ir pa- 
mažu prisivydamos tipena iš paskos. 

Pasisveikindamas Rolandas kilstelėjo ranką. Ši nuslinko prie 1ū- 
pų, kad pasiųstų jai oro bučinį. Paskutiniu momentu numalšinęs jaus- 
mų protrūkį, jis paprasčiausiai bakstelėjo sau į kaktą ir elegantiškai 
atidavė pagarbą. 

Atsakydama Siuzena nusišypsojo. Nė vienas iš jaunuolių nematė 
Kordelijos, kuri išlindo laukan surinkti moliūgų ir morkų likučių. Mo- 
teris stypsojo už kaliausės, sergėjančios aguročių daržą, beveik iki 
akių užsimaukšlinusi sombrero. Ji nužvelgė prajojančius jaunuolius, 
ypač įdėmiai spoksodama į Rolandą. Tada nukreipė akis į Siuzeną, 
įsitaisiusią prie lango, linksmai lyg paukštis narvelyje niūniuojančią 
kažkokią melodiją. 

Tetos Kordos širdį pervėrė aštrus įtarimų dūris. Labai jau spar- 
čiai pakito Siuzenos nuotaika: bauginančio pykčio ir sielvarto prie- 
puolius nuslopino nuolankus susitaikymas su neišvengiama padėtimi. 
Ar tikrai susitaikymas? 

- Tu kuoktelėjai, - sušnibždėjo Kordelija sau po nosimi, bet jos 
įsitempę pirštai tebegniaužė mačetės rankeną. Ji atsiklaupė ant pa- 
žliugusios žemės ir ėmė kapoti styrančias žalias morkų ataugas. - Aš 
žinočiau, jei tarp jų kas nors būtų. Tokio amžiaus vaikai nemoka elg- 
tis atsargiai, kaip ir... kaip ir “pastogės" girtuokliai. 

Visgi nerimą kėlė jų šypsenos vienas kitam. 

- Nieko keisto, - sukuždėjo Kordelja mojuodama mačete, nė ne- 
pastebėdama, kad kapoja morkas per pusę. Ji įprato šnabždėtis su 
savimi, nes, artėjant Pjūties dienai, vis sunkiau sekėsi bendrauti su 
įkyriąja brolio dukterimi. - Žmonės dažnai šypsosi kitiems. 

Tą patį galimą pasakyti ir apie rankos mostą bei atsakomąją Siu- 
zenos reakciją. Simpatiškas jaunuolis atiduoda pagarbą gražiai mer- 
ginai, tuo suteikdamas jai malonumą. Visa tai normalu. Tačiau... 

Jo žvilgsnis... jos akys... 

Nesąmonės, žinoma. Bet... 

Bet tu pastebėjai dar kai ką. 

Taip, galbūt. Vieną sekundės dalį jai pasidingojo, kad vyrukas 
ruošiasi pasiųsti Siuzenai oro bučinį... paskutinę akimirką susivokęs 
jis tiesiog pamojo ranka. 

Net jeigu nuojauta tavęs neapgauna, tai dar nieko nereiš- 
kia. Jauni berneliai mėgsta flirtuoti, ypač atitrūkę nuo tėvų pa- 

vadžio. Visi žino, kad toji trijulė savo krašte išgarsėjo nepado- 
riu elgesiu. 

Kad ir kaip ten būtų, argumentai neįstengė ištirpdyti ledinės įta- 
rimų žvarbos. 


5 

Rolandui pasibeldus, policijos nuovados duris atidarė Džonas. 
Ant jo krūtinės spindėjo šerifo pavaduotojo žvaigždė. Abejingai pa- 
žvelgęs į vaikinus, senis tarė: 

- Sveiki. Prašom vidun, pasislėpsite nuo darganos. 

Džonas pasitraukė į šalį leisdamas jiems praeiti. Rolandui nepra- 
slydo pro akis labiau nei įprastai šlubčiojanti žilaplaukio eisena. Ma- 
tyt viskuo kaltas lietingas oras. 

Abu jaunuoliai žengė per slenkstį. Nuovados kampe veikė dujinis 
šildytuvas - kurą, suprantama, teikė Citgo “žvakė", - ir didysis kam- 
barys, nuo kurio dvelkė vėsa tą dieną, kai jie pirmą kartą čia atvyko, 
pasitiko Rolandą ir Ketbertą skleisdamas malonią šilumą. Už grotų 
kiurksojo penki girtuokliai, poromis išskirstyti vyrai ir viena moteris, 
tūnanti vidurinėje kameroje, plačiai išskėtusi kojas ant gulto, de- 
monstruodama raudonus apatinius. Jeigu ji dar giliau sugrūs pirštą į 
nosį, pagalvojo Rolandas, tai niekada jo neištrauks. Į skelbimų lentą 
atsirėmęs Klėjus Reinoldsas su šiaudu rakinėjo dantis. Prie stalo sė- 
dėjo šerifo padėjėjas Deivas, krapštantis pasmakrę, pro monoklį niau- 
riai vėpsantis į žaidimo lentą. Rolandas nenustebo pamatęs, kad jiedu 
su Ketbertu įsiveržė į nuovadą pačiame “Pilių"" partijos įkarštyje. 

- Nagi, nagi, Eldredai! - prabilo Reinoldsas. - Juk tai berniukai iš 
vidinių feodų! Ar mamytės žino, kad jūs tokiu oru slampinėjate lau- 
ke? 

- Žino, - linksmai atsiliepė Ketbertas. - Jūs taip pat gerai atrodo- 
te, pone Reinoldsai. Matau, drėgmė išlygino jūsų spuogus kaip gydo- 
masis kremas. 

Neatsigręždamas į Bertą, vis dar mandagiai šypsodamasis, Ro- 
landas kumštelėjo alkūne jam į pašonę. 

- Meldžiu atleisti mano draugui, ponai. Jis nejaučia, kad savo 
pokštais dažnai peržengia gero skonio ribas. Mums nėra reikalo vai- 
notis tarpusavyje. Kas buvo, tas pražuvo, ar ne? 

- Žinoma, užmirškime tą nesusipratimą. - Džonui nušlubčiojus 
prie stalo ir atsisėdus priešais Deivą, jo veidą iškreipė gaiži grimasa. 
- Jaučiuosi bjauriau nei senas šuo. Seniai metas būtų atgulti amžino 

poilsio. Žemė šalta, užtat kape nieko neskauda, ar ne, vaikinai? 

Jis dirstelėjo į žaidimo lentą ir patraukė pėstininką iš už priedan- 
gos, pradėdamas puolimą, tapdamas pažeidžiamu... gal ne šiuo atve- 
ju, pamanė Rolandas. Neatrodo, kad šerifo padėjėjas Deivas būtų 
rimtas priešininkas. 

- Regis, jūs nusprendėte pasidarbuoti feodo naudai. - Jaunuolis 
kryptelėjo galva į Džono žvaigždę. 

- Tenka, - gana draugiškai atsakė Džonas. - Vienas Eiverio pa- 
vaduotojų susilaužė koją, ir aš jį pakeičiau. 

- O ponai Reinoldsas ir Depeipas? Jie irgi padeda šerifui? 

- Aba, tikriausiai. Kaip sekasi darbas tarp žvejų? Girdėjau, judate 
į priekį labai lėtai. 

- Jau baigėme. Tėvai nusiuntė mus į Medžisą bausdami už pri- 
krėstas eibes, todėl stengiamės pernelyg nebruzdėti ir atlikti užduotį 
kaip pridera. Ne veltui sakoma: neskubėk, ir būsi pirmas. 

- Teisybė, - sutiko Džonas. - Tik nežinau, kieno tai žodžiai. 

Iš pastato gilumos atsklido nuleidžiamo vandens garsas. Hamb- 
rio šerifas įpratęs prie patogumų, pagalvojo Rolandas. Neužilgo 
ant laiptų dunkstelėjo sunkūs žingsniai, ir po kelių sekundžių kamba- 
ryje išdygo Herkas Eiveris. Viena ranka jis sagstėsi diržą, kita valėsi 
plačią prakaituotą kaktą. Vikrūs storulio judesiai padarė Rolandui 
įspūdį. 

- Fui! - sušniokštė šerifas. - Tos prakeiktos pupos, kurias vakar 
valgiau, nelaukė, kol jas suvirškinsiu. - Eiveris paeiliui nužvelgė vai- 
kinus. - Sveiki, berniukai! Sušlapote beskaičiuodami tinklus? 

- Ponaitis Dibornas užsiminė, kad jie baigė tikrinti uosto prieigas, 
- tarė Džonas pirštų galiukais glostydamas savo ilgus plaukus. Klėjus 
Reinoldsas vėl susikūprino prie skelbimų lentos su atviru priešiškumu 
dėbčiodamas į Rolandą ir Ketbertą. 

- Tikrai? Nuostabu. Ką toliau veiksite, jaunuoliai? Gal jums kuo 
nors padėti? Mes visada pasirengę ištiesti pagalbos ranką. Tik pa- 
prašykite. 

- Tiesą sakant, jūs ga/ite padėti. - Rolandas kyštelėjo pirštus už 
diržo ir ištraukė sąrašą. - Mes privalome persikraustyti ant Skardžio, 
bet nenorėtume sukelti nepatogumų. 

Plačiai išsišiepęs Deivas išstūmė riterį iš už savo priedangos. 
Džonas akimirksniu jį nukirto, įsiverždamas į kairįjį šerifo pavaduotojo 
sparną. Deivo šypsena išblėso, ją pakeitė sutrikusi veido išraiška. 

- Kaip jums tai pavyko? 

- Viskas labai paprasta, - tarė Džonas atsitraukdamas nuo lentos, 
kad pasidalintų pergalės džiaugsmu su kitais. - Neužmiršk, Deivai, 
kad žaisdamas aš visuomet noriu laimėti. Tokia jau mano prigimtis. - 
Jis atsigręžė į Rolandą ir nusišypsojo: - Kaip skorpiono, pasakiusio 
merdėjančiai mergaitei: “Prieš pakeldama mane nuo žemės tu žinojai, 
kad esu nuodingas". 


6 

Pamaitinusi gyvulius, Siuzena grįžo namo ir patraukė į sandėliuką 
atsigerti sulčių. Ji nepastebėjo Kordelijos, stovinčios židinio kamino 
šešėlyje, įdėmiai sekančios kiekvieną dukterėčios žingsnį. Kai teta 
prašneko, mergina krūptelėjo. Netikėtumo faktorius ją pašiurpino kur 
kas mažiau negu šaltas balsas. 

- Tu jį pažįsti? 

Ąsotis išslydo iš pirštų, ir Siuzena vos spėjo sugauti jį iš apačios. 
Apelsinų sultys kainavo labai brangiai, ypač tokiu vėlyvu metų laiku. 
Atsisukusi mergina išvydo tetą prie malkų dėžės. Kordelija buvo pa- 
kabinusi sombrero ant durų kabliuko, bet vis dar vilkėjo pončą ir mū- 
vėjo purvinus batus. Ant malkų rietuvės mėtėsi jos cuchillo* su pri- 
lipusiais prie ašmenų žolės stiebeliais. Nepaisant ledinio balso, mo- 
ters akyse degė karštos įtarimų liepsnos. 

Aiškiai suvokdama, kaip turi elgtis, Siuzena nepanikavo. 

Jei pasakysi "Ne", tu pasmerkta. Jei paklausi, apie ką ji 
kalba, tu išsiduosi. Telieka... 

- Aš pažįstu juos abu, - atsainiai tarstelėjo Siuzena. - Mes drau- 
ge matėme juos per pokylį. Tu išgąsdinai mane, teta. 

- Kodėl jis pasisveikino su tavimi atiduodamas pagarbą? 

- Iš kur man žinoti? Užsimanė, ir tiek. 

Kordelija metėsi į priekį, paslydo ant dumblinų batų, atgavo pu- 
siausvyrą ir čiupo dukterėčią už rankos. Dabar jos akys nuožmiai 
blykčiojo. 

- Nebūk įžūli, mergyt. Prikąsk savo stačiokišką liežuvį, panele 
Gražuolėle, antraip... 

Siuzena taip stipriai patraukė ją į save, kad teta susvirduliavo ir 
būtų nuvirtusi ant žemės, jei ne laiku po ranka pasitaikęs stalas. Už 
jos nugaros, ant švarių grindų priekaištingai žvilgėjo purvini pėdsakai. 

- Jei dar kada nors mane taip pavadinsi, aš... aš tau trenksiu! - 
suriko Siuzena. - Pamatysi! 


*Cuchillo (isp.) - didelis mėsininko peilis. 

Kordelijos lūpos prasiskyrus, jos dantis apnuogino klastinga šyp- 
sena. 

- Tu išdrįstum smogti vienintelei savo tėvo giminaitei? Nejau taip 
žemai pultum? 

- Kodėl gi ne? Pati ne vieną sykį esi pašventinusi mane antau- 
siais. 

Kordelijos akys mažumėle prigeso, šypsena išgaravo. 

- Siuzena! Ką tu šneki? Buvau sudavusi tau ne daugiau, kaip 
pustuzinį kartų. Dar tuomet, kai išmokai vaikščioti ir prie visko kišda- 
vai rankas, netgi prie verdančio puodo... 

- Šiomis dienomis tu čaižai mane žodžiais, - atrėžė mergina. - 
Kurį laiką taiksčiausi it kokia kvailė, bet daugiau to nepakęsiu. Jei 
esu pakankamai suaugusi, kad už pinigus mane paguldytum į vyro lo- 
vą, tai malonėk su manimi kalbėti mandagiai kaip civilizuotas žmogus. 

Kordelija prasižiojo ketindama apsiginti - dukterėčios įtūžis bei 
kaltinimai ją pritrenkė - ir tik tada suvokė, kad mergina gudriai nu- 
kreipė pašnekesį nuo temos apie berniukus. Tiksliau, apie vieną 
berniuką. 

- Tu bendravai su juo tiktai pokylyje, Siuzena? Aš kalbu apie Di- 
borną. - Pati gerai supranti, ką turiu omenyje. 

- Teko regėti jį mieste. - Siuzena ramiai atlaikė tetos žvilgsnį, 
nors tai kainavo nemažai pastangų. Įkandin nutylėtos tiesos visuomet 
seka melas, kaip naktis - paskui sutemas. - Mačiau juos visus tris. 
Ar tu patenkinta? 

- Tu gali prisiekti man, Siuzena, savo tėvo vardu, kad nesusitiki- 
nėji su Dibornu? 

Visi pasijodinėjimai ant žirgo vėlyvomis popietėmis, visi pa- 
siteisinimai, visi bandymai išsaugoti paslaptyje mūsų santykius, 
visa tai gali sužlugti dėl vieno nerūpestingo rankos mosto lietin- 
gą rytą. Kaip mes rizikuojame. Negi išties tikėjomės, kad bus 
kitaip? Negi puoselėjome tokias kvailas viltis? 

Taip... ir ne. Esmė ta, kad jie pamišo ir nesiruošė išnirti iš bepro- 
tystės gelmės. 

Siuzena neužmiršo, kokiu žvilgsniu tėvas ją apdovanodavo tais 
retais atvejais, kai sugaudavo dukterį meluojant. Jo akyse atsispin- 
dėdavo kartėlis. Kad ir kokie nekalti būtų tie prasimanymai, jie skau- 
dindavo Patą Delgado nelyginant odą draskantis augalo dyglys. 

- Nieko tau neprisieksiu, - pasakė ji. - Tu neturi teisės reikalauti 
iš manęs tokių dalykų. 

- Prisiek! - suspiegė Kordelija ir atsirėmė į stalą tarsi vėl būtų 
netekusi pusiausvyros. - Prisiek! Prisiek! Čia tau ne vaikiški žaidi- 
mai! Prisiek, kad tebesi skaisti! 

- Ne. - Siuzena apsisuko ketindama pasišalinti. Jos širdis tvink- 
čiojo pašėlusiu greičiu, bet mintys išliko skaidrios. Rolandas būtų pa- 
sakęs, kad ji regi pasaulį šaulio akimis. Virtuvės lange, pro kurį ma- 
tėsi Skardis, mergina išvydo artėjantį tetos atspindį. Kodelija slinko 
suspaudusi kumštį. Neatsigręždama Siuzena perspėjančiu gestu pa- 
kėlė savąją ranką. - Tik pabandyk man trenkti, kale, ir smarkiai pa- 
sigailėsi. 

Ji pastebėjo, kaip vaiduokliškas atspindys išsprogino akis, kaip 
pamėkliškas kumštis atsigniaužia, kaip ranka nusvyra prie šono. 

- Siuzena, - tyliu, įskaudinto žmogaus balsu išspaudė Kordelija. - 
Kodėl mane taip vadini? Kodėl tapai tokia šiurkšti? 

Mergina išėjo laukan netardama nė žodžio. Ji kirto kiemą ir įžen- 
gė į daržinę. Čia skaidrias mintis ištrynė galvą apsukę, gerai pažįsta- 
mi arklių, medienos, šieno kvapai. Ji nusirito kūliavirsčia į vaikystę, 
vėl prasmego sąmyšio šešėliuose. Atsisukęs sužvengė Pilonas. Siu- 
zena priglaudė karščiuojančią kaktą prie žirgo sprando ir pravirko. 

- Na, štai! - riktelėjo šerifas Eiveris, kai nuovadą paliko ponaičiai 
Dibornas ir Hitas. - Jūs neklydote sakydamas, kad jie darbuojasi lėtai, 
nes nori kruopščiai atlikti patikėtą užduotį. - Jis permetė akimis sąra- 
šą ir patenkintas sukrizeno. - Tik pažiūrėkite! Puikumėlis! Valio! 
Mes galėsime iš anksto patraukti iš akių tai, ko jiems nevalia pama- 
tyti. 

- Jie kvaišos, - pridūrė Reinoldsas... bet jam vis vien norėjosi pri- 
remti Aljanso pasiuntinukus prie sienos. Jei Dibornas išties manė, 
kad didieji karstų medžiotojai užmiršo menkutį nesusipratimą, kilusį 
“Klajūnų pastogėje“, tai jis ne šiaip kvailys, o tikras idiotas. 

Šerifo pavaduotojas tylėjo pro monoklį spoksodamas į žaidimo 
lentą, kur baltoji jo armija buvo sužlugdyta vos per šešis ėjimus. Džo- 
no pajėgos užplūdo Raudonąją Kalvą kaip vandens srautas, ir potvy- 
nis nuplovė visas Deivo viltis. 

- Aš mielai apsirengčiau šiltais drabužiais ir asmeniškai nuvež- 
čiau gerą žinią į “Jūros pakrantę". - Eiveris tebevartė popieriaus la- 
pą, kuriame buvo tvarkingai sužymėtos fermos bei rančos ir užrašy- 
tos būsimų patikrinimų dienos. Vaikeliai baigs savo darbą ne anks- 
čiau, kaip po Metų Pabaigos! O dievai! 

- Taip ir padarykite. - Senajam luošiui atsistojus, jo koją pervėrė 
aštrus skausmas. 

- Dar vieną partiją, pone Džonai? - pasiūlė Deivas dėliodamas 
ant lentos figūras. 

- Man būtų įdomiau žaisti su žolėdžiu šunėku, - atrėžė senis pik- 
tdžiugiškai stebėdamas, kaip išrausta mulkio Deivo fizicnomija. Jis 
nušlubavo per kambarį, atidarė duris ir žengė laukan, į prieangį. 
Krapnojimą pakeitė dideli lietaus lašai. Tuščioje Kalvos gatvėje bliz- 
gėjo šlapias grindinys. 

Reinoldsas atsekė jam iš paskos. 

- Eldredai... 

- Pradink, - sumurmėjo Džonas. 

Padvejojęs porą sekundžių Klėjus sugrįžo į nuovadą ir uždarė du- 
ris. 

Kas, po velnių, tau darosi, paklausė savęs Džonas. 

Kaip ir Eiveriui, jam lyg ir derėjo apsidžiaugti, kai tiedu šunyčiai 
atnešė sąrašą. Raimeris taip pat bus patenkintas išgirdęs apie ryti- 
nius svečius. Galų gale argi ne jis pats minėjo kancleriui, kad netrukus 
vyrukai pasirodys ant Skardžio ir galės atsisveikinti su savo širdelė- 
mis? Taip, minėjo. Tuomet kodėl jam neramu? Kodėl jis toks sumau- 
tai dirglus? Nes iki šiol negavo jokių žinių iš Latigo, Farsono paran- 
kinio? Nes Reinoldsas grįžo nuo Pakaruoklių uolos tuščiomis ranko- 
mis? Nes Depeipas irgi nieko nepešė? Aišku, kad ne. Latigas būtinai 
atvyks, kartu su gausia kuopa, tačiau ne dabar, ir Džonas tai žinojo. 
Iki Pjūties liko beveik mėnuo. 

Vadinasi, viskuo kaltas blogas oras, graužiantis seną kojos 
žaizdą, gadinantis tau nuotaiką? 

Ne. Skausmas erzino, bet anksčiau buvo pasitaikę atvejų, kai ko- 
ją mausdavo kur kas stipriau. Nerimas glūdėjo galvoje. Atsirėmęs į 
stulpą, prilaikantį prieangio pastogę, Džonas klausėsi į čerpių stogą 
barbenančių lietaus lašų ir galvojo, kad sumanus “Pilių" žaidėjas ret- 
sykiais išlenda iš priedangos ir tučtuojau vėl neria slėptis už kalvos. 
Ar tik ne su tokia situacija jam teko dabar susidurti? Viskas pernelyg 
gražiai atrodė. Mintis gal ir beprotiška... bet, geriau pagalvojus, tokia 
išvada - gana tikėtina. 

- Bandote žaisti su manimi “Pilis", pienburniai? - suurzgė Džo- 
nas. - Jei taip, po kurio laiko gailėsitės, kad nepasilikote namuose pas 
savo mamytes. Labai gailėsitės. 

Abu draugai patraukė Skardžiu atgal į “K juostą". Šiandieną jie 
neketino nieko skaičiuoti. Iš pradžių Ketbertas buvo atgavęs įprastą 
linksmą nuotaiką, nors iš pilko dangaus nepaliaujamai krito atgrasus 
šaltas lietus. 

- Ar tu juos matei? - paklausė jis nusijuokdamas. - Ar matei jų 
veidus, Rolandai... atleisk, Vilai? Jie prarijo masalą, ar ne? Prarijo ir 
net nepaspringo! 

- Taip. 

- Ką toliau darysime? Koks mūsų kitas ėjimas? 

Rolandas sutrikęs žvilgtelėjo į bičiulį, tarytum klausimas būtų pa- 
žadinęs jį iš snaudulio. 

- Kitas ėjimas priklauso jiems. Mes skaičiuosime ir lauksime. 

Džiugi Keberto nuotaika sprogo it muilo burbulas, ir jam vėl teko 
malšinti priešiškumo antplūdį, kurį sukėlė dvi erzinančios mintys: Ro- 
landas kratosi pareigų, idant galėtų netrukdomas mėgautis savo pa- 
nelės glamonėmis; dar blogiau tai, kad draugas prarado sveiką nuo- 
voką tuo momentu, kai jos labiausiai reikia Viduriniajam pasauliui. 

Kita vertus, kokių pareigų Rolandas kratosi? Kuo remiasi įsitiki- 
nimas, kad jis neteisus? Logika? Intuicija? Ar tiesiog suknistu pavy- 
du? Ketbertas nejučia prisiminė, kaip lengvai Džonas sutriuškino 
Deivo armiją, šerifo pavaduotujui per anksti išlindus iš priedangos. 
Bet realybė skiriasi nuo “Pilių" žaidimo... o gal ne? Jis nežinojo, ta- 
čiau manė, jog dėl vieno dalyko nuojauta neklysta: Rolandas keliauja 
ten, kur jo tyko nelaimė. Kartu su savimi tempiasi ir draugus. 

Atsibusk, mintyse paprašė Ketbertas, maldauju, Rolandai, at- 
sibusk, kol ne vėlu. 


III skyrius 
“PILIŲ" ZAIDIMAS 

Kitą savaitę įsigalėjo bjauri dargana, verčianti žmones griūti į l0- 
vas iš karto po priešpiečių, ilgai kirmyti, o pakirdus jaustis apsvaigu- 
siems ir neišsimiegojusiems. Lietus nepylė kaip iš kibiro, tačiau dėl 
pažliugusios žemės ir visur prasismelkusios drėgmės obuolių rinkimas 

tapo itin pavojingu užsiėmimu (keli Hambrio gyventojai paslydę susi- 
laužė kojas, Septynių Mylių sode jauna moteris, nukritusi nuo kopė- 
čių, susitrupino stuburkaulį), bulvių laukuose praktiškai buvo neįma- 
noma dirbti: daugiausia laiko tekdavo praleisti traukiant iš dumblo 
įstrigusius vežimus. Žaliojoje Širdyje permirko Pjūties girliandos, ir 
jas reikėjo nukabinti. Savanoriai šventės rengėjai vis labiau jaudinosi 
lūkuriuodami, kol pragiedrės padangės, ir jie vėl galės imtis darbo. 

Toks oras nebuvo prie širdies ir vaikinams, atliekantiems inven- 
torizaciją. Bent tiek gerai, kad jie galėdavo pasislėpti nuo įkyraus 
krapnojimo tvartuose, kur skaičiuodavo galvijus. Dėl oro nesiskundė 
tiktai jaunuolis ir mergina, pažinę fizinės meilės malonumus, tačiau 
per liūčių laikotarpį jie susitiko vos du kartus, stengdamiesi saugotis, 
kad jų santykiai nebūtų demaskuoti. 

Pirma sykį - apleistoje valčių pašiūrėje, Krantinės kelyje. Antrąjį 
- aptrupėjusiame pastate, rytinėje Citgo pusėje, kur jiedu aistringai 
mylėjosi, pasikloję gūnią ant buvusios kavinės grindų. Kildama aukš- 
tyn link kulminacinio taško, Siuzena protarpiais surikdavo jo vardą, ir 
prietemoje skendinčius kambarius bei koridorius užtvindė skardaus 
balso išgąsdinti balandžiai. 

Kai jau atrodė, jog dulksna niekada nesibaigs, o stiprėjančios tir- 
pyklės trelės išvarys visus Hambrio gyventojus iš proto, pilkus debe- 
sis išvaikė nuo vandenyno atpūtęs stiprus, bemaž uraganiškas vėjas. 
Vieną rytą pakirdęs miestelis išvydo mėlyną dangų bei ryškią saulę, 
nudažiusią įlanką auksu, o po pietų užliejusią ją balta ugnimi. Letargo 
pojūtis nedelsiant ištirpo. Bulvių laukuose energingai subarškėjo ve- 
žimai. Žaliojoje Širdyje vėl ėmė knibždėti moterys, puošiančios gėlė- 
mis pakylą, ant kurios atsistoję Džeimis Makanas ir Siuzena Delgado 
bus paskelbti Pjūties vaikinu bei mergina. 

Ant Skardžio, netoli mero dvaro, Rolandas, Ketbertas ir Alenas 
pradėjo skaičiuoti feodui priklausančius arklius. Giedra padangė ir 
gaivus vėjas įkvėpė jaunuoliams energijos, todėl kokias tris ar ketu- 
rias dienas jie šuoliavo raiti po laukus linksmai šūkčiodami, kvatoda- 
mi, sklidini draugiškų jausmų vienas kitam. 

Vieną iš tų saulėtų dienų Eldredas Džonas išėjo iš šerifo nuova- 
dos ir patraukė Kalvos gatve link Žaliosios Širdies. Anksti ryte jis at- 
sikratė Reinoldso ir Depeipo išsiuntęs savo bendražygius prie Paka- 
ruoklių uolos pažiūrėti, ar nepasirodė Latigo žvalgai. Savo ruožtu 

Džonas ketino prisėsti parko palapinėje, išgerti bokalą alaus stebėda- 
mas, kaip vyksta pasiruošimas šventei: kaip savanoriai rausia duobes, 
virš kurių vėliau bus kepama mėsa, kaip kyla žagarų krūva, skirta di- 
džiajam laužui, kaip verda ginčai dėl tinkamiausios fejerverkų šau- 
dyklos vietos, kaip moterys apipina sceną vainikais. Galbūt, dingtelė- 
jo Džonui, jam pavyktų įkalbėti kokią simpatišką gėlininkę praleisti 
drauge porą valandėlių. Smuklės kekšėmis tegul užsiima Rojus su 
Klėjumi, o jam labiau prie širdies prisirpusi septyniolikmetė gėlininkė. 

Parsitraukus darganai, atslūgo ir kojos maudulys. Dabar skaus- 
mingas svirduliavimas virto vos pastebimu šlubčiojimu. Jis ruošėsi 
apsiriboti vienu ar dviem bokalais alaus, tačiau iš galvos niekaip ne- 
iškrito mintis apie jauną mergaitę. Su švelnia oda, atsikišusiomis krū- 
timis, saldžiu kvapu, sodriomis lūpomis... 

- Pone Džonai? Eldredai? 

Jis atsisuko ir nusišypsojo balso savininkei. Už nugaros stovinia- 
vo ne šviežutėlė mergaičiukė, išplėtusi akis, praskyrusi drėgnas lū- 
pas, o liesa senmergė su plokščia krūtine, kaulėta subine, belūpe fi- 
zionomija, sukėlusi plaukus ant pakaušio į standų kuokštą. Su jo sva- 
jomis derinosi tiktai išsprogintos akys. Berods, laimėjau damos šir- 
dį, sardoniškai pagalvojo Džonas. 

- O, Kordelija! - jis suspaudė moters delną savo rankose. - Šian- 
dieną jūsų išvaizda kerinti. 

Paraudusi ji sukikeno. Vienai akimirkai net atjaunėjo penkiolika 
metelių ir tapo panaši į ponią, perkopusią ne daugiau, kaip keturias 
dešimtis. Jai tikrai ne šešiasdešimt, pamanė Džonas. Raukšlės ap- 
link burną ir šešėliai paakiuose atsirado neseniai. 

- Jūs labai mielas, bet aš žinau, kad atrodau nekaip. Pastaruoju 
metu mane kankina nemiga... kai mano amžiaus moteris negali su- 
merkti akių, ji labai sparčiai pasensta. 

- Apgailestauju, kad jūs prastai miegate. Bet dabar orai pasikeitė 
ir... 

- Tai ne dėl oro. Ar galėčiau pakalbėti su jumis, Eldredai? Daug 
laiko mąsčiau ir supratau, kad jūs esate vienintelis žmogus, į kurį iš- 
drįsčiau kreiptis prašydama patarimo. 

Džono šypsena paplatėjo. Jis įsikibo Kordelijai į parankę, švelniai 
paglostė jos pirštus. Moters skruostai užsiplieskė raudonio liepsno- 
mis. Kraujui mušus į galvą, ji galės pliaukšti ištisas valandas, ir didy- 
sis karstų medžiotojas neabejojo, kad jį sudomins kiekvienas išgirstas 
žodis. 

Tam tikro amžiaus ir charakterio moterų liežuvius labiausiai at- 
palaiduoja arbata. Džonas be didelio gailesčio išmetė iš galvos norus 
išgerti alaus ir padūkti su jauna gėlininke. Jis pasiūlė poniai Delgado 
atsisėsti saulėtame Žaliosios Širdies palapinės kampe (visai šalia sie- 
nos su rausvuoju akmeniu, kuris Siuzenai ir Rolandui atstojo pašto 
dėžutę) ir užsakė didžiulį arbatinį bei pyragėlių. Laukdami, kol pada- 
vėja atneš gėrimus, jiedu stebėjo pasiruošimus Pjūčiai. Saulės nu- 
šviestame parke kaukšėjo plaktukai, girgždėjo pjūklai, skambėjo šūks- 
niai ir juoko papliūpos. 

- Džiaugsmą teikia visos šventės, bet tiktai Pjūtis sugrąžina mus 
į vaikystę, tiesa? - paklausė Kordelija. 

- Taip, žinoma, - sutiko Džonas, kuris nesijautė vaiku netgi tada, 
kai jam dar nežėlė barzdaplaukiai. 

- Man ypač patinka laužas. - Ji nukreipė akis į šakalių ir malkų 
krūvą, riogsančią tolimajame parko gale, panašią į milžinišką vigva- 
mą. - Mėgstu žiūrėti, kaip vietiniai svaido į ugnį šiaudines kaliauses. 
Nuo to barbariško reginio mane nukrato malonus šiurpulys. 

- Įsivaizduoju, - linktelėjo Džonas mintyse spėliodamas, ar Kor- 
delijos oda nueitų maloniais pagaugais, jeigu ji sužinotų, kad šiais me- 
tais į Pjūties laužą sumestos trys kaliausės kvyks tarsi skerdžiamos 
kiaulės ir skleis čirškinamos mėsos kvapą. Nusišypsojus laimei, il- 
giausai žviegs ilgšis su blyškiai mėlynomis akimis. 

Patarnautojai atnešus arbatą bei pyragėlius, Džonas tik probėgš- 
mais dirstelėjo į putlias jos krūtis, nes šiandieną jo žvilgsnį prikaustė 
žavingoji ponia Delgado, nervingai trinanti rankas, visa savo išore 
spinduliuojanti neviltį. 

Kai mergaitė pasišalino, jis pripildė puodelius, pastatė arbatinį ant 
trikojo ir sugniaužė pirštais Kordelijos delną. 

- Akivaizdu, kad jus kažkas jaudina, - šilčiausiu balsu, kokį tik 
pajėgė išgauti, tarė Džonas. - Atsiverkite savo draugui Eldredui. 

Ji taip stipriai suspaudė lūpas, kad šios beveik išnyko, tačiau vis 
vien nenustojo drebėti. Skruostais nubėgo akyse sužvilgusios ašaros. 
Džonas išsitraukė nosinaitę ir pasilenkęs virš stalo jas nuvalė. 

- Išsipasakokite, - švelniai paragino jis. 

- Taip ir padarysiu, antraip išprotėsiu. Tik iš pradžių turėsite man 
šį tą pažadėti, Eldredai. 

- Suprantama, brangioji. - Kordelijos veidui nuraudus dar skais- 
čiau, senis spūstelėjo jos delną. - Ką tik norėsite. 

- Prisiekite, kad nepranešite to Hartui. Ir, be abejo, pasibjaurėti- 
nam voražmogiui kancleriui, bet svarbiausia - nė žodžio merui. Jei 
mano įtarimai pasitvirtins, viską sužinojęs Hartas gali išsiųsti ją į va- 
karus. - Kordelija sudejavo tarsi pirmą kartą patikėjusi savo teisumu. 
- Jis gali išsiųsti į vakarus mus abi. 

Demonstruodamas užuojautos kupiną šypseną Džonas ištarė: 

- Nė žodžio merui Torinui, nė žodžio Kimbai Raimeriui. Pažadu. 

Vieną sekundę jam pasirodė, kad nelemta senmergė neprabils... 
paprasčiausiai neįstengs. Galiausiai ji atsikrenkštė sušvokšdama vie- 
ną vienintelį žodį: 

- Dibornas. 

Išgirdęs pavardę, kuri ilgą laiką kirbėjo mintyse, Džonui pasidin- 
gojo, kad jo širdis tuojau iššoks iš krūtinės. Nors šypsena nenuslinko 
nuo veido, jis taip stipriai sumygo moters pirštus, kad ši krūptelėjo. 

- Atleiskite. Aš tiesiog mažumėle priblokštas. Dibornas... išauk- 
lėtas, jaunas vaikinas, bet aš nesu tikras, ar juo galima pasikliauti. 

- Bijau, kad jis susitikinėja su mano Siuzena. - Dabar atėjo jos 
eilė suspausti Džono ranką, bet didysis karstų medžiotojas nieko ne- 
pajuto. Jis nesiliovė vypsojęs, tuo pačiu vylėsi, kad išorė neišduoda 
viduje išsikerojusios nuostabos. - Man baugu, kad jis buvo su dukte- 
rėčia... kaip vyras ir moteris. Koks siaubas! 

Apimta kartėlio ji tyliai sušniurkščiojo. Retsykiais dirsčiojo į šoną 
norėdama įsitikinti, kad į juos niekas nežiūri. Džonui teko regėti taip 
besižvalgančius, dvėselieną dorojančius kojotus ir hienas. Jis leido 
Kordelijai išsiverkti - tegul nusiramina, kitaip nepavyks išklausyti riš- 
laus pasakojimo pratęsimo - ir pamatęs, kad jos ašaros išseko, pada- 
vė puodelį arbatos. 

- Išgerkite. 

- Taip. Ačiū. - Karšta arbata tebegaravo, tačiau Kordelija išgėrė 
ją vienu mauku. Matyt senės gerklė apsinešusi skalūnu, pagalvojo 
Džonas. Ji nuleido puodelį ir laukdama, kol vyriškis pripils šviežios 
arbatos, pasinaudojo savo siuvinėtu panuelo*, kad nusitrintų nuo 
skruostų drėgnus, ašarų paliktus dryžius. 

- Man jis nepatinka, - pasakė moteris. - Man jis nepatinka, aš juo 
nepasitikiu, kaip ir visa trijule, atkeliavusia iš Vidinio pasaulio, manie- 
ringai besilankstančia, įžūliai dėbsinčia, šnekančia savo keista tarme. 
*Panuelo (isp.) - nosinė. 

Bet jis labiausiai nekelia pasitikėjimo. Jei kas nors tarp jųdviejų įvy- 
ko (esu beveik tuo tikra), visa kaltė bus suversta mano dukterėčiai, 
nes būtent mergina privalo atsispirti gyvuliškam potraukiui. 

Pasviręs virš stalo, Džonas šiltai ją nužvelgė. 

- Išklokite man viską, Kordelija. 

Ir ji išklojo. 

Rėja dievino stiklinį rutulį, ypatingą pasitenkinimą jai keldavo 
kristalo gebėjimas parodyti šlykščiausius žmonių poelgius. Nė karto 
rožinėse gelmėse ragana nematė vaiko, guodžiančio susižeidusį drau- 
gą, nuvargusio vyro, guldančio galvą ant žmonos kelių, arba ramiai 
vakarieniaujančių senukų. Visa tai domino kristalą ne daugiau negu 
ją pačią. 

Vietoj sentimentalių vaizdų, ji regėjo, kaip tėvai prievartauja duk- 
teris, kaip motinos muša vaikus, kaip vyrai skaldo žmonoms antau- 
sius, kaip berniukų gauja (Rėja kvatotų sužinojusi, jog tie aštuonme- 
čiai padaužos praminė save didžiaisiais karstų medžiotojais) į vaka- 
rus nuo miestelio vilioja kaulais laukinius šunis, o paskui linksminasi 
nupjaudami jiems uodegas. Ji regėjo apiplėšimus ir vieną žmogžudys- 
tę: pirmąjį liūčių vakarą po nereikšmingo ginčo kažkoks valkata suba- 
dė šakėmis savo bendrą. Lavonas puvo griovyje, netoli Didžiojo Va- 
karinio Trakto, užverstas šiaudais ir piktžolėmis. Kūną tikriausiai at- 
ras dar prieš užslenkant tikroms rudeninėms audroms, o gal ir ne. 

Ji taip pat matė Kordeliją Delgado ir prakeiktą banditą Džoną, 
sėdinčius Žaliosios Širdies palapinėje ir besišnekučiuojančius apie... 
deja, ragana negirdėjo apie ką jiedu kalbasi. Tačiau pro jos akis ne- 
praslydo išraudusi senmergės kalės fizionomija. Regis, vyrukas apsu- 
ko jai galvą. Turbūt bobšė net išprakaitavo užsigeidusi nevykėlio, ku- 
ris nesugebėjo išlaikyti šaulio egzamino. Juokingas reginys, pamanė 
Rėja, nutarusi retsykiais stebėti porelę. Įdomu, kuo baigsis jų seilio- 
nės. Labai įdomu. 

Parodęs Kordeliją ir Džoną rutulys vėl aptemo. Rėja padėjo jį at- 
gal į dėžę, ant kurios spynos buvo išgraviruota akis. Išvydusi Korde- 
liją senė prisiminė, kad ji dar turi nebaigtų reikalų su įžūliąja jos duk- 
terėčia. Rėjos užmaršumą lėmė ironiška, bet pakankamai supranta- 
ma priežastis: nusprendus, kaip atsilyginti jaunajai akiplėšai, viduje 
siautėjanti emocijų audra atslūgo, kristale užsižiebė kerintys vaizdai, 
ir ragana visiškai išmetė iš galvos Siuzeną Delgado. Nūnai iš tamsių 

atminties kertelių išniro subrandintas planas. Reikia įleisti katiną tarp 
balandžių. Beje, kur dingo jos žavingas išsigimėlis... 

- Smirdaliau! Aū, Smirdaliau, kur tų? 

Katinas nušoko nuo malkų, žybčiodamas akimis lūšnos prieblan- 
doje (orui pagerėjus, Rėja užtrenkė langines), mataruodamas dvišake 
uodega, ir stryktelėjo jai į glėbį. 

- Turiu tau užduotį. - Ragana pasilenkė, palaižė katino snukį, 
įtraukė į šnerves malonų kailio tvaiką. 

Smirdalius sumurkė, išrietė nugarą. Šešiakojis mutantas negalėjo 
skųstis prastomis gyvenimo sąlygomis. 

Džonas atsikratė Kordelija pasitaikius pirmai palankiai progai, 
tiesa, ne taip greitai, kaip norėjosi. Teko truputį pasimeilinti kaulėtai 
senmergei, nes ji dar turėtų praversti ateityje. Galų gale vyriškis pa- 
bučiavo ją į lūpų kamputį (vargšę nutvilkė skaistus raudonis, o jis iš- 
sigando, kad moterėlę nenutrenktų širdies smūgis) ir užtikrino pasi- 
domėsiąs šiuo reikalu. 

- Tik prašau atsargiai - sukruto Kordelija. 

- Taip, - atsakė Džonas lydėdamas ją į namus. Jis moka saugoti 
paslaptis ir žino, kad mielajai poniai palengvės tik tada, kai išaiškės 
tiesa. Pats spėjo, kad visa tai tėra įsiaudrinusios vaizduotės padari- 
nys. Paaugliai mėgsta teatrališkas dramas, ar ne? Suvokusi, jog teta 
kažko būgštauja, toji mergytė iš pykčio galėjo pakurstyti jos baimes. 

Kordelija sustojo prie baltos savo sodo tvoros, jos veide nušvito 
palengvėjimo išraiška. Džono manymu, ji priminė mulą, kuriam šei- 
mininkas su šepečiu kaso nugarą. 

- Ach, kodėl aš niekada nepagalvojau... juk tokia galimybė įma- 
noma? . 

- Žinoma, - sutiko Džonas. - Visgi aš kruopščiai ištirsiu šį reika- 
lą. Verčiau pasisaugoti iš anksto negu vėliau gailėtis. - Jis vėl pakšte- 
lėjo senmergei į lūpų kraštelį. - Ir nieko neprasitarsiu “Jūros pakran- 
tėje". Iš manęs jie neišgirs nė užuominos. 

- Ačiū, Eldredai! Labai ačiū! - prieš atsisveikindama Kordelija 
apkabino žilaplaukį, savo mažutes, kietas lyg akmuo krūtis prispaus- 
dama prie jo marškinių. - Tikiuosi, šį vakarą pagaliau sugebėsiu 
įveikti nemigą. 

Ji veikiausiai sugebės, bet Džonui nedavė ramybės klausimas, 
ar jam pavyks sumerkti akis. 

Panarinęs galvą, surakinęs už nugaros rankas, senis nušlubčiojo 

į Hambrio arklidę, kur laikė savo žirgą. Kita gatvės puse atskuodė 
berniukų kompanija; du iš jų mojavo nukirstomis, krauju aptišku- 
siomis šunų uodegomis. 

- Karstų medžiotojai! Mes esame didieji karstų medžiotojai, to- 

Zaibišku jūdesiu išsitraukęs ginklą senis nusitaikė į pienburnių 
gaują. Nuožmiai tvyksčiodamas akimis, prašiepęs dantis Džonas pri- 
minė persigandusiems berniukams baltąjį vilką, dėvintį žmogaus dra- 
bužius. 

- Nešdinkitės, šunyčiai! - užriaumojo jis. - Nešdinkitės, antraip 
pavaišinsiu jus švinu ir pradžiuginsiu jūsų tėvus. 

Porą sekundžių jie stovėjo lyg suparalyžiuoti, paskui klykdami iš- 
silakstė į šalis. Vienas jų pametė savo laimikį; šuns uodega mėtėsi 
ant plataus šaligatvio kaip purvinas skarmalas. Džonas nužvelgė ją, 
susiraukė, įsikišo į dėklą revolverį, vėl sunėrė už nugaros rankas, ir 
nukulniavo savo keliu, panėšėdamas į dvasininką, medituojantį apie 
dievų prigimtį. Ką gi jis, vardan dievų, daro, nukreipdamas ginklo 
vamzdį į jaunų patrakėlių šutvę? 

Aš prislėgtas, pagalvojo senis, ir sunerimęs. 

Teisingai, jam sukėlė nerimą bepapės senmergės įtarimai. Tori- 
nas šiuo atžvilgiu niekuo dėtas - Džonui būtų nusipjauti, net jei Dibor- 
nas dulkintų mergiotę miesto aikštėje pačiame Pjūties mugės įkarš- 
tyje. Bjauriausia tai, jog pienburnis vėl įrodė galįs jį apmauti. 

Sykį Dibornas jau sugebėjo prisėlinti prie tavęs iš už nuga- 
ros, ir tu prisiekei neleisiąs, jog tai pasikartotų. Bet leidai, jeigu 
Jis išties krušasi su savo mergše. 

Aišku, kad krušasi. Jei vaikinui užteko įžūlumo meilintis būsimai 
mero sugulovei ir smegenų, kad nuslėptų jųdviejų romaną, kaip tai 
derinasi su Džono nuomone apie tris mulkius iš Vidinio pasaulio, ku- 
rie nepajėgtų atrasti savo subinių net ir laikydami rankose žvakę? 

Vieną sykį mes jų neįvertinome, ir tie vaikiščiai iš mūsų išsi- 
tyčiojo, sakė Klėjus. Nenoriu, kad tai pasikartotų. 

Ar fai pasikartojo? Ką iš tiesų žino Dibornas ir jo bendrai? Ką 
jie išsiaiškino ir kam papasakojo naujienas? Jei mažvaikis įstengė nie- 
kieno nepastebėtas taršyti mero išrinktąją ir uždėti tokį didelį skersą 
ant didžiojo karstų medžiotojo... ant visų... 

- Laba diena, pone Džonai. - Brajanas Aukis plačiai išsiviepė ko- 
ne susirietęs dvilinkas, prispaudęs prie krūtinės savo sombrero. - 
Gal pageidautumėte šviežios grafos? Ką tik išspaudžiau... 

- Man tereikia žirgo, - griežtai atrėžė Džonas. - Nustok malti lie- 
žuviu ir atvesk gyvulį. 

- Aha, tučtuojau atvesiu, su dideliu malonumu. - Jis nuskubėjo 
vykdyti įsakymo, pusiaukelėje nervingai grįžtelėjo lyg norėdamas įsi- 
tikinti, kad negaus kulkos į nugarą. 

Po dešimties minučių Džonas nujojo Didžiuoju Traktu vakarų 
kryptimi. Jį užvaldė absurdiškas, tačiau stiprus troškimas paleisti žir- 
gą šuoliais ir užmiršti Toriną, pavėpusį žilstantį ožį, Rolandą bei Siu- 
zeną, ir jų šleikščią paauglišką meilę, Rojų su Klėjumi, pasižyminčius 
vikriomis rankomis ir proto stoka, Kordeliją Delgado, kuri greičiausiai 
regėjo svajonėse, kaip miškingoje pievelėje ji pina gėlių vainiką klau- 
sydamasi jo deklamuojamų eilių. 

Per savo gyvenimą Džonui teko gana dažnai sprukti, pasikliau- 
jant savo intuicija. Bet dabar to nebus. Jis prisiekė atkeršyti Aljanso 
pasiuntinukams, ir niekada nelaužė sau duoto žodžio, nors kitiems 
žmonėms dalino pažadus nė neketindamas jų vykdyti. 

Be to, vertėtų prisiminti Džono Farsono faktorių. Senis nebuvo 
asmeniškai regėjęs gerojo žmogaus (ir nenorėjo pamatyti; sklido kal- 
bos, kad Farsonas - įnoringas pamišėlis), tačiau jis turėjo nebaigtų 
reikalų su Džordžu Latigu, kurio vadovaujamas kareivių būrys turbūt 
pasirodys artimiausiu metu. Būtent Latigas nusamdė didžiuosius 
karstų medžiotojus sumokėdamas milžinišką avansą (Džonas iki šiol 
nepasidalino pinigais su savo bendražygiais) ir siūlydamas dar dides- 
nį atlyginimą, jei Plikųjų kalnų apylinkėse bus išnaikintos pagrindinės 
Aljanso pajėgos. 

Latigui, žinoma, netrūksta galios. Tačiau palyginti su jėga, slypin- 
čia vyrukui už nugaros, jis tėra menkas tarakonas. Šiaip ar taip, no- 
rėdamas užsidirbti pluoštą grynųjų, privalai rizikuoti. Viskas bus ge- 
rai, jeigu jie pristatys arklius, jaučius, vežimus su šviežiomis daržovė- 
mis, maisto atsargas, naftą, o svarbiausia - kristalą. Jei susimaus, 
Džonas žinojo, jog tai įmanoma. Vieną dieną taip ir atsitiks, dėl to 
nekyla jokių abejonių. Bet galvos ir pečių skyrybos įvyks ne dėl Di- 
borno ir jo pašvinkusių bičiulių, kad ir kokia būtų jų kilmė. 

Jeigu jis susiburkavo su Torino išrinktąja... jei pajėgia nu- 
slėpti nuo aplinkinių savo santykius, kokias dar paslaptis vaiki- 
galis žino? Galbūt jis žaidžia su tavimi “Pilis "'? 

Tokiu atveju žaidimas ilgai neužsitęs. Kai tik jaunasis ponaitis 
Dibornas iškiš nosį iš priedangos, Džonas nepatingės jos nupilti. 

Dabar reikėjo atsakyti į klausimą: nuo ko pradėti? Keliauti į “K 
juostą" ir pasižvalgyti po berniukų apartamentus? Kodėl gi ne? Šiuo 
metu jie jodinėja ant Skardžio, skaičiuoja feodo žirgus. Bet gyvuliai jo 
nejaudino. Ne, gerajam žmogui rūpi kur kas svarbesni dalykai negu 
arkliai. 

Apsisprendęs Džonas pasuko į Citgą. 


6 

Pirmiausia jis patikrino cisternas. Rado šias savo vietoje, tvarkin- 
gai išrikiuotas į vieną eilę, su naujais ratais, kad reikiamu momentu 
pajudėtų į kelią, deramai užmaskuotas. Kai kurias iš pušų šakų nu- 
spalvino geltonis, bet dauguma tebežaliavo, sugėrusios lietaus lašus. 
Įsitikinęs, kad prie jų niekas nesilietė, Džonas ėmė ropštis į kalvą. Ei- 
nant šalia vamzdžio, teko dažniau nei įprastai stabtelėti ir pailsėti. 
Kai galiausiai nusigavo iki surūdijusių vartų, skiriančių šlaitą nuo naf- 
tos telkinio, jo luošą koją badė skausmo dūriai. Senis įdėmiai apžiūrė- 
jo vartus ir susiraukė, pastebėjęs dėmeles ant viršutinio skersinio. 
Galbūt jos nieko nereiškia, bet Džono manymu, kažkas galėjo perlipti 
sutrūnijusią kriošeną, nes būgštavo, kad, pamėginus atidaryti vartus, 
subyrės vyriai. 

Sekančią valandą jis praleido slampinėdamas tarp gręžimo bokš- 
telių, ypatingą dėmesį išsikirdamas veikiantiems, ieškodamas men- 
kiausių įsibrovėlių ženklų. Aptiko galybę pėdsakų, bet nesugebėjo jų 
atpažinti, kadangi savaitę trukusios liūtys pavertė kietą žeme pliurze. 
Čia galėjo pabuvoti pienburniai iš Vidinio pasaulio, miestelio menkys- 
tos ar net Arturas Eldas su savo riterių govėda. Nežinia suerzino 
Džoną, kaip visada (išskyrus tuos atvejus, kai dviprasmiškos situaci- 
jos pasitaikydavo “Pilių"" žaidimo lentoje). 

Jis nupėdino atgal ketindamas nusileisti nuo kalvos, sėsti ant žir- 
go ir joti į miestą. Koją raižė diegliai, kuriuos pavykdavo apmalšinti 
tik išmaukus stiklą viskio. Į “K juostos" baraką bus galima nukeliauti 
rytoj. 

Pusiaukelėje iki vartų jis pastebėjo piktžolėmis apaugusį takelį, 
jungiantį Citgą bei Didįjį Traktą, ir atsiduso. Ten greičiausiai nėra 
nieko įdomaus, tačiau jis žinojo turįs užbaigti darbą. 

Velniai rautų tą darbą. Man būtina išgerti. 

Visgi ne vienintelis Rolandas gebėjo atsisakyti norų, kai to reika- 
laudavo pareigos jausmas. Džonas vėl atsiduso, pamasažavo koją ir 
nukėblino link takelio, kur, didelei savo nuostabai, šį tą aptiko. 

Daikčiukas gulėjo griovyje, ne toliau kaip už tuzino žingsnių nuo 
tos vietos, kur senasis kelias jungėsi su Didžiuoju Traktu. Iš pradžių 
senis teišvydo baltą atspindį piktžolėse ir pamanė, jog tai akmuo. Vė- 
liau įžiūrėjo juodą akiduobę ir suprato regis kaukolę. 

Stenėdamas Džonas atsiklaupė, pakėlė ją nuo žemės. Už nuga- 
ros cypė ir dunksėjo tebeveikiantys gręžimo bokšteliai. Kovo kaukolė, 
kurią ne tik jam, bet ir visam miesteliui teko matyti anksčiau. Ji pri- 
klausė išpuikėliui Arturui Hitui... tas juokdarys negalėjo išsiversti be 
savo profesijos atributikos. 

- Jis vadino kaukolę žvalgu, - sumurmėjo Džonas. - Užmaudavo 
ant balno gugos, kartais pasikabindavo ant kaklo kaip medalioną. - 
Taip, jauniklis puikavosi ja tą naktį, kai “Klajūnų pastogėje"... 

Džonui pakračius kaukole, kažkas jos viduje subarškėjo, tarsi 
vieniša mintis, ir ant delno nukrito auksinės grandinės dalelė. Tai štai, 
ant ko ji laikėsi. Kažkuriuo momentu viena grandis įtrūko, “žvalgas" 
nusirito į griovį, o ponaitis Arturas Hitas nesivargino jo ieškoti, matyt 
negalvodamas, kad kaukolę gali atrasti pašalinis asmuo. Berniukai 
būna tokie nerūpestingi. Tiesiog stebėtina, kaip jiems pasiseka suaug- 
ti. 

Didžiojo karstų medžiotojo veidas išliko ramus, tačiau viduje kun- 
kuliavo įniršis. Aišku kaip dieną, kad Aljanso pasiuntinukai čia lankė- 
si, nors dar vakar panašūs tvirtinimai būtų sukėlę jam juoką. Tenka 
pripažinti, kad jie matė užmaskuotas cisternas su nafta, ir jei ne atsi- 
tiktinis radinys, Džonas niekada nebūtų to sužinojęs. 

- Kai sudorosiu tuos mulkius, jų akiduobės bus tuščios, kaip ta- 
viškės, sere Kove. Aš asmeniškai jas išskaptuosiu. 

Senis pakėlė ranką ketindamas nusviesti kaukolę, bet paskutinę 
akimirką persigalvojo. Ji dar pravers. Taip nusprendęs Džonas nukul- 
niavo link savo žirgo. 

Korala Torin žingsniavo Pagrindine gatve į “Klajūnų pastogę" 
jausdama, kaip peršti išdžiūvusią gerklę ir tvinksi galva. Ji buvo atsi- 
kėlusi iš lovos prieš valandą, tačiau dėl pagirių vos laikėsi ant kojų. 
Pati žinojo, kad paskutiniu metu piktnaudžiaudavo alkoholiu - gerda- 
vo beveik kiekvieną vakarą, - bet, matant žmonėms, apsiribodavo 
vienu ar dviem stiklais lengvo alaus. Kol kas niekas neįtarė ją turint 
žalingų įpročių, ir Korala norėjo išsaugoti šią paslaptį kiek įmanoma 
ilgiau. Kaip kitaip būtų galima pakęsti gyvenimą su idiotišku broliu 


44 


idiotiškame miestelyje ir, žinoma, nekreipti dėmesio į sąmokslą, ku- 
riame dalyvauja visi Arklininkų Asociacijos rančeriai ir mažiausiai 
pusė stambiųjų fermerių. 

- Šikt man ant Aljanso, - sušnibždėjo moteris. - Geriau žvirblis 
rankoje negu briedis girioje. 

Ar iš tiesų ji drauge su kitais spaudžia delne žvirblį? Ar Farsonas 
įvykdys savo pažadus, kuriuos vyras, vardu Latigas, perdavė nepri- 
lygstamam Kimbai Raimeriui? Koralą graužė abejonės. Despotai 
mėgo pamiršti duotus žodžius, o rankose laikomi paukščiai turėjo 
bjaurų įprotį sukapoti pirštus, pritriesti į delną ir nuskristi. Koks dabar 
skirtumas? Ji apsisprendė ir savo nuomonės nekeis. Juolab kad vy- 
rukams visada maga išgerti, pažaisti kauliukais ir kortomis, pasidul- 
kinti su kekšėmis, nepriklausomai nuo to, prieš ką jie keliaklupsčiauja 
ir kieno vardu renka mokesčius. 

Kai sukuždėdavo senasis sąžinės demonas, jo lūpas lengvai su- 
rakindavo pora stiklų viskio. 

Ji sustojo priešais Kreiveno laidotuvių biurą, pažiūrėjo į kvatojan- 
čius berniukus, kurie užsilipę ant kopėčių tvirtino prie pastato kraigo 
popierinius žibintus. Šie užsižiebs Pjūties mugės vakarą, nutvieksda- 
mi Pagrindinę gatvę švelnia, įvairiaspalve šviesa. 

Korala prisiminė save vaikystėje, su nuostaba žiopsančią į spal- 
votus popierinius žibintus, besiklausančią linksmų šūksnių, fejerverkų 
traškesio, Žaliojoje Širdyje skambančios šokių muzikos. Vieną jos 
ranką laikė tėvas, kitą - vyresnysis brolis Hartas, pirmą kartą mūvin- 
tis ilgas kelnes ir tuo labai besididžiuojantis. 

Po kelių akimirkų saldžią nostalgiją užtemdė kartėlis. Vaikas už- 
augo į pablyškusią liesą moterį, kuriai priklausė užeiga ir viešnamis 
(jau nekalbant apie didžiulį žemės sklypą ant Skardžio), kurios vienin- 
teliu meilužiu buvo jos brolio kancleris, kuri nebegalėjo atsispirti po- 
traukiui gurkšnoti gerklę svilinantį skystį. Kodėl viskas taip susiklos- 
tė? Ji neabejojo, kad vaikystėje nieku gyvu nebūtų norėjusi tapti tokia 
moterimi. 

- Kur aš suklydau? - paklausė ji savęs ir nusijuokė. - O, brangu- 
sis žmogau Jėzau, kuriame gyvenimo tarpsnyje suklydo nekalta vai- 
kiška siela? Atsakyk man “aleliuja". - Ji pamėgdžiojo klajūnę pa- 
mokslininkę, prieš metus apsilankiusią miestelyje - Pitston, rodos, Sil- 
viją Pitston. Korala vėl nusijuokė, šį kartą natūraliau, ir, pagerėjus 
nuotaikai, nusvyravo į “pastogę". 

Jai pamojo savo gėles prižiūrintis Šimis. Moteris atsakė tuo pa- 

čiu. Berniūkštis pakankamai mielas. Ji lengvai rastų kuo pakeisti vai- 
kį, bet širdyje džiaugėsi, kad Depeipas jo nenudaigojo. 

Tuščioje ir švarioje smuklėje ryškiai žibėjo dujinės lempos. Šimis 
išvalė visas pelenines, tačiau Korala įtarė, kad likusį darbą atliko sto- 
rulė, parimusi už baro. Storas kosmetikos sluoksnis nepajėgė nuslėpti 
liguistai blyškių moters skruostų, tamsių paakių bei rambuoto kaklo 
(kiekvieną kartą pamačiusi tą driežo odą Korala viduje suvirpėdavo). 
vo Gražuolė. Jei būtų jos valia, senoji kekšė ten stypsotų, kol pasiro- 
dytų Stenlis. Žinodama, kad prašymais ne daug ką tepasiektų, Gra- 
žuolė nieko nesakė Koralai, tačiau pastaroji aiškiai suprato, ko trokš- 
ta pavaldinė. Prostitutės karjera ėjo į pabaigą, ir ji desperatiškai gei- 
dė tapti barmene. Korala buvo girdėjusi, kad viena tokia moteris 
darbuojasi Upės Perkėlos miestelio užeigoje, “Miško tankmėje“, kita 
šeimininkavo “Didžiajame slėnyje“, Tavareso įlankoje, kol nepakratė 
kojų nuo raupų. Gražuolė atsisakė pripažinti faktą, kad Stenlis Ruizas 
jaunesnis už ją penkiolika metų ir kur kas sveikesnis. Vyrukas pilstys 
gėrimus po Nutrūktgalvio snukiais netgi tada, kai senoji kekšė trūnys 
kapuose. 

- Labas vakaras, ponia Torin, - pasisveikino storulė ir nelaukda- 
ma įsakymo šliūkštelėjo į stiklą viskio. Nusiminusi Korala įsmeigė 
akis į gėrimą. Nejau jie viską žino? 

- Patrauk jį nuo manęs, - irzliai pareiškė moteris. - Vardan Eldo, 
ką čia sugalvojai? Dar net saulė nenusileido! Supilk viskį atgal į bu- 
telį, dėl savo tėvo, ir nešdinkis po velnių. Ką tu ruošiesi aptarnauti 
penktą valandą dienos? Vaiduoklius? 

Gražuolės veidas nutįso, storas grimo sluoksnis bemaž sutrūkinė- 
jo. Stvėrusi piltuvėlį įgrūdo jį į butelio kakliuką ir suliejo atgal alkoho- 
lį. Pora lašų nutiško ant baro, kadangi apkūnios jos rankos (seniai ne- 
mačiusios žiedų, kuriuos storulė išmainė parduotuvėje į maistą) pa- 
stebimai drebėjo. 

- Atleiskite, ponia, aš tik norėjau... 

- Man nusispjaut, ko tu norėjai, - atšovė Korala ir nukreipė krau- 
ju pasruvusias akis į Šebą, sėdintį prie pianino, vartantį senus natų 
puslapius. Muzikantas spoksojo į ją prasižiojęs. - Į ką Žiūri, rūpužgal- 
vi? 

- Į nieką, ponia Torin. Aš... 

- Tuomet pranyk ir savo veizolais stebeilykis kur nors kitur. Tuo 

pačiu išsivesk ir šitą kiaulę. Padulkink ją, gal pagražės oda - tiek jos, 
tiek tavo. 

- Aš... 

- Nešdinkitės! Abu! Ar apkurtai? 

Užuot pakilę į antro aukšto kamaras, Šebas ir Gražuolė nukur- 
nėjo į virtuvę. Koralos tai nejaudino. Tegul sau keliauja į pragarą. 
Bet kur, kad tik pradingtų iš akių. 

Moteris užėjo už baro ir apsidairė. Galiniame salės kampe korto- 
mis lošė du vyrai. Siurbčiodamas alų, juos stebėjo Reinoldsas. Kitoje 
užeigos pusėje kiurksojo dar vienas pašlemėkas, įbedęs buką žvilgsnį 
į tolumą, pasiklydęs savo minčių labirinte. Niekas nekreipė ypatingo 
dėmesio į Koralą Torin. Beje, kam tai rūpi? Jeigu apie jos įprotį žino 
Gražuolė, tai storulė neabejotinai bus apie tai išplepėjusi visiems ap- 
linkui. 

Korala perbraukė pirštu viskio lašus, jį aplaižė, pakartojo proce- 
dūrą. Tada čiupo butelį, bet nespėjo įsipilti gėrimo į stiklą, nes ant ba- 
ro užšoko žaliaakis urzgiantis padaras. Moteris suspigo ir žengė atgal 
išmesdama ant grindų butelį... laimei, šis nesudužo. Vieną sekundės 
dalį jai pasidingojo, kad iš skausmo suskils galva - į smegenis plūste- 
lėjęs kraujas sutraiškys kaukolę tarsi kiaušinio lukštą. Atsigręžę kor- 
tuotojai su griausmu nuvertė stalą. Reinoldsas išsitraukė revolverį. 

- Nieko baisaus, - sukrenkštė ji vos beatpažindama savo balsą, 
jausdama, kaip įnirtingai tvinkčioja akių obuoliai ir krūtinėje daužosi 
širdis. Dabar ji suvokė, kad žmones galima mirtinai išgąsdinti. - Nie- 
ko baisaus, džentelmenai. Viskas gerai. 

Ant baro tupintis šešiakojis išgama prasižiojo, apnuogino aštrias 
iltis ir sušnypštė. 

Korala pasilenkė įsitikinusi, kad jos galva tuojau susprogs, kilste- 
lėjo nuo žemės butelį, pamatė, jog šiame tebekliuksi ketvirtis viskio, 
atkragino galvą, ir nugėrė gurkšnį tiesiai iš kakliuko. Terauna nelaba- 
sis visus žiūrovus. Tegul jie galvoja, ką nori. 

Tarsi išgirdęs jos mintis, Smirdalius vėl sušnypštė. Jo sprandą 
juosė raudona it kraujas apykaklė, iš po kurios kyšojo balta popie- 
riaus skiautė. 

- Jį nušauti? - pasiteiravo drebantis balsas. - Su mielu noru tai 
padarysiu, tik ištark žodį. Vienas šūvis, ir iš jo teliks nagai. - Pro dvi- 
vėres duris įšlubavęs Džonas atrodė taip pat prastai, kaip ir ji pati, bet 
Korala buvo tikra, kad didysis karstų medžiotojas lengvai įvykdytų 
savo pažadą. 

- Ne-e. Senoji kalė pavers mus skėriais, jei nudobsime jos numy- 
lėtinį. 

- Kokia kalė? - paklausė Džonas kirsdamas kambarį. 

- Rėja Dubativo. Rėja iš Kioso kalvos, kaip ji save vadina. 

- Aaa... ne kalė, o ragana. 

- Tas pats velnias. 

Džonas paglostė katino nugarą. Jis nesipriešino, netgi patenkin- 
tas išsirietė. Tačiau senis daugiau nesilietė prie nemaloniai drėgno 
Smirdaliaus kailio. 

- Gal pasidalinsi gėrimu? - linktelėjo jis į butelį. - Dar ne vaka- 
ras, bet man siaubingai gelia koją. 

- Tau koją, man galvą, rytas ar vakaras. Vaišinu. 

Pražilę Džono antakiai pakilo aukštyn. 

- Padėkoti visada suspėsi. Dabar gerk, branguti. 

Ji ištiesė ranką link Smirdaliaus. Tas prašiepė dantis, bet leido 
Koralai nutraukti nuo apykaklės raštelį. Išlanksčiusi popieriaus 
skiautę ji perskaitė pakeverzotus keturis žodžius: 


VYSskA, (S6žRBU | ADIŲSK BEAUUKĄ 


- Ar galiu pažiūrėti? - tarstelėjo Džonas. Viskiui sušildžius gomu- 
rį, pasaulis prašviesėjo. 

- Kodėl gi ne? - ji įteikė popiergalį vyriškiui, kuris permetė aki- 
mis žinutę ir tučtuojau ją atidavė. Jis seniai pamiršo Rėją, o tai nege- 
rai. Kita vertus, visko neįmanoma atsiminti. Pastaruoju metu Džonui 
vis labiau atrodė, kad jis - ne samdomas asmens sargybinis, o virėjas, 
mėginantis vienu metu pagaminti devynis patiekalus šventiniam sta- 
lui. Dėkui dievams, ragana pati apie save priminė. Tebūnie palaimin- 
tas jos troškulys. Ir, žinoma, maudžianti koja, dėl kurios jis atsidūrė 
reikiamoje vietoje. 

- Šimi! - užstaugė Korala. Alkoholis teigiamai paveikė moterį: ji 
vėl pasijuto gyvu žmogumi. Netgi ėmė svarstyti, ar Eldredas Džonas 
sutiktų praleisti vakarą su mero seserimi... kuri gerai pažinojo fizinių 
malonumų sritį. 

Išgirdęs riksmą, pro laukujų duris įnėrė Šimis. Berniuko rankos 
buvo ištepliotos purvu, į nugarą trankėsi rožinė sombrero. 

- Aš čia, ponia Torin! 

Ji pažvelgė į dangų, šviečiantį už durų. Ne, Šimio negalima siųsti 
pas Rėją. Tik ne šį vakarą. Jau temsta, ir tas kvailelis neras kelio na- 
mo. 

- Tiek to, - švelnesniu nei įprasta balsu atsiliepė Korala. - Grįžk 
prie savo gėlių ir pridenk jas, kad nenušaltų. 
Ant švarios Rėjos lapelio pusės ji brūkštelėjo vieną žodį: 


rytoj 


Skiautę padavė Džonui. 

- Įkišk popiergalį už tos dvokiančios apykaklės, gerai? Nenoriu 
prie jo liestis. 

Džonas įvykdė prašymą. Katinas apdovanojo jį laukiniu žaliaakiu 
žvilgsniu ir stryktelėjęs nuo baro pranyko už durų. 

- Laikas bėga, - sumurmėjo Korala, pati nenutuokdama, ką ban- 
dė tuo pasakyti, tačiau didysis karstų medžiotojas pakinkavo galva, 
tarytum suvokęs jos žodžių prasmę. - Neatsisakytum pakilti aukštyn 
su užkietėjusia girtuokle? Mano išorė nekokia, bet aš sugebu kaip 
reikiant išskėsti kojas. Ir neguliu lovoje sustingusi kaip malka. 

Apsvarstęs pasiūlymą Džonas linktelėjo. Šita tokia pat liesa, kaip 
Kordelija Delgado... bet kaip jos abi skiriasi tarpusavyje, ar ne? Kaip 
skiriasi! 

- Gerai. 

- Kartais mėgstu prišnekėti šlykštynių... perspėju iš anksto. 

- Brangioji poniute, klausysiuos ištempęs ausis. 

Ji nusišypsojo. Galvos skausmas atlėgo. 

- Neabejoju. 

- Luktelėk minutėlę. Niekur neik. - Jis žengė link Reinoldso. 

- Prisitrauk kėdę, Eldredai. 

- Negaliu. Ponia laukia. 

Reinoldsas dirstelėjo į barą. 

- Juokauji? 

- Aš niekada nejuokauju apie moteris, Klėjau. O dabar paklau- 
syk. 

Reinoldsas išsitiesė, nudelbė bendražygį įdėmiu žvilgsniu. Gerai, 
jog čia ne Depeipas, pagalvojo senis. Rojus atlieka nurodymus kaip 
pridera, bet tik po to, kai tuziną kartų išgirsta paaiškinimą. 

- Jok pas Lengilą, - tarė Džonas. - Liepk jam nusiųsti tuziną - ne 
mažiau, kaip dešimt - vyrų į naftos telkinį. Gerų vyrų, gebančių slėp- 
tis pasaloje, jo to prireiks. Pasakyk, kad jiems vadovautų Brajanas 
Hukis. Skritingai nuo likusios daugumos, ant jo pečių - ne kopūstas. 

Reinoldso akys džiaugsmingai sužibėjo. 

- Tikiesi paspęsti žabangas prakeiktiems vaikigaliams? 

- Sykį jie lankėsi Citge, gal vėl sumanys ten užsukti. Jei taip, juos 
turi pakirsti kryžminė ugnis. Šaudyti iš karto, be jokio perspėjimo. 
Supratai? 

- Žinoma! Kokią legendą sukurpsime vėliau? 

Džonas kreivai išsišiepė. - Jie norėjo visa tai nugabenti Farsonui. 
Mus nešios po miestą ant rankų. Garbins už tai, kad sunaikinome iš- 
davikus. Kur dingo Rojus? 

- Grįžo prie Pakaruoklių uolos. Mačiau jį vidurdienį. Minėjo, kad 
jie artėja, Eldredai. Sakė galįs išgirsti kanopų bildesį, kai pučia vaka- 
rų vėjas. 

- Gal jis paprasčiausiai nori išgirsti. - Visgi Džonas spėjo, kad 
Depeipas neklysta. Nuo to momento, kai senis įžengė į smuklę, jo 
nuotaika gerokai pasitaisė. 

- Nežinau, ar tie pienburniai pasirodys, tačiau netrukus mes per- 
varysime cisternas į kitą vietą. Naktimis, po dvi, kaip gyvulius per 
Senojo Tėtušio tiltą. - Jis sukrizeno. - Nedidelę dalį paliksime. Juk 
spąstuose turi būti sūrio, tiesa? 

- Ojei pelės neįklius? 

Džonas patraukė pečiais. 

- Kad ir kaip ten būtų, mes su jais susidorosime. Rytoj šiek tiek 
panervinsiu bernelius. Tegul pykteli ir sutrinka. Dabar keliauk. Ma- 
nęs laukia dama. 

- Laimei, ne manęs, Eldredai. 

Džonas numojo ranka. Maždaug po pusvalandžio kojos skausmas 
visai išgaruos iš galvos. 

- Būtent. Ji prarytų tave kaip saldainį. 

Jis nupėdino prie baro, kur stovėjo Korala sukryžiavusi ant krū- 
tinės ranka. Kai nuleido jas, kairiąja suspaudė Džono delną, dešinio- 
sios pirštais palietė sukietėjusį savo krūties spenelį. Tada smilių su- 
kišo į burną ir švelniai jį prikando. 

- Butelį pasiimsime? - paklausė Džonas. 

- Žinoma, - atsakė Korala Torin. 


8 

Jeigu ji būtų užsnūdusi girta, kaip bene kiekvieną paskutinių kelių 
mėnesių dieną, lovos spyruoklių girgždesys - netgi bombos sprogi- 
mas - miego nebūtų išvaikęs. Tačiau butelyje, kurį jiedu atsinešė į 
Koralos miegamąjį (savo dydžiu prilygstantį trejoms kekšių kama- 

roms), viskio kiekis nesumažėjo nė per lašą. Kūną maudė, bet galva 
išliko skaidri. Už tai reikėtų dėkoti gydomajam sekso poveikiui. 

Atsistojęs prie lango, Džonas žvelgė į pilką saulėtekį ir movėsi 
kelnes. Jo nuogą nugarą vagojo randai. Moteris norėjo paklausti, kas 
jį taip išplakė ir kaip po egzekucijos pavyko išgyventi, bet paskui su- 
siprotėjo patylėti. 

- Kur susiruošei? 

- Visų pirma norėčiau paieškoti dažų - tiktų bet kokia spalva - ir 
kiemsargio šuns, iki šiol išsaugojusio uodegą. Ką veiksiu vėliau, tau 
geriau nežinoti. 

- Aišku. - Atsigulusi ji užsitraukė iki smakro apklotą. Jautėsi taip, 
tarsi galėtų išmiegoti visą savaitę. 

Džonas įsispyrė į batus ir patraukė link durų, segdamasis diržą 
su ginklo dėklu. Kai sugriebė rankeną, atsisuko. Ji įbedė į vyriškį 
mieguistas pilkšvas akis. 

- Tai geriausia naktis mano gyvenime. 

Korala šyptelėjo. 

- Manajame taip pat. 


IV skyrius 
ROLANDAS IR KETBERTAS 


1 

Rolandas, Ketbertas ir Alenas išėjo į “K juostos" barako priean- 
gl, prabėgus beveik dviejoms valandoms nuo tada, kai Džonas paliko 
Koralos miegamąjį “Klajūnų pastogėje". Saulė jau buvo patekėjusi 
aukštai virš horizonto. Jie nepriklausė ilgiau pasnausti mėgstančių 
žmonių tipui, tačiau, anot Ketberto: “Turime palaikyti tam tikrą Vidi- 
nio pasaulio įvaizdį. Mes esame ne tinginiai, o dykūnai." 

Rąžydamasis Rolandas iškėlė į viršų rankas. Tada pasilenkė ir 
pirštus nuleido iki batų galiukų. Trakštelėjo stuburas. 

- Nekenčiu to garso, - niūrių, užsimiegojusiu balsu suburbėjo 
Alenas, kurį naktį kankino keisti pranašiški sapnai. Tik jis, vienintelis 
iš visos trijulės, galėjo juos matyti. Gal todėl, kad gamta apdovanojo 
vaikiną itin stipriu šeštuoju pojūčiu. 

- Kaip manai, kodėl jis triukšmauja? - Ketbertas patapšnojo Ale- 
nui per petį. - Pralinksmėk, berneli. Tu pernelyg gražus, kad vaikš- 
čiotum prislėgtas. 


51 


Rolandas išsitiesė ir kartu su draugais nužingsniavo per dulkėtą 
kiemą link arklidės. Pusiaukelėje netikėtai sustojo - Alenas vos neįsi- 
rėžė jam į nugarą, - pažvelgė į rytus. 

- O, - pralinksmėjęs ištarė jis. Netgi šyptelėjo. 

- 07 - aidu atsiliepė Ketbertas. - Ką reiškia “O", didysis vade? 
O, džiaugsme, šiandieną aš vėl pamatysiu kvepalais išsipurškusią pa- 
nelę? Ar, o, siaube, man kiaurą dieną teks praleisti dirbant kartu su 
savo smirdančiais bendražygiais? 

Alenas nudelbė akis į batus, naujus ir spaudžiančius, išvykstant iš 
Gileado, dabar nudėvėtus, su nutrintais padais, užtat patogius kaip 
šlepetės. Geriau žiūrėti į juos negu į bičiulius. Šiomis dienomis Ket- 
berto pašaipos neretai peraugdavo į patyčias. Linksmi geraširdiški 
juokai tapdavo sarkastiški. Po kiekvienos kandžios replikos Alenas 
lūkuriavo, kol Rolandas užsiliepsnos įniršiu ir skels Bertui skambų 
antausį. Atvirai kalbant, jis troško, kad tai įvyktų. Gal tuomet truputį 
išsisklaidytų pagiežos kupina atmosfera. 

Bet tik ne šį rytmetį. 

- Tiesiog “o", - švelniai pratarė Rolandas ir pajudėjo iš vietos. 

- Meldžiu atleisti, nes žinau, jog nenori girdėti tokių kalbų, bet 
man maga sugrįžti prie balandžių temos, - nutraukė tylą Ketbertas, 
kai jie ėmė balnoti žirgus. - Aš tebegalvoju, kad pranešimas... 

- Galiu prižadėti tau vieną dalyką, - nusišypsojo Rolandas. 

Ketbertas nudelbė jį nepatikliu žvilgsniu. 

- Kokį? 

- Jei rytojaus rytą vis dar reikalausi išsiųsti balandį, taip ir pada- 
rysime. Tavo pasirinktas paukštis skris vakarų kryptimi, į Gileadą, su 
tavo ranka parašyta žinute, pritvirtinta prie kojos. Ką pasakysi, Ar- 
turai Hitai? Ar tave tenkina mano pasiūlymas? 

Aleną skaudino įtarumas, niekaip nedingstantis iš Ketberto akių. 
Galiausiai jaunasis pokštininkas vyptelėjo ir tarė: 

- Tenkina. Ačiū. 

Nuo keisto Rolando atsakymo Aleną nukratė šiurpas. 

- Dar nedėkok. 


2 

- Aš nenoriu ten eiti, ponia Torin, - sušniurkščiojo Šimis. Pa- 
prastai giedrame jo veide nušvito nerimo ir baimės išraiška. - Ji baisi 
kaip meška. Ant nosies turi didžiulę karpą, štai čia. - Berniukas 
bakstelėjo pirštu į savo mažytės nosies galiuką. 

Korala, kuri už tokį spyriojimąsi vakar būtų nurovusi jam galvą, 
šiandieną buvo neįtikėtinai kantri. 

- Teisingai, Šimi. Bet ji prašė atsiųsti būtent tave. Juk žinai, kad 
senoji varna duoda gerus arbatpinigius. 

- Pinigai manęs nedomins, kai būsiu paverstas į vabalą, - liūdnai 
išspaudė Šimis. - Vabalai negali išleisti variokų. 

Vis dėl Koralai pavyko jį nutempti prie Užsispyrėlio, nešulinio 
mulo, stovinčio arklidėje. Rėksnys užkrovė gyvuliui ant kupros dvi 
statinaites. Vieną pripildė smėliu, kad ši padėtų išlaikyti pusiausvyrą, 
kitoje teliūskavo šviežiai išspausta, Rėjos mėgstama grafa. 

- Iki Pjūties mugės liko ne daugiau, kaip trys savaitės, - džiugiai 
priminė Korala. 

- Aha. - Šimio veidas prašviesėjo. Jis aistringai mėgo šventes - 
įvairiaspalves šviesas, fejerverkus, šokius, žaidimus, juoką. Mugės 
dienomis žmonės šypsodavosi, niekas nesibardavo. 

- Per šventę jaunuoliui nepamaišytų atliekami, kišenėje skamban- 
tys variokai, - pastebėjo Korala. 

- Jūs teisi, ponia Torin. - Sprendžiant iš berniuko balso, jis ką tik 
įsisąmonino esminę gyvenimo tiesą. - O taip, visiškai teisi. 

Korala įspraudė jam į delną Užsispyrėlio pavadžius. 

- Gero tau kelio, berneli. Būk mandagus su senąja varna, nusi- 
lenk iki žemės... ir pasistenk sugrįžti iki sutemų. 

- Aišku, iki sutemų, - patvirtino Šimis, sudrebėjęs vien nuo min- 
ties, kad jam gali tekti pasitikti naktį ant Kioso kalvos. - Grįšiu kur 
kas anksčiau. 

- Geras vaikelis. - Koralą palydėjo jį žvilgsniu. Užsimaukšlinęs 
ant galvos rožinę sombrero, Šimis traukė už virvės seną nešulinį mu- 
lą. Jam pranykus už pirmosios kauburio keteros, moteris pakartojo: - 
Geras vaikelis. 

Kai Aljanso pasiuntinukai išsidangino iš “K juostos", Džonas dar 
valandą pratūnojo ant šlaito, prigulęs tankioje žolėje. Paskui užjojo 
ant kalvagūbrio ir išvydo tris taškelius, nutolusius per keturias mylias. 
Vyrukai išsiruošė padirbėti. Rodos, nieko neįtaria. Jie gudresni nei 
pasirodė iš pirmo žvilgsnio... bet anaiptol ne tokie sumanūs, kokie 
patys įsivaizdavo esą. 

Likus ketvirčiui mylios iki “K juostos", iš kurios tebuvo likę bara- 
kas, arklidė ir apdegę namo pamatai, nušviesti rudeninės saulės spin- 

dulių, jis pririšo žirgą tuopų giraitėje, šalia upokšnio. Pamatęs džiūs- 
tančius vaikigalių skalbinius, Džonas nutraukė nuo apatinių šakų kel- 
nes bei marškinius, suvertė viską į krūvą, pašventino juos savo šlapi- 
mu ir sugrįžo prie arklio. 

Kai Džonas ištraukė iš vieno balnamaišio šuns uodegą, gyvulys 
energingai sutaukšėjo kanopa į žemę tarytum sakydamas, kad šeimi- 
ninkas priėmė teisingą sprendimą. Senis taip pat džiaugėsi galėsiąs 
atsikratyti dvokiančia uodega. Iš kito balnamaišio jis iškrapštė dažų 
ąsotėlį ir teptuką. Šiuos gavo iš vyriausiojo Brajano Hukio sūnaus, 
kuris dabar vietoj tėvo plušėjo arklidėje, kadangi ponas Hukis iškelia- 
vo į Citgą. 

Džonas tiesiu taikymu nudrožė į baraką. Berniukai išvykę, todėl 
nebuvo prasmės sėlinti paslapčia. 

Prieangyje, ant supamojo krėslo, vienas jų paliko knygą, Merse- 
rio “Pamokymus ir apmąstymus". Viduriniajame pasaulyje knygos 
jau seniai tapo retenybe, ypač atokiau nuo centro plytinčiuose feo0- 
duose. Neskaitant poros, saugomų “Jūros pakrantėje“, jis pirmą kar- 
tą matė Medžise tiek prirašytų lapų. Atvertęs knygą, išvydo tvirta 
moteriška ranka brūkštelėtą sakinį: Savo brangiajam sūnui, nuo 
mylinčios MOTINOS. Džonas išplėšė puslapį ir du pirštus įmerkė į 
dažų ąsotėlį. Viduriniuoju ištrynė žodį MOTINA, raudonai nusidažiu- 
siu nagu parašė virš jo NUOKRUŠA. Užkabinęs puslapį ant vinies, 
aiškioje vietoje, sudraskė knygą į skutelius. Įdomu, kuriam berniukui 
ji priklausė? Gerai būtų, kad Dibornui. Nors, atvirai šnekant, tai ne- 
turėjo didelės reikšmės. 

Įžengęs į baraką Džonas visų pirma pastebėjo balandžius, bur- 
kuojančius narveliuose. Jis manė, kad vaikiščiai naudojasi heliografu 
siųsdami saviškiams pranešimus, ir visiškai nesitikėjo aptikti paukš- 
čius. Vaje, tai bent gudročiai! 

- Po kelių minučių ateis ir jūsų eilė, - pažadėjo jis. - Kantrybės, 
brangučiai; leskite ir trieskite, kol dar galite. 

Senis smalsiai apsidairė klausydamasis raminančio balandžių bur- 
kavimo. Vaikinai ar lordai? Tokį klausimą Rojus uždavė valkatai iš 
Ritsio. Tas nesiteikė vienareikšmiškai atsakyti. Gyvenamoji patalpa 
liudijo, kad jie - pakankamai tvarkingi. Gerai išmuštruoti. Trys gultai, 
visi gražiai apkloti. Prie kiekvieno iš jų riogsojo krūvelės asmeninių 
daiktų, tarp kurių puikavosi motinų nuotraukos - ach, kokie šaunūs 
vaikeliai, - vienoje netgi gulėjo abiejų tėvų fotografija. Jis vylėsi rasti 
kokius nors dokumentus su tikrais vardais (gal net meilės laiškų nuo 

merginos), bet nieko panašaus neaptiko. Kad ir kas tie išperos būtų, 
paprasti jaunuoliai ar lordai, atsargumo jiems nestigo. Ištraukęs nuo- 
traukas iš rėmelių Džonas jas suplėšė. Daiktus sutrypė ir išspardė po 
kambario kampus. Kažkokių kelnių kišenėje sužvejojęs lininę nosinę, 
išsišnypštė ir išskleidė ją ant batų taip, kad aiškiai matytųsi žali snar- 
gliai. Argi ne malonu grįžus namo po sunkios darbo dienos išvysti įsi- 
brovėlio liūlį ant savo nosinaitės? Reikia tikėtis, kad jie pašėls iš pyk- 
čio. 

Balandžiai sunerimo. Nepajėgdami cypti kaip kovai ar kėkštai jie 
nulindo į narvelių kampus, toliau nuo didžiojo karstų medžiotojo nagų. 
Nieko gero tuo nepasiekė. Paeiliui sugaudęs paukščius, senis nusuko 
jiems sprandus. Lavonus nukišo po šiaudinėmis gultų pagalvėmis. Po 
viena iš jų Džono laukė nedidelė premija už išlietą prakaitą: popie-- 
riaus skiautelės bei rašalu pripildytas parkeris, kuriuo, žinoma, buvo 
rašomos visos žinutės. Lūždamas parkeris sutraškėjo tarp pirštų ir 
nuskriejo link galinės sienos. Lapeliai pradingo švarko kišenėje. Po- 
pierius visuomet pravers. 

Dabar jam netrukdė balandžių klegesys. Pakreipęs galvą, įsiklau- 
sydamas į menkiausius garsus, Džonas ėmė matuoti žingsniais medi- 
nes grindis. 

Kai Alenas atšuoliavo ant žirgo, Rolandui nepadarė įspūdžio pa- 
blyškęs įsitempęs draugo veidas ir išgąstingas žvilgsnis. 

- Suskaičiavau trisdešimt vieną arklį, - tarė jis, - visi pažymėti fe- 
odo atspaudu, karūna ir skydu. Kaip sekėsi tau? 

- Privalome grįžti į “K juostą"! - sušuko Alenas. - Atsitiko kaž- 
kas negero. Dar niekada taip stipriai manęs nebuvo apėmusi nuojau- 
ta. 

- Kiek suskaičiavai? - vėl paklausė Rolandas. Kai kuriais atve- 
jais, kad ir dabar, šeštasis Aleno pojūtis labiau erzindavo negu padė- 
davo. 

- Keturiasdešimt. Arba keturiasdešimt vieną. Nepamenu. Koks 
skirtumas? Jie vis vien paslėpė grynaveislius, kurių mums nevalia pa- 
matyti. Ar negirdi, ką sakau? Mes privalome grįžti! Įvyko kažkas 
negero! 

Rolandas dirstelėjo į Bertą, ramiai jojantį už penkių šimtų jardų. 
Kai atsigręžė į Aleną, nepatikliai kilstelėjo antakius. 

- Bertas? Juk žinai, kad jis niekada neturėjo nuojautos. Užtat aš 

turiu. Maldauju, Rolandai! Jei kas pamatys balandžius, gali atrasti ir 
mūsų ginklus! - Paprastai flegmatiškas Alenas kone spiegė iš susi- 
jaudinimo ir nevilties. - Jei nenori keliauti drauge, tiesiog išleisk mane 
vieną! Išleisk mane, Rolandai, dėl savo tėvo! 

- Vardan tavo tėvo, aš tau draudžiu, - atšovė jaunasis šaulys. - 
Aš suskaičiavau trisdešimt vieną arklį, tu - keturiasdešimt. Taip ir 
užrašysime. Tai geras skaičius, ne blogesnis už bet kurį kitą. Dabar 
pasikeisime vietomis ir pratęsime darbą. 

- Kas tau darosi? - sušvokštė Alenas, taip vėpsodamas į Rolan- 
dą, tarytum šis būtų atsisveikinęs su sveiko proto likučiais. 

- Nieko. 

- Tu žinojai! Žinojai dar ryte, prieš mums išvykstant! 

- Na, galbūt šį tą pastebėjau, - pripažino Rolandas. - Kažkokį 
atspindį, bet... svarbiausia, Alai, ar tu manimi pasitiki. O gal pritari 
jam manydamas, kad netekau nuovokos kartu su širdimi? - vaikinas 
kryptelėjo galva į Ketberto pusę. Nepaisant lūpose sustingusios šyp- 
senėlės, jis nenuleido nuo Aleno rūstaus migloto žvilgsnio. Pasak bi- 
čiulių, tokiomis akimis Rolandas retsykiais spoksodavo į horizontą, 
tarsi regėdamas už jo atsiveriančias platybes. Įdomu, ar Siuzenai 
Delgado teko susidurti su šia veido išraiška, paklausė savęs Alenas. 
Jei taip, ką ji apie tai galvoja? 

- Aš pasitikiu tavimi. - Tuo momentu Aleno galvoje įsivyravo 
toks sąmyšis, kad jis pats nenutuokė, melas tai ar teisybė. 

- Gerai, pasikeičiame vietomis. Nepamiršk mano skaičiaus. Tris- 
dešimt vienas. 

- Trisdešimt vienas, - nuolankiai pakartojo Alenas. Pakėlė į viršų 
rankas, po sekundės nuleido ir taip stipriai pliaukštelėjo sau per šlau- 
nis, kad flegmatiškas jo žirgas sukarpė ausimis ir neramiai pasimuis- 
tė. - Trisdešimt vienas. 

- Šiandieną galėsime grįžti anksčiau, jei tave tai patenkins, - pra- 
tarė Rolandas ir nujojo šalin. Alenas žiūrėjo į nutolstantį draugą la- 
biau nei bet kada geisdamas sužinoti, kokios mintys sukasi jos sme- 
geninėje. 

Girgžt. Girgžt. 

Garsas nuskambėjo tą pačią akimirką, kai Džonas nusprendė 
baigti savo paieškas. Jis tikėjosi surasti slėptuvę arčiau gultų, tačiau 
nelemti pienburniai privertė jį kaip reikiant paprakaituoti. 

Senis atsiklaupė ant vieno kelio ir peilio ašmenimis pakėlė su- 
traškėjusią lentą. Po medinėmis grindimis glūdėjo trys medžiaginiai 
ryšulėliai, šiek tiek drėgni ir kvepiantys alyva. Džonas išvyniojo juos 
nekantraudamas pamatyti, kokio kalibro ginklus tie vaikigaliai atsive- 
žė su savimi. Nieko ypatingo jis neaptiko. Dviejuose ryšuliuose tūno- 
jo paprasti penkiakulkiai pistoletai, dėl kažkokios nesuprantamos 
priežasties praminti “raižikliais". Trečiojo, aukštesnės kokybės ginklo 
būgne tilpo šešios kulkos. Vieną gąsdinantį širdies tvinksnį Džonui 
pasirodė, kad jis regi prieš save milžiniško kalibro šaulio revolverį su 
žydro plieno vamzdžiu, sandalmedžio rankena. Nepaisant visos rizi- 
kos, tokio ginklo jis paprasčiausiai negalėtų palikti savo vietoje. Išvy- 
dęs įprastas metalines rankenas senis su palengvėjimu atsiduso. 
Kartėlio ir nusivylimo pojūtis niekam nepatinka, tačiau jis nuostabiai 
geba praskaidrinti mintis. 

Džonas suvyniojo ginklus į medžiagą ir pakišo juos atgal po lenta. 
Nebūtų nieko keisto, jei tuščiame barake apsilankiusi miesto padaužų 
gauja apverstų viską aukštyn kojom, nusuktų galvas balandžiams, bet 
vargu ar jie įstengtų atrasti revolverių slėptuvę. Ne, brolau, mažai ti- 
kėtina. 

Manai, vaikiščiai tikrai patikės, jog tai vietinių chuliganų 
darbas? 

Gal ir patikės. Vien todėl, kad pradžioje jų neįvertino, dar nereiš- 
kia, jog tie mažiai - proto bokštai. Šiaip ar taip, Džonui tai nerūpėjo. 
Svarbiausia juos supykdyti. Priversti išlįsti iš priedangos, užmiršti at- 
sargumą... ir pasinerti į viesulo sūkurį. 

Didysis karstų medžiotojas įgrūdo į narvą šuns uodegą, kuri sty- 
rojo tarsi gauruota plunksna. Dažais nutepliojo sieną žavingais vaikiš- 
kais šūkiais: 


Čiulpkite mano pimpį 


Ciuožkite namo suknisti turčiai 


Kai išėjo į prieangį, pastovėjo minutėlę tarsi norėdama įsitikinti, 
kad be jo “K juostoje" daugiau nieko nėra. Aišku, nėra. Vis dėlto 
vieną kitą akimirką Džonas pasijuto nejaukiai, lyg būtų stebimas kaž- 
kokių nematomų, telepatinių Vidinio pasaulio jėgų. 

Tokie dalykai egzistuoja. Tai vadinasi šeštuoju pojūčiu. 

Aha, bet jį turi šauliai, menininkai ir pamišėliai. O ne berniukai, 
net jeigu jie kilę iš lordų giminės. 

Link savo žirgo Džonas nukulniavo kone bėgdamas. Sėdęs ant 
balno, patraukė miesto kryptimi. Atomazga neišvengiamai artėja, ta- 
čiau, prieš patekant Demono mėnulio pilnačiai, dar reikės atlikti daug 
darbų. 

Pakrypusi Rėjos lūšna su akmeninėmis sienomis ir gleivėtomis 
kerpėmis apaugusiu stogu stovėjo pačioje Kioso kalvos viršūnėje. 
Nuo jos atsivėrė nuostabus vaizdas į šiaurės vakarus - Prastažolės 
tyrlaukiai, dykuma, Pakaruoklių uola, Žaibo tarpeklis, - bet Šimio, at- 
sargiai vedančio Užsispyrėlį į raganos kiemą, nedomino peizažas. 
Pastarąsias porą valandų jo pilve grojo maršas, tačiau dabar alkio 
jausmas atlėgo. Jis nekentė šitos vietos labiau už viską pasaulyje, 
netgi labiau už Citgą, kur be paliovos girgždėjo bei cypė gręžimo 
bokštai. 

- Ponia? - pašaukė berniukas. Artėjant link trobos, Užsispyrėlis 
įsirėmė kanopomis į žemę ir nuleido galvą, tačiau, Šimiui patraukus 
virvę, mulas vėl pajudėjo į priekį. O gaila, verčiau būtų pateisinęs 
savo vardą. 

- Mem? Miela senoji ponia, kuri nenuskriaustų nė musės? Ar jūs 
namuose? Gerasis Šimis atvežė jums grafos. - Jis nusišypsojo, ištiesė 
laisvą ranką ir atgniaužė delną demonstruodamas savo gerus ketini- 
mus, bet iš trobesio nesulaukė jokio atsakymo. Vaikui susuko vidu- 
rius. Jis neabejojo tuojau pritriesiąs į kelnes kaip kūdikis į vystyklus. 
Tada griausmingai pirstelėjo ir pasijuto geriau. Bent jau pilvo neraižė 
diegliai. 

Šimis nupėdino prieangio kryptimi, po kiekvieno žingsnio vis 
smarkiau drebėdamas. Uolėtame kieme vešėjo gelsvos žolės, turbūt 
sudžiūvusios ir nugeibusios nuo lūšnos šeimininkės prisilietimo. Dar- 
že kėpsojo mutavę moliūgai ir morkos. Berniukas pastebėjo kaliau- 
sę, taip pat šlykštų mutantą su dvejomis galvomis ir ranka, apmauta 
moteriška pirštine bei styrančia iš krūtinės. 

Ponia Torin, daugiau niekada neįkalbinėkite manęs čia eiti, 
pagalvojo jis. Nesutikčiau už visus pasaulio variokus. 

Atviros pirkios durys priminė pražiotus nasrus, pro kuriuos plūdo 
vimdantis puvėsių tvaikas. 

Likus penkiolikai žingsnių iki namo, Šimis stabtelėjo. Kai Užsi- 
spyrėlis pabaksnojo snukiu jam į užpakalį (lyg klausdamas, ką jiedu 
čia veikia), berniukas iš netikėtumo riktelėjo ir pats mirtinai išsigando 
savo balso. Tik sukaupus visas valios jėgas, jam pavyko išstovėti vie- 
toje, nebėgti galvotrūkčiais atgal į miestą. Diena buvo giedra, tačiau 
ant kalvos saulė atrodė aptemusi. Jam ir anksčiau teko lankytis pas 
Rėją, bet dabar čionykštė atmosfera buvo kaip niekad kraupi. Vai- 
kas panašiai jausdavosi, kai pabudęs vidurnaktį išgirsdavo veriančias 
tirpyklės trelės. Tarsi prie jo sėlintų kažkoks siaubingas padaras, 
spoksantis beprotiškomis akimis, tiesiantis krauju aptaškytus nagus. 

- P-p-ponia, ar čia kas yra? Ar... 

- Prieik arčiau, - pro atviras duris atsklido balsas. - Eik ten, kur 
aš galėčiau tave matyti, idiote. 

Tramdydamas pro lūpas sprūstančią dejonę Šimis pakluso įsaky- 
mui. Į galvą toptelėjo mintis, kad šį kartą jam nelemta nusileisti nuo 
kalvos. Vargšelis Šimis baigs savo dienas verdančiame puode: šian- 
dieną atstos pietus, rytoj jo kauleliai bus sučiulpti vakarienei, o liku- 
sios šaltos rūkytos mėsos užteks iki Metų Pabaigos. Štai, kokia jo 
dalia. 

Berniukas žengė link prieangio nenoriai, ant linkstančių kojų... jei 
kelių girnelės liestųsi viena prie kitos, jos barškėtų kaip kastanjetės. 
Ragana netgi kalbėjo kitaip negu anksčiau. 

- P-ponia? Aš bijau. G-g-garbės žodis. 

- Taip ir turėtų būti, - patikino balsas, besiveržiantis laukan į 
šviesą nelyginant smirdančių dūmų sruogos. - Tiek to... daryk, ką 
liepiu. Prieik arčiau, Šimi, Stenlio sūnau. 

Vaikas įvykdė reikalavimą, vos gyvas iš siaubo. Užsispyrėlis se- 
kė iš paskos nukoręs galvą. Visą kelią iki Kioso mulas bliovė it pjau- 
namas, bet nūnai užsičiaupė. 

- Sustok, - sušnibždėjo balsas, slypintis šešėliuose. - Nejudėk. 

Ji žengė pro duris, prisimerkė, apakinta ryškių saulės spindulių. 
Rankose spaudė tuščią grafos ąsotį. Aplink gerklę it vėrinys kabėjo 
susirangęs Ermotas. 

Kiekvieną sykį išvydęs gyvatę, Šimis spėliodavo, kokius skaus- 
mus jis patirtų merdėdamas nuo šliužo įkandimo. Šiandieną berniu- 
kas užmiršo tokias mintis. Palyginti su Rėja, Ermotas atrodė norma- 
liai. Senės veidas buvo sukritęs, oda taip prilipusi prie skruostikaulių, 
kad jos galva priminė kaukolę. Pro retus žilus plaukus matėsi rudos 
dėmės, nusėjusios kaktą lyg vabzdžių armija. Po kairiąja akimi Žiojė- 

jo atvira opa, prašieptoje burnoje bolavo kreivų dantų likučiai. 

- Nepatinka mano išvaizda? - paklausė jis. - Iš baimės stingsta 
širdis? 

- N-ne, - išspaudė Šimis ir tučtuojau suprato atsakęs neteisingai. 
- Tai yra, taip! - o dievai, kokias kvailystes jis tauškia? - Jūs labai 
graži, ponia. 

Rėja be garso sukrizeno, įgrūdo tuščią ąsotį vaikinukui į rankas, 
taip stipriai stumtelėjo, kad jis kone išsidrėbė ant sėdimosios. Nuo 
pirštų, palietusių jo rankas, Šimio nugara nuėjo pagaugais. 

- Tai bent prajuokinai! Vadinasi, suradai sau gražuolę? Man tai 
patinka. O dabar užsiimkime reikalais. Atnešk man grafos, idiote. 

- T-taip, ponia! Klausau, ponia! - berniukas nunešė tuščią ąsotį 
prie mulo, padėjo jį ant žemės, virpančiais pirštais ėmėsi atseginėti 
diržą, prilaikantį grafos statinę. Šimis jautė į save nukreiptą raganos 
žvilgsnį, todėl sunkiai valdė rankas, bet pagaliau sugebėjo iš pančių 
išvaduoti mulo krovinį, kuris vos neišslydo iš glėbio. Vieną košmariš- 
ką akimirką jis išvydo mintyse, kaip statinė krenta ant akmenų ir su- 
skyla į šipulius. Visgi paskutinę sekundę pasisekė ją išlaikyti. Nune- 
šęs grafą senei, berniukas staiga suvokė nematąs gyvatės ant Rėjos 
kaklo. Netrukus pajuto, kaip Ermotas šliaužia per jo batus, įnirtingai 
šnypšdamas, apnuogindamas dvi poras nuodingų dantų. 

- Patarčiau nejudėti pernelyg staigiai, vaiki. Būtų neišmintinga - 
Ermotas šiandieną suirzęs. Padėk statinę už durų. Man ji per sunki. 
Šiomis dienomis retsykiais užmirštu pavalgyti. 

Šimis susirietė dvilinkas (žemai nusilenk, liepė ponia Torin; bū- 
tent tą jis ir darė) susiraukęs, nepaisydamas skausmingų dūrių nuga- 
roje, nedrįsdamas pakrutinti kojų, nes ant jų tebesirangė gyvatė. Iš- 
sitiesęs vaikas išvydo, kad Rėja laiko seną purviną voką, užantspau- 
duotą raudonu vašku. Šimis baiminosi net pagalvoti apie tai, iš ko bu- 
vo pagamintas toks atspaudas. 

- Nunešk laišką Kordelijai Delgado. Pažįsti ją? 

- A-aha, - sumiksėjo Šimis. - Tai p-panelės Siuzenos teta. 

- Teisingai. - Kurį laiką ji nepaleido voko iš rankų. - Juk tu nemo- 
ki skaityti, idiote? 

- Ne-e. Raidės ir žodžiai niekaip neįstringa man į galvą. 

- Gerai. Jei kam nors šitą parodysi, vieną naktį po savo pagalve 
aptiksi Ermotą. Aš viską matau, Šimi. Įsidėmėk, aš viską matau. 

Vaikui pasirodė, kad vokas gana sunkus, pagamintas iš nemalo- 
niai gruoblėtos medžiagos, tarytum iš žmogaus odos. Kokį laišką Rė- 

ja galėjo siųsti Kordelijai Delgado? Šimis prisiminė tą dieną, kai re- 
gėjo Delgado veidą, apgaubtą voratinkliais, ir sudrebėjo visu kūnų. 
Galbūt tą voratinklį nuvijo kraupioji būtybė, kiurksanti savo lūšnos 
tarpduryje? 

- Aš sužinosiu, jei tu pamesi voką, - sukrenkštė Rėja. - Sužino- 
siu, jei parodysi jį svetimam žmogui. Prisimink, Stenlio sūnau, aš vis- 
ką matau. 

- Būsiu labai atsargus, ponia. - Vaikas jautė, kad būtų geriau pa- 
mesti laišką nei pristatyti jį adresatui, tačiau kuo puikiausiai nutuokė, 
kad neišdrįs to padaryti. Miestelėnai nuolat kartodavo, kad Šimio 
galvoje trūksta kelių varžtelių. Vis dėlto Šimis ne toks kvailas, kad 
nesuprastų, kodėl senė jį iškvietė: Rėja norėjo ne grafos, o perduoti 
voką. 

- Gal pageidautum minutėlei užsukti vidun? - sukuždėjo ragana 
bakstelėdama pirštu į jo tarpušakį. - Jei duočiau vieną grybelį, išties 
atrodyčiau tau kaip gražuolė. 

- Oi, negaliu. - Vaikinukas pridengė delnais savo turtą ir idiotiš- 
kai išsišiepė vos tramdydamas riksmą. - Tas bjaurus daikčiukas nu- 
krito praeitą savaitę, tikrai nukrito. 

Kurį laiką Rėja žiūrėjo į jį nuoširdžiai nustebusi, vieną iš nedau- 
gelio kartų per savo gyvenimą. Paskui prapliupo storžieviškai kvato- 
ti. Susiėmė už pilvo, siūbuodama į priekį ir atgal. Išgąsdintas Ermotas 
nuvinguriavo į namą, kurio gelmėje sušnypštė katinas. 

- Dink iš čia, - tebesijuokdama paragino Rėja. Pasilenkusi įmetė 
į jo marškinių kišenę tris ar keturis variokus. - Keliauk, vištgalvi. Ir 
negaišk laiko žvilgčiodamas į gėles. 

- Ne, ponia... 

Jis nespėjo daugiau nieko pasakyti. Ragana griausmingai užtren- 
kė duris, iš medinių grindų plyšių pakilo dulkių debesėlis. 

Rolandas pribloškė Ketbertą pasiūlydamas antrą valandą dienos 
grįžti į “K juostą". Atsakydamas į klausimą, kurių galų taip anksti 
prisireikė baigti darbus, jis gūžtelėjo pečiais, bet nepratarė nė žodžio. 
Bertas pažvelgė į Aleną ir išvydo draugo veide atsispindinčią keistą, 
mąslią išraišką. 

Artėjant prie barako, Ketbertą persmelkė nelaimės nuojauta. Jie 
pakilo ant kalvos ir pažvelgė žemyn į “K juostą". Medinis namas pa- 
sitiko trijulę atlapotomis durimis. 

- Rolandai! - šūktelėjo Alenas, rodydamas į tuopų giraitę, kur te- 
kėjo upelis. Išskalbti drabužiais, kuriuos jie padžiovė ant šakų, dabar 
mėtėsi išdrabstyti ant žemės. 

Nušokęs nuo balno Ketbertas pribėgo prie upokšnio. Pakėlė 
marškinius, pauostė ir nusviedė juos šalin. 

- Apmyžti! - pasibjaurėjęs suriko vaikinas. 

- Eime, - paragino bičiulius Rolandas. - Apžiūrėsime nuostolius. 

Nuostolių netrūko. Tu šito tikėjaisi, įbedęs akis į Rolandą pagal- 
vojo Ketbertas. Tada atsisuko į Aleną, paniurusį, bet nenustebusį. 
Judu abu tikėjotės. 

Rolandas pritūpė prie vieno balandžio lavono, pakėlė nuo žemės 
kažką nematomą. Išsitiesė ir atkišo savo radinį draugams. Labai ilgą, 
žilą plauką. Atgniaužęs nykštį ir smilių, leido jam nupleventi ant me- 
dinių grindų, pasilikti tarp Ketberto Olgudo tėvų nuotraukos skutelių. 

- Tu žinojai, jog čia nutarė apsilankyti senas kranklys. Kodėl mes 
negrįžome anksčiau ir nesudraskėme jam gerklės? - išgirdo Bertas 
savo balsą. 

- Dar ne metas, - švelniai atsiliepė Rolandas. 

- Jis nedvejodamas tai padarytų, jei mes įsibrautume į jo namus 
ir išvartytume jo daiktus. 

- Mes esame kitokie, - papurtė galvą Rolandas. 

- Aš surasiu senį ir išbarškinsiu jo dantis. 

- Nieku gyvu. 

Bertas suprato išprotėsiąs, jei išgirs dar vieną žodį, ištartą ramiu, 
bemaž abejingu balsu. Aklas įniršis nutrenkė visas mintis apie drau- 
gystę ir ka-tetą į tamsiausias sąmonės kertes. Džonas nusičiurškė 
ant jų rūbų, išvadino Aleno motiną nuokruša, suplėšė širdžiai bran- 
gias tėvų nuotraukas, ant sienų pripaišė vaikiškų keiksmų, užmušė 
balandžius. Rolandas tai žinojo... bet nieko nedarė... ir neketina nie- 
ko daryti. Jam terūpi dulkinti būsimą mero sugulovę. 

Merginai nepatiks tavo fizionomija, kai kitą kartą ją pama- 
tys, nusprendė Ketbertas. Aš pasistengsiu išgražinti tavo veidą 
kaip pridera. 

Jis kilstelėjo kumštį, bet Alenas nustvėrė draugo riešą. Rolandas 
nusisuko ir pradėjo rankioti išmėtytas antklodes visiškai ignoruoda- 
mas įsiutusio Ketberto povyzą. 

Bertas sugniaužė kitą kumštį, pasiruošęs atsikratyti Alenu, bet 

liūdesio ir nevilties išraiška, švytinti apvaliame tyrame bičiulio veide, 
šiek tiek apmalšino pyktį. Alenas, suprantama, žinojo apie tykančią 
nelaimę, tačiau Rolandas veikiausiai liepė jam luktelėti, kol Džonas 
pradings. 

- Eikš su manimi, - sumurmėjo Alenas apkabindamas Berto pe- 
čius. - Į lauką. Eikš, dėl savo tėvo. Privalai atvėsti. Dabar ne laikas 
kautis tarpusavyje. 

- Dabar ne laikas mūsų kapitonui vadovautis savo pimpalu, o ne 
smegenimis, - tyliai iškošė Ketbertas, bet leidosi nutempiamas prie 
durų. 

Šisyk pažabosiu savo įniršį, tik abejoju ar kitą kartą suge- 
bėsiu tai padaryti. Reikės paprašyti Aleno, kad perduotų jam 
mano žodžius. 

Bertas užsiliepsnojo nuožmiu pykčiu vien nuo minties, kad teks 
naudotis tarpininku šnekantis su savo geriausiu draugu. Kaip jie ga- 
lėjo iki to nusiristi? Prie durų jis atsisuko ir išrėžė Aukštąja Kalba, 
priversdamas Aleną žioptelėti: 

- Ji pavertė tave bailiu. 

Rolandas sustingo neatsigręždamas, glėbyje laikydamas antklo- 
des. Ketbertas neabejojo, kad bičiulis griebs jį už pakarpos. Jiedu 
grumsis, kol vienas iš priešininkų kris negyvas, apakęs arba praradęs 
sąmonę. Labiausiai tikėtina, kad būtent jo laukia toks likimas, tačiau 
Berto nė kiek tai nejaudino. 

Užuot apsisukęs Rolandas atsakė ta pačia Aukštąja Kalba: 

- Jis norėjo, kad mes netektume sveikos nuovokos ir budru- 
mo. Savo sumanymą įgyvendino. Bent jau tavo atžvilgiu. 

- Ne, - atkirto Ketbertas Žemąja Šneka. - Kažkuri tavo dalis tik- 
rai tuo tiki, tačiau tu klysti. Tiesą sakant, tu visiškai praradai orienta- 
ciją. Lengvabūdiškumą vadini meile, manai, jog neatsakingas elgesys 
tai - dorybė... 

- Vardan dievų, eime! - sukriokė Alenas ištempdamas jį pro du- 
ris. 


9 

Rolandui pranykus iš akiračio, Ketbertas pajuto nenugalimą norą 
išlieti įniršį ant Aleno, tarsi būtų vėtrungė, kurią sukioja stiprūs vėjo 
gūsiai. Abu stovėjo vienas priešais kitą saulės nušviestame kiemely- 
je. Alenas atrodė liūdnas ir nelaimingas. Ketbertas taip stipriai gniau- 
žė kumščius, kad šie drebėjo. 


63 


- Kodėl tu visada jį pateisini? Kodėl? 

- Ant Skardžio Rolandas paklausė manęs, ar aš juo pasitikiu. At- 
sakiau, kad taip. Dabar jaučiu tą patį. 

- Tuomet tu esi kvailys. 

- Ojjis - šaulys. Jeigu jis sako, kad mes privalome palaukti, vadi- 
nasi, taip ir turime padaryti. 

- Jis tapo šauliu atsitiktinai! Išgama! Mutantas! 

Iš nuostabos Alenas neteko amo. 

- Prisijunk prie manęs, Alenai. Laikas baigti tą beprotišką žaidi- 
mą. Surasime Džoną ir jį nužudysime. Mūsų trijulės ka-tetas subyrė- 
jo, todėl mudu sukursime naują. 

- Ka-tetas nesubyrėjo. Jei taip atsitiks, kaltės našta užgrius tavo 
pečius. Niekada tau neatleisčiau. 

Šį kartą atėjo eilė patylėti Ketbertui. 

- Kodėl tau nepajodinėjus? Paleisk žirgą šuoliais ant Skardžio, at- 
vėsk. Viskas priklauso nuo mūsų draugystės... 

- Paaiškink tai jam! 

- Ne, aš sakau /au. Džonas išsityčiojo iš mano motinos. Nejau 
manai, kad nekeršyčiau jam, jeigu negalvočiau, jog Rolando pusėje 
tiesa? Juk būtent to nori Džonas. Jie siekia, kad mes užmirštume 
sveiką protą ir pultume, išlindę iš priedangos, apakę iš pykčio. 

- Tu teisus ir tuo pačiu klysti, - pareiškė Ketbertas. Vis dėlto nuo 
įtampos pablyškę jo krumpliai pamažu atgavo normalią spalvą, pirštai 
išsitiesė. - Tu nesupranti, o aš nerandu žodžių, kaip paaiškinti. Jei 
tvirtinčiau, esą Siuzena apnuodijo mūsų ka-teto šaltinį, tu apšauktum 
mane pavyduoliu. Bet aš įsitikinęs, kad ji tai padarė, galbūt nesąmo- 
ningai. Apnuodijo mūsų protus, atvėrė duris į pragarą. Rolandas jau- 
čia nuo slenksčio plūstančią kaitrą, bet neabejoja, jog tai tėra aistrin- 
gos meilės liepsnos... tačiau mes turime tai pakeisti. Turime rasti 
būdą, kaip tai pakeisti. Vardan jo, mūsų ir visų mūsų tėvų. 

- Pasak tavęs, ji - priešas? 

- Ne! Su priešais kur kas lengviau susidoroti. - Jis giliai įkvėpė ir 
atsiduso, antrą kartą, trečią, vis labiau apsiramindamas, tapdamas 
senuoju savimi. - Tiek to. Užtenka kalbų. Verčiau pasinaudosiu tavo 
patarimu ir keliausiu pajodinėti. Grįšiu negreitai. 

Bertas žengė link žirgo, vėl atsisuko. 

- Perduok Rolandui, kad jis klysta. Pasiūlymą luktelėti nulemia 
neteisingos priežastys, todėl jis klysta. - Padvejojęs Ketbertas pridū- 
rė: - Perduok jam mano žodžius apie pragaro duris. Pasakyk, kad 
prakalbo mano šeštasis pojūtis. Pasakysi? 

- Taip. Tik laikykis atokiau nuo Džono. 

Sėdęs ant balno Bertas pratarė: 

- Nieko tau nepažadu. 

- Tu dar nesi vyras. - Sielvartingas Aleno balsas bylojo, kad jis 
gali prapliupti ašaromis. - Nė vienas iš mūsų dar nėra vyras. 

- Būtų geriau, jei tu klystum, - atšovė Ketbertas, - nes mūsų lau- 
kia vyriški darbai. 

Mostelėjęs vadelėmis jis paragino žirgą šuoliuoti. 


10 

Ketbertas įveikę nemažą “Jūros pakrantės“ kelio gabalą mėgin- 
damas visiškai apie nieką nemąstyti. Jis iš patirties žinojo, kad retsy- 
kiais, jei palieki praviras duris, į galvą užklysta įdomios mintys. Netgi 
naudingos. 

Šią popietę nieko panašaus neįvyko. Sutrikęs, nelaimingas, be jo- 
kio supratimo, ko griebtis, Bertas pasuko atgal į Hambrį. Nuo pra- 
džios iki galo prajojo Pagrindinę gatvę, žodžiu arba rankos mostu pa- 
sisveikindamas su pažįstamais. Jų trijulė sutiko miestelyje daug gerų 
žmonių. Kai kurie tapo draugais. Paprasti Hambrio gyventojai pri- 
ėmė juos kaip saviškius, jaunus vaikinus, atitrūkusius nuo namų ir šei- 
mų. Kuo artimiau Bertas bendravo su vietiniais, tuo labiau negalėjo 
patikėti, kad jie dalyvauja šlykščiame Raimerio ir Džono sąmoksle. 
Kurių galų gerasis žmogus pasirinko Hambrį, jei ne tam, kad sąžinin- 
gi, Aljansui ištikimi čionykščiai pridengtų jo nešvarius darbelius? 

Šiandieną gatvėse knibždėte knibždėjo žmonių. Turguje ferme- 
riai garsiai siūlė pirkėjams savo prekes, vaikai juokėsi iš Pinčo ir Dži- 
lės spektaklio (Džilė gainiojosi vargšelį Pinčą, vanodama jo šonus su 
jautė didelio džiaugsmo galvodamas apie šventinę mugę. Gal todėl, 
kad ji vyks ne gimtajame Gileade? Gal... veikiau todėl, kad širdį pri- 
slėgė nerimo našta. Jeigu visiems suaugusiems beaugant tenka patirti 
tokius vargus, tuomet geriau niekada neatsisveikinti su vaikyste. 

Ištrūkus iš miesto, vandenynas liko tyvuliuoti toli už nugaros, į 
veidą plieskė saulė, nenumaldomai ilgėjo nutįsęs šešėlis. Bertas nu- 
sprendė išsukti iš Didžiojo Trakto ir Skardžiu grįžti iki “K juostos". 
Bet nespėjo įgyvendinti savo sumanymo, kadangi pastebėjo savo se- 
nąjį bičiulį Šimį, vedantį nešulinį mulą. Berniukas kėblino nukoręs 
galvą, pakumpęs; rožinė sombrero kybojo pakrypusi ant kaktos, batai 

apsinešė dulkėmis. Ketberto nuomone, jis atrodė taip, lyg būtų kul- 
niavęs nuo žemės pakraščio. 

- Šimi! - riktelėjo Bertas tikėdamasis pamatyti giedrą vaiko šyp- 
seną ir išgirsti linksmą jo tauškėjimą. - Ilgų dienų, malonių naktų! 
Kaip laikai... 

Kai Šimio sombrero kraštas pakilo aukštyn, Ketbertas užsičiau- 
pė. Berniuko veide atsispindėjo siaubas. Skruostai buvo mirtinai iš- 
blyškę, išsprogusiose akyse šmėžavo paniška baimė, lūpos virpėjo. 


11 

Jei būtų labai norėjęs, Šimis būtų nusigavęs iki Delgado namų 
prieš dvi valandas, tačiau jis svyrinėjo vos bepavilkdamas kojas, ta- 
rytum šias prie žemės kaustytų užantyje tūnantis laiškas. Pasibaisė- 
tinas laiškas. Kraupu netgi mąstyti apie tai, juolab kad dievai neap- 
dovanojo jo smegenėlėmis. 

Žaibiškai nušokęs nuo žirgo Ketbertas pripuolė prie vaikinuko, 
apkabino jo pečius. 

- Kas atsitiko? Papasakok savo senam draugužiui. Jis nesijuoks, 
garbės žodis. 

Geraširdiškas “Arturo Hito“ balsas, susirūpinęs jo veidas priver- 
tė Šimį pravirkti. Griežtas Rėjos įsakymas niekam neprasitarti apie 
laišką akimoju išgaravo iš galvos. Rydamas ašaras jis išklojo viską iki 
menkiausių smulkmenų. Porą sykių Bertui teko prašyti jo kalbėti lė- 
čiau. Šimio išgąstis atslūgo, kai jiedu prisėdo medžio šešėlyje. Tuo 
tarpu Ketbertas klausėsi istorijos su augančiu nerimu. Galiausiai ber- 
niukas iškrapštė iš užančio voką. 

Kebertui nuplėšus antspaudą ir perskaičius Rėjos raštelį, jo akys 
suapvalėjo. 


12 

Džonas grįžo iš “K juostos" puikiai nusiteikęs ir iš karto patrau- 
kė į “Klajūnų pastogę“, kur jo lūkuriavo Depeipas. Atvyko Farsono 
pasiuntinys, paskelbė Rojus, dar labiau pakeldamas seniui nuotaiką. 
Keista, tačiau jaunasis bendras neatrodė labai laimingas. 

- Vyrukas nukeliavo į “Jūros pakrantę“, kur jis, be abejo, yra lau- 
kiamas svetys, - tęsė Depeipas. - Pasiuntinys nori tučtuojau su tavimi 
susitikti. Tavimi dėtas, negaiščiau laiko valgydamas arba gerdamas. 
Su tuo tipu verčiau šnekėk blaivia galva. 

- Matau, šiandieną nestokoji patarimų, Rojau, - sarkastiškai mes- 
telėjo Džonas, tačiau, Gražuolei pastačius ant stalo stiklą viskio, jis 

atsisakė alkoholio ir pareikalavo atnešti vandens. Rojus neranda sau 
vietos, dingtelėjo seniui, tarsi būtų savo akimis išvydęs nelabąjį. Kai 
Šebas užgrojo pianinu, Depeipas pašoko iš vietos ir griebėsi už revol- 
verio rankenos. Įdomu. Tik šiek tiek neramina. 

- Išsiliek, sūneli. Paaiškink, kodėl toks sudirgęs. 

Rojus niūriai papurtė galvą. 

- Tiksliai nežinau. 

- Koks to vyruko vardas? 

- Aš neklausiau, jis neprisistatė. Tiesiog parodė Farsono ženklą. 
- Po pauzės Depeipas tyliau pridūrė: - Akį. 

Džonas negalėjo pakęsti tos visareginčios akies, nesuprato, kokie 
velniai apsėdo Farsoną, kad šis nutarė pasirinkti tokį simbolį. Kodėl 
ne iškeltą kumštį? Sukryžiuotus kardus? Arba paukštį? Pavyzdžiui 
sakalą... sakalas puikiai atrodytų kaip ženklas. Tačiau akis... 

- Gerai, - tarė jis baigdamas gerti vandenį, kuris, beje, gaivino ge: 
riau negu viskis. Po prasivaikščiojimo “K juostoje", spiginant saulei, 
jo gerklė perdžiūvo. - Visa kitą aš pats išsiaiškinsiu. 

Prie dvivėrių durų Džoną sustabdė Rojaus šūksnis. Senis atsisu- 
ko. 

- Jis įgauna skirtingų žmonių išvaizdą, - pasakė Depeipas. 

- Ką turi omenyje? 

- Nežinau. - Suglumęs ir pritrenktas Depeipas buvo pasiruošęs 
bet kurią akimirką stvertis už ginklų. - Mes šnekėjomės vos penkias 
minutes. Sykį žvilgtelėjau į jį ir pagalvojau, kad matau prieš save se- 
ną šmikį iš Ritsio - tą, kurį nušoviau. Tada vėl pažiūriu į jį ir galvoju: 
“Velniai rautų, juk čia mano tėvas". Paskui jis tapo normalus. 

- Koks? 

- Pats pamatysi. Tik abejoju, ar tau tai patiks. 

Pravėręs duris Džonas, dar kartelį atsigręžė: 

- Rojau, gal tu kalbėjai su Farsonu? Su užsimaskavusiu geruoju 
žmogumi? 

Susiraukęs Depeipas pamąstė ir krestelėjo galvą. 

- Ne. 

- Esi tikras? Jei pameni, matėme jį vieną vienintelį kartą, iš toli. 
- Farsoną jiems parodė Latigas. Maždaug prieš šešiolika mėnesių. 

- Tikras. Negi neprisimeni, koks jis didelis? 

Džonas linktelėjo. Gerasis žmogus neprilygo lordui Pertui, tačiau 
jo ūgis siekė ne mažiau kaip šešias pėdas, o pečių pločio būtų galėjęs 
pavydėti daugelis stambių vyrų. 

- Tas žmogus ne didesnis už Klėjų. Ir jo ūgis išlieka toks pats, 
kad ir kaip dažnai keistųsi išvaizda. - Depeipas nutilo, pasimuistęs 
pratęsė: - Jis juokiasi kaip negyvėlis. Mane net šiurpas nukratė. 

- Ką reiškia “kaip negyvėlis"? 

Rojus Depeipas palingavo galva. 

- Nemoku paaiškinti. 

Po dvidešimties minučių Eldredas Džonas prajojo arką su užra- 
šu SVEIKI ATVYKĘ ir atsidūrė “Jūros pakrantės" kieme. Senio 
širdyje dilgsėjo nerimas. Jis tikėjosi susitikti su Latigu, tačiau viltims 
nebuvo lemta išsipildyti... jei tik Rojus nesuklydo. 

Seniokiškai išsišiepęs Migelis čiupo didžiojo karstų medžiotojo 
žirgo vadžias. 

- Reconocimiento.* 

- Por nada, jefe.** 

Džonas įžengė pro duris, išvydo Olivą Torin, kiūtinčią svetainėje 
lyg vienišas vaiduoklis, pasisveikindamas linktelėjo galva. Ji atsakė 
tuo pačiu, netgi sugebėjo išspausti blyškią šypseną. 

- Pone Džonai, puikiai atrodote. Jei norite pasimatyti su Hartu... 

- Atleiskite, ponia, bet aš atvykau susitikti su kancleriu. - Senis 
skubiai pakilo laiptais, vedančiais į Raimerio apartamentus, ir nudro- 
žė siauru akmeniniu koridoriumi, apšviestu (gana blausiai) dujiniais 
žibintais. Po kurio laiko pabeldė į masyvias, ąžuolines, variu inkrus- 
tuotas duris. Raimeriui nerūpėjo gražios moterys, tokios, kaip Siuze- 
na Delgado, užtat kancleris dievino prabangos ir valdžios simbolius, 
kuriuos regint jo sulinkęs makaronas tikriausiai virsdavo kietu gele- 
žiniu strypu. 

- Užeik, mano drauge, - atsiliepė balsas, ne Raimerio. Po to se- 
kęs krizenimas privertė Džoną pašiurpti. Jis juokiasi kaip negyvė- 
lis, tvirtino Rojus. 

Didysis karstų medžiotojas atidarė duris, peržengė slenkstį. Smil- 
kalai domino Raimerį ne daugiau nei moterų lūpos ir šlaunys, tačiau 
kambaryje pakibęs aitrokas aromatas priminė Džonui Gileado rūmus 
ir Protėvių salę: Dujiniai rageliai liepsnojo visu pajėgumu. Nuo jūros 
vėjo, dvelkiančio pro atvirą langą, virpėjo purpurinės užuolaidos 
(kancleris buvo pametęs galvą dėl kilmingųjų spalvos). Paties Raime- 


*Reconocimiento (isp.) - dėkui. 
**Por nada, jefe (isp.) - nėra už ką, senjore. 


68 


rio - nė padujų. Tesą sakant, kambaryje nesimatė nė gyvos dvasios. 
Kaip ir balkone. 

Įslinkęs vidun Džonas dirstelėjo į veidrodį su paauksuotais rė- 
mais, kabantį ant galinės sienos, ir įsitikino, kad už nugaros taip pat 
nieko nėra. Priešakyje, į kairiąją sieną rėmėsi staliukas, ant kurio bu- 
vo padengti šalti užkandžiai dviems asmenims. Tačiau ant kėdžių 
niekas nesėdėjo. Visgi kažkas su juo kalbėjosi. Kažkas pakvietė į 
kambarį. Džonas išsitraukė revolverį. 

- Liaukis, - už kairiojo peties nuskambėjo jau girdėtas balsas. - 
Kam to reikia, mes juk draugai. Stovime toje pačioje barikadų pusė- 
je. 

Džonas apsisuko ant kulnų, staiga pasijutęs lėtapėdžiu seniu. 
Prieš jį stypsojo vidutinio ūgio žmogus, galingo sudėjimo, ryškiomis 
žydromis akimis, rausvais skruostais, nežinia apie ką liudijančiais - 
apie gerą sveikatą ar nemažą išgerto vyno kiekį. Prasiskyrusios lūpos 
apnuogino mažučius, nepaprastai aštrius (matyt specialiai nudildytus) 
dantis. Žmogus dėvėjo juodą apsiaustą su atverstų gobtuvu tarsi bū- 
tų šventikas. Džonas pagalvojo, kad vyriškis plikas, bet po akimirkos 
suprato klydęs. Jis paprasčiausiai buvo nusiskutęs plaukus. 

- Paslėpk tą šaudyklę, - liepė vyras juodais drabužiais. - Jau sa- 
kiau, mes esame draugai... ranka ranką plauna. Pasidalinsime duo- 
nos kąsniu ir aptarsime daugybę įdomių dalykų - jaučius, naftos cis- 
ternas, - pasiginčysime ar Frenkas Sinatra išties šaunesnis giedorius 
už Elvį Preslį. 

- Kas jie tokie? 

- Nesvarbu, vis vien jų nepažįsti. - Žmogus su juodu apsiaustu 
vėl sukikeno. Džono manymu, tokį balsą įmanoma išgirsti tik pro gro- 
tuotus bepročių prieglaudos langus. 

Senis pažvelgė į veidrodį ir šį kartą išvydo besišiepiančio vyro at- 
spindį. O dievai, kodėl nematė jo anksčiau? 

Todėl, kad negalėjai, kol jis pats nenusprendė pasirodyti. 
Nežinau, ar jis yra raganius, tačiau su magija tikrai susijęs. 
Galbūt vyriokas - Farsono burtininkas? 

Jis atsisuko. Žmogus su dvasininko sutana vis dar šypsojosi. Da- 
bar dantys atrodė normalūs. Bet Džonas galėjo prisiekti regėjęs juos 
užaštrintus. 

- Kur yra Raimeris? 

- Išsiunčiau jį pamokyti jaunąją panelę Pjūties dienos katekizmo. 
- Savo stambia ranka apkabinęs Džono pečius vyriškis parodė gestu 
eiti prie stalo. - Manau, mums vertėtų pasitarti vieniems. 

Didysis karstų medžiotojas nenorėjo įžeisti Farsono parankinio, 
tačiau jam nepatiko prisilietimas. Pats nesuprato, kodėl jį užplūdo pa- 
sibjaurėjimo jausmas. Senis nukratė nuo savęs ranką ir tramdyda- 
mas virpulį žengė prie krėslų. Nenuostabu, kad Depeipas sugrįžo 
nuo Pakaruoklių uolos mirtinai išbalęs. Visiškai nenuostabu. 

Nė kiek nesusierzinęs žmogus juodais rūbais vėl sukikeno (Taip, 
pamanė Džonas, jis tikrai juokiasi kaip negyvėlis). Vieną sekun- 
dės dalį seniui pasirodė, kad prieš save regi Fardą, Korto tėvą, prieš 
daugelį metų išvariusį jį vakarus. Ranka instinktyviai šovė link gin- 
klo. Netrukus iliuzija išblėso - į jį tebežvelgė nemaloniai vypsantis 
vyras su juodu apsiaustu, kurio mėlynos akys žaižaravo lyg dujinių Ži- 
bintų liepsnelės. 

- Pastebėjai kažką įdomaus, pone Džonai? 

- Aha. Maistą. - Atsisėdęs jis atsilaužė duonos gabalėlį, susigrū- 
do šį į burną. Duona prilipo prie perdžiūvusio liežuvio, bet Džonas 
nesiliovė kramtęs. 

- Geras berniukas. - Pašnekovas taip pat įsitaisė krėsle, įpylė į 
taures vyno. - Taigi, mano drauge, papasakok man viską, ką jūs nu- 
veikėte nuo tada, kai atvyko tie trys įkyruoliai berniukai, viską, ką ži- 
note ir ką suplanavote. Nepraleisk nė vienos smulkmenos. 

- Iš pradžių parodyk Farsono ženklą. 

- Suprantama. O tu labai apdairus. 

Vyriškis kyštelėjo ranką tarp sutanos klosčių ir ištraukęs metalinę 
kvadratinę plokštelę (Džono manymu, sidabrinę) nušveitė ją į kitą 
stalo pusę. Ant plokštelės paviršiaus buvo išgraviruota išplėsta, bai- 
mę kelianti akis. 

- Patenkintas? 

Senis linktelėjo. 

- Pastumk ją man. 

Džonas ištiesė ranką ir staiga pajuto, kad ši pradėjo nesuvaldo- 
mai drebėti, kaip ir balsas. Kurį laiką stebėjo, kaip virpa pirštai, paskui 
prispaudė juos prie stalo. 

- Aš... aš nenoriu. 

Taip. Didysis karstų medžiotojas iš tiesų nenorėjo, kažkodėl ap- 
imtas įsitikinimo, kad, palietus ją, išgraviruota sidabrinė akis atsi- 
suks... ir pažiūrės tiesiai į jį. 

Juodai apsirengęs vyriškis suprunkštė ir spragtelėjo dešinės ran- 
kos pirštais. Nuslydusi per stalą, sidabrinė sagtis (plokštelė panėšėjo 
būtent į sagtį) pranyko plačioje apsiausto rankovėje. 

- Abrakadabra! Fokus marokus! Štai! - gurkštelėjęs lašelį vyno 
žmogus pridūrė: - Jei baigėme tuos varginančius formalumus... 

- Dar viena smulkmena, - įsiterpė Džonas. - Tu žinai mano var- 
dą. Aš pageidaučiau išgirsti taviškį. 

- Vadink mane Valteriu. - Jo šypsena netikėtai pranyko. - Gera- 
sis senasis Valteris - toks mano vardas. O dabar išsiaiškinkime, kur 
esame ir ką veiksime. Trumpiau kalbant, pasitarkime. 

Ketbertui grįžus į “K juostą", dangų jau buvo apgaubusios sute- 
mos. Rolandas su Alenu lošė kortomis. Jie kruopščiai išvalė visą ba- 
raką (arklidės palėpėje rastas terpentinas ištirpdė netgi sienas sub- 
jaurojusius keiksmus, iš kurių teliko rausvi dryžiai) ir nūnai grūmėsi 
tarpusavyje žaisdami Casa Fuerte*, Gileade labiau žinomą “Karštos 
dėmės" pavadinimu. Tiesą sakant, tai tebuvo dar vienas kortų žaidi- 
mo, lošiamo užeigose, barakuose, prie laužaviečių nuo tada, kai užgi- 
mė pasaulis - “Stebėk mane“, - variantas, skirtas dviem žmonėm. 

Rolandas žvilgtelėjo į Ketbertą mėgindamas perprasti jo nuotai- 
ką. Iš išorės jaunasis šaulys spinduliavo ramybę, kaip visada, pralo- 
šinėdamas netgi sugebėjo keturis sykius iš eilės ištraukti lygiąsias, ta- 
čiau jo širdį draskė skausmas ir abejonės. Alenas išklojo, apie ką jie- 
du su Bertu šnekėjo barako kieme. Baisu, kai iš draugo tenka išgirs- 
ti, kad ir netiesiogiai, tokius nemalonius dalykus. Jis niekaip nepajėgė 
išmesti iš galvos paskutinės frazės, kurią Bertas mestelėjo išeidamas 
laukan: Lengvabūdiškumą vadini meile, manai, jog neatsakingas 
elgesys tai - dorybė. Ar gali būti, kad jis neklydo? Rolandas nesilio- 
vė sau kartojęs, kad jo pasirinktas kelias yra sunkus, bet vienintelis. 
O Ketberto riksmai tėra piktai ūžiantis susierzinimo vėjas... juolab 
kad įniršį pakurstė išniekinta jų buveinė. Vis dėlto... 

Perduok Rolandui, kad pasiūlymą luktelėti nulemia netei- 
singos priežastys, todėl jis klysta. 

Tai neįmanoma. 

O gal įmanoma? 

Pasikėlęs aukštyn apykaklę, tarsi visą kelią būtų šuoliavęs, Ket- 
bertas šypsojosi. Jaunas, gražus, energingas, netgi laimingas, regis, 
tapęs senuoju savimi, amžinai burbuliuojančiu nesąmones kovo kau- 
kolei, kol kas nors paprašydavo jo užsičiaupti. 

Tačiau Rolandas nepasikliovė tuo, ką regėjo. Kažkodėl jam ne- 
*Casa fuerte (isp.) - tvirtovė. 

patiko Berto šypsena, rausvi skruostai, galbūt paraudę iš pykčio, o 
ne nugairinti vėjo, karštligiškai žibančios akys..Rolando veidas neiš- 
davė minčių, bet širdį suspaudė nerimas. Jis vylėsi, kad ilgas apmąs- 
tymų laikotarpis išblaškys audrą; deja, nieko panašaus neįvyko. 
Sprendžiant iš Aleno išvaizdos, jis irgi taip galvojo. 

Ketbertai, po trijų savaičių viskas baigsis. Jei tik galėčiau 
apie tai papasakoti... 

Po to sekusi mintis apstulbino jį savo paprastumu. 

Kas tau trukdo? 

Rolandas suvokė nežinąs atsakymo į šį klausimą. Kodėl jis nesi- 
taria su savo artimiausiais draugais? Kurių galų prisireikė slapukauti? 
Negi jis iš tikrųjų apako? O dievai, nejau tai tiesa? 

- Sveikas, Bertai, - prabilo jaunasis šaulys. - Ar šauniai pajo... 

- Taip, labai šauniai pajodinėjau. Kelionė netgi buvo pažintinė. 
Eime laukan. Noriu tau kai ką parodyti. 

Rolandui vis labiau nepatiko liguistai švytinčios Berto akys, bet jis 
padėjo užverstas kortas ant stalo ir atsistojo. 

Alenas trūktelėjo jį už rankovės. 

- Ne! - nuskambėjo tylus, panikos apimtas balsas. - Nejau ne- 
matai, kaip jis atrodo? 

- Matau, - liūdnai atsiliepė Rolandas. 

Lėtai artėdamas prie Berto, kuris dabar mažai kuo priminė vai- 
kystės draugą, Rolandas pirmą kartą pamanė, kad visiems jo spren- 
dimams darė įtaką savotiška apgirtimo būsena. Beje, kokiems 
sprendimams? Jo galvoje įsivyravo sąmyšis. 

- Ką ketini man parodyti, Bertai? 

- Šį tą nuostabaus, - nusijuokė Ketbertas. Jo balso intonacijoje 
aiškiai skambėjo žudikiškos neapykantos gaidelės. - Žinau, kad ne- 
galėsi atsisakyti į tai pažiūrėti. 

- Bertai, kas tau darosi? - paklausė Alenas. 

- Kas man darosi? Visiškai nieko, Alai. Aš laimingas kaip paukš- 
tis, besimaudantis aušros spinduliuose, kaip bitė gėlės žiede, kaip žu- 
vis vandenyne. - Pasukęs link durų jis vėl nusikvatojo. 

- Neik į lauką, - paprašė Alenas. - Jis išprotėjo. 

- Jei mūsų draugystei galas, tuomet mes niekada neištrūksime iš 
Medžiso gyvi, - pratarė Rolandas. - Tokiu atveju, tegu mano gyvybę 
atima draugo, o ne priešo ranka. 

Jis žengė per slenkstį. Alenas akimirką padvejojo ir spinduliuoda- 
mas neviltį nusekė pavymui. 

Medžioklė išblėso, o Demono veidas dar nepasirodė, tačiau kie- 
mą apšvietė ryškios, danguje tviskančios žvaigždės. Ketberto žirgas 
su balnu ant nugaros stovėjo pririštas prie turėklų. Už jo sidabru žvil- 
gėjo dulkėta kvadratinė aikštelė. 

- Ką tu man parodysi? - pasiteiravo Rolandas. Laimė, nė vienas 
jų neturėjo su savimi ginklų. 

- Štai čia. - Ketbertas stabtelėjo pusiaukelėje tarp barako ir su- 
degusio namo pamatų. Užtikrintai mostelėjo ranka, bet Rolandas 
nieko įdomaus neišvydo. Jis žengė prie bičiulio ir pažvelgė žemyn. 

- Aš nematau... 

Galvoje blykstelėjo akinanti šviesa, tūkstantį kartų ryškesnė negu 
žvaigždžių spindesys, kai Ketberto kumštis įsirėžė jam į pasmakrę. 
Anksčiau nė sykio (išskyrus apsikumščiavimus vaikiškuose žaidi- 
muose) Bertas nebuvo jam smogęs. Rolandas neprarado sąmonės, 
užtat kojas ir rankas apleido visos jėgos. Jos suglebo tarsi skudurinės 
lėlės galūnės. Vaikinas išsidrėbė ant žemės sukeldamas dulkių ka- 
muolius. Aplinkui keistai sūkuriavo žvaigždės, palikdamos po savęs 
baltus dryžius. Ausis pervėrė spengimas. 

Iš tolumos atsklido Aleno riksmas: 

- Kvaily! Prakeiktas kvaily! 

Sutelkęs visas valios pastangas Rolandas kryptelėjo galva. Išvy- 
do atskubantį Aleną ir daugiau nebesišypsantį Ketbertą, kuris stūmė 
bičiulį šalin. 

- Tai mudviejų reikalas, Alai. Nesikišk. 

- Tu užpuolei jį iš pasalų, šunsnuki. - Alenas retai kada pykdavo, 
bet dabar jis tiesiog užsiliepsnojo įtūžiu, ir tai nežadėjo Bertui nieko 
gero. Privalau atsikelti, paragino save Rolandas. Privalau juos iš- 
skirti, kol neįvyko nelaimė. Jo rankos ir kojos suplakė dulkes. 

- Būtent taip jis elgėsi su mumis, - atšovė Ketbertas. - Tiesiog 
atsimokėjau tuo pačiu. - Jis nudelbė akis. - Štai, ką norėjau tau paro- 
dyti, Rolandai. Žemės lopinėlį. Dulkių sluoksnį, kuriame dabar dryb- 
sai. Paragauk jų. Gal tada sugebėsi pabusti. 
stingdančiu sąmonę, ir suprato, kad pralaimi kovą. Iš galvos išrūko 
mintys apie Džoną, naftos cisternas, atskleistą sąmokslą. Dar trupu- 
tis, ir jis pamirš apie Aljansą bei ka-tetą, kurį taip energingai stengė- 
si išsaugoti. 

Pamažu blėstant galūnių paralyžiui, jaunuolis sugebėjo atsisėsti. 
Šaltas, rūstus jo veidas nukrypo į Bertą, rankos atsirėmė į žemę. 
Akyse sužibo žvaigždžių šviesa. 

- Aš tave myliu, Ketbertai, bet daugiau nesiruošiu taikstytis su 
nepaklusnumu ir pavydo priepuoliais. Jei atlyginčiau tau su kaupu, iš 
tavęs ko gero teliktų šlapia vieta, todėl sumokėsi tiktai už smūgį, ku- 
rio aš visiškai nesitikėjau. 

- Na, žinoma, branguti, - vietine tarme atšovė Ketbertas. - Beje, 
tau vertėtų į kai ką žvilgtelėti. - Bemaž paniekinamai jis sviedė su- 
lankstytą popieriaus skiautę į Rolando krūtinę. 

Šis pakėlė lapelį jausdamas, kaip atslūgsta pykčio banga. 

- Kas tai? 

- Išlankstyk ir pažiūrėk. Šviesos užtenka, kad įskaitytum žodžius. 

Sustabarėję Rolando pirštai lėtai atvertė sumaigytus skiautės 
kraštus, po kuriais slypėjo Rėjos ranka pakeverzotas raštelis: 


a AL skaiskį) Tis pabuvojo 
NLSO52 ės + |ėse „as Vilas VibornS 
Sea NĖ Sunu? 


Jis perskaitė žinutę porą sykių. Antrąjį kartą vos įžvelgė raides, 
kadangi pradėjo drebėti rankos. Sąmonės paviršiumi praslinko visos 
jųdviejų su Siuzena pasimatymų vietos - valčių pašiūrė, rančerio tro- 
ba, apleista fermerio lūšna, - bet dabar Rolandas suprato, kad juos 
kažkas matė. O jis taip žavėjosi savo nepaprastu apdairumu. Galvojo, 
kad niekas nežino įsimylėjėlių paslapties, ir nenumanė, jog buvo ste- 
bimi. Siuzena sakė tiesą. 

Aš viskuo rizikavau. Jos ir mūsų gyvybėmis. 

Perduok jam mano žodžius apie pragaro duris. 

Ir Siuzenos balsas: Ka užklups kaip audros vėjas... jei myli 
mane, tuomet mylėk. 

Jis pakluso su jaunatvišku pasipūtimu galvodamas, kad viskas su- 
siklostys gerai - taip, jis nuoširdžiai tuo tikėjo ir neabejojo, jog ka ap- 
saugos jų meilę nuo negandų. 

- Koks aš kvailys. - Rolando balsas virpėjo ne mažiau negu ran- 
kos. 

- Taip, iš tiesų, - patvirtino Ketbertas ir parkrito ant kelių prie- 
šais draugą. - Jei nori man smogti, netramdyk savęs. Trenk kuo 
smarkiau, daužyk mane kaip obuolį. Aš nesipriešinsiu. Padariau, ką 
galėjau, mėgindamas pažadinti tavo atsakomybės jausmą. Jei ne- 

pabusi... ką gi, tebūnie. Aš vis vien tave myliu. - Bertas apkabino jo 
pečius, pabučiavo į skruostus. 

Rolandas pravirko išliedamas dėkingumo, gėdos ir sąmyšio aša- 
ras; tamsioje jo sielos kertelėje amžinai tvyros neapykanta Ketbertui, 
tačiau ją sukėlė draugo bučinys, o ne ūmus smūgis į žandikaulį, atlei- 
dimas, o ne pažadinimas. 

Jis atsistojo, vienoje purvinoje rankoje tebelaikydamas laiškelį, ki- 
ta bergždžiai valydamas ašaras ir ištepliodamas veidą drėgnomis dė- 
melėmis. Kai susvyravo, Ketbertas ištiesė ranką, idant prilaikytų 
griūvantį bičiulį. Rolandas stipriai pastūmė vaikiną, ir šis būtų nuvir- 
tęs, jei ne reikiamoje vietoje pasitaikęs Aleno glėbys. 

Netrukus Rolandas vėl sukniubo prie Berto, pakėlęs rankas 
aukštyn, nuleidęs galvą. 

- Rolandai, ne! - šūktelėjo Ketbertas. 

- Taip. Aš užmiršau tėvo veidą, todėl meldžiu atleisti. 

- Atleidžiu, vardan visų dievų, atleidžiu! - Ketberto balsas 
verksmingai sudrebėjo. - Tik... prašau, atsistok! Man širdis plyšta, 
matant tave tokį! 

Man taip pat, pamanė Rolandas. Koks pažeminimas! Bet aš to 
nusipelniau, ar ne? Tamsaus kiemo, tvinksinčios galvos, gėdos 
ir baimės sugniuždytos širdies. Tai mano dalia. 

Draugai padėjo jam atsistoti, ir Rolandas su mielu noru priėmė 
pagalbą. 

- Puikiai moki smūgiuoti iš kairės, Bertai, - beveik ramiai ištarė 
jis. 

- Tik tada, kai užsimoju iš pasalų. 

- Iš kur gavai šitą raštelį? 

Ketbertas papasakojo jiems apie susitikimą su Šimiu, kuris nie- 
kaip negalėjo pristatyti laiško adresatui, užvaldytas liūdesio, sutrikęs, 
vildamasis sulaukti netikėtos ka valios... ir ka tikrai įsikišo - “Arturo 
Hito" pavidalu. 

- Ragana... - mąsliai nutęsė Rolandas. - Bet iš kur ji žino? Siu- 
zena minėjo, kad ji niekuomet nesileidžia žemyn nuo Kioso kalvos. 

- Nežinau, ir man į tai nusispjaut. Dabar svarbiausia, kad Šimis 
nenukentėtų dėl savo poelgio. Maža to, vertėtų pasirūpinti, jog ragana 
daugiau nebandytų susisiekti su Kordelija Delgado. 

- Aš padariau vieną didelę klaidą, - lėtai pratarė Rolandas, - bet 
ne tuomet, kai mudu su Siuzena pamilome vienas kitą. Šiuo atveju 
mes nieko negalėjome pakeisti. Ar jūs tikite manimi? 

- Taip, - iš karto atsiliepė Alenas. 

- Aha, - gana nenoriai pridūrė Ketbertas. ' 

- Elgiausi kaip pasipūtėlis kvaiša. Jei raštelis būtų pasiekęs Siu- 
zenos tetą, mergina būtų ištremta iš namų. 

- O mes - pas šėtoną su kilpa ant kaklo, - šaltai įsiterpė Ketber- 
tas. - Žinau, kad palyginti su Siuzena, tau šita smulkmena nėra labai 
reikšminga. 

- Kaip dėl raganos? - paklausė Alenas. - Ką darysime? 

Rolandas vyptelėjo lūpų krašteliu ir atsisuko į šiaurės vakarus. 

- Kad ir kas būtų toji Rėja, ji sugeba krėsti šunybes, ar ne? Gal 
reikėtų ją pamokyti? 

Nukoręs galvą jis patraukė link barako. Ketbertas dirstelėjo į 
Aleną ir pamatė, kad šio akyse žvilga ašaros. Kai ištiesė ranką, Alas 
pažvelgė į draugo delną, po sekundės linktelėjo - veikiau sau negu 
Ketbertui - ir ją paspaudė. 

- Tu viską padarei teisingai, - ištrūko Alenui. - Iš pradžių tuo 
abejojau, bet dabar suprantu, jog buvai teisus. 

Ketbertas griausmingai atsiduso. 

- Man teko netikėtai jį užklupti. Jei nebūčiau pribloškęs Rolan- 
do... 

- ...jis būtų išgražinęs tave mėlynėmis. 

- Ir kitomis spalvomis. Atrodyčiau kaip vaivorykštė. 

- Gal net kaip Burtininko Vaivorykštė. Įprastų spalvų tiesiog ne- 
pakaktų. 

Kandi replika prajuokino Ketbertą. Nupėdinę prie barako jie iš- 
vydo, kaip Rolandas nubalnoja Berto žirgą. Pastarojo šeimininkas 
žengė artyn ketindamas padėti, tačiau Alenas jį sustabdė. 

- Palik trumpam vyruką ramybėje. Taip bus geriau. 

Abu sugužėjo į kambarį. Po dešimties minučių prie bičiulių prisi- 
jungęs Rolandas pamatė, jog Ketbertas žaidžia nebaigtą partiją jo 
kortomis. Ir, beje, laimi. 

- Bertai. 

Šis pakėlė galvą. 

- Rytoj mudviem teks sutvarkyti vieną reikalą. Ant Kioso kal- 
vos. 

- Mes ją nužudysime? 

Rolandas giliai susimąstė, prikando lūpą. Galų gale tarė: 

- Turėtume. 

- Aha, suprantu. Bet ar žudysime? 

- Tik tuo atveju, jei nebus kitos išeities. - Vėliau jis karčiai gailė- 
josi dėl šio sprendimo, tačiau suvokė kitaip negalėjęs pasielgti. Me- 
džiso žlugimo laikais Rolandas buvo neką vyresnis už Džeiką Čam- 
bersą - tokio amžiaus berniukai dar nepasižymi žudikiškais instink- 
tais. - Jeigu ji mus privers. 

- O galėtų, - kaip dera tikram šauliui atsakė Ketbertas, nors jo 
akyse sužvilgo nerimas. 

- Taip. Bet mažai tikėtina. Ragana pernelyg gudri. Rytoj anksti 
kelsimės, todėl nepramiegok. 

- Gerai. Kortas atiduoti? 

- Vis vien tu netrukus jį sudorosi. Nereikia. 

Rolandas apėjo bičiulius, prisėdo ant savo gulto ir įsistebeilijo į 
rankas, gulinčias ant kelių. Galbūt jis meldėsi, galbūt kažką svarstė. 
Ketbertas įdėmiai pažvelgė į jaunąjį šaulį ir vėl nukreipė akis į kortas. 

Kitą rytą, kai Rolandas su Bertu pajudėjo į kelią, saulė buvo ką 
tik išnėrusi virš horizonto. Jos spinduliai nudažė rasotą Skardį oran- 
žinėmis liepsnomis. Oras dvelkė žvarba, todėl kvėpuodami žirgai ir jų 
šeimininkai išpūsdavo garų kamuolėlius. Šio rytmečio vaikinai nepa- 
miršo visą savo gyvenimą. Jie pirmą kartą keliavo užsisegę diržus su 
revolveriais. Pirmą kartą pasitiko pasaulį šaulių kailyje. 

Ketbertas nepratarė nė žodžio - jis žinojo, kad prasižiojęs ims 
pliaukšti įprastus niekus ir niekaip negalės prikąsti liežuvio. Rolandas 
iš prigimties buvo tylus. Jiedu pasikeitė keliomis frazėmis vos vieną 
sykį. 

- Minėjau padaręs didelę klaidą, - tarstelėjo Rolandas, - kuri 
man paaiškėjo tik tada, kai gavau šitą laiškelį. - Jis palietė marškinių 
kišenę. - Ar žinai, kur aš suklydau? 

- Tavo meilė Siuzenai čia niekuo dėta, - atsiliepė Ketbertas. - 
Nuo ka niekur nepabėgsi. - Didžiausią palengvėjimą teikė tai, kad jis 
išties tikėjo savo žodžiais. Netgi manė galįs susitaikyti su neišvengia- 
mu Siuzenos egzistavimo faktu, nors dar visai neseniai pats svajojo 
užmegzti santykius su geriausio draugo mergina. 

- Ne meilė - sutiko Rolandas. - Aš klydau galvodamas, kad pa- 
jėgsiu izoliuoti meilę nuo likusio pasaulio. Gyventi du gyvenimus: vie- 
ną paskirti tau, Alui, mūsų darbui, kitą atiduoti jai. Buvau įsitikinęs, 
jog meilė pakylės mane virš ka kaip sparnai, padedantys paukščiui 
išvengti grobuonių. Ar supranti, ką bandau pasakyti? 


77 


- Ji apakino tave, - atsakė Ketbertas, neįtikėtinai švelniai, tarsi 
būtų visiškai užmiršęs pastaruosius porą mėnesių graužusį pyktį ir 
nuoskaudą. 

- Taip, - liūdnai palingavo galva Rolandas, - apakino... bet dabar 
aš praregėjau. Paskubėkim. Noriu kuo greičiau visa tai užbaigti. 


17 

Jie kilo vežimo ratų išvagotu keliu, kuriuo, šviečiant Bučinių mė- 
nuliui, ėjo ir “Vėjavaikę meilę" dainavo Siuzena (tuo metu ji daug 
menkiau pažinojo aplinkinio pasaulio subtilybes). Takui įsirėžus į Rė- 
jos kiemą, jie sustojo. 

- Iš čia atsiveria dykumos vaizdas, - sumurmėjo Rolandas. - 
Nuostabus reginys. 

- Ko nepasakysi apie šitą mėšlyną. 

Gryna tiesa. Darže riogsojo krūvos mutavusių daržovių, šias ser- 
gėjo dvigalvė, siaubą kelianti kaliausė. Nuo vieno vienintelio kieme 
rymančio medžio krito pageltę, sudžiūvę lapai, tarsi besišeriančio gri- 
fo plunksnos. Už medžio kėpsojo trobelė, sumūryta iš netašytų ak- 
mens luitų, virš stogo stiebėsi kreivas suodinas kaminas, ant kurio 
švytėjo ryškiais geltonais dažais nupieštas šešiakampis. Prie lūšnos 
kampo, už vijokliais apaugusio lango gulėjo malkų rietuvė. 

Rolandas buvo matęs galybę panašių trobesių - kaip žinia, jodami 
iš Gileado jie trise įveikė labai ilgą kelią, - bet tik šitoji spinduliavo 
blogį. Jaunuolis neišvydo jokio žmogaus, tačiau pasąmoningai jautė, 
kad juos kažkas paslapčia stebi. 

Ketbertas irgi tai pajuto. 

- Ar mums būtina artintis prie lūšnos? - sukrenkštė jis rydamas 
seiles. - Ar mums būtina brautis vidun? Ar... ar matai? Durys pravi- 
ros. 

Rolandui nepraslydo pro akis žiojinti trobesio prieangio ertmė. 
Atrodė, lyg ragana būtų jų laukusi, kvietusi užeiti, galbūt kartų papus- 
ryčiauti. 

- Pasilik čia. - Jis paragino Eiklųjį risnoti į priekį. 

- Ne! Aš eisiu drauge! 

- Verčiau pridenk mane. Jei būsiu priverstas įžengti į tą bakūžę, 
aš tave pakviesiu... jei man iš tikrųjų teks į ją įsiveržti, čia gyvenanti 
senė išleis paskutinį kvapą. Pats minėjai, jog taip visiems būtų geriau. 

Sulig kiekvienu neskubriu Eikliojo žingsniu, nuo trobos tvoskiantis 

blogis vis labiau skverbėsi į Rolando širdį ir sąmonę. Šita vieta smir- 
dėjo nelyginant pūvanti mėsa arba sutrešę pomidorai. Dvokas sklido 
ne tik pro duris, bet ir nuo žemės. Artėjant link trobos, nepaliaujamai 
garsėjo tirpyklės trelės. Susidarė įspūdis, tarytum vietinis oras būtų 
atstojęs stiprintuvą. 

Siuzena užlipo ant Kioso kalvos viena, naktį, dingtelėjo jam. 
O dievai, aš nesu tikras, kad išdrįsčiau ateiti čia sutemus, netgi 
lydimas draugų. 

Jis sustojo po medžiu, iki atvirų durų likus dvidešimčiai žingsnių. 
Už slenksčio įžiūrėjo virtuvę, stalo kojas, kėdės atkaltę, purviną židi- 
nį. Namo šeimininkės - nė ženklo. Tačiau Rolandas jautė jos žvilgsnį, 
kuris dilgino jį it glitus vabalas. 

Aš nematau Rėjos, nes savo kerų pagalba ragana tapo ne- 
matoma... bet ji čia. 

O gal ir matė. Tiesiai už dešinės durų staktos oras truputį raibu- 
liavo lyg būtų pašildytas. Rolandui teko girdėti, kaip įveikti tokį triu- 
ką: tereikia pakreipti galvą ir žvilgtelėti akies krašteliu. Būtent taip jis 
ir padarė. 

- Rolandai? - šūktelėjo Ketbertas. 

- Viskas gerai, Bertai. - Jis beveik nekreipė dėmesio į tai, ką sa- 
ko, nes... o taip! Tarp raibulių slypėjo moteriškos figūros kontūrai. 
Gal tai tėra vaizduotės padarinys, bet... 

Tą pačią akimirką, tarytum supratę, kad pašaliečiai atskleidė pa- 
slaptį, oro virpesiai pasitraukė gilyn į šešėlius. Rolandas pastebėjo 
senos juodos suknelės pakraštį, kuris sušmėžavęs pranyko. 

Nesvarbu. Jis nė kiek netroško susitikti su ragana. Paprasčiau- 
siai norėjo ją perspėti... jų tėvai greičiausiai nebūtų pasirodę tokie kil- 
niaširdžiai. 

- Rėja! - nuo medžio nukrito du lapai, tarytum nupurtyti griežto 
valdingo balso. Vienas nusileido ant juodų vaikino plaukų. Trobos vi- 
duje spengiančią tylą sudraskė gaižus katino miaukimas. - Rėja, tam- 
sos dukra! Noriu tau šį tą sugrąžinti, moterie! Tai, ką tu veikiausiai 
pametei! - Iš marškinių kišenės iškrapštęs sulankstytą popieriaus 
skiautę, sviedė ją ant akmeninio grindinio. - Šiandieną atvykau kaip 
draugas, Rėja - jei laiškas būtų pasiekęs adresatą, tu būtum sumokė- 
jusi už tai savo gyvybe. 

Jis nutilo. Žemyn ant Eikliojo snukio nupleveno dar vienas lapas. 

- Išklausyk mane, Rėja, tamsos dukra, ir įsimink kiekvieną žodį. 
Aš atkeliavau į Medžisą pasivadinęs Vilu Dibornu, tačiau Dibornas 

nėra tikroji mano pavardė. Aš tarnauju Aljansui. Ir jėgai, kuriai atsto- 
vauja Aljansas - Baltajai jėgai. Tu mėginai įsiskverbti į mūsų ka. Aš 
perspėju tave vieną vienintelį kartą: nebandyk vėl to daryti. Ar su- 
pratai? 

Mirtina tyla. 

- Jei nukris bent vienas plaukas nuo berniuko, nešusio tavo 
šlykštų laišką, galvos, tu mirsi. Jei kam prasitarsi apie tai, ką, tavo 
manymu, žinai - Kordelijai Delgado, Džonui, Raimeriui arba Torinui, 
- tu mirsi. Nekrėsk kvailysčių, ir mes paliksime tave ramybėje. Už- 
simanysi triukšmauti, ir mes tave prigriebsime. Ar supratai? 

Jokio atsakymo. Purvini langai dėbčiojo į vaikiną nelyginant ap- 
siblaususios akys. Vėjo gūsis apibėrė jį lapais, privertė kaliausę su- 
girgždėti ant savo baslio. Rolandas kažkodėl prisiminė virėją Haksą, 
kyburiuojantį kilpoje. 

- Ar supratai? 

Tyla. Pro atlapotas duris nesimatė netgi mirguliavimo. 

- Ką gi, tyla reiškia sutikimą. - Vaikinas apgręžė žirgą, tuo pat 
metu truputį kilstelėjo galvą, tarp geltonų lapų pastebėjo žalią juostą 
ir išgirdo šnypštimą. 

- Rolandai, atsargiai! Gyvatė! - suriko Ketbertas, bet Rolandas 
jau buvo išsitraukęs revolverį. 

Jis palinko į šoną, kairiąją koją ir kulną įrėmė į pasistojusio piestu 
Eikliojo šoną ir tris kartus iššovė. Suaižęs tylą didžiojo ginklo griaus- 
mas aidu grįžo nuo artimiausių kalvų. Kiekvienas šūvis švystelėdavo 
gyvatę aukštyn, žydro dangaus ir geltonų lapų foną aptaškė raudono 
kraujo lašai. Paskutinė kulka nuplėšė šliužo galvą, kuri drauge su li- 
kusiu kūnų nudribo ant žemės. Iš lūšnos vidaus išsiliejo klaikus siel- 
varto ir įtūžio kauksmas. Nuo netikėto siaubingo garso Rolando širdį 
sustingdė šaltukas. 

- Niekše! - klykė šešėliuose tūnanti moteris. - Žudike! Mano 
draugas! Mano draugas! 

- Jei tai išties buvo tavo draugas, tau nederėjo manęs juo siundy- 
ti. Nepamiršk to, Rėja, tamsos dukra. 

Paskutinį sykį suspigęs balsas nugrimzdo į tylą. 

Rolandas įsikišo ginklą į dėklą ir prijojo prie Ketberto. Šis žvelgė 
į bičiulį iš nuostabos suapvalėjusiomis akimis. 

- Tai bent šūviai! Nepakartojama! 

- Nešdinkimės iš čia. 

- Bet mes dar neišsiaiškinome, ką žino ragana! 

- Manai, kad ji prisipažins? - Rolando balsas vos pastebimai virp- 

telėjo. Gyvatė išlindo iš lapijos tiesiai virš galvos... jis negalėjo pati- 
kėti, kad liko gyvas. Dėkui dievams už ranką, kuri pasižymi žaibiška 
reakcija. 

- Galėtume ištraukti iš jos tiesą. - Iš Ketberto intonacijos jautėsi, 
kad jis pats nelabai to norėjo. Galbūt vėliau, per daugelį metų įgijęs 
šaulio patirties, vyrukas susitaikys su kankinimų būtinybe, bet nūnai 
jį pykino vien nuo tokios minties. 

- Net jei galėtume, mes neišpeštume iš jos tiesos. Toji ragana 
taip pripratusi meluoti, kaip kiti - kvėpuoti oru. Telieka tikėtis, kad 
privertėme ją užsičiaupti. Keliaujame. Man bloga darosi nuo šitos 
vietos. 


18 

Grįžtant į miestą, Rolandas tarė: 

- Mes privalome susitikti. 

- Turi omenyje, visi keturi? 

- Taip. Noriu papasakoti jums, ką žinau ir ką įtariu. Išklosiu jums 
savo planą. Paaiškinsiu, kodėl taip ilgai lūkuriavome. 

- Būtų neblogai. 

- Siuzena gali mums padėti. - Regis, Rolandas kalbėjosi pats su 
savimi. Ketbertas pralinksmėjo išvydęs tamsiuose jo plaukuose įstri- 
gusį lapą. - Siuzenai buvo /emta mums padėti. Kodėl aš anksčiau 
nesusigaudžiau? 

- Todėl, kad buvai apkvaitęs iš meilės. - Ketbertas prunkštelėjo 
ir patapšnojo draugui per petį. - Apkvaitęs iš meilės, vaikeli. 


19 

Įsitikinusi, kad berniukai pradingo, Rėja išlindo pro duris į neken- 
čiamą saulės šviesą. Ji nukrypavo link medžio, garsiai sriūbaudama 
suklupo prie gyvatės maitos. 

- Ermotai! Ermotai! Kas iš tavęs liko! 

Galva gulėjo atskirai nuo kūno; pražiotame snukyje, ant dviejų 
porų ilčių sustingo skaidrūs, saulės spinduliuose žvilgantys nuodų la- 
šeliai. Blykčiojo sustiklėjusios akys. Ji pakėlė Ermoto galvą, pabučia- 
vo nasrus ir verkšlendama nulaižė nuodus. 

Kita ranka nustvėrė ilgą sudraskytą kūną. Išvydusi skyles švel- 
nioje odoje bei rausvą mėsą, dar garsiau suspiegė. Porą kartų sujun- 
gė perplėštas dalis ir suburbuliavo užkeikimus, tačiau nieko neįvyko. 
Kerai nebegalėjo sugrąžinti gyvybės vargšui Ermotui. 

Ji prispaudė šliužo dvėselieną prie krūtinės - ant suknelės nuvar- 
vėjo paskutiniai kraujo lašai, - pažvelgė ta kryptimi; kuria nujojo išga- 
mos pienburniai. 

- Aš jums atsimokėsiu, - sušnibždėjo ragana. - Prisiekiu visais 
dievais, atsimokėsiu. Rėja susidoros su jumis, kai mažiausiai to tikė- 
sitės. Klyksite taip, kad sudriks jūsų gerklės. Ar girdite mane? Klyk- 
site taip, kad sudriks jūsų gerklės! 

Senė dar šiek tiek paklūpėjo, netrukus atsistojo ir laikydama glė- 
byje Ermotą nušlitiniavo į trobą. 


V skyrius . 
BURTININKO VAIVORYKŠTĖ 


1 

Praėjus trims dienoms nuo Rolando bei Ketberto kelionės į Kio- 
są, Rojus Depeipas kartu su Klėjumi Reinoldsu užlipo į antrą “Klajū- 
nų pastogės" aukštą ir nukulniavo koridoriumi iki erdvaus Koralos 
Torin miegamojo. Pabeldęs į duris Klėjus išgirdo Džono balsą, kvie- 
čiantį užeiti vidun. 

Pirmiausia, ką išvydo Depeipas, tai ponią Torin, įsitaisiusią supa- 
majame krėsle prie lango. Ji siuvinėjo vilkėdama kone permatomus, 
balto šilko naktinius marškinius, ant galvos pasirišusi raudoną bufan- 
da*. Depeipas nudelbė moterį nuostabos kupinu žvilgsniu. Ji paslap- 
tingai nusišypsojo porelei, sumurmėjo: “Sveiki, ponai", ir vėl sutelkė 
dėmesį į savo siuvinį. Iš lauko atsklido saliutų spragsėjimas (jaunikliai 
niekaip nesugebėdavo išlaukti didžiosios dienos; turėdami rankose 
fejerverkų šaudykles vaikai būtinai užsimanydavo pažaisti su degtu- 
kais), suirzusio arklio žvengimas, kimus berniukų kvatojimas. 

Depeipas atsisuko į Reinoldsą, kuris patraukė pečiais ir sukryžia- 
vo ant krūtinės rankas, prilaikydamas apsiausto skvernus. Tokia jo 
povyza reiškė tiek abejonę, tiek nepritarimą. 

- Iškilo problemos? 

Nuogas iki juosmens Džonas išniro pro vonios tarpdurį, rank- 
šluosčio krašteliu valydamasis nuo veido skutimosi putas. Depeipas 
visada pašiurpdavo regėdamas ant jo kūno senus besikryžiuojančius 
randus. 

- Na... kiek suprantu, mes esame damos apartamentuose. Tik 
nežinau, ar galime prie jos šnekėti. 


*Bufanda (isp.) - šalikas. 

- Galite. - Džonas sviedė rankšluostį atgal į vonios kambarį ir 
žengęs prie lovos nukabino nuo kabliuko marškinius. Korala pakėlė 
galvą, geidulingai nužvelgė nuogą jo nugarą, vėl grįžo prie savo dar- 
bo. Apsirengęs Džonas paklausė: - Kaip klostosi reikalai Citge, Klė- 
jau? 

- Kol kas tylos niekas nedrumsčia. Triukšmo neišvengsime, kai 
tam tikri jauni vagabundos* kyštels ten savo smalsias nosis. 

- Kiek šiuo metu Citge yra žmonių? 

- Dešimt dienos metu. Tuzinas naktimis. Mudu su Rojumi nere- 
tai ten apsilankome, bet, kaip minėjau, iki šiol naftos telkiniuose tylu. 

Džonas linktelėjo, tačiau iš džiaugsmo nešokinėjo. Jis tikėjosi, kad 
pienburniai netruks pasirodyti Citge. Vylėsi, kad vaikiščiai užsimanys 
stoti į atvirą kovą po to, kai jis išniekino jų buveinę, užmušė balan- 
džius. Tačiau trijulė nesiruošė lįsti iš savo priedangos. Senis jautėsi 
lyg būtų toreadoras, mosuojantis raudonu skarmalu priešais jaunus 
bulius, kurie nežinia dėl kokios priežasties atsisako pulti. Kodėl? 

- Kaip vyksta transportavimas? 

- Griežtai pagal grafiką, - atsakė Reinoldsas. - Kiekvieną naktį 
poromis išvežame po keturias cisternas. Šešiolika jau pristatėme į 
naują vietą. Už tai atsakingas Renfriu iš “Tingiosios Siuzenos" ran- 
čos. Vis dar norėtum palikti pustuzinį vietoj masalo? 

- Aha, - sumurmėjo Džonas. 

Į duris kažkas pabeldė. 

Depeipas krūptelėjo. 

- Ar tai... 

- Ne, - nuramino Džonas, - mūsų bičiulis su juoda sutana jau iš- 
keliavęs. Turbūt ketina prieš mūšį palaiminti gerojo žmogaus kuopas. 

Depeipas nusikvatojo. Prie lango sėdinti moteris su naktiniais 
marškiniais nukorė galvą, bet nieko nepasakė. 

- Atidaryta! - sušuko Džonas. 

Į kambarį įžengė vyriškis su sombrero, ponču ir fermerio arba 
vaguero** sandalais. Iš po bryliaus matėsi blyškus veidas ir geltonų 
plaukų sruoga. Latigas. Tvirtas, žiaurus tipas, tačiau ne toks atstu- 
miantis, kaip krizenantis žmogus juodais drabužiais. 

- Džiugu susitikti su jumis, ponai, - tarė jis uždarydamas duris. 
Tiesa, susiraukusi, gaiži Latigo fizionomija bylojo, kad jam jau dauge- 
lį metų neteko regėti nieko džiugaus. Gal net nuo gimimo. - Džonai? 
Kaip laikaisi? Kaip mūsų reikalai? 


*Vagabundos (isp.) - bastūnai. 
**Vaguero (isp.) - galvijų augintojas. 

- Laikausi gerai, reikalai klostosi puikiai, - atsiliepė senis išties- 
damas ranką. Latigas ją paspaudė. Į Depeipą bei Reinoldsą nė ne- 
pažvelgė, užtat nukreipė akis į Koralą. 

- Ilgų dienų, malonių naktų, ponia. 

- Jums linkiu to paties, dvigubai daugiau, pone Latigai, - nepakel- 
dama galvos tarė ji. 

Vyriškis prisėdo ant lovugalio, iš pončo užančio išsitraukė tabako 
kapšelį, ėmė sukti cigaretę. 

- Ilgam čia neliksiu. - Jis kalbėjo šiaurinių vidinių feodų maniera, 
nukirsdamas galūnes. Depeipas girdėjo, jog tų kraštų gyventojai iki 
šiol dulkino elnius, jei, žinoma, nepajėgdavo sugaudyti savo sesučių. 
- Man nepatartina užsibūti. Kaip matote, aš pernelyg išsiskiriu iš čio- 
nykščių. 

- Matome, - patvirtino pralinksmėjęs Reinoldsas. 

Latigas dėbtelėjo į jį ir vėl atsigręžė į Džoną. 

- Didesnė mano būrio dalis apsistojo už trisdešimties ratų nuo 
Hambrio, miške, į vakarus nuo Žaibo tarpeklio... beje, kas skleidžia tą 
šlykštų garsą. Jis baugina mūsų arklius. 

- Tirpyklė, - paaiškino Džonas. 

- Ji gąsdina ir žmones, jei tie nesilaiko saugaus atstumo, - pridūrė 
Reinoldsas. - Vertėtų laikytis nuo jos atokiau, kapitone. 

- Kiek jūsų yra? - pasiteiravo Džonas. 

- Šimtinė. Visi gerai ginkluoti. 

- Tas pats buvo kalbama ir apie lordo Perto vynus. 

- Nešmaikštauk. 

- Ar jiems teko kada dalyvauti mūšiuose? 

- Pakankamai dažnai, kad pažinotų parako kvapą, - atsiliepė La- 
tigas, tačiau Džonas numanė, kad jis meluoja. Patyrę kariai drauge 
su Farsonu tūnojo kalnuose. O šią ekspediciją sudarė žmogėnai, iš 
kurių galbūt tik seržantai mokėjo ne vien mataruoti savo strypu. 

- Tuzinas maniškių prie Pakaruoklių uolos saugoja jūsų vyrų at- 
gabentas cisternas, - pratęsė Latigas. 

- Daugiau negu reikia. 

- Aš ne tam rizikavau atvykdamas į šitą dievų užmirštą skylę, 
Džonai, kad aptarinėčiau su tavimi savo sprendimus. 

- Meldžiu atleisti, pone, - gana abejingai burbtelėjo senis ir prisė- 
dęs ant grindų šalia supamosios Koralos kėdės susisuko suktinę. Pa- 
dėjusi į šalį siuvinį moteris pradėjo glostyti jo plaukus. Depeipas nie- 
kaip negalėjo suvokti, kuo Eldredą sužavėjo kaulėta kalė su atsikišu- 
sia nosimi ir spuogais vietoj papų. 

- Kalbant apie tris jaunuolius... - pratarė Latigas galiausiai per- 
eidamas prie reikalo esmės. - Gerasis žmogus labai sunerimo išgir- 
dęs, kad Medžise lankosi svečiai iš Vidinio pasaulio. O dabar tu tvir- 
tini, kad jie ne tie, kuo apsimeta esą. Kas gi jie tokie? 

Džonas pastūmė Koralos ranką tarsi nukratydamas įkyrų vabzdį. 
Nė kiek neįsižeidusi ji vėl pradėjo siuvinėti. 


Sk iajs 


2 MIR I 


- Deja, mes negalime pradžiuginti Farsono tavo teologinių ap- 
mąstymų išvadomis, - pareiškė Latigas. - Radijo siųstuvus turime, ta- 
čiau jie sulaužyti arba neveikia dideliais atstumais. Niekas neišmano 
technikos subtilybių. Be to, aš nekenčiu tų žaisliukų. Dievai iš jų juo- 
kiasi. Dabar viskas priklauso nuo mūsų pačių. Laimei ar nelaimei. 

- Farsonui nebūtina taip jaudintis, - pastebėjo Džonas. 

- Gerasis žmogus mano, jog tie vaikinai kelia grėsmę jo planams. 
Esu tikras, kad Valteris neužmiršo to paminėti. 

- Aha. Aš prisimenu kiekvieną jo žodį. Ponas Valteris ne iš tų, 
kuriuos įmanoma lengvai išmesti iš galvos. 

- Teisingai, - sutiko Latigas. - Jis - gerojo Žmogaus patikėtinis. 
Buvo atvykęs į Hambrį tik todėl, kad asmeniškai perduotų įsakymą 
susidoroti su tais berniukais. 

- Perdavė. Rojau, papasakok ponui Latigui apie užvakarykštį sa- 
vo susitikimą su šerifu. 

Depeipas nervingai atsikrenkštė. 

- Šerifas... Eiveris. 

- Aš jį pažįstu. Storas kaip kiaulė, skerdžiama Pilnosios Žemės 
dieną, - įsiterpė Latigas. - Tęsk. 

- Vienas iš Eiverio pavaduotojų nunešė trijulei žinutę, kol jie ant 
Skardžio skaičiavo arklius. 

- Kokią žinutę? 

- Jų paprašyta nesiartinti prie miestelio per Pjūties mugę ir nenu- 
tolti nuo savo buveinės, nes feodo gyventojai nemėgsta, kai jų šven- 
tėse dalyvauja pašaliečiai, netgi tie, su kuriais palaikomi šilti santy- 
kiai. 

- Ką jie atsakė? 

- Tie mulkiai sutiko su iškeltomis sąlygomis. Jie mielai vykdo vi- 
sus prašymus. Aišku, trijulė žino, jog tokių tradicijų, draudžiančių sve- 
timšaliams dalyvauti pasilinksminimuose, niekur nėra. Atvirkščiai, 

vietiniai su džiaugsmu įsileidžia atvykėlius į savo šventes. Mes norė- 
jome priversti juos... 

- „patikėti, neva mes rengiamės pajudėti per Pjūties mugę, taip, 
taip, - nekantriai užbaigė Latigas. - Man tik įdomu, ar juos pavyko 
įtikinti. Ar jūs sugebėsite nupilti vaikigalius, likus dienai iki Pjūties, 
kaip žadėjote, ar jie nutars luktelėti? 

Depeipas su Reinoldsu pažvelgė į Džoną. Šis padėjo ranką ant 
liesos, bet gana gundančios Koralos šlaunies. Na, štai, toptelėjo min- 
tis. Tai, ką dabar pasakysiu, teks išpildyti. Jei pasiseks, didiesiems 
karstų medžiotojams bus atsidėkota ir kaip reikiant sumokėta... gal 
net duos premiją. Jei laimė nusigręš, jie baigs savo dienas mataruo- 
dami kojomis kilpoje, pakarti ant aukščiausios medžio šakos. 

- Mes lengvai susidorosime su tais viščiukais, - galiausiai prabilo 
Džonas. - Apkaltinsime išdavyste. Tris kilmingus jaunuolius, tarnau- 
jančius Farsonui. Stulbinančios naujienos. Kuo ne įrodymas, kad gy- 
vename siaubingais laikais? 

- Užteks vieno riksmo apie išdavikus, ir iš karto susiburs minia? 

Džonas atšiauriai šyptelėjo. 

- Vargu ar prastuomenės smegenėlės suvirškins išdavystės są- 
voką, net jeigu jas pakaitintume viskiu, kurį nupirktų Arklininkų Aso- 
ciacija. Bet žmogžudystė... ypač, jei kojas pakratys karštai mylimas 
meras... 

Depeipo žvilgsnis šovė į Torino seserį. 

- Aš siaubingai sielvartausiu, - atsiduso moteris. - Galbūt pati 
vadovausiu keršto akcijai. 

Pagaliau Depeipas suprato, kuo ji taip patraukė Eldredą: savo 
šaltakraujiškumu poniutė niekuo nenusileido Džonui. 

- Dar vienas klausimas, - tarė Latigas. - Jums patikėta saugoti 
gerojo žmogaus nuosavybę, ar ne? Stiklinį rutulį? 

Džonas linktelėjo. 

- Išties žavus niekutis. 

- Kiek žinau, kristalą paslėpėte pas vietinę bruja*. 

- Taip. 

- Reikia jį susigrąžinti. Nedelsiant. 

- Kiaušiniui nederėtų mokyti vištos, - šiek tiek dygiau nei įprastai 
tarstelėjo Džonas. - Palauksiu, kol bus nuteisti tie mažvaikiai. 

- Ar jūs matėte rutulį savo akimis, pone Latigai? - smalsiai su- 
murmėjo Reinoldsas. | 


*Bruja (isp.) - burtininkė. 

- Ne, bet pažinojau žmones, kurie regėjo. - Latigas trumpam nu- 
tilo. - Vienas išprotėjo, ir jį teko nušauti. Paskutinį kartą buvau susi- 
dūręs su tokiu pamišėliu didžiosios dykumos pakraštyje, prieš trisde- 
šimt metų. Jam įkando pasiutęs kojotas. 

- Telaimina mus Vėžlys, - burbtelėjo Reinoldsas, kuris paniškai 
bijojo užsikrėsti pasiutlige, ir tris sykius bakstelėjo sau į gerklę. 

- Palaiminimai tavęs neišgelbės, jei pakliūsi į Burtininko Vaivo- 
rykštės nagus, - niūriai pratarė Latigas atsisukdamas į Džoną. - At- 
siimdami kristalą būkite dar labiau atsargesni. Senąją raganą jau tik- 
riausiai užvaldė magiški kerai. 

- Pas Rėją eis Raimeris ir Eiveris. Iš šerifo nėra jokios naudos, 
bet Raimeris mokės pašnekėti su sene. 

- Nieko nebus, - pakratė galvą Latigas. 

- Argi? - tvirčiau suspaudęs Koralos koją Džonas kreivai nusi- 
šypsojo. - Gal paaiškintum savo nuolankiam tarnui, kodėl netinka 
toks planas? 

Į klausimą atsakė Korala. 

- Todėl, kad atimant iš Rėjos Burtininko Vaivorykštę, kancleris 
lydės mano brolį į kelionę anapilin. 

- Ką ji šneka, Eldredai? - suglumo Depeipas. 
kraupus jaunųjų Džono Farsono parankinių nusikaltimas. 

Korala pritardama šyptelėjo, prispaudė Džono rankas prie savo 
šlaunies ir vėl įniko siuvinėti. 

Nors ir jauna, mergina buvo ištekėjusi. 

Nors ir išvaizdus, vaikinas pasižymėjo nestabilia psichine būkle. 

Kartą mergina susitiko su juo nuošalioje vietovėje norėdama nu- 
traukti meilės romaną. Jis pareiškė, esą jųdviejų santykiai nenutrūks 
niekada, nes tą liudija žvaigždės. Ji paprieštaravo sakydama, kad 
žvaigždynų išsidėstymas seniai pakito. Labai tikėtina, kad jis pradėjo 
verkti. Labai tikėtina, kad ji prajuko - turbūt neatlaikė įtampos. Ne- 
žinia, kaip ten buvo, tačiau juokas nuskambėjo visiškai nelaiku. Vai- 
kinas pakėlė akmenį ir ištaškė jos smegenis. Atsikvošėjęs ir suvo- 
kęs, ką padarė, atsirėmė į granito luitą, paguldė į glėbį vargšę su- 
traiškytą galvą ir, stebimas ant artimiausio medžio tupinčios pelėdos 
žvilgsnio, persirėžė sau gerklę. Merdėdamas nusėjo jos veidą buči- 
niais. Kai ryte žmonės rado porelę, jų lūpas buvo amžiams sulipdę 
kraujo krešuliai. 

Senos istorijos versiją galima išgirsti kiekviename miestelyje. 
Tragedijos vietą paprastai atstodavo įsimylėjėlių laukymė, nuošalus 
upės pakrantės ruoželis arba vietinės kapinės. Apie dramatišką įvykį, 
kurios klaikias smulkmenas iškraipydavo romantikos išsiilgę gando- 
nešiai, būdavo kuriamos dainos. Šias traukdavo nekaltos mergelės, 
brazdinančios gitaras arba mandolinas ir niekaip neįstengiančios su- 
groti reikiamą gaidą. Priedainyje visuomet skambėdavo tokios aša- 
ringos eilutės, kaip: Ra-/i-ra-li-ū-ū, jie mirė kartu-u. 

Hambriškame liūdnosios istorijos variante įsimylėjėliai buvo var- 
du Robertas ir Frančeska. Tai atsitiko senais laikais, prieš pasislen- 
kant pasauliui. Tariama žmogžudystė-savižudybė įvyko Hambrio ka- 
pinėse; mergaitės smegenis išdrabstė paminklinė skalūno lentelė, 
Jaunuolis perpjovė sau gerklę parimęs prie Torino mauzoliejaus 
(abejotina, ar prieš penkias kartas Medžiso feode gyveno Torinų šei- 
ma, tuo labiau, kad legendose visada apstu pramano). 

Vis dėlto vietiniai tikėjo, kad kapinėse tarp antkapių klaidžioja 
meilužių šmėklos, susikibusios už rankų, aptekusios sudžiūvusiu krau- 
ju, prislėgtos. Retas kuris išdrįsdavo užsukti čia naktimis, todėl ne- 
nuostabu, kad Rolandas, Alenas ir Ketbertas susitarė pasimatyti su 
Siuzena būtent amžino poilsio vietoje. 

Artėjant susitikimui, Rolando širdį vis labiau varstė nerimas. Siu- 
zena tapo problema... tiksliau sakant, jos teta. Nereikėjo net Rėjos 
laiško, kad sustiprėtų Kordelijos įtarimai Rolando ir Siuzenos atžvil- 
giu. Vieną dieną, likus mažiau nei savaitei iki pasimatymo kapinėse, 
Ji puolė kaltinti dukterėčią, kai tik ši peržengė namų slenkstį laikyda- 
ma rankose pintinę. 

- Tu buvai su juo, bjauri mergiote! Matau iš tavo veido! 

Siuzena, kuri tą dieną nematė Rolando nė akies krašteliu, iš pra- 
džių tepajėgė žioptelėti. 

- Su kuo? 

- Nepūsk man miglos į akis, panele Gražuolėle! Nemėgink išsi- 
sukinėti! Kas nenuleidžia nuo tavęs geidulingų akių prajodamas pro 
mūsų namo duris? Dibornas, štai kas! Dibornas! Dibomas! Galiu pa- 
kartoti tai tūkstančius sykių! Ach, kokia gėda! Kokia gėda! Tik pa- 
žiūrėk į savo kelnes! Jos pažaliavusios, nes judu ridinėjotės pievoje! 
Keista, kad jos neperplėštos ties tarpukoju! - teta Korda kone spie- 
gė. Ant kaklo išpampusios gyslos tapo panašios į storas virves. 

Pralinksmėjusi Siuzena dirstelėjo į savo chaki spalvos kelnes. 

- Nejau nematai, teta, jog čia viso labo dažai? Mudvi su Četa 

puošėme “Jūros pakrantę" Pjūties dienai. Beje, mano sėdimąją su- 
drėkino ne Dibornas, o Hartas Torinas. Jis nusprendė, kad pašiūrė- 
je, kur sukrauti fejerverkai ir popieriniai žibintai, būtų neblogai pasi- 
galinėti. Taigi užvirto ant mano nugaros, sušlapino savo kelnes ir pa- 
tenkintas pasišalino. Netgi pradėjo švilpauti. - Ji suraukė nosį, nors, 
atvirai kalbant, užuot bijojusi mero, dabar jo gailėjosi. 

Tuo tarpu Kordelija nesiliovė deginusi jos laukiniu žvilgsniu. Siu- 
zena pirmą kartą rimtai ėmė svarstyti, ar tik nebus tetos smegeninėje 
atsisukę keli varžteliai. 

- Argi ne puiki istorija! - pagaliau sušnypštė Kordelija. Virš jos 
antakių pakibo mažučiai prakaito lašeliai, ritmingai tvinkčiojo smilki- 
nius išvagojusios kraujagyslės. Pastaruoju metu nuo tetos amžinai 
trenkdavo aitriu kvapu, kad ir kiek kartų ji maudydavosi. - Sumąstėte 
ją dviese, kai nustojote glamonėtis? 

Siuzena žengė artyn, sugriebė liesą tetos riešą ir pliaukštelėjo jos 
delną į dėmėtą savo kelią. Kordelija pabandė ištrūkti, bet Siuzena pa- 
sirodė besanti tvirtesnė. Ji prikišo ranką prie tetulės veido, kad ši 
užuostų dažus. 

- Pauostyk, kuo kvepia. Dažais! Mes spalvinome popierinius Ži- 
bintus. 

Merginos gniaužiamas riešas pamažu atsipalaidavo. Į ją spok- 
sančios akys praskaidrėjo. 

- Aha, - išspaudė Kordelija. - Dažai. - Po pauzės: - Šį kartą. 

Nuo to laiko dairydamasi Siuzena dažnai pamatydavo įkandin sė- 
linančią liesą figūrą arba vieną iš daugumos tetos pažįstamą, lydinčią 
ją įtariu žvilgsniu. Jojant ant Skardžio, visuomet apimdavo pojūtis, 
kad ją kažkas stebi. Prieš susitinkant kapinėse, mergina du sykius ta- 
rėsi pasimatyti su Rolandu ir jo draugais, ir abu sykius buvo priversta 
sulaužyti duotą žodį, antrąjį kartą - paskutiniu momentu, kai išvydo 
keistai, įdėmiai į ją žiūrintį vyriausiąjį Brajano Hukio sūnų. Gal tai 
nieko nereiškė, tačiau stipri nuojauta retai kada klysta. 

Blogiausia, kad ji beprotiškai geidė pamatyti Rolandą. Ir ne todėl, 
kad aptartų reikalus. Siuzena degė noru išvysti mylimojo veidą, su- 
spausti jo ranką. Visi kiti saldūs malonumai gali palaukti; šiuo metu ji 
troško regėti Rolandą, paliesti jo kūną, įsitikinti, kad jis nėra vienišos 
išgąsdintos mergaitės fantazijos vaisius. 

Galų gale jai pagelbėjo Marija - telaimina dievai mažąją tarnaitę, 
kuri tikriausiai žinojo apie Siuzeną daugiau, nei ši manė. Būtent Ma- 
rija atnešė Kordelijai laiškelį nuo Olivos Torin, kuri pranešė, kad te- 

tos Kordos dukterėčia praleis naktį “Jūros pakrantės" svečių kamba- 
ryje. Nepaisant visų įtarinėjimų, Kordelija nemanė, jog tai klastotė. Ir 
šiuo atveju nesuklydo. Siuzenos prašymu, Oliva išties parašė žinutę 
ir neuždavė nė vieno klausimo. 

- Kas atsitiko mano dukterėčiai? - griežtai paklausė Kordelija. 

- Ji pavargusi, ponia. Ir jai dolor de garganta. 

- Skauda gerklę? Prieš pat Pjūties mugę? Absurdas! Aš netikiu! 
Ji niekada neserga! 

- Dolor de garganta, - pakartojo Marija, abejingai kaip tikra 
valstietė, kuriai nusispjauti, ar pašnekovas tiki jos žodžiai. Nieko dau- 
giau Kordelijai nepavyko išgauti. Tarnaitė neįsivaizdavo, ką sumąstė 
panelė Delgado, ir tokia padėtis kuo puikiausiai šią tenkino. 

Perlipusi balkono turėklus Siuzena leidosi penkiolika pėdų vijok- 
liais, apaugusiais šiaurinę pastato sieną, ir pro tarnų duris spruko iš 
dvaro kiemo. Rolandą sutiko sutartoje vietoje, ir po dviejų šilto pasi- 
sveikinimo minučių, (nė neverta aiškintis, ką įsimylėjėliai veikė per tą 
menkutį laiko tarpelį), jiedu nušuoliavo ant Eikliojo į kapines, kur ne- 
rimastingai lūkuriavo Ketbertas su Alenų. 

Siuzena pažvelgė į flegmatišką apvaliaveidį blondiną, vardu Ale- 
nas Džonsas, o ne Ričardas Stokvortas. Kitas vyrukas, Ketbertas 
Olgudas, jos atžvilgiu akivaizdžiai puoselėjo abejones, gal net pyktį. 

Vaikinai sėdėjo ant nuvirtusio, gebenėmis išraizgyto paminklinio 
akmens, jų pėdas gaubė pažeme vilnijanti miglelė. Siuzena nuslydo 
nuo Eikliojo nugaros ir lėtai prie jų priėjo. Jaunuoliai pašoko. Alenas 
nusilenkė Vidinio pasaulio gyventojų maniera, ištiesęs koją ir įbedęs 
kulną į žemę. 

- Panele, - prabilo jis, - ilgų dienų... 

Prie savo bendražygio prišoko lieknas, tamsaus gymio ir juodų 
žavingų akių jaunuolis, kurio veidas būtų atrodęs simpatiškas, jei tik 
jame nebūtų atsispindėjęs toks susijaudinimas. 

- Ar malonių naktų, - užbaigė Ketbertas nusilenkdamas, kaip 
Alenas. Porelė taip priminė šventiniame spektaklyje vaidinančius 
juokdarius, kad Siuzena neišlaikiusi prajuko. Tada pati atliko reveran- 
są nustverdama įsivaizduojamos suknelės pakraščius. 

- Ir jums linkiu to paties, ponaičiai, dvigubai daugiau. 

Visi trys pasisveikino ir nutilo nežinodami, kaip pratęsti pokalbį. 
Rolandas nesiruošė pulti į pagalbą. Jis tiesiog sėdėjo ant Eikliojo įdė- 
miai stebėdamas draugus ir mylimąją. 

Nutilusi Siuzena atsargiai žengtelėjo į priekį. Jos lūpų kraštelius 
pagyvino duobutės, tačiau akyse spindėjo nerimas.. 

- Tikiuosi, jūs nejaučiate man neapykantos, - prabilo mergina. - 
Supračiau, jei jaustumėte. Aš sutrikdžiau jūsų planus, įsibroviau tarp 
trijų draugų... deja, tai nepriklausė nuo mano valios. - Ji ištiesė ran- 
kas link Aleno ir Ketberto. - Aš myliu jį. 

- Apie neapykantą negali būti jokios kalbos, - pasakė Alenas. - 
Tiesa, Bertai? 

Vieną gąsdinančią sekundę Ketbertas neatsakė, žvelgdamas 
virš Siuzenos peties į pilnėjantį Demono mėnulį. Paskui nukreipė akis 
į merginą ir taip švelniai nusišypsojo, kad jos galvoje šmėkštelėjo pri- 
bloškianti mintis: jei visų pirma būčiau susipažinusi su juo... 

- Aš myliu visus, kuriuos myli Rolandas, - tarė jis ir paėmęs Siu- 
zeną už rankos pritraukė prie savęs. Ji liko stovėti tarp Aleno ir Ber- 
to kaip sesuo su dviem broliais. - Mūsų draugystė užsimezgė dar kū- 
dikystėje ir tęsis, kol vienas iš mūsų pasieks laukymę, kur baigiasi ke- 
lias. - Jis išsišiepė tarsi vaikas. - Galbūt, žinant, kaip klostosi įvykiai, 
kelio galą pasieksime visi vienu metu. 

- Ir labai greitai, - pridūrė Alenas. 

- Tuomet pradėkime pasitarimą, - užbaigė Siuzena, - nelaukdami, 
kol mano pėdsakais atseks teta Korda. 

- Mes esame ka-tetas, - paskelbė Rolandas. - Vienas iš dauge- 
lio. 

Jis žvilgtelėjo į kiekvieną paeiliui, bet jų akyse neišvydo priešta- 
ravimo. Ketveriukė nusigavo iki mauzoliejaus, jiems alsuojant, iš bur- 
nų virto garo kamuoliukai. Rolandas pritūpė, dar kartą apžiūrėjo kitus 
tris, prisėdusius ant akmeninio suoliuko, kurį iš šonų rėmė sudžiūvu- 
sios, į ąsočius sukištos gėlių puokštės. Ant žemės mėtėsi nukritę ro- 
žių žiedlapiai. Ketbertas ir Alenas nesąmoningai apkabino jų viduryje 
įsitaisiusią Siuzeną. Ir vėl Rolandas pagalvojo apie du brolius, sergė- 
jančius savo seserį nuo negandų. 

- Jaučiu, kad mes sustiprėjome, - prabilo Alenas. 

- Man irgi taip atrodo. - Ketbertas linktelėjo galva, apsidairė. - 
Beje, kokia puiki pasimatymų vieta. Ypač tokiam, kaip mūsų, ka-te- 
tui. 

Rolandas nė nešyptelėjo; humoras nebuvo stiprioji jo charakterio 
savybė. 

- Pašnekėkime apie tai, kas dedasi Hambryje, vėliau - apie arti- 
miausią savo ateitį. 

- Tu žinai, kad mūsų nesiuntė čia vykdyti ypatingos užduoties, - 
kreipėsi Alenas į Siuzeną. - Tėvai paprasčiausiai norėjo apsaugoti 
mus nuo nemalonumų, nes Rolandas pakurstė žmogaus, greičiausiai 
susijusio su Džonu Farsonu, priešiškumą... 

- “Pakurstė priešiškumą", - įsiterpė Ketbertas. - Nuostabi frazė. 
Įsimintina. Reikės panaudoti ją, kai pasitaikys tinkama proga. 

- Valdykis, - nutraukė jį Rolandas. - Aš nė trupučio netrokštu 
prakiurksoti čia kiaurą naktį. 

- Meldžiu atleisti, o didysis vade, - rimtai atsakė Ketbertas, ta- 
čiau jo akys nesiliovė linksmai žibėjusios. 

- Mes turėjome su savimi pašto balandžius, kad galėtume išsiųsti 
ir gauti pranešimus, - tęsė Alenas. - Manau, paukščius mums davė 
tik tam, kad tėvai žinotų, ar mums neatsitiko nieko blogo. 

- Taip, - patvirtino Bertas. - Alenas bando pasakyti, kad mes ne- 
sitikėjome įsivelti į sąmokslą. Mudu su Rolandu... susiginčijome... dėl 
tolimesnių savo veiksmų. Jis norėjo palūkėti. Aš - ne. Dabar žinau, 
kad jis buvo teisus. 

- Tačiau mano nuomonę nulėmė neteisingos priežastys, - sausai 
tarstelėjo Rolandas. - Šiaip ar taip, mes išsprendėme nesutarimus. 

Siuzena dairėsi į abu jaunuolius truputį sutrikusi. Kai geriau įsi- 
žiūrėjo į mylimojo veidą, pastebėjo jo pasmakrėje mėlynę, kurią nu- 
tvieskė pro pusiau praviras sepultura* duris besiveržianti blyški 
šviesa. 

- Kaip išsprendėte? 

- Nesvarbu, - atsakė Rolandas. - Į šiaurės vakarus nuo Gileado, 
Plikuosiuose kalnuose Farsonas ketina pradėti mūšį, gal net ne vie- 
ną. Artėjančios Aljanso pajėgos neabejoja, kad jis pakliuvo į spąstus. 
Įprastomis aplinkybėmis tai būtų tiesa. Bet Farsonas ruošiasi susido- 
roti su priešais padedamas Protėvių ginklų. Šie turėtų veikti naudo- 
dami Citgo naftą. Tą pačią, pripildytą į cisternas, Siuzena. 

- Ir ji bus deramai apdorota? 

- Kažkur vakaruose, - atsakė Ketbertas. - Mūsų manymu, grei- 
čiausiai Vai Kastyje. Ar žinai tą kalnakasių miestelį? 

- Teko apie jį girdėti, nors pati nesu iškėlusi kojos toliau Hambrio. 
- Ji įsmeigė akis į Rolandą. - Regis, manęs laukia pokyčiai. 

- Kalnuose riogso galybė Protėvių mechanizmų, - patikslino Ale- 


*Sepultura (isp.) - kapas; čia: mauzoliejus. 

nas. - Daugumą jų suversta olose ir tarpekliuose. Robotai, spinduliai- 
-žudikai, kitaip vadinami spinduliais-skustuvais, nes jie gali perpjauti 
tave per pusę. Dievai žino, kas dar. Aišku, žmonės daug ką prasima- 
no, bet sakoma, jog nėra dūmų be ugnies. Kad ir kaip ten būtų, tai 
pati tinkamiausia vieta naftos perdirbimui. 

- Gautas produktas atiteks Farsonui, - pridūrė Ketbertas. - Ta- 
čiau mums rūpi kas kita. Privalome kažko griebtis čia, Medžise. 

- Aš tenorėjau luktelėti, kol jie pabandys išvežti visą savo grobį, 
- tarė Rolandas. 

- Jei kartais nepastebėjai, mūsų draugas - ganėtinai ambicingas, 
- mirktelėjo Ketbertas. 

Rolandas nekreipė dėmesio į pašaipą. Jo žvilgsnis nuslydo Žaibo 
tarpeklio kryptimi. Tolyn nuo miesto dvelkiantis vėjas šią naktį beveik 
nuslopino tirpyklės treles. 

- Jei padegtume naftą, dėl kitko galėtume nesijaudinti. Svarbiau- 
sia nafta. Reikia ją sunaikinti ir nešdintis iš čia po galais. Visiems ke- 
turiems. 

- Jie rengiasi pajudėti Pjūties dieną, ar ne? - paklausė Siuzena. 

- O taip. - Ketbertas užkrečiamai nusikvatojo, susiėmęs už pilvo 
tarsi vaikas, linguodamas į šonus. 

Siuzena sutriko. 

- Kas? Kas yra? 

- Ne, tai ne mano jėgoms, - kone kvykdamas išstenėjo jis. - Jei 
prašneksiu, visą laiką juoksiuos ir užrūstinsiu Rolandą. Alai, papasa- 
kok, kaip pas mus apsilankė šerifo padėjėjas Deivas. 

- Atvykęs į “K juostą", jis ėmė kalbėti su mumis lyg geras dėdu- 
nemėgsta, kai jų šventėse dalyvauja svetimšaliai. Prašė mūsų likti 
namuose, užslinkus mėnulio pilnačiai. 

- Nesąmonės! - pasipiktino Siuzena. Kiekvienas žmogus pana- 
šiai reaguoja išgirdęs, kaip šmeižiamas gimtasis jo kraštas. - Mes 
džiaugiamės atvykėliais, visada kviečiame juos į savo šventes! Mes 
juk ne kokie... laukiniai! 

- Ramiau, ramiau, - sukikeno Ketbertas. - Mes žinome, tik vargu 
ar Deivas numano, kad mums tai ne paslaptis. Jis didžiuojasi savo 
žmona, kuri gamina skaniausią baltą arbatą apylinkėje, o visa kita vy- 
rukui nerūpi. Šerifas Eiveris nutuokia šį :4 daugiau, bet ne tiek, kad 
būtų visažinis. 

- Perspėjimas reiškia du dalykus, - pratęsė Rolandas. - Pirmiau- 

sia, jie ruošiasi pajudėti Pjūties dieną, kaip tu sakei. Antra, jie nori 
užsitikrinti, kad mes nesutrukdysime išgabenti cisternų. 

- Galbūt dėl to vėliau apkaltins mus, - pridūrė Alenas. 

Ji smalsiai pažiūrėjo į vaikinus ir pasiteiravo: 

- Kokie jūsų planai? 

- Mes sunaikinsime Citge paliktą masalą, o tada užpulsime jų su- 
sibūrimo vietą, - tyliai pratarė Rolandas. - Mažiausiai pusė cisternų, 
kurias ketinama transportuoti į vakarus, jau nuvežtos prie Pakaruok- 
lių uolos. Jas saugos ne daugiau, kaip dvi šimtinės ginkluotų karių. Tie 
vyrai turės mirti. 

- Jei ne jie, tuomet mes, - linktelėjo Alenas. 

- Kaip keturi žmonės gali nužudyti du šimtus kareivių? 

- Niekaip. Bet jei padegsime cisternas, nugriaudės toks sprogi- 
mas, kad išlikusius gyvųjų tarpe apims siaubas ir įniršis. Pasistengsi- 
me, kad jie mus pamatytų... 

Alenas su Ketbertu stebėjo jį beveik nekvėpuodami. Tai, ką Ro- 
landas pasakojo, jie buvo girdėję anksčiau, tačiau lemiamą plano dalį 
jaunasis šaulys slėpė iki pat pasitarimo. 

- O paskui? - išgąstingai paklausė Siuzena. - 4 darysime pas- 
kui? 

- Manau, įviliosime į Žaibo tarpeklį, - atsakė Rolandas. - Tiesiai 
į tirpyklės glėbį. 

Mauzoliejuje pakibo mirtina tyla, kurią pirmasis nutraukė baimin- 
gos pagarbos sklidinas Siuzenos balsas: 

- Tu pamišėlis. 

- Ne, - paprieštaravo Ketbertas, - jis sveiko proto. Tu galvoji 
apie išgraužą skardyje, Rolandai? Prie pat iškilumo tarpeklio dugne? 

Šis pritariamai linktelėjo. 

- Mes nesunkiai užsiropšime aukštyn. Iš anksto viršuje prikrau- 
sime akmenų, kad galėtume jais užmėtyti persekiotojus. 

- Siaubas, - sumurmėjo Siuzena. 

- Tai mūsų išsigelbėjimas, - atsiliepė Alenas. - Gavęs naftos ir 
sugebėjęs ja pasinaudoti, Farsonas išskerstų visus Aljanso karius, ku- 
rie pasitaikytų jo ginklų akiratyje. Gerajam žmogui belaisviai nereika- 
lingi. 

- Žinoma, jūs teisūs, bet tai vis vien siaubinga. 

Kurį laiką jie tylėjo, keturi paaugliai, svarstantys, kaip nužudyti 

du šimtus vyrų. Tiesą pasakius, nemažai kareivių (turbūt dauguma) 
savo amžiumi niekuo nesiskirs nuo jų pačių. 

- Tie, kurių nenudobs akmenų nuošliaužos, paprasčiausiai išjos iš 
tarpeklio, - galiausiai prašneko Siuzena. 

- Neišjos. - Regėdamas mintyse aptariamos vietovė išsidėstymą, 
Alenas suprato, kurlink suka Rolandas. Šis liūdnai pakėlė lūpų kam- 
pučius ir palingavo galva. 

- Kodėl? 

- Mes padegsime šakas, suverstas tarpeklio prieangyje, tiesa? 
Jei vėjas padvelks reikiama kryptimi, dūmai... 

- Visi uždus arba bus nuginti į tirpyklės glėbį, - patvirtino Rolan- 
das. 

- Kaip jūs uždegsite tuos žagarus? - paklausė Siuzena. - Aš ži- 
nau, kad jie sudžiūvę, bet jūs neturėsite laiko pasinaudoti degtukais 
arba titnagu ir skeltuvu. 

- Šiuo atveju mums teikėtų pasikliauti tavimi, - tarė Rolandas. - 
Be to, su tavo pagalba galėtume pakurti cisternas, nes šaudydami iš 
revolverio nieko gero nepasiektume. Naftos žaliava nėra tokia degi, 
kaip žmonės galvoja. Tikiuosi, prie mūsų prisijungs ir Šimis. 

- Paaiškink, ką privalėsiu daryti. 

Jie šnekėjosi dar dvidešimt minučių pakeisdami vos vieną kitą 
pirminio plano smulkmeną - visi, rodos, suprato, kad sumanymo gali 
nepavykti įgyvendinti, jei kruopščiai išpuoselėtiems ketinimams kelią 
užkirstų netikėtas įvykių posūkis. Į nelemtos istorijos verpetą ketve- 
riukę įstūmė ka, ir iš jo teks kapstytis su to paties ka bei savo ryžto 
pagalba. 

Ketbertui nesinorėjo įtraukti Šimio, bet galų gale jis pasidavė. 
Berniuko vaidmuo bus nereikšmingas. Negana to, Rolandas sutiko 
išsivežti jį iš Medžiso. Jokio skirtumo, ar jie spruks keturiese, ar pen- 
kiese. 

- Gerai, - numojo ranka Bertas ir atsisuko į Siuzeną. - Vienam iš 
mūsų teks su juo šnektelėti. 

- Aš viską sutvarkysiu. 

- Priversk jį suprasti, kad Koralai Torin nevalia nieko prasitarti. 
Bėda ne ta, kad ji - mero sesuo. Aš tiesiog nepasitikiu kaulėta kale. 

- Ne be priežasties, - sutiko Siuzena. - Teta sako, kad ji susidėjo 
su Eldredu Džonu. Vargšė teta Korda! Šita vasara pati bjauriausia 

jos gyvenime. Ruduo irgi nežada geresnių pokyčių. Vietiniai apšauks 
ją išdavikės teta. 

- Gali neabejoti, kad atsiras žmonių, žinančių tiesą, - paguodė 
Alenas. 

- Tikriausiai. Bet Kordelija priklauso tam moterų tipui, kurios gir- 
di ir skleidžia tiktai piktus gandus. Beje, ji buvo nusižiūrėjusi Džoną 
sau. 

Ketbertas išpūtė akis lyg būtų nutrenktas žaibo. 

- Nusižiūrėjo Džoną? O dievai, kas per monai! Ar galite tai įsi- 
vaizduoti? Na, žinai, jei žmones kartų už prastą skonį, tavo teta būtų 
pirmoji eilėje prie kilpos. 

Siuzena sukikeno apsikabinusi kelius. 

- Laikas skirstytis, - tarė Rolandas. - Jei atsitiks kažkas nenu- 
matyto, apie ką turėtume informuoti Siuzeną, paslėpsime žinutę po 
rausvuoju akmeniu Žaliosios Širdies parko sienoje. 

- Gerai, - sutiko Ketbertas. - Nešdinkimės iš čia, nes mano kau- 
lai jau sustiro nuo šalčio. 

Rolandas patrynė nutirpusias kojas. 

- Puiku, kad jie nusprendė palikti mus ramybėje, kol ruošis išga- 
benti naftą. Tai mūsų pranašumas. O dabar... 

Jį pertraukė tylus Aleno balsas: 

- Dar vienas dalykas. Ypač svarbus. 

Rolandas vėl pritūpė, smalsiai pažiūrėjo į bičiulį. 

- Ragana. 

Siuzena krūptelėjo, tuo tarpu Rolandas paniekinamai prunkštelė- 
jo. 

--Ji mums nesutrukdys. Neaišku, kaip tai galėtų padaryti, Alai. 
Netikiu, kad Rėja dalyvauja Džono sąmoksle... 

- Aš taip pat, - burbtelėjo Alenas. 

- „„mudviem su Ketbertu pasisekė įkalbėti raganą neskleisti pa- 
skalų apie mane ir Siuzeną. Antraip dabar jos teta jau būtų sukėlusi 
skandalą. 

- Nejau nesupranti? - nustebo Alenas. - Mums turėtų rūpėti ne 
tai, kam Rėja galėjo išplepėti paslaptį, o tai, kaip ji sužinojo apie 
jūsų santykius. 

- Jis rožinis, - staiga tarė Siuzena. Ranka perbraukė plaukus, toje 
vietoje, kur pamažu augo nukirptos sruogelės. 

- Kas rožinis? - paklausė Alenas. 

- Mėnulis. - Mergina pakratė galvą. - Aš nežinau, apie ką šne- 

ku. Lyg būčiau kvaiša, kaip Pinčas ir Džilė... Rolandai? Kas atsiti- 
ko? Kas tau darosi? 

Užuot tupėjęs, Rolandas sudribo ant akmeninių grindų, nužarstytų 
rožių lapeliais. Atrodė, kad jis tuojau apalps. Už mauzoliejaus durų 
krebždėjo krentantys lapai ir klykavo lėlys. 

- Šventieji dievai, - išspaudė jaunuolis. - Negali būti. Tai neįma- 
noma. - Jo žvilgsnis susidūrė su Ketberto akimis. Pastarojo linksma 
išraiška pradingo be pėdsakų. Veidas įgavo atšiaurius negailestingo 
kario bruožus, kurių anksčiau nebuvo mačiusi net jo motina... gal tie- 
siog nenorėjo matyti. 

- Rožinis, - pakartojo Ketbertas. - Labai įdomu - prieš mums iš- 
vykstant, tą patį žodį paminėjo tavo tėvas, Rolandai. Perspėjo saugo- 
tis to rožinio daikčiuko. O mes galvojome, kad jis juokauja. 

- O šūdas! - išsprūdo Alenui. Suvokęs, kad nusikeikė geriausio 
draugo mylimosios akivaizdoje, prisidengė delnais burną. Jo skruostai 
užsiplieskė raudoniu. 

Siuzena beveik neišgirdo keiksmo. Sumišusi, jausdama, kaip širdį 
suspaudžia atsėlinanti baimė, ji įsispygsojo Rolandą. 

- Kas yra? Ką jūs žinote? Pasakykite man! Pasakykite! 

- Norėčiau tave vėl užhipnotizuoti, kaip gluosnių giraitėje. - Ro- 
landas pašoko. - Tučtuojau. Kol mūsų kalbos neaptemdė tavo prisi- 
minimų. - Bešnekėdamas vaikinas ištraukė iš kišenės kulką. Pradėjo 
ją vartyti tarp krumplių. Siuzenos akys iš karto prilipo prie jo pirštų, 
kaip geležis prie magneto. 

- Galiu? Leisi, brangioji? 

- Žinoma. - Išplėstos akys po truputį sustiklėjo. - Nežinau, kodėl 
tu manai, kad šį kartą pasiseks, bet... - ji nutilo žvilgsniu sekdama 
besiritinėjančią kulką. Kai Rolandas sugniaužė ją kumštyje, mergina 
užsimerkė. Pradėjo alsuoti tyliai, ramiai. 

- Vaje, ji tarsi suakmenėjo, - nustėro Ketbertas. 

- Manau, ragana buvo užhipnotizavusi ją anksčiau. - Po pauzės 
Rolandas paklausė: - Siuzena, ar tu girdi mane? 

- Taip, labai gerai girdžiu. 

- Pasiklausyk kito balso. 

- Kieno? 

Rolandas davė ženklą Alenui. Jei kas ir galėtų prasibrauti pro už- 
tvarą, suręstą mylimosios sąmonėje (arba surasti aplinkinį kelią), tai 
tik jis. 

- Mano, Siuzena. - Alenas priėjo arčiau. - Ar žinai, kas kalba? 

Ji šyptelėjo nepakeldama vokų. 

- Čia tu, Alenai... arba Ričardai Stokvortai. 

- Teisingai. - Jis nervingai dirstelėjo į Rolandą - ką turėčiau 
klausti? - bet šis nieko neatsakė, tarytum vienu metu būtų atsidūręs 
skirtingose vietose bei girdėjęs skirtingus balsus. 

„Siuzenos, prie gluosnių giraitės upelio - ji sako: “Aha, brangu- 
te, padaryk tai, būk gera mergaitė". Paskui viskas nusidažo ryš- 
kia rožine spalva. 

Savo tėvo, kieme, už Didžiosios menės - turiu omenyje rožinį 
greipfrutą. 

Rožinį. 

Trys berniukai sustingo šalia pabalnotų, nešuliais apkrautų žirgų, 
iš išorės ramūs, viduje nekantraujantys kuo greičiau iškeliauti. Kaip 
žinia, jaunuolius visada traukia tolimos platybės ir ten glūdinčios pa- 
slaptys. 

Jie stypsojo kieme, rytinėje Didžiosios menės pusėje, netoli pie- 
vos, kur Rolandas nugalėjo Kortą tuo pačiu sukeldamas grandininę 
įvykių reakciją. Ankstyvą rytą, saulei dar nepatekėjus, žaliuose lau- 
kuose pleveno pilkos rūko sruogos. Už dvidešimties žingsnių nuo tri- 
julės, sargyboje stovėjo Ketberto ir Aleno tėvai, plačiai išsižergę, 
pirštais spausdami revolverių buožes. Mažai kas tikėjosi, kad Marte- 
nas juos užpuls (žmonės kalbėjo, esą jis pradingo ne tik iš rūmų, bet 
ir iš Gileado), vis dėlto atsarga gėdos nedaro. 

Taigi išlydint vaikinus į Išorinę Arką, atsisveikinimo žodį teko tar- 
ti Rolando tėvui. 

- Štai, ką jums pasakysiu, - prabilo jis tvirtindamas balno pavar- 
žas. - Abejoju, ar jūs pamatysite ką nors įdomaus, tik ne Medžise, 
bet patarčiau saugotis vienos vaivorykštės spalvos. Tiksliau, Burti- 
ninko Vaivorykštės. - Stivenas Diskeinas nusijuokė ir pridūrė: - Turiu 
omeny rožinį greipfrutą. 

- Burtininko Vaivorykštę išgalvojo pasakų kūrėjai, - taip pat nu- 
sišypsojo Ketbertas. Po akimirkos lūpų kampučiai nusviro, jam kažką 
pastebėjus Stiveno akyse. - Ar ne? 

- Ne visos senos istorijos yra teisingos, bet aš manau, kad Mer- 
lino Vaivorykštė egzistuoja. Anot legendų, kitados ji saugojo trylika 
stiklinių rutulių - dvylika buvo skirti Sergėtojams, o vienas įkūnijo vi- 
sų Spindulių susikirtimo tašką. 

- Bokšto kristalas, - patikslino Rolandas jausdamas, kaip pa- 
šiurpsta oda. - Tamsiojo Bokšto kristalas. 

- Būtent. Iš vaikystės atsimenu, kad jis vadinosi Tryliktuoju. Kai 
buvau berniukas, su draugais prie laužo pasakodavome istorijas apie 
juodąjį rutulį, mirtinai gąsdindavome vieni kitus... kol mus sudraus- 
mindavo tėvai. Maniškis tvirtindavo, esą pavojinga šnekėti apie Try- 
liktąjį, nes išgirdęs savo vardą jis gali pas tave atsiridenti. Tačiau 
Juodasis Tryliktasis jums neturėtų rūpėti... bent jau ne dabar. Ver- 
čiau pasidairykite rožinio. Merlino Greipfruto. 

Jaunuoliai negalėjo suprasti, ar jis kalba rimtai, ar paprasčiausiai 
šaiposi. 

- Jei kiti rutuliai išties egzistavo, tai dabar dauguma jų sudaužyti. 
Tokie dalykai ilgai neužsibūna vienose rankose, iš jų išslydę suskyla 
netgi magiškas stiklas. Visgi po mūsų liūdnąjį pasaulį teberieda trys 
ar keturi Burtininko Vaivorykštės rutuliai. Pavyzdžiui, prieš penkias- 
dešimt metų žydrąjį turėjo lėtųjų mutantų, gyvenančių dykumoje ir 
besivadinančių Kupriais, gentis, bet nuo to laiko apie jį daugiau nie- 
kas negirdėjo. Žaliasis prasmego Lade, oranžinis - Dise. Dar turėtų 
būti rožinis... 

- Kam jie reikalingi? - paklausė Rolandas. 

- Tam, kad parodytų žmogaus akims nematomus reginius. Kai 
kuriose Burtininko Vaivorykštės spalvose atsiveria ateities vaizdai ar 
net kiti pasauliai, kur gyvena demonai, kur neva iškeliavo Protėviai. 
Jie taip pat parodo slaptas, skirtingus pasaulius jungiančias duris. Ki- 
tose spalvose gali įžvelgti tolimus kraštus ir blogus žmonių darbus. 
Gerų nepamatysi niekada. Dievai žino, kas tai - tiesa ar melas. 

Stivenui Diskeinui pažiūrėjus į berniukus, šypsena išnyko iš jo 
veido. 

- Užtat vieną dalyką mes žinome tiksliai: Džonas Farsonas turi 
talismaną, kuris šviečia jo palapinėje naktimis... kartais prieš mūšius, 
kartais prieš jo armijai persikraustant į kitas vietas, kartais prieš jam 
priimant svarbius sprendimus. Ir šviečia skleisdamas rožinį atspalvį. 

- Gal gerasis žmogus užsidega elektrinę lemputę, apdengia ją 
raudonu šaliku ir meldžiasi? - Sutrikęs Ketbertas pažvelgė į draugus. 
- Aš nejuokauju. Kai kurie žmonės taip daro. 

- Visai įmanoma, - sutiko Rolando tėvas. - Galbūt nėra dėl ko 
jaudintis. Bet jūs žinote ne blogiau už mane, kad jis nesiliauja mūsų 
pliekęs, visada išvengia pasalų, išdygsta ten, kur mažiausiai tikimės jį 
pamatyti. Jei gerasis žmogus pats turi magiškų galių... tuomet te- 
padeda Aljansui dievai. 

- Mes neužmiršime dairytis aplinkui, - pažadėjo Rolandas. - Ta- 
čiau Farsonas - šiaurėje arba rytuose. O mes trauksime rytų krypti- 
mi. - Paaiškinimas nuskambėjo keistokai, tarytum tėvas neįsivaizduo- 
tų, kur vyks jo sūnus. 

- Vaivorykštės rutulys gali būti bet kur - rytuose, pietuose ar va- 
karuose. Nei Farsonas, nei kas kitas negali jo laikyti pas save visą 
laiką, kad ir kaip norėtų. 

- Kodėl? 

- Todėl, kad kristalai gyvi ir alkani, - atsakė Stivenas. - Jais be- 
sinaudojantys žmonės galiausiai patys tampa išnaudojami. Turėda- 
mas dalelę Vaivorykštės Farsonas paslėps ją toliau nuo savęs. Ir tik 
iškilus būtinybei lieps saviškiams ją pargabenti. Jis supranta rizikuo- 
jąs pamesti rutulį, tačiau tai niekis, palyginti su pavojais, kurie kyla, jei 
pernelyg ilgai užsižiūri į magišką daiktą. 

Visiems trims ant liežuvio galo sukosi panašus klausimas. Porą 
vaikinų varžė pagarba Diskeinui, užtat Rolandui netrūko įžūlumo. 

- Ar tu rimtai kalbi, tėti? Nesišaipai? 

- Jūs keliaujate į tolimus kraštus, tokio amžiaus, kai kiti berniukai 
neužmiega savo lovelėse, jei nesulaukia švelnaus motinos bučinio. Ti- 
kiuosi pamatyti visus tris sugrįžusius, gyvus ir sveikus. Kiek pamenu, 
Medžisas - žavinga, rami vieta, bet šiais laikais dėl nieko negali būti 
tikras. Aš nesiųsčiau jūsų į kelią palydėdamas pokštais ar juokais. 
Stebiuosi, kad taip pagalvojai. 

- Meldžiu atleisti. - Tarp jųdviejų nusistovėjo trapios paliaubos, ir 
Rolandui nesinorėjo pirmajam jų nutraukti. Beje, jis džiaugėsi būsima 
kelione. Eiklusis taip pat nekantriai kaukšėjo kanopomis. 

- Nemanau, kad jūs, vyručiai aptiksite Merlino kristalą... bet, tie- 
są sakant, nemaniau, kad man teks siųsti keturiolikmečius, pasikišu- 
sius revolverius po apklotais, į žemės pakraštį. Čia savo nagus priki- 
šo ka, todėl nuo mūsų norų mažai kas priklauso. 

Lėtai, labai lėtai Stivenas nusiėmė skrybėlę, pasitraukė atatups- 
tas ir nusilenkė. 

- Geros jums kelionės. Ir pasistenkite grįžti sveiki. 

- Ilgų dienų, malonių naktų, pone Diskeinai, - tarė Alenas. 

- Sėkmės, - pridūrė Ketbertas. 

- Aš tave myliu, - pasakė Rolandas. 

- Dėkui... aš irgi tave myliu. Laiminu jus, berniukai. - Paskutinę 
frazę jis ištarė garsiai. Kiti du vyrai - Robertas Olgudas bei Kristo- 
feris Džonsas, savo pašėlusioje jaunystėje turėjęs Liepsnojančio Kri- 
so pravardę - taip pat juos palaimino. 

Taigi ramią vasaros dieną trys jaunuoliai nujojo Didžiuoju Traktu, 
kone praradę žadą iš susijaudinimo. Rolandas kilstelėjo galvą ir pa- 
matė šį tą, kas privertė jį užmiršti Burtininko Vaivorykštę. Pro savo 
miegamojo langą į jį žvelgė motina: blyškų ovalų veidą supo pilki va- 
karinio pilies sparno mūrai. Jos skruostais tekėjo ašaros. Vienintelis 
Rolandas iš visos trijulės pastebėjo, kaip ji nusišypsojo ir pamojavo 
ranka. 

Jis neatsakė tuo pačiu. 

- Rolandai! - Ketberto alkūnės smūgis į šonkaulius buvo pakan- 
kamai stiprus, kad išvaikytų brangius prisiminimus ir sugrąžintų jį į 
tikrovę. - Daryk ką nors! Jei užsibūsime šitame rūsyje, nuo šalčio 
man nusilups oda! 

Rolandas sukuždėjo Alenui į ausį: 

- Pasiruošk man padėti. 

Šis sulinksėjo. 

Atsisukęs į Siuzeną jaunasis šaulys pratarė: 

- Po to, kai gluosnių giraitėje mudu pirmą sykį buvome an-tetu, 
tu nuėjai prie upelio. 

- Aha. 

- Nupjovei kelias savo plaukų sruogas. 

- Aba, - atsiliepė mieguistas balsas. 

- Būtum bandžiusi nusiskusti plikai? 

- Aha, būčiau nurėžusi kiekvieną plaukelį. 

- Ar žinai, kas tau liepė taip pasielgti? 

Ilga pauzė. Rolandas jau ketino kreiptis į Aleną, kai ji prabilo: 

- Rėja. - Dar viena pauzė. - Aš neleidau jai kaišioti į mane pirštų. 

- Kas atsitiko vėliau? Kas atsitiko, kol jūs stovėjote prieangyje? 

- O, kai kas įvyko anksčiau. 

- Kas? 

- Aš atnešiau malkų. - Siuzena nutilo. 

Rolandas susižvalgė su Ketbertu. Šis patraukė pečiais. Alenas 
skėstelėjo rankomis. Netrukus ateis eilė klausinėti jam. 

- Dabar mums nerūpi malkos. Pašnekėsime apie tai vėliau. 
Prieš tau pradingstant iš raganos kiemo, ką ji pasakė apie plaukus? 

- Sušnibždėjo į ausį. Be to, Rėja turėjo su savimi žmogų Jėzų. 

- Ką sušnibždėjo? 

- Nežinau. Tą dalį slepia rožinė spalva. 

Na, štai. Jis davė ženklą Alenui, kuris prikando lūpą ir žengė į 
priekį. Vaikino veidas atrodė išsigandęs, tačiau, jam suspaudus Siu- 
zenos rankas ir prakalbus, balsas nuskambėjo švelniai bei raminan- 
čiai. 

- Siuzena? Čia Alenas Džonsas. Ar pažįsti mane? 

- Aha... seniau vadinaisi Ričardu Stokvortu. 

- Ką Rėja šnipštelėjo tau į ausį? 

Mergaitės kaktoje įsirėžė raukšlė, vos pastebima kaip šešėlis 
darganotą dieną. 

- Nematau. Viską gaubia rožinė spalva 

- Mes neprašome tavęs pamatyti. Užmerk akis, kad išblėstų ap- 
linkiniai vaizdai. 

- Jos užmerktos, - truputį suirzo Siuzena. Ji išsigandusi, pagal- 
vojo Rolandas. Jau norėjo liepti draugui ją pažadinti, bet susilaikė. 

- Aš kalbu apie vidines akis, - patikslino Alenas. - Tas, kurios 
regi atsiminimus. Užmerk jas, Siuzena. Užmerk, dėl savo tėvo, ir pa- 
pasakok mums, ką tu girdi. Ką sumurmėjo Rėja. ' 

Vidinėms akims nuleidus vokus, netikėtai išsprogo išorinės. Ji 
dėbsojo kiaurai Rolandą tarsi senovinė statula. Jaunasis šaulys vos 
nesuriko. 

- Tu stovėjai prieangyje, Siuzena? - paklausė Alenas. 

- Aha. Mudvi abi. 

- Sugrįžk ten. 

- Aha. - Nepaisant mieguistos intonacijos, ji kalbėjo pakankamai 
aiškiai. - Netgi užsimerkusi matau mėnulį. Jis didelis kaip greipfrutas. 

Turiu omenyje rožinį greipfrutą, prisiminė Rolandas tėvo žo- 
džius. 

- Ką tu girdi? Ką ji sako? 

- Ne, aš sakau. - Ir vėl tos kaprizingos gaidelės. - Iš pradžių aš 
sakau, Alenai: “Galiu eiti?“ Ji atsiliepia: “Na, dar viena smulkmenė- 
lė." Tada... tada... 

Alenas švelniai sugniaužė Siuzenos rankas, stengdamasis per- 
duoti jai savo šeštojo pojūčio galią. Ji pabandė ištrūkti, bet vaikinas 
neleido. 

- Kas tada? 

- Rėja turi mažą sidabrinį medalioną. 

- Taip? 

- Ji palinksta arčiau ir klausia, ar aš ją girdžiu. Užuodžiu raganos 

kvapą. Nuo juos trenkia česnaku ir kitokiu, bjauresniu dvoku. - Siu- 
zenos veidas sugižo nuo pasišlykštėjimo. - Atsakau, kad girdžiu. Da- 
bar aš regiu medalioną. 

- Labai gerai, Siuzena. Ką dar matai? 

- Rėją. Mėnulio šviesoje ji panaši į kaukolę su plaukais. 

- O dievai, - burbtelėjo Ketbertas sukryžiuodamas ant krūtinės 
rankas. 

- Ji liepia man klausytis. Atsakau, kad klausysiu. Liepia man pa- 
klusti. Atsakau, kad paklusiu. Ji sako: “Aha, brangute, padaryk tai, 
būk gera mergaitė". Visą laiką glosto mano kasą. - Siuzena nesąmo- 
ningai pakėlė ranką prie savo geltonų plaukų. - Paskui sukužda, kad 
praradusi nekaltybę, privalėsiu šį tą atlikti. “Palauk", - sako Rėja, - 
“kol jis užmigs šalia tavęs, tuomet nusikirpk savo plaukus. Kiekvieną 
sruogą. Plikai". 

Jaunuoliai su siaubu žvelgė į Siuzeną, nes dabar ji prašneko 
gergždžiančiu, šaižiu Kioso raganos balsu. Netgi veidas, išskyrus iš- 
plėstas, sustiklėjusias akis, virto atgrasia Rėjos fizionomija. 

- “Nukirpk juos visus, mergyt, kiekvieną savo kekšės plaukelį. 
Grįžk pas jį nuoga ir plika, tarsi ką tik gimusi. Pažiūrėsim, ar tuomet 
jam patiksi!“ 

Siuzena nutilo. Aleno veidas išblyško, lūpos suvirpėjo, tačiau jis 
nepaleido merginos rankos. 

- Kodėl mėnulis rožinis? - paklausė Rolandas. - Kodėl tu prisi- 
meni rožinį mėnulį? 

- Tai jos rutulys, - nustebusi, kone pralinksmėjusi atsiliepė Siuze- 
na. - Rėja slepia rutulį po lova ir nežino, kad aš jį mačiau. 

- Tikrai? 

- Aha. Jei sužinotų, ji mane nužudytų. - Mergina sukikeno tuo 
įvarydama visiems baimės ir plonu vaikišku balseliu uždainavo: - Po 
Rėjos lova tūno mėnulis. Tūno mėnulis dėžėje. 

- Rožinis, - pridūrė Rolandas. 

- Aha. 

- Po lova. 

- Aha. - Šį kartą ji išvadavo rankas iš Aleno gniaužtų, apibrėžė 
ore ratą. Kai pakėlė galvą aukštyn, jos veide šmėkštelėjo godulio gri- 
masa. - Norėčiau jį turėti, Rolandai. Labai norėčiau. Nuostabus mė- 
nulis! Pastebėjau jį pro langą, kai Rėjos nurodymu ieškojau malkų. 
Rėja atrodė... tokia jauna. - Po pauzės Siuzena pakartojo: - Labai jo 
norėčiau. 

- Ne, jis tau nereikalingas. Ar rutulys tikrai nukištas po lova? 

- Aha. Slėptuvėje, kurią ji atidaro magiškais rankų mostais. 

- Ji turi dalelę Merlino Vaivorykštės, - išspaudė Ketbertas. - Se- 
na kalė turi tai, apie ką pasakojo tavo tėvas - nenuostabu, kad ji vis- 
ką žino! 

- Dar ką nors reikia išsiaiškinti? - pasiteiravo Alenas. - Siuzenos 
rankos sušalo. Mes pernelyg giliai įsiskverbėme į jos sąmonę. Kol 
kas ji laikosi šauniai, bet... 

- Manau, laikas baigti. 

- Liepti viską užmiršti? 

Rolandas nedelsdamas pakratė galvą - būdami ka-tetu jie privalo 
tarpusavyje išlikti atviri. Palietė mylimosios pirštus. Taip, jie išties 
šalti. 

- Siuzena? 

- Taip, brangusis? 

- Pasakysiu tau dvieilį. Po paskutinio žodžio atsibusi ir prisiminsi 
viską, apie ką mes kalbėjome. Supratai? 

Ji nusišypsojo ir vėl nuleido vokus. 

- Paukščiai, žuvys, kiškiai, lokiai... 

Rolandas užbaigė su šypsena veide: 

- Tavo norus teišpildo visi padarai. 

Atsimerkusi ji pabučiavo Rolandą. 

- Tu vis dar esi mano vienintelis noras. 

Neįstengdamas susivaldyti Rolandas tvirtai ją apglėbė. 

Ketbertas nusisuko. Alenas nuleido galvą ir atsikrenkštė. 

Jojant atgal į “Jūros pakrantę", Siuzena apkabino rankomis jo 
liemenį ir paklausė: 

- Tu atimsi iš jos stiklinį rutulį? 

- Tik ne šiuo metu. Magišką kristalą raganai įsakė saugoti Džo- 
nas, kuris savo ruožtu gavo jį iš Farsono. Aš neabejoju, kad kristalas 
bus išsiųstas į vakarus kartu su visais turtais. Nugvelbsime jį vėliau, 
kai mėginsime susidoroti su naftos cisternomis ir gerojo žmogaus vy- 
rais. 

- Išsiveši su savimi? 

- Arba tiesiog sudaužysiu. Ne, tikriausiai nugabensiu savo tėvui, 
tačiau tai rizikinga. Privalome būti atsargūs, nes stiklinis rutulys labai 
galingas. 

- Tarkim, ji sužinos apie mūsų planus? Perspės Džoną ir Kimbą 
Raimerį? 

- Jei ragana nepamatys, kaip atimsime širdžiai brangų žaisliuką, 
manau, kad ji nesugebės išardyti jokių planų. Mes gerokai ją įbaugi- 
nome. Jei kristalas išties apžavėjo Rėją, tuomet ji nieko daugiau ne- 
trokšta, tik spoksoti į rožinį stiklą. 

- Ir laikyti jį pas save, tiesa? 

- Taip. 

Eiklusis risnojo miško takeliu, vinguriuojančiu šalia jūros kranto 
uolų. Pro retėjančias šakas jie įžiūrėjo vijokliais apžėlusius, pilkus me- 
ro dvaro mūrus, girdėjo pakrantę plaunančių bangų mūšą. 

- Ar pajėgsi nepastebėta nusigauti į savo kambarį? 

- Suprantama. 

- Prisimeni, ką judviem su Šimiu reikės padaryti? 

- Aha. Jau seniai taip gerai nesijaučiau. Tarytum nuo mano są- 
monės būtų nuslinkęs šešėlis. 

- Turėtum dėkoti Alenui. Aš neįstengčiau vienas su tuo susido- 
roti. 

- Jo rankos stebuklingos. 

- Taip. - Jie prijojo vartelius. Siuzena lengvai nušoko nuo balno. 
Jis taip pat nulipo, atsistojo šalia, ranką priglaudė prie jos juosmens. 
Mergina pažvelgė į mėnulį. 

- Jau beveik priešpilnis. Netgi matosi Demono veidas. Ar įžiūri? 

Siauros nosies kontūrai. Šypsenos užuomina. Akys kol kas nepa- 
sirodė. 

- Kai buvau maža, jis mane baugino, - sukuždėjo Siuzena žino- 
dama, kad sienos irgi turi ausis. - Per Demono mėnulio pilnatį visada 
užsitraukdavau užuolaidą. Bijojau, kad jis mane išvys, sugriebs ir pra- 
rys. - Jos lūpos suvirpėjo. - Vaikai būna tokie kvailučiai, ar ne? 

- Kartais. - Vaikystėje jis nesibaidė Demono, bet dabar ryškė- 
janti fizionomija kėlė siaubą. Ateitį gaubė tamsa, į šviesą vedė itin 
slidus kelias. - Aš myliu tave, Siuzena. Visa širdimi. 

- Žinau. Aš irgi tave myliu. - Mergina pabučiavo Rolandą į lūpas, 
vienai sekundei prispaudė jo ranką prie savo krūtinės, pakštelėjo į šil- 
tą delną. Nugrimzdusi į Rolando glėbį, Siuzena žvilgtelėjo per jo pe- 
čius į mėnulį. 

- Liko viena savaitė iki Pjūties, - tarė ji. - Fin de ano, pasak va- 
gueros. Kaip šis laikotarpis vadinasi tavo krašte? 

- Lygiai taip pat, - atsakė Rolandas. - Metų Pabaiga. Moterys 
dalina aplinkiniams dovanėles ir bučinius. 

Siuzena nusijuokė atremdama galvą į jo petį. 

- Tavo gimtosiose žemėse turbūt jausiuos kaip savo namuose. 

- Tikiuosi, karščiausius bučinius išsaugosi man? 

- Būtinai. 

- Kad ir kas atsitiktų, mudu liksime kartu, - pažadėjo Rolandas. 
Žvaigždėtame danguje šiepėsi Demono mėnulis, regis, žinantis, kad 
įsimylėjėliams nulemta kitokia dalia. 


VI skyrius 
METŲ PABAIGA 


1 

Taigi Medžise artėja fin de ano arba metų pabaiga, vidinių feodų 
kalba šnekant. Ji artėja, kaip ir tūkstančius, gal dešimtis ar net šimtus 
tūkstančių kartų anksčiau. Niekas tiksliai nebūtų galėjęs pasakyti. 
Pasauliui pasislinkus, užėjo keisti laikai. Medžise gyvuoja toks prie- 
žodis: “Laikas tai - veidas, atsispindintis vandens paviršiuje". 

Laukuose paskutines bulves renka vyrai ir moterys, užsimovę 
pirštines, apsivilkę šilčiausius pončus. Iš rytų į vakarus pučia stiprus 
vėjas, todėl žvarbiame ore nusistovi druskos kvapas, panašus į aša- 
ras. Linksmai triūsiantys Jos campesinos* plepa tarpusavyje apie tai, 
kaip šauniai pasilinksmins per Pjūties mugę, tačiau į jų širdis įsismel- 
kia rudeninis liūdesys: baigiasi dar vieni metai. Laikas teka tarsi van- 
duo upelyje. Visi žino, bet niekas apie tai neužsimena. 

Soduose, nuo viršutinių medžių šakų obuolius skina kvatojantys 
jaunuoliai (tvoskiant galingam vėjui, moterys būdavo atleidžiamos 
nuo šių pareigų), kurie linguoja nuplikusioje lapijoje nelyginant jūrei- 
viai ant aukščiausio laivo stiebo. Giedro dangaus žydrynėje į pietus 
traukia pulkai žąsų, kimiai gagenančių adieux**. 

Ant jūros kranto riogso iš vandens ištempti žvejų luotai. Šeiminin- 
kai grando ir dažo jų šonus, nuogi iki pusės, nepaisydami šalčio. Trau- 
kia senoviškas dainas... 

Alsuoju jūros vėju gaiviu, 

Visa tai, ką regiu, visa tai, ką regiu, 

Gėriuosi savo feodu ramiu, 

Visa tai priklauso man! 

*Los campesinos (isp.) - valstiečiai. 
**Adieux (pranc.) - sudie. 

Skalauja bangos pakrantę švelniai, 

Visa tai, ką matai, visa tai, ką matai, 

Jūros gėrybių pilni tinklai, 

Visa tai priklauso man! 

... kartais nuo vieno denio į kitą atskrieja grafos butelis. Įlankoje 
plaukioja tik didžiosios laivės, kurios suka ratus aplink užmestus tin- 
klus, lyg avis sergėjantys šunys. Vidurdienį, auksiniams saulės spin- 
duliams nutvieskus raibuliuojantį vandens paviršių, vyrai prisėda savo 
deniuose, kramsnoja priešpiečius žinodami, kad visos gėrybės pri- 
klauso jiems... bent jau iki to momento, kol atūžusios vėlyvo rudens 
audros užpils feodą šlapdriba ir sniegu. 

Hambrio gatvėse naktimis užsiplieskia šventiniai žibintai, vietiniai 
nuteplioja kaliausių rankas raudonais dažais. Visur kabo amuletai. 
Nors moterys dažnai bučiuoja vyrus (neretai visiškai nepažįstamus) 
ir leidžiasi bučiuojamos, lytiniai santykiai praktiškai nustoja egzistuoti. 
Fiziniams malonumams žmonės atsiduos (ir dar kaip!) Pjūties vaka- 
rą. Todėl nenuostabu, kad per Pilnąją Žemę paprastai uždera gausus 
kūdikių derlius. 

Ant Skardžio šuoliuoja žirgai, regis, suprasdami, kad laisvės die- 
nos netrukus baigsis. Kai sušvilpia ypač stiprūs vėjo gūsiai, jie nu- 
kreipia snukius į vakarus, rodydami žiemai savo pasturgalius. Ran- 
čose iš langų pranyksta tinkleliai. Vietoj šių, atsiranda langinės. Plu- 
šantys milžiniškose rančų bei fermų - tiesa, gerokai mažesnėse - vir- 
tuvėse nė nebando nugvelbti Pjūties bučinuko ir visiškai negalvoja 
apie seksą, kadangi tarp garų ir dūmų darbas verda nuo aušros iki 
sutemų. Čia sklando obuolių, burokų, pupų, morkų, troškinamos mė- 
sos kvapas. Kiaurą dieną prakaituojančios moterys naktimis miega 
kaip užmuštos, kad ankstyvais tamsiais rytais vėl pultų į virtuves. 

Miesto kiemuose rūksta deginami lapai; savaitei slenkant į pabai- 
gą, mėnulio paviršiui aiškiau įgaunant Demono fizionomijos kontūrus, 
į laužus vis dažniau svaidomos raudonrankės kaliausės. Laukuose 
tarsi fakelai liepsnoja kukurūzų burbuolių gubos, kartu su jomis svyla 
ir šiaudinės baidyklės. Prie laužaviečių stoviniuoja vyrai, nutaisę rūs- 
čias veido išraiškas, nepratardami nė vieno žodžio. Niekas nešneka 
apie kraupias senoviškas tradicijas ir žiaurius praeities dievus, kurių 
pyktį malšina kaliausių čirškinimas, tačiau visi gerai žino, jog taip turi 
būti. Retsykiais kuris nors sukužda sau po nosimi: dek ugnyje. 

Jie ruošiasi, ruošiasi, ruošiasi metų pabaigai. 

Gatvėse pokši fejerverkai. Protarpiais nugriaudėja tokie galingi 

petardų sprogimai, lydimi skambaus vaikų juoko, kad piestu pasistoja 
netgi ramūs, vežėčiose įkinkyti kuinai. Priešais “Klajūnų pastogę" ir 
vietinę maisto prekių krautuvėlę nuolatos bučiuojasi vyrai ir moterys, 
vaikinai ir merginos, kartais droviai, kartais aistringai, nepamiršdami 
į partnerio burną kyštelėti liežuvio. Nuobodžiauja tiktai Koralos To- 
rin kekšės (“saldainiukai" anot kai kurių seniausios pasaulyje profe- 
sijos atstovių, tokių, kaip lengvabūdė Gerta Mogins). Šią savaitę 
klientus gali suskaičiuoti ant vienos rankos pirštų. 

Tai dar nėra tikroji Metų Pabaiga, kai žiemą namuose kūrenasi 
jaukus židinys, kai Medžiso feode nuo šokių dreba daržinės. Ir vis 
dėlto senieji metai po truputį rengiasi užleisti vietą naujiesiems, paly- 
dimi dek ugnyje ritualo. Visi tai žino, pradedant Stenliu Ruizu, styp- 
sančiu už baro po dviem Nutrūktgalvio snukiais, baigiant vargingiau- 
siu Freno Lengilo vaguero, gyvenančiu Prastažolės pakraštyje. 
Oras dvelkia liūdesiu, gyslose kunkuliuojantis kraujas ragina keliauti 
į svečius kraštus, širdį, tarytum ūžiantis vėjas, varsto vienišumo jaus- 
mas. 

Per šiuos metus daugelį žmonių užvaldė šlykštūs, žodžiais nenu- 
sakomi pojūčiai. Tie, kurie niekada gyvenime nebuvo sapnavę koš- 
marų, per fin de ano savaitę atsibunda klykdami, apsipylę šaltu pra- 
kaitu. Iš prigimties taikūs vyrai ne tik įsivelia į peštynes, bet ir patys 
jas pakursto. Tėvais nepatenkinti berniukai, kitados tik svajoję pabėg- 
ti iš namų, šiais metais iš tikrųjų papusto kulnus ir po pirmos nakties, 
praleistos po krūmais, daugiau nebegrįžta pas savo gimdytojus. 

Tas neapibrėžtas pojūtis, kad dabartinė Pjūties šventė gerokai 
skirsis nuo ankstesnių, vis stiprėja. Kartu su metais baigiasi ir taikos 
epocha. Nes būtent Medžise, mieguistame Išorinės Arkos feode, už- 
virs paskutinė didžioji kova, išliesianti kraujo marias. Ne vėliau, kaip 
po dvejų metų galutinai sužlugs įprasta pasaulio tvarka. Viskas pra- 
sideda čia. It žvėris užriaumoja rožių lauke stūksantis Tamsusis 
Bokštas. Laikas tai - veidas, atsispindintis vandens paviršiuje. 


2 

Korala Torin ėjo Pagrindine gatve nuo “Įlankos" viešbučio, kai 
pamatė Šimį, tempiantį Užsispyrėlį priešingą kryptimi, plonu mielu 
balseliu dainuojantį “Vėjavaikę meilę". Berniukas stūmėsi į priekį pa- 
mažu, nes mulas nešė ant savo kupros dvi statinaites, savo dydžiu 
niekuo nenusileidžiančias toms, kurios buvo nugabentos į Kioso kal- 
vą. 

Moteris gana linksmai šūktelėjo savo auksarankiui kvaileliui. Ji 

turėjo pagrindo džiaugtis gyvenimu. Eldredas Džonas nesilaikė fin de 
ano abstinencijos ir, nepaisant savo luošumo, lovoje pasižymėjo nuo- 
stabiu išradingumu. 

- Šimi! Kur keliauji? Į “Jūros pakrantę"? 

- Aha, - atsiliepė berniukas. - Turiu pristatyti grafą, kurią jie už- 
sakė. Pjūties šventės vakarėliams, o taip, jų bus daug. Visi šoks, su- 
kais, išgers grafos, kad atsigaivintų. Kaip gražiai jūs atrodote, ponia 
Torin. Jūsų skruostai tokie rausvi. 

- Malonu tai girdėti, šelmi! - ji apdovanojo vaikinuką akinančia 
šypsena. - O dabar negaišk laiko ir eik savo keliu. Tavęs tikriausiai 
užsilaukė. 

- Aha, jau einu. 

Šypsodamasi Korala stebėjo, kaip jis nutolsta. Visi šoks, sukais, 
pasakė Šimis. Dėl šokių ji nekvaršino galvos, užtat tiksliai žinojo, kad 
šiais metais per Pjūtį bus karšta. Tvyros nepakeliama kaitra. 


3 

Migelis pasitiko Šimį prie “Jūros pakrantė" arkos, nudelbė jį pa- 
niekinančiu žvilgsniu, kurio nešykštėdavo visiems prastuomenės at- 
stovams, ištraukė kamštelius iš abiejų statinaičių. Pirmosios volę tik- 
tai pauostė, į antrąją įkišo nykštį ir mąsliai jį apčiulpė. Su raukšlėtais 
įdubusiais skruostais ir bedante krutančia burna jis priminė barzdotą 
kūdikį. 

- Skanu, ar ne? - paklausė Šimis. - Net pirštus galima aplaižyti, 
tiesa, gerasis Migeli, kuris pragyveno čia jau tūkstantį metų? 

Tebečiulpdamas nykštį senis gaižiai susiraukė. 

- Andale, andale, simplon*. 

Šimis nuvedė mulą aplink namą, žingsniuodamas virtuvės krypti- 
mi. Nuo vandenyno gairino šaltas žvarbus vėjas. Jis pamojo mote- 
rims, triūsiančioms virtuvėje, bet šios neatsakė: matyt paprasčiausiai 
nepastebėjo berniuko. Ant milžiniškos viryklės garavo daugybė puo- 
dų, o moterys, apsirengusios palaidais medvilniniais drabužiais su il- 
gomis rankovėmis, pasirišusios plaukus ryškiaspalvėmis juostelėmis, 
šmėžavo garuose tarsi vaiduokliai. 

Berniukas nukėlė statinaites nuo Užsispyrėlio kupros. Stenėda- 
mas nutempė jas prie didžiulio ąžuolinio kubilo, dunksinčio už galinių 
durų. Kilstelėjo šio dangtį, pasilenkė ir tučtuojau atšoko, nes aitrus su- 
dvisusios grafos tvaikas išspaudė ašaras. 

* Andale, andale, simplėn (isp.) - praeik, praeik, kvaily. 

- Fu! - išsiviepė ji nustverdamas pirmą statinaitę. - Žmogus gali 
apgirsti vien nuo tokio kvapo! 

Jis supylė į kubilą šviežią grafą stengdamasis, kad į šalį nenuvar- 
vėtų nė vienas lašas. Kai baigė darbą, alkoholis kone liejosi per 4žuo- 
linės statinės kraštus. Tai gerai, nes Pjūties vakarą obuolių alus tekės 
kaip vanduo iš krano. 

Šimis sugrūdo tuščias statinaites į maišus ir apsidairė norėdamas 
įsitikinti, kad jo niekas neseka (nereikėjo net stengtis: kam gali rūpėti 
kvailelis iš Koralos smuklės?), tada patraukė mulą už vadelių, bet 
užuot pasukęs atgal prie arkos, nupėdino takeliu į “Jūros pakrantės" 
daržines-sandėlius. 

Priešais kiekvieną iš trijų sandėlių sėdėjo raudonrankė kaliausė. 
Vieną akimirką Šimis pamanė esąs stebimas jų akių, ir berniuką nu- 
kratė šiurpas. Paskui jis prisiminė kelionę į Rėjos, pamišusios senos 
raganos, namus. Va, kas iš tikrųjų mokėjo įvaryti baimę. O čia - pa- 
prasčiausios šiaudų prikimštos baidyklės. 

- Siuzena? - sukuždėjo jis. - Kur tu? 

Pravertos vidurinės daržinės durys atsidarė šiek tiek plačiau. 

- Užeik, - paragino tylus balsas. - Tik nepalik lauke mulo. Grei- 
čiau. 

Jis nusivedė Užsispyrėlį į sandėlį, atsiduodantį šiaudais, pupomis, 
ašutinėmis virvėmis... ir dar kažkokiu keistu aštroku kvapu. Fejer- 
verkais, suprato vaikinukas, ir paraku. 

Siuzena, kuri visą rytą praleido matuodamasi sukneles, vilkėjo 
ploną šilkinį apsiaustą, mūvėjo aukštus odinius batus. Jos plaukus 
puošė skaisčiai raudonos ir mėlynos raitytos popieriaus juostelės. 

Šimis sukrizeno. 

- Kaip tu juokingai atrodai, Siuzena, Pato dukra. 

- Taip, taip, tokios išvaizdos galėčiau pozuoti dailininkui. - Išsi- 
blaškęs merginos žvilgsnis liudijo, kad jai nė kiek nerūpi apranga. - 
Privalome paskubėti. Po dvidešimties minučių čionykščiai susirūpins, 
kur pradingau. Gal ir anksčiau, jei tas senas ožys puls manęs ieško- 
ti... Nedelskime! 

Jie nukėlė nuo Užsispyrėlio statinaites. Siuzena ištraukė iš kiše- 
nės pasagos atplaišą ir aštriuoju galu atšovė vieno kubilo dangtį. Per- 
davė pasagą Šimiui, kuris numušė kitą dangtį. Daržinėje pasklido 
grafos aromatas. 

- Laikyk! - ji švystelėjo berniukui minkštą skudurėlį. - Išvalyk 
sausai statinę. Nereikia labai kruopščiai. Petardos suvyniotos į ap- 

sauginį apvalkalą, bet atsargumo priemonių niekada nebūna per ma- 
žai. 

Kol jiedu valė vidinius statinaitės šonus, Siuzena kas dvi sekun- 
des nervingai dirsčiojo į duris. 

- Bus gerai - galų gale tarė ji. - Čia sudėti dviejų rūšių fejerver- 
kai. Esu tikra, jų nepasiges. Atsargų tiek, kad jų užtektų susprogdinti 
pusę pasaulio. - Ji pranyko šešėliuose viena ranka laikydama ap- 
siausto pakraščius, kaukšėdama batais. Grįžo su pilnu glėbiu paketų. 
- Štai, didesnės petardos. 

Šimis sudėjo jas į medinį grafos kubilą. Vaiko kumščio dydžio 
apvalius paketus. Galingus sprogmenis. Kai baigė darbą ir užkalė 
dangtį, Siuzena atnešė mažesnes petardas, kurias berniukas sukišo į 
kitą statinaitę. Jis žinojo, kad šios ne pokši, o užsiplieskia spalvota 
ugnimi. 

Siuzena padėjo užkrauti nešulius ant mulo nugaros, vis dar bai- 
mingai šaudydama žvilgsniu į duris. Statinėms saugiai prigludus prie 
Užsispyrėlio šonų, ji su palengvėjimu atsiduso ir atžagaria ranka nu- 
sibraukė nuo kaktos prakaitą. 

- Dėkui dievams, šią užduoties dalį jau atlikome. Ar pameni, kur 
reikia jas nugabenti? 

- Taip, Siuzena, Pato dukra. Į “K juostą". Pas mano draugą Ar- 
turą Hitą. 

- Jei kas paklaus, kur eini... 

- Atsakysiu, kad turiu pristatyti saldžiąją grafą jaunuoliams iš Vi- 
dinio pasaulio, nes jie nusprendė nedalyvauti mugėje... kodėl, Siuze- 
na? Ar jiems nepatinka šventės? 

- Netrukus sužinosi. Dabar nesuk dėl to galvos. Verčiau keliauk. 

Tačiau jis dvejojo. 

- Kas yra? - tramdydama susierzinimą pasiteiravo mergina. - 
Kas yra, Šimi? 

- Ar galėtum padovanoti man fin de ano bučinį? - išraudęs pa- 
prašė berniukas. 

Nesusilaikiusi Siuzena nusijuokė, pasistiebė, pakštelėjo jam į lūpų 
kraštelį ir išleido ant sparnų pakylėtą Šimį pro duris. 


4 

Kitą dieną Reinoldsas išjojo į Citgą, apsivyniojęs šalikų veidą iki 
pat akių. Jis nekantravo ištrūkti iš prakeikto Hambrio, kur ganyklų 
kaimynystėje tyvuliavo jūra. Nors temperatūra nenukrito labai žemai, 

nuo vandens atūžęs žvarbus vėjas raižydavo kūną it peilio geležtė. 
Visgi labiausiai ramybės nedavė slegianti atmosfera, kuri, artėjant 
Pjūties metui, pakibo virš miestelio ir viso Medžiso feodo. Rojaus 
akys bylojo, kad jis irgi jaučiasi nejaukiai. 

Akmuo nuo širdies nusiris tik tada, kai mažvaikiai riteriai virs pe- 
lenais, o didiesiems karstų medžiotojams galiausiai pavyks išsikaps- 
tyti iš dievų užmiršto krašto. 

Reinoldsas nušoko nuo balno suskeldėjusioje automobilių stovė- 
jimo aikštelėje, pririšo žirgą prie surūdijusių gelžgalių krūvos, ant ku- 
rios matėsi vos įskaitomas paslaptingas žodis “Ševroletas", ir nu- 
žingsniavo link naftos lauko. Nuo stipraus vėjo neapsaugojo net šiltas 
avies odos apsiaustas. Porą kartų teko tvirčiau užsmaukti skrybėlę 
virš ausų, kad jos nenupūstų ant žemės. Atvirai kalbant, jis džiaugėsi 
negalįs pamatyti savęs iš šalies: tikriausiai atrodo kaip suknistas fer- 
meris. 

Aplinkui tvyrojo ramybė, ir tik vienišas vėjas švilpavo tarp pušų, 
augančių abipus vamzdžio. Nė nepagalvotum, jog tave vogčiomis 
stebi tuzinas porų akių. 

- Ei! - riktelėjo jis. - Išlįskite, vyručiai. Mums reikia pasitarti. 

Vieną sekundę į jo šūksnį niekas neatsiliepė. Paskui iš už medžių 
pasirodė Hairamas Kvintas iš “Pianino" rančos bei Rėksnys Kalaha- 
nas iš “Klajūnų pastogės". Šimts velnių, su nuostaba pagalvojo Rei- 
noldsas, tai bent riebalų kalnai. 

Už Kvinto kelnių diržo kyšojo senoviška muškieta. Didysis kars- 
tų medžiotojas nebuvo regėjęs tokios senienos jau daugelį metų. 
Tam kvaišai labai pasiseks, jei paspaudus gaiduką ginklas tiesiog už- 
sikirs. Jei laimė nenusišypsos, rankose sprogusi muškieta nudegins 
veidą ir apakins. 

- Aplinkui tylu? 

Kvintas atsakė nesuprantamu tarmišku burbuliavimu. Rėksnys 
pasiklausė ir išvertė: 

- Viskas gerai. Jis sako, kad vyrai pradeda nekantrauti. - Plačiai 
Jei vietoj smegenų šito idioto galvoje būtų parakas, jis negalėtų net 
nusičiaudėti. 

- Svarbiausia, ar tuo idiotu įmanoma pasikliauti. 

Rėksnys gūžtelėjo. Gestas turbūt reiškė pritarimą. 

Jie nudrožė į medžių tankmę. Ten, kur Siuzena su Rolandu regėjo 
beveik trisdešimt cisternų, dabar teliko pustuzinis. Iš jų, tiktai dviejo- 

se buvo nafta. Pasaloje tupintys vyrai kiurksojo susėdę ant žemės ar- 
ba knarkė užsidengę veidus sombreros. Daugumos pistoletai savo 
patikimumu niekuo nesiskyrė nuo Kvinto muškietos. Kai kurie nu- 
skurėliai vagueros laikė bolas*. Tiesą sakant, šios galėjo pasirodyti 
veiksmingesnės nei šaunamieji ginklai. 

site vieną vienintelę proga deramai atlikti užduotį, - tarė Reinoldsas 
Rėksniui. Šis kreipėsi į Kvintą, kuris išsiviepė, parodė supuvusių pa- 
geltonavusių dantų liekanas, kažką trumpai atsakė ir savo didžiulius 
randuotus kumščius patrynė vieną į kitą tarytum smaugdamas nema- 
tomo priešo kaklą. Kai Rėksnys prasižiojo norėdamas išversti, Klėjus 
Reinoldsas nutildė vyruką rankos mostu. Jis suprato vieną žodį, ir to 
užteko: muerto**. 


5 
Visą prieššventinę savaitę Rėja praleido spoksodama į kristalo 
gelmes. Juodais siūlais prisiuvo Ermoto galvą prie kūno, negyvą šliu- 
žą apsivyniojo aplink kaklą, kiauras dienas nenuleido akių nuo rožinio 
stiklo, paskendusi svajose, nejausdama stiprėjančios dvėselienos 
smarvės. Porą sykių prie jos atitipenęs Smirdalius garsiu miauksėjimu 
reikalavo maisto, tačiau ragana abu kartus nuspyrė įžūlų padarą ša- 
lin. Ji pati vis labiau panėšėjo į skeletą. Akys priminė juodas, tinkle- 
lyje prie durų kabančių kaukolių akiduobes. Retsykiais Rėja užsnūs- 
davo glėbyje spausdama stiklinį rutulį, nekreipdama dėmesio į kaklą 
veržiančią gyvatės odą, nukorusi galvą, aštriu savo smakru įsirėmusi 
į krūtinę, pro lūpų kraštelius varvindama seiles. Vis dėlto ji neįsteng- 
davo normaliai išsimiegoti. Tiesiog nenorėjo gaišti laiko miegui, kol 
magiškas kristalas rodė tokius įdomius dalykus. Beje, dabar mėginant 
juos pamatyti, nereikėjo daug vargti. Seniai praėjo tos dienos, kai 
reikdavo sutelkti dėmesį vedžiojant rankas virš stiklinio rutulio, idant 
prasiskleistų rožinis rūkas. Jai atsivėrė visos feode krečiamos niek- 
šybės, žiaurūs žmonių poelgiai, veidmainystė ir apgaulės. Žinoma, 
dažniausiai ji regėdavo menkniekius: berniukus, kurie masturbuoda- 
vosi žvilgčiodami pro raktų skylutę į nusirengusias seseris, žmonas, 
ieškančias savo vyrų kišenėse užsilikusių pinigų arba tabako, pianistą 
Šebą, laižantį kėdę, ant kurios trumpam pasėdėjo jo mylima kekšė, 
*Bola - šikšninis diržas su vienu, dviem, trimis ar keturiais kamuoliais ga- 
luose. 
**Muerto (isp.) - miręs, negyvas. 

tarnaitę iš “Jūros pakrantės", spjaudančią į Kimbos Raimerio pagal- 
vės apvalkalą po to, kai kancleris kojos spyriu pasiūlė jai greičiau pa- 
sitraukti iš kelio. 

Šios smulkmenos tik patvirtindavo Rėjos požiūrį apie visuomenę, 
nuo kurios ji atsiskyrė. Kartkartėmis senė kvatodavo lyg paklaikusi, 
neretai kalbėdavo su žmonėmis, matomais kristale, tarytum šie kuo 
puikiausiai ją girdėtų. Likus keturioms dienoms iki Pjūties, ji liovėsi 
vaikščiojusi į tualetą, nors prispirta gamtinių reikalų būtų galėjusi pa- 
siimti rutulį su savimi, todėl nieko keisto, kad nuo raganos trenkė gai- 
žiu šlapimo tvaiku. 

Dar po dienos kažkur pradingo Smirdalius. 

Rėja žvelgė į rožinį stiklą pasiklydusi svajų labirinte, kaip ir kiti 
žmonės, anksčiau už ją susidūrę su kristalo kerais; senė netgi nesų- 
vokė, kad rodydamas nereikšmingus vaizdelius, rutulys pamažu siur- 
bė sparčiai senkančius jos anima likučius. Ragana matė tai, ką kiti 
mėgino paslėpti nuo pašalinių žvilgsnių, ir jai daugiau niekas nerūpė- 
jo. Vargu ar ji būtų maniusi, kad gyvybės jėga - pernelyg brangi kai- 
na už tokį malonumą. 

- Leisk man pridegti, velniai tave rautų. - Džonas būtų lengvai 
atpažinęs vaikiško balso savininką: ne taip seniai berniukas mojavo 
priešais jį nupjauta šuns uodega ir šaukė: “Mes esame didieji karstų 
medžiotojai, tokie, kaip jūs!“ 

Kitas vaikigalis, į kurį kreipėsi šis žavingas angelėlis, niekaip ne- 
norėjo išsiskirti su kepenų luistu, nušvilptu iš kailialupio žemutinėje 
turgavietėje. Pirmasis berniukas sugriebė jį už ausies ir skausmingai 
šią pasuko. Užstaugęs antrasis paleido iš rankų kepenis; nuo dulkėtų 
jo krumplių nuvarvėjo tamsaus kraujo lašai. 

- Jau geriau. - Pirmasis vaikas paėmė mėsą. - Neužmiršk, kas 
tavo capataz*. 

Jie plepėjo pasitraukę į šešėlį, už galinės kepyklos sienos. Neto- 
liese, priviliotas šviežios duonos kvapo, zujo nususęs vienaakis šunė- 
kas, varstantis juos godžiu žvilgsniu. 

Į mėsą įpjautame plyšelyje styrojo žalias galingos petardos de- 
giklis. Po juo išsipūtusios kepenys priminė nėščios moters pilvą. Pir- 
masis berniokas pridegė tarp savo dantų įkištą degtuką. 

- Jis neims, - prabilo trečiasis kompanijos narys net virpėdamas 
iš nekantravimo. 


*Capataz (isp.) - vadas. 

- Tas sulysėlis? - prunkštelėjo pirmasis. - Dar ir kaip ims. Nori 
lažintis? Statau savo kortų kaladę prieš tavo arklio uodegą. 

Trečiasis apsvarstė pasiūlymą ir atsisakydamas pakratė galvą. 

- Esi protingas vaikis. - Jis prikišo degtuką prie petardos degiklio 
ir pašaukė šunį: - Ei, drauguži! Kaip dėl skanėsto? Gaudyk! 

Vaikinukas sviedė kepenis aukštyn. Šnypščiantis degiklis neiš- 
gąsdino perkarusio padaro. Jis metėsi į priekį neatitraukdamas vie- 
nintelės akies nuo tokio sultingo ėdesio, kokio nebuvo regėjęs jau 
daugelį dienų. Petarda sprogo tą pačią akimirką, kai šuo pagavo ore 
mėsos gabalą. Po galingo griausmo bei ryškaus žybsnio nušašėlis liko 
stypsoti be apatinio žandikaulio. Kurį laiką jis svyravo, įsmeigęs į vai- 
kus savo akį, paskui sudribo ant žemės. 

- Juk sakiau! - nusikvatojo pirmasis berniūkštis. - Juk sakiau, kad 
paims! Laimingos mums Pjūties! 

- Ką čia veikiate? - pasigirdo dygus moteriškas balsas. - Nešdin- 
kitės, krankliai! 

Padaužos nėrė į dienos šviesą. Jų kikenimas išties ne daug kuo 
skyrėsi nuo varnų kranksėjimo. 


1 

Ketbertas su Alenu sustabdė žirgus netoli tarpeklio prieigų. Prie- 
šinga kryptimi pučiantis vėjas prislopino tirpyklės treles, tačiau nuo jų 
vis vien spengė galva, barškėjo dantys. 

- Negaliu jos pakęsti. - suniurzgė Ketbertas. - Pasistenkime kuo 
greičiau baigti darbus. 

- Gerai, - sutiko Alenas. 

Jie nusileido ant žemės, įsisiautę į puskailinius, pririšo pavadžius 
prie šakų, kyšančių iš sudžiūvusių žagarų krūvos. Įprastomis aplinky- 
bėmis to nereikėtų, bet vaikinai matė, kad žirgams taip pat ne prie 
širdies kraupus inkštimas. Ketbertui net dingojosi, kad jis girdi savo 
sąmonėje primygtines, masinančias dejones. 

Ateik, Bertai. Pamiršk visas tas kvailystes: garbės troškimą, 
išdidumą, mirties baimę, vienatvę, iš kurios šaipaisi, nes tau tik 
juokai galvoje. Pamiršk ir mergaitę. Juk tu myli ją, tiesa? Net 
jei ir nemyli, vis tiek jos nori. Kaip liūdna, kad mergaitė įsižiū- 
rėjo tavo draugą, o ne tave. Jei ateisi, bet koks nerimas ir šird- 
perša akimoju išgaruos. Ateik, Bertai. Ko tu lauki? 

- Ko aš laukiu? - sumurmėjo jis. 

- Ką? 

- Sakiau, ko mes laukiame? Įvykdykime užduotį ir dinkime iš čia 
po velnių. 

Balnakrepšiuose jie sužvejojo po mažą medvilninį maišelį su pa- 
raku, ištrauktu iš mažesniųjų fejerverkų, kuriuos Šimis pristatė jiems 
damas atbulas ėmė rausti po šakaliais nediduką griovelį. 

- Kask giliau, - pasiūlė Ketbertas, - kad vėjas neišsklaidytų pa- 
rako. 

Alenas nuožmiai į jį dėbtelėjo. 

- Gal norėtum mane pakeisti? Turbūt atliktum viską be priekaištų. 

Tai tirpyklės įtaka, pagalvojo Bertas. 

- Ne, Alai, - nuolankiai tarė jis, - kaip aklam puspročiui, tau pui- 
kiai sekasi. Tęsk. 

Kurį laiką varstęs bičiulį niauriu žvilgsniu, Alenas nusišypsojo ir 
sugrįžo prie darbo. 

- Tu mirsi jaunas, Bertai. 

- Aha, greičiausiai. - Ketbertas irgi priklupo ir nuropojo ketur- 
pėsčias įkandin draugo, barstydamas į vagą paraką, mėgindamas ne- 
paisyti smegenis graužiančio tirpyklės ūžimo. Tiesą sakant, vėjas ne- 
turėtų išpustyti parako, nebent kiltų audra. Bet jei pradės lyti, šakos 
neapsaugos žemės nuo drėgmės. Jei pradės lyti... 

Negalvok apie tai, įsakė jis sau. Viskuo pasirūpins ka. 

Vaikinai užpildė paraku griovelį, iškastą aplink šakalių krūvą per 
dešimt minučių, nors abu būtų galėję prisiekti, kad užtruko kur kas 
daugiau laiko. Žirgai, regis, pritarė jų nuomonei. Jie įnirtingai trypčio- 
jo kanopomis įtempę vadžias, priglaudę prie galvos ausis, užvertę 
aukštyn akis. Alenui su Ketbertu šokus ant balnų, pastarojo ristūnas 
du kartus vos neatsistojo piestu, drebėdamas kaip epušės lapas. 

Netoliese ryškiai sužvilgo metalas. Cisternos prie Pakaruoklių 
uolos. Jos buvo nutemptos kiek įmanoma arčiau smiltainio, bet aukš- 
tai pakilusios į dangų saulės spinduliai lengvai ištirpdydavo šešėlį, ku- 
riame stūksojo naftos konteineriai. 

- Kažkokia nesąmonė, - prabilo Alenas, kai jiedu nujojo atgal į 
“K juostą" apsukdami Pakaruoklių uolą plačiu lanku, idant išliktų ne- 
pastebėti. - Jie mano, jog mes akli. 

- Kitaip tariant, laiko mus kvaileliais, - patikslino Ketbertas. - Bet 
tai vienas ir tas pats. Nutolus nuo atgrasių tirpyklės garsų, jaunuolį 
užvaldė svaigus palengvėjimas. Negi jie išties ketina įžengti į Žaibo 
tarpeklį? Stovėti už kelių jardų nuo to prakeikto raibuliavimo? Jis ne- 

galėjo tuo patikėti... paragino save išmesti iš galvos tokias mintis, 
antraip garantuotai patikėtų. 

- Žiūrėk. Link Pakaruoklių uolos traukia raiteliai - Alenas paro- 
dė ranka į miškus, plytinčius už tarpeklio. 

Bertas įžvelgė taškelius, dydžiu sulig skruzdelės. 

- Keičiasi sargyba. Svarbiausia, kad jie mūsų nepamatytų. 

- Iš ten? Vargu bau. 

Ketbertas linktelėjo galva tylomis sutikdamas su bičiuliu. 

- Pjūties dieną, jie visi sugarmės į tarpeklį, ar ne? - paklausė 
Alenas. - Nieko gero nepasiektume privilioję prie tirpyklės tik mažąją 
jų dalį. 

- Taip, esu tikras, kad sudorosime visus. 

- Ir Džoną su sėbrais? 

- Juos taip pat. 

Priartėjus Prastažolės ruožui, į veidus dar smarkiau tvokstelėjo 
vėjo gūsiai. Iš akių ištryško ašaros, tačiau Ketbertui tai buvo nė mo- 
tais. Tirpyklės trelės nuščiuvo iki vos girdimo zirzimo, po akimirkos 
kitos nelemtas garsas pranyks galutinai. Šiuo metu iki pilnos laimės 
tik to ir tereikėjo. 

- Kaip manai, Bertai, ar mes iš ten išsikabarosime? 

- Nežinau, - atsakė šis ir prisiminęs parako griovelį, išraustą po 
sausais šakaliais, nusišypsojo. - Bet galiu pasakyti tau vieną dalyką, 
Alai: labai greitai jiems paaiškės, kad mes čia lankėmės. 


8 

Medžise, kaip ir kiekviename kitame Viduriniojo pasaulio krašte, 
paskutinė savaitė iki šventės būdavo skirta politiniams renginiams. Iš 
tolimiausių feodo pakampių atvykdavo įtakingi asmenys, kurie reng- 
davo daugybę pasitarimų ruošdamiesi pagrindinei Pjūties Sueigai. 
Siuzena dalyvavo visuose susirinkimuose, tuo tarsi turėdama įrodyti, 
kad merui dar nebyra pelai iš pasturgalio. Kartu su ja į absurdo teat- 
rą buvo įtraukta ir Oliva Torin. Susėdus abipus senstančios papūgos, 
Siuzena pilstydavo kavą, Oliva siūlydavo svečiams pyragaičius, abi 
su dėkingumu išklausydavo pagyrų dėl gėrimų ir maisto, prie kurio 
gaminimo jos nebuvo prikišusios nė piršto. 

Siuzena nepajėgė prisiversti pažvelgti į besišypsantį nelaimingos 
mero žmonos veidą. Jos vyras niekada neatsiguls į lovą su Pato Del- 
gado dukra... tačiau poniai Torin nevalia to žinoti. Dirsčiodama į Oli- 
vą akies krašteliu, mergina vis prisimindavo Rolando žodžius, ištartus 

ant Skardžio: Vienai sekundei man pasirodė, kad vėl išvydau sa- 
vo motiną. Argi ne čia slypi problema? Oliva Tofin negalėjo turėti 
vaikų. Būtent dėl šios priežasties susiklostė tokia siaubinga padėtis. 

Merginos mintys sukosi visai apie kitus dalykus, tačiau dėl suju- 
dimo mero dvare ji sugebėjo iš ten ištrūkti tik likus trims dienoms iki 
Pjūties. Kai tik baigėsi vienas iš daugelio pasitarimų, Siuzena nusvie- 
dė šalin Rožinę Suknelę Su Aplikacijomis (kaip ji nekentė šventinių 
rūbų!), skubiai užsimovė džinsus, užsimetė palaidinę ir puskailinius. Ji 
neturėjo laiko susipinti kasos, nes po kelių minučių privalėjo pasirody- 
ti prie stalo, kur meras su svečiais gurkšnojo arbatą. Marijai surišus 
plaukus į kuodą, mergina nulėkė link namelio, iš kurio netrukus išsi- 
kraustys visam laikui. 

Tai, ką ji siekė pamatyti, gulėjo mažame arklidės kambarėlyje, 
kitados atstojusiame tėvui kabinetą. Iš pradžių Siuzena užsuko į gy- 
venamąjį pastatą, kur išgirdusi švilpiantį tetos Kordos knarkčiojimą 
patenkinta linktelėjo galva. Nuostabu. 

Ant duonos riekės ji užsitepė medaus ir nukulniavo į arklidę, lau- 
ke prisidengdama veidą nuo vėjo, genančio per kiemą dulkių tumu- 
lus. Sode ant baslio krebždėjo tetos kaliausė. 

Kai ji paniro į saldžiai kvepiančius tvarto šešėlius, pasisveikindami 
tyliai sužvingo Felicija ir Pilonas. Siuzena padalino duonos likučius, 
sumaitino šiuos arkliams, kuriuos akivaizdžiai pradžiugino saldėsis. 
Didesnioji dalis atiteko Felicijai, nes kumelei gana greitai teks tarti 
sudie. 

Po tėvo mirties Siuzena vengė mažojo kabineto, bijojo, kad širdį 
sugels skausmas, kaip dabar, atšovus skląstį ir žengus vidun. Siaurus 
langelius dengė voratinkliai, bet pro juos sunkėsi pakankamai daug 
ryškios rudeninės šviesos, kad ji pastebėtų peleninėje besiilsinčią 
pypkę - raudonąją, mėgstamiausią, kurią jis rūkydavo užsimanęs pa- 
mąstyti - bei tinklelį, permestą per krėslo atkaltę. Tėvas tikriausiai 
taisė jį, spindint dujiniam žibintui, paskui atidėjo į šalį, nusprendęs pa- 
baigti darbą kitą dieną... tačiau po Putos kanopomis pasimaišius gy- 
vatei, Patas Delgado nesulaukė rytojaus. 

- Ach, tėti, - verksmingai sudejavo Siuzena. - Kaip aš tavęs 1!- 
giuosi. 

Mergina priėjo prie stalo, brūkštelėjo pirštais per jo paviršių, dul- 
kių sluoksnyje palikdama dryžius. Pritūpus ant krėslo, išgirdus, kaip 
šis sugirgžda (lygiai tokius pačius garsus išspaudavo ir tuomet, kai ja- 
me įsitaisydavo tėvas), ją apleido dvasios stiprybė. Kitas penkias mi- 
nutes Siuzena kūkčiojo trindama kumščiais akis tarsi mažas vaikas. 

Bet dabar Didysis Patas jos nepaguos, nepasodins ant savo kelių, 
nekutens jautrios pasmakrės savo ūsiukais, kol jos šniurkščiojimas 
užleis vietą kikenimui. Laikas tai - veidas, atsispindintis vandens pa- 
viršiuje. Tik šį kartą - jos tėvo veidas. 

Galų gale ašaros išseko. Ji atidarė stalčius, vieną po kito, aptiko 
kitas pypkes (daugumą su nukramsnotais kandikliais), kepurę, savo 
lėlę, kurios sulaužytos rankos Patas nespėjo pataisyti, plunksnas ra- 
šymui, tuščią plokščią buteliuką, tebekvepiantį viskiu. Apatiniame 
stalčiuje rado porą pentinų, vieno jų ratelis buvo nulūžęs. Siuzena be- 
maž neabejojo, kad Pato mirties dieną būtent šie pentinai puikavosi 
ant jo aulinių. 

Jei čia būtų mano tėvas, pratarė ji ant Skardžio, tačiau Rolan- 
das neleido užbaigti sakinio. Bet jo nėra. Tavo tėvas miręs. 

Pora pentinų. Nuskilęs ratelis. 

Siuzena pakylojo juos rankoje mintyse regėdama, kaip piestu 
besistojanti Vandenyno Puta numeta nuo savęs Patriką Delgado 
(ratukas nukrenta, kojai įsipainiojus į balnakilpę), kaip kumelė griūna 
ant šono ir prispaudžia jį savo kūnu. Visa tai nesunku įsivaizduoti; tik 
įdomu, kodėl niekaip nesisekė pamatyti gyvatės, apie kurią pasakojo 
Frenas Lengilas? 

Ji padėjo pentinus atgal į stalčių, pakilo ant kojų ir žvilgtelėjo į 
lentyną, kabančią dešinėje pusėje nuo stalo, čia pat po ranka. Ant jos 
stovėjo oda aptrauktos knygos, neįkainuojamas turtas visuomenei, 
seniai pamiršusiai popieriaus gamybos paslaptį. Jos tėvas beveik 
trisdešimt metų dirbo vyriausiuoju feodo arklininku. Tą liudijo ir gy- 
vulių kilmės žurnalai. 

Siuzena nukėle nuo lentynos knygą, parimusią eilės gale, ir ėmė 
ją vartyti. Nūnai merginą pradžiugino širdgėla, kuri sugniaužė krūti- 
nę išvydus pažįstamą, tvarkingą rašyseną. 


LEMRIESTA ataivedė du kumeliukas, aka weiki 
DE491A atuiuedė negyvą palšį (MUTANTTĄ) B 
POUANDA atuinedė GRYNAKRAUII PUTKŲ ERŽUĄ 


Šalia kiekvienos kumelės atžalos pažymėta data. Patas rimtai at- 
likdavo savo pareigas. Taip kruopščiai, taip... 

Mergina apmirė staiga suvokusi, kad rado tai, ko ieškojo, nors iki 
šio momento pati nenutuokė, kas atvedė ją į šitą kambarėlį. Paskuti- 
niai žurnalo puslapiai buvo išplėšti. 

Kas tai padarė? Tik ne tėvas. Savamokslis vyras garbino popie- 
rių, kaip kiti - dievus arba auksą. 

Kodėl jie išplėšti? 

Atsakymas savaime šovė į galvą: na, žinoma, dėl arklių. Ant 
Skardžio jų kur kas daugiau nei turėtų būti. O rančeriai - Lengilas, 
Kroidonas, Renfriu - melavo apie grynakraujų gimstamumą. Kaip ir 
Henris Vertneris, perėmęs Patriko Delgado pareigas. 

Jei čia būtų mano tėvas... 

Bet jo nėra. Tavo tėvas miręs. 

Ji tvirtino Rolandui, esą Frenas Lengilas nemeluotų dėl Pato žū- 
ties, tuo neįmanoma patikėti... bet dabar Siuzena pakeitė savo nuo- 
monę. 

Tepadeda dievai, dabar ji tikėjo. 

- Ką čia veiki? 

Iš netikėtumo mergina šūktelėjo, išmetė knygą ir apsisuko. Ant 
slenksčio stovėjo Kordelija, apsivilkusi vieną iš savo senamadiškų 
juodų suknelių. Pro atsegtas viršutines tris sagas ir medvilninių bal- 
tinių apykaklę kyšojo raktikauliai. Tik pamačiusi juos Siuzena supra- 
to, kiek svorio teta neteko per pastaruosius tris mėnesius. Ant jos 
kairiojo skruosto, tarsi antausio žymė, raudonavo pagalvės atspaudas. 
Įdubusiame tamsiame veide ryškiai žybčiojo akys. 

- Teta Korda! Tu mane išgąsdinai! Tu... 

- Ką čia veiki? - pakartojo Kordelija. 

Atsiklaupusi Siuzena pakėlė nuo grindų knygą. Dėdama ją ant 
lentynos atsakė: 

- Atėjau prisiminti savo tėvą. - Kas išplėšė tuos puslapius? Len- 
gilas? Raimeris? Abejotina. Veikiau moteris, stovinti priešais. Galbūt 
už tai gavo vieną auksiną. Nieko neklausinėjo ir nereikalavo atsaky- 
mų. Tiesiog įvykdė prašymą, sulaukė atlyginimo ir įmetė monetą į 
savo taupyklę, visų pirma dantimis patikrinusi, ar ji tikra. 

- Prisiminti jį? Tau derėtų maldauti atleidimo, nes tu užmiršai sa- 
vo tėvo veidą. Kokia gėda! 

Siuzena tylėdama žvelgė į tetą. 

- Ar šiandieną buvai su juo? - pašaipiai paklausė Kordelija. Jos 
ranka pakilo aukštyn, pirštai įniko trinti rausvą pagalvės atspaudą. 
Sulig kiekviena diena jai darėsi vis blogiau, pagalvojo Siuzena. Tetos 
sveikata ypač pašlijo, kai po miestelį pasklido gandai apie meilius 
Džono ir Koralos Torin santykius. - Ar tu buvai su ponaičiu Dibornu? 


*v 1vo 

Kordelija žengė artyn, su savo juoda suknele primindama šmėk- 
lą, ir Siuzena, apimta siaubo bei pasišlykštėjimo, stipriai ją pastūmė. 
Teta su trenksmu įsirėžė į sieną, kurioje žiojėjo voratinkliais aplipęs 
langas. 

- Tu pati turėtum maldauti atleidimo! - suriko mergina. - Už tai, 
kad tokiu tonu drįsti kalbėti su jo dukra šioje vietoje. Šioje vietoje. - 
Ji trumpam nukreipė akis į knygų lentyną. Kai vėl atsigręžė, Korde- 
lijos Delgado veidą perkreipęs siaubas išdavė viską, ką ji norėjo su- 
žinoti. Mažai tikėtina, kad moteris prisidėjo prie savo brolio žmogžu- 
dystės, tačiau ji kažką žinojo. Taip, kažką. 

- Tu, klastinga šliundra, - sušnibždėjo Kordelija. 

- Ne, aš neturiu nieko bendro su klastingais vyliais. 

Siuzena suprato sakanti tiesą, ir nuo jos pečių nuslinko slegianti 
našta. Nekreipdama dėmesio į tetą ji nudrožė prie mažojo kabineto 
durų. 

- Daugiau nekelsiu kojos į šiuos namus, - pratarė mergina prie 
slenksčio. - Man atsibodo tavo įžeidinėjimai. Nenoriu matyti tavo 
veido. Tu išniekinai meilę, kurią jaučiau moteriai, pakeitusiai man 
vaikystėje mamą. 

Kordelija užsidengė delnais veidą, tarytum dukterėčios žodžiai 
būtų ją giliai įskaudinę. 

- Tuomet nešdinkis! - suspiegė ji. - Grįžk į "Jūros pakrantę" 
ar į kitą vietą, kur dulkinies su tuo pienburniu! Aš būsiu labai 
patenkinta, kai tavo paleistuviškas snukis visiškai išnyks iš aki- 
račio! 

Siuzena išvedė iš arklidės Piloną. Kieme taip įsiverkė, kad nepa- 
jėgė užšokti ant arklio. Šiaip ne taip užsiropštusi mergina pajuto ne tik 
liūdesį, bet ir palengvėjimą. Kai išjojo į Pagrindinę gatvę ir paleido 
žirgą šuoliais, ji nė sykio neatsigręžė atgal. 


9 

Kitą rytą, dar neišbrėškus, Oliva Torin išslinko iš savo kambario 
ir nutipeno į miegamąjį, kuriuo dalinosi su vyru beveik keturiasdešimt 
metų. Plikas pėdas sudilgino nuo grindų dvelkiantis šaltis, todėl nenu- 
ostabu, kad pasiekusi lovą ji virpėjo visu kūnu... tiesą.sakant, drebulį 
sukėlė ne vien žvarba. Moteris atsigulė šalia kaulėto, knarkiančio vy- 
ro su naktine kepuraite. Hartui nusisukus (tamsoje griausmingai su- 
traškėjo sąnariai), Oliva tvirtai jį apkabino. Be jokios aistros, vien 
tam, kad sušiltų. Po rankomis besikilnojanti siaura krūtinė - ne blo- 

giau pažįstama nei jos pačios iškilus biustas - privertė ją aprimti. Kai 
Hartas krūptelėjo, Olivai pasidingojo, kad jis tuojau pabus ir suvoks 
gulįs viename guolyje su žmona, pirmą kartą po daugelio metų. 

Taip, pramerk akis, mintyse paprašė ji. Pati nesiryžo žadinti vy- 
ro - visas drąsos atsargas išeikvojo kiūtindama tamsoje iš vieno 
kambario į kitą, kai atsibudo po kraupaus košmaro. Jei Hartas pakirs, 
ji būtinai papasakos, kad sapnavo milžinišką paukštį, sukantį ratus 
virš feodo, geltonakį nuožmų grobuonį, nuo kurio sparnų varvėjo 
kraujas. 

Ten, kur krito jo šešėlis, žemė paskendo kraujo jūroje. O 
šešėlis apgaubė visą feodą, nuo Hambrio iki Žaibo tarpeklio. 
Vėjo šuoruose užuodžiau gaisro tvaiką. Atbėgau pas tave norė- 
dama perspėti ir pamačiau, jog tu sėdi negyvas savo kabinete, 
prie židinio, ant kelių laikai kaukolę su tuščiomis akiduobėmis 

Užuot atsimerkęs, jis suspaudė žmonos ranką. Anksčiau visada 
per miegus ją gniauždavo - dar prieš tai, kai pradėjo žvalgytis į jaunas 
merginas, netgi į tarnaites. Oliva nusprendė tiesiog pagulėti šalia, pri- 
siminti senus šeimyninės laimės laikus. 

Ji nejučia užsnūdo. Kai pakirdo, už lango jau žėravo pirmieji auš- 
ros spinduliai. Paleidęs jos delną Hartas gūžėsi lovos pakraštyje. Nie- 
ko gero nebus, jei vyras sužinos, kad jiedu miegojo vienam kambary- 
je, nutarė Oliva. Juolab kad košmaro sukelta baimė jau buvo išsi- 
sklaidžiusi. Moteris nusimetė antklodę, nuleido ant žemės kojas ir vėl 
dirstelėjo į Hartą. Pataisė nusmukusią naktinę kepuraitę, trumpam 
priglaudė pirštus prie raukšlėtos vyro kaktos. Jis mažumėle pasimuis- 
tė. Kai galiausiai nurimo, Oliva atsistojo ir nustipseno į savo miega- 
mąjį tarsi vaiduoklis. 


10 

Likus dvejoms dienoms iki Pjūties mugės, Žaliojoje Širdyje atsi- 
darė atrakcionų palapinės, kuriose čionykščiai galėjo išbandyti sėkmę 
sukdami laimės ratą, mėtydami į lanką butelius arba kamuolius. Pa- 
sirodė ir ponis, aštuoniuke išklotais siaurais bėgiais traukiantis vago- 
nėlį, pilną kvatojančių vaikų. 

(“Ar ponio vardas buvo Čarlis? - paklausė Edis Dynas Rolan- 
do. “Nemanau, - atsiliepė šis. - Aukštojoje Kalboje šitas žodis reiškia 
gana nemalonų dalyką“. “Ką jis reiškia?" - pasidomėjo Džeikas. 
“Mirtį", - atsakė Šaulys.) 

Rojus Depeipas stebėjo aštuoniukes sukantį ponį, su tam tikru 

liūdesiu prisimindamas vaikystę, kai jis pats smagiai leisdavo laiką to- 
kiame vežimėlyje. Beje, dažniausiai prasmukdavo į jį nesumokėjęs 
nė sudilusio skatiko. 

Pakankamai prisižiūrėjęs nostalgiškų vaizdų Depeipas nukėblino 
į šerifo nuovadą. Įžengė pro duris ir pamatė Herką Eiverį, Deivą bei 
Frenką Kleipulą, bevalančius neįtikėtinai senovinių formų ginklus. 
Šerifas linktelėjo atėjūnui ir vėl užsiėmė savo darbais. Storulis buvo 
nepanašus pats į save, ir Depeipui prisireikė kelių minučių, kad jam 
paaiškėtų, kur slypi permainos: Eiveris nieko nekramsnojo. Pirmą 
kartą jam po ranka negulėjo lėkštė su valgiu. 

- Rytdienai pasiruošę? - pasiteiravo didysis karstų medžiotojas. 

Eiveris irzliai vyptelėjo. 

- Po velnių, kas čia per klausimas? 

- Jį uždavė Džonas, - atšovė Depeipas, ir nervinga šerifo šypse- 
na truputį suvirpėjo. 

- Taip, pasiruošę. - Eiveris pamojo mėsinga ranka į ginklus. - 
Nejau nematai? 

Depeipas būtų galėjęs pacituoti seną priežodį apie pudingą, kurio 
skonį įmanoma sužinoti tik tada, kai atsikandi gabalėlio, bet kokia iš 
to nauda? Jei Džonas teisus, ir tuos tris mažvaikius pavyks lengvai 
apmulkinti, nekils jokių problemų. Jei planas neišdegs, Aljanso pasiun- 
tinukai greičiausiai nurėš riebią Herko Eiverio subinę ir sumaitins ją 
išalkusių ernių gaujai. Atvirai kalbant, Rojui Depeipui į tai nusispjauti. 

- Džonas liepė priminti, kad privalėsite juos užklupti ankstyvą ry- 
tą. 

- Taip, taip, žinoma, - sutiko šerifas. - Atsivesiu šiuos du ir dar 
šešis patikimus vyrus. O Frenas Lengilas kartu su savimi pasiims 
kulkosvaidį. - Eiveris ištarė paskutinį žodį su tokiu pasididžiavimu, 
tarytum pats ir būtų išradęs kulkosvaidį. Klastingai nužvelgęs Depei- 
pą paklausė: - Kaip dėl tavęs, karstaranki? Nori vykti kartu? Paskirti 
tave šerifo padėjėju - niekų darbas. 

- Veiklos užtenka visiems, šerife... juk dabar Pjūties metas. 


11 

Tą popietę Siuzena ir Rolandas susitiko trobelėje, kėpsančioje 
Prastažolės ruože. Ji papasakojo apie knygą ir išplėštus puslapius, 
vaikinas parodė, ką paslėpė po sudriskusių kailių šūsnimi, šiauriniame 
lūšnos kampe. 

Ji nužvelgė slėptuvės turinį, tada pakėlė suapvalėjusias, baimės 
sklidinas akis į Rolandą. 

- Kas atsitiko? Tu įtari kažką negero? 

Jaunuolis pakratė galvą. Ne, neatsitiko... bent jau nieko tokio, 
kas keltų nerimą. Ir vis dėlto jis buvo tikras, kad pasielgė teisingai 
įrengęs trobesyje slėptuvę. Šeštasis pojūtis čia niekuo dėtas. Tai pa- 
prasčiausia intuicija. 

- Manau, viskas klostosi normaliai... nepaisant to fakto, kad 
kiekvienam iš mūsų teks susiremti su penkiasdešimtimi vyrų. Siuzena, 
mes galime išsigelbėti tik tuo atveju, jei netikėtai juos užklupsime. 
Juk tu nemėginsi rizikuoti? Neisi pas Lengilą mojuodama tėvo ap- 
skaitos žurnalu? 

Ji papurtė galvą. Jei Lengilas prisidėjo prie tėvo žūties, po dviejų 
dienų jam bus deramai atsimokėta. Nė vienas iš priešų neišvengs pjū- 
ties. Tačiau ją gąsdino šita... šita slaptavietė. Siuzena nedelsdama tai 
pripažino. 

- Paklausyk. - Rolandas suspaudė delnais merginos veidą ir pa- 
žvelgė jai į akis. - Aš tik stengiuos būti atsargus. Įvykiams susiklos- 
čius ne taip, kaip mes tikimės - tokios galimybės atmesti nevalia, - tu 
vienintelė turėsi progą pasprukti iš Hambrio. Drauge su Šimiu. Jei 
taip atsitiks, tu privalai ateiti čia ir paimti mano ginklus. Nugabensi 
juos į vakarus, į Gileadą. Surasi mano tėvą. Išvydęs revolverius jis 
patikės viskuo, ką tu sakysi. Tau tereikės papasakoti, kas dedasi Me- 
džise. 

- Jei tau kas nors atsitiks, Rolandai, aš nieko negalėsiu padaryti. 
Aš... aš mirsiu. 

Neatitraukdamas rankų nuo Siuzenos skruostų, jaunuolis lėtai 
krestelėjo jos veidą. 

- Tu nemirsi. - Iš jo balso bei akių padvelkė šaltukas, ir merginą 
apėmė pagarbi baimė. Ji pagalvojo apie Rolando gyslose tekantį 
kraują... tokį senovinį... esant reikalui, tokį ledinį. - Iš pradžių atliksi 
šią užduotį. Pažadėk. 

- Pa... pažadu. 

- Sakyk, ką turėsi padaryti? 

- Atijosiu čia. Paimsiu ginklus. Nugabensiu juos tavo tėvui. Iš- 
klosiu jam, kas dedasi mūsų feode. 

Rolandas linktelėjo ir paleido mylimosios veidą, kuriame matėsi 
blyškūs jo delnų atspaudai. 

- Tu išgąsdinai mane, - sumurmėjo Siuzena. - Tu tikrai mane iš- 
gąsdinai. Taip negerai. 

- Tokia mano prigimtis. 

- Aš ir nenorėčiau jos pakeisti. - Mergina pakštelėjo į kairįjį jo 
skruostą, pabučiavo dešinįjį, tada įsisiurbė į lūpas. Kyštelėjo ranką į 
Rolando užantį, piršto galiuku paglostė spenelį. Šis žaibiškai sukietė- 
jo. - Paukščiai, žuvys, kiškiai, lokiai, - sukuždėjo Siuzena nusėdama 
jo veidą bučiniais, - tavo norus teišpildo visi padarai. 

Atslūgus jausmų antplūdžiui jiedu liko gulėti ant žemės, užsikloję 
meškos kailiu, kurį Rolandas atvilko, ir klausėsi žolę kedenančio vėjo. 

- Man patinka šitas garsas, - tarstelėjo ji. - Kartais noriu keliauti 
kartu su vėju, išvysti tai, ką jis regi. 

- Jei ka leis, šiais metais pamatysi. 

- Aha, su tavimi. - Siuzena atsisuko pasirėmusi ant alkūnės. Pro 
stogo kiaurymes besiskverbianti šviesa išmargino jos veidą dėmelė- 
mis. - Rolandai, aš tave myliu. - Ji pabučiavo vaikiną... ir pravirko. 

Jis švelniai apglėbė Siuzeną. 

- Kas yra? Kas tau neduoda ramybės? 

- Nežinau, - įsiraudojo ji. - Mano širdį kažkodėl užtemdė šešėlis. 
- Mergina įbedė į jį ašaromis pasruvusias akis. - Juk tu nepaliktum 
manęs, brangusis? Neišvyktum be Sju? 

- Ne. 

- Aš tau atidaviau visa, ką turiu. Manoji nekaltybė tėra smulkme- 
na. 

- Niekada tavęs nepalikčiau. - Neaišku kodėl, bet lokio kailis 
daugiau neapsaugojo nuo šalčio, o vėjo gausmas, prieš akimirką bu- 
vęs toks malonus, nūnai priminė įsiutusio žvėries riaumojimą. - Nie- 
kada, prisiekiu. 

- Aš vis vien bijau. 

- Nereikia. - Jis prašneko lėtai, įsitempęs... nes iš lūpų staiga už- 
simanė ištrūkti visiškai kitokie žodžiai. Mes išvyksime, Siuzena. Ne 
rytoj, per Pjūties mugę, o tučtuojau. Apsirenk, ir mudu nuskrie- 
sime „kiaurai vėjo gūsius. Josime į pietus neatsigręždami, ir 
mus... 

..-persekios šmėklos. 

Ne, ne šmėklos, o veidai. Aleno ir Ketberto, visų vyrų, kuriuos 
Plikuosiuose kalnuose gali išskersti Protėvių ginklai, turėję pasilikti 
savo požemių celėse, jų tėvų. Persekios juos visą gyvenimą. Nuo tų 
veidų nepasislėpsi net pietų ašigalyje. 

- Nepamiršk, ką privalai atlikti: poryt pasišalink nuo priešpiečių 

stalo sakydama, kad blogai jautiesi. - Jie šimtus kartų apie tai šnekė- 
jo, bet dabar, pajutus keistą beprasmišką siaubą, jam į galvą nešovė 
jokių kitų minčių. - Eik į savo kambarį, paspruk iš dvaro tuo pačiu 
keliu, kaip ir tą naktį, prieš mums susitinkant kapinėse. Trumpam 
kur nors pasislėpk. Lygiai trečią valandą dienos atjok čia, ir nušveisk 
kailius iš trobos kampo. Jei mano ginklų nerasi - galiu prisiekti, jog 
taip ir bus, - tuomet viskas klojasi pagal planą. Pasimatysime virš 
tarpeklio. Pameni tą vietą? Mes... 

- Aš kuo puikiausiai viską pamenu, bet man vis tiek neramu. - Ji 
palietė vaikino veidą. - Man baugu dėl mūsų abiejų, Rolandai. Pati 
nenutuokiu kodėl. 

- Mums pasiseks, - atsakė jis. - Ka... 

- Nešnekėk man apie ka! - suriko Siuzena. - Maldauju, nešne- 
kėk! Ka užklumpa kaip audros vėjas, sakydavo mano tėvas, jis pasi- 
ima, ką užsigeidžia, neklausydamas žmonių maldavimo. Kaip aš ne- 
kenčiu to seno godaus ka! 

- Siuzena... 

- Ne, patylėk. - Ji atsigulė ant nugaros, nusimetė meškos kailį 
apnuogindama kūną, už kurį didingesni nei Torinas vyrai būtų atidavę 
savo karalystes. Spinduliai lyg auksinis lietus užliejo jos odą. Mergi- 
na ištiesė rankas. Su palaidais plaukais ir išgąstinga veido išraiška ji 
atrodė kaip tobulas grožio įsikūnijimas. Vėliau Rolandas ne sykį pa- 
galvos: ji žinojo, kažkuri jos dalis žinojo. 

- Pakaks kalbų, - sukuždėjo Siuzena. - Metas užsičiaupti. Jei 
myli mane, tuomet mylėk. 

Ir Rolandas prigludo prie jos, paskutinį kartą. Ritmiškai alsuoda- 
mi jiedu susiliejo kūnais, o lauke nelyginant potvynio banga riaumojo 
į vakarus tvoskiantis vėjas. 


12 

Tą vakarą, danguje patekėjus išsiviepusiam Demonui, Kordelija 
išėjo iš namų ir neskubėdama, pakeliui aplenkdama lapų šūsnis, nu- 
pėdino į daržą. Rankose laikė drabužių ryšulį. Nusviedusi jį prie stul- 
po, ant kurio kybojo kaliausė, įsižiūrėjo į kylantį mėnulį, pamatė visa- 
žinančios akies mirksnį, vampyrišką vypsnį; sidabrinis jo fizionomijos 
atspindys panėšėjo į sagą, boluojančią violetinio šilko atraižoje. 

Jis šiepėsi Kordelijai. Moteris atsakė tuo pačiu. Pagaliau, tary- 
tum atsibudusi iš transo, ji žengtelėjo į priekį ir nutraukė nuo baslio 
kaliausę. Pastaroji nukorė galvą ant jos peties kaip vyrukas, per 

daug įkaušęs, kad išsilaikytų per šokius ant kojų. Raudonos rankos 
susiūbavo it virvagaliai. 

Ji nurengė šiaudinę žmogaus formos baidyklę, palikdama tiktai 
ilgas, suplyšusias brolio apatines kelnes. Iš rūbų krūvos iškrapštė 
raudoną šilkinę palaidinę, mero Torino dovaną panelei Gražuolėlei. 
Vieną iš trijų, kurias dukterėčia griežtai atsisakė apsivilkti. Tokiais 
drabužiais rengiasi kekšės, pareiškė ji. Kaip tada vadintis Kordelijai 
Delgado, besirūpinusiai mergiote netgi po to, kai jos kietakaktis tėvas 
nusprendė pasipriešinti Frenui Lengilui ir Džonui Kroidonui? Gal 
viešnamio šeimininke? 

Pagalvojus apie tai, ji išvydo mintyse Eldredą Džoną ir Koralą 
Torin, besiglėbesčiuojančius “pastogėje" (Šebui grojant ant sukleru- 
sio pianino “Raudono purvino bugio" melodiją), ir sustūgo lyg šuo. 

Kordelija užmovė šilkinę palaidinę ant kaliausės, prisegė Siuze- 
nos sijoną, įkišo šiaudines kojas į šlepetes, ant pakaušio užmaukšlino 
pavasarinę dukterėčios sombrero. 

Oplia! Berniūkštis virto mergiote. 

- Aš tave sučiupau už nagų, - sukrenkštė ji. - Aš viską žinau, o 
taip, žinau. Ne vakar gimiau. 

Moteris nunešė baidyklę į pievelę, paguldė ant žolės, į jos užantį 
sukišo kelias lapų gniūžtes, tarsi skulptorius lipdydama dirbtines krū- 
tis. Paskui ištraukė iš kišenės degtuką ir jį uždegė. 

Netikėtai nutyko vėjas, regis, apsisprendęs jai pagelbėti. Korde- 
lija numetė degtuką ant sausų lapų. Po kelių sekundžių šiuos ėmė lai- 
žyti liepsnos. Kartu su šiaudine mergiote ji atsistojo priešais ugnį ne- 
girdėdama, kaip miestelyje pokši saliutai, kaip Žaliojoje Širdyje 
griaudžia vargonai, kaip žemutinėje turgavietėje groja mariachi*. Nė 
nepastebėjo pro plaukus praplevenusio čirškančio lapo. Paprasčiau- 
siai žiopsojo į ugnį išverstomis, tuščiomis akimis. 

Kai laužas įsiliepsnojo visu pajėgumu, Kordelija žengtelėjo artyn 
ir sviedė į jį kaliausę. Užsiplieskė skaistūs oranžiniai liežuviai, sūku- 
riuodamos aukštyn šovė kibirkštys. 

- Tebūnie kaip yra! - suklykė moteris. Raudonas atspindys nu- 
dažė jos ašaras kraujo spalva. - Dek ugnyje! Žėruok! 

Šiaudinis padaras su jodinėjimui skirtais drabužiais paskendo 
liepsnose, veidas suskrudo, raudonos rankos apanglėjo, baltos, kry- 
žiukais išsiuvinėtos akys pajuodavo. Sombrero virto nuodėguliais. 

Kordelija nejudėjo iš vietos, be paliovos gniaužydama kumščius, 


*Mariachi (isp.) - muzikantas. 

nekreipdama dėmesio į žiežirbas, kurios retsykiais palytėdavo jos 
odą, nematydama svylančių, link namo skrendančių lapų. Ji veikiau- 
siai nebūtų sukrutėjusi, net jei būtų kilęs rimtas gaisras. 

Moteris stovėjo sustingusi, kol iš lapų šūsnies, kaliausės ir dukte- 
rėčios rūbų teliko pelenai. Tuomet lėtai tarsi surūdijęs robotas nusvy- 
ravo atgal į namus ir griuvo miegoti ant sofos kaip užmušta. 


13 

Pusę trijų nakties, prieš išauštant Pjūties mugės dienai, Stenlis 
Ruizas nusprendė, kad jam jau laikas uždaryti barą. Paskutiniai mu- 
zikos garsai nutilo prieš dvidešimt minučių - Šebas išgrojo visą valan- 
dą ilgiau už kitus mariachis ir dabar knarkė įsirausęs veidu į pjuve- 
nas. Ponia Torin buvo savo miegamajame, iš akiračio pradingo ir di- 
dieji karstų medžiotojai. Kažkodėl Stenlis manė, kad jie trinasi “Jūros 
pakrantėje", užsiimdami purvinais darbeliais, nors pats nenutuokė, 
kodėl jam šovė tokia mintis. Jis dirstelėjo į stiklines Nutrūktgalvio 
akis. 

- Ir nenoriu žinoti, drauguži, - sumurmėjo barmenas. - Šiuo metu 
man labiausiai reikėtų devynių valandų miego. Rytoj prasidės tikros 
linksmybės, kurios tęsis iki aušros. Taigi... 

Kieme nuskambėjo šaižus klyksmas. Stenlis pašoko atsitrenkda- 
mas nugara į barą. Šebas trumpam pakėlė galvą ir sumurmėjęs 
“Kassyr?"' vėl įsikniaubė į pjuvenas. 

Stenlis nejautė didelio noro aiškintis riksmo priežasčių, tačiau ki- 
tos išeities paprasčiausiai neturėjo. Tuo labiau, kad staugė sena 
šliundra Gražuolė, jei tik jis neapsirinka. 

- Seniai metas palydėti tave iš miesto spyriu į subinę, - pasilenk- 
damas suurzgė vyriškis. Už baro gulėjo dvi kietmedžio kuokos. Ra- 
mintoja ir Žudikė. Pirmoji, su glotniu paviršiumi, užmezgusi pažintį su 
triukšmadario makaule garantuodavo jam mažiausiai keletą valandų 
poilsio. 

Intuicija pakuždėjo Stenliui čiupti antrąjį vėzdą. Trumpesnį už Ra- 
mintoją, su platesniu, vinimis nusagstytu viršugaliu. 

Prasibrovęs pro sandėlį, užkrautą viskio ir kvapnios grafos stati- 
nėmis, barmenas nusigavo iki durų, vedančių į vidinį smuklės kiemą. 
Jis giliai atsiduso ir ėmė rakinti spyną. Tuo pačiu laukė naujo širdį 
draskančio Gražuolės riksmo, bet nieko neišgirdo, išskyrus vėjo ūžesį. 

Gal tau pasisekė, ir ją kas nors pritvojo, dingtelėjo Stenliui. 
Jis atidarė duris ir žengė vieną žingsnį atgal pakeldamas aukštyn Žu- 
dikę. 

Gražuolė buvo gyva. Vilkėdama vien purviną apatinę suknelę (tai 
tipiška senų kekšių apranga, pridurtų koks nors šmaikštuolis) ji svy- 
ravo ant takelio, vingiuojančio į lauko tualetą. Rankomis suspaudusi 
krūtinę, perkreipusi raukšlėmis subjaurotą kaklą, vėpsojo į dangų. 

- Kas atsitiko? - barmenas nuskubėjo link moters. - Savo staugi- 
mu tu numarinai dešimt mano gyvenimo metų. 

- Mėnulis, Stenli! - sušnypštė ji. - Tik pažiūrėk į mėnulį! 

Nukreipus akis į dangaus skliautą, baimingai sutvaksėjo širdis, ta- 
čiau jis pasistengė susitvardyti ir kalbėti ramiai. 

- Nebijok, Gražuole. Tai paprasčiausios dulkės. Pastarosiomis 
dienomis pūtė stiprus vėjas ir neiškrito nė lašo lietaus. Tai dulkės, ir 
nieko daugiau. 

Jis pats netikėjo savo žodžiais. 

- Aš žinau, ką matau, - išspaudė moteris. 

Aukštai padangėse, pro raibuliuojančią kruviną miglą jiems šie- 
pėsi Demono mėnulis, mirkčiodamas viena akimi. 


VII skyrius 
ATSIIMANT KRISTALĄ 


1 

Kekšei ir barmenui bežiūrint į krauju aptekusį mėnulį, Kimba 
Raimeris nusičiaudėjo ir atsibudo. 

Po galais, negi persišaldžiau prieš Pjūties mugę, pamanė jis. 
Kitas porą dienų praleisiu ne namie, ir aš būsiu laimės kūdikis, 
jei ne... 

Kažkas pakuteno nosies galiuką, ir jis vėl nusičiaudėjo. Iš siau- 
ros krūtinės ir burnos plyšio išsiveržęs garsas priminė mažo kalibro 
pistoleto pokštelėjimą. 

- Ar čia kas yra? - suriko jis. 

Jokio atsakymo. Raimerio vaizduotėje staiga iškilo bjaurus 
paukštis, kuris dieną įskrido į kambarį, o dabar, tamsiu paros metu, 
plevena aplinkui liesdamas sparnais jo veidą. Oda nuėjo pagaugais 
(jis nekentė visų gyvių - paukščių, vabzdžių, šikšnosparnių). Nieko 
nelaukdamas kancleris apgraibomis surado dujinį žibintą, stovintį ant 
naktinio staliuko, ir vos nenušveitė jo žemėn. 

Kai galiausiai patraukė lempą į save, vėl pajuto kutenimą. Šį kar- 
tą sudilgsėjo skruostas. Raimeris sukvykė ir įsispraudė į pagalvę 

gniauždamas prie krūtinės žibintą. Jis paspaudė jungiklį, išgirdo, kaip 
sušnypščia dujos, įžiebė kibirkštį. Nutviskusios šviesos rate pamatė 
ne paukštį, o Klėjų Reinoldsą, sėdintį ant lovos kraštelio. Vienoje 
rankoje didysis karstų medžiotojas laikė plunksną, su kuria ir kuteno 
Medžiso kanclerį. Kitą slėpė po apsiaustu. 

Raimeris užsitamavo Reinoldso nemalonę jau per pirmąją jųdvie- 
jų pažintį miškuose, toli į vakarus nuo miesto - toje pačioje girioje, kur 
apsistojo pagrindinės Latigo pajėgos. Tą vėjuotą naktį didiesiems 
karstų medžiotojams atslinkus į pievelę, kur prie laužavietės sėdėjo 
Raimeris, Lengilas ir Kroidonas, Klėjaus apsiausto skvernai pleveno 
tarsi ant virvės padžiauti skalbiniai. “Ponas Manto“, - pakomentavo 
kancleris, ir kiti du nusijuokė. Nekaltas pokštas įsiutino Reinoldsą. 
Daugumoje jo aplankytų kraštų manto reiškė ne “apsiaustą", o “ho- 
moseksualistą". Tai, kad provincialas, ciniškas apsukruolis Raimeris 
nežinojo tokių žargoniškų posakių, niekuomet nešovė jam į galvą. 
Reinoldsas suprato tapęs pašaipų objektu ir prisiekė atkeršyti tam ti- 
peliui. 

Nūnai Kimba Raimeris sulaukė atpildo valandos. 

- Reinoldsai? Ką čia veiki? Kaip patekai... 

- Tu kreipiesi ne į tą žmogų, - nutraukė jį didysis karstų medžio- 
tojas. - Čia nėra Reinoldso. Tiktai ponas Manto. - Jis ištraukė ran- 
ką iš po apsiausto. Pirštai tvirtai spaudė aštriabriaunį cuchi/lo, įsigy- 
tą žemutinėje turgavietėje specialiai šiam reikalui. Reinoldsas suvarė 
dvylikos colių ilgio ašmenis tiesiai Raimeriui į krūtinę, prikaldamas jį 
prie lovos tarsi vabalą. Kaip blusą, patikslino mintyse karstarankis. 

Iš kanclerio glėbio iškritusi lempa nuriedėjo po lova. Beje, nesu- 
dužo, nes nukrito ant minkštos pagalvėlės. Ant sienos rangėsi persi- 
kreipusi juoda Kimbos Raimerio šmėkla. Virš jos, tarytum išalkęs 
maitvanagis, palinko kito žmogaus šešėlis. 

Reinoldsas kilstelėjo ranką su peiliu. Pasuko ją taip, kad tarp smi- 
liaus ir nykščio ištatuiruotas karstas atsidurtų priešais kanclerio akis. 
Tegul tai būna paskutinis dalykas, kurį Raimeris pamatys prieš nu- 
žengdamas į laukymę. 

- Pažiūrėsime, kaip dabar šaipysies, - sumurmėjo žudikas. - Ko 
tyli? Pradėk. 


2 

Meras Torinas praplėšė akis maždaug penktą ryto. Naktį jį kan- 
kino košmaras, kuriame virš feodo lėtai sklendė paukštis krauju pa- 
sruvusiomis akimis. Po jo šešėliu geltonavo žolė, nuo medžių krito la- 

pai, išdžiūvo pasėliai. Žalias derlingas feodas virto dykromis. Jei tai 
mano feodas, vadinasi paukštis taip pat priklauso man, pagalvo- 
jojis prieš pabusdamas, susigūžęs lovos pakraštyje į virpantį kamuo- 
liuką. Aš atvedžiau paukštį čia, aš išleidau jį iš narvo. 

Torinas suprato daugiau nepajėgsiąs užmigti. Jis įsipylė į stiklinę 
vandens, atsigėrė ir lėtai nutrepsėjo į kabinetą pakeliui krepštelėda- 
mas apatinius marškinius, įstrigusius kaulėto pasturgalio plyšyje. Su- 
lig kiekvienu žingsniu į mentis dunksėjo naktinės kepuraitės bumbu- 
las, gaižiai traškėjo kelių girnelės. 

Sapnas, be abejo, atspindi jo kaltės jausmą... ką gi, kas padaryta, 
to neatitaisysi. Rytoj Džonas su savo sėbrais gaus tai, ko norėjo (ir 
už ką dosniai sumokėjo); poryt jie pradings visiems laikams. Išskrisk, 
paukšti su raudonomis akimis ir pragaištingu šešėliu; išskrisk ten, iš 
kur atkeliavai, kartu su savimi pasiimk ir didžiuosius karstų medžio- 
tojus. Torinas žinojo, kad Metų Pabaigoje jis užsiims maloniais reika- 
lais, tokiais, kaip savo deglo mirkymas mergos alyvoje, ir nekvaršins 
galvos bjauriomis mintimis arba kraupiais sapnais. 

Juolab kad pastarieji, nepatvirtinti daiktiniais įrodymais, negali 
būti bloga lemiančiais ženklais. 

Daiktinis įrodymas slypėjo už kabineto užuolaidų, pro kurių pa- 
kraščius kyšojo batų galiukai, bet Torinas nė nepažvelgė į tą pusę. Jo 
akis prikaustė butelis šalia mėgiamo krėslo. Gardžiuotis raudonu vy- 
nu penktą ryto nėra pats geriausias įprotis, tačiau dėl vieno kito 
gurkšnio dar niekas netapo alkoholiku. Vardan visų dievų, jam prisi- 
sapnavo košmaras, be to... 

- Rytoj įvyks Pjūties mugė, - sumurmėjo meras įsitaisydamas 
krėsle priešais židinį. - Žmogus turi teisę atsipalaiduoti per šventes. 

Jis šliūkštelėjo į taurę vyno, paskutinį kartą savo gyvenime, ir už- 
sikosėjo, kai gėrimas sušildė skrandį ir pilvą. Taip kur kas geriau. 
Nėra jokių gigantiškų paukščių, jokių mirtinų šešėlių. Jis pasirąžė, su- 
nėrė griausmingai traškančius pirštus. 

- Negaliu pakęsti to garso, senas ožy, - prie kairiosios mero au- 
sies pasigirdo balsas. 

Torinas stryktelėjo lyg būtų nukratytas elektra. Krūtinėje įnirtin- 
gai suspurdėjo širdis. Iš rankų išsprūdusi taurė atsitrenkė į židinį ir iš- 
lakstė į šukes. 

Nespėjus merui surikti, Rojus Depeipas nuplėšė naktinę kepurai- 
tę, sugriebė retų plaukų sruogas ir atkragino jo galvą. Kitoje rankoje 
laikomas peilis nebuvo toks ilgas ir gražus, kaip Reinoldso cuchillo, 

tačiau pakankamai aštrus, kad perrėžtų senio gerklę. Prieblandoje 
pliūptelėjo purpurinis kraujas. Depeipas paleido Torino žilę, sugrįžo 
prie užuolaidų ir kažką pakėlė nuo grindų. Ketberto žvalgą. Nunešęs 
kaukolę prie krėslo, padėjo ją ant merdėjančio mero kelių. 

- Paukštis... - springdamas krauju sugargaliavo Torinas. - 
Paukštis! 

- Koks tu pastabus, vyruti. - Didysis karstų medžiotojas vėl 
stvėrė merui už galvos ir keliais vikriais judesiais peiliu išlupo akis. 
Viena nulėkė į židinį, kita ištiško į sieną ir nuslydo po žarstekliu. De- 
šinioji senio koja krūptelėjo, sutraukta mėšlungio, po sekundės nuri- 
mo. 

Liko dar vienas darbelis. 

Depeipas apsidairė, tada nusprendė, kad šiam reikalui geriausiai 
tiks naktinės kepuraitės bumbulas. Padažęs jį į kraujo balutę, ant sie- 
nos nupaišė gerojo žmogaus simbolį. 


— 


- Na, štai, - sumurmėjo jis atsitraukdamas. - Jeigu tai jų nepri- 
baigs, tuomet neišmanau, ką reikės daryti. 

Gryna teisybė. Dabar svarbiausia, ar Rolando ka-tetą pavyks 
suimti gyvą. 


3 

Džonas paaiškino Frenui Lengilui, kaip išdėstyti žmones. Dviems 
vyrams teko keliauti į arklidę, šeši liko lauke. Trys iš pastarųjų pasi- 
slėpė už surūdijusių žemės ūkio padargų, pora pritūpė tarp sudegusio 
namo griuvėsių, vienas, Deivas Holis, susirietė ant arklidės stogo. 
Lengilas džiaugėsi, kad jo šauktiniai vyrai drausmingai vykdo nurody- 
mus. Aljanso pasiuntiniai viso labo tėra berniukai, tačiau tie berniu- 
kai vieną kartą prirėmė prie sienos didžiuosius karstų medžiotojus. 

Grupelei vyrų jojant į “K juostą", pasipūtusi šerifo išorė liudijo, 
kad būtent jis atsako už nepriekaištingą operacijos įgyvendinimą. 
Visgi, priartėjus prie rančos, vadovavimą perėmė Lengilas, kuris sė- 
dėjo balne persimetęs per petį kulkosvaidžio diržą, išsitiesęs kaip dvi- 
dešimtmetis. Iš susijaudinimo sunkiai šnopuojantis Eiveris veikiau pa- 
juto palengvėjimą nei įsižeidė. 

- Paaiškinsiu jums, kur privalote sustoti, - tarė Lengilas, žvelgda- 
mas į šauktinių veidus, blankiai boluojančius tamsoje. - Man reko- 
menduotas planas atrodo puikus, todėl aš nesiruošiu nieko keisti. 
Nuo savęs norėčiau pridurti tik vieną dalyką. Mums nereikia suimti 
jų gyvų, tačiau būtų geriau, jei išsiverstume be žudynių. Tegul su jais 
atsiskaito feodo gyventojai. Tegul juos sudoroja paprasti žmogeliai. 
Žinoma, jei prireiks šaudyti, nedvejokite. Bet aš pats nudirsiu kailį 
kiekvienam, kuris paleis kulką be rimtos priežasties. Supratote? 

Tyla. Regis, žodžiai pasiekė tikslą. 

- Gerai. - Lengilo veidas priminė marmurinę kaukę. - Duodu mi- 
nutę, kad patikrintumėte, ar nebarška jūsų reikmenys. Nuo šiol, lai- 
kykite liežuvius už dantų. 


4 

Pusę šešių ryto Rolandas, Ketbertas ir Alenas išėjo į prieangį. 
Plačiaveidis “Ričardas Stokvortas“ siurbčiojo kavos likučius. Bertas 
žiovavo bei rąžėsi. Jaunasis šaulys segėsi marškinius ir žvilgčiojo į 
pietvakarius, Prastažolės kryptimi. Užuot mąstęs apie pasalos galimy- 
bę, jis galvojo apie Siuzeną. Merginos ašaras. Aš nekenčiu seno 
godaus ka, sakė ji. 

Rolando instinktai dar snaudė. Kaip ir šeštasis Aleno pojūtis, pa- 
kuždėjęs apie nelaimę tą dieną, kai Džonas nurovė balandžiams gal- 
vas. O štai Ketbertas... 

- Išaušo dar vienas ramybę spinduliuojantis rytas! - sušuko vai- 
kinas spygsodamas į rausvą žarą. - Dar viena gėrį dovanojanti die- 
na! Dar viena diena, kupina tylos, kurią retsykiais nutraukia įsimylė- 
jėlio atodūsiai ir kanopų bildesys. 

- Užteks malti niekus, - suniurzgė Alenas. - Eime. 

Jie kirto kiemelį visiškai nejausdami į save nukreiptų aštuonių po- 
rų akių. Įžengę į arklidę praėjo pro du, ginklus išsitraukusius vyrus - 
vienas jų tūnojo už senų akėčių, kitas slėpėsi už šieno kupetos. 

Vienintelis Eiklusis pajuto, jog dedasi kažkas negero. Jis sukauk- 
šėjo kanopomis, užvertė aukštyn akis ir, šeimininko tempiamas link 
durų, pabandė pasistoti piestu. 

- Ramiau, bičiuli. - Rolandas švelniai plekštelėjo jam per sprandą 
ir apsidairė. - Tikriausiai čia pilna vorų. Eiklusis jų nekenčia. 

Lauke mojuodamas rankomis atsistojo Lengilas. Vyrai tyliai pa- 
judėjo arklidės pusėn. Ant stogo gulintis Deivas Holis prispaudė prie 
peties šautuvo buožę, neužmiršęs prieš tai įsikišti į kišenę monoklį, 

kad pačiu netinkamiausiu momentu jo neapakintų saulės spinduliai. 

Ketbertas išvedė pro duris savo žirgą. Įkandin sekė Alenas ir 
Rolandas, traukiantis už vadžių suirzusį Eiklųjį. 

- Pažiūrėkite, - linksmai tarė Ketbertas, vis dar nepastebėdamas 
vyrų, stovinčių trijulei už nugaros. Jis dūrė pirštu į šiaurę. - Lokio 
formos debesis! Gali nusišypsoti laimė... 

- Nė iš vietos, berneliai, - įsakė Lengilas. - Ir nebandykite muis- 
tytis. 

Priblokštas Alenas ketino atsisukti, ir tą pačią akimirką, tarsi 
traškančios sausos šakelės, sukleksėjo atlaužiami pistoletų bei muš- 
kietų saugikliai. 

- Ne, Alai! - riktelėjo Rolandas. - Nejudėk! Sustink! - krūtinę 
varstė nevilties geluonis, pro akių kampučius ištryško įtūžio ašaros... 
tačiau jis nė nekrustelėjo. Ketbertas su Alenu privalo suprasti, kad 
grasindami užpuolikai nejuokauja. Menkiausias judesys, ir jiems ga- 
las. - Stovėkite ramiai! 

- Išmintingas sprendimas. - Lengilo balsas priartėjo, lydimas ke- 
lių vyrų žingsnių garsų. - Rankas už nugaros. 

Rolandui iš šonų nutyso du šešėliai. Sprendžiant iš kairiojo apim- 
ties, į pasalą atjojo pats šerifas Eiveris, kuris, suprantama, šiandieną 
nesiruošė girdyti jų balta arbata. Antrasis šešėlis, be jokių abejonių, 
priklausė Lengilui. 

- Negaišk laiko Dibornai ar koks ten tavo vardas. Rankas už nu- 
garos. Priglausk jas prie juosmens. Neužmiršk, į tavo draugužius tai- 
kosi pistoletai. Jei nugabensime į miestą tik porelę vietoj trijulės, nie- 
kas dėl to nelies ašarų. 

Bijo rizikuoti, pamanė Rolandas jausdamas tam tikrą pasidi- 
džiavimą ir nuostabą, persmelktą kartėliu. 

- Rolandai! - desperatiškai sušnibždėjo Ketbertas. - Rolandai, 
nereikia! 

Deja, neliko kitos išeities. Jaunasis šaulys sunėrė už nugaros 
rankas. Eiklusis tyliai, bemaž priekaištingai sužvengė tarytum saky- 
damas, kad taip elgtis nedera, ir nurisnojo link barako prieangio. 

- Tavo riešus tuojau atvėsins metalas, - tarstelėjo Lengilas. - Es- 
posas*. 

Rolando rankas surakino du žiedai. Pasigirdo spynelės spragte- 
lėjimas. 

- Ką gi, - nuskambėjo nepažįstamas balsas. - Dabar tavo eilė, 
sūnau. 


*Esposas (isp.) - antrankiai. 

- Teprakeikia mane dievai, jei leisiuos įkalinamas, - kone isteriš- 
kai išrėžė Ketbertas. 

Po duslaus smūgio sekė skausmo sklidinas švokštimas. Rolan- 
das atsigręžė ir išvydo Aleną sudribusi ant vieno kelio, kairiuoju delnu 
prisidengusį kaktą. Jo veidu sruvo kraujo upeliai. 

- Skelti dar kartelį? - paklausė Džonas Vaitas mosikuodamas re- 
volverio buože. - Jokių problemų. Taip anksti ryte man visada malonu 
pramankštinti ranką. 

- Ne! - Ketberto veidą sutraukė siaubo ir sielvarto grimasa. Už 
jo nervingai mindžikavo trys ginkluoti vyrai, saugodamiesi bet kokių 
netikėtumų. 

- Tuomet būk geras berniukas ir atkišk rankas už nugaros. 

Tramdydamas ašaras Ketbertas pakluso. Jo riešus antrankiais 
surakino šerifo pavaduotojas Bridžeris. Kiti du vyrai pastatė Aleną 
ant kojų. Šis susvyravo bet nenugriuvo. Esposas įkalino ir jo rankas. 
Susidūręs su Rolando žvilgsniu Alas išspaudė šypseną. Kažkuria 
prasme, tai buvo kraupiausias šio siaubingo ryto momentas. Jaunasis 
šaulys prisiekė sau mintyse, kad tokie dalykai daugiau niekada nepa- 
sikartos, net jeigu jis pragyvens tūkstantį metų. 

iandieną, vietoj įprasto kaklaraiščio, Lengilas ryšėjo skarelę, už- 
tat jo švarką Rolandui teko regėti ir anksčiau, per šventinį mero po- 
kylį, įvykusį prieš daugelį savaičių. Šalia stypsojo susijaudinęs, pasi- 
pūtęs Herkas Eiveris. 

- Berniukai, - prabilo šerifas, - Jūs pažeidėte feodo įstatymus. 
Esate kaltinami išdavyste ir žmogžudyste. 

- Ką gi mes nužudėme? - švelniai paklausė Alenas. 

Vienas iš vyriškių prunkštelėjo, tik neaišku, kas sukėlė jam juoką 
- nuostaba arba jaunuoliams jaučiama panieka. 

- Patys žinote. Merą ir jo kanclerį, - atsakė Eiveris. - Taigi... 

- Kodėl jūs taip elgiatės? - smalsiai pasiteiravo Rolandas nu- 
kreipdamas žvilgsnį į Lengilą. - Medžisas - jūsų gimtieji namai. Man 
teko garbė pamatyti jūsų tėvų kapavietes. Kodėl jūs griaunate savo 
namus? 

- Aš neturiu laiko pliaukšti nesąmones, - atrėžė Lengilas ir pakė- 
lė akis virš Rolando pečių. - Alvaresai! Atvesk jo arklį! Manau, to- 
kie šaunūs raiteliai, kaip šie berniukai, galės joti surakintomis ranko- 
mis... 

- Prašau atsakyti, - nutraukė jį Rolandas. - Kam slėpti, pone 
Lengilai? Čia atvyko tiktai jūsų draugai. Pašalinių nėra. Kodėl taip 

elgiatės? Nejau išprievartautumėte savo motiną, aptikęs ją miegančią 
su užversta aukštyn suknele? 

Lengilo lūpos sutrūkčiojo iš pasibjaurėjimo. Atsisukęs į Eiverį se- 
nasis rančeris tarstelėjo: 

- Gileade juos išmokė malti liežuviu, ar ne? 

Šerifas žengė prie surakinto jaunojo šaulio iškėlęs šautuvo buožę: 

- Tuojau jis sužinos, kaip reikia kalbėti su garbingais vyrais. Iš- 
taškysiu jo smegenis, tik paliepk, Frenai! 

Lengilas sustabdė jį pavargusio žmogaus mostu. 

- Nebūk kvailys. Aš nenoriu versti jo ant balno, nebent tektų ga- 
benti atgal lavoną. 

Eiveris nuleido ginklą. Senasis rančeris pažvelgė į Rolandą. 

- Tu neišgyvensi tiek, kad pasinaudotum mano patarimu, Dibor- 
nai, bet vis vien išklausyk, ką pasakysiu: šiame pasaulyje labiau ap- 
simoka glaustis prie laimėtojų. Ir žinoti, kaip pučia vėjas, kad nepra- 
leistum momento, kai jis pakeis kryptį. 

- Tu pamiršai savo tėvo veidą, apgailėtinas kirmine, - garsiai pra- 
tarė Ketbertas. 

Vaikino žodžiai paveikė Lengilą stipriau negu Rolando pastaba 
apie motiną - nugairinti raukšlėti skruostai staiga nusidažė raudoniu. 

- Sodinkite juos ant žirgų! - užriaumojo jis. - Noriu, kad ne vėliau 
kaip po valandos jie tupėtų kameroje! 


5 

Rolandą taip energingai užkėlė ant Eikliojo, kad jis vos nenuvirto 
ant žemės per kitą šoną. Laimė, vaikiną spėjo prilaikyti Deivas Holis. 
Įkišdamas šaulio koją į balnakilpę šerifo padėjėjas nervingai šyptelė- 
jo. 

- Man labai nemalonu tave čia matyti, - niūriai pasakė Rolandas. 

- Man labai nemalonu čia būti, - atsakė Deivas. - Jeigu jau atvy- 
kote į Hambrį žudyti, galėjote padaryti tai anksčiau. O tavo draugui 
nederėjo elgtis arogantiškai ir palikti savo vizitinės kortelės. - Jis link- 
telėjo į Ketberto pusę. 

Rolandas neturėjo nė menkiausio supratimo, apie ką šneka šeri- 
fo pavaduotojas, tačiau tai neturėjo didelės reikšmės. Vis tiek nė vie- 
nas iš šitų vyrų, įskaitant ir Deivą, netikėjo, kad Aljanso pasiuntiniai 
susitepė rankas krauju. Galbūt patikės vėliau, po kelių dešimtmečių, 
ir pasakos vaikams bei anūkams apie didingą dieną, kai jie suėmė iš- 
davikus. 

Šaulys spūstelėjo keliais Eikliojo šonus, kad pasuktų žirgą, ir su- 

sidūrė akis į akį su Džonu, kuris buvo užsimaukšlinęs paprastą galvijų 
augintojo skrybėlę, vilkėjo seną pilką apsiaustą, sėdėjo raitas ant 
kresno eržilo tarp “K juostos" kiemo ir takelio, vedančio link Didžiojo 
Trakto. Prie dešiniojo kelio iš dėklo kyšojo šautuvas. Po kairiuoju 
atverstu apsiausto skvernu matėsi revolverio rankena. Ant Džono pe- 
čių krito palaidi žili plaukai. 

Jis kilstelėjo skrybėlę mandagiai pasisveikindamas su Rolandu. 

- Reiškiu pagarbą. Kaip vaikai, kuriems dar pienas nuo lūpų ne- 
nudžiūvo, jūs žaidėte puikiai. 

- Seni, tu pernelyg ilgai gyvenai, - atiliepė šaulys. 

Džonas nusišypsojo. 

- Tau magėtų ištaisyti šią klaidą, ar ne? - jis šovė žvilgsniu į 
Lengilą. - Surink jų žaisliukus, Frenai. Nepamiršk peilių. Berniukai 
turi revolverius, tačiau prie savęs jų nelaiko. Nieko baisaus, aš žinau, 
kur paslėpti ginklai. Taip pat paimk linksmuolio timpą. Ne taip seniai 
jis vos nenušniojo Rojui galvos. 

- Kalbate apie tą raudonplaukį? - pasitikslino Ketbertas. Jo žir- 
gui neramiai trypčiojant, vaikinas lingavo į šonus tarsi cirke vaidinan- 
tis raitelis. - Tas tipelis nebūtų pasigedęs savo galvos. Gal kiaušų, bet 
tikrai ne galvos. 
renka strėles ir paima Rolando lanką, vėliau nutraukia timpą nuo 
Ketberto diržo, kartu su dėklu, kurį jis pats pasigamino. Rolandas ži- 
nojo, kad Rojus pasielgė teisingai nebandęs Berto kantrybės - bičiulis 
galėjo nupilti paukščio sparną, net jei nuo taikinio jį skirdavo šešias- 
dešimt jardų. Šerifo pavaduotojas Bridžeris nutraukė kapšelį su plie- 
niniais rutuliukais, kabantį vaikinui prie kairiojo šono. 

Vykstant nuginklavimo procedūrai, Džonas draugiškai nusišypso- 
jo Rolandui. 

- Koks tavo tikras vardas, vyruti? Prisipažink, nebijok. Mudu abu 
žinome, kad ant šito gražuolio joji paskutinį kartą. 

Rolandas nieko neatsakė. Pakėlęs antakius Lengilas nudelbė di- 
dįjį karstų medžiotoją. Šis patraukė pečiais ir kryptelėjo galva į mies- 
to pusę. Senasis rančeris sulinksėjo, dūrė pirštu jaunuoliui į šoną. 

- Keliaujame. 

Šaulys spūstelėjo Eikliojo šonus, ir žirgas nurisnojo link Džono. 
Staiga Rolandui šis tas paaiškėjo. Kaip paprastai, veikiant intuicijai, 
supratimas išniro iš niekur: vieną sekundę jis visiškai nieko nesusi- 
gaudė, o kitą akimirką atsiskleidė tiesa. 


137 


- Kas tave ištrėmė į vakarus? - paklausė jis prajodamas pro Džo- 
ną. - Tai ne Korto darbas - tu per senas. Jo tėvo? 

Nuobodulio išraiška išgaravo iš didžiojo karstų medžiotojo fizio- 
nomijos lyg jos nė nebūtų buvusios. Kuriam laikui žilaplaukis senis 
virto vaikiščiu: pritrenktu, sugėdintu, įskaudintu. 

- Taip, Korto tėvas - tai išduoda tavo akys. Dabar tu esi čia, 
Švariosios jūros pakrantėje... tiksliau sakant, ištremtas į vakarus. To- 
kio žmogaus, kaip tu, siela niekada nepaliks vakarų. 

Džono revolveris taip žaibiškai atsidūrė jo rankoje, kad judesį 
įstengė užfiksuoti tiktai ypač skvarbus Rolando žvilgsnis. Už nugaros 
nuvilnijo pagarbus vyrų murmesys. 

- Nekvailiok, Džonai! - suurzgė Lengilas. - Negi žudysi berniūkš- 
čius po to, kai mes tiek laiko sugaišome rengdami jiems pasalą? 

Regis, senis nieko negirdėjo. Jo akys išsprogo, siauralūpės bur- 
nos krašteliai virpčiojo. 

- Galvok, ką šneki, Vilai Dibornai, - sukrenkštė didysis karstų 
medžiotojas. - Patarčiau prikąsti liežuvį. Mano revolverio gaidukas 
tik ir laukia kol jį nuspausiu. 

- Tuomet nušauk mane. - Rolandas pakėlė galvą ir įsmeigė akis 
į Džoną. - Šauk, kirmine. Šauk, nevykėli. Tu vis vien liksi gyventi ir 
mirti tremtyje. 

Sekundės dalį jis neabejojo, kad Džonas išties paleis kulką; vai- 
kinas pajuto mirties dvelksmą ir susitaikė su neišvengiama lemtimi, 
kurios nusipelno kiekvienas, taip gėdingai pakliuvęs į spąstus. Tuo 
momentu negalvojo apie Siuzeną. Viskas aplinkui sustingo. Kalbos 
nutyko. Susirėmimą stebinčių vyrų šešėliai tapo miglotais kontūrais, 
įsispaudusiais purvo sluoksnyje. 

Džonas ūmai atleido gaiduką ir įsikišo revolverį į dėklą. 

- Nugabenkite juos į miestą, pasodinkite į kalėjimą, - pasakė jis 
Lengilui. - Noriu, kad nuo jų galvų nenukristų nė vienas plaukelis. Jei 
aš susilaikiau nenužudęs šito pienburnio, jūs taip pat nemėginkite su- 
žeisti kitų. O dabar - į kelią. 

- Judėkite. - Lengilo balsas akivaizdžiai pasikeitė. Iš jo išnyko ap- 
simestinis valdingumas. Berods, žmogus pagaliau suvokė (per vėlai) 
dalyvaująs žaidime, kuriame statomos pernelyg didelės sumos. 

Jiems nujojus, Rolandas paskutinį sykį atsisuko. Šaltose jaunuolio 
akyse atsispindinti panieka skaudino Džoną labiau nei rimbo smūgiai, 
prieš daugybę metų Garlane nusėję randais jo nugarą. 

Kai visa kompanija dingo iš akiračio, Džonas grįžo į baraką, nu- 
plėšė lentas, po kuriomis tūnojo ginklai ir aptiko du pistoletus. Pora 
šešiašūvių revolverių su tamsiomis buožėmis - suprantama, priklau- 
sančių Dibornui - buvo pranykę. 

Tu esi ištremtas į vakarus. Tokio žmogaus, kaip tu, siela 
niekada nepaliks vakarų. Tu vis vien liksi gyventi ir mirti trem- 
tyje. 

Džonas išardė pistoletus, kuriuos Ketbertas ir Alenas buvo atsi- 
vežę iš rytų. Beje, pastarajam nė sykio neteko šaudyti iš savo ginklo, 
neskaitant keletą kartų per pratybas. Lauke senis išmėtė atskiras re- 
volverių dalis į visas puses. Svaidė jas iš visų jėgų tarsi mėgindamas 
išmesti iš galvos atšiaurų žvilgsnį, atsikratyti stingdančios nuostabos, 
patirtos po Rolando žodžių. Džonas manė savo paslaptį nusinešiąs į 
kapus. Rojus su Klėjumi veikiausiai kažką įtarė, tačiau nieko tikro jie 
nežinojo. 

Dar nenusileidus saulei, visame Medžise pasklis gandai, kad El- 
dredas Džonas, žilaplaukis mero asmens sargybinis su karstu, ištatui- 
ruotu ant rankos, tėra nevykėlis šaulys. 

Tu vis vien liksi gyventi ir mirti tremtyje. 

- Galbūt, - sumurmėjo jis žvelgdamas į rančos nuodėgulius nieko 
nematančiomis akimis. - Bet aš gyvensiu ilgiau už tave, jaunasis Di- 
bomai, o kai iškeliausiu anapilin, tavo kaulai jau seniai bus sudūlėję 
po žeme. 

Džonas šoko ant balno, apsuko žirgą, įnirtingai timptelėjo vadeles 
ir nušuoliavo į Citgą, kur jo turėjo laukti Rojus su Klėjumi. Arklys lė- 
kė kaip vėjas, tačiau Rolando akys nepaliko jo ramybėje. 


7 

- Kelkis! Kelkis, mamute! Kelkis! Kelkis! 

Žodžiai skambėjo kažkur tolumoje, matyt pasiekdami ją tamsoje 
su magiškų kerų pagalba. Netgi tada, kai pečius ėmė purtyti negai- 
lestinga ranka, ir Siuzena suprato privalanti atsibusti, jai prisireikė 
nemažai pastangų, kad galėtų praplėšti akis. 

Jau kelintą savaitę jai niekaip nesisekė normaliai išsimiegoti, todėl 
mergina nesitikėjo, kad sugebės užsnūsti šią, paskutinę naktį. Ji ilgą 
laiką vartėsi prabangiame “Jūros pakrantės“ miegamajame nesudė- 
dama bluosto, kankinama įvairių minčių. Naktiniai marškiniai užsirietė 

aukštyn iki juosmens ir susiglamžė. Galų gale neapsikentusi ji šoko iš 
lovos, nušveitė tuos nekenčiamus naktinius į kampą ir atsigulė į lovą 
nuoga. 

Kaip paaiškėjo, miegoti trukdė prie kūno prigludęs šilkas. Siuzena 
beveik akimirksniu nusmigo. Būtent nusmigo: paniro į juodą tuštumą, 
į kurią neįsiskverbdavo jokie sapnai. 

Dabar į sąmonę prasismelkė tas įkyrus balsas. Kūną kratė įkyri 
ranka, taip stipriai, kad jos galva ritinėjosi ant pagalvės it kamuoliu- 
kas. Siuzena nušliaužė į lovos pakraštį, pritraukė kelius prie krūtinės, 
protestuodama kažką suvebleno, tačiau ranka neketino pasiduoti. 
Kaip ir atkaklūs raginimai. 

- Kelkis, mamute! Kelkis! Vardan Vėžlio ir Lokio, kelkis! 

Tai Marijos balsas. Siuzena iš pradžių jos neatpažino, nes, spren- 
džiant iš šūksnių, tarnaitė buvo labai susijaudinusi ir išsigandusi, kaip 
niekada anksčiau. Ji vos nerėkė apimta isterijos. 

Siuzena atsisėdo. Pamažu brendant iš gilaus miego liūno, mergi- 
nai pasidingojo, kad ji negali pajudėti. Nukritęs apklotas apnuogino 
krūtis, tačiau ji tepajėgė pridengti spenelius pirštų galiukais. 

Visų pirma nustebino ryški, pro langus plūstanti šviesa. Netrukus 
Siuzena suvokė, kur šuo pakastas: jai dar neteko taip ilgai užsigulėti 
lovoje. O dievai, jau dešimta valanda, gal net daugiau. 

Visų antra... iš pirmojo aukšto atsklido veriantys riksmai. Pa- 
prastai, mero rūmuose rytais viešpataudavo tyla, kurią iki vidurdienio 
nutraukdavo tiktai vagueros, vedantys pasivaikščioti arklius, kiemą 
tvarkančio Migelio šluotos šiurenimas ir nuolatinis bangų ošimas. Šį 
rytą aidėjo šūksniai, prakeiksmai, šuoliuojančių žirgų trepsėjimas, 
protarpiais nugriaudėjantis keistas, kapotas juokas. Už kambario sie- 
nų dėjosi kažkas nesuprantamo: Siuzena girdėjo, kaip koridoriuje bil- 
da žingsniai. 

Visgi labiausiai apstulbino Marija, jos papilkėjęs veidas ir nešu- 
kuoti, išsidarkę plaukai. Siuzena visada manė, kad pasirūpinti savo 
išvaizda jai būtų galėjęs sutrukdyti tiktai žemės drebėjimas. 

- Marija, kas atsitiko? 

- Privalai dingti iš čia, mamute. “Jūros pakrantėje" nesaugu. 
Verčiau grįžk namo. Nepamačiusi tavęs galvojau, kad jau išbėgai. 
Giliam miegui pasirinkai netinkamą dieną. 

- Dingti? - ji lėtai užsitraukė apklotą iki nosies ir išplėtė akis. - 
Ką turi omenyje? 

- Pro vidinį kiemą. - Marija išplėšė antklodę Siuzenai iš rankų 
apnuogindama ją iki kulkšnių. - Kaip anksčiau. Paskubėk, panele, 

paskubėk! Apsirenk ir bėk! Tie berniukai suimti, bet jie gali turėti 
draugų. Kas bus, jeigu sugrįžę jie pasikėsins ir į tavo gyvybę? 

Stodamasi Siuzena pajuto, kad kojas apleido visos jėgos. Jai vėl 
teko prisėsti. 

- Berniukai? - sušnibždėjo mergina. - Kokie žudė berniukai? Ko- 
kie žudė berniukai? 

Klausimas aiškiai prasilenkė su gramatinėmis taisyklėmis, bet 
Marija suprato jo reikšmę. 

- Dibornas ir jo bendrai. 

- Ką gi jie užmušė? 

- Merą ir kanclerį. - Ji pažvelgė į Siuzeną su užuojauta. - O da- 
bar kelkis ir bėk. Šitoje vietoje visi išsikraustė iš proto. 

- Jie negalėjo to padaryti! - sušuko mergina vos nepridurdama: 
jų planas ne toks. 

- Kad ir kaip ten būtų, ponas Torinas ir ponas Raimeris negyvi. 
- Iš apačios vėl nuskardėjo riksmai, kažkas supokšėjo - rodos, ne pe- 
tarda. Tarnaitė skubiai pažvelgė pro langą, paskui švystelėjo Siuzenai 
drabužius. - Mero akys išpjautos. 

- Tai ne jų darbas, Marija! Aš juos pažįstu... 

- Aš nieko apie juos nežinau ir nenoriu žinoti... man labiau rūpi 
tu. Apsirenk ir spruk. Kuo greičiau. 

- Kas jiems atsitiko? - Siuzenos galvoje šmėkštelėjo siaubinga 
mintis, ir ji pašoko ant kojų išbarstydama drabužius. Stvėrė tarnaitės 
pečius. - Jų nenužudė? - mergina papurtė Mariją. - Pasakyk, kad jų 
nenužudė! 

- Manau, kad ne. Aš prisiklausiau įvairiausių gandų, tačiau, kiek 
suprantu, jie patupdyti į kalėjimą ir... 

Marija užsikirto nuleisdama akis. Nevalingai nukrypęs žvilgsnis ir 
lauke įsismarkavęs triukšmas pasakė daugiau nei reikėjo. Jie dar gy- 
vi. Vis dėlto vertėtų neužmiršti, kad Hartą Toriną, kilusį iš senos šei- 
mos, visi mylėjo. Tuo tarpu Rolandas, Ketbertas ir Alenas buvo 
svetimšaliai. 

Jie dar gyvi... bet rytoj įvyks Pjūties mugė, o rytojaus vakarą už- 
siliepsnos šventinis laužas. 

Siuzena puolė karštligiškai vilktis drabužius. 


8 

Reinoldsas praleido Džono draugijoje daugiau laiko nei Depeipas, 
todėl jam pakako žvilgtelėti į vienišą raitelį, jojantį pro naftos gręžimo 
bokštelius, kad atsisukęs perspėtų partnerį: 

- Pasistenk neuždavinėti kvailų klausimą - šiandieną jis nekaip 
nusiteikęs. 

- Iš kur žinai? 

- Tai neturi reikšmės. Tiesiog neaušink veltui savo sušiktų nas- 
rų. 

Džonas sustojo šalia savo sėbrų, sukritęs balne, išblyškęs ir sų- 
simąstęs. Nepaisydamas Reinoldso patarimo, Rojus Depeipas pasi- 
teiravo: 

- Eldredai, ar tu gerai jautiesi? 

- Kas šiais laikais galėtų pasigirti, kad gerai jaučiasi? - atšovė 
Džonas ir vėl nutilo. Už jo nugaros girgždėjo tebeveikiantys Citgo 
siurbliai. 

Po kurio laiko senis truputį išsitiesė, atstatė pečius. 

- Vaikiščiai narvelyje. Liepiau Lengilui ir Eiveriui paleisti aukštyn 
dvi kulkas, jei kas atsitiktų, bet iki šiol negirdėjau jokių šūvių. 

- Mes taip pat ničnieko negirdėjome, Eldredai, - energingai pati- 
kino Depeipas. 

Džonas piktai susiraukė. 

- Ko kito tikėjaisi, kai aplinkui toks triukšmas? Mulkis! 

Depeipas prikando lūpą, pasilenkęs ėmė krapštyti atsisegusią kai- 
riąją balnakilpę. 

- Ar jus kas nors matė? - paklausė senis. - Ryte, kai išsiuntėte 
Raimerį su Torinu į laukymę? Ar jus galėjo kas pastebėti? 

Reinoldsas pakratė galvą. 

- Darbas atliktas švariai. 

Džonas linktelėjo, tarsi ši tema jo daugiau nedomintų, po to atsi- 
suko į naftos lauką ir aprūdijusius gręžimo bokštus. 

- Galbūt žmonės sako tiesą, - burbtelėjo jis sau po nosimi. - Gal- 
būt Protėviai tikrai buvo nelabieji. - Senis vėl nužvelgė savo bendra- 
žygius. - Ką gi, dabar mes esame šėtonai, ar ne, Klėjau? 

- Kaip pasakysi, Eldredai. 

- Sakau, ką galvoju. Mes esame šėtonai, ir, vardan visų dievų, 
privalome atitinkamai elgtis. Kaip dėl Kvinto ir kitų vyrų? - jis pakrei- 
pė galvą į medžiais apaugusį šlaitą. 

- Tebesėdi pasaloje, laukia tavo įsakymų, - atsiliepė Reinoldsas. 

- Tegul keliauja namo. - Džonas pervėrė Klėjų niauriu žvilgsniu. 
- Labai norėčiau rytoj pačirškinti fakelu to nuokrušos Diborno pė- 
das. Jei ne Lengilas, būčiau jį nudobęs “K juostoje". Tą sumautą šik- 
nių. 

Sulig kiekvienu žodžiu senio veidas vis labiau niaukėsi, tarytum 
užtemdytas storu audros debesų sluoksniu. Pasitaisęs balnakilpę De- 
peipas nervingai dėbtelėjo į Reinoldsą. Tas nesureagavo. Kokia pras- 
mė? Jei Eldredas pakvaiš (o Klėjui ne sykį teko regėti, kaip vadeiva 
praranda pusiausvyrą), jiems nepavyks išvengti žūties. 

- Eldredai, mums dar liko daug darbų. 

Reinoldsas kalbėjo tyliai, bet jo balsas privertė sukrusti Džoną, 
kuris pakabino savo skrybėlę ant balno gugos, tarytum šis būtų kab- 
liukas, ir nejučia perbraukė pirštais plaukus. 

- Teisingai... darbų liko su kaupu. Tegul Kvinto žmonės atsiveda 
jaučius ir nugabena paskutines dvi pilnas cisternas prie Pakaruoklių 
uolos. Krovinį saugos jis pats ir dar keturi vyrai. Visi kiti gali drožti 
namo. 

Reinoldso nuomone, Džonas pakankamai atlėgo, kad būtų galima 
jam užduoti svarbesnius klausimus. 

- Kada pasirodys likusieji Latigo kareiviai? 

- Kareiviai? - senis prunkštelėjo. - Kur gi ne! Latigo berniukai 
atjos prie uolos vidurnaktį, dideliam kojotų ir laukinių šunų džiaugs- 
mui mosikuodami vėliavėlėmis. Jie lydės cisternas, todėl į kelią turėtų 
pajudėti dešimtą ryto, bet guldau galvą, jog tie suskiai prabimbinės 
apylinkėse kiaurą dieną. Gerai bent tiek, kad mums neprireiks jų pa- 
galbos. Mes viską kontroliuojame. Dabar šuoliuokite pas Kvintą, iš- 
aiškinkite, ką jo žmonės turės daryti, ir kuo skubiau grįžkite atgal. 

Džonas pažiūrėjo į kalvas, iškilusias šiaurės vakarų pusėje. 

- Mums liko dar vienas nebaigtas reikalas. Anksčiau pradėję, 
greičiau baigsime, vyručiai. Aš nekantrauju sulaukti momento, kai ga- 
lėsiu nusipurtyti sumauto Medžiso dulkes nuo skrybėlės ir batų. Ma- 
ne jau pykina nuo vietinio klimato. 


9 

Keturiasdešimtmetė Tereza Marija Doloresa O'Šaiven, apkūni, 
simpatiška, keturių vaikų motina, linksmuolio vaguero Piterio žmona, 
prekiaudavo žemutinėje turgavietėje kilimėliais ir audiniais. Pas Te- 
rezą O'Šaiven užsakymai plaukdavo net iš “Jūros pakrantės“, todėl 
jos šeima gyveno viskuo apsirūpinusi. Piteris plušėjo rančoje, tačiau 
kitoje realybėje O'Šaivenų klanas būtų priklausęs viduriniajam 
sluoksniui. Vyriausi du vaikai jau buvo užaugę ir išvykę iš feodo. 
Metų Pabaigoje trečiasis sūnus vylėsi susituokti su savo mylimąja. Ir 
tik jauniausios atžalos manymu, mama protarpiais elgdavosi keistai; 

visgi net ir ji nenutuokė, jog Tereza svyruoja ant beprotystės prara- 
jos pakraščio. 

Netrukus, pagalvojo Rėja, godžiai spoksodama į rutulį, netrukus 
prasidės. Bet pirmiausia ji turi atsikratyti savo mergše. 

Pjūties išvakarėse vaikai neidavo į mokyklą, mugės palapinės at- 
sidarydavo tiktai kelioms valandoms per dieną, todėl Tereza paprašė 
dukters nunešti kaimynei pyragą. Tiesa, Rėja negirdėjo, apie ką jos 
kalba, užtat matė, kaip užmaudama megztą kepurėlę ant dukters pa- 
kaušio moteris kažką ilgai aiškina. Matyt kaimynė gyveno ganėtinai 
toli: Terezai Marijai Doloresai O'Šaiven reikėjo laiko. Dideliame na- 
me netrūko kampų, kuriuos būtina švariai išvalyti. 

Ragana sukikeno; juoką pakeitė duslus kosulys. Į prietemą nulin- 
dęs Smirdalius pakėlė snukį ir įsistebeilijo į šeimininkę. Nors ir nepri- 
mindamas skeleto, kaip Rėja, katinas atrodė kur kas liesesnis nei 
anksčiau. 

Išlydėta į prieangį su pyragu užantyje mergaitė stabtelėjo ir, prieš 
užsitrenkiant durims, spėjo apdovanoti motiną susirūpinusiu žvilgsniu. 

- Nagi! - sukvarkė Rėja. - Tavęs laukia kampai! Klaupkis, mo- 
terie, ir imkis darbo! 

Tereza žengė prie lango. Įsitikinusi, kad duktė uždarė vartelius 
ir nužingsniavo Pagrindine gatve, ji grįžo į virtuvę. Šalia stalo sustojo, 
užsisvajojusiomis akimis žvelgdama į tuštumą. 

- Netempk gumos! - sugriežė dantimis ragana. Ji daugiau nema- 
tė apšnerkštos lūšnos, nejautė nuo kūno trenkiančio gaižaus dvoko. 
Visa savo esybe nugrimzdo į Burtininko Vaivorykštės dalelę, atsidū- 
rė šalia Terezos O'Šaiven, kurios namelio kampai buvo švariausi vi- 
same Medžise. Gal ir visame Viduriniajame pasaulyje. 

- Paskubėk, moterie! - sustūgo Rėja - Griebkis ruošos! 

Tarytum išgirdusi raginimą Tereza atsegė chalato sagas, nusiren- 
gė ir tvarkingai padėjo rūbus ant kėdės. Pasikėlusi švarių apatinių pa- 
durkas žengė prie sienų kampo ir atsiklaupė ant keturių. 

- Nagi, mano širdele! - kvatodama ir kosėdama Rėja išspjovė 
skreplių gniužulą. - Parodyk, ką sugebi, šliundra! 

Tereza O'Šaiven ištempė kaklą, iškišo liežuvį, pradėjo laižyti 
kampą, savo išvaizda panėšėdama į Smirdalių, lakantį pieną. Ragana 
supliaukšėjo delnu per kelį, spigiai ūkčiodama, iš juoko paraudonavu- 
si. O taip, jai patiko stebėti Terezą, kuri ištisas valandas šliaužiojo ke- 
turpėsčia iškėlusi aukštyn storą pasturgalį, lyžčiodama namo kampus, 

turbūt melsdama kažkokio idiotiško dievo - tikrai ne žmogaus Jėzaus 
- atleidimo už velniai žino kokias nuodėmes. Kartais, į liežuvį įstrigus 
pašinui, ji atsistodavo, kad išspjautų į kriauklę kraują. Iki šiol nuojauta, 
kuždanti apie grįžtančius šeimos narius, dar nė sykio nebuvo apgavu- 
si, ir moteris visada spėdavo apsirengti, tačiau Rėja numanė, kad 
anksčiau ar vėliau, kai manija galutinai apsuks Terezos galvą, šeimy- 
niškiai užklups ją, maklinėjančią keturiom po kambarius. Gal net 
šiandieną, jei mažoji mergaitė atbėgs namo norėdama gauti vieną ki- 
tą monetą kišenpinigių. Kiek bus juoko, kai ji pamatys pusnuogę mo- 
tiną, įnirtingai dorojančią liežuviu visus nešvarumus! Kaip Rėja geidė 
išvysti tokį vaizdelį. Kaip jai magėjo... 

Staiga Tereza O'Šaiven išnyko. Kartu su kotedžo kambariu. 
Viskas pradingo, išgaravo rožinės šviesos migloje. Kristalas nuvylė 
ją pirmą kartą per daugelį savaičių. 

Rėja sugriebė jį savo gembėtais ilganagiais pirštais ir stipriai pa- 
kratė. 

- Kas darosi su tavimi, šėtono išpera? Kas darosi? 

Stiklinis rutulys buvo sunkus, o raganos jėgos - pastebimai išse- 
kusios. Smarkiai papurtytas jis užsimojo išslysti iš rankų. Drebėda- 
ma Rėja prispaudė kristalą prie savo nukarusių krūtų. 

- Ne, ne, branguti, - sukrankė ji. - Nušvisk tada, kai pats panorė- 
si. Rėja truputį susinervino, bet dabar atgavo savitvardą. Ji nenorėjo 
tavęs išmesti, garbės žodis... 

Užsikirtusi ragana pakreipė galvą ir įtempė klausą. Atjoja žirgai. 
Sprendžiant iš kanopų garso, trys raiteliai. Jie atslinko paslapčia, kai 
Rėjos dėmesį buvo prikaustę visai kiti dalykai. 

Berniukai? Prakeikti pienburniai? 

Ragana vėl priglaudė kristalą prie krūtinės, išvertusi akis, liežuviu 
drėkindama lūpas. Pro plonas rankas skverbėsi rožinis spindesys, ap- 
šviesdamas tamsius gležnus kaulus. 

- Rėja! Rėja iš Kioso kalvos! 

Ne, ne berniukai. 

- Išeik ir atnešk tai, ką mes davėme tau pasaugoti! 

Daug blogiau. 

- Farsonas nori susigrąžinti savo nuosavybę! Mes privalome ją 
atsiimti! 

Ne vaikiščiai, o didieji karstų medžiotojai. 

- Niekada, senas susmirdęs šmiki, - suurzgė ji. - Tu niekada 

neatgausi kristalo. - Šaudydama akimis į pakampes, krūpčiodama, 
susivėlusi ji priminė ligotą, grobuonių puolamą kojotą. 

Ragana nuleido akis ir nevalingai sužvigo. Užgeso netgi rožinis 
švytėjimas. Rutulys tapo juodas kaip kaukolės akiduobė. 


10 

Iš trobesio išsiveržė klyksmas. 

Išpūtęs akis Depeipas atsisuko į Džoną. Jo oda pašiurpo. Šaižus 
garsas neturėjo nieko bendro su žmogišku balsu. 

- Rėja! - vėl sušuko Džonas. - Atnešk man rutulį! Aš nežadu 
tuščiai švaistyti laiko žaidimams! 

Atsilapojus lūšnos durims, Reinoldsas ir Depeipas griebėsi už 
pistoletų rankenų. Į prieangį išlindo sena kriošena, prisimerkusi, apa- 
kinta skaisčios saulės, tarsi būtybė, visą savo gyvenimą praleidusi 
oloje. Ji laikė mylimiausią Džono Farsono žaisliuką iškėlusi aukštai 
virš galvos. Kieme riogsojo užtektinai akmens luitų, į kuriuos ji galėjo 
nušveisti magišką kristalą. Net jei ragana nepataikytų, stiklas vis 
vien suskeldėtų atsitrenkęs į žemę. 

Džonas suprato, kad įvykiai gali susiklostyti nepalankia kryptimi 
- kai kuriems Žmonėms tiesiog neįmanoma grasinti. Jis sutelkė visą 
dėmesį į Aljanso pasiuntinukus (argi ne ironiška, kad juos pavyko taip 
lengvai sudoroti?) ir nė neįsivaizdavo, jog su šia užduoties dalimi kils 
nenumatytų problemų. Kimba Raimeris, pasiūlęs Rėją Merlino Vai- 
vorykštės sergėtojos vaidmeniui, jau išlydėtas į dausas, todėl visos 
kaltės jam niekaip nesuversi. 

Tą pačią akimirką, kai senis pagalvojo, kad jie iki kaklo nugrimz- 
do į vakarinių kraštų mėšlą, Depeipas atlaužė revolverio gaiduką, 
tarsi užsimanęs dar labiau viską sugadinti. 

- Paslėpk ginklą, idiote! - suurzgė jis. 

- Tik pažiūrėk į ją! - kone sudejavo Depeipas. - Pažiūrėk į ją, 
Eldredai! 

Džonas regėjimu nesiskundė. Padaras su juoda suknele, vaikš- 
čiojantis skeletas, buvo apsivyniojęs aplink kaklą pūvančios gyvatės 
dvėselieną. Ant senės pakaušio styrojo vos keli plaukeliai - visi kiti 
paprasčiausiai iškrito. Skruostuose ir kaktoje žiojėjo opos, o kairiaja- 
me burnos krašte raudonavo žymė, panaši į voro įkandimą. Matyt 
skorbutas, pamanė Džonas, tačiau nekvaršino sau galvos spėlionė- 
mis. Jam labiausiai rūpėjo stiklinis rutulys, gniaužiamas merdėjančios 
raganos naguose. 

Skaisti saulė taip spigino, kad Rėja nepastebėjo į save nukreiptų 
pistoletų. Kai akyse prašviesėjo, Depeipas jau buvo paslėpęs šau- 
dyklę. Ji nužvelgė priešais išsirikiavusius vyrus - akiniuotį raudon- 
plaukį, tipelį su apsiaustu, žilaplaukį Džoną - ir dusliai sukrenkštė ne- 
va nusijuokdama. Negi ji išties jų bijojo, tų galingųjų karstų medžioto- 
jų? Greičiausiai. Bet kodėl? Juk tai vyrai, paprasti vyrai, iš kurių ji ty- 
čiojosi visą savo gyvenimą. Na, žinoma, jie neabejojo turį savo ran- 
kose valdžią. Viduriniajame pasaulyje niekas nekaltindavo kitų, esą 
tie užmiršo savo motinos veidą. Ir vis dėlto vyriškos giminė atstovai 
- tikri žiopliai, kuriems liūdna daina išspaudžia ašarą, nuogų krūtų 
vaizdas aptemdo protą, o įsitikinimas savo stiprybe ir išmintimi tiktai 
pagelbėja moteriai jais manipuliuoti. 

Magiškame kristale juoduojanti tamsa, kad ir kaip Rėja jos ne- 
kentė, padėjo senei atsikratyti nereikalingų minčių. 

- Džonai! - suriko ji. - Eldredai Džonai! 

- Aš čia, senoji motina, - atsakė jis. - Ilgų dienų ir malonių naktų. 

- Užtenka seilionių, tam nėra laiko. - Ji žengė keturis žingsnius ir 
sustojo, vis dar iškėlusi virš galvos kristalą. Pažvelgė į akmens luitą, 
dunksantį tarp piktžolių, vėl dirstelėjo į Džoną. Šis suprato nebylią 
užuominą. 

- Ko nori? - paklausė senis. 

- Rutulys pajuodavo. Anksčiau visada švytėjo rožine spalva, net 
jei nieko įdomaus nerodydavo. Tačiau pasigirdus tavo balsui, jis iš 
karto aptemo. Kristalas atsisako sugrįžti pas tave. 

- Tai ne mano reikalas, aš privalau įvykdyti įsakymą, - švelniai ir 
taikingai pastebėjo Džonas. Beveik tokiu pačiu tonu, kaip gulėdamas 
lovoje su Korala. - Pamąstyk minutėlę, ir tu suprasi mano padėtį. Jo 
nori Farsonas. Kas aš toks, kad priešinčiaus žmogui, kuris taps galin- 
giausiu visame Viduriniajame pasaulyje, kai kitais metais patekės 
Demono mėnulis? Jei grįšiu tuščiomis rankomis ir pasakysiu, esą Rė- 
ja iš Kioso kalvos nesutiko atiduoti kristalo, man nušnios nuo pečių 
galvą. | 

- Jei grįši tuščiomis rankomis ir pasakysi, kad aš sudaužiau rutulį 
į tavo šlykščią fizionomiją, taip pat galėsi atsisveikinti su gyvybe, - at- 
šovė Rėja. Iš arti aiškiai buvo matyti, kokia ji ligota. Virš retų plaukų 
kuokštelių grėsmingai drebėjo prakeiktas kristalas. Aišku kaip dieną, 
kad ragana neįstengs jo ilgai išlaikyti. Po minutės kitos įvyks trage- 

dija. Džonas pajuto, kaip nuo kaktos nuvarvėjo šalto prakaito lašai. 

- Teisingai, senoji motina. Žinant, jog man vis vien tektų mirti, aš 
mielai parodyčiau Farsonui savo problemų priežastis. Tai yra, tave, 
brangute. 

Ji dar sykį sukvarkė, šiuo garsu pakeisdama įprastą juoką, ir link- 
telėjo. 

- Šiaip ar taip, Farsonui manęs reikia. Rutulys surado savo šei- 
mininkę. Štai, kodėl jis aptemo, nuskambėjus tavo balsui. 

Džonas paklausė savęs, kiek kitų nelaimėlių tikėjo, kad kristalas 
buvo skirtas tik jiems. Senis užsimanė nusivalyti prakaitą, kol šis ne- 
pradėjo graužti akių, tačiau nedrįso patraukti rankų nuo balno gugos. 
Nesiryžo pažvelgti į Reinoldsą ir Depeipą. Tegalėjo viltis, kad jie ne- 
siims iniciatyvos. Tiek fizinė, tiek psichinė jos būklė balansavo ant 
peilio ašmenų; menkiausias judesys, ir ji nugarmės į bedugnę. 

- Sakai, surado savo šeimininkę? - Džonas nusprendė, jog dar ne 
viskas prarasta. Jei pasiseks. Beje, išeitis turėtų tenkinti ir raganą. - 
Ką gi mums daryti? 

- Pasiimk mane su savimi. - Senės veidą iškreipė godulio grima- 
sa; dabar ji priminė čiaudėti besiruošiantį lavoną. Dėkui dievams, ji 
nesuvokia, kad stovi ant mirties slenksčio, dingtelėjo Džonui. - 
Nugabenk mane pas Farsoną kartu su rutuliu. Niekas neįstengs su 
mumis susiremti, nes aš perduosiu jam viską, ką parodys magiškas 
kristalas. Pasiimk mane su savimi! 

- Tebūnie, kaip nori. - Būtent tokios baigties Džonas ir tikėjosi. - 
Bet aš negaliu iš anksto pasakyti, ką nutars Farsonas. Tu supranti? 

- Aha. 

- Gerai. Dabar atiduok man rutulį. Vėliau leisiu tau jį pasilaikyti, 
bet visų pirma privalau patikrinti, ar jis neįskilęs. 

Senė lėtai nuleido rankas. Džonas lengviau atsikvėpė, nepaisant 
to, kad abejojo, ar ji sugebės išlaikyti kristalą glėbyje. Rėjai priartėjus, 
didysis karstų medžiotojas vos sutramdė norą ištaškyti jos smegenis 
po savo žirgo kanopomis. 

Jis palinko balne, ragana pakėlė gudrias akis ir suokalbiškai mirk- 
telėjo. ' 

- Žinau, kokios mintys verda tavo galvoje, Džonai. Tu mąstai: 
“Aš sugriebsiu rutulį, ir išsitraukęs ginklą paleisiu į ją kulką. Viskas 
stos į savo vietas“, - ar tiesą sakau? Padarytum didelę klaidą. Nužu- 
dyk mane, ir kristalas niekuomet nenušvis Farsonui. Gal kažkam ki- 
tam, vieną dieną, bet tik ne jam. Kaip manai, ar ilgam išliksi gyvas, 
jeigu neveiks jo žaisliukas? 

Džonas jau buvo apsvarstęs tokį variantą. 

- Mes sudarėme sandėrį, senoji motina. Tu keliausi į vakarus 
drauge su rutuliu... nebent pakeliui amžiams užmerktum akis. Ne- 
pyk, kad taip šneku, tačiau tavo išvaizda nekokia. 

Ji sukrizeno. 

- Aš jaučiuosi geriau nei atrodau. Prabėgs dar daug metų, kol 
subyrės mano senas laikrodis. 

Esu tikras, tu klysti, senoji motina, pagalvojo Džonas, bet ne- 
pratarė nė žodžio. Tiesiog ištiesė rankas. 

Kurį laiką ji dvejojo. Teisingai, jiedu susitarė, tačiau ragana nega- 
lėjo atplėšti pirštų nuo stiklinio paviršiaus. Jos akyse atsispindėjo go- 
dulys, tarsi mėnulio šviesa, besiskverbianti pro rūką. 

Tylėdamas jis kantriai lūkuriavo, kol ragana susitaikys su neiš- 
vengiama tikrove. Jeigu Rėja atgniauš nagus, tuomet jie dar turi ga- 
limybę išsigelbėti. Jei ne... visiems, besibūriuojantiems piktžolėmis 
apaugusiame kiemelyje, teks kulniuoti ten, kur laukymėje baigiasi 
kelias. 

Su širdgėla atsidususi Rėja įgrūdo kristalą į Džono rankas. Kai 
tik jo delnai palietė stiklą, šio gelmėse ėmė pulsuoti rožinis švytėji- 
mas. Didžiojo karstų medžiotojo pakaušį pervėrė aštraus skausmo 
dūris, geidulingai sustandėjo penis. 

Kažkur tolumoje trakštelėjo Reinoldso ir Depeipo atlaužiami re- 
volverių gaidukai. 

- Paslėpkite ginklus, - įsakė Džonas. 

- Bet... - suglumo Reinoldsas. 

- Jie manė, jog tu apgausi Rėją, - suprunkštė senė. - Gerai, kad 
trijulei vadovauji tu, Džonai. Galbūt žinai šį tą daugiau negu tavo 
bendrai. 

O taip, jis, pavyzdžiui, žinojo, kokį pavojų kelia glotnus stiklinis 
rutulys, kuris panorėjęs galėjo akimoju apkerėti savo auką. Po mėne- 
sio jis niekuo nesiskirtų nuo raganos: taptų kaulų vyniotiniu, nusėtu 
opomis, į nieką nekreipiančiu dėmesio, išskyrus magišką kristalą. 

- Paslėpkite ginklus! - užriaumojo Džonas. 

Susižvalgę Reinoldas ir Depeipas įkišo pistoletus į dėklus. 

- Šitas daikčiukas lindėjo krepšyje. Atnešk jį. 

- Žinoma, - piktdžiugiškai išsišiepė Rėja. - Tačiau krepšys nesu- 
trukdys kristalui patekti ten, kur jis nori. Apsirinki, jei galvoji kitaip. - 
Raganai pažiūrėjus į kitus du karstų medžiotojus, jos akys sustingo 
ties Reinoldsu. - Mano pašiūrėje atrasi vežimą ir porelę pilkų ožių. - 

Džonas pastebėjo, kad Rėjos žvilgsnis nenumaldomai krypo į rutulį... 
kaip ir jo prakeiktos akys. 

- Tu neturi teisės man įsakinėti, - pareiškė Reinoldsas. 

- Užtat aš turiu, - įsiterpė Džonas, kuris spoksojo į magišką kris- 
talą geisdamas pamatyti rožinės gyvybės kibirkštį ir tuo pačiu klaikiai 
jos bijodamas. Šviesa neužsižiebė. Stiklas išliko šaltas ir tamsus. Jis 
atsisuko į Reinoldsą. - Surask vežimą. 

Reinoldsas išgirdo musių zirzimą dar prieš praverdamas kliban- 
čias daržinės duris ir suprato, kad Rėjos ožiai seniai išleido kvapą. 
Jie drybsojo negyvi savo garduose, užvertę kanopas, pabalusiomis 
nuo vikšrų akiduobėmis. Nepakeliamas tvaikas bylojo, kad ragana 
paskutinį kartą šėrė ir girdė gyvulius maždaug prieš savaitę. 

Senę pernelyg masino kristalo rodomi vaizdai, pamanė jis. Ir 
kurių galų toji kriošena užsikabino ant kaklo nugaišusią gyva- 
tę? 

- Verčiau nežinoti, - sumurmėjo Reinoldsas pridengdamas nosį 
skarele. Šiuo metu jis tenorėjo vieno dalyko: kuo skubiau iš čia išsi- 
nešdinti. 

Didysis karstų medžiotojas nesunkiai aptiko juodą vežimą, išmar- 
gintą paslaptingais geltonais simboliais, savo išvaizda panašų į sani- 
tarinį furgoną arba į katafalką. Nustvėręs rankenas pasistengė kuo 
greičiau ištraukti jį iš daržinės. Likusią užduoties dalį tegul atlieka 
Depeipas. Įkinkęs savo žirgą į smirdančius ratus galės tempti senę... 
kur? Velniai žino. O gal Eldredas? 

Rėja išlindo iš lūšnos nešina krepšiu, kuriame karstarankiai pri- 
statė jai kristalą, sustojo ir pakreipė galvą laukdama atsakymo į Rei- 
noldso klausimą. 

Truputį pasvarstęs Džonas pratarė: 

- Iš pradžių josime į “Jūros pakrantę". Taip, geresnės vietos jai 
ir tam stikliniam žaisliukui nesurasime. Ten neužsibūsime ilgai. Rytoj 
jau trauksime į vakarus. 

- Dar niekada nesilankiau “Jūros pakrantėje“. - Rėja vėl sukru- 
to. Kai priartėjo prie Džono žirgo, kuris nervingai sumindžikavo, at- 
rišo krepšį. Padvejojęs sekundę žilaplaukis senis įmurkdė į jį magišką 
kristalą. Prigludęs prie dugno, šis suteikė maišui lašo formą. 

Rėja gudriai šyptelėjo. 

- Jei susitiktume su Torinu, gerojo žmogaus žaisliukas galėtų pa- 
rodyti jam labai įdomių dalykėlių. 

- Jei pamatysi merą, - prabilo Džonas nušokdamas nuo balno ir 
padėdamas Depeipui įkinkyti žirgą į juodą vežimą, - vadinasi, tavo 
siela ir kūnas jau bus išsiskyrę. 

Ragana trumpam susiraukė, paskui vėl pademonstravo sutrūniju- 
sių dantų liekanas. 

- Kiek suprantu, mūsų meras patyrė nelaimingą atsitikimą. 

- Galbūt, - sutiko Džonas. 

Ji sukikeno, netrukus prapliupo kvatoti. Nenutilo netgi tada, kai 
išdardėjo iš kiemo savo juodosiose, simboliais išdažytose vežėčiose, 
tarsi Tamsiųjų žemių karalienė ant savo sosto. 


VIII skyrius 
PELENAI 


1 

Panika nesunku užsikrėsti, ypač tokiose situacijose, kai tvyro vi- 
siška sumaištis. Pirmuoju akmenėliu, sukėlusiu nuošliaužų griūtį, tapo 
Migelis, senasis mozo. Jis stovėjo “Jūros pakrantės" kiemo viduryje 
spausdamas prie savęs šluotą, neviltį spinduliuojančiomis akimis dai- 
rydamasis į aplinkui zujančius raitelius. Siuzena su siaubu pastebėjo, 
kad Migelis, paprastai pedantiškai besirūpinantis savo išvaizda, vilkė- 
jo išvirkščią pončą. Jo skruostus išterliojo ašarų dryžiai. Kol senis su- 
kinėjosi mėgindamas pasisveikinti su prajojančiais raiteliais, ji prisimi- 
nė kitados regėtą berniūkštį, kuris vos nepakliuvo po arklių kanopo- 
mis. Paskutiniu momentu vaiką už pakarpos sugriebė jo tėvas. O kas 
išgelbės Migelį? 

Siuzena žengė į priekį, ir jau kitą akimirką pro ją prašuoliavo va- 
guero, raitas ant didžiulio, akis išvertusio eržilo. Šis pralėkė taip arti, 
kad merginos šoną palietė balnakilpė, o dilbį nutvilkė gyvulio uodega. 
Ji netgi sukrizeno. Taip jaudinosi dėl Migelio, kad pati užmiršo atsar- 
gumą. Nors mirk iš juoko! 

Nusiraminusi ji pažiūrėjo į abi puses ir vėl nudrožė pirmyn. Ne- 
toli tenuėjo, nes iš už namo kampo išniro furgonas, riedantis tokiu 
greičiu, kad posūkį įveikė ant dviejų ratų. Siuzena nematė, ką jis ve- 
ža, nes kroviniai buvo uždengti brezentu, tačiau išvydo, kaip Migelis, 
tebegniauždamas rankoje šluotą, nupėdino link furgono. Mergina vėl 
pagalvojo apie vaiką, kurio vos nesutraiškė arkliai, ir perspėdama su- 
riko. Paskutinę akimirką senis susigūžė, o vežimas prašvilpė pro šalį 
ir dingo už arkos. 

Migelis išmetė ant žemės šluotkotį, delnais užsidengė veidą, su- 
klupo, garsiu verksmingu balsu įniko melstis. Žvelgiant į jį, nebyliai 
sukrutėjo Siuzenos lūpos. Netrukus mergina nukūrė į arklidę, visiškai 
užmiršusi, kad reikėtų laikytis arčiau namo sienų. Ji užsikrėtė liga, ku- 
ria iki vidurdienio susirgs dauguma Hambrio gyventojų. Pabalnoti Pi- 
loną sekėsi gana lengvai (bet kurią kitą dieną žaviai panelei pultų pa- 
dėti mažiausiai trys jauni arklininkai), tačiau išjojus pro vartus prany- 
ko bet koks sugebėjimas blaiviai mąstyti. 

Todėl nieko keisto, kad, Pilonui šuoliuojant pro besimeldžiantį Mi- 
gelį, ji neatkreipė nė menkiausio dėmesio į senį, lygiai taip pat, kaip ir 
kiti raiteliai. 


2 

Siuzena lėkė Pagrindine gatve, batų kulnais baksnodama galin- 
gam žirgui į šonus, kol tas beveik pradėjo skristi. Mintys, klausimai, 
galimi veiksmų planai... visa tai išgaravo iš galvos. Lyg pro miglą ji 
regėjo žmones, knibždančius gatvėje, pasitraukiančius Pilonui iš ke- 
lio. Sąmonėje teišliko aidu skambantis jo vardas - Rolandas, Rolan- 
das, Rolandas! Viltys ir svajonės žlugo. Kapinėse suburtas mažasis 
jų ka-tetas buvo negailestingai išardytas: trys jo nariai tūno už grotų 
ir lūkuriuoja mirties valandos (su sąlyga, kad jie dar gyvi), ketvirtasis 
narys blaškosi paklaikęs iš siaubo lyg paukštis, netyčia užklydęs į 
daržinę. 

Jei panika būtų toliau laikiusi Siuzeną savo geležiniuose gniauž- 
tuose, įvykiai tikriausiai būtų pakrypę kitokia vaga. Įveikusi centrinę 
Hambrio dalį, mergina nusigavo į priešingą miestelio pusę ir nejučia 
pasuko link namo, kuriame daug metų gyveno su tėvu ir teta. Toji 
dama atidžiai sekė kiekvieną kelyje pasirodantį raitelį. 

Siuzenai priartėjus prie pastato, durys plačiai atsilapojo. Į lauką 
iššoko Kordelija, aklinai įsimuturiavusi į juodą suknelę, žvygaudama 
iš siaubo, o gal kvatodama. Mergina įžiūrėjo tetos kontūrus pro pani- 
kos miglą... bet ne todėl, kad ją atpažino. 

- Rėja! - suriko jį įnirtingai patraukdama vadžias. Pilonas atsisto- 
jo piestu ir vos nenuvirto ant šono suknežindamas savo šeimininkę. 
Laimė, žirgas sugebėjo išlaikyti pusiausvyrą, rausdamas užpakalinė- 
mis kojomis žemę, priekines iškėlęs į dangų, griausmingai žvengda- 
mas. Siuzena instinktyviai apkabino jo sprandą, idant nenudribtų nuo 
balno. 

Kordelija Delgado, dėvinti savo gražiausią juodą suknelę, plaukų 

kuodą paslėpusi po tinkleliu, regis, nė kiek nesibaimino kanopų, ma- 
taruojančių ore už dviejų pėdų nuo jos nosies. Pirštine aptrauktoje 
rankoje moteris laikė medinę dėžutę. 

Siuzena pavėluotai suvokė reginti ne Rėją. Visgi jos klaidą įma- 
noma pateisinti. Teta Korda nebuvo tokia liesa, kaip ragana (dar 
ne), be to, rengėsi kur kas tvarkingiau (tik neaišku, kurių galų ji užsi- 
movė tas purvinas pirštines), tačiau jųdviejų panašumą nulėmė pa- 
klaikęs žvilgsnis. 

- Malonu tave matyti, panele Gražuolėle, - pasisveikino Kordelija 
girgždančiu linksmu balsu, nuo kurio suvirpėjo Siuzenos širdis. Tada 
atliko reveransą viena ranka kilstelėdama suknelės pakraštį. - Kur 
išsiruošei tokią puikią rudens dieną? Kur taip skubi? Tikrai ne į savo 
mylimųjų glėbį, nes vienas jų negyvas, o kitas tupi kalėjime. 

Teta Korda vėl nusijuokė, parodydama savo didžiulius baltus 
dantis. Kone arkliškus dantis. Saulės šviesoje nuožmiai blykčiojo jo 
akys. 

Ji kuoktelėjo, pagalvojo Siuzena. Vargšė senutė. 

- Ar tu paprašei Diborno nudėti merą? - Kordelija apėjo Piloną 
iš šono nenuleisdama nuo merginos sustiklėjusių akių. - Aišku, kad 
tu! O taip! Gal net padavei tam berniūkščiui peilį, prieš tai nulaižiusi 
ašmenis, kad jam nusišypsotų laimė. Jūs abu į tai įsivėlę, ar ne? Bent 
jau pripažink, kad miegi su juo. Aš žinau tiesą. Mačiau, kokiu žvilgs- 
niu nelemtas pienbumnis varstė tave tą dieną, kai sėdėjai prie lango, ir 
kokias veršio akis tu nutaisei. 

- Nori tiesos? Prašau. Mes esame meilužiai. O Metų Pabaigoje 
tapsime vyru ir žmona, - atrėžė Siuzena. 

Kordelija iškėlė ranką su purvina pirštine, pamojavo žydram dan- 
gui tarytum sveikindamasi su dievais. Triumfuojančiai suriko tuo pat 
metu springdama iš juoko. 

- Ji svajoja apie vestuves! Ohoho! Turbūt gersite prie altoriaus 
aukos kraują, prisiekdami amžiną meilę? Kokia tu nedora! Aš tuojau 
apsiašarosiu! - užuot pravirkusi ji vėl prapliupo kvatoti. Užvertė galvą 
ir linksmai sustūgo melsvoms dausoms. 

- Mes neplanavome žmogžudystės. - Mintyse Siuzena nubrėžė 
ribą tarp žudynių “Jūros pakrantėje" ir spąstų, į kuriuos jie tikėjosi 
įvilioti Farsono kareivius. - Ir jis nieko nenudėjo. Spėju, jog purvinus 
nagus čia prikišo tavo draugužis Džonas. 

Kordelija įkišo ranką į dėžutę, ir Siuzena pagaliau suprato, kodėl 
tetos pirštinės suodinos: ji rausėsi viryklėje. 

- Šiais pelenais aš tave prakeikiu! - merginos ranką ir koją ap- 
gaubė pilkas debesėlis. - Prakeikiu jus abu! Keliaukite į tamsą! Ir 
būkite ten laimingi, jūs, nedorėliai! Žudikai! Klastūnai! Paleis- 
tuviai! Prasmekite skradžiai žemę! 

Sulig kiekvienu šūksniu Kordelija Delgado sviesdavo pelenų sau- 
ją. Sulig kiekvienu šūksniu Siuzena vis labiau jautė, kaip sugrįžta 
skaidrios mintys. Ji laikėsi ramiai, leido tetai save koneveikti. Netgi 
pasistengė sutramdyti Piloną, kai šis, nepatenkintas juodu lietumi, pa- 
bandė atšokti į šoną. Aplinkui susispietę žiūrovai įdėmiai stebėjo se- 
novinį išsižadėjimo ritualą (tarp jų spraudėsi ir Šimis, išplėtęs akis, 
virpindamas pasmakrę), tačiau Siuzena nieko nematė. Sugrįžus ge- 
bėjimui mąstyti, ji žinojo, ką privalanti daryti, ir už prašviesėjusią są- 
monę matyt turėjo kaip nors atsidėkoti Kordelijai. 

- Aš tau atleidžiu, teta, - tarė ji. 

Beveik tuščia dėžutė su pelenais išsprūdo iš moters rankų, tary- 
tum Siuzena būtų trenkusi jai antausį. 

- Ką? - sušnibždėjo Kordelija. - Ką tu pasakei? 

- Atleidžiu už tai, ką tu padarei savo broliui, mano tėvui. Už tai, 
į ką buvai įsivėlusi. - Siuzena brūkštelėjo delnu per koją, pasilenkė ir, 
tetai nespėjus atsitraukti, ištepliojo pelenais jos skruostą. Ant odos li- 
kęs dryžis priminė platų tamsų randą. - Tau irgi palieku dėmę. Gali 
nusiplauti veidą, jei norėsi, bet ji vis vien liks širdyje. - Po pauzės pri- 
dūrė. - Manau, kad kaltės jausmas jau seniai degina tavo krūtinę. 

- Kur tu vyksti? - teta Korda įniko su pirštine trinti suodžių žymę. 
Kai pabandė sugriebti Pilono vadžias, užkliuvo už numestos dėžutės, 
ir vos neišsitiesė ant žemės. Stvėrusi Kordeliją už pečių, Siuzena pa- 
dėjo jai išsaugoti pusiausvyrą. Moteris krūptelėjo ir atšlijo, tarsi jai bū- 
tų įkandusi gyvatė. - Tik ne pas jį! Nedrįsk joti pas jį, kvaila ožka! 

Siuzena paragino žirgą judėti. 

- Ne tavo reikalas, teta. Tarp mūsų viskas baigta. Patarčiau įsi- 
minti mano žodžius: mudu susituoksime Metų Pabaigoje. O mūsų 
pirmagimis jau pradėtas. 

- Jūs susituoksite rytojaus vakarą, jei dabar keliausi pas jį! Susi- 
jungsite dūmuose, apsikeisite žiedais ugnyje, atgulsite pelenuose! At- 
gulsite pelenuose, ar girdi mane? 

Teta svyravo link Siuzenos, bet ši neturėjo jokio noro klausytis 
beprotės vapaliojimo. Šviesusis paros metas ilgai netrunka. Žinoma, 
jei paskubės, ji spės atlikti visus būtinus reikalus. 

- Sudie, - tarė mergina ir nušuoliavo palydima tetos riksmo: Pe- 
lenuose, ar girdi mane? 

Jodama Didžiuoju Traktu Siuzena išvydo artėjančius raitelius ir 
pasuko į šalikelę. Dabar ne pats geriausias momentas susitikti akis į 
akį su keliauninkais, pamanė ji užvesdama Piloną už senos daržinės, 
glostydama žirgo sprandą, ramindama jį švelniais žodeliais. 

Raiteliai judėjo iš lėto, ir tik tada, kai jie susilygino su pašiūre, 
mergina suprato, kodėl arkliai tursena vilkdami koją už kojos. Įkan- 
din vyrų bildėjo juodas, magiškais simboliais išpaišytas vežimas, ku- 
riame kėpsojo Rėja, spaudžianti glėbyje krepšį. Ji tapo dar kraupesnė 
negu tą naktį, kai Siuzena lankėsi pas raganą, idant ši patvirtintų jos 
nekaltybę. Tuo metu, šviečiant Bučinių mėnuliui, ji bent panėšėjo į 
moterį. Dabar vežime siūbavo ne žmogiška būtybė, o piktžaizdėmis 
nusėtas trolis. Rėją lydėjo didieji karstų medžiotojai. 

- Į “Jūros pakrantę"! - sukriokė padaras. - Visu greičiu! Šią nak- 
tį aš miegosiu Torino lovoje! Apmyšiu šilkines jo paklodes! Paskubė- 
kite! 

Depeipas, kurio žirgas buvo įkinkytas į vežėčias, atsisuko, su 
baime ir pasibjaurėjimu nudelbęs raganą pareiškė: 

- Užsičiaupk. 

Vietoj atsakymo vyrukas sulaukė naujo juoko pliūpsnio. Rėja lin- 
gavo į šonus gniauždama krepšį, rodydama ilganagiu smiliumi į De- 
peipą. Vien nuo jos išvaizdos sulinko Siuzenos keliai. Mergina vėl 
pajuto atsėlinančią paniką, tarytum juodą kliuksintį skystį, kuris su 
mielu noru paskandintų jos smegenis. 

Ji sukaupė visas valios jėgas, kad suvaldytų siaubą, neketindama 
pavirsti žioplu paukščiu, atsitiktinai įkalintu daržinėje, besitrankančiu 
į sienas ir visiškai nepastebinčiu pradarytų langų. 

Vežimui išnykus už artimiausios kalvos ir po savęs palikus dulkių 
kamuolius, ji tebegirdėjo beprotišką Rėjos kvatojimą. 


4 

Pirmą valandą dienos Siuzena jau buvo nusigavusi iki trobesio, 
riogsančio Prastažolės ruože. Kurį laiką ji tiesiog sėdėjo raita ant Pi- 
lono ir nenuleido akių nuo medinių pasvirusių sienų. Negi jiedu su 
Rolandu mylėjosi čia ir kūrė planus vos prieš dvidešimt keturias va- 
landas? Sunku patikėti. Visgi nušokus nuo balno ir užsukus vidun, 
Siuzenos abejonės išsisklaidė, kadangi mergina pastebėjo ant išklibu- 
sio stalo padėtą pintinę, kurioje ji buvo atnešusi šaltus užkandžius. 

Staiga ji prisiminė, jog neturėjo burnoje nė kruopelės nuo praėju- 
sios dienos, kai vakarieniavo su Hartu Torinu. Tiesą sakant, tuo me- 
tu neką teužkando, nes nuo mero žvilgsnio, geidulingai glostančio jos 
kūną, gerklėje strigo kąsniai. Ką gi, senis priėjo liepto galą. Daugiau 
nereikės pėdinti “Jūros pakrantės" koridoriais ir spėlioti, pro kurias 
duris jis iššoks tarsi džinas iš butelio. Nereikės baimintis, kad Torinas 
puls ją grabinėti ir trinti į sėdmenis savo sukietėjusį strypą. 

Pelenai, pagalvojo ji. Aplinkui vien pelenai. Tačiau mūsų da- 
lia ne tokia, Rolandai. Prisiekiu tau, brangusis. 

Nepaisant išgąsčio ir įtampos, kuri užplūdo, jai besistengiant su- 
kurpti tolimesnių veiksmų planą - būtina tiksliai žinoti kiekvieną smul- 
kmeną, kaip balnojant žirgą, - sveikas šešiolikmetės organizmas rei- 
kalavo maisto. Užteko vieno žvilgsnio į pintinę, kad įnirtingai sugur- 
gėtų pilvas. 

Siuzena atvožė dangtį, pamatė skruzdeles ant šaltos jautienos, 
nupurtė jas ir godžiai surijo sumuštinius, nesibaidydama netgi šiek 
tiek sužiedėjusios duonos. Be to, pintinėje aptiko pusę ąsočio saldaus 
sidro ir gabalą pyrago. 

Ji viską sudorojo, paskui nudrožė į šiaurinį lūšnos galą ir išsvaidė 
ten sukrautus kailius. Po jais gulėjo Rolando revolveriai, suvynioti į 
švelnią odą. 

Įvykiams susiklosčius ne taip, kaip mes tikimės, tu privalai 
ateiti čia ir paimti mano ginklus. Nugabensi juos į vakarus, į 
Gileadą. Surasi mano tėvą. 

Nuoširdžiai nustebusi Siuzena paklausė savęs, ar Rolandas iš tie- 
sų manė, kad ji bėgs į Gileadą su kūdikiu įsčiose, kol jis su savo drau- 
gais klyks Pjūties laužo liepsnose. 

Mergina ištraukė iš dėklo vieną pistoletą. Prisireikė vos kelių se- 
kundžių, kad ji suprastų, kaip atšauti būgną. Įsitikinusi, kad ginklas už- 
taisytas, Siuzena patikrino kitą revolverį. Tada išėjo laukan, užkišo 
juos po suvyniotu, prie balno pririštu apklotu, šoko ant žirgo ir nujojo 
rytų kryptimi. Bet ne į miestą. Visų pirma teks aplankyti vieną vietą. 


5 

Maždaug antrą valandą dienos po Hambrį išplito žinia, kad mies- 
to rotušėje į gyventojus ruošiasi kreiptis Frenas Lengilas. Niekas ne- 
žinojo, kas pirmasis paskleidė šias naujienas (pemnelyg konkrečias, 
kad jas būtų galima palaikyti gandais), ir niekam tai nerūpėjo: žmonės 
paprasčiausiai perduodavo informaciją kaimynams. 

Trečią dienos rotušės salėje nebuvo įmanoma rasti laisvos vietos, 
dar pora šimtų čionykščių stovėjo lauke, iš trečių lūpų klausydamiesi 
Lengilo žodžių. Korala Torin, kuri pirmoji pranešė “Klajūnų pasto- 
gės“ lankytojams apie būsimą Lengilo pasirodymą, nedalyvavo susi- 
rinkime. Ji žinojo, apie ką kalbės senasis rančeris, negana to, pati pa- 
rėmė Džoną, tvirtinusį, kad šnekėti reikia trumpai ir aiškiai. Dienos 
metu neverta kelti sąmyšio; Pjūties šventės vakarą, artėjant saulės 
laidai, vietiniai susiburs į minią ir išsirinks vadeivas. Beje, minia visa- 
da išsirenka teisingai. 

Lengilas atsistojo prieš žmones laikydamas rankoje skrybėlę, lie- 
menę padabinęs sidabriniu amuletu. Išrėžė trumpą, griežtą ir įtikina- 
mą kalbą. Dauguma miestelėnų pažinojo jį visą savo gyvenimą, todėl 
neabejojo nė vienu pasakytu žodžiu. 

Hartą Toriną ir Kimbą Raimerį nužudė Dibornas, Hitas bei 
Stokvortas, paskelbė Lengilas. Nusikaltimą padėjo išaiškinti ant me- 
ro kelių paliktas daiktinis įrodymas - paukščio kaukolė. 

Salėje nuvilnijo murmesys. Didesnė dalis klausytojų buvo matę 
kaukolę, užmautą ant Ketberto balno gugos arba pakibusią ant jo 
kaklo. Tuo metu visi juokėsi iš jo pokštų. Dabar paaiškėjo, kad vaiki- 
galis paprasčiausiai tyčiojosi iš aplinkinių. Susirinkusiųjų veidai apniu- 
ko. 

Peilis, perrėžęs kancleriui gerklę, priklausė Dibornui, tęsė Lengi- 
las. Trys jaunuoliai suimti anksti ryte, besiruošiantys sprukti iš Me- 
džiso. Nusikaltimo motyvai dar neaiškūs; jiems veikiausiai rūpėjo žir- 
gai. Jei tai tiesa, tuomet galima teigti, kad vaikinai dirbo Džonui Far- 
sonui, kuris gerai sumoka už arklius, maža to, atsilygina grynais. Ki- 
taip tariant, trijulė išdavė gimtąjį kraštą, tapo Aljanso priešais. 

Senojo rančerio nurodymu, vyriausiajam Brajano Hukio sūnui 
Rufui teko įsitaisyti trečiojoje eilėje. Dabar, kaip ir buvo sutarta, Ru- 
fas Hukis riktelėjo: 

- Ar jie prisipažino, ką padarę? 

- Taip, - linktelėjo Lengilas. - Ne tik prisipažino, bet ir didžiavosi 
savo poelgiu. 

Šnabždesiai virto pasipiktinimo šūksniais, kurie nusirito laukan 
tarsi banga, perduodami iš lūpų į lūpas: jie žudė prisidengdami nakties 
skraiste ir tuo didžiavosi. 

Veidai suakmenėjo. Delnai instinktyviai susigniaužė į kumščius. 

- Dibornas suprato, jog Džonas su savo draugais atskleidė jo už- 
mačias ir papasakojo apie tai Raimeriui. Jie užmušė kanclerį nutil- 

dydami jį visiems laikams, paskui pribaigė merą manydami, kad šis 
galėjo išgirsti iš Raimerio apie jų juodus darbus. 

Kažkokios kvailystės, nepatenkintas aiškino Lengilas, tačiau 
Džonas linktelėjo ir nusišypsojo. Gryna teisybė, sutiko jis, kvailys- 
tės. Neverta dėl to sukti galvos. 

Lengilas pasiruošė atsakinėti į klausimus, bet vietoj jų, išgirdo tik- 
tai šnabždesius ir amuletų skambčiojimą. 

Vaikinai pasodinti į kalėjimą. Nors Lengilas neužsiminė, kas jų 
laukia, niekam neparūpo tai sužinoti. Jis pasakė, jog dėl tragedijos at- 
šaukiamos kai kurios rytdienos linksmybės - žaidimai, jodinėjimai, ka- 
lakutų lenktynės, moliūgų raižymo varžybos, mįslių turnyras ir šokiai. 
Kiti svarbesni renginiai įvyks numatytu laiku: galvijų ir naminių 
paukščių konkursai, arklių paroda, avių kirpėjų rungtynės, arklininkų 
susitikimai, gyvulių aukcionai. Kai patekės mėnulis, užsiliepsnos 
šventinis laužas, nuo neatmenamų laikų vainikuojantis Pjūties mugę. 
Jis nedegtų tik tuo atveju, jei užslinktų pasaulio pabaiga. 

- Laužas pleškės kartu su kaliausėmis, - tarė Eldredas Džonas 
senajam račeriui. - Tai viskas, ką tau reikia pasakyti. 

Dabar Lengilas matė, kad jis neklydo. Susirinkusių žmonių vei- 
duose atsispindėjo ne tik ryžtas susidoroti su nusikaltėliais, bet ir 
nuožmus troškimas sugrįžti į praeitį, atgaivinti senovinius ritualus, ku- 
riuos tepriminė raudonrankės šiaudinės baidyklės. Juk neveltui užgi- 
mė priesakas: dek ugnyje. Paskutinį sykį šios apeigos buvo rengia- 
mos prieš daugelį kartą (suprantama, retsykiais senųjų tradicijų puo- 
selėtojai slapta susitikdavo kalnuose arba kitose nuošaliose vietose), 
tačiau pasaulis pasislinko, ir ritualai galėjo įgyti naują prasmę. 

Šnekėk trumpai, perspėjo Džonas. Nuostabus patarimas. Taikos 
metais toks žmogus, kaip žilaplaukis karstų medžiotojas, Lengilui būtų 
ne prie širdies, užtat sunkiais laikais jis galėjo neblogai pasitarnauti. 

- Telaimina jus dievai. - Baigdamas rančeris sukryžiavo rankas 
ir pirštų galiukais palietė savo pečius. - Telaimina jus dievai. 

- Ilgų dieną ir ramių naktų, - automatiškai atsiliepė balsų choras. 
Po akimirkos visi atsistojo ir išėjo iš salės, kad grįžtų prie darbų, ku- 
riais miestelėnai dažniausiai užsiima prieš Pjūties šventę. Lengilas ži- 
nojo, jog nemažai jų patrauks į “Klajūnų pastogę" arba “ Įlankos" 
viešbutį. Jis pakėlė ranką ir nusišluostė kaktą. Rančeriui nepatiko 
vieši pasisakymai, ypač šiandieninis, tačiau jis nusprendė, kad gerai 
atliko savo vaidmenį. Tiesiog puikiai atliko. 

Žmonės skirstėsi tylėdami. Dauguma, kaip ir numatė Lengilas, 
pasuko į smukles. Kelias vedė pro kalėjimą, bet retas kuris pažvelgė 
į grotuotus langus. Tuščiame prieangyje ant supamojo šerifo Eiverio 
krėslo tysojo stora raudonrankė kaliausė. Pro atlapotas duris plūdo 
šviežias saulėtos popietės oras. Berniūkščiai sėdėjo kamerose, be jo- 
kių abejonių, bet šerifas nesiteikė paskirti jiems sargybinių. 

Jei vyrai, žingsniuojantys pakalnėn į “Pastogę" arba “Įlanką", 
būtų nutarę įsibrauti į nuovadą ir sudoroti Rolandą kartu su jo drau- 
gais, jie nebūtų sutikę jokio pasipriešinimo. Tačiau nutykę, panarinę 
galvas miestelėnai paprasčiausiai kulniavo ten, kur jų laukė viskis. Šį 
vakarą jie nepuls keršyti. 

Užtat rytoj... 

Visai netoli “K juostos" prieš Siuzenos akis atsivėręs vaizdas 
privertė ją įtempti vadžias. Iš nuostabos mergina išsižiojo ir negalėjo 
susičiaupti. Už trijų mylių į rytus tuzinas kaubojų varė didžiausią ar- 
klių kaimenę, kokią tik jai teko regėti: maždaug keturis šimtus gyvu- 
lių. Šie paklusniai risnojo ten, kur juos ginė vagueros. 

Turbūt mano, kad grįžta į gardus žiemoti, dingtelėjo Siuzenai. 

Tačiau jie lėkė ne į rančas, įsikūrusias ant Skardžio keteros. Mil- 
žiniška kaimenė lyg debesies šešėlis, plaukiantis virš pievos, traukė 
link Pakaruoklių uolos. 

Siuzena tikėjo kiekvienu Rolando žodžiu, bet dabar ji savo akimis 
pamatė tai, ką galėjo tiesiogiai susieti su tėvo žūtimi. 

Žirgus. 

- Šunsnukiai, - sumurmėjo ji. - Arkliavagiai šunsnukiai. 

Daugiau nieko nelaukdama mergina nujojo į sudegusią rančą. Pi- 
lonui iš dešinės nenumaldomai ilgėjo šešėlis. Dienos šviesoje padan- 
gėse vaiduokliškai žvilgėjo Demono mėnulis. 

Siuzena būgštavo, kad “K juostoje" Džonas galėjo būti palikęs 
sargybinius (nors nelabai suvokė, kam to reikia), tačiau jos baimės 
pasirodė esančios be pagrindo. Po gaisro čia niekas nesilankė penke- 
rius ar šešerius metus, kol atvyko jaunuoliai iš Vidinio pasaulio. Nū- 
nai ranča taip pat buvo tuščia. Vis dėlto ji pastebėjo rytinio susirėmi- 

mo ženklus; kai užsuko į baraką, iš karto pamatė atplėštas lentas. 
Pasisavinęs Aleno ir Ketberto revolverius Džonas nesivargino užkalti 
slėptuvės. 

Ji priėjo prie skylės grindyse, atsiklaupė ant vieno kelio, dirstelė- 
jo vidun. Nieko. Šiaip ar taip, Siuzena netikėjo, kad aptiks tai, ko ieš- 
kojo, tokioje mažoje duobėje. 

Apsisukusi mergina nužvelgė tris gultus. Kuris iš jų priklausė 
Rolandui? Išsiaiškinti įmanoma labai lengvai - atsakymą pakuždėtų 
uoslė, ji puikiai prisiminė mylimojo plaukų ir odos kvapą, - bet dabar 
nėra laiko sentimentams. Teks darbuotis sparčiai bei ryžtingai, nesig- 
ręžiojant į praeitį. 

Pelenai, iš sąmonės gelmių išniro tetos Kordos šnabždesys. Siu- 
zena nekantriai papurtė galvą tarytum mėgindama nuginti šalin ne- 
kenčiamą balsą ir išspūdino pro duris. 

Nei prie barako, nei už lauko tualeto ji nieko nerado. Apėjusi vir- 
tuvės pašiūrę mergina su palengvėjimu atsiduso: į sieną rėmėsi dvi 
statinaitės, kurias paskutinį sykį ji matė prigludusias prie Užsispyrėlio 
šonų. 

Mintys apie mulą pažadino prisiminimus apie Šimį, suaugusio vy- 
ro ūgio vaikiną žvelgusį į ją vaikiškomis viltingomis akimis. Ar galė- 
tum padovanoti man fin de ano bučinį? 

Šimis, kurio gyvybę išgelbėjo ponas “Arturas Hitas“. Šimis, ku- 
ris rizikavo užsitraukti raganos įniršį atiduodamas Ketbertui laiškelį, 
skirtą jos tetai. Šimis, kuris atitempė į “K juostą" statinaites. Užmas- 
kuodami jas, vaikinai išpurvino medinius šonus suodžiais. Nieko nuo- 
stabaus, kad ji sutepliojo marškinių rankoves atšaudama dangčius. 
Vėl tie prakeikti pelenai. Viduje gulėjo petardos: milžiniškos, dydžiu 
sulig kumščiu, ir mažosios, pramintos damos piršteliais. 

Siuzena sugrūdo jas į kišenes. Kai tos išsipūtė, likusią dalį nusi- 
nešė rankose. Viską perdėjo į balnakrepšius ir pažvelgė į dangų. 
Trys valandos trisdešimt minučių. Į Hambrį norėjosi grįžti sutemus, 
vadinasi, reikės luktelėti dar vieną valandėlę. Galima šiek tiek atsipa- 
laiduoti. 

Nužingsniavusi į baraką mergina lengvai surado Rolando gultą. 
Atsiklaupė šalia jo lyg vaikas, besimeldžiantis prieš miegą, priglaudė 
veidą prie pagalvės ir giliai įkvėpė. 

- Rolandai, - sukuždėjo ji, - kaip aš tave myliu. Kaip aš tave my- 
liu, brangusis. 

Mergina atsigulė ant lovos ir nukreipusi akis į langą stebėjo, kaip 
blėsta dienos šviesa. Kartą pakėlė rankas, apžiūrėjo suodžiais iš- 

terliotus pirštus. Pagalvojo, ar nevertėtų nueiti prie vandens siurblio 
ir juos nusiplauti, Nuvijo šią mintį šalin. Tegul delnai lieka purvini. Jie 
- ka-tetas, vienas iš daugelio, atkakliai siekiantys tikslo, semiantys jė- 
gų iš meilės jūros. 

Tegul išbarstyti pelenai pabando stoti jiems skersai kelio. 

Mano Siuzė turi trūkumų, bet ji visada pasirodo laiku, saky- 
davo Patas Delgado. Toji mergaitė tiesiog gąsdinančiai punktu- 
ali. 

Tai pasitvirtino ir Pjūties mugė išvakarėse. Ji aplenkė savo na- 
mus ir nusigavo iki “Klajūnų pastogės“, praėjus dešimčiai minučių po 
to, kai saulė pasislėpė už kalvų, o Hambrį užliejo rausvai violetinė 
prieblanda. 

Žinant, kad rytoj turėtų prasidėti šventė, Pagrindinė gatvė atrodė 
neįtikėtinai tuščia; kažkur pradingo muzikantai, groję Žaliojoje Širdyje 
visą savaitę; retsykiais sutraškėdavo fejerverkai, tačiau aplinkui ne- 
zujo kvatojantys, rėkiantys vaikai; degė vos keli iš daugelio spalvotų 
popierinių žibintų. 

Nuo kiekvieno, šešėliuose skendinčio prieangio į Siuzeną spokso- 
jo šiaudinės baidyklės. Boluojančios jų akys kėlė šiurpą. 

Pakito netgi “Pastogėje" tvyranti atmosfera. Prie smuklės stulpų 
nestigo pririštų žirgų (dar daugiau gyvulių trypčiojo šalia krautuvėlės, 
kitoje gatvės pusėje), iš visų langų tvoskė ryški šviesa - užeiga primi- 
nė gigantišką laivą, plaukiantį tamsos jūroje, - tačiau nesigirdėjo 
įprastų girtų šūksnių bei klykavimų, palydimų suklerusio Šebo pianino 
garsų. 

Ji be vargo įsivaizdavo, kas dedasi viduje: nemažiau kaip šimtinė 
vyrų paprasčiausiai stovi aplinkui barą ir geria. Nekalba, nesijuokia, 
nemėto kauliukų “Šėtono alėja", reaguodami į rezultatus džiaugsmin- 
gais riksmais ir sielvartingomis dejonėmis. Nežnaibo kekšių pasturga- 
lių, neprašo jų Pjūties bučinių, nesivelia į ginčus, kurie dažniausiai 
baigiasi peštynėmis. Tiesiog maukia viskį, būdami vos už trijų šimtų 
jardų nuo kalėjimo, kur užrakintas jos mylimasis su savo draugais. Šį 
vakarą vyrai daugiau nieko neveiks, tiktai gers. Jeigu jai pasiseks... 
jeigu ji išdrįs... 

Siuzenai vedant Piloną link smuklės durų, nuo sienos atsiskyrė 
šešėlis. Ji įsitempė, tačiau oranžinėje mėnulio šviesoje sušmėžavo Ši- 
mio veidas. Mergina atsipalaidavo, netgi tyliai nusijuokė. Berniukas 

priklauso jų ka-tetui. Ar reikia stebėtis, kad jis pats tai žino? 

- Siuzena, - sumurmėjo Šimis spausdamas prie krūtinės savo 
sombrero, - aš tavęs laukiau. 

- Kodėl? 

- Žinojau, kad tu ateisi. - Jis žvilgtelėjo per petį į “Pastogę", juo- 
dą gremėzdišką pastatą, skleidžiantį akinančią šviesą visomis pasau- 
lio kryptimis. - Mes išvaduosime Arturą ir jo bičiulius? 

- Tikiuosi. 

- Mes privalome tai padaryti. Tie žmonės užeigoje nieko nešne- 
ka, bet man viskas aišku ir be žodžių. Aš žinau, Siuzena, Pato dukra. 
Aš žinau. 

Ji nė kiek tuo neabejojo. 

- Ar Korala viduje? 

Šimis pakratė galvą. 

- Išjojo į mero dvarą. Prieš tai pasakė Stenliui, jog padės šarvoti 
kūnus, kurie bus laidojami poryt. Tik aš nemanau, kad ji dalyvaus lai- 
jais. - Vaikinukas pakėlė ranką, nutrynė nuo skruostų ašaras. 

- Tavo mulas, Šimi... 

- Jau pabalnotas. Užmoviau jam ilgą apynasrį. 

Ji išsižiojo. 

- Kaip tu sužinojai... 

- Paprasčiausiai pajutau, ką turiu daryti. Lygiai taip pat supratau, 
jog tu pasirodysi čia. - Jis gūžtelėjo ir pamojo ranka. - Užsispyrėlis už 
kampo. Pririšau jį prie vandens siurblio. 

- Gerai. - Pasiraususi balnakrepšyje ji iškrapštė mažąsias petar- 
das. - Štai. Paimk. Degtukų turėsi? 

- Aha. - Tylėdamas Šimis susikišo petardas į kišenę. Siuzena, 
kuri niekada gyvenime nebuvo peržengusi “Klajūnų pastogės“ 
slenksčio, privalėjo užduoti jam dar vieną klausimą. 

- Šimi, kur jie deda savo apsiaustus, skrybėles ir pončus, kai už- 
eina į salę? Juk viršutinius drabužius nusivelka, tiesa? Kiek Žinau, al- 
koholis kaitina. 

- O taip. Numeta juos ant ilgo stalo šalia durų. Kai kurie vėliau 
susipeša negalėdami atsirinkti savo rūbų. 

Ji linktelėjo įnirtingai svarstydama, kaip pasinaudoti suteikta in- 
formacija. Šimis stovėjo priešais glamžydamas sombrero atvartus. 
Jis mokėjo vykdyti nurodymus, tačiau pats nepajėgė sugalvoti nieko 
rimto. Galų gale Siuzena pakėlė galvą. 

- Šimi, jei man padėsi, tau teks sprukti iš Hambrio... iš Medži- 
so... iš Išorinės Arkos. Tu keliausi su mumis. Ar supranti, ką sakau? 

Rodos, suprato, nes berniuko veidas akimoju pragiedrėjo. 

- Taip, Siuzena! Keliausiu su tavimi, Vilu Dibornu, Ričardu 
Stokvortu ir savo geriausiu draugu ponu Arturu Hitu. Į Vidinį pasau- 
lį! Mes pamatysime nuostabius rūmus, statulas, moteris, dėvinčias 
gražias sukneles, panašias į pasakų princeses, ir... 

- Jei planas neišdegs, mus nužudys. 

Jo šypsena pranyko, tačiau akys išliko sausos. 

- Taip, nužudys, žinoma. 

- Tu vis vien padėsi? 

- Užsispyrėlis pabalnotas, - pakartojo jis. 

Siuzena nusprendė, kad atsakymas ganėtinai aiškus. Ji suspaudė 
Šimio ranką, laikančią sombrero su apšiurusiais bryliais, pasilenkė 
nepaleisdama balno gugos ir pakštelėjo berniukui į skruostą. Jis išsi- 
šiepė. 

- Mes stengsimės iš visų jėgų, ar ne? - paklausė mergina. 

- Aha, Siuzena, Pato dukra. Stengsimės iš visų jėgų pagelbėti sa- 
vo bičiuliams. Savo geriausiems draugams. 

- Taip. Dabar paklausyk, Šimi. Labai įdėmiai. 

Vaikinukas sukluso. 

Po dvidešimties minučių, kol oranžinis išsipūtęs mėnulis pamažu 
kilo virš miesto pastatų, tarytum nėščia moteris, besiropščianti į statų 
šlaitą, Kalvos gatve link šerifo nuovados nupėdino vaguero, tem- 
piantis iš paskos mulą. Šią gatvės dalį gaubė aklina tamsa. Aplink 
Žaliąją Širdį žybčiojo švieselės, tačiau parkas (kuriame Pjūties šven- 
tės išvakarėse triukšmaudavo daugybė lankytojų, nutviekstų ryškių ži- 
bintų) buvo beveik tuščias. Veikė tiktai kelios, būrėjams priklausan- 
čios palapinės. Šį vakarą jie niekam nežadėjo šviesios ateities, tačiau 
trokštančių sužinoti ateitį visuomet atsirasdavo. Žmogaus prigimties 
neįmanoma pakeisti. 

Vaguero vilkėjo storą platų pončą - jei šis kaubojus turėtų mote- 
rišką krūtinę, ji liktų nepastebėta. Ant galvos pakreipta, prakaitu per- 
mirkusi sombrero visiškai paslėpė veidą. Iš po nukarusių atvartų 
sklido balsas, niūniuojantis “Vėjavaikę meilę". 

Ant nediduko mulo balno, riogsojo stambus ryšulys - tikriausiai 
drabužiai, nors tamsoje būtų sunku juos įžiūrėti. Po mulo sprandu ka- 

daravo gana keistas ir juokingas amuletas: dvi sombreros bei viena 
kaubojiška skrybėlė. 

Priartėjęs prie šerifo nuovados, vaguero nustojo dainuoti. Jei ne 
blausi švieselė, žvilganti pro vieną langą, galėjai pagalvoti, jog pastate 
nieko nėra. Prieangyje, supamajame krėsle kiurksojo juokinga kaliau- 
sė su Herko Eiverio liemene, ant kurios puikavosi alavinė žvaigždu- 
tė. Aplinkui nė vieno sargybinio. Jokių ženklų, kad už grotų tūno trys, 
visame Medžise labiausiai nekenčiami jaunuoliai. Įsiklausęs vaguero 
išgirdo gitaros stygų skambčiojimą. 

Melodiją užgožė fejerverkų traškesys. Žmogus atsigręžė ir įžiū- 
rėjo prieblandoje savo bendrininką. Tas pamojavo ranka. Vaguero 
sulinksėjo ir atsakė tuo pačiu. Tada pririšo mulą prie turėklų... kita- 
dos, vieną vasaros dieną, čia mindžikavo Rolando ir jo draugų žirgai, 
laukdami savo šeimininkų, kurie nuėjo prisistatyti miestelio šerifui. 

Durys atsidarė tuo metu (niekas nesivargino jų užrakinti), kai 
Deivas Holis gal kokį tūkstantąjį kartą bandė pritaikyti akordus “Šun- 
snukio kapitono Milso“ dainai. Prie stalo sėdėjo šerifas Herkas Eive- 
ris, atsilošęs į kėdės atramą, sunėręs rankas ant pilvo. Kambaryje 
mirgėjo blankūs oranžinio žibinto atšvaitai. 

- Jei tęsite savo pratybas šerifo pavaduotojau Deivai, mirties 
bausmės vykdymą galėsite užmiršti. - Atsistojęs kameroje Ketbertas 
Olgudas apsivijo rankomis grotas. - Mes patys nusižudysime. Kiek- 
vienas turi teisę į savigyną. 

- Užsičiaupk, kirmine, - suurzgė Eiveris. Pusiau snausdamas, 
virškindamas sočius pietus, šerifas svajojo, kaip papasakos savo bro- 
liui ir jo simpatiškai žmonelei apie šią didvyrišką dieną. Šnekės kuk- 
liai, bet neužmirš paminėti, kad jis atliko lemtingą vaidmenį. Jei ne jis, 
tie trys ladrones*... 

- Maldauju, liaukitės, - paprašė Ketbertas Deivo. - Prisipažinsiu, 
kad nužudžiau patį Arturą Eldą, jei tik nustosite dainuoti 

Į kairę nuo Berto įsitaisęs Alenas sukryžiavo ant lovos kojas. 
Rolandas gulėjo pakišęs rankas po galva, spoksodamas į lubas. Tą 
pačią akimirką, kai sugirgždėjo durys, jis atsisėdo. Tarytum būtų su- 
laukęs signalo. 

- Turbūt atėjo Bridžeris, - tarstelėjo Deivas, su džiaugsmu pa- 
traukdamas į šalį gitarą. Budėjimas įgriso jam iki gyvo kaulo. Bet la- 

*Ladrones (isp.) - vagys, plėšikai. 

biausiai nervino Hito juokeliai. Kaip jis sugeba pokštauti žinodamas, 
ką rytoj vakare teks patirti! 

- Veikiau vienas iš jų, - paprieštaravo šerifas Eiveris turėdamas 
omenyje didžiuosius karstų medžiotojus. 

Jie abu apsiriko. Per slenkstį įslinko vaguero, vilkintis akivaiz- 
džiai per didelį pončą (šio pakraščiai braukė grindis, atvykėliui užda- 
rant duris), virš akių užsimaukšlinęs skrybėlę. Herko Eiverio nuomo- 
ne, vyrukas panėšėjo į šiaudinę kaubojaus kaliausę. 

- Ei, žmogau! - riktelėjo jis išsišiepdamas... matyt kažkas nu- 
sprendė pajuokauti, o Herkas Eiveris turėjo humoro jausmą. - Svei- 
kutis! Kokie vėjai... 

Viena nepažįstamojo ranka slypėjo po skvernu. Kai išlindo lau- 
kan, visi pamatė, kad ji laiko revolverį, kurį trys kaliniai iš karto atpa- 
žino. Eiveriui vėpsant į vamzdį, jo šypsena po truputį išblėso. Ant 
stalo užkeltos kojos nusileido žemyn. 

- Nesikarščiuok, bičiuli, - lėtai pratarė jis. - Pasikalbėkime. 

- Nukabink nuo sienos raktus ir atšauk kameras, - gergždžiančiu, 
dirbtinai žemu balsu įsakė vaguero. Lauke supokšėjo petardos (vie- 
nintelis Rolandas atkreipė į tai dėmesį). 

- Aš negaliu, - atsakė Eiveris koja atidarydamas apatinį stalčių, 
kur gulėjo ryte palikti pistoletai. - Abejoju, ar tavo pliauškynė užtai- 
syta, ir nemanau, jog tu... 

Nepažįstamasis nusitaikė ginklu į stalą ir atlaužė gaiduką. Nu- 
griaudėjo kurtinantis šūvis, tačiau Rolandas vylėsi, kad miestelėnai 
palaikys šį garsą petardos sprogimu. Ne itin mažos petardos, bet ir 
ne pačios didžiausios. 

Šaunuolė mergaitė, pagalvojo jis. Tik būk apdairi. Vardan vi- 
sų dievų, Siuze, neprarask budrumo. 

Trys jaunuoliai sustojo prie kamerų grotų, išplėtę akis, tvirtai su- 
kandę dantis. i 

Kulka pataikė į atverčiamą šerifo stalo dangtį ir nuskėlė jo kam- 
pą. Eiveris išgąstingai sustūgo, atšokęs apvirto su visa kėde. Kildama 
aukštyn jo koja patraukė su savimi stalčių, iš kurio vidaus ant grindų 
nusirideno trys senovinės muškietos. 

- Siuzena, atsargiai! - sušuko Ketbertas ir tuojau pat pridūrė: - 
Ne, Deivai! 

Likus kelioms sekundėms iki gyvenimo pabaigos, Deivo Holio 
veiksmus įtakojo ne baimė prieš didžiuosius karstų medžiotojus, o pa- 
reigos jausmas. Vyrukas tikėjosi tapti Mėdžiso šerifu po Eiverio atsi- 

statydinimo (savo žmonai Džudei neretai kartodavo, kad būtų kur 
kas geresnis tvarkos sergėtojas nei tas riebalų kalnas). Deivas visiš- 
kai užmiršo, kad jaunuolių kaltė kėlė jam rimtų abejonių. Dabar gal- 
voje kirbėjo vienintelė mintis - nevalia leisti pašaliniam žmogui išvesti 
iš kameros kalinius. 

Šerifo padėjėjas puolė kaubojų, ketindamas išplėšti jam iš nagų 
revolverį. Ir nušauti jį, jei tik prisireiks. 


12 

Apstulbusi Siuzena nenuleido akių nuo rūkstančio Eiverio stalo - 
stebėtina, kiek žalos gali padaryti menkutis piršto kryptelėjimas! - kai 
iš sąstingio ją pažadino desperatiškas Ketberto riksmas. 

Mergina susigūžė prie sienos, išvengdama Deivo gniaužtų, ir be- 
veik nesąmoningai paspaudė gaiduką. Driokstelėjo dar vienas šūvis, 
nubloškęs šalin Deivą Holį, vos porą metelių už ją vyresnį vaikiną. 
Jo krūtinę, tarp dviejų žvaigždės smaigalių, prakiurdė rusenanti skylė. 
Akys išsprogo, tarsi jis negalėtų patikėti tuo, kas įvyko. Rankoje pa- 
kibo juodas šilkinis monoklio kaspinas. Viena koja užkliuvo už gita- 
ros, ir ši nudardėjo ant žemės, išspausdama garsus, kurie savo melo- 
dingumu niekuo nesiskyrė nuo jo brazdinamų akordų. 

- Deivai, - sukuždėjo ji, - ach, Deivai, atleisk. Ką aš padariau? 

Bandydamas atsikelti šerifo padėjėjas sudribo veidu į grindis. 
Maža skylutė krūtinėje virto juoda kiauryme, žiojinčia nugaroje, plūs- 
tančia krauju, su apsvilusiais kraštais... tarytum Siuzena būtų per- 
smeigusi jį įkaitusiu iki raudonumo žarstekliu, užuot paleidusi kulką. 
Pastarasis žudymo būdas lyg ir turėtų būti gailestingesnis, labiau ci- 
vilizuotas, tačiau žvelgiant į traukulių tampomą kūną, galima ir suabe- 
joti tokiais teiginiais. 

- Deivai, - šnabždėjo mergina. - Deivai, aš... 

- Siuzena, atsargiai! - užstaugė Rolandas. 

Eiveris. Keturpėsčias atšliaužęs iki Siuzenos, šerifas čiupo ją už 
blauzdų. Iš po kojų pranykus tvirtam pagrindui, ji tvojosi ant sėdimo- 
sios (net dantys subarškėjo) ir susidūrė su išvirtusiomis rūpužės aki- 
mis, rauplėta fizionomija, pajuto česnakų dvoką, trenkiantį iš jo bur- 
nos. 

- O dievai, juk tai mergiotė! - sušnypštė jis tiesdamas ranką. Siu- 
zena vėl paspaudė revolverio gaiduką, apdegindama savo pončą ir 
pramušdama lubose skylę. Apačion nubyrėjo tinkas. Mėsingi Eiverio 
pirštai kietai sugniaužė merginos gerklę. Kažkur tolumoje šaukė Ro- 
landas. 

Jai teliko viena galimybė išsigelbėti. 

Jei tik liko. 

Vienos užteks, Siu, galvoje pasigirdo tėvo balsas. Vienos ir te- 
reikia, brangute. 

Atlaužusi pistoleto gaiduką ji įrėmė vamzdį į karantį šerifo Herko 
Eiverio pagurklį ir paleido kulką. 

Į visas puses ištiško kraujas, susimaišęs su smegenų bei kaulų 
atplaišomis. 


13 

Ant Siuzenos kelių užvirto Eiverio galva, sunki ir drėgna nelygi- 
nant šviežios mėsos pjausnys. Jos veidą nutvilkė karštis. Iš apačios 
kilo geltoni liepsnų liežuvėliai. 

- Ant stalo! - rėkė Rolandas iš visų jėgų trankydamas kameros 
grotas. - Vandens ąsotis ant stalo! Greičiau, dėl savo tėvo! 

Ji nurideno Eiverį, atsistojo ir su degančiu ponču nusvyravo link 
stalo. Pajutusi apanglėjusios medžiagos smarvę, sąmonės gelmėje ji 
pagyrė save dėl to, kad neužmiršo susirišti plaukus į kuodą. 

Beveik pilname ąsotyje teliūskavo ne vanduo. Siuzena užuodė 
saldžiarūgštį grafos kvapą. Skubiai užsipylė ant savęs skystį, ir lieps- 
nos šnypšdamos užgeso. Ji nusimetė pončą kartu su sombrero, vėl 
pažiūrėjo į Deivą, su kuriuo neatmenamais laikais netgi bučiavosi už 
Hukio daržinės. 

- Siuzena! - nuskambėjo griežtas, primygtinis Rolando balsas. - 
Raktus! Negaišk laiko! 

Mergina čiupo raktų žiedą nuo vinies, įkaltos į sieną. Žengė prie 
Rolando kameros, prakišo jį pro grotas. Ore pakibo parako dūmų, 
susvilusios vilnos, kraujo tvaikas. Sulig kiekvienu įkvėpimu jos skran- 
dį sutraukdavo mėšlungis. 

Rolandas atsirinko reikiamą raktą, įgrūdo jį į spyną iš kitos grotų 
pusės. Po akimirkos išsivadavęs į laisvę trumpam apglėbė ašarojan- 
čią Siuzeną. Dar po keliolikos sekundžių išleido Aleną ir Ketbertą. 

- Tu angelas! - Alenas tvirtai ją apkabino. 

- Tik ne aš. - Siuzena prapliupo raudoti. Ji kyštelėjo revolverį 
Rolandui į glėbį apsisprendusi daugiau nesiliesti prie to atgrasaus gin- 
klo. - Mudu su Deivu žaisdavome vaikystėje. Jis niekada netampė 
manęs už kasos, nebuvo mušeika. Ir užaugo geru žmogumi. Aš at- 
ėmiau iš Deivo gyvybę. Kas praneš apie tai jo žmonai? 

Rolandas prispaudė ją prie savo krūtinės. 

- Tu atlikai savo pareigą. Arba jis, arba mes. Juk pati supranti. 

Ji linktelėjo. 

- Man negaila Eiverio, bet Deivas... 

- Eime, - paragino Rolandas. - Kas nors galėjo atskirti šūvius 
nuo petardų. Ar jas sprogdino Šimis? 

Ji vėl sulinksėjo galva. 

- Atnešiau jums drabužių. Skrybėles ir pončus. 

Pribėgusi prie durų, Siuzena atvėrė jas, apsidairė ir pranyko tirš- 
tėjančioje prieblandoje. 

Ketbertas uždengė šerifo padėjėjo veidą su apdegusiu ponču. 

- Nepasisekė tau, vyruti. Atsidūrei netinkamoje vietoje, netinka- 
mu metu. Tu buvai ne toks jau blogas. 

Mergina sugrįžo laikydama rūbų ryšulį. Tuo tarpu Šimis ėmėsi ki- 
tos užduoties. Jam nė nereikėjo priminti. Jei vaikinukui išties trūksta 
protelio, pagalvojo Siuzena, tuomet jai teko pažinoti žmonių, kurie sa- 
vo smegenų vingiais gerokai nusileidžia penktajam jų ka-teto nariui. 

- Iš kur tai gavai? - paklausė Alenas. 

- Iš “Klajūnų pastogės". Šį darbą atliko Šimis. - Ji ištiesė skry- 
bėles. - Nagi, paskubėkime. 

Rolandas, Ketbertas ir Alenas apsivilko pončus. Užsimaukšlinę 
virš akių sombreros jie niekuo nesiskyrė nuo kitų feodo kaubojų. 

- Kur mes keliausime? - pasiteiravo Alenas, visiems išėjus lau- 
kan. Tamsoje nesimatė nė gyvos dvasios. Šūviai nepritraukė pašali- 
nių žmonių dėmesio. 

- Iš pradžių į Hukio arklidę, - atsakė Siuzena. - Ten stovi jūsų 
žirgai. 

Visi keturi sparčiai nužingsniavo gatve. Šimis jau buvo nusivedęs 
mulą atgal į “Pastogę". Siuzenos širdis garsiai tvaksėjo, ant kaktos 
ištryško prakaitas, tačiau viduje išsikerojo šaltukas. Nepaisant gerų 
norų, ji tapo žmogžude, peržengė tam tikrą ribą ir atgal negalės su- 
grįžti. Padarė tai dėl Rolando, dėl savo meilės, žinojo, kad susitepė 
krauju rankas neturėdama kitos išeities, bet kažkodėl ši mintis jos ne- 
guodė. 

Keliaukite į tamsą! Ir būkite ten laimingi, jūs, nedorėliai! Žu- 
dikai! Klastūnai! Paleistuviai! Prasmekite skradžiai žemę! Šiais 
pelenais aš tave prakeikiu! 

Siuzena spūstelėjo Rolando delną, jaunuolis atsakė tuo pačiu. 
Mergina pažvelgė į Demono mėnulį, piktdžiugišką rausvai sidabrinę 
fizionomiją, ir aiškiai suprato, kad paleisdama kulką į vargšelį Deivą 

ji sumokėjo už meilę brangiausia kaina - savo siela. Jei dabar Rolan- 
das ją paliks, išsipildys tetos prakeiksmas, nes iš jųdviejų teliks pele- 
nai. 


IX skyrius 
PJŪTIS 


1 

Kai jie įžengė į arklidę, blankiai apšviestą dujiniu žibintu, viename 
garde sukrutėjo šešėlis. Rolandas žaibiškai išsitraukė abu revolverius. 
Kelias sekundes Šimis žiūrėjo į ketveriukę, laikydamas rankoje bal- 
nakilpę. Paskui berniuko lūpos plačiai išsišiepė, akys džiaugsmingai 
sužiburiavo, ir jis pribėgo artyn. 

Įsikišęs ginklus į dėklus Rolandas pasiruošė jį apkabinti, tačiau Ši- 
mis aplenkė jaunąjį šaulį ir puolė į Ketberto glėbį. 

- Olialia! - susverdėjęs šis pakėlė vaikinuką aukštyn. - Nori ma- 
ne pargriauti ant žemės? 

- Jai pavyko jus išgelbėti! - sušuko Šimis. - Žinojau, kad pavyks! 
Geroji Siuzena! - apsidairęs jis pamatė merginą, stovinčią šalia Ro- 
lando. Vis dar išblyškusią, bet jau susitvardžiusią. Vėl atsisukęs į 
Bertą berniukas pakštelėjo tiesiai jam į kaktą. 

- Olialia! - pakartojo Ketbertas. - Už ką? 

- Aš tave myliu, gerasis Arturai Ritai! Tu išgelbėjai mano gyvy- 
bę. 

- Regis, tu teisus, - sumišęs nusijuokė Ketbertas (pasiskolinta, 
pernelyg didelė sombrero kėpsojo komiškai pakrypusi ant pakaušio). 
- Bet jei toliau čia tūnosime, tau vis vien teks keliauti anapilin. 

- Arkliai pabalnoti, - tarė Šimis. - Siuzena paaiškino man, ką tu- 
rių daryti, ir aš įvykdžiau jos nurodymą kaip dera. Teliko pritvirtinti 
naują balnakilpę prie pono Ričardo Stokvorto arklio, nes senoji visai 
sudilusi. 

- Su tuo susitvarkysime vėliau, - prabilo Alenas paimdamas bal- 
nakilpę ir pažvelgdamas į Rolandą. - Kur josime? 

Šaulys pasiūlė grįžti į Torino mauzoliejų. 

Šimis pasibaisėjo. 

- Į kapines? Kai danguje šviečia Demono mėnulio pilnatis? - jis 
taip energingai pakratė galvą, kad nuo jos nulėkė sombrero. - Juk 
ten guli numirėliai. Erzinami per Demono pilnatį, jie gali prisikelti iš 
savo kapų! 

- Šiaip ar taip, mes negalime kišti ten nosies, - įsiterpė Siuzena. 
- Miestelio moterys ruošiasi iškloti gėlėmis kelią į “Jūros pakrantę" ir 
mauzoliejų. Joms vadovaus Oliva, jei tik turės jėgų. Maža to, tarp jų 
maišysis mano teta ir Korala. Abejoju, ar mes norėtume susitikti su 
šiomis damomis. 

- Gerai, - tarstelėjo Rolandas. Visi ant arklių, ir į kelią. Pagalvok, 
Siuzena. Ir tu, Šimi. Mums reikia ramios vietos, kurioje galėtume pa- 
sislėpti, bent jau iki aušros. Privalome nusigauti iki jos ne ilgiau kaip 
per valandą. Toji vieta turi būti atokiau nuo Didžiojo Trakto, bet ku- 
rioje pusėje nuo Hambrio, išskyrus šiaurės vakarus. 

- Kuo tau neįtinka šiaurės vakarai? - paklausė Alenas. 

- Būtent ta kryptimi mes dabar keliausime. Mūsų laukia dar vie- 
na užduotis... leisim jiems sužinoti, kieno tai darbas. Svarbiausia, El- 
dredui Džonui. - Rolandas šaltai šyptelėjo. - Daugiau jokių žaidimų. 
Jokių “Pilių". Į kovą stoja tikri šauliai. Pažiūrėsim, ar jie sugebės at- 


silaikyti. 

Po valandos, mėnuliui pakilus aukštai virš medžių, Rolando ka- 
-tetas atvyko į Citgo naftos lauką. Saugodamiesi netikėtumų bendra- 
žygiai jojo lygiagrečiai Didžiajam Traktui, tačiau atsargumo priemo- 
nės pasirodė besančios nereikalingos: jie nesutiko kelyje nė vieno 
raitelio. Tarytum šiais metais Pjūties šventė būtų atšaukta, pagal- 
vojo Siuzena... tada prisiminė raudonrankes kaliauses ir sudrebėjo vi- 
su kūnu. Rytojaus vakarą jie būtų nudažę kruvinu atspalviu Rolando 
rankas. Tokių ketinimų, žinoma, neatsisakys, jeigu jį sugaus. Ne tik 
jį. Mus visus. Šimį taip pat. 

Palikę žirgus (ir Užsispyrėlį, kuris nenoriai bidzeno įkandin, tem- 
piamas už apynasrio) pririštus prie kažkokio seniai nusigalavusio 
siurblio pietrytiniame lauko pakraštyje, jie lėtai nužingsniavo link vei- 
kiančių gręžimo bokštelių. Užuot garsiai kalbėję, protarpiais kuždė- 
davosi tarpusavyje. Mažai tikėtina, kad juos kas nors išgirstų tokioje 
nuošalioje vietovėje, tačiau balsai patys nutyko iki šnabždesio. Rolan- 
dui Citgas atrodė gerokai kraupesnis už kapines. Paprastai lavonai 
nesikelia iš amžinosios poilsio vietos, netgi tviskant Demono mėnulio 
pilnačiai. Užtat naftos laukymėje nestigo sunerimusių negyvėlių, cy- 
piančių aprūdijusių zombių, kurių dunksintys stūmokliai priminė žings- 
nių bildesį. 

Nieko nebodamas Rolandas nusivedė draugus prie veikiančios 
senienos. Aplenkę vieną skydą su klausimu KUR TAVO ŠAL- 

MAS? ir kitą su užrašu MES GAMINAME NAFTOS PRODUK- 
TUS. GARANTUOJAME SAUGUMĄ, jie sustojo šalia bokšto, 
taip griausmingai girgždančio, kad Rolandui teko užstaugti: 

- Šimi! Duok man porą didžiųjų petardų! 

Berniukas sužvejojo saują pliauškynių Siuzenos balnamaišyje, ke- 
letą jų įteikė Rolandui. Šis stvėrė Bertą už rankos ir patraukė į save. 
Bokštelį juosė surūdijusi vielinė tvora. Kai jaunuoliai pabandė per ją 
perlipti, horizontalūs skersiniai sutrupėjo it seni kaulai. Skendėdami 
šmėžuojančiuose mechanizmų šešėliuose jie nervingai susižvalgė. 

Siuzena trūktelėjo Rolandą už skverno. 

- Būk atsargus! - sušuko ji mėgindama perrėkti ritmišką siurblio 
bumbsėjimą. Vaikinas matė, kad ji neišsigandusi, tiesiog susijaudinusi 
ir truputį įsitempusi. 

Jis nusišypsojo ir pabučiavo Siuzenos ausies lezgelį. 

- Pasiruošk bėgti, - sušnibždėjo Rolandas. - Jei mūsų planas 1š- 
degs, Citge užsiliepsnos nauja, velniškai didelė žvakė. 

Drauge su Ketbertu jis nėrė po artimiausiu bokštelio statrams- 
čiu, krūpčiodamas nuo kakofoniško triukšmo stabtelėjo prie mecha- 
nizmų. Rolandas niekaip negalėjo suprasti, kodėl jie nesulūžo prieš 
daugelį metų. Didesnę dalį įrengimų gaubė rūdžių išėsti metaliniai 
blokai. Priešais sukosi gigantiškas velenas, ant kurio žvilgėjo nafta, 
turbūt išgaunama automatiniais purkštuvais. Šalia kolonos jaučiamas 
dujų kvapas priminė fakelą, periodiškai trykštantį ugnimi kitoje naf- 
tos laukymės pusėje. 

- Milžino bezdalai! - riktelėjo Ketbertas. 

- Kas? 

- Sakau, kad dvokia... tiek to! Imkimės darbo ir greičiau jį 
užbaikime, jei sugebėsime... ar sugebėsime? 

Rolandas nežinojo. Jis lėtai pajudėjo artyn mechanizmų, spiegian- 
čių po metaliniais žalsvokais gaubtais. Nors ir nedegdamas dideliu 
noru, Ketbertas nusekė pavymui. Abu įslinko į trumpą koridorėlį, 
smirdantį, tvoskiantį karščiu, vedantį tiesiai prie bokštelio. Viršuje ant 
stūmoklio sukosi velenas, varvindamas naftos ašaras. Apačioje jie 
pastebėjo išlenktą nutekamąjį vamzdį, nuo kurio pakraščio ant žemės 
pliumptelėdavo vienas kitas lašas. Rolandas parodė ranka į juodą 
telkšančią balą. Ketbertas linktelėjo. 

Riaumojant mechanizmams, nebuvo prasmės rėkti. Rolandas ap- 
kabino draugo kaklą, pritraukė jo ausį prie savo lūpų, kilstelėjo prieš 
akis petardą. 

- Uždek ir bėk, - įsakė šaulys. - Laikysiu ją kiek įmanoma ilgiau. 
Pasirūpinsiu mūsų abiejų saugumu. Nenorėčiau susidurti su tavimi 
skuosdamas iš šito koridoriaus. Supratai? 

Ketbertas sulinksėjo ir pats pakreipė Rolando galvą, kad galėtų 
užstaugti jam į ausį. 

- Kas bus, jei oras pritvinkęs dujų, kurios užsiliepsnos nuo žiežir- 
bos? 

Rolandas žengė atatupstas ir skėstelėjo delnais tarsi sakydamas: 
“Iš kur man žinoti?" Nusijuokęs Bertas iškrapštė iš kišenės degtukų 
dėžutę, nušvilptą nuo Eiverio stalo. Pakėlė antakius klausdamas, ar 
bičiulis pasiruošęs. Tas pakinkavo galva. 

Stipriam švilpiančiam vėjui kelią užstojo metaliniai gręžimo bokš- 
to blokai, todėl degtuką pasisekė užžiebti be didelio vargo. Gniaužda- 
mas petardą Rolandas prisiminė motiną: kaip ji nekentė šitų žaisliukų, 
kaip baiminosi, kad po sprogimų sūnus neliktų be akies arba be pirš- 
to. 

Ketbertas bakstelėjo kelis kartus sau į krūtinę, šiek tiek aukščiau 
širdies, ir pabučiavo į delną, universaliu gestu palinkėdamas draugui 
sėkmės. Liepsnelei palietus degiklį, šis sukibirkščiavo. Bertas ištiesė 
ranką pykštelėdamas pirštu į mechanizmų gaubtą - vyrukas pokštau- 
tų netgi kabodamas kilpoje, pagalvojo Rolandas - ir nukūrė atgal 
trumpuoju koridoriumi. 

Luktelėjęs, kol degiklio knatas surusens bemaž iki galo, jaunasis 
šaulys sugrūdo petardą į nutekamąjį vamzdį. Nusisuko, susigūžė tarsi 
manydamas, kad, išsipildžius Berto pranašystei, oras virs ugnies jū- 
ra. Nieko panašaus neįvyko. Rolandas pasileido tekinas koridoriumi, 
išniro į laukymę ir pastebėjęs už aptrupėjusios tvoros stypsantį bičiulį 
vos spėjo sumosikuoti rankomis - Bėk, idiote, bėk! - kai už nugaros 
sprogo visas pasaulis. 

Nuo galingo griausmo užgulė ausų būgnelius, suspaudė gerklę. 
Žemė sudrebėjo po kojomis tarsi banga, nešanti valtį į pakrantės uo- 
las. Į tarpumentę įsirėžė karšta nematomos esybės ranka, po kelių 
žingsnių švystelėjusi Rolandą į tvorą, už kurios Ketbertas jau nesto- 
vėjo. Ne, vaikinas išsidrėbė ant sėdynės spoksodamas į kažkokį taš- 
ką, už draugo pečių. Jo akys suapvalėjo, žandikauliai atvipo. Rolandas 
aiškiai matė Berto fizionomiją, nes dabar Citge buvo šviesu kaip vi- 
durdienį. Jie pakūrė savo šventinį laužą, tokį ryškų, koks Hambrio 
gyventojams nė nesisapnavo. 

Nusileidęs ant kelių šalia Ketberto, Rolandas stvėrė jį už pažas- 

ties. Po kurtinančio riaumojimo pasipylė metalo nuolaužų papliūpos. 
Jie pašoko ant kojų ir nudriuokė pas Aleną, kuris mindžikavo priešais 
Siuzeną bei Šimį, lyg bandydamas juos apsaugoti savo kūnu. 

Rolandas žvilgtelėjo į gręžimo bokštą. Iki pusės sugriuvęs įrengi- 
nys žėravo tamsiu raudoniu nelyginant įkaitusi pasaga. Danguje 
plaikstėsi geltonos maždaug šimto penkiasdešimties pėdų dydžio fa- 
kelo liepsnos. Tai tik pradžia. Jis nežinojo, kiek bokštelių pavyks su- 
sprogdinti, kol į Citgą atlėks miestelėnai, bet vylėsi, kad jų bus nema- 
žai, net jei ir teks rizikuoti. Ištaškyti į skutelius cisternas prie Paka- 
ruoklių uolos - tai pusė darbo. Svarbiausia sunaikinti Farsono atsargų 
šaltinį. 

Visgi daugiau neprisireikė kaišioti petardų po gręžimo bokštais, 
kadangi po žeme juos jungė vamzdžiai, pritvinkę gamtinių dujų, ku- 
rios sunkėsi pro suskeldėjusias metalo siūles. Nespėjus Rolandui ir 
Ketbertui nubėgti prie vaiduokliškų mechanizmų, nugriaudėjo naujas 
sprogimas, ir į dešinę nuo ugnies fakelo į orą išlėkė dar vienas naftos 
siurblys. Po akimirkos kriokiančio drakono liepsnose paskendo tre- 
čiasis bokštelis, esantis už šešiasdešimties jardų nuo pirmų dviejų. 
Geležinė konstrukcijos dalis atplyšo nuo betoninių kolonų tarsi supu- 
vęs, iš burnos traukiamas dantis. Ji nuvirto ant žemės, visomis kryp- 
timis spjaudydama žiežirbas. 

Plykstelėjo ketvirtasis gręžimo bokštas. Penktasis. Šeštasis. 

Jaunuoliai apmirė prisidengę delnais akis. Nūnai naftos laukas 
tviskėjo nelyginant gimtadienio tortas su styrančiomis žvakutėmis. 
Aplinkui tvyrojo nepakeliamas karštis. 

- Tepalaimina mus dievai, - sukuždėjo Alenas. 

Rolandas suprato, kad užsibuvę čia ilgiau nei derėtų jie supleš- 
kės kaip sausi žagarai. Be to, nevalia užmiršti arklių. Jie stovėjo pri- 
rišti atokiau nuo gaisro židinio, tačiau nėra jokių garantijų, jog tas Ži- 
dinys neišsikeros. Jis pastebėjo, kad užsidegė du neveikiantys bokš- 
teliai. Gyvuliai tikriausiai pastėro iš baimės. 

Po velnių, jam pačiam iš siaubo šiaušėsi plaukai. 

- Nešdinamės! - suriko Rolandas. 

Jie nuskuodė link arklių, apšviesti gelsvai oranžinių atspalvių. 


3 

Iš pradžių Džonas pamanė girdįs sprogimus savo galvoje. Ko tik 
nepasitaiko besimylint. 

Aha, besimylint... nesąmonės. Jųdviejų su Korala niurkymasis 


173 


negalėjo vadintis meilės žaidimais. Tai buvo šis tas geriau. 

Jam ir anksčiau teko doroti aistringas vištytes, kurios sugebėdavo 
įtraukti tave į karščiu tvoskiančią krosnį, geidulingai krutindamos klu- 
bus, tačiau iki Koralos didysis karstų medžiotojas nebuvo matęs nė 
vienos moters, taip harmoningai prisitaikančios prie jo norų ir porei- 
kių. Senio požiūris į seksą buvo paprastas: imk, kas pasitaiko po ran- 
ka, ir negalvok apie tai, jei pašonėje nieko nėra. Užtat gulėdamas vie- 
noje lovoje su Korala jis tenorėjo imti, imti ir dar kartą imti. Porelė 
dulkinosi kaip katės arba šeškai: raitydamiesi, šnypšdami, draskydami 
ir kandžiodami vienas kitą, spjaudydami šlykščiausius prakeiksmus, 
niekaip nepasisotindami. Tokiais momentais Džonui dingodavosi, 
kad jis čirška išsivoliojęs saldžiame aliejuje. 

Šį vakarą jis dalyvavo Arklininkų Asociacijos (tiksliau sakant, 
Farsono Pakalikų Asociacijos) susirinkime. Džonas išklojo paskuti- 
nes naujienas, atsakė į idiotiškus klausimus, įsitikino, kad jie supranta, 
kokie rytoj laukia darbai. Susidorojęs su šia užduotimi, užsuko pas 
Rėją, apsigyvenusią Kimbos Raimerio apartamentuose. Ragana nė 
nepastebėjo, kad į ją žvilgčioja duris pravėręs Džonas. Tūnodama 
kanclerio kabinete, kurio visas sienas dengė knygų lentynos, nuo 
grindų iki pat aukštų lubų, kiurksodama odiniame krėsle prie kietme- 
džio stalo ji nesiderino su šia vieta kaip kekšės apatiniai, kadaruojan- 
tys ant bažnyčios altoriaus. Senė vedžiojo delnus virš Burtininko Vai- 
vorykštės kažką įnirtingai murmėdama, tačiau kristalas liko aptemnęs. 

Užrakinęs raganą Džonas patraukė pas Koralą. Ji lūkuriavo di- 
džiojo karstų medžiotojo svetainėje, kur rytoj turėtų įvykti Sueiga. 
Šiame dvaro sparne netrūko miegamųjų, tačiau moteris nusivedė jį į 
amžinatilsio brolio kambarį... be abejo, visiškai sąmoningai. Jiedu 
mylėjosi lovoje su baldakimu, kurioje Hartui Torinui taip ir nepasise- 
kė užlaužti savo sugulovės. 

Kaip visada, jie glamžėsi karštai ir nuožmiai. Kai Džonas pajuto 
artėjantį orgazmą, sprogo pirmasis naftos gręžinys. O dievai, jai 
niekas neprilygs, šovė į galvą mintis. Visame prakeiktame pasau- 
lyje nerasi tokios moters kaip... 

Vienas po kito nuskardėjo dar du sprogimai, ir Korala sustingo 
prieš pratęsdama klubų lingavimo procedūrą. 

- Citgas, - sušvokštė ji pridususiu kimiu balsu. 

- Aha, - išspaudė Džonas nepaliaujamai varstydamas ją savo 
strypgaliu, praradęs susidomėjimą seksu, tačiau pasiekęs tokį tašką, 
kai negali sustoti netgi gresiančios mirties akivaizdoje. 

Po dviejų minučių jis nudrožė į nediduką Torino miegamojo bal- 
koną niekuo nepridengęs subliūškusio, kadaruojančio penio. Korala, 
taip pat nuoga, atkulniavo iš paskos. 

- Ko taip skubi? - pasipiktino ji, kai senis atidarė balkono duris. - 
Aš būčiau pasiekusi orgazmą dar tris sykius! 

Džonas nesureagavo į pastabą. Kraštovaizdį gaubė sutemos... 
išskyrus naftos lauką, virš kurio žibėjo geltona pašvaistė, ryškėjanti ir 
besiplečianti sulig kiekviena akimirka. Duslūs griausmai sekė vienas 
po kito. 

Jo sąmonė prasmego migloje. Šis pojūtis kankino Džoną nuo ta- 
da, kai šunsnukis Dibornas kažkokiu nepaaiškinamo būdu suprato, 
kas jis toks. Energingoji Korala truputį išsklaidydavo ūkanas, bet da- 
bar, žvelgiant į ugnies jūra virtusias gerojo žmogaus naftos atsargas, 
nelemtas jausmas sugrįžo kaip pelkių karštinė, kuri retsykiais pasiša- 
lina iš raumenų ir įsismelkia į kaulus, tačiau niekaip nenori apleisti kū- 
no. Tu esi ištremtas į vakarus, sakė Dibornas. Tokio žmogaus, 
kaip tu, siela niekada nepaliks vakarų. Jis pats tai žinojo, be su- 
mauto vaikpalaikio aiškinimų... nūnai tie žodžiai visą laiką sukosi gal- 
voje. 

Suknistas Vilas Dibornas. Kur jis dabar tūno kartu su savo ma- 
nieringais bendrais? Eiverio calabozo*? Labai abejotina. 

Nakties ramybę sutrikdė nauji sprogimai. Mero dvaro kieme 
lakstė ir klykė žmonės, panašiai kaip ryte, aptikus Torino bei Raime- 
rio lavonus. 

- Tai didžiausias Pjūties saliutas, kokį tik esu regėjusi, - tyliai 
burbtelėjo Korala. 

Džonui prasižiojus, kažkas įnirtingai pabarbeno į duris. Dar po 
akimirkos jos atsilapojo, ir į miegamąjį įpuolė Klėjus Reinoldsas, nuo- 
gas iki pusės, užsimovęs tiktai mėlynus džinsus. Po sutaršytais plau- 
kais žvilgėjo bepročio akys. 

- Eldredai, prastos naujienos iš miesto. Dibornas ir kiti du pien- 
burniai iš Vidinio pasaulio... 

Beveik vienu metu orą sudrebino trys sprogimai. Iš liepsnojančio 
Citgo tingiai pakilo ugnies kamuolys, ištirpdamas nakties tamsoje. 
Reinoldsas įlėkė į balkoną ir nepaisydamas nuogos porelės prilipo 
prie turėklų. Išverstomis akimis dėbsojo į ugnies pliūpsnį, kol tas pra- 
dingo. Išnyko kaip vaikigaliai. Džonas prisivertė pažaboti viduje stip- 
rėjančią paniką. 

*Calabozo (isp.) - belangė. 

- Kaip jie paspruko? - paklausė jis. - Ar žinai? Ką sako Eiveris? 

- Šerifas negyvas. Kartu su savo pavaduotoju. Juos rado Todas 
Bridžeris... Eldredai, kas ten darosi? 

- Tie jūsų berniukai negaišta veltui laiko, - prabilo Korala. - Ma- 
tyt nusprendė patys iškelti Pjūties vakarėlį, ar ne? 

Ką jie sumąstė? - pagalvojo Džonas. Labai geras klausimas, 
gal net svarbiausias iš visų. Ar tai viskas, ką Aljanso pasiuntinukai 
sugeba... ar jie tik pradeda linksmintis? 

Ir vėl jį užvaldė troškimas kuo greičiau dingti iš “Jūros pakran- 
tės", iš Hambrio ir Medžiso. Šiuo metu seniui labiausiai norėjosi at- 
sidurti kur nors neįsivaizduojamai toli, už galybės mylių ratų arba ly- 
gų. Jis išlindo iš už priedangos, ir dabar, negalėdamas sugrįžti atgal, 
jautėsi pernelyg atsidengęs. 

- Klėjau. 

- Taip, Eldredai? 

Tiek Reinoldso akys, tiek jo mintys buvo nukreiptos į Citgą. Džo- 
nas stvėrė bendro pečius ir atsuko jį į save. Po truputį grįžo gebėji- 
mas pastebėti smulkmenas, analizuoti detales, tuo tarpu panika, niau- 
rus neišvengiamos lemties pojūtis atslūgo. 

- Kiek vyrų mes turime? 

Reinoldsas susimąstė. 

- Trisdešimt penkis. Apytiksliai. 

- Keli iš jų ginkluoti? 

- Šautuvais, pistoletais? 

- Ne, mulki, šakutėmis. 

- Gal... - susiraukdamas Reinoldsas prikando apatinę lūpą. - Gal 
koks tuzinas. Bet nemanau, jog tie ginklai gali šaudyti. 

- Kaip tie tipai iš Arklininkų Asociacijos? Jie vis dar čia? 

- Berods. 

- Surask Renfriu ir Lengilą. Džiaukis, nereikės jų žadinti. Spėju, 
kad jau visi pabudo, o dauguma išbėgo į lauką. - Džonas dūrė nykš- 
čiu į kiemą. - Liepk Renfriu suburti vyrus į avangardą. Tegul juos 
apginkluoja. Norėčiau aštuonerių arba dešimties, bet bus gerai ir 
penki. Patį stipriausią ir ištvermingiausią ponį įkinkykite į senės veži- 
mą. Pasakyk tam suskiui Migeliui, kad nurėšiu jo raukšlėtus kiaušus, 
jei atrinks ponį, kuris nugaiš pakeliui į Pakaruoklių uolą. 

Korala Torin kimiai sukikeno. Reinoldsas dirstelėjo į moterį, 
įsmeigė žvilgsnį į krūtis, įvertino jos gėrybes ir tik didelių pastangų 
dėka atsigręžė į Džoną. 

- Kur Rojus? - paklausė senis. 

Reinoldsas pakėlė galvą. 

- Trečiame aukšte. Su kažkokia tarnaite. 

- Išspirk jį iš lovos. Tegul parengia raganą kelionei. 

- Mes išvykstame? 

- Ir kuo greičiau. Visų pirma mudu su Renfriu vyrais. Iš paskos 
jos Lengilas su likusiais. Hašas Renfriu turi būti sa mumis, Klėjau. 
Jis pažįsta apylinkes kaip savo penkis pirštus. 

- Kaip dėl žirgų, likusių ant Skardžio? 

- Dėjau ant jų skersą. - Iš Citgo vėl atsklido sprogimas. Į pa- 
danges šovė dar vienas ugnies kamuolys. Džonas nematė tamsių dū- 
mų debesų ir neužuodė naftos kvapo. Nieko nuostabaus, turint ome- 
nyje, kad vėjas dvelkė į rytus, tolyn nuo miesto. 

- Bet... 

- Daryk, kaip sakau. - Džonas jau žinojo, kam teiks pirmenybę. 
Prakeikti arkliai buvo paskutinėje vietoje - Farsonas galėtų susirasti 
jų praktiškai bet kur. Seniui labiau rūpėjo cisternos, nutemptos prie 
Pakaruoklių uolos, juolab kad naftos šaltinis išdžiūvo visiems laikams. 
Netekę cisternų didieji karstų medžiotojai gali užmiršti apie kelionę 
namo. 

Vis dėlto svarbiausia išsaugoti Farsonui priklausančią Burtininko 
Vaivorykštės dalelę, kurios niekuo neįmanoma pakeisti. Jeigu rutuliui 
lemta sudužti, tegul jis dūžta Džordžo Latigo rankose. 

- Judinkis, - paragino jis Reinoldsą. - Depeipas išjos vėliau, su 
Lengilo žmonėmis. Tu liksi su manimi. Viską supratai? 

- O kaip dėl manęs? - įsiterpė į vyrų pokalbį Korala. 

Džonas prispaudė ją prie savo krūtinės. 

- Aš tavęs neužmiršiu, brangioji. 

Korala linktelėjo, sugriebė jam už tarpkojo nekreipdama dėmesio 
į Klėjų Reinoldsą. 

- Aš tavęs taip pat, - tarė ji. 


4 

Jie išsidangino iš Citgo jausdami, kaip spengia ausys, mažumėle 
apsvilę, bet nesusižeidę. Šimis jojo įsitaisęs už Ketberto nugaros, 
paskui juos, ilgos virvės gale maknojo Užsispyrėlis. 

Būtent Siuzenai pirmajai šovė mintis, kur jie galėtų atsipūsti. 
Kaip ir dauguma sprendimų, šis pasirodė esantis akivaizdus... žino- 
ma, tik po to, kai kas nors apie jį pagalvoja. Taigi netrukus po vidur- 

nakčio, pamažu artėjant Pjūties rytui, penkiukė nusigavo į Prastažo- 
lės sklype riogsančią trobelę, kurioje Siuzena su Rolandu kelis kartus 
buvo atsidavę meilės žaidimams. 

Ketbertas su Alenu išvyniojo apklotus ir atsisėdę ant jų ėmėsi ty- 
rinėti ginklus, pasiskolintus iš šerifo nuovados. Tame pačiame ryšu- 
lyje rado ir Berto timpą. 

- Didelis kalibras, - tarstelėjo Alenas atšovęs vieno revolverio 
būgną ir pažvelgęs į vamzdį. - Atatranka irgi stipri, bet manau, mes 
galėtume jais pasinaudoti, Rolandai. 

- Gaila, kad neturime to rančerio kulkosvaidžio, - atsiduso Ket- 
bertas. 

- Ar žinai, kokia Korto nuomonė apie tokius ginklus? - paklausė 
Rolandas, ir visi trys jaunuoliai iš vidinių feodų prapliupo kvatoti. 

- Kas jis toks? - pasidomėjo Siuzena. 

- Kortas - kietas vyrukas, kokiu Eldredas Džonas tik įsivaizduoja 
esąs, - atsakė Alenas. - Jis buvo mūsų mokytojas. 

Rolandas pasiūlė visiems numigti kelias valandas: jų laukė sunki 
diena. O gal ir paskutinė gyvenime, pridūrė jis mintyse nedrįsdamas 
to ištarti garsiai. 

- Alenai, tu klausaisi? 

Bičiulis linktelėjo puikiai suprasdamas, kad Rolandas kalba ne 
apie jo ausis. 

- Ką nors girdi? 

- Ne. 

- Klausykis atidžiau. 

- Gerai... bet nieko nepažadu. Tu pats žinai, kad mane ne visada 
aplanko nuojauta. 

- Neprarask vilties. 

Tuo tarpu Šimis paklojo porą antklotų šalia savo geriausio draugo. 

- Jis - Rolandas... jis - Alenas... o kas esi tu, gerasis Arturai 
Hitai? Kas tu toks? 

- Mano vardas Ketbertas. - Vaikinas ištiesė ranką. - Ketbertas 
Olgudas. Malonu susipažinti. Kaip laikaisi? Kaip klostosi gyvenimas, 
ir taip toliau, ir panašiai. 

Šimis paspaudė jo delną ir sukikeno. Netikėtas garsas privertė 
visus nusišypsoti. Prašiepęs lūpas Rolandas pajuto nemalonų dilgčio- 
jimą, ir spėjo, kad jei pamatytų savo veidą iš šalies, turbūt pastebėtų 
ne vieną nudegimą. 

- Kiet-bier-tas, - suprunkštė Šimis. - Vaje! Kiet-bier-tas, koks 

juokingas vardas. Nieko nuostabaus, tu ir pats esi juokingas vyrukas. 
Kiet-bier-tas. Cha-cha-cha! 

Bertas linktelėjo su šypsena veide. 

- Rolandai, ar galėčiau tą berniūkštį pribaigti, jeigu jis mums dau- 
giau nereikalingas? 

- Dar truputį pakentėk, - atsakė Rolandas ir surimtėjęs pažvelgė 
į Siuzeną. - Gal sutiktum su manimi pasivaikščioti, Sju? Norėčiau kai 
ką aptarti. 

Ji įsižiūrėjo į šaulio veidą mėgindama išskaityti mintis. 

- Gerai. 

Rolandas suspaudė paduotą ranką, ir jiedu išėjo laukan panirda- 
mi į mėnesieną. Nuo sidabrinės prieblandos Siuzenai apmirė širdis. 


5 

Tylėdami jie žingsniavo pro saldžiai kvepiančią žolę, kurią su 
malonumu ėsdavo karvės ir arkliai, netgi tuomet, kai toji išpūsdavo 
skrandžius, o vėliau ištaškydavo gyvulius į gabalus. Aukšta, visa pė- 
da lenkianti Rolandą, ji žaliavo kaip vasarą. Neretai pasiklydę Pra- 
stažolėje vaikai mirdavo, tačiau būdama su Rolandu, pasižyminčių 
įgimtu orientacijos pojūčiu, Siuzena dėl nieko nesibaimino. 

- Sju, tu nepaklusai mano nurodymui, - galiausiai pratarė jis. 

Ji nusišypsojo, pralinksminta ir šiek tiek pyktelėjusi. 

- Vadinasi, tu nori grįžti atgal į kamerą? Kartu su draugais? 

- Ne, žinoma, ne. Tu tokia narsi! - Rolandas pabučiavo ją į lū- 
pas. Kai atsitraukė, jie abu vos atgavo kvapą. Gniauždamas mylimo- 
sios rankas, jaunuolis pažvelgė jai tiesiai į akis. - Bet šį kartą priva- 
lėsi tiksliai įvykdyti mano reikalavimą. 

Ji nutylėjo. 

- Tu numanai, ką aš pasakysiu. 

- Aha, veikiausiai. 

- Tuomet pati ištark. Taip bus geriau. 

- Man teks pasilikti troboje, kol tu su Alenu ir Ketbertų tvarkysite 
reikalus. Man ir Šimiui. 

- Tu pasiliksi? Pasiliksi? 

Jai dingtelėjo, kad Rolando ginklas, paslėptas pončo užantyje, at- 
rodė kaip tikras svetimkūnis; mintyse išvydo priblokštą Deivo žvilgs- 
nį, kai kulka pragręžė jo krūtinėje skylę; prisiminė, kaip pirmą kartą 
bandė nušauti priešais stovintį šerifą Eiverį ir sugebėjo pataikyti į lu- 
bas, tuo pačiu padegdama savo rūbus. Vaikinai neturėjo atliekamo 

revolverio (nebent Rolandas atiduotų vieną iš savųjų), be to, ji ne- 
mokėjo naudotis ginklais... svarbiausia tai, kad nenorėjo išmokti. 
Turint omenyje visas aplinkybes ir Šimį, kurį reikia apsaugoti, verčiau 
nekišti nosies iš trobelės. 

Rolandas kantriai lūkuriavo. Mergina linktelėjo. 

- Mudu su Šimiu niekur nejudėsime. Pažadu. 

Jam akivaizdžiai palengvėjo. 

- Dabar tavo eilė sąžiningai atsakyti į mano klausimą, Rolandai. 

- Jei galėsiu. 

Ji nukreipė akis į mėnulį, sudrebėjo pamačiusi blogą lemiančios 
fizionomijos kontūrus ir vėl atsisuko į mylimąjį. 

- Kokia tikimybė, jog tu sugrįši? 

Jaunuolis susimąstė nepaleisdamas jos rankų. 

- Kur kas didesnė nei mano Džonas. Mes tykosime prie Prasta- 
žolės pakraščio. Iš karto jį išgirsime. 

- Taip, arklių kaimenė... 

- Nenustebčiau, jeigu jis pasirodytų be kaimenės, - Rolandas nė 
nenutuokė atspėjęs Džono ketinimus. - Tačiau jo bendrai kels pa- 
kankamai didelį triukšmą. Gal net pamatysime tą kompaniją savo 
akimis, kai ši prakirs žolėje koridorių. 

Siuzena linktelėjo. Ji ne kartą regėjo tokius vaizdus nuo Skar- 
džio. Grupelei žmonių įbridus į Prastažolę, toji prasiskirdavo it plaukų 
sklastymas. 

- Galbūt jie ieško tavęs, Rolandai? Galbūt Džonas išsiųs į priekį 
žvalgus? 

- Abejoju, - gūžtelėjo pečiais vaikinas. - Jei išsiųs, mes juos nu- 
dobsime. Pasistengsime padaryti tai tyliai. Mus nuo pat mažens mo- 
kė žudyti. 

Siuzena trūktelėjo jo rankas į save, pakėlė aukštyn baimingas 
akis. 

- Tu neatsakei į mano klausimą. Kokia tikimybė, jog tu sugrįši? 

Jis vėl susimąstė. 

- Viena iš dviejų, - pagaliau atsakė. 

Užsimerkusi mergina giliai įkvėpė, atsiduso ir praplėšė akis. 

- Blogai, - tarė ji, - bet ne taip blogai, kaip galvojau. O kas bus, 
jei mes daugiau nepasimatysime? Mudu su Šimiu turėsime keliauti į 
vakarus? 

- Taip, į Gileadą. Tu būsi ten saugi, brangioji, kad ir kas atsitik- 
tų... jei neišgirsi, kaip sprogsta cisternos, tu privalai išjoti. Ar supra- 
tai? 

- Kad perspėčiau tavo žmones... tavo ka-tetą. 

- Nebijok, aš pats juos perspėsiu. Ir Šimio neleisiu skriausti. Jo 
indėlis į mūsų darbą ne mažesnis nei mano. 

Rolandas dėjo į berniuką kur kas didesnes viltis negu Siuzena ga- 
lėjo įsivaizduoti. Jei Bertui, Alenui ir jam lemta žūti, būtent Šimis su- 
laikys ją nuo neapgalvotų poelgių, suteiks tvirtą pagrindą po kojomis. 

- Kada tu išvyksti? - paklausė Siuzena. - Ar mes turime laiko 
pasimylėti? 

- Laiko turime, bet gal nereikėtų tuo užsiimti. Man ir taip bus 
sunku tave palikti. Nebent labai norėtum... - Rolando žvilgsnis meldė 
ją atsakyti “taip". 

- Grįžkime atgal ir truputį pagulėkime, - pasiūlė Siuzena sugrieb- 
dama jį už rankos. Jau ketino pasakyti, kad nešioja savyje jo vaiką, 
bet paskutiniu momentu persigalvojo. Jam užtenka savų rūpesčių... 
tuo labiau, kad būtų nemalonu pranešti džiugias naujienas, šviečiant 
tokiam bjauriam mėnuliui. Dar prisišauksi bėdą. 

Rolandas ir Siuzena ėmė brautis pro aukštos žolės stiebus, kurie 
pamažu atsitiesė uždengdami nueitą jų kelią. Prie lūšnos jaunuolis 
paglostė delnais jos veidą, švelniai pabučiavo į lūpas. 

- Aš tave myliu, Siuzena. Varge ir džiaugsme. 

Ji šyptelėjo. Iš akių kampučių ištryško ašaros. 

- Varge ir džiaugsme, - sutiko mergina. Atsakė bučiniu, ir jiedu 
įžengė į trobelę. 

Mėnulis jau pradėjo leistis link horizonto linijos, kai aštuoni vyrai 
prajojo arką su užrašu SVEIKI ATVYKĘ. Būrio priešakyje risnojo 
Džono bei Reinoldso žirgai. Už jų dardėjo Rėjos vežimas, tempiamas 
tvirtai sudėto ponio, kuriam iš pažiūros turėtų pakakti jėgų ne tik visai 
nakčiai, bet ir kitam pusdieniui. Džonas pasiūlė Rėjai važnyčiotoją, 
bet ragana atsisakė. 

- Aš valdau gyvulius geriau už bet kurį vyrą, - paskelbė ji. Ro- 
dos, nesumelavo. Pavadžiai tysojo senei ant kelių, tačiau ponis ir be 
jų žinojo, kur eiti. Už vežimo sekė Kvintas, Hašas Renfriu ir trys ge- 
riausi pastarojo vagueros. 

Korala irgi norėjo prie jų prisijungti, bet Džonas tam paprieštara- 
vo. 

- Jei mus užmuš, tu galėsi gyventi lygiai taip pat, kaip ir anks- 
čiau. Niekas nesužinos, kas mudu siejo. 


181 


- Be tavęs, mano gyvenimas neteks prasmės, - pareiškė ji. 

- Nustok seiliotis it kokia mergiotė. Geriau pagalvojusi suprasi, 
kad turi aibę priežasčių svirduliuoti keliu į laukymę. Jei viskas susi- 
klostys gerai - aš beveik tuo neabejoju, - ir tu vis dar norėsi būti su 
manimi, nešdinkis iš Hambrio vos išgirdusi naujienas apie mūsų per- 
galę. Į vakarus nuo čia, Vai Kasčio kalnuose rasi Ritsio miestelį. Sė- 
dusi ant eiklaus žirgo, atvyksi ten kur kas greičiau negu mes. Apsi- 
stok padoriame viešbutyje... jei, žinoma, toje skylėje įmanoma kažką 
panašaus aptikti. Lauk mūsų. Kai pamatysi koloną su cisternomis, 
įsiliesi į mūsų gretas. Klausimų turi? 

Ji neturėjo. Tokių moterų, kaip Korala Torin, pasitaikydavo tik 
viena iš tūkstančio. Protinga ir gudri lyg šėtonas, sugebanti dulkintis 
tarsi mylimiausia nelabojo kekšė. Dabar telieka tikėtis, kad jo žodžiai 
išsipildytų. 

Džonas įtempė vadžias pristabdydamas arklį, kol šis susilygino 
su juodu vežimu. Ištrauktas iš maišo stiklinis rutulys gulėjo Rėjos 
glėbyje. 

- Ką nors matai? - jis vylėsi ir tuo pačiu bijojo vėl pamatyti roži- 
nę kibirkštį, pulsuojančią kristalo gelmėse. 

- Ne-e. Kai reikės, jis prašneks. Gali nesijaudinti. 

- Tuomet kokia nauda iš /avęs, sene? 

- Veikiai sužinosi, - atšovė ragana įžūliai (ir su baime, dideliam 
savo džiaugsmui pastebėjo Džonas) spoksodama į žilaplaukį karstų 
medžiotoją. 

Spūstelėjęs pentinais žirgo šonus Džonas vėl nujojo į kolonos 
priešakį. Jis nutarė atimti iš Rėjos rutulį, jei šio saugumui kils bent 
menkiausia grėsmė. Atvirai šnekant, kristalas jau buvo pasėjęs jo vi- 
duje saldžią narkotinę sėklą - iš galvos niekaip neiškrito rožinis švy- 
tėjimas. 

Kvailystės, tarė jis sau. Man paprasčiausiai niežti nagus 
greičiau stoti į mūšį. Kai sudorosiu pienburnius, viskas vėl su- 
grįš į senas vėžes. 

Maloni mintis, bet... 

„bet vargu ar tai tiesa. 

Džonas įsispraudė tarp Renfriu ir Klėjaus. Siaubingai maudė ko- 
ją - dar vienas blogas ženklas. 

- Kaip sekasi Lengilui? - paklausė jis rančerio. 

- Renka žmones, - atsakė šis. - Dėl Freno Lengilo gali nesijau- 
dinti. Jis atves trisdešimt vyrų. 

- Trisdešimt! Šventasis Hari, juk sakiau, kad man reikia keturias- 
dešimties! Mažiausiai keturiasdešimties! 

Renfriu nudelbė didįjį karstų medžiotoją vertinančių žvilgsniu, su- 
sigūžė, kai tvokstelėjo žvarbaus vėjo gūsis ir skarele pridengė burną 
bei nosį. Įkandin jojantys vagueros pasekė jo pavyzdžiu. 

- Prisibijau dėl mūsų abiejų, nes tu per kvailas, kad suprastum, ką 
toji trijulė sugeba. - Jis pats užsitraukė skarelę ant veido ir pratęsė 
ramesniu balsu. Neverta gąsdinti šitų pusgalvių anksčiau laiko. Jų 
dar prireiks. Padėtis pasikeis, kai tik kristalas bus perduotas Latigui. 
- Nors gali būti, kad mes daugiau su jais nepasimatysime. 

- Spėju, kad berniūkščiai jau nutolo nuo miesto per trisdešimt 
mylių ir visu greičiu skuta į vakarus, - sutiko Renfriu. - Su mielu noru 
duočiau porą auksinų tam, kas pasakytų, kaip jie ištrūko į laisvę. 

Koks tau skirtumas, idiote, pagalvojo Džonas. 

- Kalbant apie Lengilo žmones, tai jie - patys tvirčiausi tipai, ko- 
kius tik įmanoma rasti apylinkėse. Jei prisieis kautis, tos trys dešim- 
tys atstos šešiasdešimt vyrų. 

Džonas susižvalgė su Klėjumi. Patikėsiu, kai pamatysiu, bylojo 
pastarojo akys. Ne veltui Reinoldsas patiko žilaplaukiui seniui labiau 
už Depeipą. 

- Kiek ginkluotų? 

- Šautuvais? Gal pusė. Jie atitrūkę nuo mūsų ne toliau, kaip už 
valandos kelio. 

- Gerai. - Ką gi, užnugaris pridengtas. Dėl to neverta kvaršinti 
galvos. Dabar jam labiausiai norėjosi atsikratyti tuo prakeiktu krista- 
lu. 

Ar tikrai? - sušnibždėjo klastingas beprotiškas balsas išniręs iš 
sąmonės užkampių. Ar tikrai? 

Džonas pasistengė nekreipti dėmesio į kuždesius, kol tie galiau- 
siai išblėso. Po pusvalandžio jie pasuko iš kelio ir nujojo link Skardžio. 
Priekyje, už kelių mylių tarsi sidabrinė jūra bangavo Prastažolės ruo- 
žas. 

Rolandas, Ketbertas ir Alenas sėdo ant žirgų tuo metu, kai Džo- 
no būrys nušuoliavo Skardžiu. Siuzena su Šimiu niūriai stebėjo iš- 
vykstančius vaikinus, laikydamiesi už rankų lūšnos tarpduryje. 

- Tu išgirsi, kaip sprogsta cisternos ir užuosi dūmus, net jei vėjas 

pūs priešinga kryptimi, - pasakė Rolandas. - Ne vėliau kaip po valan- 
dos išvysite dūmų sruogas kitoje vietoje. - Jis mostelėjo ranka. - 
Ten, tarpeklio prieigose, liepsnos šakų krūva. 

- Kas bus, jei nieko nepamatysime? 

- Tuomet traukite į vakarus. Bet aš prisiekiu, Sju, kad nuo dūmų 
apsiniauks dangus. 

Ji žengė prie Eikliojo, prispaudė delną prie Rolando kojos nenu- 
leisdama nuo jo akių. Vaikinas pasilenkė, perbraukė pirštais Siuzenos 
plaukus ir pabučiavo jos lūpas. 

- Telydi jus sėkmė, - tarė ji, kai Rolandas atsitraukė. 

- Aha, - netikėtai pridūrė Šimis. - Kovokite garbingai ir grįžkite 
sveiki gyvi, visi trys. - Priėjęs prie Ketberto berniukas droviai palietė 
jo batą. 

Bertas paspaudė Šimio ranką. 

- Pasirūpink ja, bičiuli. 

- Būtinai, - rimtai pažadėjo šis. 

- Laikas joti, - tarė Rolandas būgštaudamas, kad apsiverks, jei il- 
giau žiūrės į širdgėlos kupiną jos veidą. 

Trijulė lėtai nutolo nuo lūšnos. Prieš pranykdamas Prastažolės 
tankmėje jaunasis šaulys paskutinį sykį atsisuko. 

- Sju, aš tave myliu. 

Jos veidą nutvieskė žavinga šypsena. 

- Paukščiai, žuvys, kiškiai, lokiai... - nutęsė mergina. 

Kitą kartą Rolandas išvydo Siuzeną Burtininko kristale. 

Į vakarus nuo Prastažolės atsivėrė liūdesį ir atšiaurų grožį spin- 
duliuojantis vaizdas. Mėnesienoje vaiduokliškai žvilgėjo smėlio ka- 
muoliai, kuriuos vėjas nešė virš uolėtos žemės. Retsykiais pro dulkių 
maršką sušmėžuodavo Pakaruoklių uola, besistiebianti aukštyn už 
dviejų ratų, ir Žaibo tarpeklio prieigos, žiojėjančios dar už dviejų ratų. 
Dažniausiai juos užstodavo smėlio siena. Už nugaros ilgesingai deja- 
vo aukštoji žolė. 

- Kaip jaučiatės vyručiai? - pasiteiravo Rolandas. - Viskas tvar- 
koje? 

Jie linktelėjo. 

- Berods, šiandieną mes paleisime ne vieną kulką. 

- Mes prisiminsime savo tėvų veidus, - atsiliepė Ketbertas. 

- Taip, - sutiko Rolandas. - Labai gerai prisiminsime. - Jis pasi- 


184 


stiebė balne. - Vėjas dvelkia mums reikiama kryptimi. Tai neblogai. 
Išgirsime, kaip artėja raiteliai. Tikiuosi, pavyks suskaičiuoti, kiek jų 
yra. Kaip manote? 

Jie atsakė pritariamai kinkuodami galvomis. 

- Jei Džonas neprarado pasitikėjimo savimi, jis pasirodys netru- 
kus, su nedidele grupele vyrų - surinkęs pirmus pasitaikiusius po 
ranka, - ir su savimi turės kristalą. Mes užpulsime juos iš pasalų, vi- 
sus nužudysime ir pasiimsime Burtininko Vaivorykštę. 

Alenas su Ketbertu įdėmiai klausėsi. Sustūgus vėjui, Rolandas 
čiupo už skrybėlės, kad ši nenulėktų ant žemės. 

- Kita vertus, jei Džonas mūsų prisibijo, jis atšoliuos vėliau, lydi- 
mas gausesnio raitelių būrio. Tokiu atveju juos praleisime... paskui, 
jei vėjo kryptis nepasikeis, nuseksime pavymui. 

- Vaje, Rolandai, tėvas tavimi didžiuotųsi. Vos keturiolikos mete- 
lių, o klastingas kaip velnias! 

- Man sueis penkiolika, kai patekės kitas mėnulis, - rimtai atsilie- 
pė jaunasis šaulys. - Iš pradžių nudėsime kolonos gale jojančius rai- 
telius. Aš duosiu signalą. 

- Nusikasime iki Pakaruoklių uolos įsilieję į jų gretas? - pasitiks- 
lino Alenas. Jis visada atsilikdavo nuo Ketberto vienu ar dviem 
žingsniais, tačiau Rolandui tai buvo nė motais: galbūt draugas neišsi- 
skyrė sugebėjimu akimoju suvokti užuominas, užtat jis buvo patiki- 
mas. 

- Jei taip iškris kortos. 

- Tikėkimės, kad rausvasis kristalas mūsų neišduos, jei Džonas 
turės jį su savimi, - pridūrė Alenas. 

Ketbertas neslėpė nustebimo. Rolandas krimstelėjo lūpą pripa- 
žindamas sau, kad Alenui netrūksta smegenų vingių. Beje, ši mintis 
bičiuliui šovė anksčiau negu Bertui... anksčiau negu jam pačiam. 

- Ryte teks dažnokai melstis, kad mūsų viltys išsipildytų. Impro- 
vizuosime pagal aplinkybes. 

Žolės pakraštyje jie tylėdami nulipo nuo žirgų. Rolandas žvelgė į 
sidabrinius dulkių kamuolius, slenkančius per dykumą, ir galvojo apie 
Siuzeną. Įsivaizdavo, kaip jiedu susituokia ir įsigyja žemės sklypą kur 
nors į pietus nuo Gileado. Tuo metu Aljanso pajėgos jau bus sutriuš- 
kinusios Džono Farsono armiją, pasislinkęs pasaulis sugrįš į pradinę 
padėtį (vaikiška jo sąmonės dalis neabejojo, kad, žuvus gerajam žmo- 
gui, viskas stos į savo vietas), ir jis galės užmiršti šaulio pareigas. 

Nepraėjo nė vienerių metų, kai Rolandas išsikovojo teisę nešioti še- 
šiašūvius pistoletus - prisisegti prie diržo didžiuosius Stiveno Diskeino 
revolverius, - o jam iki gyvo kaulo įgriso šioji našta. Siuzenos bučiniai 
atitirpino jo širdį, parodė, kad įmanoma gyventi kitaip. Galbūt geriau. 
Savo nedideliame namuke. Su vaikais... 

- Jie artėja! - svajas išsklaidė Aleno šūksnis. 

Šaulys atsistojo, gniauždamas kumštyje Eikliojo vadžias. Ketber- 
tas įsitempė. 

- Didelė grupė ar maža? Ar tu... tu gali pasakyti? 

Alenas spoksojo į pietryčius ištiesęs rankas delnais į viršų. Virš 
jo peties blykčiojo Senoji Žvaigždė, pakibusi virš horizonto. Iki aušros 
teliko viena valanda. 

- Ne, - atsakė Alenas. 

- Gal bent žinai, ar jie turi kristalą... 

- Ne. Užsičiaupk. Leisk man klausytis. 

Rolandas su Ketbertu nekantriai mindžikavo stengdamiesi išgirsti 
arklių kanopų kaukšėjimą, ratų girgždesį arba žmonių kuždesius. Lai- 
kas bėgo. Užuot nurimęs, kai Senoji Žvaigždė pranyko iš dangaus 
skliauto, vėjas užstaugė dar nuožmiau. Rolandas dirstelėjo į Bertą, 
rankose nervingai vartantį timpą. Šis gūžtelėjo pečiais. 

- Būrys mažas, - staiga pratarė Alenas. - Nejaučiate jų? 

Jaunuoliai pakratė galvas. 

- Ne daugiau dešimties žmonių. Gal kokie šeši. 

- O dievai, - sumurmėjo Rolandas ir nesusivaldęs iškėlė aukštyn 
kumštį. - O rutulys? 

- Tiksliai nežinau, - mieguistu balsu atsiliepė Alenas. - Tikriau- 
siai pas juos, kaip tu manai? 

Rolandas pritarė jo nuomonei. Taigi grupelę sudaro šeši ar aštuo- 
ni vyrai. Jie keliauja su kristalų. Idealus variantas. 

- Pasiruoškite vyručiai. Mes juos prigriebsime. 

Gana greitai įveikusi Skardį Džono kompanija paniro į Prastažo- 
lę. Renfriu pažinojo visas žvaigždes-orientyrus, ryškiai žibančias ru- 
deninėse dausose. Kas dvidešimt minučių jis sustabdydavo bendra- 
žygius, kad pagal dvi padangių spingsules, kurias vietiniai vadino 
Dvyniais, pasitikrintų, ar jie traukia teisinga kryptimi. Džonas buvo 
tikras, kad senasis kaubojus išves visus iš aukštosios žolės tiesiai prie 
Pakaruoklių uolos. 

Pro Prastažolės ruožą jie brovėsi jau ištisą valandą, kai prie Džo- 
no prijojo Kvintas. 

- Senoji ponia nori su jumis susitikti. Sako, jog dėl labai svarbaus 
reikalo. 

- Būtent dabar? - nustebo žilaplaukis karstų medžiotojas. 

- Aha. - Kvintas prabilo tyliau. - Nušvito tas rutulys, kurį ji laiko 
glėbyje. 

- Išties? Žinai, Kvintai, palaikyk mano bičiuliams draugiją, tuo 
tarpu aš išsiaiškinsiu, ko ji nori. - Džonas pristabdė žirgą luktelėda- 
mas, kol jį pasivys juodas vežimas. Pamačius Rėjos veidą, nusidažiu- 
sį rožiniu atspalviu, vienai sekundei jam pasivaideno, kad prieš save 
regi jauną mergaitę. 

- Štai ir pasirodei, šaunuoli. Žinojau, kad nereikės tavęs ilgai 
laukti. - Jai sukranksėjus, iliuzijos išgaravo, ir Džonas vėl išvydo se- 
ną susiraukšlėjusią griuveną, kurios gyvybės syvus iščiulpė magiškas 
kristalas. Pats žvilgtelėjo į spindintį stiklinį paviršių... ir pajuto, kaip 
rožinis tviskesys skverbiasi į vidų, apšviesdamas giliausius bei tam- 
siausius sąmonės kampelius. Iš malonumo apsalo visas kūnas. Tokio 
džiaugsmo negalėjo suteikti net Korala Torin. 

- Patinka, tiesa? - neaišku, ar ji nusijuokė, ar šiaip suknirkė. - Ži- 
noma, kad patinka. Ir ką gi tu matai, ponuli? 

Palinkęs, viena ranka įsitvėręs balno gugos, kita prilaikydamas 
virš akių krentančius plaukus, Džonas įsistebeilijo į stiklinį rutulį. Pa- 
mažu rožinės šviesos skraistė prasiskyrė parodydama žolės apsuptą 
trobelę. Matyt kažkokio atsiskyrėlio buveinę. Apsilupusios, raudonai 
nudažytos durys buvo atlapotos. Pasitiesusi prie kojų apklotus, išsipy- 
nusi geltoną kasą, ant akmeninio laiptelio sėdėjo... 

- Terauna mane nelabasis, - sušnibždėjo Džonas. Jis taip pasviro 
balne, kad dabar priminė cirko akrobatą; vietoj akių, skaisčiai švytėjo 
rožinės akiduobės. 

Rėja džiaugsmingai suprunkštė. 

- Aha, tai Torino sugulovė, kurios jam taip ir nepasisekė atsi- 
tempti į savo guolį! Diborno meilužė! - ragana ūmai nustojo juoktis. 
- Tas šunsnukis nugalabijo mano Ermotą. Ir jis už tai sumokės. Bū- 
tinai sumokės. Žiūrėk atidžiau, pone Džonai! Sakau tau, žiūrėk ati- 
džiau! 

Jis pakluso. Nūnai viskas paaiškėjo, ir didysis karstų medžiotojas 
paklausė savęs, kodėl jis anksčiau negalėjo susiprotėti. Mergiotės te- 
tos nuogąstavimai pasitvirtino šimtu procentu. Rėja sugebėjo at- 

skleisti įsimylėjėlių paslaptį, tik įdomu, kodėl ji niekam neprasitarė, 
kad mergiotę taršo pienburnis iš vidinių feodų. Beje, Siuzena ne tik 
dulkinosi su Vilu Dibornu, bet ir pagelbėjo trijulei ištrūkti iš kalėjimo, 
tuo pačiu galbūt nupylė abu tvarkos sergėtojus. 

Rutulyje išaugusi figūra įgavo ryškius bruožus. Nuo įtampos 
Džonas apsvaigo, tačiau svaigulys suteikė jam pasitenkinimą. Už 
mergaitės nugaros, trobesio viduje blankiai mirgėjo dujinė lemputė. Iš 
pradžių seniui pasidingojo, kad viename patalpos kampe kažkas mie- 
ga, bet paskui jis nusprendė, jog ten paprasčiausiai drybso kailių krū- 
va. 
balsas. - Ar matai juos, ponuli? 

- Ne. - Keista, bet jo balsas irgi skambėjo kažkur tolybėse. Ry- 
damas akimis kristalą Džonas pajuto, kaip šviesa veržiasi į jo smege- 
nis vis giliau ir giliau. Pasakiškas jausmas, tarytum šaltą naktį šildy- 
tumeis prie laužo. - Ji viena. Regis, laukia. 

- Aha, - sutiko Rėja. Staigus rankos mostas, ir šviesa užgeso. 
Džonas protestuodamas riktelėjo, tačiau pavėlavo: rutulys galutinai 
aptemo. Jis norėjo paprašyti raganos, kad ši sugrąžintų švytėjimą - 
maldauti jos, jei prisireiktų, - ir tik didelių valios pastangų dėka įsten- 
gė prikąsti liežuvį, tuo pat metu atgaudamas gebėjimą blaiviai mąsty- 
ti. Senis priminė sau, kad Rėjos gestai visiškai bereikšmiai, kaip ir 
marionetės Pinčo ir Džilės spektaklyje. Magiškas kristalas užsižieb- 
davo, kada pats užsigeisdavo. Šiuo atžvilgiu ragana neturėjo jokios 
galios. 

- Kaip manai, ko ji lūkuriuoja? - pasiteiravo Rėja spoksodama į 
didįjį karstų medžiotoją. 

Mergiotė galėjo laukti tiktai nelemtų pienbumių, su stiprėjančiu 
pasaulio. O jei tų šunsnukių nėra lūšnoje, vadinasi jie kažkur tyko pa- 
saloje. 

Tyko jo. Turbūt nori... 

- Paklausyk manęs, - pratarė senis. - Užduosiu tau vieną klausi- 
mą. Pačiai bus geriau, jei neišsisukinėsi. Ar jie žino apie kristalą? Ar 
toji trijulė žino apie Burtininko Vaivorykštę? 

Rėja nuleido akis. Tam tikra prasme jis gavo atsakymą, tačiau to 
neužteko. Ragana per daug laiko praleido ant savo kalvos. Metas jai 
suprasti, kas vadovauja paradui. Džonas stvėrė ją už peties, vos ne- 
suvirpėdamas iš pasišlykštėjimo - atrodė, tarsi sugriebtum gyvo ske- 

leto kaulą, - stipriai suspaudė. Rėja sudejavo ir pasimuistė, bet jis 
neatgniaužė pirštų. 

- Kalbėk, sena kvaiša! Pražiok savo sukruštą koserę! 

- Gal ir žino, - sustūgo ji. - Galbūt mergiotė ką nors matė tą nak- 
tį, kai atėjo pas mane... paleisk, tu mane žudai! 

“ - Jei užsimanyčiau tave nudėti, jau seniai būtum lavonas. - Džo- 
nas vėl įsispitrijo į stiklinį rutulį, paskui išsitiesė balne ir suriko: 

- Klėjau! Neskubėk! 

Reinoldsas bei Renfriu trūktelėjo pavadžius. Džonas mostelėjo 
ranka sustabdydamas iš paskos jojančius vagueros. 

Aukštą žolę kedenantis vėjas užliejo juos saldžiais kvapais. Džo- 
nas įsmeigė akis į tamsą, nors suprato, jog tai nieko gero duos. Vai- 
gelbėjimo. 

Jam paraginus žirgą, šis nurisnojo prie Klėjaus ir Renfriu. Pasta- 
rasis akivaizdžiai nekantravo. 

- Kas atsitiko? Netrukus išauš. Mes privalome judėti į priekį. 

- Ar žinai, kur Prastažolės ribose stovi trobos? 

- Aha, apytiksliai. 

- Ar teko regėti namą su raudonomis durimis? 

Renfriu sulinksėjo ir dūrė pirštu į šiaurę. 

- Ta lūšna priklausė senajam Suniui. Jis išvydo sapne kažkokią 
religinę viziją, todėl duris nutepliojo raudonai. Maždaug prieš penke- 
rius metus išvyko į Manį. - Rančeris daugiau nieko neklausinėjo. 
Džono veido išraiška bylojo, kad būtų saugiau patylėti. 

Senis pakėlė ranką ir žvilgtelėjo į mėlyną karstą, ištatuiruotą tar- 
pupirštyje, tada nusisukęs pašaukė Kvintą. 

- Dabar tu vadovausi būriui. 

Tankūs vyruko antakiai šovė aukštyn. 

- Aš? 

- Taip. Bet toliau tu nejosi. Mūsų planai pasikeitė. 

- Kas... 

- Įdėmiai klausykis. Galėsi pražioti savo nasrus tik tuomet, jei ko 
nesuprasi. Apgręžk tą prakeiktą vežimą. Palydėk jį su savo vyrais 
tuo pačiu keliu, iš kur atvykome. Prisijunk prie Lengilo žmonių. Per- 
duok, kad Džonas liepė jiems sėdėti vietoje, kol pasirodys Reinoldsas 
ir Renfriu. Aišku? 

Kvintas linktelėjo. Nors gerokai suglumęs jis pakluso įsakymui 
tylėti. 

- Gerai. Imkis darbo. Ir pasakyk raganai, kad ji nugrūstų savo 
žaisliuką į maišą. - Džonas perbraukė delnu per kaktą. Anksčiau re- 
tai kada drebėję pirštai dabar pastebimai virpčiojo. - Jis blaško dėme- 
sį. 

Apsukęs žirgą Kvintas vėl atsigręžė, kai Džonas jį pašaukė. 

- Manau, tie bemiokai iš vidinių feodų slapstosi kažkur čia, Kvin- 
tai. Veikiausiai priešakyje. Jei klystu, ir jie slenka užnugaryje, gali ti- 
kėtis pasalos. 

Kvintas nervingai nužvelgė aukštą ir tankią žolę. Sukandęs lūpas 
jis pažiūrėjo į Džoną. 

- Užpuolę jie bandys atimti stiklinį rutulį, - tęsė didysis karstų 
medžiotojas. - Įsimink mano žodžius. Kiekvienas, kuris pabijos nu- 
mirti gindamas kristalą, labai dėl to pasigailės. - Jis krestelėjo galva 
į kaubojus, susibūrusius už juodo vežimo į vieną liniją. - Nepamiršk 
paminėti jiems, ką sakiau. 

- Nepamiršiu, šefe, - pažadėjo Kvintas. 

- Susijungę su Lengilu, būsite saugūs. 

- Ar ilgai reikės jūsų laukti? 

- Kol užšals pragaras. Keliauk. - Kvintui pranykus, Džonas dirs- 
telėjo į Reinoldsą bei Renfriu. 

- Mes truputį pasivaikščiosime, vyručiai, - tarė jis. 

- Rolandai, - sunerimęs šnipštelėjo Alenas. - Jie apsisuko. 

- Esi tuo tikras? 

- Taip. Paskui juos seka kita grupė. Kur kas didesnė. Raiteliai 
patraukė link jos. 

- Kuo daugiau žmonių, tuo saugiau jie jaučiasi, - patraukė pečiais 
Ketbertas. 

- Ar jie turi kristalą? - paklausė Rolandas. - Ar tu jį jauti? 

- Taip, turi. Dabar tuos vyrus pajusti nesunku, nors jie ir tolsta 
nuo mūsų. Svarbiausia, susekti objektą. Paskui jis šviečia kaip žibin- 
tas šachtoje. 

- Kristalas pas Rėją? 

- Atrodo. Šlykšti jos aura kelia man šiurpą. 

- Džonas mūsų bijo, - tarė Rolandas. - Senis nori, kad jį suptų 
kuo daugiau žmonių. Kito paaiškinimo tiesiog nėra. - Šaulys nežinojo, 
kad jis atspėjo ir tuo pačiu suklydo. Nesuvokė, kad pasidavė nelem- 
tam jaunatviškam įkarščiui, išsirinkdamas vieną variantą ir visiškai 

atmesdamas kitus (nuo tada, kai trijulė atsisveikino su Gileadu, jis re- 
tai kada darydavo tokias klaidas). 

- Koks tolimesnis mūsų veiksmų planas? - paklausė Alenas. 

- Liksime čia. Klausysimės. Lauksime. Jei Džono bendrai joja 
link Pakaruoklių uolos, jie atneš kristalą tiesiai į mūsų rankas. 

- Kaip dėl Siuzenos? - įsiterpė Ketbertas. - Dėl Siuzenos ir Ši- 
mio? Kaip sužinosime, ar jiems viskas tvarkoje? 

- Niekaip. - Rolandas atsisėdo, sukryžiavo kojas, nepaleisdamas 
Eikliojo vadžių. - Džonas su savo vyrais greitai sugrįš. Kai jie pasiro- 
dys, mes privalėsime atlikti savo pareigą. 


11 

Siuzena nenorėjo miegoti lūšnos viduje... be Rolando, ten nėra 
ką veikti. Ji paliko Šimį, susirietusį kamputyje po senais kailiais, savo 
apklotus išsinešė į lauką. Atsisėdo tarpduryje ir kurį laiką žvelgė į 
žvaigždes mintyse melsdamasi už mylimojo sėkmę. Kai pasijuto šiek 
tiek geriau, atsigulė ant vienos antklodės, kita užsiklojo. Regis, praėjo 
visa amžinybė nuo to momento, kai iš gilaus miego ją pažadino Ma- 
rija. Siuzenai netgi netrukdė gerklinis knarkimas, sklindantis iš trobe- 
sio. Padėjusi galvą ant rankos ji užsnūdo ir nė nepramerkė akių, kai 
po dvidešimties minučių ant slenksčio išdygo mieguistas Šimis. Su- 
mirksėjęs berniukas pažvelgė į ją ir nušlitiniavo į žolės tankmę nusi- 
šlapinti. Jį pastebėjo tiktai Užsispyrėlis, kuris bakstelėjo ilgu snukiu į 
pracinančio Šimio sėdynę. Užsimiegojęs berniukas nustūmė įkyrią fi- 
zionomiją į šoną. Ne kartą patyręs mulo išdaigas jis paprasčiausiai 
nekreipė dėmesio į tokius niekus. 

Siuzena sapnavo gluosnių giraitę - paukščiai, žuvys, kiškiai, 10- 
kiai... ją pažadino ne sugrįžtantis Šimis, o šaltas metalas, įsirėžęs į 
kaklą. Pasigirdo gerai pažįstamas atlaužiamo gaiduko trakštelėjimas, 
ir gluosniai išgaravo it miražas. 

- Kelkis, Spindulėli, - pratarė balsas, vienai akimirkai išmušęs 
merginą iš vėžių. Suglumusi sąmonė tvirtino, kad išaušo vakarykštė 
diena, kai Marija ragino Siuzeną dingti iš “Jūros pakrantės“, kol me- 
rą Toriną ir kanclerį Raimerį nudobę žudikai nesumąstė jos pribaigti. 

Deja, atsimerkusi ji išvydo ne ryškią vėlyvo ryto šviesą, o blau- 
sią penktos valandos prieblandą. Balsas priklausė ne moteriai, o vy- 
rui. Vietoj to, kad purtytų jos pečius, kažkieno ranka įrėmė pistoleto 
vamzdį jai į sprandą. 

Pakėlusi galvą ji išvydo liesą raukšlėtą veidą, apgaubtą žilų plau- 

kų. Siaurą belūpę burną. Blyškiai mėlynas, kaip Rolando, akis. El- 
dredas Džonas. Už jo stovėjo žmogus, kuris seniau, laimingesniais 
laikais, vaišino jos tėvą gėrimais: Hašas Renfriu. Trečiasis vyras, 
vienas iš Džono ka-teto, nėrė į lūšną. Jos kūną sukaustė ledinis siau- 
bas. Siuzena išsigando ne tik dėl savęs, bet ir dėl Šimio. Vargu ar 
berniukas susigaudys, kas čia dedasi. Bent jau supras, jog tiedu 
vyrai yra didieji karstų medžiotojai, kurie kitados bandė jį už- 
mušti, pamanė mergina. 

- Na, štai, Spindulėli, pagaliau atsibudai, - draugiškai pasakė Džo- 
nas stebėdamas, kaip ji skverbiasi iš miego rūko. - Gerai! Tokiai gra- 
žuolei nereikėtų snūduriuoti vienai nuošaliose apylinkėse. Nesijau- 
dink, aš tave nugabensiu į saugią vietą. 

Jis atsisuko į vyruką su apsiaustu, išlindusį pro duris. Be Šimio. 

- Radai jos daiktus, Klėjau? 

Reinoldsas pakratė galvą. 

- Spėju, kad viskas sukrauta į maišus 

Šimis, dingtelėjo Siuzenai. Kur tu, Šimi? 

Džonas ištiesė ranką ir paglostė jos krūtį. 

- Šviežutė. Stangri ir švelni. Nesistebiu, kad Dibornas į tave įsi- 
žiūrėjo. 

- Patrauk savo purvinas tatuiruotas letenas, niekše. 

Nusišypsojęs Džonas įvykdė reikalavimą. Apsisukęs pažiūrėjo į 
mulą. 

- Šitą gyvulį jau esu matęs. Jis priklauso gerai mano draugei Ko- 
ralai. Vadinasi, tavęs netenkina žudikės vaidmuo. Užsimanei tapti 
vagiše. Ach, tas jaunimas. Nei gėdos, nei sąžinės. Ar ne, pone Ren- 
friu? 

Senasis tėvo pažįstamas nutylėjo. Žvelgdama į bereikšmį jo veidą 
Siuzena pagalvojo, kad jos akivaizdoje vyriškis jaučiasi truputį nejau- 
kiai. 

Džonui atsigręžus, jo lūpas iškreipė tariamai geraširdiška šypse- 
na. 

- Po Žmogžudystės pavogti mulą - gryni juokai, tiesa? 

„Ji neatsiliepė, tiesiog žiūrėjo, kaip Džonas glosto Užsispyrėlio 
snukį. 

- Ką tie berniukai tempė, kad jiems prisireikė mulo? 

- Įkapes, - nesusilaikiusi atkirto Siuzenai. - Tau ir tavo draugams. 
Nuo sunkios naštos vargšas gyvulys vos galo negavo. 

- Mano kraštuose yra toks priežodis. - Džonas vis dar šypsojosi. 

- Protingos mergaitės keliauja tiesiai į pragarą. Ar kada esi tai girdė- 
jusi? - jis nesiliovė glostęs Užsispyrėlio, kuris aiškiai tuo mėgavosi. 
Mulas ištempė kaklą, jo kvailos mažos akys iš pasitenkinimo prisi- 
merkė. - Ar tau nešovė į galvą, kad vyrukai, kurie pasidalija grobį ir 
išsiskirsto, paprastai nesugrįžta? 

Siuzena nepratarė nė žodžio. 

- Tavimi atsikratė, Spindulėli. Liūdna pripažinti, tačiau mergiotės, 
kurios savo niežtintį tarpukojį atkiša pirmam pasitaikiusiam, greitai 
užmirštamos. Ar žinai, kur jie patraukė? 

- Taip, - sukuždėjo ji. 

Džono veidas dar labiau nušvito. 

- Jei pasakysi, tau bus atleista. Sutinki, Renfriu? 

- Aha, - atsiliepė šis. - Siuzena, tie išdavikai tarnauja gerajam 
žmogui. Jei numanai, kur jie yra ir ką sumąstė, papasakok mums. 

- Pasilenk žemiau, - nenuleisdama akių nuo Džono sušnibždėjo 
Siuzena. Pro.sustingusias lūpas ištrūkę žodžiai skambėjo panašiai į 
pslen emiau, tačiau didysis karstų medžiotojas suprato merginą ir iš- 
tiesė kaklą, kaip Užsispyrėlis. Siuzena spjovė jam į veidą. 

Džonas atšlijo sudrebėjęs iš nuostabos ir pasibjaurėjimo. 

- KALĖ! - užstaugė senis ir plačiai užsimojęs tvojo jai antausį. 

Mergina išsidrėbė ant žemės prieš akis regėdama juodas žvaigž- 
dutes. Dešinysis skruostas išsipūtė tarsi balionas. Pora colių že- 
miau, ir mano kaklas sulūžtų kaip sausa šaka, pagalvojo ji. Gal- 
būt taip visiems būtų geriau. Pakėlusi ranką prie nosies Siuzena 
nusivalė kraują, srūvantį iš dešiniosios šnervės. 

Džonas dėbtelėjo į Renfriu, kuris žengė į priekį vieną žingsnį ir 
sustojo. 

- Užkelk ją ant žirgo, surišk iš priekio rankas. Kuo tvirčiau. - 
Nuleidęs akis nuožmiai pažiūrėjo į Siuzeną, kojos spyriu nusiuntė ją 
prie lūšnos prieangio. - Žinosi, kale, kaip spjaudyti į Eldredą Džoną. 

Reinoldsas padavė jam skarelę. Senis nusivalė nuo veido seiles 
ir atsitūpęs kruopščiai nutrynė medžiagos skiautę į merginos kasą. 
Timptelėjęs už pakarpos pastatė ją ant kojų. Iš skausmo Siuzenos 
akyse sužvilgo ašaros, tačiau ji tylėjo. 

- Visai įmanoma, kad man daugiau neteks pamatyti tavo drauge- 
lio, mergyt su stangriais papiukais, užtat /4 esi mano rankose, ar ne? 
Jei Dibornas pridarys mums nemalonumų, atsigriebsiu ant tavęs ir 
pasistengsiu, kad jis tai sužinotų. Aišku? 

Šypsena pranyko iš Džono fizionomijos. Jis grubiai pastūmė Siu- 
zeną, ir toji vos neišsitiesė ant žemės. 

- Dabar sėsk ant balno. Paskubėk, antraip peiliu pagražinsiu tavo 
veidelį. 


12 

Tūnodamas aukštoje žolėje, suparalyžiuotas iš siaubo, tyliai 
verkšlendamas, Šimis pamatė, kaip Siuzena spjovė į blogąjį karstų 
medžiotoją, o tas trenkė jai skambų antausį. Nuo tokio smūgio netgi 
vyras galėtų pakratyti kojas. Berniukas jau ketino pulti į pagalbą, ta- 
čiau galvoje nuskambėjęs balsas - turbūt geriausio draugo Arturo - 
perspėjo, kad jis niekur nelįstų, jei nenori gauti kulkos į kaktą. 

Jis stebėjo, kaip Siuzena sėda ant žirgo. Vienas vyriškis - ne 
karstų medžiotojas, o dičkis rančeris, kuris protarpiais lankydavosi 
smuklėje - bandė padėti, bet mergina nustūmė jį bato kulnu. Žmogus 
išraudonavo kaip morka. 

Nepykdyk jų, Siuzena, pagalvojo Šimis. O dievai, nepykdyk, 
nes jie tave primuš! Vargšelė! Tavo veidas ištino ir nosis krau- 
juoja! 

- Suteiksiu tau paskutinę galimybę, - kreipėsi į ją Džonas. - Kur 
jie, ir kokie jų planai? 

- Eik velniop, - pasiūlė Siuzena. 

Jis kreivai vyptelėjo. 

- Eisiu, ir tikiuosi, kad pragare susitiksiu su tavimi. - Senis pa- 
žvelgė į kitą karstų medžiotoją. - Daugiau nieko neradai? 

- Matyt pienburniai pasiėmė viską su savimi, - atsiliepė raudon- 
plaukis. - Čia liko tiktai Diborno kekšė. 

Piktdžiugiškai nusikvatojęs Džonas šoko ant žirgo. 

- Keliaujame. 

Jie pranyko Prastažolėje, braudamiesi pro aukštus stiebus, kurių 
gretos, likusios už nugaros, iš karto susiglausdavo. Atrodė, lyg nieko 
nebūtų įvykę... neskaitant to fakto, kad dingo Siuzena ir mulas. Pas- 
tarąjį nusitempė dičkis rančeris, jojantis šalia merginos. 

Įsitikinęs, kad jie neketina sugrįžti, Šimis lėtai išlindo į laukymę, 
tuo pačiu užsisegė viršutinę kelnių sagą. Jis žvilgtelėjo ta kryptimi, 
kur nujojo Rolandas su draugais, paskui atsisuko į kitą pusę, kur pra- 
smego Siuzena. Ką daryti? 

Mažumėle pamąstęs jis suprato neturįs kitos išeities. Rolando, 
Aleno ir gerojo Arturo Hito (Šimiui jis visada liks Arturu Hitu) žirgų 

ištrypta žolė seniai atsitiesė. O Siuzenos ir jos grobikų prakirstą takelį 
vis dar buvo galima įžiūrėti. Jeigu jis seks iš paskos, gal sugebės kuo 
nors jai padėti. 

Iš pradžių Šimis žingsniavo, vėliau pasileido tekinas, užmiršęs sa- 
vo baimes, kad karstų medžiotojai sugrįš ir jį sugaus. Vytis Siuzeną 
teko beveik visą dieną. 

Ryškėjant aušros spinduliams, Ketbertas - ne pats ramiausias 
žmogus net ir įprastomis aplinkybėmis - vis labiau nekantravo. Štai ir 
sulaukėme Pjūties, sukosi mintys jo galvoje. Pagaliau atėjo Pjūtis, 
o mes sėdime nieko neveikdami su išgaląstais peiliais. 

Porą kartų jis paklausė Aleno, ką tas “girdi". Pirmą sykį bičiulis 
tiesiog burbtelėjo kažką po nosimi. Antrąjį nesusivaldė ir pasiteiravo 
Berto, ką galima išgirsti, kai ausyse zvimbia nuolatinis kiauksėjimas. 

Savo ruožtu Ketbertas nemanė, kad jo klausimai, kuriuos skyrė 
penkiolikos minučių tarpas, primena “nuolatinį kiauksėjimą". Sudir- 
gęs vaikinas prisėdo šalia savo ristūno. Po akimirkos prie jo prisijungė 
Rolandas. 

- Mes daugiau nieko neveikiame Medžise, tiktai laukiame, - atsi- 
duso Bertas, - o tai mane labiausiai ir erzina. 

- Pakentėk dar truputį, - paprašė Rolandas. 

Prabėgus valandai nuo tada, kai virš horizonto pakibo saulė, 
Džono būrys nusigavo iki laikinos Freno Lengilo stovyklavietės. Ži- 
laplaukis karstų medžiotojus nudžiugo pamatęs Kvintą, Rėją bei Ren- 
friu vagueros, gurkšnojančius kavą. 

Lengilas žengė jų pasitikti, tačiau akiratyje pasirodžius Siuzenai, 
Jojančiai ant arklio surištomis rankomis, pasitraukė atgal ir apsižvalgė 
tarytum ieškodamas, kur pasislėpti. Didelėje atviroje pievoje nebuvo 
nuošalių vietelių, todėl jis paprasčiausiai sustojo. Gaiži išraiška liudijo, 
kad merginos įkalinimas senajam rančeriui ne prie širdies. 

Spūstelėjusi keliais žirgo šonus Siuzena išsiveržė į priekį. Rei- 
noldsas bandė sučiupti ją už peties, bet mergina pasilenkė, bent trum- 
pam išvengdama jo gniaužtų. 

- O, Frensis Lengilas! Kas galėjo pagalvoti, kad ir tu būsi čia! 

- Siuzena, man labai gaila... nutęsė Lengilas, kurio veidą užliejo 
raudonis, tarsi atplūstančio potvynio banga. - Tu susidėjai su bloga 

draugija, mergaite... galų gale jie tave paliko, kad viena už viską at- 
sakytum. 

Ji nusijuokė. 

- Bloga draugija! Suprantama, kas apie tai nusimano geriau nei 
tu, Frenai? 

Sutrikęs Lengilas nerangiai nusisuko. Siuzena ištraukė koją iš 
balnakilpės ir, nespėjus niekam jos sulaikyti, spyrė vyriškiui į tarpu- 
mentę. Jis sudribo ant pilvo iš nuostabos suakmenėjęs. 

- Nedrįsk, nuokruša! - užstaugė Renfriu ir apibrėžęs kumščių 
lanką smogė jai į kairįjį skruostikaulį (matyt norėjo, kad veidas atro- 
dytų simetriškas, pagalvojo mergina vėliau, kai galvoje išsisklaidė 
migla ir sugrįžo gebėjimas blaiviai mąstyti). Ji susverdėjo balne, bet 
nenuvirto ant žemės. Į Renfriu nė nesiteikė pažvelgti. Visą dėmesį 
sutelkė į nustėrusį Lengilą, kuriam pavyko atsiklaupti keturpėsčiam. 

- Tu nužudei mano tėvą! - suriko Siuzena. - Tu nužudei mano 
tėvą, niekingas baily, apsimetęs vyru! - mergina apžvelgė ranče- 
rius ir vagueros, išpūtusius į ją akis. - Štai, Frenas Lengilas, Ar- 
klininkų Asociacijos galva, klastingas šliužas! Šlykštus kojotas! 
Prakeiktas... 

- Užteks, - nutraukė ją Džonas, kuris susidomėjęs stebėjo, kaip 
Lengilas sprunka atgal pas savo žmones, nukoręs galvą (žiūrėdama 
į jį Siuzena neslėpė pasitenkinimo), sugniuždytas merginos kaltinimų. 
Rėja sukrizeno svyruodama į šonus. Jos juokas, primenantis nagų 
dryksnius į skalūną, pašiurpino Siuzeną, bet ji nė kiek nenustebo iš- 
vydusi raganą šioje kompanijoje. 

- Anaiptol. - Merginai žvelgiant į Lengilą, jos veide atsispindėjo 
beribės paniekos išraiška. - Šitas niekšas nusipelnė kur kas daugiau 
prakeiksmų. 

- Tikriausiai, bet šiam kartui jų užteks, panelyte. Vargu ar kas 
sugebėtų malti liežuviu geriau už tave. Tik paklausyk, kaip žvengia 
ragana! Lyg barstytų druską ant žaizdos... nieko tokio, mes tuojau ją 
užčiaupsime... - Džonas ūmai pakreipė galvą. - Klėjau! 

Reinoldsas prijojo prie savo vadeivos. 

- Nugabensi Spindulėlį į “Jūros pakrantę"? 

- Žinoma. - Reinoldsas pasistengė neišduoti džiaugsmo: dėkui 
dievams, teks į rytus, ne į vakarus. Neaišku kodėl, bet jį pradėjo kan- 
kinti bloga nuojauta dėl Pakaruoklių uolos, Latigo, naftos cisternų... 
visos šitos istorijos. - Dabar? 

- Po minutės kitos, - atsakė Džonas. - Galbūt ką nors netrukus 

pritrėkšime. Kas žino? Dėl neatsakytų klausimų verta keltis tokį 
ankstyvą rytą, net jei tau pragariškai maudžia koją, kaip kokį skylėtą 
dantį. Ar ne tiesa? 

Reinoldsas gūžtelėjo pečiais. 

- Renfriu, pasaugok mūsų žavųjį Spindulėlį. Man reikia sutvarky- 
ti vieną reikalą - šį tą atsiimti. 

Jis tyčia kalbėjo garsiai. Kai žodžiai pasiekė Rėjos ausis, ji neti- 
kėtai liovėsi kvarksėjusi, tarsi kažkas būtų įsmeigęs durklą senei į 
gerklę. Išsišiepęs Džonas paleido savo žirgą ristele link juodojo veži- 
mo, išpaišyto geltonais magiškais simboliais. Žilaplaukiui iš kairės jojo 
Reinoldsas. Iš dešinės pusės beveik nepastebimai priartėjo Depeipas. 
Neblogas vaikis, tas Rojus. Jo smegenėlės šiek tiek suminkštėjusios, 
užtat širdis plaka reikiamoje vietoje. Be to, jam ne visada būtina aiš- 
kinti, ką daryti. 

Sulig kiekvienu Džono žirgo žingsniu, Rėja vis labiau gūžėsi savo 
mažajame vežime. Raukšlėtoje fizionomijoje giliai įspraustos akys 
šaudė visomis kryptimis, jai bergždžiai mėginant surasti išeitį iš bevil- 
tiškos padėties. 

- Pasitrauk nuo manęs, išsigimėli! - sukriokė ji ir iškėlė ranką ta- 
rytum mėgindama šiuo gestu sustabdyti Džoną. Maišą su rutuliu dar 
tvirčiau prispaudė prie savęs. - Pasitrauk, sakau, nes iškviesiu žaibus, 
kurie nutrenks tave kartu su tavo bjauriais bendrais! 

Džonui pasirodė, kad Rojus šiek tiek sudvejojo, skirtingai nuo 
Klėjaus ir jo paties. Turbūt ragana žino daugybę burtažodžių... arba 
žinojo anksčiau, kai godus magiškas kristalas dar nebuvo išsiurbęs iš 
jos gyvybės syvų. 

- Duokš jį man. - Džonas palinko virš vežimo. - Rutulys tau ne- 
priklauso. Vieną dieną gerasis žmogus atsidėkos už tai, kad jį saugo- 
jai, bet dabar privalai atiduoti kristalą man. 

Ji suspiegė - šaižus riksmas privertė kelis kaubojus išmesti kavos 
puodelius ir delnais užspausti ausis. Nepaliaujamai klykdama ragana 
sugriebė krepšio virvę ir iškėlė jį aukštai virš galvos. Stiklinis rutulys 
siūbavo maišo dugne it švytuoklė. 

- Neduosiu! - staugė Rėja. - Jei mėginsi atimti jėga, sudaužy- 
siu jį į žemę! į 

Džonas abejojo, ar kristalas bent įskiltų nukritęs ant minkšto Pra- 
stažolės pagrindo; visgi jam ne itin norėjosi eksperimentuoti. 

- Klėjau, išsitrauk ginklą. 

Nė neatsigręždamas jis suprato, kad Reinoldsas įvykdė įsakymą, 

nes paklaikęs iš siaubo raganos žvilgsnis šastelėjo į kairę pusę. 

- Skaičiuosiu iki trijų, - tarė Džonas. - Jei pabaigęs nelaikysiu 
rankose maišo, ištaškyk jos šlykštų snukį. 

- Gerai. 

- Vienas, - pasakė senis spoksodamas į apvaliąją švytuoklę, re- 
gėdamas blausų rožinį švytėjimą, besiskverbiantį pro medžiagą. - 
Du. Tikiuosi, tau patiks pragaras, Rėja. Try... 

- Imk! - ji atkišo maišą, gembėtais pirštais prisidengė veidą. - 
Štai, imk! Ir tegul jis pražudo tave, kaip pražudė mane! 

- Dėkui. 

Stvėręs krepšį Džonas trūktelėjo jį į save. Rėja vėl suspiegė, nes 
virvė nulupo nuo krumplių odą ir nuplėšė vieną nagą. Senis nieko ne- 
girdėjo. Jo sielą užvaldė palaima. Pirmą kartą per ilgą profesinę kar- 
jerą iš galvos išdulkėjo visos mintys apie darbą, aplinką, šešis tūks- 
tančius mirtinų pavojų, tykančių kiekvieną dieną. Jis turi kristalą! Jis 
turi kristalą! Vardan visų dievų kapų, jis turi tą suknistą kristalą! 

Mano, aidėjo sąmonėje vienintelis žodis. Tik didelių valios pa- 
stangų dėka Džonas neįgrūdo galvos į maišą, tarsi arklys, panardi- 
nantis snukį į avižų geldą. Susitvardęs apvyniojo virvę aplink balno 
gugą ir giliai atsiduso. Taip geriau. Šiek tiek. 

- Rojau. 

- Taip, Džonai. 

Kaip būtų gerai iš čia dingti, ne pirmą kartą pagalvojo Džonas. 
Atsikratyti tų provincialų. Jam iki gyvo kaulo įgriso prakeikta hamb- 
riška tarmė. 

- Rojau, duosim senai kalei dešimt sekundžių. Jei iki to laiko ji 
nepranyks iš mano akių, leidžiu tau suvaryti jai į subinę porą kulkų. 
Dabar pažiūrėsim, ar tu moki skaičiuoti. Įdėmiai klausysiuos, todėl 
nieko nepraleisk! 

- Vienas, - džiugiai pradėjo Depeipas. - Du. Trys. Keturi. 

Spjaudydama prakeiksmus, Rėja stvėrė pavadžius ir užtvojo jais 
per ponio nugarą. Gyvulys suglaudė ausis, energingai puolė į priekį, 
o ragana nusirito kūliavirsčia nuo pasostės, užversdama aukštyn bal- 
tas ir kaulėtas blauzdas, pademonstruodama ilgus juodus batus, skir- 
tingų spalvų kojines. Vagueros leipo juokais. Nusikvatojo ir Džonas. 
Išsidrėbusi aukštyn kojomis senė - šaunus vaizdelis, ką ir bepridursi. 

- Pe-pe-penki, - žagsėdamas iš juoko tęsė Depeipas. - Še-še-še- 
ši. 

Rėja užsikorė ant vežimo pasostės, grakščiai tarsi dvesianti žu- 
vis, nudelbė įtūžusiomis akimis žvingaujančias fizionomijas. 

- Prakeikiu jus visus! - sustūgo ji. Vežimui dardant link ištryp- 
tos laukymės pakraščio, linksmybės atslūgo. - Visus iki vieno! Ir ta- 
ve... ir tave... ir tave! - ji dūrė kreivu pirštu į Džoną. - Vagis! Nie- 
kingas vagis! 

Tarytum kristalas būtų priklausęs tau, mintyse nustebo Džo- 
nas (kita vertus, atgavus rutulį, jam į galvą šovė žodis “Mano"). Ta- 
rytum toks stebuklas galėtų priklausyti kaimo raganai, burian- 
čiai ateitį iš gaidžio žarnokų. 

Vežimas nubildėjo į Prastažolę; senės klyksmai privertė ponį pa- 
pustyti kanopas ne prasčiau nei rimbo smūgiai. Nors juodas atspalvis 
gana greitai susimaišė su žaluma, vyrai dar ilgai girdėjo spigius pra- 
keiksmus, kuriais Rėja žadėjo, kad jie nugaiš, šviečiant Demono mė- 
nuliui. 

- Ko delsi? - kreipėsi Džonas į Klėjų Reinoldsą. - Palydėk Spin- 
dulėlį į “Jūros pakrantę". Jei pakeliui užsimanysi šiek tiek su ja pasi- 
smaginti, nesivaržyk. - Jis atsisuko į Siuzeną norėdamas pažiūrėti, 
kaip ji sureaguos, ir nusivylė. Merginos akys sustiklėjo, tarsi pasku- 
tinis Renfriu smūgis būtų laikinai išmušęs iš jos sveiką protą. - Svar- 
biausia, kad ji pasiektų Koralą. 

- Pasieks, - užtikrino Reinoldsas. - Ką perduoti poniai Torin? 

- Pasakyk, kad laikytų mergiotę užrakintą, kol aš su ja susisiek- 
siu. Ir... kodėl gi tau su ja nepasilikus, Klėjau? Turiu omenyje, su Ko- 
rala. Iki rytojaus mes jau būsime sutvarkę visus reikalus... palydėsi 
ją į Ritsį? 

Reinoldsas linktelėjo. Kuo toliau, tuo geriau. Jis nė kiek neprieš- 
taravo dėl kelionės į “Jūros pakrantę". Pataršys mergužėlę nusigavęs 
iki buvusio mero dvaro, bet ne anksčiau. Tik ne tuomet, kai dieną 
tviska vaiduokliškas Demono mėnulis. 

- Negaišk laiko. 

Reinoldas nulydėjo Siuzeną per pievą, stengdamasis laikytis ato- 
kiau nuo žolės prorėžos, kur pranyko Rėjos vežimas. Mergina jojo ty- 
lėdama, įbedusi akis į savo supančiotus riešus. 

Džonas atsigręžė į vyrus. 

- Trys jaunuoliai iš Vidinio pasaulio paspruko iš kalėjimo, ir jiems 
pagelbėjo šita išpuikusi kalė. - Jis mostelėjo ranka į nutolstančią Siu- 
zeną. 

Kaubojų gretose nuvilnijo niaurus murmesys. Jie žinojo, kad “Vi- 

las Dibornas“ ir jo draugai sugebėjo pabėgti, tačiau nenutuokė, jog 
tiems pienbumniams pagelbėjo panelė Delgado..: laimė, tuo metu Rei- 
noldsas jau buvo patraukęs ją toliau nuo įniršusių vyrų. 

- Pamirškite mergiotę! - riktelėjo Džonas sutelkdamas jų dėmesį 
į save. Pasilenkęs senis vogčiomis paglostė rutulio išlinkį. Vos prisi- 
lietęs prie jo pajuto, kad galėtų nuversti kalnus, net ir tuo atveju, jei 
viena ranka būtų pririšta už nugaros. 
žvelgė Lengilą, Vertnerį, Kroidoną, Brajaną Hukį, Rojų Depeipą. - 
Čia susirinko beveik keturiasdešimt žmonių. Prie Pakaruoklių uolos 
rasime dar pusantro šimto vyrų. Negi jūs išsigąsite trijų, šešiolikos 
metų nesulaukusių berniukų? 

- Ne! - užstaugė jie. 

- Jei susidursime su vaikiščiais akis į akį, ką mes darysime? 

- NUŽUDYSIME JUOS! - garsus riksmas privertė kovus purp- 
telėti į ryto saulę. Karksėjimu reikšdami nepasitenkinimą jie nuskrido 
ieškoti ramesnės vietelės. 

Džonas netvėrė kailyje iš džiaugsmo. Delnu glostydamas kristalą 
senis jautė, kaip į jį plūsta jėgos. Rožinės jėgos, dingtelėjo mintis, ir 
jis išsišiepė. 

- Judėkime, vyručiai. Noriu, kad cisternos atsidurtų miške, į va- 
karus nuo Žaibo tarpeklio, prieš užsiliepsnojant šventiniam Pjūties 
laužui. 

Šimio, pasislėpusio Prastažolėje prie pat pievos, vos nepartrenkė 
juodas Rėjos vežimas. Žviegianti, vapaliojanti keiksmus ragana pra- 
švilpė taip arti, kad berniukas užuodė aitrų jos odos ir purvinų plaukų 
tvaiką. Jei būtų nuleidusi galvą žemyn, senė neabejotinai būtų jį pa- 
stebėjusi ir pavertusi paukščiu, plepetūnu arba uodu. 

Vaikinukas matė, kaip Džono parankinis nusivedė Siuzeną prie 
laukymės pakraščio; girdėjo, kaip žilaplaukis senis rėžia vyrams ug- 
ningą kalbą (daugumą jų Šimis pažinojo; jam buvo gėda, kad Medžiso 
kaubojai paklūsta blogojo karstų medžiotojo įsakymams), tačiau į žo- 
džius neįsiklausė. Kai jie sėdo ant žirgų, Šimis suakmenėjo persigan- 
dęs, kad vyrai pasuks į jo pusę. Dėkui dievams, visi nujojo į vakarus. 
Lyg pamojus burtų lazdele, pieva ištuštėjo... ten liko tiktai Užsispyrė- 
lis, kurio apynasrio virvė tysojo ant išmindžiotos žolės. Mulas dirste- 
lėjo į nutolstančius raitelius, sužvengė kartelį tarsi siūlydamas jiem 

drožti pragaran, kryptelėjo galva ir žvilgsniu susidūrė su Šimio akimis, 
blizgančiomis Prastažolės tankmėje. Sukarpęs ausimis Užsispyrėlis 
peštelėjo žolę, tada pakėlė snukį ir subliovė berniukui tarytum saky- 
damas, jog dėl jo nelaimių kaltas mažasis smuklės valytojas. 

Susimąstęs Šimis žiūrėjo į mulą. Jodamas jis greičiau pasiektų 
savo tikslą negu eidamas pėsčiomis. O taip... tačiau Užsispyrėliui 
prasižiojus, vaikinukas atsisakė tokios minties. To betrūko, kad savo 
bliovimu jis patrauktų Siuzeną lydinčio karstarankio dėmesį. 

- Tau teks pačiam ieškoti kelio namo, - sumurmėjo Šimis. - Su- 
die, drauguži. Sudie, senasis Užsispyrėli. Gal dar pasiseks kada nors 
susitikti. 

Jis surado takelį, kurį žolėje išmindė Siuzenos bei Reinoldso ar- 
kliai, ir nukurnėjo jiems iš paskos. 

- Jie vėl artėja, - tarė Alenas, akimirką anksčiau nei Rolandas 
pats pajuto raitelius - galvoje tvykstelėjo rožinis žaibas. - Visas bū- 
rys. 

Rolandas pažvelgė į Ketbertą, spinduliuojantį neįprastą sau rim- 
tumą. 

- Daug kas priklausys nuo tavęs. - Šaulys palietė timpą. - Ir nuo 
tavo ginklo. 

- Žinau. 

- Kokios tavo atsargos? 

- Beveiki keturi tuzinai plieninių kulkų. - Bertas pakėlė medvilninį 
maišelį, kuriame ramesniais laikais jo tėvas saugojo tabaką. - Ir, Ži- 
noma, petardos, sudėtos į mano balnakrepšį. 

- Kiek turi didžiųjų? 

- Užtektinai, Rolandai. - Nė menkiausios šypsenos užuominos. 
Niauriame veide žybčiojo žudiko akys. - Užtektinai. 

Šaulys brūkštelėjo delnu per savo pončą palytėdamas šiurkščią 
medžiagą. Atsisuko į Aleną, vėl pakreipė galvą į Ketbertą vis karto- 
damas sau, kad planas išdegs - privalo išdegti, - jei tik jie išliks šalta- 
kraujiški ir nepaisys to fakto, kad trims jauniems vaikinams reikės 
susiremti su keturiomis arba penkiomis dešimtimis vyrų. 

- Prie Pakaruoklių uolos esantys žmonės išgirs šūvius, ar ne? - 
paklausė Alenas. 

Rolandas linktelėjo. 

- Dėl to nekyla jokių abejonių, nes vėjas pučia jų kryptimi. 

- Turėsime darbuotis labai sparčiai. 

- Laiko veltui nešvaistysime, - sutiko Rolandas prisiminęs, kaip 
jis stovėjo tarp susiraizgiusių žalių gyvatvorių, už Didžiosios menės, 
ant rankos tupėjo Deividas, nugara žliaugė šaltas baimės prakaitas. 
Manau, šiandien tu žūsi, pasakė jis sakalui ir nesuklydo. Tačiau 
pats išgyveno, po sėkmingai atlaikyto išbandymo išėjo pro rytinį ko- 
ridoriaus galą. Šį kartą išbandymas laukė Ketberto ir Aleno - ne Gi- 
leade, tradicinėje vietoje už Didžiosios Menės, o Medžise, Prastažo- 
lės pakraštyje, dykumoje ir Žaibo tarpeklyje. 

- Įrodyk, kad esi vyras, arba mirsi, - pratarė Alenas tarsi perskai- 
tęs šaulio mintis. - Štai, kur esmė. 

- Taip. Štai, kur esmė. Įdomu, kada jie čia pasirodys? 

- Ne anksčiau, kaip po valandos. Gal po dviejų. 

- Jie pasiųs į priekį žvalgus. 

Alenas pritardamas sulinksėjo galva. 

- Veikiausiai. 

- Negerai, - įsiterpė Bertas. 

- Džonas baiminasi, kad jo netykotų pasala, - pastebėjo Rolan- 
das. - Turbūt galvoja, kad mes padegsime žolę. Išnirę į atvirą erdvę 
jie atsipalaiduos. 

- Tu tikrai taip manai? - paklausė Ketbertas. 

- Manau ir tikiuosi, - niūriai atsakė Rolandas. 

Ir pradžių Reinoldsas paragino savo žirgą šuoliuoti, po pusvalan- 
džio leido jam tursenti ristele. Pilonas lengvai prisigretino prie didžiojo 
karstų medžiotojo ristūno; praėjus dar dešimčiai minučių, paspartino 
žingsnį. 

Surištomis rankomis įsikibusi į balno gugą Siuzena jojo Reinold- 
sui iš dešinės, jos plaukus taršė stiprus vėjas. Mergina spėliojo, kaip 
dabar atrodė jos veidas, gerokai ištinęs, mažiausiai dviem coliais pa- 
didinęs savo apimtis. Odą dilgino netgi švilpiančio vėjo gūsiai. 

Prie Skardžio Reinoldsas sustojo leisdamas arkliams atsipūsti. 
Jis nušoko nuo balno, atsuko merginai nugarą ir nusišlapino. Tuo me- 
tu Siuzena apžvelgė šlaitą, kur ramiai ganėsi milžiniška kaimenė. Ją 
bet vis šis tas. 

- Gal norėtum nusilengvinti? - pasiteiravo Reinoldsas. - Padėsiu 
tau nulipti. Tik nepurtyk galvos, kad paskui inkšdama maldautum su- 
stoti. 

- Regis, tu išsigandęs. Didysis narsusis tvarkdarys su karsto ta- 
tuiruote iš baimės deda į kelnes. 

Reinoldsas pabandė išspausti paniekinančią šypseną. Veltui sten- 
gėsi. 

- Tegul ateities būrimu užsiima profesionalai, panelyte. Verčiau 
sakyk, ar tau reikia nusilengvinti. 

- Ne. Tu vis vien bijai. Ko? 

Reinoldsas, kurio niekaip neapleido bloga nuojauta, netgi po to, 
kai jis išsiskyrė su Džonu, prašiepė pageltonavusius nuo tabako dan- 
tis. 

- Užsičiaupk, jei nesugebi pasakyti nieko protingo. 

- Paleisk mane. Gal tuomet mano draugai atsidėkos tau ta pačia 
paslauga, kai mus pasivys. 

Šį kartą Reinoldsas nuoširdžiai nusijuokė. Užsikoręs ant balno 
atsikrenkštė ir nusispjovė. Viršuje, dangaus skliaute, švytėjo balzga- 
nas Demono mėnulis. 

- Pasvajok, mergyt, - tarė jis. - Svajoti nedraudžiama. Tik žinok, 
kad trijų pienbumių daugiau neišvysi. Jų lavonus surys kirminai. Juų- 
dinkis. 

Žirgai nurisnojo į priekį. 

Pjūties išvakarėse Kordelija nesigulė į lovą. Ji praleido kiaurą 
naktį svetainėje, sėdėdama krėsle, pasidėjusi ant kelių siuvinį, prie 
kurio nė neprisilietė. Dešimtą rytą moteris tebekiurksojo toje pačioje 
vietoje spoksodama į tuštumą. O į ką žiūrėti? Sužlugo visos svajonės 
apie Torino turtus, kuriuos meras savo testamente būtų perleidęs Siu- 
zenai ir jos vaikui. Sužlugo visos viltys užimti garbingą padėtį vietinė- 
je bendruomenėje. Ateities planus sugriovė du įnoringi, geidulio apa- 
kinti jaunikliai. 

Jos veidą vis dar bjaurojo pelenų dryžis - Siuzenos dovana. Gal- 
voje kirbėjo liūdnos mintys: Vieną dieną kas nors aptiks mane šia- 
me krėsle negyvą... vargšę, vienišą senę. Nedėkinga mergiotė! 
Taip atsilyginti man po visko, ką dėl jos padariau! 

Už lango kažkas sukrebždėjo. Kordelija nenutuokė, kiek laiko 
praėjo, kol jos sąmonė užfiksavo garsą. Kai pagaliau barbenimas pa- 
siekė ausis, ji numetė siuvinį ir atsistojo, norėdama patikrinti, kas ten 
triukšmauja. Greičiausiai paukštis. Arba vaikai, krečiantys Pjūties iš- 
daigas, nesuvokiantys, kad artėja pasaulio pabaiga. Kad ir kas ten 
būtų, ji nugins atvykėlius šalin. 

Kelias sekundes Kordelija nieko nematė. Jau nusprendė grįžti į 
savo vietą, bet prie vartelių pastebėjo ponį, įkinkytą į mažą juodą ve- 
žimą su geltonais magiškais simboliais. Gyvulys stypsojo nukoręs 
galvą, rodos, svyruodamas iš nuovargio. 

Susiraukusi moteris spėliojo, iš kur kieme atsirado ponis, kai 
priešais ją išnirę kreivi pirštai vėl pabrazdeno į stiklą. Kordelija aik- 
telėjo, prispaudė rankas prie krūtinės, iš kurios vos neiššoko širdis. 
Atsitraukė vieną žingsnį, tyliai suspigo, nes šlaunimi užkliudė viryklės 
groteles. 

Ilgi purvini nagai dar kartą pabarbeno į langą ir pradingo. 

Akimirką neryžtingai pastovėjusi, Kordelija nuslinko prie durų, 
pakeliui stabtelėjo ir iš medinės dėžės ištraukė sunkią gluosnio malką. 
Dėl viso pikto. Paskui atlapojo duris, išėjo laukan, prisiartino prie na- 
mo kampo, giliai įkvėpė ir pakėlusi aukštyn pliauską žengė į sodą. 

- Nešdinkis! Dink, kol... 

Tai, ką moteris pamatė, privertė ją nutilti: šalia namo, ant sušalu- 
sių gėlių lysvės ropojo neįtikėtinai sukriošusi senė. Žilų plaukų likučiai, 
užkritę ant veido, bemaž nepridengė pūliuojančių opų. Karpomis nu- 
sėtu smakru varvėjo pro lūpas plūstantis kraujas. Akių ragenas buvo 
aptraukę pilkšvai geltoni glitėsiai. Ji pati kriokė nelyginant suskilusios 
dumplės. 

- Geroji ponia, padėk man, - sušvokštė kraupus padaras. - Padėk, 
jei gali, nes aš tuojau numirsiu. 

Malką gniaužianti ranka nusviro. Kordelija negalėjo patikėti savo 
akimis. 

- Rėja, - sušnibždėjo ji. - Tu esi Rėja? 

- Aha, - atsakė ragana tempdama savo kūną per nuvytusias gė- 
les, įsirėmusi delnais į šaltą žemę. - Padėk man. 

Kordelija žengė vieną žingsnį atgal nejausdama, kaip į kelį dunk- 
si vėzdo pakaitalas. 

- Ne, aš... aš negaliu įsileisti tavęs į namus... suprantu tavo pa- 
dėtį... bet privalau išsaugoti savo reputaciją... pastaruoju metu kai- 
mynai nenuleidžia nuo manęs akių... 

Sulig paskutiniais žodžiais ji žvilgtelėjo į Pagrindinę gatvę tary- 
tum tikėdamasi išvysti miestelėnus, besibūriuojančius prie vartelių, 
godžiai dėbsančius į jos kiemą, pasirengusius paskleisti bjaurius gan- 
dus. Tačiau ji nieko nepastebėjo. Hambrio gatvėse buvo neįprastai 
tuščia, nesigirdėjo jokio šventinės dienos triukšmo. Moteris > BET 
į raganą, kuri šliaužė per sušalusias gėles. 

- Tai... tavo dukterėčios darbas... - sukvarkė senė. - Tai... jos 
kaltė... 

Pliauska išsprūdo Korelijai iš rankų ir prieš nukrisdama ant že- 
mės užgavo kulkšnį, tačiau ji nieko nepajuto. Pirštai instinktyviai su- 
signiaužė į kumščius. 

- Padėk man, - sušnypštė Rėja. - Aš žinau... kur ji yra... mes... 
mes turime... atlikti vieną darbą... abi esame moterys... 

Kordelija truputį padvejojo, tada atsiklaupė šalia raganos, apka- 
bino ją ir šiaip ne taip pastatė ant kojų. Nuo senės trenkė gaižiu, py- 
kinančiu pūvančios mėsos dvoku. 

Kaulėti pirštai glostė Kordelijos skruostus ir kaklą, kol ji tempė 
Rėją į namą. Moters oda nuėjo pagaugais, tačiau ji atsitraukė nuo ra- 
ganos tik tuomet, kai toji, sunkiai šnopuodama ir bezdėdama, nuvirto 
į krėslą. 

- Paklausyk manęs, - išspaudė senė. 

- Klausau. - Kordelija prisitraukė kėdę. Nepaisant to, kad Rėja 
stovėjo prie mirties slenksčio, ji vis dar įstengė valdingu žvilgsniu pri- 
kaustyti į save kitų dėmesį. Nėrę į dulkėtos suknelės užantį, raganos 
pirštai iškrapštė iš ten sidabrinį medalioną, kuris ėmė lakstyti po del- 
ną. Visą naktį nesudėjusi bluosto Kordelija pasijuto mieguista. 

- Prakeiktų vyrų mes nepasieksime, - tęsė Rėja. - Bet ji/.. Tavo 
dukterėčia nugabenta į mero dvarą... galbūt mums pavyks su ja su- 
sidoroti... 

- Tau nieko nepavyks padaryti, - atsiliepė Kordelija. - Tu miršti. 

Rėja suprunkštė išspjaudama geltonus skreplius. 

- Mirštu? Ne-e! Aš tiesiog pavargusi, man reikėtų pasistiprinti. 
Dabar paklausyk manęs, Kordelija, Hairamo dukra ir Pato seserie! 

Ji apglėbė savo kaulėta (ir stebėtinai stipria) ranka Kordelijos 
kaklą, tuo pat metu laikydama sidabrinį medalioną priešais išsprogu- 
sias moters akis. Senė kažką sukuždėjo, ir netrukus Kordelija pritar- 
dama ėmė kinkuoti galva. 

- Vykdyk nurodymą. - Senė paleido ją ir išsekusi sudribo krėsle. 
- Tučtuojau, antraip aš pakratysiu kojas. Paskui man prireiks šiek 
tiek laiko, kad atsigaučiau. 

Atsistojusi Kordelija trumpam pasišalino iš kambario. Virtuvėje 
ant stalo riogsojo medinė kaladė, į kurią buvo įkišti du aštrūs peiliai. 
Ji paėmė vieną ir sugrįžo pas Rėją. Tuščios akys priminė Siuzenos 
žvilgsnį, kai mergina su ragana stovėjo ant Kioso kalvos, šviečiant 
Bučinių mėnuliui. 

- Juk tu nori jai atsilyginti? - paklausė senė. - Štai, kodėl atėjau 
pas tave. 

- Panelė Gražuolėlė, - sumurmėjo panosėje Kordelija. Laisva 
ranka palietė pelenais ištepliotą skruostą. - Taip, aš jai būtinai atsily- 
ginsiu. 

- Trokšti mirties? 

- Taip. Jos arba savo. 

- Nesijaudink, į kapą atguls ji. O dabar atgaivink mane, Kordeli- 
ja. Duok tai, ko man reikia! 

Moteris atsagstė suknelės sagas, praskleidė skvernus, apnuogin- 
dama smulkias krūtis pamažu didėjantį pilvuką ir pakankamai stangrų 
juosmenį, kuriame akimoju atvipo viršutiniai odos sluoksniai, vos tik 
ji nubrėžė peiliu ilgą liniją. Balta medžiaga apibus pjūvio nusidažė 
raudoniu. 

- O taip, - sušnypštė Rėja. - Kaip rožės. Aš dažnai sapnuoju žy- 
dinčias rožes ir kažką tamsaus, stūksančio tarp jų pasaulio pakrašty- 
je. Prieik. - Senė apkabino Kordelijos liemenį, pritraukė ją prie savęs. 
Gerai. Labai gerai. 

Kordelija stovėjo nekrutėdama, įsmeigusi akis į sieną, tuo tarpu 
Rėja palinko prie raudono pjūvio ir įniko čiulpti kraują. 

Rolandas apsidžiaugė supratęs, kad prislopintas pakinktų ir sag- 
čių tarškesys artėja link tos vietos, kur jis tūnojo kartu su draugais. 
Tačiau triukšmui sustiprėjus tiek, kad iš jo buvo galima išskirti mur- 
mančius balsus ir švelnų kanopų kaukšėjimą, vaikinas išsigando. Ge- 
rai, jeigu raiteliai prajos pro šalį, o kas bus jeigu užjos tiesiai ant jų? 
Visi trys atisveikins su gyvybėmis, kaip kurmiai, netyčia pakliuvę po 
arklo ašmenimis. 

Ne, ka atvedė Rolandą, Aleną ir Ketbertą čia ne tam, kad jie 
taip kvailai būtų nudaigoti. Prastažolės plotai nutįsę per daugelį my- 
lių. Nejau Džono būrys sugebėtų pakliūti į tą tašką, kur jis įsitaisė su 
bičiuliais? Visgi, sprendžiant iš balsų, raiteliai nenumaldomai artėjo. 

Sunerimęs Alenas atsisuko į Rolandą, mostelėjo ranka į kairę. 
Jaunasis šaulys pakratė galvą ir delnu paplekšnojo žemę šiuo gestu 
sakydamas: liksime čia, jau per vėlu slinkti kitur, mus gali išgirsti. 

Rolandas išsitraukė revolverius. 

Alenas ir Ketbertas pasekė jo pavyzdžiu. 

Galų gale paaiškėjo, kad arklas aplenkė kurmius šešiomis dešim- 
timis pėdų. Tankioje žolėje sušmėžavo žirgų bei raitelių kontūrai. Ro- 
landas nesunkiai įžiūrėjo, kad būrį veda Džonas, Depeipas ir Lengi- 
las, jojantys vienoje eilėje. Jiems įkandin sekė ne mažiau, kaip trys tu- 
zinai vyrų, besikratančių ant keršų arklių. Rolandas vylėsi (ir ne be 
pagrindo), kad atviroje erdvėje jų gretos dar labiau išsitemps. 

Raiteliams jojant pro šalį, vaikinai suspaudė žirgų snukius tam at- 
čiais. Kai Džono kompanija pradingo, Rolandas atsigrįžo į draugus. 
Išblyškusiame veide rūsčiai spindėjo melsvos akys. 

- Šokite ant balnų. Prasideda Pjūtis. 

Sekdami vyrų pėdsakai jie nusigavo iki aukštosios žolės pakraš- 
čio, už kurio žėlė žemaūgiai krūmokšniai. Šie savo ruožtu užleido vie- 
tą tyrlaukiams. 

Giedroje žydrynėje siautė vėjo genami dulkių kamuoliai. Demono 
mėnulis švytėjo padangėse tarsi balzgana plėvele apsitraukusi lavono 
akis. Priekyje, už dviejų šimtų jardų šmėkščiojo susikūprinę, sombre- 
ros užsimaukšlinę raiteliai, kurių žirgai risnojo kolonos gale. 

Vieta trijulės viduryje buvo užleista Ketbertui. Laikydamas ran- 
koje timpą šis įteikė Alenui pustuzinį plieninių kamuoliukų, dar šešis 
atidavė šauliui ir klausiamai pakėlė antakius. Rolandas linktelėjo, ir 
jie pajudėjo į kelią. 

Panirę į dulkių debesis voros gale jojantys kaubojai neretai pa- 
virsdavo miglotais vaiduokliais, kartais visiškai išnykdavo, tačiau at- 
stumas tarp jų ir vaikinų po truputį mažėjo. Rolandas įsitempė lauk- 
damas, kol kas nors iš tų vyrų atsigręš ir pamatys persekiotojus, bet 
nė vienas jų nepanoro atsukti veido į žvarbų, smėlį ir dulkes pučiantį 
vėją, tuo labiau, kad jie negirdėjo jokio pašalinio triukšmo: keliaujant 
per dykumą, arklių kanopos prasmegdavo minkštame smėlyje. 

Kai iki paskutinių raitelių teliko dvidešimt jardų, Ketbertas pasi- 
ruošė atlikti jam patikėtą užduotį. Paėmė iš Aleno kamuoliuką, atsta- 
tęs balne pečius, užtaisė juo laidynę, įtempė gumą, palaukė, kol šiek 
tiek nurims vėjas, ir paleido šūvį. Kairysis raitelis krūptelėjo lyg įgel- 
tas, pakėlė ranką ir nukrito nuo arklio nugaros. Neįtikėtina, tačiau 
abu jo bendrai nieko nepastebėjo. Rolandui pasirodė, kad vienas jų 

kryptelėjo galva, kai Bertas vėl atleido timpos gumą. Žmogus užvirto 
ant savo žirgo sprando. Išgąsdintas gyvulys pasistojo piestu, ir kau- 
bojus sudribo ant balno nelyginant maišas. Vėjas nutyko tiek, kad 
Rolandas išgirdo, kaip trakšteli kelis, pėdai įsipainiojus į balnakilpę. 

Trečiajam vyrui atsisukus, šaulys išvydo barzdotą veidą, tarp lū- 
pų karančią nepridegtą cigaretę, priblokštą žvilgsnį. Ketbertas dar 
sykį iššovė, ir nuostabos kupiną akį pakeitė raudona akiduobė. Rai- 
telis nuslydo nuo balno bergždžiai mėgindamas įsikibti į gugą. 

Trijų nebėra, pagalvojo Rolandas. 

Jis paleido Eiklųjį šuoliais, draugai neatsiliko, ir vaikinai paniro į 
dulkių maršką. Nudobtų vagueros žirgai vieningai metėsi į pietus, 
tokiu savo poelgiu pradžiugindami jaunuolius. Arkliai be raitelių Me- 
džise nieko nestebino, užtat pabalnoti... 

Jie vėl prisivijo koloną, prieš save išvydo vieną raitelį, slenkantį 
įkandin porelės, kuri sekė paskui kitą vienišių. 

Rolandas išsitraukė peilį ir prijojo prie vyriškio, nė nežinančio, 
kad jis atsidūrė voros gale. 

- Kaip sekasi? - nerūpestingai paklausė. Kai žmogus atsigręžė, 
šaulys sugrūdo ašmenis jam į krūtinę. Virš skarelės, dengiančios 
burną ir nosį, suapvalėjo rudos kaubojaus akys. Po akimirkos jis par- 
puolė ant žemės. 

Alenas su Ketbertu nurūko pro šalį. Nelėtindamas tempo pasta- 
rasis nupylė porelę raitelių. Stvėręs savo durklą už ašmenų galiuko, 
Alenas plačiai užsimojo, kaip buvo mokytas vaikystėje, ir sviedė jį į 
ketvirtą vyrą. Didelis atstumas, maždaug dvidešimt pėdų, ir vėjas ne- 
sutrukdė vaikinui pataikyti tiesiai į dešimtuką. Durklo kotas liko sty- 
roti gerklėje. Kaubojus ėmė grabalioti pirštais svetimkūnį bandyda- 
mas jį ištraukti, paskui sugargaliavo ir nusirito kūliavirsčia ten, kur 
laukymėje baigiasi kelias. 

Jau septyni. 

Kaip pasakoje apie batsiuvį ir muses, pamanė Rolandas. Pa- 
sivijus bičiulius, jo širdis tvaksėjo dusliai ir lėtai. Švilpiančio vėjo šuo- 
ruose sūkuriavo dulkės. Priešais pasirodė dar trys raiteliai, sekantys 
iš paskos pagrindiniam būriui. 

Rolandas parodė į trijulę, gestu pamėgdžiojo tempiamą laidynės 
gumą. Mostelėjo ranka į likusią kolonos dalį ir dūrė pirštu tarsi iššau- 
damas iš revolverio. Ketbertas su Alenu linktelėjo. Jie nušuoliavo į 
priekį, laikydamiesi vienas nuo kito ištiestos rankos atstumu. 

Bertas be vargo nudėjo porą kaubojų, tačiau trečiasis lemiamu 
momentu sukrutėjo, ir plieninis rutuliukas, taikytas į pakaušį, tiktai nu- 
brozdino jo ausį. Nespėjus žmogui atsigręžti, Rolandas įsegė jam į 
smilkinį kulką. Dešimtoji auka. Džonas prarado ketvirtį savo vyrų, kol 
raiteliai galiausiai pajuto pavojų. Šaulys neįsivaizdavo, ar to užteks, 
kad jie pasiektų pergalę. Šiaip ar taip, pirmasis etapas užbaigtas sėk- 
mingai. Daugiau slėptis jie negalės. Dabar atėjo laikas užsiimti sker- 
dynėmis. 

- Hail! Hail! - užstaugė jis. - Paskui mane, šauliai! Paskui 
mane! Sutrypkime juos! Belaisvių mums nereikia! 

Rolandas, Alenas ir Ketbertas puolė Džono būrį pirmą kartą gy- 
venime stodami į tikrą mūšį, tapę vilkais, apsupusiais avis, apipildami 
juos kulkomis, vyrams nė nesusigaudžius, kas dedasi jiems už nuga- 
ros. Trys vaikinai nuo ankstyvos vaikystės mokėsi šaulio amato, ta- 
čiau negalėjo pasigirti esantys užgrūdinti rimtų kovų. Visgi patirties 
stoką kompensavo jaunuoliams būdinga greita reakcija ir žvitrios 
akys. Jų ginklų vamzdžiai pavertė dykumos atkarpą, plytinčią į rytus 
nuo Pakaruoklių uolos, mirties lauku. 

Griausmingai rėkdami, užmiršę viską pasaulyje, jie pjovė Medži- 
so kaubojų gretas nelyginant tribriaunis peilis. Ne kiekvienas šūvis 
sėdavo mirtį, kita vertus, nė viena kulka nebuvo paleista dievams į 
langus. Vyrai skriejo iš balnų, užsikabindavo batais už balnakilpių, o 
žirgai tempdavo juos paskui save. Kitus vagueros, tiek žuvusius, tiek 
sužeistus, panikos apimti arkliai paprasčiausiai sutrypdavo. 

Rolandas pliekė iš abiejų revolverių, pavadžius laikė įsikandęs į 
dantis, kad jie nenuslystų ant žemės ir nepakliūtų po Eikliojo kojomis. 
Jam šaudant į kairę ir į dešinę, krito dar keturi žmonės. Priešais jau- 
nuolį atsidūrė Brajanas Hukis, kurio seniai neskustas veidas nutįso iš 
nuostabos. Ant jo kaklo tilindžiavo varpelio formos amuletas. Kalvis 
iškrapštė iš dėklo šautuvą ir priglaudė prie peties buožę, kai Rolando 
kulka sudraskė į gabalėlius sidabrinį varpelį ir už jo slypėjusią širdį. 
Sukriokęs Hukis išskriejo iš balno. 

Pasivijęs Rolandą iš dešinės pusės Ketbertas atėmė gyvastį dar 
iš dviejų kaubojų ir entuziastingai išsišiepė. 

- Alas neklydo dėl didelio kalibro! - sušuko jis. 

Rolando pirštai išmanė savo darbą: Eikliajam šuoliuojant, jie žai- 
biškai užtaisinėjo revolverius, kišdami kulkas į tuščius būgnus. Ir vėl 

nuaidėjo šūviai. Trys vyrukai išblaškė visą būrį žudydami kiekvieną, 
pasitaikiusį kelyje. Alenas šiek tiek atsitraukė, kad pridengtų draugų 
užnugarį. 

Jaunasis šaulys išvydo Džoną, Lengilą ir Depeipą, pasiruošusius 
susidurti su užpuolikais akis į akį. Lengilas grabaliojo kulkosvaidį ir 
niekaip neįstengė sučiupti buožės, nes ginklo diržas įsipainiojo plačio- 
je apsiausto apykaklėje. Iš įniršio persikreipė rančerio lūpos, kurias 
dengė tankūs pražilę ūsai. 

Dabar Rolandą ir Ketbertą nuo trijulės teskyrė vienas žmogus, 
Hašas Renfriu, gniaužiantis galingą penkiakulkį revolverį. 

- Būkite prakeikti! - riaumojo jis. - Sukrušti išsigimėliai! - Ren- 
friu nusviedė į šalį vadžias ir taikydamasis priglaudė pistoleto vamzdį 
prie sulenktos rankos dilbio. Įsismarkavęs vėjas paskandino jį dulkių 
verpete. 

Rolandas neketino pristabdyti žirgo ar mestis į šoną. Tiesą sa- 
kant, jo galvoje nebuvo visiškai jokių minčių. Užvaldytas kautynių 
įkarščio, vaikinas liepsnojo it fakelas stikliniame gaubte. Pro sukąstus 
dantis besiveržiant klyksmui, jis šuoliavo link Hašo Renfriu bei trijų 
vyrų, likusių už rančerio. 

Džonas galutinai suprato, kas vyksta, tik išgirdęs Vilo Dibormno 
šūksnį, 

(Hail! Paskui mane! Belaisvių mums nereikia!) 

senovinį šaulių kovos riksmą. Viskas akimoju stojo į savo vietas; 
daugiau nestebino pokšintys šūviai. Jis apgręžė arklį, akies krašteliu 
išvydo, kad Rojus pakartojo manevrą, tačiau dėl to nesuko sau gal- 
vos. Jam kur kas labiau rūpėjo magiškas kristalas, toks galingas ir 
trapus, tūnantis maiše, kuris kadaravo po žirgo kaklu. 

- Juk tai nelemti pienburniai! - sužviegė Rojus. Nustėrusi jo fi- 
zionomija įgavo dar kvailesnę nei įprastai išraišką. 

- Dibornai, šunsnuki! - nusispjovęs Hašas Renfriu paleido šū- 
vį. 

Džonas pamatė, kaip nuo Diborno galvos nulėkė sombrero su 
apkramtytais kraštais. Driokstelėjo vaikio revolveriai - didžiajam 
karstų medžiotojui anksčiau nė karto neteko regėti tokio puikaus šau- 
lio. Išmuštas iš balno Renfriu spėjo porą kartų pykštelėti į žydrą, nuo 
dulkių padūmavusį dangų, ir negyvas plojosi į žemę. 

Lengilo ranka nuslydo nuo greitašaudžio kulkosvaidžio diržo. Ne- 
tikėdamas savo akimis jis spoksojo į artėjantį raitelį. 

- Atgal! - užbliovė rančeris. - Arklininkų Asociacijos vardu įsa- 
kau... 

Per patį jo kaktos vidurį, tiesiai virš susipynusių antakių, atsivėrė 
didžiulė juoda skylė. Vyriško rankos šastelėjo aukštyn tarytum jis bū- 
tų nusprendęs pasiduoti. Štai taip gavo galą Frenas Lengilas. 

- Kalės vaikas! Sumautas kalės vaikas! - sustūgo Depeipas mė- 
gindamas ištraukti savo revolverį, įstrigusį pončo klostėse. Didžiojo 
karstų medžiotojo pastangas nutraukė Rolando kulka, suplėšiusi jo 
burną iki pat Adomo obuolio. 

Tai neįmanoma. To negali būti, pritrenktas mąstė Džonas. 
Kaip tai atsitiko? Juk mūsų yra tiek daug. 

Visgi tai tikrovė. Prieš jos akis sparčiai rutuliojosi pražūtingi įvy- 
kiai. Vaikiščiai iš Vidinio pasaulio nuostabiai pasinaudojo netikėtumo 
veiksniu; atliko klasikinį, vadovėliuose aprašytą manevrą: būtent taip 
puldavo šauliai, kai priešininkai pranokdavo juos savo skaičiumi. 
Džono kompanija, sudaryta iš rančerių, kaubojų ir kietasprandžių 
miestelėnų subyrėjo it kortų namelis. Tie, kam pavyko išsaugoti gy- 
vybes, išsilakstė į visas puses, tarytum juos būtų persekiojęs šimtas 
iš pragaro sukilusių velnių. Ką gi, trijulė išties grūmėsi kaip šimtinė 
šėtono išperų. Aplinkui dulkėse drybsojo lavonai. Džonui bežiūrint, 
vienas iš pienburnių, pridengiantis bendrų užnugarį - regis, Stokvor- 
tas, - užlėkė ant raitelio, kumščio smūgiu išvertė jį iš balno ir, tam 
krentant, iššovė iš pistoleto, pragręždamas skylę žmogelio pakaušyje. 

Šventieji dievai, juk tai Kroidonas, pagalvojo Džonas. “Pia- 
nino" rančos savininkas. 

Buvęs “Pianino" rančos savininkas. 

Dibornas milžinišku greičiu lėkė link didžiojo karstų medžiotojo. 

Stvėręs virvę, užkabintą ant balno gugos, Džonas apvyniojo ja 
savo riešą, iškėlė maišą aukštyn, nuožmiai prašiepė dantis. Vėjo gū- 
siuose plaikstėsi žili jo plaukai. 

- Jei prisiartinsi, aš jį sudaužysiu, prakeiktas šunyti! Prisie- 
kiu, taip ir padarysiu! Sustok! 

Rolandas nepristabdė žirgo, Džono žodžiai neprivertė jo susimąs- 
tyti. Vėliau, atgamindamas mintyse praeities įvykius, vaikinas supra- 
to, jog tuo metu mąstė jo rankos. Šiaip jau prisiminimai buvo kažko- 
kie migloti, tarsi balzgano veidrodžio... arba magiško burtininko mutu- 
lio atspindys. 

O dievai, mane puola Arturo Eldo įsikūnijimas, dingtelėjo 
Džonui. 

Kai į jį nukrypo Rolando revolverio vamzdis, didelis kaip šachtos 
tunelis, senis prisiminė, ką Aljanso pasiuntinukas sakė jam dulkėtame 
sudegusios rančos kieme. Tokio žmogaus, kaip tu, siela niekada 
nepaliks vakarų. 

Aš žinojau, pamanė Džonas. Jau tada žinojau, kad mano 
dienos suskaičiuotos. Bet jis, žinoma, nedrįs rizikuoti kristalu. 
Būdamas savo ka-teto dinu, jis negali rizikuoti kristalu... 

- Paskui mane! - suriko žilaplaukis karstų medžiotojas. - Pas- 
kui mane, vyručiai! Vardan visų dievų, nejau išsigandote trijų 
mažvaikių? Paskui mane, bailiai! 

Tačiau jis liko vienas. Negyvas Lengilas tysojo ant šono tebes- 
pausdamas savo idiotišką kulkosvaidį. Rojaus lavonas dėbčiojo į at- 
šiaurų mėlyną dangų. Kvintas pabėgo. Hukis nužudytas, kartu su ki- 
tais rančeriais. Kritišku momentu būtų galima pasikliauti vieninteliu 
Klėjumi, jei tik šis nebūtų už daugybės mylių nuo dykumos. 

- Aš jį sudaužysiu! - suriko Džonas neatitraukdamas akių nuo 
artėjančio, šaltą mirties žvilgsnį spinduliuojančio vaikino. - Prisiekiu 
visais dievais, aš... 

Rolandas atlaužė revolverio gaiduką ir iššovė. Kulka pataikė į 
tatuiruotą ranką, gniaužiančią maišo virvę, išdraskė delną, palikdama 
tik pirštus, mėlungiškai trūkčiojančius kruvinoje košėje. Po akimirkos 
karsto tatuiruotę užliejo kraujas. 

Maišas nuskriejo apačion, tačiau žemės nepasiekė, nes, Eiklia- 
jam susilyginus su Džono žirgu, Rolandui lengvai pavyko jį sugauti. 
Pamatęs, kad prarado neįkainuojamą magišką kristalą, didysis karstų 
medžiotojas įnirtingai užstaugė, stvėrė jaunuolį už peties ir vos neiš- 
vertė jo iš balno. Rolando veidą aptaškė kaitrūs Džono kraujo lašai. 

- Atiduok jį, šunsnuki! - sveika senio ranka nėrė į pončo užan- 
tį, sugriebė pistoletą. - Atiduok, jis mano! 

- Apsirinki, - atšovė šaulys. 

Eikliajam apsisukus - tiesiog keista, kad didžiulis gyvulys galėtų 
pasižymėti tokiai vikriais ir elegantiškais judesiais, - Rolandas du kar- 
tus iššovė į Džono fizionomiją. Pasibaidęs žilaplaukio arklys nusviedė 
raitelį žemyn, ir šis su trenksmu išsidrėbė ant nugaros. Konvulsiškai 
suvirpėjęs kūnas nurimo visam laikui. 

Rolandas užsimetė maišo kilpą ant peties, nujojo atgal pas drau- 

gus, pasiruošęs jiems padėti... bet pagalbos neprireikė. Ketbertas su 
Alenu sėdėjo ant žirgų dulkių audroje, išplėstomis akimis apžiūrinė- 
dami lavonais nusėtą dykvietę - karštligiškai spindintys žvilgsniai pri- 
klausė jaunuoliams, kurie pirmą kartą įveikę ugnies jūrą negalėjo pa- 
tikėti, kad išniro iš jos be menkiausio nudegimo. Tiesa, Alenui nepa- 
vyko išvengti kulkos, perrėžusios kairįjį jo skruostą. Žaizda netrukus 
užgis, tačiau likęs randas iki pat mirties primins apie išbandymą Me- 
džiso feode. Vaikinas nenutuokė, kas ir kada jį pašovė; atslūgus ko- 
vos įkarščiui, beveik nieko neprisiminė. Ketbertas jautėsi panašiai. 

- Rolandai. - Drebančia ranka Bertas nusivalė nuo veido prakai- 
tą. - Hail, šauly. 

- Hail. 

Smėlio kruopelių sudirgintos Berto akys paraudonavo, tarsi jis 
būtų verkęs. Rolandas ištiesė nepanaudotus plieninius timpos šaud- 
menis, draugas juos paėmė bemaž nejausdamas, ką daro. 

- Rolandai, mes išgyvenome. 

- Taip. 

Suglumęs Alenas apsidairė. 

- Kur dingo likusieji? 

- Ne mažiau, kaip dvidešimt penki iš jų liko čia. - Šaulys parodė 
pirštu į lavonus. - Likusieji... - jo ranka, tebelaikanti revolverį, nubrė- 
žė platų puslankį. - Paspruko. Spėju, kad daugiau jiems nekils noras 
dalyvauti Viduriniojo pasaulio karuose. 

Rolandas nusiėmė nuo peties maišą, paguldė jį ant balno pakraš- 
čio, atrišo. Po kelių sekundžių juodą irštvą užtvindė padrikai pulsuo- 
janti, žavinga rožinė šviesa, nušliaužusi lygiais šaulio skruostais tary- 
tum gyvo padaro pirštai, įsiskverbusi į jo akis. 

- Rolandai, - staiga sunerimo Ketbertas. - Nemanau, jog tau ver- 
tėtu žaisti su tuo daikčiuku. Tik ne dabar. Šūviai turėjo girdėtis ir prie 
Pakaruoklių uolos. Jei norime pabaigti, ką pradėjome, negaiškime lai- 
ko... 

Nepaisydamas bičiulio pastabų Rolandas įkišo į maišą abi rankas 
ir iškėlė burtininko kristalą. Kone priglaudė jį prie akių nematydamas, 
kad ištepliojo stiklinį paviršių Džono krauju. Rutulys dėl to nepriešta- 
ravo. Ne vieną sykį jam teko pabuvoti krauju suteptuose delnuose. 
Mirgančios rožinės ūkanos žybtelėjo ir prasiskyrė lyg užuolaidos. Iš- 
vydęs, kas už jų glūdi, Rolandas prasmego kristalo gelmėse. 

X skyrius 
ŠVIEČIANT DEMONO MĖNULIUI (II) 


1 

Vedama mero dvaro koridoriais, prislėgta Siuzena jautė Koralos 
pirštus, tvirtai, bet neskausmingai suspaudusius jos ranką. Mergina 
nebandė protestuoti - nebuvo prasmės. Įkandin sekė pora vagueros 
(ginkluotų peiliais ir bolomis; visus šautuvus pasiėmė vyrai, iškeliavę 
su Džonu į vakarus). Už kaubojų slinko vyresnysis kanclerio brolis 
Laslas, primenantis vangią šmėklą, negavusią pakankamai psichinės 
energijos, kad galėtų įgauti materialų pavidalą. Reinoldsas, kurio norą 
išžaginti mergiotę nuslopino stiprėjantis nerimas, liko viršutiniuose pa- 
stato aukštuose arba išsidangino iš miesto. 

- Pasėdėsi šaltame podėlyje, kol nuspręsiu, ką su tavimi daryti, 
brangute, - tarė Korala. - Ten būsi saugi... ir nesustirsi į ožio ragą. 
Laimė, apsivilkai šiltą pončą. Kai sugrįš Džonas... 

- Tu daugiau niekuomet nepamatysi Džono, - pertraukė ją Siu- 
zena. - Jis ne... 

Dilgsintį veidą persmelkė nauja skausmo banga. Vieną sekundės 
dalį pasirodė, kad sprogo visas pasaulis. Mergina atšlijo į mūrinę ko- 
ridoriaus sieną, akis aptraukė tiršta migla, kuri pamažu išsisklaidė. 
Skruostas nusidažė purpurine linija: Korala smogė atžagaria ranka, 
savo žiedu įpjaudama odą. Iš prakeiktos nosies vėl ištryško kraujas. 

Korala nudelbė ją šaltu, dalykišku žvilgsniu, tačiau Siuzena pa- 
stebėjo moters akyse emocijų blyksnį. Turbūt baimę. 

- Nekalbėk su manimi apie Eldredą, panelyte. Jis persekioja ber- 
paleidai iš kalėjimo. 

- Nesąmonės. - Siuzena patrynė šnerves, susiraukė išvydusi ant 
delno kraują, nusivalė ranką į kelnes. - Mudvi abi gerai žinome, kas 
nužudė Hartą Toriną, todėl liaukis malusi niekus. - Stebėdama, kaip 
Korala užsimoja ketindama skelti dar vieną antausį, ji dusliai nusijuo- 
kė. - Pirmyn. Jei labai nori, gali subjauroti ir kitą mano veido pusę. 
Tik vargu ar miegosi ramiau žinodama, kad šią naktį tavęs nesušil- 
dys vyro kūnas. 

Koralos ranka ūmai nusileido. Užuot trenkusi antausį, ji skaudžiai 
nustvėrė Siuzenos dilbį. Tačiau mergina beveik nieko nepajuto. Ryte 
teko patirti tikrų ekspertų smūgius, todėl fizinės kančios jos negąsdi- 

no. Įmanoma iškęsti bet ką žinant, kad sulig kiekviena prabėgančia 
minute artėja momentas, kai ji vėl atsidurs Rolando glėbyje. 

Likusią kelio dalį Korala tiesiog tempte tempė Siuzeną. Nuvilko 
pro tuščią virtuvę (bet kurią kitą dieną didžiulė patalpa skendėtų garų 
tumuluose, aplinkui darbuotųsi galybė moterų) iki geležimi kaustytų 
durų. Atlapojus jas, pasklido bulvių, moliūgų ir morkų kvapai. 

- Užeik. Vikriau, kol nesugalvojau įspirti į tavo stangrų užpaka- 
liuką. 

Siuzena pažvelgė jai į akis ir nusišypsojo. 

- Aš prakeikčiau tave už tai, kad dalinaisi viena lova su žmogžu- 
džiu, bet tu prakeikei save pati. Pati supranti, kad sakau tiesą - ma- 
tau, kaip į mane žiūri. Todėl man telieka tau nusilenkti... - dar plačiau 

- Lįsk vidun ir užčiaupk savo marmūzę! - suspigo Korala. 
Įstūmusi Siuzeną į šaltą sandėliuką, ji užtrenkė duris, užšovė sklendę 
ir įtūžio sklidiną žvilgsnį įsmeigė į vagueros, kurie apdairiai tylėdami 
stypsojo už nugaros. 

- Saugokite ją kaip savo akį, muchachos. 

Ji prasibrovė pro kaubojus neklausydama jų patikinimų, esą ka- 
linė niekur nepabėgs, ir nukulniavo į velionio brolio apartamentus 
laukti Džono ar bent jo žinutės. Mėlynėmis išmarginta kalė, tūnanti 
tarp morkų ir bulvių, negalėjo nieko žinoti, tačiau jos žodžiai 

(tu daugiau niekuomet nepamatysi Džono) 

visą laiką aidėjo Koralos galvoje. 

Virš miesto rotušės iškilusioje varpinėje laikrodis išmušė dvyliktą 
valandą. Vidurdienį Hambryje vėl pakibo tyla, tarytum miestelėnai 
būtų visiškai užmiršę Pjūties mugę. “Klajūnų pastogę" taip pat aplen- 
kė įprastas šventinis šurmulys. Priešais negyvas Nutrūktgalvio akis 
spietėsi ne mažiau, kaip pora šimtų vyrų, be paliovos maukiančių stip- 
rius gėrimus. Salėje buvo girdėti tik kojų šiurenimas ir nekantrus stik- 
lo barškėjimas į stalą, bylojantis apie nenumalšintą užeigos svečių 
troškulį. 

Šebas gana neryžtingai perbėgo pirštais per pianino klavišus, už- 
grodamas visų mėgstamą “Didžiojo butelio bugio"“ melodiją, bet vie- 
nas kaubojus su apgamu ant skruosto bakstelėjo durklu muzikantui į 
ausį ir prižadėjo išsprogdinti smegenis, jei tas nesiliaus triukšmavęs. 
Šebas, kuris su mielu noru pragyventų varganame kančių pasaulyje 

dar tūkstantį metų, jei leistų dievai, tučtuojau pašoko nuo suoliuko ir 
nuskubėjo prie baro, kad pagelbėtų Stenliui ir Gražuolei pilstyti viskį. 

Geriančiųjų veidai vis labiau niaukėsi. Aišku kaip dieną, kad šiais 
metais Pjūties mugė neįvyks, tik niekas nežinojo, kaip į tai reaguoti. 
Suprantama, vakare liepsnos laužas, kuriame sudegs kaliausės, ta- 
čiau nebus jokių šventinių bučinių ir šokių; jokių mįslių turnyrų, lenk- 
tynių, kiaulių pjautynių... jokių linksmybių, velniai rautų! Vietoj širdin- 
go atsisveikinimo su besibaigiančiais metais, jie sulaukė žmogžudys- 
tės, įvykdytos prisidengiant nakties skraiste, ir tegalėjo vi/tis atsiskai- 
tyti su nusikaltėliais, nes šiems pasisekė ištrūkti iš kalėjimo. Niūrūs 
įkaušę žmonės, panašūs į tamsius audros debesis, troško, kad jiems 
kas nors pasakytų, ką daryti. 

Ir, žinoma, parodytų pirštu auką, kurią reikėtų pačirškinti ant lau- 
žo, kaip senais Arturo Eldo laikais. 

Būtent tuo metu, kai paskutinis varpo dūžio garsas ištirpo žvar- 
biame vidurdienio ore, pro smuklės duris įžengė dvi moterys. Dau- 
guma gerai pažinojo senąją raganą iš Kioso kalvos, krutančią prieky- 
je, kai kurie nepatingėjo nykščiu brūkštelėti kryžių ties savo kakto- 
mis, idant apsisaugotų nuo blogos akies. Nepaisant to, kad jos veidą 
buvo išėdusios pūlingos opos, o pajuodusiose akiduobėse vos matėsi 
giliai įspraustos akys, Rėja atrodė keistai gyvybinga. Pažiūrėjus į rau- 
doniu nusidažiusias senės lūpas, galėjai pagalvoti, kad ji prisivalgė 
vyšnių. 

Antroji moteris išbalusiu it kreida veidu ėjo lėtai, vos pavilkdama 
kojas, prispaudusi delną prie juosmens. 

Rėja nukrypavo iki salės vidurio visiškai nekreipdama dėmesio į 
vėpsančius žiūrovus, stabtelėjo prie baro, netoli Nutrūktgalvio, ir at- 
sisukusi nužvelgė tylinčius kaubojus bei miestelėnus. 

- Mane pažįsta visi, - sukrenkštė ji šaižiu, ausį rėžiančiu balsu, - 
išskyrus tuos, kuriems niekada nereikėjo meilės eliksyro, arba milte- 
lių, padedančių sugrąžinti gyvybę jūsų nukarusiems strypams, arba la- 
šų, galinčių užkimšti įkyrios uošvės burną. Aš esu Rėja iš Kioso kal- 
vos, šalia manęs matote mergaitės, išvadavusios žudikus, tetą. Tos 
pačios mergaitės, kuri nugalabijo jūsų miesto šerifą ir jauną mielą 
vyruką, palikdama našlauti vaiko besilaukiančią jo žmoną. Vargšas 
stovėjo priešais ją beginklis, iškėlęs rankas, maldaudamas pasigailėti 
jo, vardan mylimos žmonos ir negimusio kūdikio. Toji beširdė vis vien 
jį nušovė! 

Minia atsakė dusliu murmesiu. Rėja kilstelėjo savo sudžiūvusius 

išklaipytas galūnes, ir salė iš karto nutyko. Ji lėtai apžiūrėjo susirin- 
kusius, nenuleisdamas rankų, atrodydama tarsi seniausias pasaulyje 
boksininkas profesionalas. 

- Jūs džiaugsmingai sutikote atvykėlius! - sukrankė ragana. - Pa- 
valgydinote ir sušildėte savo svetingumu, o jie atsidėkojo iškrėsdami 
jums kiaulystę! Nužudė jums brangius žmones, sugadino Pjūties mu- 
gę. Dievai žino, kokios nelaimės užgrius jus po fin de ano! 

Per salę vėl nuvilnijo kuždesiai, šį kartą garsesni. Raganai pasi- 
sekė užgauti skaudžiausią vietą: jie iš tiesų būgštavo, kad pasklidęs 
blogis nepranyks ir naujaisiais metais. O kas, jei galvijai pradės gim- 
dyti mutantus, kurių gretos Išorinėje Arkoje jau buvo gerokai prare- 
tėjusios? 

- Jie pabėgo ir veikiausiai atgal nesugrįš! - tęsė Rėja. - Taip netgi 
geriau - kam teršti gimtinę svetimšalių krauju? Tačiau liko mūsų že- 
mietė... jauna mergina, išdavusi miestą ir nudaigojusi savo kraštie- 
čius. 

Paskutinį sakinį ji ištarė kimiai šnabždėdama. Klausytojai įtempė 
ausis, kad nepraleistų nė vieno žodžio. Veidai apniuko, akys blykčio- 
jo žaibais. Staiga Rėja išstūmė į priekį išbalusią liesą moterį, vilkinčią 
senamadišką juodą suknelę. Pastatė Kordeliją prieš save tarytum lė- 
lę arba pilvakalbio marionetę, sušnibždėjo kažką jai į ausį... keista, 
tačiau visi išgirdo tylų senės kranksėjimą. 

- Ateik, brangute. Papasakok jiems tai, ką išklojai man. 

Kordelija prabilo negyvu monotonišku balsu: 

- Ji sakė, kad nebus mero sugulove. Tvirtino, esą Hartas Torinas 
jai per prastas. Paskui suviliojo Vilą Dibomą, už savo kūną pareika- 
lavusi nusivežti ją į Gileadą, kaip savo žmoną... ir užmušti Hambrio 
merą. Apimtas geidulio Dibornas sutiko su tokia kaina. Jam padėjo 
draugai. Kiek žinau, jie taip pat permiegojo su mano dukterėčia. Rai- 
meris matyt netinkamu laiku pasitaikė jaunuolių kelyje. Gali būti, kad 
jie susidorojo su kancleriu dėl paprasčiausios užgaidos. 

- Niekšai! - suklykė Gražuolė. - Prakeikti išgamos! 

- Dabar paaiškink jiems, brangute, ką reikia padaryti, kad blogio 
šaknys būtų išrautos, - sukvarksėjo Rėja. 

Kordelija Delgado pakėlė galvą ir nužvelgė žmones. Giliai įkvė- 
pė į savo senmergiškus plaučius įtraukdama grafos, alaus, viskio, ta- 
bako tvaiką. 

- Suimkite ją. Jūs privalote ją suimti. Sakau tai su meile ir sielvar- 
tu širdyje. 

Tyla. Paniurusios akys, įbestos į Kordeliją. 

- Nudažykite raudonai jos rankas. 

Į salę dėbsantis sustiklėjęs Nutrūktgalvio žvilgsnis. 

- Dek, ugnyje, - sukuždėjo Kordelija. 

Savo pritarimą jie išreiškė ne šūksniais, o atodūsiu, nusiritusiu per 
minią lyg rudeninio, plikas medžių šakas kedenančio vėjo dvelksmas. 


3 

Šimis bėgo paskui blogąjį karstų medžiotoją ir Siuzeną, kol išseko 
visos jėgos - jo plaučiai liepsnojo kaip sausi žagarai, o pašonę per- 
smelkė dieglys. Susiraukęs iš skausmo jis išsidrėbė ant Skardžio šlai- 
to. 

Kurį laiką berniukas tysojo panardinęs veidą į kvepiančią žolę. 
Sulig kiekviena akimirka jie vis labiau tolo, tačiau jis suprato galėsiąs 
pakilti ant kojų tik tuomet, kai nustos gelti šoną. Jei mėgins atsikelti 
tučtuojau, sustiprėjęs dieglys vėl pargriaus jį ant žemės. Todėl Šimis 
nusprendė pagulėti. Retsykiais kilstelėdavo galvą ir pažvelgdavo į 
Siuzenos ir blogojo karstų medžiotojo paliktus pėdsakus. Jau rengėsi 
pašokti ant kojų, kai jam įkando Užsispyrėlis. Ne šiaip bakstelėjo 
snukiu, o sugriebė dantimis už minkštos vietos. Akivaizdu, kad mului 
nepatiko regėti savo nelaimių kaltininką, besiilsintį ant žolės, kai pa- 
čiam per pastarąsias dvidešimt keturias valandas teko patirti tiek var- 
g0. 

- Yyyy-ūūū-velnias! - stryktelėdamas užstaugė Šimis. Nėra nie- 
ko geresnio už smagų įkandimą į pasturgalį, būtų pasakęs filosofiškai 
nusiteikęs žmogus; visi rūpesčiai išgaruoja lyg dūmai. - Kodėl taip 
padarei, bjaurus Užsispyrėli? - berniukas įnirtingai trynė užpakalį, jo 
akyse sužvilgo ašaros. - Man siaubingai skauda, tu... kalės vaike! 

Užsispyrėlis ištiesė kaklą šėtoniškai išsišiepęs - tokią šypseną 
sugebėdavo išgauti tik mulai ir kupranugariai - parodė dantis ir su- 
bliovė. Šis garsas berniukui priminė piktdžiugišką juoką. 

Šimis pasilenkė norėdamas paimti tarp mulo kanopų susipynusią 
apynasrio virvę. Užsispyrėlis vėl pabandė įkąsti, tačiau vaikinas vik- 
riai išsisuko ir atsivedėjęs smogė kumščiu į siaurą gyvulio snukį. Mu- 
las prunkštelėjo ir sumirksėjo. 

- Tu nusipelnei šitos bausmės, senasis bjaurusis Užsispyrėli, - pa- 
reiškė Šimis. - Dėl tavęs, man visą savaitę teks kakoti tupint. Nega- 
lėsiu net prisėsti ant klozeto dangčio. - Jis apsivyniojo riešą virve ir 
užsikabarojo ant gyvulio, net susigūždamas iš skausmo, kai sužalota 

kūno dalis palietė mulo nugarą. Vis dėlto man pasisekė, pagalvojo Ši- 
mis, kojų spyriais paragindamas Užsispyrėlį judėti. Bent jau nereikės 
bėgti ir įsivaryti į pašonę dieglį. 

- Nagi, kvaily, paskubėk! - šūktelėjo jis. - Greičiau, kalės vaike! 

Visą artimiausią valandą Šimis daugiau nieko neveikė, tik titulavo 
Užsispyrėlį “senu kalės vaiku". Jam paaiškėjo akivaizdi tiesa - ką 
nors dedant į šuns dienas, pirmasis prakeiksmas visuomet būna stip- 
riausias. 


4 

Siuzenos pėdsakai, įstrižai kirtę Skardį, vedė link mero dvaro. Ši- 
mis nusigavo iki “Jūros pakrantės" ir stabtelėjo po arka svarstyda- 
mas, ką daryti toliau. Nekyla jokių abejonių, kad jie atvyko čia: rau- 
donu akmeniu išgrįsto kiemo šešėlyje trypčiojo Pilonas ir blogojo 
karstų medžiotojo žirgas, abu protarpiais pakinkuodavo galvas ir su- 
žvengdavo. 

Ką gi daryti? Pro arką jojantys raiteliai (dažniausiai žilagalviai 
vagueros, pernelyg sukriošę, kad būtų priimti į Lengilo kompaniją) 
nekreipė jokio dėmesio į smuklės valytoją ir jo mulą, tačiau Migelis iš 
karto pavarytų berniuką. Senasis mozo niekada jo nemėgo, elgėsi 
taip, tarytum Šimis būtų vagilis. Pamatęs kieme puskvaišį Koralos 
pavaldinį, akimoju jį išgrūstų. 

Ne, neišgrūs, niauriai pamanė Šimis. Šiandieną aš neleisiu sa- 
vęs varinėti. Neišeisiu, net jeigu jis pradės rėkti. 

O kas, jei senis išties pakels triukšmą? Išbėgęs į lauką blogasis 
karstų medžiotojas gali jį užmušti. Šimis mielai būtų paaukojęs gyvybę 
dėl savo draugų, bet šiuo atveju jo mirtis neatneštų jokios naudos. 

Taigi jis neryžtingai mindžikavo vienoje vietoje, apšviestas šaltų 
rudeninės saulės spindulių, keiksnodamas save už tai, kad nepajėgia 
sumąstyti veiksmų plano. Prabėgo viena valanda. Paskui kita. Šimio 
neviltis nenumaldomai stiprėjo. Jis jautė, kad sulig kiekviena minute 
vis labiau tirpsta Siuzenos šansai išsigelbėti. Deja, kaip ir anksčiau, 
berniukas nenutuokė, ko griebtis. Vieną kartelį vakaruose nugriaudė- 
jo kažkas panašaus į perkūną... nors tokią giedrą dieną niekur nesi- 
matė audros debesų. 

Galų gale, kai Šimis apsisprendė įsmukti į kiemą vildamasis, kad 
pavyks nuslinkti iki namo niekieno nepastebėtam, iš arklidės išlindo 
žmogus, kurio jis ypač bijojo. 

Pasipuošęs amuletų girliandomis, girtas kaip pėdas Migelis Tore- 

sas nušleivojo kilpomis iki kiemo vidurio. Į drebantį jo pagurklį buvo 
įsirėžę sombrero raišteliai, vėjyje plaikstėsi žili palaidi plaukai. Senio 
kelnių priešakyje juodavo drėgna dėmė; berods, jis mėgino nusi- 
čiurkšti visiškai užmiršęs, kad iš pradžių reikėtų iškrapštyti iš klešnių 
savo kranelį. Vienoje rankoje Migelis laikė nedidelį molinį ąsotį. 
Nuostabos sklidinos jo akys svaidėsi pykčio žaibais. 

- Kieno tai darbas? - suriko jis pakėlęs galvą ir įsistebeilydamas 
į Demono mėnulį. Kad ir kaip Šimiui nepatiko senis, jo širdį suspaudė 
gailestis. Žiūrėdamas tiesiai į Demoną, galėjai užsitraukti nelaimę. - 
Kieno tai darbas? Atsakykite man, senjore! Por favor*! - po pauzės 
nuaidėjo nuožmus klyksmas, po kurio Migelis susvyravo ir vos nepar- 
krito. Jis pagrūmojo kumščiais tarsi ketindamas išmušti atsakymą iš 
besišiepiančios mėnulio fizionomijos, netrukus nuleido suglebusias 
rankas. Iš ąsočio išsipylęs burbonas užtiško ant šlapių kelnių. - Ma- 
ricon**, - sumurmėjo jis ir nusvirduliavo prie pastato mūrų (pakeliui 
vos neužkliuvo už blogojo karstų medžiotojo žirgo kojų). Prisėdęs'ant 
žemės atsirėmė į sieną. Patraukė gerą gurkšnį iš kakliuko ir užsi- 
smaukė virš akių sombrero. Ąsotį pasidėjo šalia, tarytum nebegalė- 
damas daugiau jo išlaikyti. Šimis luktelėjo, kol senio nykštys atsika- 
bino nuo ąsos, o ranka prigludo prie grindinio. Jis žengė į priekį, tada 
sustojo nutaręs dar šiek tiek palaukti. Senam ir bjauriam Migeliui tik- 
nausiai nestigo gudrumo. Kaip žinia, dauguma piktų žmonių pasižymi 
klastingu charakteriu. 

Tik tuomet, kai pasigirdo duslus senio knarkimas, Šimis išdrįso 
įvestį Užsispyrėlį į kiemą, krūpčiodamas po kiekvieno mulo kanopų 
kaukštelėjimo. Tiesa, Migelis nesukrmutėjo. Berniukas pririšo gyvulį 
prie turėklų pakraščio (vėl suvirpėjo, nes Užsispyrėlis garsiai bliau- 
damas pasisveikino su šalia stovinčiais arkliais) ir skubiai nudrožė 
link paradinių durų, pro kurias nė sykio gyvenime nebuvo įėjęs į me- 
ro dvarą. Ranka užkabino masyvų geležinį skląstį, atsisukęs nužvelgė 
drūnyjantį senį, pastūmė duris ir įžengė vidūn. 

Porą minučių Šimis stoviniavo saulės nutviekstame tarpduryje, 
susigūžęs iki pat ausų, lūkuriuodamas, kol jį kas nors sugriebs už pa- 
karpos (blogi miestelėnai visuomet sugebėdavo čiupti Šimiui už 
sprando, kad ir kaip smarkiai jis patraukdavo aukštyn pečius); sekan- 
čią akimirką piktas rėksmingas balsas turėtų paklausti, ką toks pus- 
kvaišis veikia “Jūros pakrantėje“. 

*Por favor (isp.) - malonėkit. 
**Maricon (isp.) - homikas. 

Tačiau tuščiame vestibiulyje tvyrojo tyla. Ant tolimosios sienos 
kabėjo gobelenas, kuriame buvo pavaizduoti arklius ganantys vagu- 
eros. Į audinį rėmėsi gitara su nutrūkusia styga. Nors berniukas 
stengėsi tipenti ant pirštų galiukų, jo žingsniai aidu sugrįždavo nuo 
sienų. Šimis virpėjo visu kūnu. Mero dvare išsikerojo blogis. Visai 
įmanoma, jog teks susidurti su nužudytų žmonių šmėklomis. 

Siuzena įkalinta kažkuriame iš daugybės kambarių. Tik neaišku 
kuriame. 

Vestibiulio gale vaikinukas pravėrė dvigubas duris ir įslinko į po- 
kylių salę. Jo žingsniai dar garsiau aidėjo milžiniškoje patalpoje. Nuo 
sienų spoksojo seniai į kapus nukeliavę merai, savo vaiduokliškais, 
nepatenkintais žvilgsniais sekantys Šimį, kad ir kur jis eitų. Supranta- 
ma, jų akys nutapytos, tačiau... 

Labiausiai išgąsdino raudonplaukis storulis meras su buldogo 
žandikauliais, nuožmiai dėbsantis į jį, tarytum norėdamas paklausti, 
kokie vėjai atpūtė smuklės vištgalvį į didžiąją “Jūros pakrantės" me- 
nę. 

- Liaukis į mane žiūrėjęs, senas kalės vaike, - sukuždėjo Šimis, ir 
jam šiek tiek palengvėjo. Bent jau trumpam. 

Kojos nuvedė berniuką į svetainę, taip pat tuščią. Ilgi stalai buvo 
sustumti prie sienų. Ant vieno iš jų Šimis pastebėjo lėkštę su atšalu- 
sia vištiena ir duonos riekėmis, pusę bokalo šviesaus alaus. Žvelgda- 
mas į maisto likučius, numestus ant stalo, prie kurio įvairiomis progo- 
mis sėdėdavo ne mažiau kaip tuzinas svečių, Šimis su liūdesiu pajuto 
galįs suvokti siaubingų įvykių reikšmę. Daug kas pasikeitė Hambryje. 
Čionykštis gyvenimas niekuomet nebus toks, kaip anksčiau. 

Ilgesingos mintys nesutrukdė berniukui sušlamšti vištieną bei 
duoną, užsigeriant visa tai alumi. Kiaurą dieną jis neturėjo burnoje nė 
kruopelės. 

Šimis atsiriaugėjo, delnu prisidengė burną, kaltomis akimis šau- 
dydamas į kampus. Kai įsitikino, jog niekas neišgirdo nepadoraus 
garso, patraukė tolyn. 

Prie galinės sienos atidarė neužrakintas duris ir kyštelėjo galvą į 
dujiniais žibintais apšviestą, platų it gatvė, tuščią koridorių, besidrie- 
kiantį išilgai viso dvaro. Iš kitų kambarių (ir ko gero iš viršutinių 
aukštų) atsklido prislopinti šnabždesiai. Šimis pagrįstai manė, kad 
balsai priklauso tarnams, tačiau tylūs garsai vis vien skambėjo vai- 
duokliškai. Galbūt nūnai koridoriuje bastosi mero Torino pamėklė (jei 
tik Šimis galėtų ją pamatyti... kokia laimė, kad negalėjo!), svarstanti, 

kas ji tokia ir kodėl ant naktinių marškinių sunkiasi šaltas gleivėtas 
skystis... 

Kažkieno ranka stvėrė Šimio alkūnę. Iš baimės jis vos nesuspigo. 

- Ša! - sušnibždėjo moteris. - Tyliau, vardan savo tėvo! 

Nežinia kaip, bet vaikinukui pavyko sulaikyti pro lūpas sprūstantį 
riksmą. Jis apsigręžė. Už nugaros, apsivilkusi nutrintus languotus 
marškinius ir džinsus, susirišusi plaukus į kuodą, išblyškusi, tačiau 
tamsiomis akimis spinduliuodama ryžtą, stovėjo mero našlė. 

- P-p-ponia Torin... Aš... aš... aš... 

Daugiau jis nieko neišspaudė. Dabar ji iškvies sargybinius, 
dingtelėjo mintis. Gal! taip netgi geriau. 

- Atėjai išvaduoti mergaitę? Delgado dukrą? 

Kad ir kaip būtų keista, sielvartas atjaunino Olivą ir suteikė ap- 
valiam veidui simpatiškų bruožų. Juodos jos akys, įsmeigtos į berniu- 
ko veidą, neleido meluoti, todėl Šimis paprasčiausiai sulinksėjo. 

- Gerai, aš tau padėsiu. Mergaitė patupdyta į daržovių sandėlį. Ją 
saugo du kaubojai. 

Šimis žioptelėjo manydamas, kad kažką ne taip nugirdo. 

- Manai, aš patikėčiau, kad ji susijusi su Harto žmogžudyste? - 
paklausė Oliva, tarytum Šimis būtų jai paprieštaravęs. - Gal aš stora 
ir nevikri, bet nesu visiška idiotė. Eime. Šiuo metu “Jūros pakrantė" 
nėra pati geriausia vieta panelei Delgado - per daug žmonių iš mies- 
to žino, kur jos ieškoti, 

Rolandai. 

Jis girdės šitą balsą košmaruose visą likusį gyvenimą, nie- 
kuomet nepajėgs prisiminti, ką regėjo miegodamas, tačiau jaus 
sapnų sužadintą nerimą - jis tarsi klaidžios iš vienos vietos į ki- 
tą, regėdamas nemielus akiai vaizdus, anksčiau nematytų miestų 
aikštėse įsiklausydamas į keistus garsus. 

Rolandai iš Gileado. 

Balsas lyg ir pažįstamas, toks panašus į jo paties, kad psi- 
chiatras iš Edžio, Siuzanos ar Džeiko realybės pasakytų, neva 
Jis girdi savo pasąmonę. Tačiau Rolandas žino, kad neretai gal- 
voje skambantys balsai priklauso ne tau pačiam, o siaubin- 
giems pašaliečiams, ypač pavojingiems priešams. 

Rolandai, Stiveno sūnau. 

Kristalas perkelia jį į mero dvarą, ir šaulys mato, kas ten 
vyksta. Paskui nuvilioja jį tolyn, masina keistai pažįstamu bal- 

su, kuriam neįmanoma atsispirti. Kitos išeities nėra, nes, skirtin- 
gai nuo Džono arba raganos, Rolandas nežiūri į stiklinį pavir- 
šių ir nemato rutulio viduje be garso kalbančių būtybių. Jis nu- 
grimzdo į kristalą, tapo bekraštės rožinės audros dalimi. 

Rolandai, ateik. Rolandai, pažvelk. 

Viesulas išsviedžia jį į padanges ir tempia paskui save. Jis 
skrieja virš Skardžio kildamas vis aukščiau, braudamasis pro 
šilto ir šalto oro sluoksnius. Rolandas nėra vienas rožiniame 
verpete, kuris skraidina jį į vakarus Spindulio taku. Pro šalį 
pralekia Šebas, pakreipęs ant pakaušio skrybėlę, iš visų plaučių 
traukdamas “Hey Jude“, nuo tabako pageltonavusius pirštus 
barbendamas per neegzistuojančius klavišus. Regis, Šebas ne- 
suvokia, kad vėtra atskyrė jį nuo pianino. 

Rolandai, ateik, 

sako balsas - audros balsas, kristalo balsas, - ir Rolandas 
paklūsta. Pro jį prašvilpia Nutrūktgalvis, savo stiklinėmis aki- 
mis spinduliuodamas rožinę šviesą. Vėliau jį aplenkia liesas vy- 
riškis su fermerio drabužiais bei raudona, vėjyje besiplaikstan- 
čia ševeliūra. “Linkiu tau gero gyvenimo, teklesti tavo derlius“, 
- ištaria jis ar pasako kažką panašaus ir pradingsta. Paskui 
žmogų vartaliodamasis ore praskrieja metalinis krėslas (Rolan- 
dui jis primena kankinimo įrenginį) su ratukais, ir jaunajam 
šauliui topteli į galvą žodžiai: Šešėlių Dama. Jis neturi jokio su- 
pratimo, ką tai reiškia. 

Rožinis uraganas neša jį virš sudūlėjusių kalnų. Netrukus 
šiuos pakeičia derlingi žaliuojantys laukai, kuriais vingiuoja 
plati upė, atspindinti žydrą dangaus skliautą. Pastarasis įgauna 
rausvą laukinių rožių atspalvį, kai virš vandens srauto užriau- 
moja viesulas. Priekyje iškyla tamsos stulpas, ir į Rolando širdį 
įsismelkia baimės šaltukas. Būtent ten rožinė audra jį neša, bū- 
tent ten jis privalo skristi. 

Aš noriu iš čia ištrūkti, galvoja Rolandas, tačiau jis nėra 
kvailas ir suvokia tiesą: gali būti, kad niekada nepavyks išsiva- 
duoti iš burtininko kristalo. Visai įmanoma, kad jis amžiams 
įstrigo viesulo verpete. 

Jei reikės, aš prasiskinsiu kelią kulkomis, mąsto jis ir čia pat 
pastebi, kad neturi ginklų. Rolandas skrieja audroje nuogas, 
nenumaldomai artėja prie grėsmingos, kraštovaizdį uždengu- 
sios tamsos skraistės. 

Ir girdi melodiją. 

Tylius, nuostabiai harmoningus garsus, kurie priverčia jį 
sudrebėti ir prisiminti Siuzeną: paukščiai, žuvys, kiškiai, Io- 
kiai... 

Staiga jį pasiveja šuoliuojantis Šimio mulas (Užsispyrėlis, 
galvoja Rolandas, koks gražus vardas), kurio akys žybčioja kaip 
rubinai audros lumbre fuego*. Įkandin ant šluotos lekia Rėja, 
užsimaukšlinusi sombrero ir apsikarsčiusi amuletais. “Aš tave 
sugausiu, saldainiuk!" - žviegia ji mului ir kimiai kvaksėdama 
pranyksta iš akiračio. 

Rolandas neria į juodą bedugnę praradęs žadą. Pasaulį ap- 
gaubė nuodinga tamsa; orui dirginant kūną, atrodo, kad oda 
šliaužioja vabalai. Jį svaido į šonus nematomų kumščių smū- 
giai, taip įnirtingai stumia žemyn, kad jis neabejoja tuojau išsi- 
tėkšiąs į žemę: taip krito lordas Pertas. 

Iš prieblandos išnyra bevaisiai laukai ir apleisti, kaimai; jis 
mato sudžiūvusius medžius, nuo kurių nekrenta šešėliai... kita 
vertus, aplinkui daugiau nieko nėra, išskyrus šešėlius. Tai 
Kraštinio pasaulio riba, kur viešpatauja mirtis. Vieną tamsią 
dieną jis čia ateis. 

Šauly, tai - Perkūno Griausmas. 

“Perkūno Griausmas“, pakartoja jis. 

Čia pilna nekvėpuojančių. Baltų veidų. 

“"Nekvėpuojančių. Baltų veidų.“ 

Jis tai žino, tik neaišku iš kur. Šioje vietoje apstu nužudytų 
kareivių, nuverstų valdovų, surūdijusių alebardų. Tai - Perkūno 
Griausmas, kur laikrodžio rodyklės sukasi atgal, kur kapinės 
išvemia numirėlius. 

Priešais stūkso medis, panašus į ištiestą kreivą ranką. Ant 
viršutinės jo šakos kybo pamautas plepetūnas. Žvėrelis turėtų 
būti negyvas, tačiau, Rolandui skriejant pro šalį, jis pakelia 
galvą ir žvelgia į žmogų begalinio skausmo kupinomis akimis. 
“Oi! - sušunka jis ir daugeliui metų išgaruoja iš šaulio aimin- 
ties. 

Pažiūrėk į priekį, Rolandai. Ten tavo likimas. 

Ūmai jis suvokia, jog tai - Vėžlio balsas. 
mą, besiskverbiantį pro purviną Perkūno Griausmo tamsą. Jis 
išsiveržia iš juodos prarajos į šviesą tarsi pro kiaušinio lukštą 
prasikalęs paukštis. 

*Lumbre fuego (isp.) - laužo liepsna. 

Šviesa! Tebūnie šviesa! 

šaukia Vėžlio basas, ir Rolandui tenka prisidengti delnais 
akis, kad neapaktų. Apačioje plyti kraujo laukymė - bent taip 
mano keturiolikmetis berniukas, tą dieną pirmą kartą gyvenime 
žudęs žmones. Šis kraujas, ištryškęs iš Perkūno Griausmo, žada už- 
lieti mūsų pasaulį, šauna mintis. Po daugybės metų sulyginęs sa- 
vo kelionę kristalo gelmėje su Edžio sapnu ir papasakojęs apie 
tai draugams, sėdintiems naktį kelyje ant asfalto, Rolandas su- 
pras, jog tuomet jį išmušė iš vėžių netikėtas perėjimas iš Perkū- 
no Griausmo šešėlių į akinančią šviesą. “Ten buvo ne kraujas, 
o rožės", - paaiškins jis Edžiui, Siuzenai ir Džeikui. 

Šauly, pažiūrėk. 

Taip, štai ir jis, pilkšvas stulpas, dunksintis virš horizonto: 
Tamsusis Bokštas, kur susikerta visi Spinduliai, subėga visos jė- 
gos linijos. Spiralėmis kylančiuose languose jis regi žydrą elek- 
trinį mirguliavimą, girdi tarp mūrų įkalintųjų riksmus, jaučia 
šios vietos galią ir įsitvirtinusias piktybės šaknis. Jis žino, kad 
su Bokštu dedasi kažkas negero - kad trūkinėja pasaulių per- 
tvaros. Blogis stiprėja tarytum vėžio auglys. Pilko akmens kolo- 
na - tai didžiausia visatos paslaptis ir paskutinė kraupiausia 
mįslė. 

Artėdamas prie Tamsiojo Bokšto, besistiebiančio į dangų, 
Rolandas mąsto: jei ka leis, aš įžengsiu į tave kartu su savo drau- 
gais, ir mes nugalėsime tavyje įsitvirtinusį blogį. Galbūt tai įvyks po 
daugelio metų, bet aš prisiekiu paukščiais, žuvimis, kiškiais, lokiais, 
viskuo, ką myliu... 

Padanges užtvindo debesys, plūstantys iš Perkūno Griaus- 
mo, ir pasaulis vėl pamažu aptemsta; Bokšto languose tarsi be- 
pročio akyse tviska žydrynė, Rolandas girdi tūkstančius kly- 
kiančių dejuojančių balsų. 

Tu nužudysi visus, kuriuos myli, 

sako Vėžlio balsas - nuožmus ir grėsmingas balsas. 

bet į Bokštą vis vien nepateksi. 

Šaulys giliai įkvėpia, sukaupia visas jėgas. Atsakydamas 
Vėžliui jis rėkia visų savo protėvių vardu: NE! JIS NEATSILAI- 
KYS PRIEŠ MANE! KAI AŠ PASIRODYSIU MATERIALIU PAVI- 
DALU, JIS NEATSILAIKYS. PRISIEKIU SAVO TĖVU, JIS NEAT- 
SILAIKYS PRIEŠ MANE! 

Tuomet mirk, 

pareiškia balsas, ir nematoma ranka nusviedžia Rolandą į 
Bokštą. Nespėjus jam išsitėkšti į pilkas sienas... 

Ketbertas ir Alenas stebėjo bičiulį su augančiu nerimu. Jis laikė 
priešais veidą Merlino Vaivorykštės dalelę, sugniaužęs ją delnuose 
tarsi žmogus, keliantis apeigų taurę, kad pasakytų tostą. Maišas už- 
krito ant dulkėtų Rolando batų galų; jo skruostus ir kaktą užliejo gąs- 
dinantis rožinis švytėjimas - rodos, gyvas ir alkanas. 

Vaikinams pagalvojus, jų mintys sutapo: iš nematau jo akių. 
Kur jo akys? 

- Rolandai? - pakartojo Ketbertas. - Jei norime nusigauti iki Pa- 
karuoklių uolos, kol jie nepasiruošė kovai, padėk į šalį tą daiktą. 

Užuot pajudėjęs, jaunasis šaulys kažką burbtelėjo po nosimi. Vė- 
liau, kai Bertui ir Alenui pasitaikė proga palyginti savo įspūdžius, jie 
vieningai nutarė išgirdę žodį: perkūno griausmas. 

- Rolandai? - prabilo Alenas žengdamas į priekį. Atsargiai lyg 
chirurgas, skalpeliu pjaunantis paciento odą, įkišo ranką tarp kristalo 
bei Rolando veido. Jokios reakcijos. Atsitraukęs Alenas žvilgtelėjo į 
Ketbertą. 

- Ar gali jį “palytėti "? - pasiteiravo Bertas. 

- Ne. Jo sąmonė nuklydusi kažkur labai toli. 

- Privalome jį pažadinti. - Iš susijaudinimo Berto balsas virpčiojo. 

- Vanajus mums aiškino, kad jei mėginsi ištraukti žmogų iš gilaus 
hipnotinio transo, jis gali išprotėti. Prisimeni? Nežinau, ar aš išdrįs- 
čiau... 

Rolandas pasimuistė. Rožinės akiduobės suapvalėjo. Lūpos įsi- 
tempė, veidas įgavo jiems abiem gerai pažįstamą ryžtingą išraišką. 

- Ne! Jis neatsilaikys prieš mane! - nuo šaulio riksmo pašiurpo 
vaikinų oda. Šis balsas priklausė ne jaunuoliui, o vyrui. 

- Ne, - pasakė Alenas vėliau, kai jiedu su Ketbertu sėdėjo prie 
laužavietės žiūrėdami į miegantį Rolandą. - Tai buvo karaliaus bal- 
sas. 

Dabar, suparalyžiuoti iš baimės, jie abu spoksojo į staugiantį 
draugą. 

- Kai aš pasirodysiu materialiu pavidalu, jis neatsilaikys! 
Prisiekiu savo tėvu, JIS NEATSILAIKYS PRIEŠ MANE! 

Nenatūraliai rožinis Rolando veidas persikreipė tarytum jis būtų 
išvydęs kažką siaubingo, ir Alenas su Ketbertu atsibudo iš sąstingio. 


226 


Žinoma, bebandant išgelbėti bičiulį, galima jį sužaloti, bet jeigu jie ne- 
įsikiš, Rolando gyvybę atims kristalas. 

“K juostos" kieme jaunajam šauliui užtvojo Ketbertas, nūnai ši 
garbė atiteko Alenui, kuris tiksliai smūgiavo kumščiu į jo kaktą. Ro- 
landas nusirito atgal kūliavirsčia, stiklinis rutulys iškrito iš suglebusių 
rankų, kraupi rožinė šviesa nuslinko nuo jo veido. Bertas sugavo 
virstantį ant žemės draugą, Alenas spėjo nustverti magišką kristalą. 
Rožinis švytėjimas atkakliai skverbėsi į akis ir sąmonę, tačiau vyru- 
kas, šiaip ne taip atsispyręs kerams, įkišo rutulį į maišą ir užveržė 
raištelius... pro mažą tarpelį matėsi, kad stiklinis paviršius sumirgėjo 
bei užgeso - matyt kristalas suvokė pralošęs kovą. Bent jau šiuo mo- 
mentu. 

Alenas atsisuko ir susiraukė pamatęs Rolando kaktoje juoduojan- 
čią mėlynę. 

- Ar jis... 

- Prarado sąmonę, - atsiliepė Ketbertas. 

- Tikėsimės, kad greitai atsigaus. 

Niūriai, be įprasto linksmumo, Bertas pervėrė žvilgsniu Aleną. 

- Taip, - tarė jis. - Tikėsimės. 

Šimis nekantriai mindžikavo šalia laiptų, vedančių žemyn į virtu- 
vę, laukdamas, kol ponia Torin sugrįš arba jį pašauks. Atrodė, kad ji 
praleido apačioje visą amžinybę. Berniukui norėjosi, kad ji pasirody- 
tų kuo greičiau ir atsivestų su savimi Siuzeną. Jam siaubingai nepa- 
tiko šita vieta, jau nekalbant apie nelemtą dieną. Į vidų brovėsi bloga 
nuojauta, nelyginant juodi dūmai, užtemdę vakarinį dangaus skliautą. 
Šimis nežinojo, ar tai turi ką nors bendro su anksčiau girdėtu griau- 
dėjimu, tačiau jam magėjo ištrūkti iš “Jūros pakrantės“, prieš nusilei- 
džiant padūmavusiai saulei ir pakylant tikram Demono mėnuliui, ne 
šiaip kokiam blyškiam vaiduokliui, šiuo metu kybančiam padangėje. 

Atsilapojo koridorių bei virtuvę jungiančios durys, ir pro jas išniro 
Oliva. Viena, be Siuzenos. 

- Ji sandėliuke, dėl to nekyla jokių abejonių, - pasakė moteris pirš- 
tais perbraukdama žilstančius plaukus. - Daugiau iš tų dviejų šunsnu- 
kių nieko neištraukiau. Kai tie vyrai pradėjo burbuliuoti savo idiotiška 
paukščių kalba, iš karto supratau, kad jie nesiruošia man pagelbėti. 

Medžiso vagueros dialektas neturėjo specialaus termino, todėl 
feodo kilmingieji vadino jį “paukščių" kalba. Oliva pažinojo sandėlį 

sergėjančius kaubojus iš matymo, tačiau buvo tikra, kad jie mokėjo 
tarme apsimesdami, kad jos nesupranta, mėgindami išvengti būtiny- 
bės atsakinėti į mero našlės klausimus. Oliva susitaikė su jų apgavys- 
te, nors pati galėjo prabilti paukščių kalba ir išvadinti vyrus tokiais žo- 
džiais, kad šiuos išgirdusioms jų motinoms būtų nulinkusios ausys. 

- Pasakiau jiems, kad viršuje vaikšto kažkokie žmonės, - tęsė 
moteris, - kurie tikriausiai gviešiasi sidabro. Paprašiau kaubojų išva- 
ryti vagis, bet jie žiopsojo į mane bukomis akimis ir visą laiką kartojo: 
no habla*. Šūdas. Šūdas! 

Šimis pagalvojo, ar nereikėtų išvadinti vyrus kalės vaikais, bet 
paskui nusprendė patylėti. Oliva matavo žingsniais koridorių retsy- 
kiais nuožmiai nudelbdama uždarytas virtuvės duris. Galų gale susto- 
jo priešais berniuką. 

- Išversk savo kišenes, - tarė moteris. - Pažiūrėsim, ką įdomaus 
jose laikai. 

Šimis įvykdė prašymą. Iš vienos kišenės iškrapštė mažą su- 
lankstomą peiliuką (Stenlio Ruizo dovaną), kitoje sužvejojo didžiąją 
petardą, tris “damos pirštelius" ir kelis degtukus. 

Olivos akys nušvito. 

- Paklausyk manęs, Šimi... 

Ketbertas paplekšnojo Rolando veidą, bet nieko tuo nepasiekė. 
Alenas nustūmė jį į šoną, atsiklaupė ir suspaudė šaulio rankas. Jis 
dar niekuomet nesinaudojo savo šeštuoju pojūčiu, kad padėtų žmogui 
atsigauti iš alpulio, tačiau žinojo galįs kai kuriais atvejais įsiskverbti į 
kito asmens sąmonę. 

- Rolandai! Rolandai, pabusk! Maldauju! Mums tavęs rei- 
kia! 

Jokios reakcijos. Po kurio laiko jaunasis šaulys krūptelėjo, kažką 
sumurmėjo ir ištraukė savo rankas iš Aleno gniaužtų. Akimirką prieš 
tai, kai jis pakėlė vokus, Ketbertas ir Alenas sustingo iš siaubo: jie 
būgštavo išvysią ne akis, o rožines liepsnas. 

Tačiau vaikinai pamatė Rolando akis - melsvas, šaltakraujiškas 
šaulio akis. 

Jis pabandė atsistoti, susverdėjęs nudribo ant žemės. Draugai 
čiupo jį už pažastų ir pakėlė. Bertas aiktelėjo pastebėjęs Rolando 
plaukuose žilas sruogas, kurių tikrai nebuvo šį rytą. 


*No habla (isp.) - nesuprantu. 

- Kiek laiko pragulėjau be sąmonės? - pirštų galiukais šaulys pa- 
lietė kaktoje mėlynę ir susiraukė. 

- Neilgai, - atsakė Alenas. - Gal kokias penkias minutes. Atleisk, 
kad tau trenkiau. Tiesiog neturėjau kitos išeities. Maniau... maniau, 
jog tas daiktas stengiasi tave nužudyti. 

- Gal ir stengėsi. Kur jis dabar? 

Alenas nebyliai parodė į maišą. 

- Bus geriau, jeigu jį neš vienas iš jūsų. Bijau, kad aš galiu... - jis 
susimąstė ieškodamas tinkamo žodžio. Kai surado, šaltai šyptelėjo. - 
„..neatsispirti vyliams. Tiek to, keliaujam link Pakaruoklių uolos. Tu- 
rime užbaigti pradėtus darbus. 

- Rolandai... - pradėjo Ketbertas. 

Šaulys atsigręžė sugriebęs ranka balno gugą. 

Ketbertas aplaižė lūpas, ir Alenas pagalvojo, kad bičiulis neišdrįs 
užduoti klausimo. Užtat man ryžto užteks, šmėkštelėjo mintis. Vis 
dėlto Bertui pavyko susitvardyti ir išspausti: 

- Ką tu regėjai? 

- Daug ką, - atsakė Rolandas, - tačiau didesnė dalis matytų da- 
lykų jau išblėso iš atminties kaip sapnai, kuriuos užmiršti pakirdęs. 
Papasakosiu jums, ką prisimenu, pakeliui. Privalote tai žinoti, nes 
mano vizijos viską pakeis. Mes grįšime į Gileadą, bet neilgam. 

- Kur paskui keliausime? - pasiteiravo Alenas sėsdamas ant bal- 
no. 

- Į vakarus. Ieškosime Tamsiojo Bokšto. Jei, žinoma, šiandieną 
išgyvensime. Užteks kalbų. Metas susidoroti su tomis cisternomis. 

Du žilaplaukiai vagueros sukosi suktines, kai viršutiniame aukš- 
te nugriaudėjo sprogimas. Jie abu pašoko ir susižvalgė. Rusvos taba- 
ko kruopelės nubyrėjo ant grindų. Veriančiu balsu suspigo moteris. 
Atsilapojo durys, ir ant slenksčio vėl pasirodė mero našlė, šį kartą ly- 
dima tarnaitės. Kaubojai gerai pažinojo merginą - Mariją Tomas, se- 
no bičiulio iš “Pianino" rančos dukrą. 

- Niekšai vagys padegė namą! - vietine tarme suriko Marija. - 
Padėkite juos sugauti! 

- Marija, mums liepta saugoti... 

- Putina* užrakinta sandėliuke, ar ne? - merginos akys piktai su- 
žybsėjo. - Paskubėkite, jūs, asilai, nes supleškės visas dvaras! Tada 


*Putina (isp.) - paleistuvė. 

galėsite aiškintis senjorui Lengilui, kodėl stovėjote nykščius sukišę į 
subines, kol aplinkui liepsnojo “Jūros pakrantė" ! 

- Judinkitės, - griežtai nukirto Oliva. - Gal jūs esate bailiai? 

Viršuje, didžiojoje salėje nuaidėjo keli silpnesni sprogimai. Šimis 
pakūrė “damos pirštelius". Tuo pačiu degtuku padegė ir užuolaidas. 

Kaubojai vėl susižvalgė. 

- Andale*, - tarė vyresnysis ir dirstelėjęs į Mariją prabilo bendri- 
ne kalba: - Sergėk duris. 

- Be mano žinios net musė nepraskris, - pažadėjo ji. 

Vyrai nubildėjo link laiptų, vienas jų spaudė rankoje bolą, kitas iš- 
sitraukė iš makštų ilgą peilį. 

Kai vagueros žingsniai nutolo koridoriuje, Oliva linktelėjo Mari- 
jai. Pastaroji atšovė skląstį, mero našlė pravėrė duris. Iš sandėliuko 
išlindusi Siuzena nedrąsiai nusišypsojo. Pamačius ištinusį šeimininkės 
veidą, aplink nosį sukrešėjusį kraują, iš Marijos lūpų ištrūko dejonė. 

Siuzena sugavo tarnaitės pirštus, kol tie nespėjo paliesti jos 
skruosto. 

- Kaip manai, ar Torinas dabar manęs geistų? - paklausė ji ir 
staiga suprato, kas stovi prie Marijos. - Oliva... ponia Torin... atleis- 
kite. Aš nenorėjau nieko įskaudinti. Bet jūs privalote patikėti, kad Ro- 
landas, jums žinomas kaip Vilas Dibornas, nebūtų... 

- Aš viską žinau, - įsiterpė Oliva. - Šnekoms nėra laiko. Eime. 

Drauge su merginomis ji išėjo iš virtuvės, tačiau nelipo laiptais, 
vedančiais į viršutinius aukštus, o patraukė link sandėlių, į šiaurinį 
dvaro sparną. Kai visos trys ten nusigavo, Oliva paprašė jų luktelėti, 
pati kažkur išbėgo. Grįžo po penkių minučių, kurios išsitęsė Siuzenai 
ir Marijai iki valandų. 

Ponia Torin pasirodė apsivilkusi margaspalvį, pernelyg platų 
pončą. Siuzena pagalvojo, kad jis būtų buvęs per didelis ir velioniui 
merui. Oliva pasikaišė jį už džinsų diržo nepaleisdama iš rankų dar 
dviejų lengvesnių ir mažesnių pončų. 

- Apsirenkite. Lauke šalta. 

Išlindusios iš sauso sandėlio jos nubėgo siauri tarnų koridoriumi 
link vidinio dvaro kiemelio. Jei laimė nenusigręš (jei Migelis vis dar 
pūs į akį), ten jų turėtų laukti Šimis su pabalnotais žirgais. Oliva visa 
širdimi vylėsi, kad joms pasiseks. Siuzenai būtina pasprukti iš Hamb- 
rio dar prieš saulės laidą. 

Prieš patekant Demono mėnuliui. 


*Andale (isp.) - eime. 

- Siuzena pakliuvo į nelaisvę, - pranešė Rolandas draugams, vi- 
siems trims jojant į vakarus, Pakaruoklių uolos kryptimi. - Štai, ką 
pirmiausia išvydau stikliniame rutulyje. 

Jis šnekėjo taip atsainiai, kad Bertas vos neįtempė vadžių, idant 
sustabdytų savo ristūną. Kur dingo įsimylėjėlis, pastaruosius du mė- 
nesius liepsnojęs aistros ugnimi? Atrodė, tarytum Rolandas vis dar 
skendėjo svajose, kurias matė rožinėje magiško kristalo bedugnėje. 
Galbūt tos svajos nenori jo paleisti iš savo glėbio, pagalvojo 
Ketbertas. 

- Siuzena suimta? - pasitikslino Alenas. - Kaip? Kas tai padarė? 
Ar ji nesužeista? 

- Tai Džono darbas. Jai šiek tiek kliuvo nuo karstų medžiotojo, 
bet ne itin smarkiai. Žaizdos užgys... ir ji išgyvens. Jei sužinočiau, kad 
Siuzenos gyvybei gresia pavojus, iš karto apsisukčiau ir jočiau į 
Hambrį. 

Priešais, dulkių sūkuriuose šmėžavo Pakaruoklių uola. Ketbertas 
įžiūrėjo saulėje blizgančius cisternų šonus ir aplink jas slankiojančius 
žmones. Daugybę kareivių ir tiek pat arklių. Jis patapšnojo savo žir- 
gui per spandą, paskui pažvairavo į Aleną tarytum norėdamas įsiti- 
kinti, jog tas tebeturi Lengilo kulkosvaidį. Tada palietė savo timpą, 
užkištą už nugaros. Toji buvo savo vietoje. Kaip ir elnio odos maiše- 
lis, kuriame gulėjo plieniniai šratai ir Šimio nugvelbtos didžiosios pe- 
tardos. 

Jam tenka sukaupti visas valios jėgas, kad nepasuktų atgal, 
pagalvojo Ketbertas, ir ši mintis jį truputį paguodė. Kartais Rolando 
ryžtas keldavo siaubą. Jis tapdavo panašus į beprotį. Tikra laimė, jei 
tokiu metu šaulys kovodavo tavo pusėje... atvirai šnekant, neretai 
norėdavosi, kad jis bent šiek tiek atsipalaiduotų. 

- Kur ji? - pasiteiravo Alenas. 

- Reinoldsas nulydėjo Siuzeną į “Jūros pakrantę". Ji sėdi užra- 
kinta daržovių sandėliuke. O gal buvo užrakinta. Tiksliau nepasaky- 
siu, nes... - Rolandas nutilo mąstydamas. - ...kristale įmanoma pama- 
tyti tolimus vaizdus, ir ne tik dabartį. Protarpiais jis rodo ateitį. 

- Kaip galima žinoti ateitį? - nustebo Alenas. 

- Neįsivaizduoju. Ko gero ne visada taip buvo. Man rodos, tai la- 
biau susiję su mūsų pasauliu nei su Merlino Vaivorykšte. Mes juk Ži- 
nome, kad užslinko keisti laikai, tiesa? Kartais jie... praslysta pro 

akis. Tarsi aplinkui kybotų viską ryjanti tirpyklė. Bet aš žinau, jog 
Siuzena saugi, ir man to užtenka. Jai padės Šimis... arba jau pade- 
da. Kažkodėl Džonas nepastebėjo Šimio, o berniukas nusekė įkandin 
Siuzenos iki pat mero dvaro. 

- Šaunuolis! Valio! - Alenas iškėlė aukštyn kumštį. - Gal paste- 
bėjai, ką ateitis žada mums? 

- Ne. Toji dalis pralėkė pro šalį žaibišku greičiu. Rutulys nunešė 
mane tolyn. Įtraukė į rožinį viesulą. Bet... jei gerai pamenu, virš ho- 
rizonto mačiau dūmus. Greičiausiai degė naftos cisternos arba šakos, 
sukrautos Žaibo tarpeklio prieigose. Šiaip ar taip, manau, jog sėkmė 
yra mūsų pusėje. 

Ketbertas pervėrė seną draugą keistu, nustebusiu žvilgsniu. Jam 
teko parblokšti įsimylėjėlį į “K juostos" kiemo dulkes, kad vyrukas 
prisimintų savo pareigas. Kur gi pranyko tas meilės apakintas jau- 
nuolis? Kas jį pakeitė? Kodėl žilomis sruogomis nusidažė jo plaukai? 

- Jei mes išgyvensime, - tarė Bertas įdėmiai žiūrėdamas į šaulį, - 
ji lauks mūsų kelyje? 

Rolando veidą perkreipė skausmas: kristalas nesugebėjo išplėšti 
meilės iš jo širdies, užtat įstengė ištirpdyti džiaugsmą, palikdamas tik- 
tai sielvartą. Tačiau Ketbertas jautė, jog tai ne pagrindinė priežastis, 
dėl kurios jį graužia liūdesys. 

- Nežinau, - pakratė galvą Rolandas. - Tikiuosi, nelauks, kadangi 
mudviem nelemta likti kartu. 

- Ką? - šį kartą Ketbertas sustabdė žirgą. 

Rolandas žvelgė į draugą gana ramiai, bet jo akyse ištryško aša- 
ros. 

- Mes tapome ka įkaitais, - tarė šaulys. - Anot Siuzenos, ka už- 
klumpa tave kaip audros vėjas. - Jis pažiūrėjo į Bertą, po akimirkos 
atsisuko į Aleną. - Mūsų ka tai - Bokštas. Visų pirma mano. Bet ne 
jos. Netgi Džonas Farsonas nėra su tuo susijęs. Teks grumtis su jo 
vyrais tik todėl, kad jie stovi mums skersai kelio. - Jis skėstelėjo ran- 
komis tarsi sakydamas: ką dar jums reikia aiškinti? 

- Nėra jokio Bokšto, Rolandai, - švelniai tarstelėjo Bertas. - Ne- 
nutuokiu, ką tu regėjai kristale, bet galiu užtikrinti, kad Bokštas neeg- 
zistuoja. Tai simbolis, panašus į Arturo taurę arba Jėzaus kryžių, o 
ne realus pastatas... 

- Klysti. Jis visiškai realus. 

Rolando veido išraiška bylojo, kad jis pats tuo nė trupučio neabe- 
joja. 

- Jis realus, ir mūsų tėvai tai žino. Už šešėliuose slypinčių kraštų 
- nepamenu, kaip jie vadinasi - plyti Kraštinis pasaulis, kuriame stūk- 
so Tamsusis Bokštas. Jo egzistavimas - didžiausia paslaptis. Būtent 
ši paslaptis neleido iširti mūsų tėvų ka-tetui visus tuos metus, pasi- 
slenkant pasauliui. Kai sugrįšime į Gileadą - o mes būtinai sugrįšime, 
- papasakosiu jiems, ką mačiau, ir tėvai patvirtins mano žodžius. 

- Visa tai regėjai kristale? - su baiminga pagarba paklausė Ale- 
nas. 

- Aš daug ką regėjau. 

- Bet ne Siuzeną Delgado, - pratarė Bertas. 

- Ne. Kai mes susidorosime su Farsono vyrais, o Siuzena iške- 
liaus iš Medžiso, ji atitrūks nuo mūsų ka-teto. Rutulio viduje man bu- 
vo suteikta galimybė rinktis: tapti mylimos moters vyru ir jos įsčiose 
nešiojamo vaiko tėvu... arba ieškoti Bokšto. - Drebančia ranka Ro- 
landas nusišluostė nuo kaktos prakaitą. - Aš nedvejodamas pasirink- 
čiau Siuzeną, jei ne vienas dalykas: Bokštas pamažu skilinėja. Jeigu 
jis nugrius, mūsų pasaulis panirs į neįsivaizduojamą chaosą. Mes pri- 
valome keliauti į vakarus... ir mes keliausime. - Virš lygių, skustuvo 
ašmenų nepažįstančių skruostų, po raukšlėmis neišvagota kakta bliz- 
gėjo negailestingo žudiko akys, kurias Edis Dynas pirmą kartą išvys 
lėktuvo tualeto veidrodyje. Dabar jos buvo paplūdusios vaikiškomis 
ašaromis. 

Užtat jo balsas skambėjo griežtai, kaip tikro vyro. 

- Aš renkuosi Bokštą. Neturiu kitos išeities. Tegul Siuzena lai- 
mingai gyvena su kitu žmogumi - tinkamu metu ji sutiks vyrą, kurį 
pamils. Aš asmeniškai renkuosi Tamsųjį Bokštą. 

Siuzena užšoko ant Pilono, kurį Šimis atvedė į kiemą po to, kai 
pokylių salėje padegė užuolaidas. Oliva Torin jojo raita ant žirgo, pri- 
klausančio feodui. Už jos nugaros įsitaisęs berniukas laikė Užsispy- 
rėlio apynasrio virvę. Marija atidarė kiemo vartus, palinkėjo jiems 
gero kelio, ir trijulė išsidangino iš “Jūros pakrantės“. Saulė artėjo 
prie horizonto linijos; vėjui pakeitus kryptį, iš akiračio pranyko anks- 
čiau į dangų kilę dūmai. Kad ir kas dėjosi dykumoje, visa tai jau tik- 
riausiai baigėsi... arba nugrimzdo į kitą dabarties lygmenį. 

Rolandai, tegul tave lydi sėkmė, pagalvojo Siuzena. Netrukus 
pasimatysime, brangusis... tikiuosi, jog tai įvyks labai greitai. 

- Kodėl mes jojame į šiaurę? - paklausė ji po pusvalandžio tylos. 

- Todėl, kad mums saugiausia likti Krantinės kelyje. 

- Bet... 

- Ša! Supratę, jog tu pabėgai, jie apieškos visą namą... jei tik šis 
nesudegė iki pamatų. Kai nesuras, patrauks į vakarus Didžiuoju 
Traktu. - Oliva susidūrė akimis su Siuzena, ir toji suprato, kad mero 
našlė anaiptol nėra baikšti vėpla, kaip galvojo dauguma Hambrio gy- 
ventojų. - Jei aš žinau, kur link tu keliautum, vadinasi ir kitiems tai 
nėra paslaptis. 

Suglumusi Siuzena tylėjo. Gerai bent tiek, kad Oliva, regis, turėjo 
veiksmų planą. 

- Kai jie pradės šniukštinėti vakarinius kraštus, jau bus sutemę. 
Šį vakarą mes apsistosime oloje, už penkių mylių nuo čia. Aš užau- 
gau žvejo šeimoje, todėl gerai pažįstu apylinkes. - Prisiminus pakran- 
tės olas, kuriose ji žaidė vaikystėje, Olivos veidas praskaidrėjo. - Ry- 
toj pasuksime į vakarus. Kuriam laikui tavo palydove bus sena stora 
našlė. Verčiau priprask prie šios minties 

- Jūs per daug gera, - sušnibždėjo Siuzena. - Jums derėjo palikti 
mudu su Šimiu vienus. 

- Kur, tavo manymu, aš turėčiau grįžti? Manęs netgi neklauso 
virtuvės tarnaitės. Dabar viskam vadovauja Frenas Lengilas, o aš 
nedegu noru klausytis jo įsakymų. Gali taip atsitikti, kad jis apšauks 
mane beprote ir pasodins už grotų. O gal reikėjo likti tam, kad žiūrė- 
čiau, kaip Hašas Renfriu vaizduoja merą užkėlęs purvinus batus ant 
mano stalo? - Oliva sarkastiškai nusikvatojo. 

- Man labai gaila, ponia Torin. 

- Apie gailestį pasišnekėsime vėliau, - neįtikėtinai linksmai pa- 
reiškė Oliva. - Dabar svarbiausia nepastebėtiems nusigauti iki olų. 
Tegul jie galvoja, kad mes išgaravome ore kaip ryto migla. Sustok 
trumpam. 

Pasistiebusi balnakilpėse Oliva apsidairė, patenkinta linktelėjo ir 
atsisuko į Šimį. 

- Jaunuoli, metas tau pabalnoti ištikimąjį mulą ir sugrįžti į “Jūros 
pakrantę“. Jei pamatysi mus besivejančius raitelius, suklaidink juos 
keliais gudriais žodeliais. Ar įstengsi tai padaryti? 

Berniukas išgąstingai susigūžė. 

- Aš nemoku gudriai šnekėti, ponia Torin, tiesą sakau. Mano gal- 
voje yra labai mažai žodžių. 

- Nesąmonės. - Oliva pakštelėjo Šimiui į kaktą. - Jok atgal ne- 
skubėdamas. Jei nieko neišvysi iki saulės laidos, apsuk mulą ir vėl 

patrauk į šiaurę. Mes lauksime tavęs prie kelio ženklo. Tu žinai, apie 
ką kalbu? 

Šimis nusprendė, kad žino. Tas ženklas žymėjo tolimiausią šiau- 
rinį tašką, iki kurio jam buvo tekę nusigauti. 

- Raudonas stulpas? Su sombrero ir rodykle, rodančia į miestą? 

- Tas pats. Iki tamsos sugrįžti nespėsi, bet naktį tau kelią apšvies 
mėnesiena. Jei truputį užtruksi, mes vis vien palauksime. Negaišk 
laiko ir keliauk, pamėgink suklaidinti persekiotojus. Supratai? 

Berniukas linktelėjo. Nuslydęs nuo Olivos žirgo, jis užsikabarojo 
ant Užsispyrėlio nugaros. Nepatenkintas susiraukė, nes vėl suskaudo 
mulo įkąstą vietą. 

- Padarysiu, kaip liepėte, ponia Torin. 

- Labai gerai. Iki pasimatymo. 

- Šimi? - pašaukė Siuzena. - Ar gali prieiti minutėlei? 

Jis nušoko nuo mulo ir žengė artyn žvelgdamas į merginą tarsi į 
dievybę. Siuzena pasilenkė, stipriai pabučiavo jį į lūpas. Iš laimės 
berniukas vos neapalpo. 

- Dėkui tau, - nusišypsojo Siuzena. - Už viską. 

Atgavęs amą, Šimis teįstengė sukuždėti: 

- Tai tik ka, žinau... bet aš myliu tave, Siuzena. Gero tau kelio. 
Netrukus vėl susitiksime. 

- Nekantriai lauksiu. 

Tačiau daugiau jiedu nesusitiko. Prieš nujodamas į pietus berniu- 
kas atsisuko ir pamojavo ranka. Siuzena atsakė tuo pačiu. Šimis ma- 
tė merginą paskutinį kartą. Jo laimei. 

Latigo sargybiniai saugojo stovyklą nutolę nuo Pakaruoklių uolos 
per mylią, tačiau geltonplaukis vaikinukas, su kuriuo susidūrė Rolan- 
das, Ketbertas ir Alenas, anaiptol nepriminė pasitikinčio savimi, 
grėsmingo kareivio. Skorbuto žymės aplink lūpas liudijo, kad Farso- 
nas atsiuntė čia savo pajėgas neaprūpinęs jų šviežio maisto atsargo- 
mis. 

Kai Bertas parodė gerojo žmogaus simbolį ir pasisveikino Farso- 
no vyrams gerai pažįstamu gestu - sukryžiuodamas ant krūtinės ran- 
kas, kairę virš dešinės, ir ištiesdamas jas į priekį, - geltonplaukis su 
palengvėjimu nusišypsojo. 

- Kas ten pas jus vyksta? - paklausė jis ryškia Vidinio pasaulio 
tartimi. Greičiausiai vyrukas kilęs iš šiaurinių feodų, spėjo Rolandas. 

- Trys pienburniai nugalabijo porą valdžios guzų ir pasislėpė Pra- 
stažolėje, - atsiliepė Ketbertas tobulai pamėgdžiodamas šiaurietišką 
tartį. - Įvyko grumtynės. Jie nuožmiai kovėsi, bet galiausiai mūšis 
baigėsi mūsų pergale. 

- Kas... 

- Nėra laiko, - nukirto Rolandas. - Mes turime perduoti skubų 
pranešimą. - Jis sukryžiavo rankas. - Hai! Farsonui! 

- Hail gerajam žmogui! - sušuko blondinas. Atidavė visiems 
trims pagarbą ir šyptelėjo lyg sakydamas, kad jis mielai pasiteirautų 
Ketberto, jei būtų laiko, iš kokių kraštų ir kokios giminės tas kilęs. Pa- 
aiškėjo, jog, norint įveikti apsauginę liniją, neprisireikė didelių pastan- 
gų. 

- Nepamirškite, kad turėsime darbuotis kiek įmanoma sparčiau, 
- sušnibždėjo Rolandas. - Nevalia dvejoti nė sekundės. Paliksime vis- 
ką, ko nesunaikinsime iš karto. Antro mėginimo nebus. 

- O dievai, mes apie tai net nesvajojame. - Vypsodamas Ketber- 
tas ištraukė timpą iš savadarbio dėklo, nykščiu įvertino elastinės gu- 
mos tamprumą. Lyžtelėjo pirštą ir iškėlė jį aukštyn patikrindamas vėjo 
kryptį. Puikumėlis. Kaip ir anksčiau, stiprus vėjas tvoskė jiems į nu- 
garas. 

Alenas nusiėmė nuo peties Lengilo kulkosvaidį, neryžtingai apžiū- 
rėjo ginklą, atšovė sklendę. 

- Nepatinka man šitas žaisliukas, Rolandai. Jis užtaisytas, ir aš 
moku juo šaudyti, bet... 

- Tuomet šaudyk, - atrėžė Rolandas. Visi trys paragino žirgus. Į 
kietą suplūktą žemę sutartinai dundėjo kanopos. Vėjo šoruose plaiks- 
tėsi pončo klostės. - Tam jis ir skirtas. Jei ginklas užsikirs, išmesk jį 
ir pasinaudok revolveriu. Ar tu pasiruošęs? 

- Taip, Rolandai. 

- Bertai? 

- Aha, suprantama, - perdėtai raiškia hambriška tarme atsakė 
Ketbertas. 

Priešais, dulkių migloje zujo raitelių grupelės, ruošdamos cisternų 
koloną į kelią. Žmonės dirsčiojo į atvykėlius susidomėję, bet nė kiek 
nesibaimindami. 

Rolandas suspaudė savo revolverių rankenas. 

- Gileadas! - suriko jis. - Hai!! Gileadas! 

Eiklusis pasileido šuoliais. Nuo jo neatsiliko kitų dviejų jaunuolių 

žirgai. Ketbertas jojo trijulės viduryje, pasirengęs šauti iš timpos, su- 
kandęs tarp lūpų degtukus. 
Šauliai užgriuvo Pakaruoklių uolą tarytum uraganas. 


13 

Praėjus dvidešimčiai minučių nuo to momento, kai Šimio mulas 
nukiūtino atgal į pietus, Siuzena ir Oliva įveikė staigų posūkį kelyje ir 
susidūrė akis į akį su trimis raiteliais. Saulėlydžio šviesoje mergina 
pamatė karstą, ištatuiruotą viduriniojo vyro rankoje. Reinoldsas. Jos 
širdį persmelkė siaubas. 

Siuzena nepažinojo prie Reinoldso iš kairės prisišliejusio vyriškio 
su išblukusia dėmėta skrybėle ir tingiai primerktomis akimis, užtat 
dešinėje ant žirgo sėdėjo Laslas Raimeris, panašus į šaltakraujį pa- 
mokslautoją. Būtent į jį pažvelgė didysis karstų medžiotojas, kai nu- 
sišypsojo merginai. 

- Mudu su Laslu net nespėjome išgerti už jo velionį brolį, kanclerį 
Tralialia ir iždininką Bumburum, - prabilo karstų medžiotojas. - Vos 
atvykome į miestą, o mus iš karto puolė įtikinėti, kad jotume čia. Aš 
nelabai norėjau, bet... velnias! Su ta ragana nepasiginčysi. Ji galėtų 
įkalbėti lavoną tau pačiulpti, jei atleisite už nepadorų posakį. Beje, pa- 
nele Delgado, manau, tavo tetai atsisuko vienas kitas varžtelis. Ji... 

- Tavo draugai mirę, - nutraukė jo monolgą Siuzena. 

Reinoldsas patylėjo, gūžtelėjo pečiais. 

- Gal taip, gal ir ne. Man nusispjaut. Aš vis vien nusprendžiau 
dingti iš Hambrio be palydos. Tiesa, galvoju pasilikti dar vienai nak- 
čiai. Pjūties apeigos... esu labai daug girdėjęs apie čionykščių tradi- 
cijas. Ypač apie šventinį laužą. 

Prisimerkęs vyras kimiai nusijuokė. 

- Praleiskite mus, - tarė Oliva. - Mudvi su mergaite nieko nepa- 
darėme. 

- Ji padėjo Dibornui ištrūkti iš kalėjimo, - atšovė Raimeris. - Jau- 
nuoliui, kuris nužudė tavo vyrą ir mano brolį. Nejau to maža? 

- Laukymėje dievai tikriausiai paguos Kimbos Raimerio sielą, - 
Tai, ko neatidavė Džonui Farsonui, pasiliko sau. 

Raimeris atšlijo tarsi po skambaus antausio. 

- Manei, kad nieko nežinau? Laslai, nederėjo tau laikyti manęs 
visiška kvaiša... tiesą sakant, kodėl man turėtų rūpėti tokios menkys- 
tos, kaip tu, nuomonė? Mane pykina nuo jūsų darbų. Be to, aš žinau, 
kad šalia tavęs sėdintis vyras... 

- Užsičiaupk, - sumurmėjo Raimeris. 

- ... yra žudikas. Labiausiai tikėtina, kad būtent jis įsmeigė peilį 
į tavo brolio širdį. Poną Reinoldsą matė ankstyvą rytą tame dvaro 
priestate, man taip sakė... 

- Užsikimšk, nuokruša! 

- ...Ar aš tuo tikiu. 

- Verčiau daryk, kas tau liepiama, poniute, ir prikąsk liežuvį. - 
Reinoldso fizionomija apniuko. 

Vyrukui nepatinka žmonės, kurie žino apie jo darbelius, pa- 
manė Siuzena. Netgi tuomet, kai jo rankose sutelkta valdžia. Li- 
kus be Džono, gerokai prislopo jo galios. Jam pačiam tai ne 
paslaptis. 

- Praleiskite mus, - paprašė Oliva. 

- Ne, poniute, mes negalime to padaryti. 

- Tuomet aš jus priversiu. 

Pokalbio metu moters ranka slypėjo po didžiulio pončo klostėmis. 
Dabar ji išniro laikydama milžinišką senovinį pistoletą su inkrustuota 
dramblio kaulo rankena, paraku atsiduodančiu, pajuodavusio sidabro 
vamzdžių. 

Olivai nepavyko žaibiškai ištraukti pistoleto: jis įsipainiojo į pon- 
čą, ir moteris šiek tiek užtruko, kol išvadavo ginklą iš audinio gniauž- 
tų. Gaiduką pasisekė atlaužti tik iš antro karto, su dviejų nykščių pa- 
galba. Tačiau visi trys, regis, suakmenėjo, išvydę gigantišką muškie- 
tą. Įskaitant ir Reinoldsą, kuriam atvipo žandikaulis. Džonas būtų 
pravirkęs iš juoko. 

- Nušaukite ją! - už vyrų nugarų pasigirdo krenkščiantis senas 
balsas. - Ko laukiate, pusgalviai? NUŠAUKITE JĄ! 

Reinoldso ranka metėsi prie revolverio. Nors ir būdamas greitas, 
jis pernelyg ilgai delsė. Vos spėjo paliesti pistoletą, įkištą į dėklą, kai 
prieš save išvydo muškietos vamzdį. Gniauždama senovinį ginklą 
abejomis rankomis mero našlė užsimerkė tarsi mergaitė, kurią tėvai 
verčia valgyti neskanias daržoves, ir paspaudė gaiduką. 

Blykstelėjo žiežirba, tačiau sudrėkęs parakas nesprogo, o tiesiog 
susmilko paskleisdamas melsvų dūmų debesėlį. Kulka, pakankamai 
didelė, kad nuneštų pusę Klėjaus Reinoldso galvos, liko vamzdyje. 

Sekančią sekundę nugriaudėjo didžiojo karstų medžiotojo revol- 
veris. Olivos arklys sužvengė, atsistojo piestu nusviesdamas šeimi- 
ninkę ant žemės. Oranžinėje moters pončo juostoje, šiek tiek aukš- 
čiau širdies, prasižiojo juoda rūkstanti skylė. 

Siuzena išgirdo savo klyksmą, sklindantį kažkur iš tolumos. Mer- 
gina būtų rėkusi ilgiau, bet kelyje subildėjo artėjančio ponio kano- 
pos... ir ji viską suprato. Dar prieš tai, kai tingiai prisimerkęs žmogus 
su apšiurusia skrybėle pasitraukė į šoną praleisdamas į priekį raganą. 

Nuo kojų nusivariusį ponį, kuris atvežė senę į Hambrį, pakeitė 
pilnas jėgų gyvulys, tačiau vežimas liko tas pats - juodas, su magiš- 
kais simboliais. Sėdėdama ant pasostės Rėja laikė vadžias savo krei- 
vais pirštais; jos galva kratėsi į šonus lyg surūdijusio roboto makaulė, 
pamėkliška šypsena nežadėjo nieko gero. 

- Labutis, mano mielas saldainiuk, - kreipėsi ji į Siuzeną, panašiai, 
kaip ir tą naktį, merginai atėjus į raganos trobelę įrodyti savo nekal- 
tybę. Kitados, vos ne prieš metus, kai švietė Bučinių mėnulis, Siuze- 
na kilo į Kioso kalvą, apimta pakilios nuotaikos, bėgdama beveik vi- 
są kelią ir dainuodama “Vėjavaikę meilę". 

- Tavo bičiuliai krušliai atėmė iš manęs kristalą. - Rėja sustabdė 
ponį už kelių žingsnių nuo raitelių. Netgi Reinoldsas žiūrėjo į ją su 
baime. - Pagrobė mano žavingą rutulį - štai, ką pridirbo tie bjaurūs 
berniūkščiai, tie išgamos. Bet kol jį turėjau, mačiau nemažai įdomių 
dalykų, ir ne tik dabartį. Daug ką užmiršau... tačiau prisiminiau kelią, 
kuriuo turėjai pasprukti iš Hambrio, mano saldainiuk - kuriuo tave 
užsimanė vesti šita negyva sena kalė. Dabar tau teks grįžti į miestą. 
- Ji plačiai išsiviepė, tapdama panaši į pragaro išperą. - Laikas uždeg- 
ti šventinį laužą. 

- Paleiskite mane, - tarė Siuzena. - Paleiskite mane, antraip jūs 
atsakysite už savo poelgius prieš Rolandą iš Gileado. 

Nepaisydama jos Rėja kreipėsi į Reinoldsą: 

- Suriškite jai rankas ir pastatykite vežime. Į ją norės pažiūrėti 
žmonės, tad mums nevalia jų apvilti. Jei mergiotės teta deramai atli- 
ko savo užduotį, susirinks visas būrys miestelėnų. Nagi, pakelkite ją, 
greičiau. 

Alenui toptelėjo mintis: mes galėjome apjoti juos lanku. Jei 
Rolandas sako tiesą, tuomet svarbiausia šioje kovoje - turėti 
magišką kristalą. Mes galėjome apjoti juos lanku. 

Tačiau tam prieštaravo verdantis šimto kartų šaulių kraujas. 
Bokštas niekur nepradings, tuo tarpu vagims nevalia leisti pasilikti 
grobį. Juos būtina sustabdyti. 

Pasviręs balne Alenas sukuždėjo savo žirgui į ausį: 

- Jei užsimanysi muistytis, man pradėjus šaudyti, ištaškysiu tavo 
sumautas smegenis. 

Rolandas išsiveržė šiek tiek į priekį. Artimiausia vyrų grupelė - 
kokie penki ar šeši raiteliai, ir ne mažiau kaip tuzinas pėstininkų, su- 
sispietusių aplink jaučius, kurie turėjo tempti cisternas - bukai dėbso- 
jo į šaulį. Tik tada, kai driokstelėjo jo revolveriai, vyrai išsilakstė į šo- 
nus it pabaidytos putpelės. Jaunuolis nudėjo raitelius, visus iki vieno; 
jų arkliai nušuoliavo tolyn, vienas netgi nusitempė negyvėlį, kurio ko- 
ja įstrigo balnakilpėje. Kažkas suriko: “Banditai! Banditai! Ant žirgų, 
idiotai! 

- Alenai! - užstaugė Rolandas. Priešais cisternas sukiojosi maž- 
daug dvidešimt raitelių ir ginkluotų kareivių. - Pirmyn! Pirmyn! 

Prispaudęs prie peties aprūdijusią kulkosvaidžio buožę Alenas 
pasistengė mintyse atgaivinti skurdžias žinias apie automatinius gin- 
klus: taikytis kuo žemiau, vamzdį sukioti į visas puses. 

Jis palietė gaiduką, ir dulkėtą orą sudrebino serija šūvių. Buožė 
skausmingai dunksėjo į petį, vamzdis spjaudėsi liepsnos liežuvėliais. 
Alenas apšaudė kareivius išilgine ugnimi, paleisdamas kulkas truputį 
aukščiau stūgaujančių vyrų, į cisternas. 

Trečioji eilėje susprogo. Duslų griausmą lydėjo ryškus oranžinis 
blyksnis. Plieninis korpusas suskilo į dvi dalis. Viena jų liepsnodama 
nuskriejo trisdešimt jardų ir tvojosi į uolėtą žemę. Kita pašoko aukš- 
tyn, apgaubta juodų dūmų tumulais. Degantis medinis ratas nušvilpė 
į padanges kaip lėkštė ir nusileidęs pažėrė kibirkščių spiečių. 

Užvaldyti panikos, žmonės išsibarstė į šalis, kai kurie bėgte ant 
savo kojų, kiti prigludę prie žirgų. 

Paleidęs seriją į paskutinę cisterną, Alenas pasuko vamzdį prie- 
šinga kryptimi. Kulkosvaidis smarkiai įkaito, tačiau jis neatleido pirš- 
to nuo gaiduko. Šiame pasaulyje reikia naudotis prietaisais, kol tie 
veikia. Jaunuolio arklys paklusniai šuoliavo pirmyn tarytum būtų su- 
pratęs kiekvieną šeimininko sušnibždėtą žodį. 

Dar vieną! Privalau susprogdinti dar vieną! 

Nespėjus išsipildyti jo norams, ginklas liovėsi kalenęs - turbūt už- 
sikirto, o gal baigėsi šovinių atsargos. Alenas numetė jį šalin ir čiupo 
revolverį. Netoliese sučežėjo atleidžiama timpos guma. Klegant 
žmonėms, taukšint arklių kanopoms, šnypščiant degančiai naftai, 
Ketberto šūvis vos girdėjosi. Alenas išvydo, kaip čirškanti didžioji pe- 
tarda nubrėžė danguje platų lanką ir nusileido į tą vietą, kur taikėsi 
Bertas: į naftos balutę, telkšančią po cisternos su užrašu SUNOCO 

ratais. Plieniniame korpuse aiškiai buvo matyti tuzinas skylių, kurios 
atsivėrė po Freno Lengilo automatinio ginklo šūvių. Driokstelėjus pe- 
tardai, visos skylės suraibuliavo tarsi būtų aptrauktos migla: užsidegė 
ant žemės nutekėjusi nafta. 

- Dinkite iš čia! - užmaurojo žmogus su išblukusia kepure. - Ji 
tuojau susprogs! Jos visos sus... 

Aleno paleista kulka perskrodė vyriškio veidą, išvertė jį iš kojų. 
Po sekundės sprogo antroji cisterna. Deganti plieninė atplaiša nulėkė 
į šoną ir tėškėsi po trečiąja naftos talpykla. Toji taip pat virto ugnies 
stulpu. Juodi dūmai kilo į dangų kaip virš laidotuvių laužo, užtemdy- 
dami saulę, aptraukdami giedrą dieną prieblandos marška. 

Rolandas, kartu su kitais trylika mokinių, besirengiančių tapti 
šauliais, žinojo iš pasakojimų, kaip atrodo visi šeši Farsono leitenantai, 
todėl jis iš karto atpažino Džordžą Latigą, kuris nuskuodė iškviesti 
pastiprinimą. Vaikinas galėjo nesunkiai nupilti gerojo žmogaus paran- 
kinį, bet šio mirtis, kad ir kaip ironiškai skambėtų, suteiktų jiems ga- 
limybę lengvai atsitraukti, o tai nebuvo įtraukta į pirminį planą. 

Štai, kodėl jis nudėjo vyriškį, pasitinkantį savo vadą. 

Latigas sustojo lyg įbestas, apsisuko ant kulnų ir įbedė žaižaruo- 
jančias, pilnas neapykantos akis į Rolandą. Paskui vėl puolė bėgti 
kviesdamas raitelius, susispietusius už ugnies zonos ribų. 

Į orą išlėkė dar dvi cisternos, tarsi geležiniais kumščiais vožda- 
mos į Rolando ausų būgnelius, išsiurbdamos deguonies likučius iš jo 
plaučių. Pagal jų planą, Alenas turėjo išvarstyti cisternas skylėmis, o 
Ketbertas - padegti išsiliejusią naftą petardomis. Viena jų, iššauta iš 
timpos, patvirtino, kad jie galėtų be didelių problemų įgyvendinti savo 
sumanymus, tačiau Berto laidynės paslaugų daugiau neprisireikė. 
Šauliai ypač lengvai įsibrovė į priešininkų gretas sukeldami sąmyšį - 
tai galima paaiškinti kareivių patirties stoka bei nuovargiu. Užtat dėl 
prasto cisternų išsidėstymo kaltė krito tik ant Latigo pečių. Susigrū- 
dusios, kone besiliesdamos šonais jos sproginėjo viena po kitos. Pra- 
sidėjo grandininė reakcija, kurios niekas nepajėgė sustabdyti. Jau- 
nuolių darbas buvo užbaigtas dar prieš tai, kai Rolandas kilstelėjo 
ranką, gestu liepdamas Ketbertui ir Alenui atsitraukti. Latigo sto- 
vyklavietė paskendo pragaro liepsnose, o Džono Farsono svajonės 
užpilti savo karo mašinas degalais virto juodais dūmais, draikomais 
fin de ano vėjo. 

- Atgal! - sušuko Rolandas. - Atgal! Atgal! Atgal! 

Jie nurūko į vakarus, Žaibo tarpeklio kryptimi. Pro kairiąją Ro- 
lando ausį prašvilpė kulka, rodos, pirmoji, paleista į juos nuo cistemų 
antpuolio pradžios. 

Latigas kunkuliavo iš įniršio. Galima sakyti, kad jam pasisekė, 
nes sąmonę užtvindęs pyktis neleido galvoti apie tai, ką padarys ge- 
rasis žmogus, sužinojęs apie savo armijos fiasko. Šiuo momentu La- 
tigui terūpėjo nustverti vyrus, surengusius jiems pasalą. 

Vyrus? Ne. 

Berniūkščius. 

Latigas žinojo, kas jie tokie, nors neturėjo jokio supratimo, kaip 
pienburniai čia atsirado. Jis buvo tikras, kad jauniesiems užpuolikams 
teks atsisveikinti su gyvybėmis taip ir nenusigavus iki pamiškės. 

- Hendriksai! - užbliovė jis. Vieninteliam Hendriksui pavyko iš- 
laikyti savo raitelius vienoje krūvoje. - Pas mane! 

Kai šis paklusniai prijojo, Latigas atsigręžė ir išvydo kareivius, 
spoksančius į degančias cisternas. Žvelgdamas į nutįsusias jaunas 
veršių fizionomijas, jis užsinorėjo sutrypti kojomis ir užriaumoti nesa- 
vu balsu. Emocijas suvaldyti padėjo viena vienintelė mintis: jokiu bū- 
du nevalia leisti vaikigaliams pasprukti. 

- Ei, jūs! - suriko jis vyrams. Vienas jų atsisuko; kiti, regis, neiš- 
girdo šūksnio. Latigas plačiais žingsniai nužirgliojo link kareivių, pa- 
keliui išsitraukdamas revolverį. Ginklą įbruko žmogui, kuris teikėsi at- 
kreipti dėmesį į jo balsą. Tada dūrė pirštu į pirmą pasitaikiusį vyruką, 
nenuleidžiantį akių nuo cisternų. - Nušauk tą priekvaišą. 

Apstulbęs, tarsi užhipnotizuotas, kareivis nudėjo auką, kurią nu- 
rodė Latigas. Nelaimėlis sudribo, mėšlungiškai krūptelėjo ir nurimo. 
Kiti atsisuko. 

- Gerai, - ištarė Latigas atsiimdamas ginklą. 

- Sere! - suriko Hendriksas. - Aš matau juos, sere! Aš matau 
priešus, sere! 

Sprogo dar dvi cisternos. Į jų pusę atskriejo kelios plieno šukės. 
Kai kurie kareiviai pritūpė. Latigas nė nesuvirpėjo. Kaip ir Hendrik- 
sas. Šaunuolis. Dėkui dievui, atsirado bent vienas, kuriuo įmanoma 
pasikliauti. 

- Ar vytis juos, sere? 

- Aš pats juos persekiosiu, Hendriksai, kartu su tavo vyrais. Už- 

sodink šitą bandą ant žirgų. - Jis pamojo ranka į stovinčius jaunuo- 
lius, kurie nukreipė akis nuo degančių cisternų į negyvą bendražygį. 
- Surink kuo daugiau žmonių. Ar turi trimitininką? 

- Taip, sere, Reinsas, sere! - Hendriksas apsidairė, mostu davė 
ženklą, ir prie jo prijojo spuoguotas išsigandęs vaikinukas su kada- 
ruojančiu ant krūtinės apdaužytu trimitu. 

- Reinsai, tu liksi su Hendriksu, - įsakė Latigas. 

- Taip, sere. 

- Sukviesk vyrus, Hendriksai, ir paskubėk. Trijulė patraukė į tar- 
peklį. Kiek girdėjau, jis uždaras. Jei tai tiesa, mes paspraginsime juos 
kulkomis kaip mugės šaudykloje. 

Hendrikso lūpas perkreipė šypsena. 

- Taip, sere. 

Cisternos nesiliovė sproginėjusios. 

Rolandas nustėro, kai atsigręžęs išvydo gigantišką juodų dūmų 
stulpą. Priešais augo šakų krūva, užvertusi tarpeklio prieigas. Nors 
vėjas tvoskė į nugarą, jis aiškiai girdėjo tirpyklės treles, tokias pat 
įkyrias, kaip uodo zirzimas. 

Jo ranka šovė aukštyn, ir Alenas su Ketbertu, supratę gesto 
reikšmę, pristabdė žirgus. Kai išvydo, kad Rolandas apsirišo skarele 
ausis, pasekė jo pavyzdžiu. Nelemtas garsas mažumėlę pritilo. 

Šauliams jojant į vakarus, jiem įkandin nutįso ilgi šešėliai. Atsisu- 
kęs Rolandas pastebėjo dvi persekiotojų grupeles. Pirmajai greičiau- 
siai vadovauja Latigas, nusprendė vaikinas, ir jis specialiai lūkuriuoja 
antrosios, kad su visa kariauna galėtų suduoti atsakomąjį smūgį. 

Gerai, pamanė Rolandas. 

Trijulė nušuoliavo link Žaibo tarpeklio neskubėdami, leisdami La- 
tigo vyrams juos prisivyti. Tuo tarpu stovyklavietėje toliau sproginėjo 
cisternos, nuo kurių griausmo drebėjo žemė. Rolandas niekaip nega- 
lėjo atsikratyti nuostabos, kad jiems taip lengvai pavyko susidoroti su 
naftos talpyklomis... nors mūšio su Džonu ir Lengilu atgarsiai turėjo 
priversti suklusti Latigo armiją. Šaulys prisiminė vieną iš Pjūties mu- 
gių, kai jiedu su Ketbertu, septynerių metų vaikiščiai, lakstė pro ka- 
liausių eilę daužydami jas lazdomis: bum-bum-bum. 

Nuo tirpyklės dūzgesio, kuris brovėsi į smegenis, nepaisant ausis 
dengiančios skarelės, ašarojo akys. Persekiotų šūksniai vis labiau 
garsėjo, ir tai pradžiugino Rolandą. Kareiviai buvo tikri, kad trijulė 

neatsilaikys prieš du tuzinus vyrų, juolab kad šiems į pagalbą jojo dar 
tiek pat raitelių. 

Šaulys nukreipė Eiklųjį į siaurą takelį, pro žagarų šūsnį vedantį į 
Žaibo tarpeklį. 


18 

Išraudęs, sunkiai alsuodamas Hendriksas pasivijo Latigą. 

- Sere! Leiskite raportuoti! 

- Klausau. 

- Surinkau dvidešimt vyrų. Netrukus prie mūsų prisijungs dar še- 
šiasdešimt. 

Latigas neatsakė. Jo mėlynos akys žybčiojo kaip du ledo gaba- 
liukai. Po ūsais aukštyn pakilo lūpų kampučiai. 

- Rodhni, - kreipėsi jis į Hendriksą vardu, švelniai lyg mylinti mo- 
teris. 

- Sere? 

- Man rodos, jie lekia tiesiai į tarpeklį. Taip... pažiūrėk. Esu tuo 
tikras. Dar pora minučių, ir jie nebegalės pasukti atgal. - Latigas pri- 
glaudė ginklo vamzdį prie dilbio ir nesitaikydamas, labiau norėdamas 
išlieti audringų jausmų perteklių, paleido kulką trijulės kryptimi. 

- Taip, sere, puiku, sere. - Hendriksas atsistojo balnakilpėse ir 
įnirtingai sumosikavo ranka liepdamas saviškiams paskubėti. 

- Šokite ant žemės! - riktelėjo Rolandas, kai jie pasiekė šakų 
krūvą. Mediena kvepėjo sausais lapais, tarsi laukiančiais, kol juos 
kas nors padegs. Šaulys nežinojo, kaip į manevrą sureaguos Latigas 
- paragins žirgą šuoliuoti greičiau ar pristabdys, - tačiau tai jo nejau- 
dino. Dabar svarbiausia pasirūpinti savo ristūnais, šauniais grynak- 
raujais iš Gileado. Per pastaruosius mėnesius Eiklusis tapo geru jo 
draugu. Rolandas nenorėjo vestis jo ir kitų arklių į tarpeklį, kur jie at- 
sidurtų spąstuose, įstrigę tarp ugnies ir tirpyklės. 

Vaikinai žaibiškai nuslydo nuo balnų. Alenas nutraukė krepšio 
kilpą nuo gugos ir užsikabino ją ant peties. Sužvengę Elniaodis ir Lip- 
nius akimoju nukūrė išilgai suverstų šakų. Eiklusis dvejodamas pa- 
žvelgė į šeimininką. 

- Bėk. - Rolandas pliaukštelėjo delnu jam per šoną. 

Žirgas nušuoliavo, pakėlęs plevėsuojančią uodegą. Bertas ir Ale- 
nas pirmi nužingsniavo takeliu. Rolandas ėjo jiems iš paskos. Retsy- 

kiais pasilenkdavo norėdamas įsitikinti, kad jų išraustiems grioveliams 
nieko neatsitiko. Viskas gerai. Parakas sausas: nuo tada, kai pasku- 
tinį kartą čia lankėsi, neiškrito nė lašas lietaus. 

- Ketbertai, - prabilo jis. - Degtukus. 

Bertas padavė draugui kelis degtukus, plačiai išsišiepė. Rolandas 
nejučia paklausė savęs, kaip likusieji neiškrito jam iš burnos. 

- Mes neblogai juos pramankštinome, tiesa? 

- Taip. - Nesusilaikęs šaulys šyptelėjo. - Negaiškite laiko. Ke- 
liaukite tiesiu taikymu iki prorėžos skardyje. 

- Leisk man užkurti laužą, - paprašė Bertas. - Tu, Rolandai, eik 
su Alenu. Leisk pasilikti man. Juk žinai, padegimai - mano silpnybė. 

- Ne. Aš pats atliksiu šitą darbą. Ir nesiginčyk. Verčiau perduok 
Alenui, kad saugotų burtininko kristalą kaip savo akį. 

Ketbertas pastovėjo minutėlę, tada linktelėjo. 

- Tik netempk laiko. 

- Pažadu. 

- Tegul tau nusišypso sėkmė, Rolandai. 

- Ir jums taip pat. 

Ketbertas nudrožė šalin, iš po kojų išspirdamas akmenėlius, ku- 
riais buvo nuklotas visas tarpeklis. Kai pasivijo Aleną, šis pamojo 
ranka Rolandui. Šaulys atsakė tuo pačiu ir susigūžė, nes pro smilkinį, 
užkliudydama skrybėlės atvartą, prazvimbė kulka. 

Pritūpęs, jausdamas, kaip vėjo gūsiai gairina veidą, jis žvilgtelėjo 
į dykvietę. Latigo žmonės sparčiai artėjo. Kur kas greičiau, nei jis ti- 
kėjosi. Jeigu degtukas užges, nespėjus... 

Negalvok apie tai. Nesijaudink, Rolandai... ramiau... palauk 
jų... 
Laikydamas po degtuką kiekvienoje rankoje šaulys dirsčiojo pro 
susipynusių šakų raizginį. Šnerves kuteno stiprus medienos kvapas, 
sumišęs su aitriu degančios naftos tvaiku. Nuo tirpyklės ūžesio svai- 
go galva. Jis prisiminė, kaip skriejo rožinės audros verpete... kaip 
staigiai išblėso Siuzenos vaizdas. Nieko baisaus, šmėkštelėjo mintis, 
Šimis pasirūpins, kad ji praleistų naktį saugioje vietoje. Tačiau 
įkyri tirpyklė, regis, šaipėsi iš Rolando ir klausė, ar jis tikras, kad pa- 
matė viską. 

Dabar Latigo kareivius ir tarpeklio žiotis teskyrė trys šimtai jar- 
dų. Prie jų neužilgo turėtų prisijungti įkandin jojantys raiteliai. Pirmoji 
grupė neįstengs sustoti, antraip ją sutryps atlekiantys arkliai. 

Metas veikti. Rolandas sukando vieną degtuką, brūkštelėjo jį 

dantimis. Užsiplieskusi liepsnelė nudegino liežuvį. Nelaukdamas, ko! 
užges sieros galvutė, šaulys palietė ja parako miltelius. Šie sučirškė- 
jo, ir skaisti geltona linija šovė į krūmokšnius, į kairę nuo siauro take- 
lio. 

Rolandas šoko į kitą tako pusę, pro kurį vienu metu galėtų prajoti 
ne daugiau, kaip du raiteliai, padegė ten besidriekiantį griovelį ir išgir- 
dęs parako šnypštimą nėrė į tarpeklį. 


20 

Motina ir tėvas, šovė į galvą netikėta pribloškianti mintis, atgai- 
vindama sąmonės gelmėse glūdinčius atsiminimus. Prie Saronio 
ežero. 

Kada gi jie buvo nukeliavę į šiaurinę Gileado feodo dalį, kur vil- 
nijo nepaprasto grožio Saronio ežeras? Rolandas negalėjo tiksliai pri- 
siminti, bet žinojo, jog tuo metu jis dar buvo labai mažas ir kad žaidė 
nuostabiame paplūdimyje, kuris idealiai tiko jaunajam smėlio pilių sta- 
tytojui. Būtent tuo jis ir užsiėmė (Nejau mes atostogavome? Negi 
mano tėvai atostogavo pamiršę kasdienius darbus?). Kažką iš- 
girdęs - tikriausiai paukščių, sukančių ratus virš ežero, riksmus - pa- 
kėlė galvą ir išvydo motiną su tėvu, Stiveną ir Gabrielę Diskeinus, 
stovinčius pakrantėje, atsukusius jam nugarą, apsikabinusius ir žvel- 
giančius į vandenį, kuriame atsispindėjo žydras vasaros dangus. Ko- 
kia meilė tą akimirką užliejo jo širdį! Begalinė meilė, susipynusi su 
viltimis ir prisiminimais, tarsi Šviesusis Bokštas, kuris stūkso kiekvie- 
no žmogaus gyvenime ir sieloje. 

Nūnai Rolandas jautė ne meilę, o siaubą. Bėgdamas prie išgrau- 
žos, besirangančios skardyje šalia tirpyklės, jis pamatė ne Stiveną iš 
Gileado ir Gabrielę iš Arteno. Ne, akiratyje stypsančių žmonių pavi- 
dalai priklausė geriausiems draugams, Alenui bei Ketbertui. Jie ne- 
siglėbesčiavo kaip Rolando tėvai, tiesiog stovėjo susikibę už rankų ta- 
rytum vaikai iš pasakos, pasiklydę gūdžiame miške. Virš galvų skrai- 
džiojo paukščiai, tai tiesa, bet ne žuvėdros, o maitvanagiai. Priešais 
vaikinus raibuliavo balzgana miglelė. Bet ne vandens paviršius. 

Tai buvo tirpyklė. Rolandui bežiūrint, Bertas ir Alenas žengė link 
jos. 

- Sustokite! - užstaugė šaulys. - Sustokite, dėl savo tėvų! 

Tačiau jie nesustojo. Draugai nenumaldomai artėjo prie padūma- 
vusio žalsvo mirguliavimo pakraščio. Tirpyklė inkštė iš pasitenkini- 
mo, saldžiomis trelėmis žadėdama nežemiškus malonumus. Ji nu- 
kenksmino nervinius impulsus, užvaldė savo aukų sąmones. 

Rolandas suprato nespėsiąs jų pasiekti. Neliko kitos išeities, kaip 
čiupti revolverius ir iššauti aukštyn. Uždaroje tarpeklio erdvėje nu- 
griaudėję šūviai kuriam laikui užgožė tirpyklės garsus. Abu vaikinai 
sustingo vos už poros colių nuo tirštos miglos. Rolandas išsigando, 
kad iš jos išlindę čiuptuvai sugriebs draugus kaip pažeme skridusį 
paukštį, kurį jie regėjo šviečiant Prekeivio mėnuliui. 

Jis paleido dar dvi kulkas į orą, rikošetas aidu sugrįžo nuo sienų. 

- Šauliai! Paskui mane! Paskui mane! 

Pirmasis atsigręžė Alenas, nukreipęs apspangusias akis į tuštu- 
mą. Ketbertas žengtelėjo į priekį, ir jo batų galiukai pranyko žalsvai 
sidabrinėje tirpyklės putoje (staugimas sustiprėjo, tarytum padaras 
būtų nekantravęs kuo greičiau praryti auką). Staiga Alenas trūktelėjo 
jo sombrero raištelius. Užkliuvęs už akmens luito, Ketbertas par- 
puolė ant užpakalio. Kai pakėlė galvą, jo akis aptemdęs rūkas jau bu- 
vo išgaravęs. 

- O dievai! - išspaudė Bertas pamažu keldamasis, bet nepaste- 
bėdamas, kad jo batų galai išnyko tarsi būtų nukirpti sodo žirklėmis. 
Pro skyles kyšojo nykščiai. 

- Rolandai, - sušvokštė jis drauge su Alenu svirduliuodamas prie 
draugo. - Rolandai, mes vos nežuvome. Ji kalba! 

- Taip, žinau. Eime. Mums beveik neliko laiko. 

Jis nusivedė bičiulius link siaurymės skardyje, širdyje melsda- 
mas dievų, kad tie pagelbėtų išvengti kulkų papliūpos, kuri neabejo- 
tinai užgrius trijulę, jei Latigas pasirodys tarpeklyje anksčiau negu jie 
spės pasislėpti. 

Ore pakibo aitrus, verdamas kadagio uogas primenantis kvapas. 
Pro juos prasklendė pilkšvos dūmų gijos. 

- Ketbertai, tu droši pirmas. Tau iš paskos lips Alenas. Aš būsiu 
paskutinis. Patarčiau ropštis vikriau, vyručiai. Ant kortos pastatytos 


jūsų gyvybės. 


21 

Latigo kariai plūstelėjo pro šakų plyšį kaip vanduo, srūvantis į pil- 
tuvą. Sulig kiekvienu pralekiančiu raiteliu anga vis labiau platėjo. 
Apatinis sudžiūvusių žagarų sluoksnis jau ruseno, bet niekas neat- 
kreipė dėmesio į besiplaikstančias liepsneles ir nejuto gaižaus dūmų 
tvaiko, gerokai prislopinto degančios naftos smarvės. Priekyje jojan- 
čio Latigo galvoje kirbėjo vienintelė mintis, tiksliau, du žodžiai, ku- 

riems skambant iš džiaugsmo salo širdis: Uždaras tarpeklis! Užda- 
ras tarpeklis! Uždaras tarpeklis! 

Vis dėlto, žirgo kanopoms dusliai bildant per akmenis ir 

(kaulus) 

baltas karvių kaukoles bei griaučius, jis pajuto, kad į sąmonę 
kažkas įsiskverbė. Nemalonus, erzinantis, įkyrus dūzgimas, nuo kurio 
ašarojo akys. Nors garsas buvo pakankamai stiprus (keista, kad jis 
gręžė smegenis iš vidaus), Latigas pasistengė numalšinti jį mintimis 
apie 

(uždarą tarpeklį, uždarą tarpeklį, uždarą tarpeklį) 

kerštą. Susidorojus su berniūkščiais, jam teks stoti prieš Valterį, 
gal net prieš patį Farsoną. Nežinia, kokia bausmė laukia už naftos at- 
sargų praradimą... tačiau tai įvyks vėliau. Šiuo momentu jis tenorėjo 
vieno: nužudyti prakeiktus šunsnukius. 

Priešakyje tarpeklis nuožulniai pakrypo į šiaurę. Jie tikriausiai nu- 
bėgo ten ir atsidūrė aklavietėje. Atsirėmė į galinę sieną mėgindami 
įsisprausti tarp nukritusiu uolienos luitų. Latigas su mielu noru paleis 
į darbą ginklus, idant rikošetu skriejančios kulkos priverstų juos išlįsti 
į atvirą erdvę. Vaikigaliai turbūt išeis pakėlę rankas, melsdami pasi- 
gailėti. Bergždžios viltys. Po to, ką jie pridirbo... 

Kai Latigas įveikė posūkį iškėlęs pistoletą, jo arklys sužviegė lyg 
persigandusi moteris ir atsistojo piestu. Vyriškis spėjo įsitverti balno 
gugos, tačiau gyvulys paslydo ir nuvirto ant šono. Ištraukęs kojas iš 
balnakilpių, Latigas nusirideno šalin. Nelemtas ūžesys, kutenęs ausų 
būgnelius, taip sustiprėjo, kad akiduobėse ėmė pulsuoti akių obuoliai, 
o iš galvos išdulkėjo abu atkakliai besikartojantys žodžiai. 

Tirpyklė be didelio vargo ištrynė visas kitas Džordžo Latigo min- 
tis. 

Pro šalį skuodė arkliai, stumiami į priekį raitelių, kurie spraudėsi 
poromis pro siaurą angą (vėliau trijulėmis, nes tarpas rusenančioje 
šakų krūvoje tapo platesnis) ir išsisklaidydavo tarsi įveikę butelio 
kakliuką; kol kas nė vienas jų nesuvokė, kad butelio kakliuką atstoja 
visas tarpeklis. 

Prieš Latigą šmėžavo juodos uodegos, pilkos arklių kojos, margi 
šeriai, išblukę vyrų džinsai, auliniai batai, įgrūsti į balnakilpes. Jis pa- 
bandė atsistoti ir pajuto kanopos smūgį į pakaušį. Jei ne kepurė, iš 
karto būtų netekęs sąmonės. Vyriškis sudribo ant kelių nukoręs gal- 
vą lyg žmogus, ketinantis pasimelsti, nieko nematydamas aplinkui, iš- 
skyrus sūkuriuojančias žvaigždutes; iš prakirstos odos ištryško kraujo 
upelis. 

Jis girdėjo bliaunant arklius bei rėkiant žmones. Vėl atsistojo kone 
springdamas nuo dulkių (jos graužė gerklę kaip dūmai) ir pamatė, 
kaip Hendriksas mėgina pasukti į pietus arba į rytus, kad išsiveržtų iš 
raitelių srauto. Nieko gero iš to neišėjo. Maždaug trečdalį tarpeklio 
buvo apkėtęs kažkoks žalsvas raibuliuojantis liūnas, į kurį įklimpo 
Hendrikso žirgo kojos. Gyvulys garsiai sužvengė stengdamasis pa- 
šokti piestu, tačiau jo priekinės kanopos prilipo prie mirgančios mig- 
los. Hendrikso auliniai be paliovos vanojo arklio šonus, bet gyvulys 
nepanoro - arba negalėjo - pajudėti iš vietos. Godus zvimbimas vars- 
tė Latigo ausis, užtvindė tarpeklio ertmę. 

- Atgal! Visi atgal! 

Jis norėjo užstaugti, tačiau sugebėjo tik iškrenkšti šiuos žodžius. 
O raiteliai nesiliovė šuoliavę ir kėlę dulkes, neįtikėtinai tirštas dulkes. 
Latigas giliai įkvėpė, kad galėtų surikti garsiau - jie privalo iš čia 
nešdintis, Žaibo tarpeklyje dedasi kažkas siaubinga, - ir sausai užsi- 
kosėjo, užmiršęs savo ketinimus. 

Žvengiantys arkliai. 

Akis graužiantys dūmai. 

Ir tos siaubingos, dejuojančios, iš proto varančios trelės. 

Hendrikso ristūnas griuvo ant žvirgždo, jo akys išsprogo, pro 
šiek tiek prasiskyrusias lūpas dribo putos. Pats Hendriksas nulėkė į 
garuojantį, smirdantį liūną. Kai palietė jo paviršių, iš vimdančio raibu- 
liavimo gelmių išniro žalsvi čiuptuvai, kurie nudraskė žmogaus veidą 
apnuogindami skruostikaulius, nuplėšė nosį, iš akiduobių išskaptavo 
akis. Bet prieš tai, kai Hendriksas buvo įtrauktas į vidų, Latigas pa- 
matė, kaip iš pražiotos jo burnos ėmė kliokti kraujas. 

Tą patį išvydę kiti vyrai pasistengė atšokti nuo žaliųjų spąstų. 
Tuos, kuriems pavyko išsikapstyti iš tirštos arklių ir kareivių masės, 
užvirto įkandin sekanti raitelių banga. Kad ir kaip būtų keista, dauge- 
lis iš pastiprinimo būrio tebeklykavo kovos šūksnius. Žmonės bei gy- 
vuliai virto į žalsvą raistą, o šis godžiai rijo naujas aukas. Apstulbęs, 
kraujuojantis Latigas pastebėjo vaikiną, kuriam buvo paskolinęs gin- 
klą. Nelaimėlis, paklusęs vado įsakymui ir nušovęs savo bendražygį, 
kad prižadintų likusius, suspiegė, iškrito iš balno ir nušliaužė tolyn nuo 
žaliosios klampynės, ką tik sučiaumojusios jo žirgą. Svyrinėdamas at- 
sistojo ant kojų, pamatė atidundančius du raitelius, užsidengė delnais 
veidą. Po sekundės jau tysojo ant žemės, negyvai sutryptas arklių ka- 
nopų. 

Tarpeklyje aidėjo sužeistų bei mirštančių klyksmai, bet Latigas 

nieko negirdėjo, išskyrus zvimbiantį balsą, kuris kvietė šokti į liūną. 
Nutraukti kančias. Kodėl gi ne? Juk viskas baigta, ar ne? Telieka 
padėti tašką. 

Užuot paklusęs, jis nušliaužė tolyn nuo mirtinų žabangų. Į tarpek- 
lį besibraunančių raitelių srautas smarkiai išseko. Kai kurie vyrai už 
penkiasdešimties ar šešiasdešimties jardų netgi sugebėjo apsukti žir- 
gus. Bet dabar juos apgaubė tiršti dūmai. 

Tie klastingi niekšai padegė šakų krūvą. O žemės ir dangaus 
dievai, mes pakliuvome į spąstus. 

Jis nepajėgė išrėkti įsakymų - kiekvieną kartą įkvėpęs, kone pa- 
springdavo smalkėmis ir užsikosėdavo, - todėl paprasčiausiai išstūmė 
iš balno artimiausią raitelį, maždaug septyniolikos metų vaikinuką, 
kuris nušvilpė žemyn ir susiskaldė makaulę į atštriabriaunį akmenį. 
Latigas užėmė jo vietą ant žirgo anksčiau nei sustingo lavonas. 

Jis paragino gyvulį šuoliuoti link tarpeklio žiočių, bet už dvidešim- 
ties jardų įtempė vadeles, sustabdytas aklinos dūmų skraistės. Vėjas 
tvoskė tiesiai jam į veidą. Latigas vos įžiūrėjo oranžines, virš šakų 
kylančias liepsneles. 

Vėl apsukęs arklį jis susidūrė su kitu raiteliu, ką tik išnirusiu iš rū- 
ko, ir antrą kartą per penkias minutes nusirideno kūliavirsčia nuo bal- 
no. Nusileidęs ant kelių tučtuojau pašoko, nupėdino pavėjui, kimiai 
žiaukčiodamas užsikosėjo; nuo dūmų raudonose jo akyse sužvilgo 
ašaros. 

Nuodingų garų buvo truputį mažiau prie nuožulnaus tarpeklio po- 
sūkio, tačiau netrukus viskas turėtų paskęsti migloje. Tirpyklės pa- 
kraštyje drybsojo tuzinai arklių su lūžusiomis kojomis, šliaužiojo spie- 
giantys žmonės. Latigas pamatė, kad stūgaujančio žalsvo organizmo 
paviršiuje plūduriuoja kepurės, batai, apyrankės, skarelės, netgi ap- 
daužytas trimitininko instrumentas su apšiurusiu dirželiu. 

Ateik, sukuždėjo žaliasis padaras, ir Latigas pajuto negalįs atsi- 
spirti viliojančiam, netgi intymiam balsui. Ateik, aš padėsiu tau at- 
sipalaiduoti, pailsėti, užmiršti problemas. 

Latigas pakėlė pistoletą. Nors netikėjo, kad sugebės užmušti 
balsą, jis ketino įžengti į liūną prisimindamas savo tėvo veidą ir pliek- 
damas vieną kulką po kitos. 

Tačiau pirštas nenuspaudė gaiduko. Ginklas iškrito iš suglebusios 
rankos, ir jis nukėblino - kartu su kitais aplinkui - į tirpyklę. Dreban- 
čios trelės grėsmingai stiprėjo, įsiskverbdamos į kiekvieną kūno las- 
telę. Latigas nieko nebegirdėjo, išskyrus masinantį dūzgimą. 

Visiškai nieko. 

Rolandas su draugais stebėjo skerdynes iš prorėžos, sustingę už 
dvidešimties pėdų nuo skardžio viršūnės. Jie matė, kaip išsikerojo 
panika, kaip žmones trypė arkliai, kaip raiteliai ir gyvuliai nugrimzdo 
į tirpyklę... kaip vyrai galų gale savo noru patraukė į žalsvąjį liūną. 

Ketbertas tupėjo aukščiausiame taške, po juo įsitaisė Alenas, dar 
žemiau, ant šešių colių pločio uolienos iškyšulio, įsikabinęs į krūmokš- 
nį, stovėjo Rolandas. Iš savo vietos jie regėjo tai, ko negalėjo išvysti 
po dūmų pragarą besiblaškantys žmonės: tirpyklė augo, godžiai slinko 
link jų tarsi potvynio banga. 

Ataušus kovos įkarščiui, Rolandas visiškai nenorėjo žiūrėti į 
skerdynes, vykstančias tarpeklyje, tačiau neįstengė nusigręžti. Savo 
gniaužtuose jį laikė tirpyklės kauksmas - tuo pat metu bailus ir trium- 
fuojantis, liūdnas ir džiugus. Visi trys spoksojo apačion kaip užhipno- 
tizuoti. Kai graužiantys garai pakilo aukščiau, jie pradėjo kosėti, bet 
niekur nesitraukė. 

Klykiantys kareiviai šmėkščiojo dūmuose it vaiduokliai. Tirštė- 
jant smalkių marškai, jų siluetai pamažu išnyko iš akiračio. Gaižiame 
baltos mirties rūke desperatiškai žvengė arkliai. Vėjo šuoruose be- 
protiškai sūkuriavo dūmų sruogos, pro kurias skverbėsi žalsva dejuo- 
jančios tirpyklės balzgana. 

Pagaliau Džono Farsono vyrai nustojo rėkti. 

Mes juos nužudėme, apimtas siaubo pagalvojo Rolandas. Klys- 
ti, ne mes. Aš juos nužudžiau. 

Nežinia, kiek laiko jie praleido tūnodami ant uolos iškyšulio. Šau- 
lio sąstingį ištirpdė Ketbertas, kuris užsiropštęs iki skardžio viršaus 
išgąstingai sušuko: 

- Rolandai! Mėnulis! 

Šaulys pakėlė galvą ir pamatė, kad dangus įgavo purpurinį at- 
spalvį, kurio fone juodavo draugo kontūrai. Ketbertas žvelgė į rytus, 
jo veidas nusidažė oranžiniu kylančio mėnulio atspindžiu. 

Taip, oranžiniu, gaudė jo galvoje tirpyklė. Juokėsi jo galvoje. 
Oranžiniu, kaip ir tą naktį, kai pirmą kartą atėjai į mane pažiū- 
rėti. Oranžiniu tarsi liepsna. Oranžiniu lyg šventinis laužas. 

Kodėl taip sutemo, paklausė Rolandas savęs, nors iš anksto Ži- 
nojo atsakymą. Laikas pasislinko, kaip uolienos sluoksniai po žemės 
drebėjimo. 

Dangaus skliautas apsiniaukė. 

Patekėjo mėnulis. 

Rolandą pervėrė klaikus siaubas, nelyginant durklas, smogtas 
tiesiai į širdį. Jis atšlijo į skardžio sieną, nejučia sugriebė pirštais rago 
formos uolos atskalą, mintyse vėl panirdamas į rožinę audrą. Galbūt 
magiškas kristalas parodė jam tolimus kraštus vien todėl, kad bandė 
nuslėpti tai, kas vyksta kaminystėje? 

Jei sužinočiau, kad Siuzenos gyvybei gresia pavojus, iš kar- 
to apsisukčiau ir jočiau į Hambrį, visai neseniai kalbėjo Rolandas. 

O jei rutulys tai žinojo? Visai įmanoma, kad negalėdamas meluoti 
jis nukreipė šaulio dėmesį kita linkme, parodė šešėliuose skendinčias 
žemes ir Tamsųjį Bokštą. Tik dabar vaikinas susiprato regėjęs užuo- 
miną: liesą kaulėtą fermerį, ištarusį... ką gi jis sakė? Ne tuos žodžius, 
apie kuriuos jis pagalvojo, kuriuos buvo įpratęs girdėti nuo vaikystės 
- linkiu tau gero gyvenimo, teklesti tavo derlius, - ne, ne... 

- Mirties, - sušnabždėjo Rolandas į skardžio sieną. - Linkiu tau 
mirties, teklesti mano derlius. Dek ugnyje. Štai, ką jis pasakė. Dek 
ugnyje. Teprasideda Pjūtis. 

Oranžinėmis liepsnomis plieskia šventiniai laužai, jo sąmo- 
nėje džiugiai suspigo krenkščiantis senės balsas. Rėjos iš Kioso kal- 
vos balsas. Šį vakarą bus atgaivintos senos dek ugnyje, fin de ano, 
raudonrankių kaliausių deginimo tradicijos. Retsykiais būtina 
jas prisiminti. Dek ugnyje, prakeiktas pienburni, dek ugnyje: šį 
vakarą tu man sumokėsi už tai, kad pribaigei vargšą Ermotą. 
Tu sumokėsi už viską. Teprasideda Pjūtis. 

- Lipk aukštyn! - suriko jis, užtvodamas Alenui per nugarą. - 
Greičiau, greičiau! Dėl savo tėvo, greičiau! 

- Rolandai, kas... - nutęsė priblokštas Alenas. Visgi jis pakluso 
įsakymui ir ėmė ropštis į viršų kabindamasis už iškyšulių, pažerdamas 
smulkius akmenėlius draugui į veidą. Šaulys prisimerkė ir pliaukšte- 
lėjo jam į sėdmenis tarytum gindamas į priekį žirgą. 

- Greičiau, po velnių! Gal dar nevėlu! 

Tačiau Rolandas žinojo, kad žlugo visos viltys. Demono mėnulis 
jau pakilo, Ketberto veidą užliedamas oranžine šviesa, galvoje aidėjo 
pamišėliškas tirpyklės - pūvančios opos realybės kūne - staugimas, 
sumišęs su kraupiu raganos kvatojimu, ir jis suprato, kad nebeliko nė 
menkiausios vilties. 

Linkiu tau mirties, teklesti mano derlius. Dek ugnyje. 

Ach, Siuzena... 

Siuzeną kankino nežinia, bent jau iki to momento, kai ji išvydo 
vyrą su ilgais raudonais plaukais ir šiaudine skrybėle, po kurios atvar- 
tais tviskėjo žudiko akys. Paprasčiausias fermeris, laikantis rankose 
kukurūzų burbuoles (rodos, teko matyti jį žemutinėje turgavietėje, gal 
net linktelėti pasisveikinant), stovintis netoli “Šilko" rančos kelio ir Di- 
džiojo Trakto sankryžos, apšviestas mėnesienos. Viskas paaiškėjo tą 
pačią akimirką, kai jis sviedė burbuoles į lėtai važiuojantį vežimą, ku- 
riame Siuzena stypsojo surištomis rankomis, nukorusi galvą, jausda- 
ma, kaip į kaklą rėžiasi virvė. 

- Dek ugnyje! - beveik linksmai sušuko vyriškis ištardamas se- 
novinį priesaką, negirdėtą nuo pat vaikystės, kadangi dabar jį pakeitė 
frazė: “Teprasideda Pjūtis"“. Paskui pridūrė dar kažką... mergina 
tiksliai nenugirdo, bet būtų galėjusi prisiekti, kad pirmasis žodis pra- 
sidėjo skiemeniu čar. Protėvių kalba tai reiškė mirtį. Sudžiūvusiems 
kukurūzų kevalams užkliudžius batus, Siuzena suprato, kas jos laukia. 
Suprato, kad jai nelemta pagimdyti kūdikio arba susituokti tolimajame 
Gileade. Ji neįžengs kartu su Rolandu į Didžiąją Menę, nutviekstą 
elektrinėmis lemputėmis, neturės vyro, negalės naktimis atsiduoti 
meilės malonumams. Visa tai praeityje. Pasaulis pasislinko, ir trum- 
pas jos gyvenimas artėjo prie pabaigos. 

Galų gale Siuzenai paaiškėjo, kodėl ją pastatė vežime ir kodėl iš- 
likęs gyvas karstų medžiotojas užmetė jai ant kaklo kilpą. 

- Nemėgink sėstis, - tarsi atsiprašydamas perspėjo Reinoldsas. - 
Nenorėčiau, kad tu uždustum, mergyt. Jei besikratant vežimui nukri- 
si, aš neveršiu kilpos, bet jei pabandysi prisėsti, būsi nubausta. Tai 
jos įsakymas. - Vyriškis kryptelėjo galva į Rėją, įsitaisiusią ant pa- 
sostės, kreivais pirštais gniaužiančią vadeles. - Dabar ji vadovauja 
paradui. 

Ko jau ko, o sugebėjimų vadovauti raganai netrūko. Kad ir kiek 
gyvybinių jėgų iš jos iščiulpė magiškas kristalas, kad ir kokią žalą pa- 
darė jos sąmonei, tai nepalaužė Rėjos valdingumo. Gal net sustiprino, 
tarytum ji būtų atradusi naują energijos šaltinį. Vyrai, kurie nesunkiai 
galėtų sulaužyti senę per pusę, vykdė jos įsakymus paklusniai kaip 
vaikai. 

Vakarėjant Pjūties dienos popietei, prie eisenos prisidėjo vis dau- 
giau žmonių. Pustuzinis jojo priešais vežimą drauge su Laslu Raime- 
riu bei vyriškiu spinduliuojančiu tingų žvilgsnį, ne mažiau kaip dvylika 

slinko iš paskos šalia Reinoldso, kuris apvyniojo kilpos virvės galą ap- 
link tatuiruotos rankos riešą. Siuzena nenutuokė, kas tai per žmonės 
ir iš kur jie išdygo. 

Tuo tarpu Rėja pasuko į senąjį “Šilko" rančos kelią, krypstantį į 
pietvakarius ir sugrįžtantį į miestą. Rytiniame Hambrio pakraštyje jis 
vėl susijungė su Didžiuoju Traktu. Vežimas judėjo lėtai; ragana, be- 
rods, derino greitį su saulėlydžiu; užuot ragindama ponį risnoti grei- 
čiau, stengėsi jį prilaikyti. Kai procesija praslinko pro liesaveidį fer- 
metį, neabejotinai gerą vyriškį, plušantį nuo aušros iki sutemų savo 
ūkyje, mylintį žmoną ir vaikus (tiesa, žudikiškai tvyksinčios jo akys 
nežadėjo nieko gero), mergina suvokė, kodėl Rėja neskuba. Ji laukė, 
kol patekės mėnulis. 

Netikėdama jokiais dievais, Siuzena ėmė melstis tėvui. 

Tėveli? Jei tu esi čia, suteik man jėgų ir padėk ištverti kan- 
čias, vardan Rolando atminimo. Pagelbėk man atsilaikyti. Ne 
tam, kad puoselėčiau viltis apie išsigelbėjimą. Tiesiog nenoriu, 
kad jie džiūgautų regėdami mano skausmą ir baimę. Maldauju, 
padėk jam... 

- „išgyventi, - sukuždėjo ji. - Apsaugok mano mylimąjį. Tegul 
jis išvengia mirtinų pavojų. Tegul laimingai sugrįžta į savo šeimą. 

- Meldiesi, brangute? - neatsisukdama paklausė senė. Kvarksin- 
čiame balse girdėjosi veidmainiškos užuojautos gaidelės. - O taip, da- 
bar pats laikas pabendrauti su aukštesnėmis jėgomis... nes vėliau ta- 
vo gerklėje užvirs seilės! - ragana atlošė galvą ir prapliupo kvatoti; 
padangėse nutviskus Demono mėnuliui, jos plaukų likučius užliejo 
oranžinė šviesa. 

Eiklusis, lydimas kitų dviejų žirgų, atbėgo vos išgirdęs Rolando 
šūksnius. Jie trypčiojo netoli skardžio kratydami karčius, purtydami 
galvas ir apmaudžiai žvengdami, kai į šnerves įsismelkdavo tirštų bal- 
tų dūmų gijos. 

Rolandas nekreipė dėmesio nei į arklius, nei į smalkes. Jo akis 
prikaustė maišas, kabantis ant Aleno peties. Kristalas vėl atgijo. Už- 
slinkus sutemoms, pro audinį švytėjo aiškiai matomas rožinis pulsavi- 
mas. Šaulys ištiesė ranką. 

- Duok jį man! 

- Rolandai, aš nežinau, ar tu... 

- Duok jį man, velniai tave rautų! 


254 


Alenas neryžtingai atsisuko į Ketbertą. Šis sulinksėjo... ir bejė- 
giškai skėstelėjo rankomis. 

Nuplėšęs maišą nuo draugo peties Rolandas atrišo virvės mazgą 
ir ištraukė stiklinį rutulį, kuris skaisčiai spindėjo tarytum būtų rožinis, 
o ne oranžinis Demono mėnulis. 

Tarpeklyje be paliovos stūgavo tirpyklė, kartais garsiau, kartais 
tyliau. 

- Nežiūrėk tiesiai į tą daiktą, - sumurmėjo Bertas Alenui. - Nežiū- 
rėk, dėl savo tėvo. 

Rolandas mažne prispaudė veidą prie stiklinio paviršiaus. Pul- 
suojanti šviesa plūstelėjo į jaunuolio skruostus ir kaktą nelyginant rus- 
vas skystis, paskandindamas savyje jo akis. 

Merlino Vaivorykštės dalelėje jis pamatė Siuzeną, arklininko Pa- 
triko dukrą, žaviąją merginą prie lango. Ji stovėjo juodame, magiškais 
simboliais išpaišytame raganos vežime, už kurio jojo Reinoldsas, lai- 
kantis ant Siuzenos kaklo užmestos kilpos galą. Vežimas vėžlio 
žingsniu riedėjo link Žaliosios Širdies. Abipus Kalvos gatvės rikiavosi 
žmonės, iš kurių pirmasis buvo fermeris su žudiko akimis... visi 
Hambrio ir Medžiso gyventojai, užvaldyti tamsių pirmapradžių ins- 
tinktų: dek ugnyje, teprasideda Pjūtis, linkime tau mirties, teklesti 
mūsų derlius. 

Lyg išgirdę nebylią komandą, jie pradėjo svaidyti į Siuzeną kuku- 
rūzų burbuoles, supuvusius pomidorus, bulves ir obuolius. Vienas 
pastarųjų pataikė jai į skruostą. Mergina susverdėjo ir vos nesuklupo, 
paskui išsitiesė pakeldama sutinusį, bet vis dar žavų veidą, išdidžiai 
žvelgdama į priekį. 

- Dek ugnyje. - Rolandas negirdėjo, ką jie šnibžda, bet išskaitė 
žodžius iš krutančių lūpų. Matė Stenlį Ruizą ir Gražuolę, Gertą Mo- 
gins ir Frenką Kleipulą, koją susilaužiusį šerifo pavaduotoją; Džeimį 
Makaną, taip ir netapusį Pjūties vaikinu. Rolandas regėjo šimtus 
žmonių, su kuriais susipažino (iš kurių dauguma jam patiko) viešėda- 
mas Medžise. Nūnai tie žmonės apmėtė kukurūzų burbuolėmis bei 
daržovėmis jo mylimąją, sustingusią galinėje Rėjos vežimo dalyje. 

Lėtai bildantys ratai pasiekė Žaliąją Širdį, kur šiais metais ne- 
švietė popieriniai žibintai, nesisuko karuselės, nekrykštavo vaikai. Mi- 
nia, skanduojanti du nelemtus žodžius, prasiskyrė, ir šaulys išvydo 
medinę piramidę, neuždegtą šventinį laužą. Aplink jį kiurksojo rau- 
donrankės kaliausės. Viena vieta rate buvo palikta tuščia. 

Iš minios išniro moteris, vilkinti juodą senamadišką suknelę, lai- 

kanti rankoje kubiliuką. Jos veidą bjaurojo pelenų dryžis... 

Rolandas sustūgo, kartodamas vieną ir tą patį žodį: Ne, ne, ne, 
ne, ne, ne! Sulig kiekvienu riksmu kristalas nušvisdavo vis ryškiau, 
tarytum jaunuolio siaubas būtų suteikęs jam energijos. Rutuliui pul- 
suojant, Ketbertas su Alenu galėjo įžiūrėti kaukolę po šaulio plaukais 
ir oda. 

- Privalome jį atimti, - sukuždėjo Alenas. - Privalome, antraip 

Ketbertas linktelėjo ir žengė į priekį. Griebė rutulį, bet nepajėgė 
ištraukti jo iš Rolando pirštų, regis prilipusių prie stiklinio paviršiaus. 

- Trenk jam! - liepė Bertas bičiuliui. - Smok iš visų jėgų! 

Taip pat sėkmingai Alenas būtų galėjęs trankyti baslį. Šaulys nė 
nesusvyravo. Jis be paliovos klykė - Me! Ne! Ne! Ne! - o kristalas 
nenumaldomai ryškėjo, grauždamas atvirą aukos žaizdą, siurbdamas 
jo sielvartą kaip kraują. 

- Dek ugnyje! - suspiegė Kordelija Delgado, puolus: prie veži- 
mo. Minia pritariamai suošė, virš kairiojo peties, it koks suokalbinin- 
kas, mirktelėjo Demono mėnulis. - Dek ugnyje, ištvirkusi kale! Dek 
ugnyje! 

Ji sviedė dažų kibirėlį į dukterėčią, ištepliodama mergino kelnes, 
papuošdama surištas rankas purpurinėmis pirštinėmis. Vežimui nu- 
tolstant, Kordelija plačiai išsišiepė. Ant jos skruosto juodavo pelenų 
žymė, blyškioje kaktoje tarsi kirminas pulsavo kraujagyslė. 

- Kalė! - staugė moteris. Sugniaužė kumščius ir ėmė beprotiškai 
trypčioti, kaulėtais keliais velėdama savo tamsiosios suknelės klos- 
tes. - Teklesti mūsų derlius! Mirtis kalei! Dek ugnyje! Tepraside- 
da Pjūtis! 

Kordelija pranyko iš Siuzenos akiračio, dar viena kraupi, netru- 
kus užsibaigsiančio košmaro pamėklė. Paukščiai, žuvys, kiškiai, 
lokiai, pagalvojo ji. Svarbiausia, kad tu liktum gyvas, Rolandai, 
mano meile. Tegul šį norą išpildo visi padarai. 

- Pakurkite raudonrankę žudikę ant laužo! - suriko Rėja. - Dek 
ugnyje! 

- Dek ugnyje! - atsiliepė minia. Mėnesienoje pakilo rankų miš- 
kas; kažkur sproginėjo petardos ir juokėsi vaikai. 

Ištraukta iš vežimo, Siuzena nusklendė virš galvų nelyginant karo 
didvyrė, ką tik pasiekusi pergalę, tiesiai link medinės piramidės. Nuo 

jos rankų ant veidų varvėjo raudonos ašaros. Iš tolimų aukštybių re- 
ginį stebėjo Demono mėnulis. 

- Paukščiai, žuvys, kiškiai, lokiai, - sumurmėjo mergina, kai ran- 
kos pastatė ją į žiojintį šiaudinių baidyklių rato tarpą. 

- Dek UGNYJE! Dek UGNYJE! Dek UGNYJE! - vieningai 
skandavo žmonių būrys. 

- Paukščiai, žuvys, kiškiai, lokiai... | 

Siuzena stengėsi prisiminti, kaip Rolandas šoko su ja per pokylį. 
Stengėsi prisiminti, kaip jiedu mylėjosi gluosnių giraitėje. Stengėsi pri- 
siminti pirmąjį jų susitikimą tamsiame kelyje. Gerai, kad mes susi- 
pažinome, minėjo jis. Taip, nepaisant to, kad šią naktį kaimynai stai- 
ga virto šiurpiais troliais, šokinėjančiais mėnesienoje, nepaisant 
skausmo ir išdavystės, nepaisant tragiškos baigties, Rolandas sakė 
tiesą: gerai, kad jiems nusišypsojo laimė susipažinti, labai gerai. 

- Dek UGNYJE! Dek UGNYJE! Dek UGNYJE! 

Priėjusios moterys dėliojo prie jos kojų kukurūzų burbuoles. Kai 
kurios pavaišino merginą antausiais (koks skirtumas, nuo smūgių jos 
veidas jau seniai buvo nutirpęs), o viena - Miša Alvares, kurios duk- 
rą Siuzena mokė jodinėti - spjovė jai į veidą ir kvatodama bei mosta- 
guodama rankomis nustriksėjo šalin. Priešais trumpam sušmėžavo 
Korala Torin, apsikarsčiusi amuletais. Moteris apipylė ją sausais 
kvepiančiais lapais. 

Vėl pasirodė teta, lydima Rėjos. Jos abi gniaužė po fakelą, ir 
Siuzena užuodė čirškančio deguto tvaiką. 

Rėja iškėlė fakelą į dangų. 

- DEK UGNYJE! - sukvarkė senos kriošenos balsas. 

- DEK UGNYJE! - pritarė minia. 

- TEPRASIDEDA PJŪTIS! - suspiegė Kordelija. 

- TEPRASIDEDA PJŪTIS! - antrino šūksniai. 

- O dabar, kale, - sukrenkštė Rėja, - pajusi tokius karštus buči- 
nius, kokių niekada nebuvai sulaukusi iš savo meilužio. 

- Mirk, klastinga išgama, - sušnibždėjo Kordelija. - Linkiu tau 
skausmingos mirties, teklesti mūsų derlius. 

Būtent ji pirmoji šveitė fakelą į sudžiūvusių kukurūzų krūvą. Nuo 
Kordelijos neatsiliko ir ragana. Plykstelėjo geltona akinanti liepsna. 

Giliai įkvėpusi šalto oro, sušildžiusi jį savo širdimi, Siuzena iššau- 
kiančiai suriko: 

- ROLANDAI, AŠ TAVE MYLIU! 

Žmonės nejaukiai atsitraukė tarsi pagaliau suvokę, kas čia deda- 

si - deja, suvokė per vėlai, kadangi nė vienas jų nieko negalėjo pa- 
keisti. Ugnyje kūrenosi ne kaliausė, o gerai visiems pažįstama links- 
ma mergina su raudonai nudažytomis rankomis, dėl kažkokios bepro- 
tiškos priežasties paaukota ant Pjūties laužo. Dar sekundė ir žmonės 
būtų puolę gelbėti Siuzeną - bent jau kai kurie, - tačiau jie pernelyg il- 
gai delsė. Užsidegė sausa mediena, užsidegė kelnės, marškiniai ir 
geltoni plaukai, spindintys viršugalvyje lyg karūna. 

- ROLANDAI, AŠ TAVE MYLIU! 

Kelio gale, prieš nužengdama į laukymę, ji jautė karštį, ne skaus- 
mą. Siuzenai užteko laiko prisiminti jo akis, žydras kaip ankstyvo ry- 
to dangus; užteko laiko pamatyti jį mintyse, jojantį Skardžiu ant Eik- 
liojo, su juodais besiplaikstančiais plaukais ir vėjo kedenama skarele; 
užteko laiko išgirsti skambų nerūpestingą juoką, kuris daugiau nesu- 
šildys Rolando lūpų per visą ilgą jo gyvenimą, ir šitą juoką Siuzena 
nusinešė į kapus, iš skaisčios šviesos ir karščio nugrimzdama į švel- 
nią raminančią tamsą, vėl ir vėl šaukdama jo vardą, kviesdama 
paukščius, žuvis, kiškius ir lokius. 

Iš jo lūpų išsiveržė nerišlūs gomuriniai garsai, mirtinai sužeisto 
žvėries staugimas. Rolando delnai prilipo prie stiklinio mtulio, tvink- 
čiojančio it bėgiko širdis. Jis regėjo liepsnose skendinčią Siuzeną. 

Nesėkmingai pabandęs atimti prakeiktą kristalą, Ketbertas ry- 
žosi pavojingam žingsniui - jis nutaikė revolverį į stiklinį paviršių ir at- 
laužė gaiduką. Ištiškusios šukės veikiausiai sužeis bičiulį, gal net apa- 
kins, tačiau nebuvo kitos išeities. Jeigu jie tučtuojau ko nors nesig- 
riebs, Burtininko kristalas nužudys Rolandą. 

Vis dėlto jam neprisireikė paleisti kulkos. Tarsi pamatęs ginklą ir 
supratęs, ką reikštų šūvis, rutulys akimoju aptemo. Virpantis iš siau- 
bo ir įtūžio šaulio kūnas suglebo. Rankos nusviro, o pirštai atlipo nuo 
kristalo, kuris atsimušė į Rolando pilvą, nusirideno ant žemės ir su- 
stingo šalia ištiestos jo rankos. Tamsaus stiklo gelmėse teliko žibėti 
nuožmi oranžinė švieselė - Demono mėnulio atspindys. 

Alenas pervėrė magišką kristalą pasibjaurėjimo ir siaubo kupinu 
žvilgsniu. Taip žmonės žiūri į miegantį nirtų gyvulį bijodami, kad šis 
pabus ir įkąs. 

Vaikinas pakėlė koją ketindama sutraiškyti jį savo batu. 

- Nedrįsk, - kimiai įsakė Ketbertas, atsiklaupęs šalia Rolando 
kūno, nerodančio jokių gyvybės ženklų. Mėnesiena pavertė Berto 

akis dviem skaisčiai švytinčiais akmenėliais. - Nedrįsk to daryti. Mes 
patyrėme tiek vargo ir kančių, kol jį gavome, todėl nė negalvok apie 
tai. 

Alenas sudvejojo įsitikinęs, kad vis vien reikėtų sunaikinti pra- 
keiktą žmogaus proto kūrinį - išgyventos kančios anaipto! neprilygs 
toms bėdoms, kurias magiškas kristalas gali užtraukti ateityje. Juk tai 
nelaimių mašina, ir ji nužudė Siuzeną Delgado. Rolando regėtų 
vaizdų jis nematė, tačiau užteko pažvelgti į draugo veidą, kad supras- 
tum: stebuklingas rutulys užmušė Siuzeną ir nesiliaus žudęs, jeigu jo 
nesudaužysi į šipulius. 

Paskui Alenui dingtelėjo mintis apie ka, ir jis atsitraukė nuo kris- 
talo, dėl ko vėliau labai gailėsis. 

- Įkišk jį atgal į maišą, - tarė Ketbertas, - ir padėk man prikelti 
Rolandą. 

Medžiaginis krepšys mėtėsi ant žemės retsykiais sudrebėdamas 
nuo vėjo šuorų. Alenas kilstelėjo rutulį su pasišlykštėjimu liesdamas 
glotnų stiklinį paviršių, įsitikinęs, kad jis nušvis rožiniu atspalviu. Nie- 
ko panašaus neįvyko. Jaunuolis įgrūdo jį į maišą, suveržė raištelius, 
užsimetė ant peties kilpą ir žengė prie Rolando. 

Neaišku, kiek laiko jiedu sugaišo bergždžiai mėgindami atgaivinti 
be sąmonės tysantį draugą. Vaikinai nepastebėjo, kaip danguje plū- 
duriuojantis mėnulis sutvisko sidabru, kaip pamažu išsisklaidė dūmai, 
rūkstantys iš tarpeklio. Galų gale Ketbertas nuleido rankas ir pasiūlė 
paguldyti Rolandą ant Eikliojo balno. Pasiekus didžiuosius miškus, 
stūksančius vakarinėje feodo dalyje, jiems daugiau nebegrės pavojus, 
pridūrė Bertas... tačiau būtina nusigauti ten iki aušros. Jie stebėtinai 
lengvai sudorojo Farsono karius; visgi išlikę gyvi vėl susiburs ryte. 
Neverta lūkuriuoti, kol tai įvyks. 

Štai taip Alenas ir Ketbertas atsisveikino su Žaibo tarpekliu bei 
Medžiso jūros pakrante; nujojo į vakarus, šviečiant Demono mėnuliui, 
pasiėmę Rolandą, kuris gulėjo skersai balno kaip lavonas. 

Kitą dieną jie pratūnojo girioje, Medžiso vakaruose, laukdami, 
kol Rolandas pramerks akis. Jam neatgavus sąmonės iki popietės, 
Bertas pasiteiravo Aleno: 

- Gal sugebėtum savo šeštuoju pojūčiu įsibrauti į jo galvą? 

Alenas griebė draugo delnus, susitelkė ir kokį pusvalandį spokso- 

jo į blyškų, kaukę primenantį jo veidą. Galiausiai paleido Rolando 
rankas ir atsistojo. 

- Nieko? - paklausė Bertas. 

Atsidusęs Alenas papurtė galvą. 

Iš pušų šakų jie surentė neštuvus, idant Rolandui nereikėtų dar 
vieną naktį kratytis skersai balno (juolab kad Eikliajam visiškai nepa- 
tiko nešti šeimininko tokia poza), ir patraukė į kelią stengdamiesi ne- 
siartinti prie Didžiojo Trakto. Rolandas neatsigavo ir kitą dieną (tuo 
metu Medžisas jau buvo likęs toli už nugaros, o vaikinus pradėjo kan- 
kinti stiprus namų ilgesys). Stabtelėję pailsėti jie prisėdo abipus lėtai 
besikilnojančios šaulio krūtinės ir susižvalgė. 

- Ar gali žmogus be sąmonės mirti dėl bado arba troškulio? - pa- 
klausė Ketbertas. - Man rodos, ne. 

- Anaiptol, - paprieštaravo Alenas. - Manau, kad gali. 

Praėjusią dieną jie nesudėjo nė bluosto, o naktį teko ilgai joti, to- 
dėl dabar vaikinai užmigo kaip negyvi, veidus paslėpę po antklodėmis, 
kad į akis nespigintų saulė. Abu pakirdo beveik vienu metu, saulei 
leidžiantis vakarop, Demono mėnulio pilnačiai veržiantis į dangaus 
skliautą pro tamsių debesų sluoksnį, pranašaujantį pirmąją rudeninę 
audrą. 

Rolandas sėdėjo. Išsitraukęs iš maišo kristalą laikė jį savo glėby- 
je - juodą stiklinį rutulį, tokį pat negyvą, kaip ir Nutrūktgalvio akys, 
kaip ir tuščios paties šaulio akys, abejingai dėbsinčios į mišką. Nuo 
šiol jis valgys, bet nekalbės. Malšins troškulį gerdamas iš upokšnių, 
bet nepratars nė žodžio. Ir nesiskirs su Merlino Vaivorykštės dalele, 
kurią jie išgabeno iš Medžiso sumokėję tokią milžinišką kainą. Tačiau 
magiškas kristalas jam nenušvis. 

Tik ne tada, kai mudu su Alu jį stebime, kartą pagalvojo Ket- 
bertas. 

Nepajėgdamas atplėšti Rolando rankų nuo stiklo, Alenas pri- 
glaudė savo delnus prie draugo veido ir tokiu būdu pamėgino palytėti 
jo sąmonę. Nieko gero tuo nepasiekė. Būtybė, jojanti kartu su jais į 
Gileadą, nebuvo Rolandas, netgi ne jo vaiduoklis. Rolandas išnyko 
kaip mėnulis delčios fazės pabaigoje. 


Ketvirta dalis 
VISI DIEVO VAIKAI 
TURI BATUS 


I skyrius 
RYTAS KANZASE 

Pirmą kartą po daugelio 

(valandų? dienų?) 

Šaulys nutilo. Atrėmęs rankas į kelius nukreipė akis į rytus, kur 
stūksojo stikliniai rūmai (už jų tekant saulei, juodą pavidalą apsupo 
auksinė aureolė). Paskui stvėrė šalia besimėtantį vandenmaišį, pa- 
kėlė jį aukštyn ir prasižiojo. 

Kol Rolandas gėrė, atsigulęs ant asfalto, kiti stebėjo, kaip kruta 
jo Adomo obuolys. Vanduo liejosi ne tik į burną - lašai tekėjo gilio- 
mis kaktos raukšlėmis, nuvarvėję užmerktais akių vokais sudrėkino 
smilkinius ir plaukų gijas. 

Netrukus jis padėjo vandenmaišį, vis dar nepramerkdamas akių, 
rankas sunėrė už galvos kaip žmogus, susiruošęs pelnyto pogulio. 
Nuo šlapio veido aukštyn vinguriavo trapūs garų ūseliai. 

- O-o-och, - atsipūtė jis. 

- Jautiesi geriau? - pasidomėjo Edis. 

Šaulys pakėlė vokus, ir visi pamatė išblyškusias, šiek tiek gąsdi- 
nančias žydras akis. 

- Išties man palengvėjo. Nežinau, kodėl... aš taip bijojau jums 
apie tai pasakoti... bet dabar jaučiuosi geriau. 

- Tie specialistai, kurie moka naršyti po kitų smegenines, tikriau- 
siai paaiškintų, kur šuo pakastas, - pratarė Siuzana, - bet vargu ar tu 
jų klausytumeis. - Ji įrėmė rankas į juosmenį, pasirąžė ir instinktyviai 
krūptelėjo laukdama, kad nutirpusią nugarą ims badyti skausmo dū- 
riai. Stuburas vieną kartą sugirgždėjo, tačiau ji neišgirdo po ilgo sė- 
dėjimo įprastų traškesių. 

- Žinai, ką pasakysiu? - pratęsė Edis. - Tavo istorija suteikia fra- 

zei “lyg akmuo nuo širdies nukrito" naują reikšmę. Kiek laiko mes čia 
prakiurksojome, Rolandai? 

- Tiktai vieną naktį. 

- “Dvasios atliko visa tai per vieną naktį, - pasigirdo svajingas 
Džeiko balsas. Jis sėdėjo sukryžiavęs kojas; tuo tarpu Oi, įsitaisęs 
tarp sulenktų berniuko kelių, nenuleido nuo jo savo ryškių juodų aku- 
čių su auksiniais apvadais. 

Rolandas išsitiesė, nusivalė drėgnus skruostus su skarele ir įdė- 
miai pažiūrėjo į Džeiką. 

- Ką nori tuo pasakyti? 

- Ne aš. Tai parašė Čarlzas Dikensas. “Kalėdų giesmės" istori- 
joje. Viskas per vieną naktį, ar ne? 

- Galbūt tavo kūnas tvirtina, kad prabėgo daugiau laiko? 

Džeikas pakratė galvą. Ne, jis jautėsi panašiai, kaip ir bet kurį ry- 
tą, gal net geriau. Berniukui reikėjo nusišlapinti, tačiau jo krūminiai 
dantys dar nebuvo apsemti. 

- Edi? Siuzana? 

- Jaučiuosi puikiai, - atsiliepė moteris. - Neatrodo, kad praėjo be- 
miegė naktis. 

- Tai primena laikus, kai buvau narkašas, - tarė Edis. - Tam tikra 
prasme. 

- Tik tam tikra? - šaltai pasitikslino Rolandas. 

- Cha, cha, tuoj sprogsiu iš juoko. Kai kitą kartą važiuosime iš- 
protėjusiu traukiniu, tu galėsi klausinėti kvailysčių. Aš turėjau ome- 
nyje visai ką kitą. Jei ištisas naktis praleidi kaifuodamas, pripranti prie 
šūdinų pojūčių, kurie apninka atsikėlus ryte - galva sprogsta, nosis 
užsikimšusi, širdis dunksi pašėlusiu greičiu, braška kiekvienas stubu- 
ro slankstelis. Patikėk savo senu bičiuliu Edžiu, pagal rytinę savijautą 
gali spręsti apie narkotikų kokybę. Trumpai tariant, prie to mėšlo 
taip pripranti, kad jei praleidi vieną naktį be dozės, ryte atsikeli ir sė- 
dėdamas ant lovos krašto svarstai: “Kas, po velnių, su manimi daro- 
si? Gal aš sergu? Jaučiuosi kažkaip keistai. Gal naktį mane ištiko šir- 
dies smūgis?" 

Džeikas skambiai nusijuokė ir tučtuojau prisidengė delnu burną 
tarytum norėdamas ne tik nuslopinti garsus, bet ir suginti juos atgal į 
gerklę. 

- Atleisk. Klausydamasis tavęs prisiminiau savo tėvą. 

- Vienas iš mano padermės, ką? - šyptelėjo Edis. - Taigi aš gal- 
vojau, kad man skaudės visą kūną, kad būsiu pavargęs, kad atsisto- 

jus gels nugarą... bet, tiesą sakant, man tereikia smagiai nusičiurkšti 
į krūmus, ir nieko daugiau. 

- Galbūt šio to užkąsti? - pasiteiravo Rolandas. 

Vyruko šypsena išblėso. 

- Ne. Po tavo pasakojimo man nė trupučio nesinori valgyti. 


Ž 

Edis nunešė Siuzaną pylimu žemyn, pasodino už krūmo, kad ji 
galėtų niekieno netrukdoma nusilengvinti. Džeikas patraukė į beržų 
giraitę, augančią už šešiasdešimties ar septyniasdešimties jardų. Ro- 
landas pareiškė atliksiąs rytines organizmo valymo procedūras su gy- 
domosios juostos pagalba; draugams iš Niujorko sutartinai prajukus, 
Šaulys klausiamai kilstelėjo antakius. 

Išlindusi iš krūmų, Siuzana nesijuokė. Jos skruostai buvo drėgni 
nuo ašarų. Edis nesidomėjo, kas ją pravirkdė. Ir taip aišku. Švelniai 
pakelta, ji įsikniaubė veidu vyrukui į pečius. Kurį laiką Edis stovėjo 
nejudėdamas. 

- Dek ugnyje, - galiausiai prabilo Siuzana mėgdžiodama Rolan- 

"do tartį. 

- Aha, - atsiduso Edis kažkodėl pagalvodamas: Čarlis visuomet 
bus Čarlis, o rožė visada pasiliks rože. - Teprasideda Pjūtis. 

Ji nutrynė delnu ašaras. 

- Patirti tokius išgyvenimus... - sakydama tai pažvairavo į pyli- 
mą, kad įsitikintų, ar iš viršaus į juos nežiūri Rolandas, - keturiolikos 
metų. 

- O taip. Kai buvau tokio amžiaus, mano nuotykiai apsiribojo de- 
šimties centų monetų paieškomis Tompkinso aikštėje. Žinai, po jo is- 
torijos man gerokai palengvėjo. 

- Kodėl? 

- Maniau, kad Rolandas prisipažins pats ją nužudęs. Dėl savo 
prakeikto Bokšto. 

Siuzana pažvelgė Edžiui į akis. 

- Negi nesupranti? Rolandas neabejoja esąs kaltas dėl jos mir- 
ties. 

Vėl susirinkę ant asfaltuoto kelio ir pamatę prie laužavietės bu- 
ritus, jie nusprendė, kad nepakenktų užkąsti. Taip ir padarė (galbūt 
vėliau užsuksime į “Boing Boing mėsainius" ir pažiūrėsime, kuo 

ten būtų galima paskanauti, pagalvojo Edis). Valgė visi, išskyrus 
Rolandą, kuris pažiūrėjo į buritą ir nukreipė akis į šoną. Šaulio veide 
atsispindėjo liūdesio išraiška, jis atrodė susenęs ir vienišas. Edžiui su- 
spaudė širdį, tačiau jis neįsivaizdavo, kaip padėti Rolandui. 

Išeitį surado dešimčia metų jaunesnis Džeikas. Atsistojęs jis pri- 
ėjo prie Šaulio, priklupo ir apkabino abiejomis rankomis jo kaklą. 

- Man labai gaila, jog tu praradai savo draugę, - tarė berniukas. 

Rolando veidas sudrebėjo. Edis buvo tikras, kad jis tuojau pra- 
virks. Jau seniai niekas neglėbesčiavo Šaulio. Labai seniai. Edžiui 
teko trumpam nusisukti. Rytas Kanzase, tarė pats sau, vargu ar ti- 
kėjais išvysti kažką panašaus. Gėrėkis vaizdu ir leisk vyrukui 
susitvardyti. 

Jam vėl atsigręžus, rūsčiaveidis ilgšis jau buvo nurimęs. Džeikas 
sėdėjo šalia, ilgas Oi snukutis ilsėjosi ant Šaulio bato. Rolandas pra- 
dėjo kramsnoti buritą. Lėtai, be didelio pasitenkinimo... bet valgė. 

Edžio ranką palietė šalti Siuzanos pirštai. 

- Viena naktis, - su nuostaba burbtelėjo ji. 

- Pagal mūsų kūnų laikrodžius, - atsiliepė Edis. - Mūsų smegeni- 
nėse... 

- Gryna teisybė, - sutiko Rolandas. - Kai pasakoji istoriją, laikas 
keičiasi. Bent jau mano pasaulyje. - Staiga jo veidą praskaidrino šyp- 
sena. Regėdamas netikėtą transformaciją Edis pamanė galįs supras- 
ti, kodėl mergina įsimylėjo šaulį. Prieš daugybę metų, dar tuomet, kai 
mintis surasti Bokštą nebuvo apsėdusi jo galvos, įspūdingo stoto Ro- 
landas turėjo kur kas gražesnius bruožus nei dabar. 

- Tas pats vyksta visuose pasauliuose, širduk, - tarstelėjo Siuza- 
na. - Ar galėčiau užduoti tau kelis klausimus, kol nepratęsėme kelio- 
nės? 

- Jei tik nori. 

- Kas tau atsitiko? Ar ilgam buvai... išnykęs? 

- Tu teisi, aš tikrai buvau išnykęs. Kažkur klajojau. Ne Merlino 
Vaivorykštėje... tikriausiai niekada nebūčiau iš ten grįžęs... Esmė ta, 
kad visi turi savo burtininko kristalą. Čia. - Jis niūriai dūrė pirštu į vi- 
durį kaktos. - Štai, kur keliavau, kol draugai vežė mane į rytus. Po 
truputį aš atgavau blaivų protą. Laikiausi įsikibęs į rutulį, klaidžiojau 
savo sąmonėje ir pamažu sveikau. Deja, stiklas man daugiau nenu- 
švito. Tik pačioje pabaigoje... kai akiratyje pasirodė miesto pilies mū- 
rai ir bokštai. Jei rožinė šviesa būtų suspindėjusi anksčiau... 

Jis patraukė pečiais. 

- Jei rožinė šviesa būtų suspindėjusi anksčiau, man nespėjus at- 
gauti visų jėgų, dabar su jumis nesėdėčiau. Tuo metu aš būčiau pa- 
sirinkęs bet kokį pasaulį, netgi rožinį su stikliniu dangumi, tik ne tą, 
kuriame neliko Siuzenos. Ko gero jėga, suteikdavusi magiškam kris- 
talui gyvybę, tai žinojo... ir lūkuriavo. 

- Kai rutulys vėl užsižiebė, jis tau viską papasakojo, - įsiterpė 
Džeikas. - Išklojo tai, ko tu negalėjai matyti. 

- Taip. Išvydau jo gelmėse visas smulkmenas. 

- Kartą minėjai, jog Džonas Farsonas norėjo pamauti tavo galvą 
ant mieto, - prisiminė Edis, - nes tu pavogei kažkokį jam labai brangų 
dalyką. Turėjai omenyje magišką kristalą? 

- Taip. Jis tiesiog netvėrė savo kailyje iš pykčio. Pasak tavęs, 
Edi, “sprogo kaip atominė bomba“. 

- Kiek kartų nuo to momento tau buvo nušvitęs kristalas? - pa- 
klausė Siuzana. 

- Ir kas su juo atsitiko? - pridūrė Džeikas. 

- Mums išvykus iš Medžiso feodo, jis buvo atvėręs man savo 
gelmes tris sykius, - atsakė Rolandas. - Pirmą kartą - vakare, prieš 
pat sugrįžimą į Gileadą. Keletą dalykų ir pats buvau atspėjęs, tačiau 
būtent jis parodė man visa tai, ką jums pasakojau. Parodė norėda- 
mas ne pagelbėti, o įskaudinti. Burtininko Vaivorykštės dalelės slepia 
savyje blogį. Žmonių skausmas suteikia joms jėgų. Todėl kristalas 
laukė, kol mano sąmonė sustiprės tiek, kad aš suprasčiau ir galėčiau 
deramai sureaguoti... o tada pademonstravo smulkmenas, kurių ne- 
pastebėjau dėl nelemtos jaunatviškos arogancijos. Aš buvau apakin- 
tas meilės, išdidus ir išpuikęs... 

- Rolandai, nereikia, - nutraukė jį Siuzana. - Neleisk, kad jis to- 
liau tave kankintų. 

- Kristalas visuomet mane kankins. Tiek to, dabar tai nesvarbu. 
Šią istoriją jau girdėjote... Antrąjį kartą pažvelgiau į rutulį - tiksliau, 
nugrimzdau, - praėjus trims dienoms po to, kai grįžau namo. Mano 
motina dar nebuvo atvykusi, nors jos laukė pasirodant tą vakarą. Ji 
meldėsi už mano gerovę Debarijoje, moterų vienuolyną primenan- 
čiame prieglobstyje. Marteno taip pat neradau. Jis tūnojo Kresijoje 
kartu su Farsonu. 

- Rutulį atidavei tėvui? - pasidomėjo Edis. 

- Ne-e. - Rolandas nuleido galvą ir įsmeigė akis į savo rankas. 
Edis pastebėjo, kad jo skruostai mažumėlę išraudo. - Iš pradžių ne- 
atidaviau. Nenorėjau... su juo išsiskirti. 

- Na, žinoma, - tarė Siuzana. - Kaip ir visi kiti, kada nors žiūrėję 
į tą prakeiktą daiktą. 

- Trečiosios dienos popietę, prieš prasidedant pokyliui mūsų lai- 
mingo sugrįžimo proga... 

- Kertu lažybų, jog tu baisiausiai nekantravai sudalyvauti vakarė- 
lyje, - įsiterpė Edis. 

Rolandas nelinksmai šyptelėjo vis dar tyrinėdamas žvilgsniu savo 
delnus. 

- Maždaug ketvirtą valandą į mano apartamentus užsuko Ketber- 
tas su Alenu, kad visi trys papozuotume dailininkui. Tiesą sakant, 
mes atrodėme nekaip: su vėjo nugairinta oda, įdubusiomis akimis, su- 
braižytomis rankomis, liesi kaip skeletai. Netgi Alenas, linkęs į apkū- 
numą, virto degtuku. Jie pateikė man ultimatumą, jei galima taip pa- 
sakyti. Iki tol niekam neprasitarė apie kristalą - iš pagarbos mano 
kančioms bei netekčiai, tvirtino draugai, ir aš jais tikėjau, - bet dau- 
giau saugoti paslapties negalėjo. Aš privalėjau atiduoti kristalą savo 
noru, antraip jie būtų patys pranešę tėvams apie mūsų trofėjų. Matė- 
si, kad bičiuliai varžosi, ypač Ketbertas, tačiau jie neketino nusileisti. 

Prisiekiau įteikti rutulį tėvui prieš pokylį, kol iš Debarijos neatvy- 
ko mano motinos karieta. Jie turėjo ateiti į salę anksčiau ir patys įsi- 
tikinti, ar aš ištesėjau savo pažadą. Ketbertas suglumo, pradėjo bam- 
bėti, jog tai nebūtina, bet kitos išeities paprasčiausiai nebuvo... 

- Aha, - linktelėjo Edis kuo puikiausiai suprasdamas, kokioje pa- 
dėtyje teko atsidurti Rolandui. - Kiekvienas iš mūsų gali įmaknoti į 
mėšlą savo jėgomis, tačiau ištrūkti iš jo būna lengviau, jei kas nors iš- 
tiesia pagalbos ranką. 

- Alenas bent jau žinojo, kad jausiuos geriau, jei man nereikės 
vienam atiduoti kristalo. Jis nutildė Ketbertą ir užtikrino, jog palaikys 
man draugiją. Savo žodį ištesėjo. O aš atsikračiau tuo prakeiktu daik- 
tu, kad ir kaip nenorėjau. Pažvelgęs į maišą ir išvydęs, kas ten glūdi, 
mano tėvas išblyško kaip popierius. Tada pareiškė, esą jam reikia 
trumpam pasišalinti, ir nusinešė maišą su savimi. Kai grįžo, pakėlė 
vyno taurę ir vėl pratęsė pokalbį apie mūsų nuotykius Medžise, tary- 
tum nieko nebūtų įvykę. 

- Tačiau tu žiūrėjai į kristalą prieš tai, kai tavo draugai pareikala- 
vo jį atiduoti, - tarė Džeikas. - Buvai nugrimzdęs į jo gelmes. Ką tuo 
metu jis parodė? 

- Visų pirma Bokštą ir link jo vedančio kelio pradžią, - atsakė 
Rolandas. - Regėjau žlungant Gileadą ir gerojo žmogaus triumfą. Su- 
naikindami cisternas ir naftos gręžinius mes atitolinome neišvengia- 

mą baigtį dvidešimčiai mėnesių. Aš nieko neįstengiau pakeisti, užtat 
išvydau, ką galėčiau padaryti. Pamačiau peilį, kurio ašmenys buvo 
išmirkytos nuodingame skystyje, regis, Garlane, tolimoje Viduriniojo 
pasaulio karalystėje. Menkiausiam stiprių nuodų lašeliui pakliuvus į 
pjautinę žaizdą, žmogus numirdavo akimirksniu. Į Gileadą peilį atne- 
šęs klajojantis muzikantas - iš tiesų, vyriausias Farsono sūnėnas - 
įteikė jį rūmų ūkvedžiui, o tas savo ruožtu turėjo perduoti šaltąjį gin- 
klą tikrajam žudikui. Pasibaigus pokyliui, mano tėvas nebūtų sulau- 
kęs ryto. - Jis niūriai šyptelėjo. - Kadangi aš mačiau visa tai magiš- 
kame kristale, peilis nepasiekė žmogžudžio rankų, o kitą dieną rū- 
muose jau tvarkėsi naujas ūkvedys. Gražios istorijos, ar ne? O taip, 
labai gražios. 

- Ar tu regėjai asmenį, kuriam buvo skirtas peilis? - paklausė 
Siuzana. - Žudiką? 

- Taip. 

- Ar matei dar ką nors? - pasiteiravo Džeikas tarsi visai nesusi- 
domėjęs pasikėsinimu į Rolando tėvo gyvybę. 

- Taip. - Šaulys akivaizdžiai sutriko. - Ore kūliais skriejančius 
batus. Vos vienai sekundei. Iš pradžių maniau, jog matau plevenan- 
čius rudeninius lapus. Kai suvokiau, kas tai iš tikrųjų, jie pradingo, o 
aš atsibudau lovoje, laikydamas rutulį savo glėbyje... panašiai, kaip 
keliaudamas iš Medžiso. Mano tėvas... kaip minėjau, jis labai nuste- 
bo pažvelgęs į maišą. 

Tu jam pasakei apie peilį su nuodingais ašmenimis, pagalvo- 
jo Siuzana, apie liokajų Dživzą, ar koks ten jo vardas, bet ne- 
prasitarei apie tikrą žudiką, tiesa, širduk? Kodėl? Nes norėjai 
pats su juo susidoroti? 

Jai nespėjus paklausti, prabilo Edis: 

- Batai? Lekiantys ore? Ar nutuoki, ką tai reiškia? 

Rolandas papurtė galvą. 

- Papasakok, ką dar matei, - paprašė Siuzana. 

Šaulio akyse sužvilgęs skausmas patvirtino jos įtarimus. Moteris 
nusigręžė ir įsikibo Edžiui į ranką. 

- Meldžiu atleisti, Siuzana, bet aš negaliu. Tik ne dabar. Tai, ką 
galėjau, jau papasakojau. 

- Gerai, Rolandai, - tarė Edis. - Mums to užtenka. 

- Enka, - patikino Oi. 

- Ar kada nors buvai vėl susidūręs su ragana? - paklausė Džei- 
kas. 

Ilgą laiką atrodė, kad Rolandas neatsakys. Galų gale jis prašne- 
ko: 

- Taip. Norėdama įgyvendinti savo kerštą ji sekė paskui mane 
nuo pat Medžiso, kaip ir sapnai apie Siuzeną. 

- Ką turi galvoje, Rolandai? - berniuko balse nuskambėjo pagar- 
bios baimės gaidelės. - Dievulėliau, ką tai reiškia? 

- Šiam kartui pakaks šnekų. - Šaulys atsistojo. - Laikas judėti. - 
Jis dirstelėjo į rūmus, stūksančius priešakyje. Virš bokštelių jau buvo 
pakilusi saulė. - Nuo tų žaižaruojančių kupolų mus skiria nemažas at- 
stumas, bet manau, kad paspartinę žingsnį sugebėtume pasiekti juos 
iki vakaro. Mums visiems būtų geriau, jei nusigautume ten prieš su- 
temstant. 

- Ar žinai, kas tai yra? - paklausė Siuzana. 

- Nelaimė, - atsakė jis, - užtvėrusi mums kelią. 


4 

Tą rytą nuo veriančių tirpyklės trelių neapsaugojo netgi į ausis 
įkištos kulkos. Protarpiais Siuzanai dingodavosi, kad nelemtas virpė- 
jimas gręžia smilkinius. Atsisukusi į Džeiką ji pamatė, jog berniukas 
žliumbia. Ne todėl, kad jam liūdna - tiesiog neatlaikiusios įkyraus 
dūzgesio sumaištavo ašarų liaukos. Iš galvos niekaip neiškrito Džei- 
ko minėtas vyrukas, grojantis pjūklu. Skamba kaip havajietiška gi- 
tara, kirbėjo mintis, kol Edis stūmė naują jos vežimėlį laviruodamas 
tarp susigrūdusių mašinų. Skamba kaip havajietiška gitara, ar 
ne? Skamba kaip sušikta havajietiška gitara, ar ne, panele Juo- 
daode Gražuolėle? 

Tirpyklė plūduriavo ties pylimų viršūnėmis, abipus plento, savo 
šleikščiu raibuliavimu iškreipdama medžių bei grūdų sandėlių bokštų 
kontūrus, stebėdama žingsniuojančius piligrimus nelyginant alkanas 
vo save bemąstant apie Žaibo tarpeklyje tūnančią tirpyklę, kuri trau- 
kė į save dūmuose skendinčius Latigo karius (kai kurie patys slinko 
įją lyg zombiai iš siaubo filmų), tada pagalvojo apie kvaišelį, Centri- 
niame parke grojusį pjūklo ašmenimis. Skamba kaip havajietiška 
gitara, tiesa? Į sąrašą įtraukta viena tirpyklė, skambanti kaip 
havajietiška gitara. 

Vos tik ji nusprendė, jog daugiau nebegalės iškęsti šiurpaus gar- 
so, tirpyklė atsitraukė nuo 70-ojo plento, ir smegenis graužiančios 
trelės nuslopo. Siuzana netgi išsitraukė iš ausų kulkas ir drebančia 
ranka įkišo jas į šoninę krėslo kišenę. 

- Nedaug trūko, ir mums būtų buvę riesta, - dusliu, verksmingu 
balsu išspaudė Edis. Atsisukusi moteris pastebėjo, kad jo akys pa- 
raudonavusios, skruostai drėgni nuo ašarų. - Nesijaudink, mažule. 
Nuo šito gaudimo mano akys pačios ašaroja. 

- Maniškės taip pat, - linktelėjo Siuzana. 

- O man siaubingai įsiskaudėjo galvą, - pridūrė Džeikas. - Rolan- 
dai, ar liko aspirino? 

Šaulys stabtelėjo ir panaršęs kišenėje ištraukė buteliuką. 

- Ar tau kada teko vėliau susitikti su Klėjumi Reinoldsu? - pa- 
klausė berniukas, kai nurijo tabletę užsigerdamas ją vandeniu. 

- Ne, bet aš žinau, kas jam nutiko. Karstų medžiotojas subūrė 
gaują, į kurią įsitraukė nemažai dezertyrų iš Farsono armijos, pradėjo 
plėšti bankus... mūsų pasaulio dalyje. Tuo metu vagims ir plėšikams 
nereikėjo baimintis šaulių. 

- Nes šauliai sutelkė visą dėmesį į Farsoną, - veikiau teigdamas 
nei klausdamas pratarė Edis. 

- Taip. Reinoldsą ir jo žmones įviliojo į spąstus vienas gudrus še- 
rifas, kuris pavertė pagrindinę Oklio miestelio gatvę skerdykla. Šeši 
iš dešimties gaujos narių žuvo iš karto. Likusieji, įskaitant ir Reinold- 
są, buvo pakarti. Tai įvyko beveik po metų, Plačiosios Žemės laiko- 
tarpiu. - Po pauzės jis pridūrė: - Toje gatvėje su gyvybe atsisveikino 
ir Korala Torin. Tapusi Reinoldso meiluže ji plėšė bankus ir šaudė 
žmones kartu su kitais jų šutvės vyrais. 

Bendražygiai truputį patylėjo. Tolumoje savo begalinę dainą 
traukė tirpyklė. Staiga Džeikas pribėgo prie furgono. Už kairiojo va- 
lytuvo kyšojo popieriaus lapelis. Pasistiebęs berniukas jį išplėšė. Ty- 
rinėdamas žvilgsniu skiautę susiraukė. 

- Kas ten parašyta? - pasidomėjo Edis. 

Džeikas įteikė jam lapelį. Permetęs tekstą akimis Edis atidavė jį 
Siuzanai, kuri paskaičiusi perleido popieriaus skiautę Rolandui. Pas- 
tarasis žvilgtelėjo į užrašą ir pakratė galvą. 

- Aš suprantu tiktai kelis žodžius - Senoji moteris, Tamsos žmo- 
gus. Likusiųjų neįskaitau. 

Berniukas paėmė iš jo lapelį. 

- “Senoji moteris iš sapnų gyvena Nebraskoje. Jos vardas - Abi- 
geilė". - Pauzė. - Apačioje parašyta: “Tamsos žmogus yra vakaruo- 
se. Galbūt Vegase.“ 

Suglumęs Džeikas pažiūrėjo į Šaulį, jo ranka su rašteliu pastebi- 
mai virpėjo. Savo ruožtu Rolandas spoksojo į stiklinius rūmus - vei- 

kiau šviesaus atspalvio nei tamsaus, dunksančius rytuose, ne vaka- 
ruose. 

- Vakaruose, - sumurmėjo Šaulys, - ir Tamsos žmogus, ir Tam- 
susis Bokštas. 

- Nebraska taip pat plyti vakaruose, - neryžtingai tarstelėjo Siu- 
zana. - Nežinau, ar mums turėtų rūpėti toji Abigeilė, bet... 

- Manau, ji - iš kitos istorijos, - atsiliepė Rolandas. 

- Artimos mūsiškei, - įsiterpė Edis. - Vykstančios šalimais. 

- Tu teisus, - linktelėjo Rolandas. - Visai įmanoma, kad mums 
dar teks susidurti su “senąja moterimi" ir “Tamsos žmogumi“... bet 
šiandieną mūsų kelias veda į rytus. Eime. 

Jie vėl pajudėjo iš vietos. 


5 

- Kaip susiklostė Šimio likimas? - po kurio laiko pasiteiravo 
Džeikas. 

Rolandas nusijuokė, šiek tiek nustebintas klausimo, tuo pačiu at- 
gaivinęs mintyse malonius prisiminimus. 

- Jis sekė mums pavymui. Neabejoju, kad Šimis patyrė daug 
vargo ir baimės keliaudamas velniškai baugiais kraštais - Medžisą ir 
Gileadą skyrė galybė ratų, kai kur gyveno visiškai sulaukėję žmonės 
ir šiaip mutantai arba išsigimėliai. Tačiau jį sergėjo ka. Šimis pasiro- 
dė Gileade prieš pat Metų Pabaigos mugę. Drauge su savo nelemtu 
mulu. 

- Užsispyrėliu, - sulinksėjo Džeikas. 

- Pyrėliu, - pakartojo Oi tursendamas įkandin berniuko. 

- Kai išvykau ieškoti Bokšto kartu su draugais, Šimis prisijungė 
prie mūsų it koks ginklanešys. Jis... - nutęsė Rolandas ir prikandęs 
lūpą daugiau šia tema nepratarė nė žodžio. 

- Kaip dėl Kordelijos? - paklausė Siuzana. - Išprotėjusios tetu- 
lės? 

- Ji mirė, nespėjus iki galo suliepsnoti šventiniam laužui. Turbūt 
pakirsta širdies smūgio, anot Edžio. 

- Gal gėdos? - nesutiko Siuzana. - Arba siaubo, kuris užvaldė 
Kordeliją, kai ji suprato, ką pridirbo? 

- Galbūt. Pavėluotai suvokti tiesą - tikras košmaras. Aš tai žinau. 

- Ten kažkas yra. - Džeikas pamojo į kelio ruožą, iš kurio buvo 
išstumti automobiliai. - Ar matote? 

Rolandas matė - jo akys, berods, galėjo įžiūrėti bet ką, - užtat Siu- 

zana pastebėjo juodus taškelius tik po penkiolikos minučių. Ji intuity- 
viai suprato, ką reginti. Dar po dešimties minučių įsitikino neklydusi. 

Siuzana išvydo batus. Šešias poras batų, tvarkingai sudėtų į vie- 
ną eilę skersai 70-ojo plento. 


II skyrius 
BATAI KELYJE 


1 

Keliauninkai nusigavo iki batų dar prieš vidurdienį. Tolėliau žals- 
vu atspalviu raibuliavo stikliniai rūmai, tarytum lelijos žiedo atspindys 
ramiame vandenyje. Priešais juos stūksojo švytintys vartai; ant bokš- 
tų styrančias raudonas vėliavas kedeno švelnus vėjelis. 

Apavas taip pat buvo raudonas. 

Siuzana apsiriko pamaniusi, kad regi šešias poras. Tiesą sakant, 
ant asfalto gulėjo tiktai keturios poros ir vienas kvartetas, sudarytas 
iš tamsiai raudonų odinių kurpaičių ir neabejotinai skirtas keturkojui 
jų ka-teto nariui. Rolandas paėmė vieną, įkišo į vidų pirštą. Jis neži- 
nojo, keliems plepetūnams per visą pasaulio istoriją nusišypsojo laimė 
avėti batelius, bet spėjo, kad vargu ar kam nors iš žvėrelių teko ne- 
šioti odines, šilko pamušalu išmuštas kurpaites. 

- Pamatę tokias grožybes,“Bally" ir “Gucci" dizaineriai nusig- 
raužtų nagus iš pavydo, - prabilo Edis. 

Siuzanos porą jie atskyrė lengviausiai, ir ne tik pagal moteriškus 
kontūrus bei žaižaruojančias akmenėlių inkrustacijas. Tai netgi nebu- 
vo batai, o kažkas panašaus į klumpes, kurios kuo puikiausiai derėjo 
prie jos kojų strampų. 

- Tik pažiūrėkite. - Siuzana iškėlė vieną jų prieš saulę grožėda- 
masi netikrų briliantų tviskesiu... o gal ir tikrų, toptelėjo netikėta 
mintis. - Geldelės. Pirmą kartą nuo tada, kai prieš keturis metus man 
buvo “patrumpintos kojos“, pasak mano draugės Sintijos, aš vėl avė- 
siu batus. 

- Geldelės? - nustebo Edis. - Jos taip vadinasi? 

- Būtent, meiluti. 

Džeikas galėjo pasidžiaugti ryškiai raudonais teniso bateliais - jei 
ne spalva, jie nebūtų padarę gėdos ir aristokratiškajai Paiperio mo- 
kyklai. Berniukas apvertė vieną, pažiūrėjo į glotnų padą. Jokio ga- 
myklinio ženklo. Džeikas ir nesitikėjo jo pamatyti. Tėvas laikė spinto- 

je gal tuziną porų apavo, pagaminto pagal individualų užsakymą, todėl 
jis iš pirmo žvilgsnio atskirdavo tokią avalynę. 

Edžiui atiteko batai su žemais kubietiškais kulnais (tikriausiai 
šiame pasaulyje jie vadinasi Medžiso kulnais, pagalvojo jis) ir 
smailiais galais... kitame gyvenime bei kitoje realybėje juos ypač mė- 
go gatvės muzikantai. Paaugliai iš septinto dešimtmečio vidurio, tos 
epochos, kurios nepasisekė išvysti Odetai/Detai/ Siuzanai, būtų pava- 
dinę juos “bitliškais laiveliais“. 

Rolandui, suprantama, liko kaubojiški auliniai. Įstabaus grožio - 
su tokiais paprastai šokama užeigose, o ne klampojama purvynuose, 
- išsiuvinėti, papuošti ornamentais, gana ankštoki, užtat traukiantys 
akį savo vingiuotomis formomis. Šaulys apžiūrėjo juos neimdamas į 
rankas, atsisuko į savo bendražygius ir susiraukė. Trijulė susižvalgė. 
Sakoma, jog tarpusavyje žvalgosi tiktai du žmonės, tačiau taip tvir- 
tinti gali tie, kurie niekada nepriklausė ka-tetui. 

Kaip ir anksčiau, Šaulys dalijosi su draugais kheji:, jautė sumi- 
šusių jų minčių srautą, bet nepajėgė nieko suprasti. Todėl, kad tai 
priklauso jų pasauliui. Visi trys atkeliavo iš skirtingų realybių, 
tačiau kiekvienas iš jų mato tai, ką gerai pažįsta. 

- Ką reiškia šis apavas? - paklausė Rolandas. 

- Manau, niekas iš mūsų tiksliai nepasakys, - atsiliepė Siuzana. 

- Nepasakys, - pritarė Džeikas. - Tai dar viena mįslė. - Jis nu- 
žvelgė kruvino atspalvio teniso batelį neslėpdamas pasibjaurėjimo. - 
Dar viena prakeikta mįslė. 

- Išklokite man, ką žinote. - Rolandas vėl pažiūrėjo į stiklinius rū- 
mus, besistiebiančius į padanges maždaug už penkiolikos niujorkietiš- 
kų mylių, mirgančius saulėje it miražas, bet realius... tokius pat rea- 
lius, kaip ir batai. - Prašau, papasakokite, ką žinote apie šį apavą. 

- Aš turiu batus, tv turi batus, visi dievo vaikai turi batus, - pra- 
kalbo Odetas. - Tai labiausiai paplitusi nuomonė. 

- Ką gi, mes juos turime, - linktelėjo Edis. - Ar tu mąstai apie tą 
patį, kaip ir aš? 

- Aha. 

- O tu, Džeikai? 

Užuot atsakęs žodžiais, berniukas pakėlė abu teniso batelius (Ro- 
landas neabejojo, kad naujoji avalynė idealiai tiks kiekvienam jų ka- 
-teto nariui, įskaitant Oi,) ir tris kartus sukaukšėjo kulnais. Gestas ne- 
padarė Šauliui jokio įspūdžio, užtat Edis bei Siuzana akimirksniu nu- 
kreipė akis aukštyn tarsi tikėdamiesi, kad giedrame rudeniniame dan- 
guje nugriaudės žaibai su perkūnija. Paskui jie atsigręžė į stiklinius 

rūmus... ir vėl pažiūrėjo vienas į kitą, tarytum žvilgsniais patvirtinda- 
mi savo spėliones. Rolandui siaubingai magėjo čiupti porelę už pa- 
karpų ir taip krestelėti, kad jiems subarškėtų dantys. Tačiau jis lūku- 
riavo. Kartais nelieka kitos išeities, tiktai laukti. 

- Nužudęs Džoną tu pažvelgei į kristalą, - kreipėsi į jį Edis. 

- Taip. 

- Keliavai rutulio gelmėje. 

- Taip, bet aš daugiau nenoriu kalbėti šia tema. Tai neturi nieko 
bendro... 

- Manau, jog turi, - nutraukė šaulį Edis. - Tu skridai rožiniame 
uragane arba, kitaip tariant rožinėje audroje. Žodžiai panašūs, tiesa? 
Iš jų būtų galima sukurpti mįslę. 

- Žinoma, - svajingai lyg per miegus suniurzgė Džeikas. - Kada 
Dorotė skrenda virš Burtininko Vaivorykštės? Kai ji - Geil*. 

- Mes jau ne Kanzase, širduk, - keistai sukrizeno Siuzana. - At- 
sidūrėme kažkokioje panašioje vietoje, nes Kanzasas niekada nebu- 
vo... na, žinai, toks tuščias. 

- Aš jūsų nesuprantu. - Rolandas pajuto savo viduje stingdantį 
šaltį, jo širdis ėmė tvinkčioti kur kas sparčiau nei įprastai. Aplinkui 
pilna tirpyklių, argi jis to neminėjo? Senkant Bokšto galioms, buldoze- 
rio ašmenims artėjant prie rožės, įvairių pasaulių realybės pamažu 
susilieja tarpusavyje. 

- Skrisdamas tu kažką matei, - pratęsė Edis. - Dar prieš pakliū- 
damas į tamsųjį kraštą, kurį tu vadini Perkūno Griausmu. Pavyzdžiui, 
pianistą Šebą. Vėliau jis dar kartą pasirodė tavo gyvenime, ar ne? 

- Taip, Tule. 

- O raudonplaukį fermerį? 

- Jį taip pat. Vyriškis turėjo paukštį, vardu Zoltanas. Tačiau su- 
sitikę mes pasisveikinome kaip normalūs žmonės, palinkėjome vienas 
kitam gero derliaus. Tariausi išgirdęs kažką panašaus, kai fermeris 
pralėkė pro mane rožinėje audroje, bet iš tiesų tuo metu jis pasakė 
visai kitokius žodžius. - Rolandas dirstelėjo į Siuzaną. - Beje, mačiau 
tavo senąjį vežimėlį. 

- Ir raganą. 

- Taip. Aš... 

- Aš prigriebsiu tave, gražuole! Ir tavo šunpalaikį! - kimiai su- 
*Klausimas paremtas žodžių dviprasmybe. “Gale" (geil) angliškai reiškia 
audrą. Dorotė Geil - pagrindinė L.F. Baumo pasakos “Ozo šalies burtinin- 
kas“ veikėja. 

krankė Džeikas, sėkmingai (Rolando manymu) pamėgdžiodamas 
Rėją. 

Kone išsižiojęs Šaulys įsistebeilijo į berniuką. 

- Filme ragana neskrido ant šluotos. Ji važinėjo dviračiu su krep- 
šiu, pritvirtintų ant galinio sparno*, - paaiškino Džeikas. 

- Aha. Be to, ji neturėjo amuletų, - pridūrė Edis. - O gaila. Vaiz- 
delis būtų dar šaunesnis. Žinai, Džeikai, vaikystėje jos juokas sap- 
nuodavosi man košmaruose. 

- O man šiurpą kėlė skraidančios beždžionės, - tarė Siuzana. - 
Kai tik apie jas pagalvodavau, tekdavo prašyti mamos ir tėčio, kad 
leistų miegoti jų lovoje. Kai užsnūsdavau tarp tėvų, jie tikriausiai dar 
ilgai ginčydavosi, kam šovė mintis nusivesti mane į kinoteatrą. 

- Mangs nė trupučio negąsdino kaukšėjimas kulniukais. - Rodos, 
Džeikas kalbėjosi su Edžiu bei Siuzana visiškai užmiršęs apie Rolan- 
do egzistavimą. - Nes aš jų niekada neturėjau. 

- Teisingai, - linktelėjo Siuzana. - Ar žinote, ką mano tėvas mė- 
go sakyti? 

- Ne, bet jaučiu, kad tuojau sužinosime, - sumurmėjo Edis. 

Moteris rūsčiai pažvelgė į jį ir vėl atsigręžė į Džeiką. 

- “Verčiau nešvilpk kviesdamas vėją, jei nenori pajusti jo dvelks- 
mo“. Tai geras patarimas, kad ir ką manytų ponaitis Kvaiša. 

- Ir vėl gavau į kailį, - išsišiepė Edis. 

- Ailį! - piktai kiauktelėjo Oi. 

- Paaiškinkite, apie ką jūs šnekate, - švelniai tarė Rolandas. - 
Pasidalinkite su manimi savo khefu. 


2 

Jie papasakojo Šauliui istoriją, žinomą visiems dvidešimto am- 
žiaus Amerikos vaikams, apie mergaitę iš vienos Kanzaso fermos, 
Dorotę Geil, kurią drauge su šuneliu viesulas pernešė į Ozo šalį. Ten 
vingiavo geltonų plytų kelias, atliekantis tokią pačią funkciją, kaip ir 
70-asis plentas. Stebuklingame krašte gyveno blogos ir geros raga- 
nos. Dorotės ka-tetą sudarė šunelis Toto ir pakeliui sutikti trys drau- 
gai - Bailusis Liūtas, Geležinis Medkirtys bei Kaliausė. Kiekvienas 
jų turėjo 

(paukščiai, žuvys, kiškiai, lokiai) 

po norą, tačiau būtent Dorotės troškimas sutapo su naujųjų Ro- 
lando bičiulių (ir paties Šaulio) pageidavimu: ji tenorėjo sugrįžti namo. 
*Kalbama apie klasikinį 1939-ųjų metų filmą “Ozo šalies burtininkas". 

- Kramtukai pasakė jai, kad į Ozą veda geltonų plytų takas, - ta- 
rė Džeikas. - Su likusiais Dorotė susipažino kelyje, kaip ir tu su mu- 
mis, Rolandai... | 

- Tiesa, tu nelabai panašus į Džudę Garland, - pastebėjo Edis. 

- „galiausiai visi keturi pasiekė Ozo šalį, Smaragdo rūmus ir ten 
gyvenusį vyruką. - Jis pažiūrėjo į stiklinį pastatą, blyksintį vis žalesniu 
atspalviu, tada atsisuko į Rolandą. 

- Taip, suprantu. Ar tas žmogus, Ozas, buvo galingas dinas? 
Gal baronas? Ar karalius? 

Trijulės žvilgsniai, nukrypę nuo Rolando, vėl susikirto. 

- Kaip tau paaiškinti... - nutęsė Džeikas. - Jis buvo tikras barba- 
las. 

- Kas? Marmalas? 

- Barbalas, - nusijuokė Džeikas. - Apgavikas ir plepys. Daug 
šnekėjo, bet nieko nedarė. Svarbiausia tai, iš kur burtininkas atvyko... 

- Burtininkas? - ūmai nutraukė berniuką Rolandas griebdamas 
jam už peties savo sužalota ranka. - Kodėl jį taip vadini? 

- Todėl, kad jis turėjo tokį titulą, širduk, - atsiliepė Siuzana. - Ozo 
šalies burtininkas. - Ji švelniai, bet ryžtingai atplėšė šaulio pirštus nuo 
Džeiko peties. - Leisk vaikui kalbėti. Nereikia spausti iš jo žodžių. 

- Aš tave įskaudinau, Džeikai? Meldžiu atleisti. 

- Viskas gerai, - patikino berniukas. - Dėl to gali nesijaudinti. 
Taigi Dorotė su draugais patyrė daug nuotykių, kol surado burtininką 
arba, pasak tavęs, marmalą. - Džeikas sukikeno tarsi penkiametis 
vaikigalis, pliaukštelėjo delnu sau per kaktą, atmetė aukštyn plaukus. 
- Jis negalėjo duoti Liūtui drąsos, Kaliausei smegenų, Geležiniam 
Medkirčiui širdies. Užvis blogiausia, kad negalėjo išsiųsti Dorotės at- 
gal į Kanzasą. Burtininkas turėjo oro balioną, bet jis išskrido vienas, 
be mergaitės. Kiek pamenu, netyčia. 

- Sprendžiant iš tavo balso intonacijos, - Rolandas kalbėjo lėtai, 
kruopščiai rinkdamas žodžius, - Dorotės draugai vis dėlto gavo, ko 
norėjo. 

- Štai, kur slypi pasakos moralas, - sulinksėjo Edis. - Gal todėl ši 
istorija ir tapo tokia žymi. Deja, Dorotė įstrigo Oze. Paskui pasirodė 
geroji Glinda ir atsidėkodama mergaitei už tai, kad ji sutraiškė vieną 
blogąją raganą su namu, o kitą ištirpdė, paaiškino, kaip naudotis pur- 
purinėmis kurpaitėmis. 

Edis pakėlė raudonąjį žemakulnį, likusį ant skiriamosios 70-ojo 
plento juostos. 

- Glinda liepė tris kartus sukaukšėti kulnais ir užtikrino, kad rau- 
donosios kurpaitės nuskraidins ją atgal į Kanzasą. Taip ir atsitiko. 

- Tai pasakos pabaiga? 

- Na, ji tapo tokia populiari, kad autorius parašė dar kokį tūkstantį 
istorijų apie Ozą... 

- Aha, - pertraukė berniuką Edis, - išskyrus “Glindos vadovą 
standžių šlaunų pasaulyje". 

- „vėliau buvo pastatytas filmo perdirbinys "Burtininkas", kuria- 
me vaidino vieni juodaodžiai... 

- Išties? - nustebo Siuzana. - Kokia keista idėja. 

- „bet mūsų atveju, originalioji istorija yra svarbiausia, - užbaigė 
Džeikas. 

Pritūpęs Rolandas kyštelėjo rankas į kaubojiškus aulinius. Pakėlė 
juos, apžiūrėjo ir vėl padėjo ant asfalto. 

- Tai manote, kad mums reikėtų juos apsiauti? Čia ir dabar? 

Trys draugai iš Niujorko apsimainė neryžtingais žvilgsniais. Už 
visus prabilo Siuzana - pasidalijo su juo khefu, kurį Šaulys jautė, bet 
neįstengė suprasti. 

- Gal ne dabar. Šiose apylinkėse sklando per daug piktų dvasių. 

- “Takuro spirit" - sumurmėjo Edis ir pridūrė: - Tiesiog pasiim- 
kime batus su savimi. Manau, patys suprasime, kada teks jais pasi- 
puošti. O dabar verčiau pasisaugokime marmalų, kuriems maga už- 
pilti mus dovanomis. 

Edis buvo tikras, kad po šios frazės Džeikas pratrūks kvatoti, ir 
nesuklydo. Kartais vienas žodis galėdavo sukelti juoko priepuolį. Ry- 
toj “marmalas" vaikiui nieko nebereikš, bet šiandieną Džeikas prajuks 
kiekvieną sykį, kai tik jį išgirs. Edis ketino svaidytis žodeliu kuo daž- 
niau, ypač tuomet, kai berniukas mažiausiai to tikėsis. 

Jie pakėlė apavą, išstatytą ant asfalto (Džeikas prigriebė ir Oi 
kurpaites), vėl pajudėjo raibuliuojančių stiklinių rūmų kryptimi. 

Ozas, pagalvojo Rolandas. Panaršęs atsiminimuose, suprato, kad 
nieko panašaus anksčiau nebuvo girdėjęs, netgi Aukštojoje Kalboje, 
kurios žodį čar įkūnijo Čarlis. Ir vis dėlto garsų sąskambis buvo pa- 
žįstamas, veikiausiai užgimęs jo pasaulyje, o ne Džeiko, Siuzanos ir 
Edžio realybėje. 


3 
Džeikas tikėjosi, kad iš arčiau žalieji rūmai atrodys tikroviškesni, 
tarsi Disnėjaus pasaulio atrakcionai, įgaunantys apibrėžtus pavidalus, 

kai privažiuodavai prie jų su mašina. Galbūt ne įprasti, bet tikroviš- 
ki, priklausantys aplinkiniam pasauliui kaip autobusų stotelė, pašto 
dėžutė arba suoliukas, kurį gali paliesti, kuriame peiliu gali išbraižyti 
DĖJAU SKERSĄ ANT PAIPERIO MOKYKLOS, jei tik kyla no- 
ras. 

Tačiau nieko tokio neįvyko. Sulig kiekvienu žingsniu Džeikas vis 
labiau buvo tikras, kad niekada neįvyks. Beje, suprato dar šį tą: per 
visą savo gyvenimą jam neteko regėti nuostabesnio pastato. Žinoma, 
žalieji rūmai neįkvėpė berniukui pasitikėjimo, bet fakto nepaneigsi: 
jam dingojosi, tarytum spindinti grožybė būtų nužengusi iš pasakos 
knygos puslapių. Kaip ir tirpyklė, ji skleidė kažin kokį ūžiantį garsą... 
tik tylesnį ir malonesnį. 

Virš blyškiai žalsvų dantytų sienų stiebėsi bokšteliai, kone liečian- 
tys debesis, po kuriais driekėsi Kanzaso lygumos. Bokštų smailės 
spinduliavo lyg tamsiai žali smaragdai; iš jų kyšojo raudonos, vėjyje 
plevėsuojančios vėliavos. Kiekvienoje puikavosi geltona atmerkta 
akis. 


— 


Tai Purpurinio Karaliaus ženklas, pagalvojo Džeikas, o ne 
Džono Farsono simbolis. Berniukas nenutuokė, iš kur tai žino (juo- 
lab kad jam buvo tekę girdėti tiktai apie Alabamos Purpurinį Potvy- 
nį), tačiau neabejojo savo teisumu. 

- Kaip gražu, - burbtelėjo Siuzana. Džeikui pasirodė, kad jos bal- 
sas nuskambėjo verksmingai. - Bet nesimpatiška. Neteisinga. Gal 
nėra taip kraupu, kaip šalia tirpyklės, bet... 

- Vieta tikrai nesimpatiška, - patvirtino Edis. - Gerai pastebėta. 
Neaišku, kas kelia šiurpą - raudonos vėliavos ar ryškiai geltonos 
akys. - Suglumęs jis patrynė delnu skruostą (šio gesto nesąmoningai 
išmoko iš Rolando). - Tarytum kažkas būtų užsimanęs iš mūsų pasi- 
šaipyti. 

- Mažai tikėtina, jog tai pokštas, - paprieštaravo Šaulys. - Ar šis 
pastatas, jūsų nuomone, panašus į rūmus, kuriuose Dorotė ir jos ka- 
-tetas susitiko su apsimetėlių burtininku? 

Trys buvę niujorkiečiai vėl pasitarė tarpusavyje skubriais Žvilgs- 
niais. Šį kartą bendrą požiūrį išsakė Edis: 

- Aha, tikriausiai. Rūmai ne tokie patys kaip filme. Kita vertus, 
kūrėjai galėjo pastatyti juos naudodamiesi informacija iš mūsų sme- 
geninių, kur įstrigo piešiniai iš Baumo knygelės ir įvairių leidinių iliust- 
racijos... 

- O kur dar mūsų pačių vaizduotė, - pridėjo Džeikas. 

- Šiaip ar taip, mums neabejotinai reiks susitikti su burtininku, - 
tarė Siuzana. 

- Žinoma, - linktelėjo Edis. - Todėl, todėl, todėl, todėl, todėl... 

- Todėl, kad jis sugeba daryti stebuklus! - sutartinai užbaigė 
Siuzana su Džeiku ir skambiai nusijuokė patenkinti savimi. Tuo tarpu 
Rolandas susiraukė vėl pasijutęs ne savo vietoje. 

- Štai, ką jums pasakysiu, bičiuliai, - pratęsė Edis. - Mano atveju, 
tereikės dar vieno sumauto stebuklo, kad būčiau išsiųstas į tamsiąją 
Psichopato mėnulio pusę. Ko gero visiems laikams. 


4 

Priėję arčiau, jie pamatė, kad 70-asis plentas išnyksta truputį iš- 
linkusioje pilies sienoje, kurios žalias atspalvis sudarė optinę gelmės 
iliuziją. Dar už kelių šimtų jardų bendražygiai išgirdo, kaip plazda vė- 
liavos, ir išvydo mirgančius savo atspindžius, panašius į paskenduo- 
lius, kurie braidžioja tropinės jūros dugne. 

Jie įžiūrėjo vidinį, tamsiai žydro stiklo redutą - ši spalva Džeikui 
asocijavosi su rašalinėmis, - ir metalinį takelį, jungiantį redutą su iš- 
oriniais mūrais, apsinešusį rūdimis, atgaivinusį Siuzanos atmintyje 
“Hajez"" limonado buteliukus iš tolimos jos vaikystės. 

Kelią užstojo vartai, milžiniškos nežemiško pavidalo grotos, ne- 
aišku, iš ko suręstos - iš plieno ar stiklo. Strypai švytėjo skirtingomis 
spalvomis, regis, plūstančiomis iš jų vidaus, tarytum grotos būtų už- 
pildytos ryškiomis dujomis arba skysčiu. 

Piligrimai sustojo šalia vartų. Už jų asfaltą pakeitė sidabrinio stik- 
lo kiemas, tiksliau pasakius, gigantiškas horizontalus veidrodis, kuria- 
me plaukė debesų atspindžiai, retsykiais sušmėžuodavo vienas kitas 
paukštis. Žalsvuose pilies mūruose raibuliavo saulės zuikučiai. Kitoje 
kiemo pusėje stūksojo vidinė tamsiai žalia rūmų siena su siaurais juo- 
do stiklo langeliais ir paradinėmis skliautuotomis durimis, į kurias pa- 
žvelgęs Džeikas pagalvojo apie Švento Patriko katedrą. 

Iš kairės pusės prie arkos šliejosi sargybos būdelė, kreminio stik- 
lo stačiakampis su oranžinėmis gijomis ir pravertomis, raudonomis 
juostomis nudažytomis durimis. Telefono kabinos dydžio patalpa bu- 
vo tuščia, nors ant grindų bolavo kažkas panašaus į laikraščio skiau- 
tę. 

Virš paradinio įėjimo kėpsojo susikūprinę groteskiškų formų pa- 
darai, žaižaruojantys tamsiai violetiniu atspalviu. Iškišti jų liežuviai 
panėšėjo į mėlynes paakiuose. 

Bokštelių viršūnėse nepaliaujamai plazdeno vėliavos. 

Tuščiuose laukuose - nuo Pjūties šventės prabėgo jau visa savai- 
tė - kranksėjo varnos. 

Tolumoje stūgavo ir zvimbė tirpyklė. 

- Pažiūrėkite į vartų grotas, - prašneko Siuzana beveik netekusi 
amo. - Atidžiai pažiūrėkite. 

Palinkęs Džeikas vos nedūrė nosimi į strypą; berniuko veidą už- 
liejo geltonis. Iš pradžių jis nieko nepamatė, paskui aiktelėjo netikė- 
damas savo akimis. Grotos viduje būriais plaukiojo miniatiūrinės gy- 
vos būtybės. Kaip žuvys akvariume. Negana to, jos kažkuo priminė 
žmones (savo galvomis, pamanė Džeikas). Berniukas tarsi žvelgė į 
vertikalią auksinę jūrą, išsitelkiančią viename stikliniame strype, ir 
mitinius, ne didesnius už dulkės kruopelę padarėlius. Iš spiečiaus iš- 
nirusi mikroskopinė moteris su žuvies uodega ir ilgais geltonais plau- 
kais priplaukė prie stiklo, kad nužvelgtų gigantą berniuką (žavingos 
jos akys suapvalėjo iš nuostabos), po akimirkos nėrė šalin. 

Džeiką apėmė silpnumas. Jis pastovėjo užsimerkęs, ko! atslūgo 
galvos svaigulys, tada atsisuko į draugus. 

- Brrr! Ar jie visi tokie patys? 

- Ne, skirtingi, - atsakė Edis, jau spėjęs dirstelėti į tris strypus. 
Kai pasilenkė prie purpurinio, jo skruostai sužibo fluorescencine švie- 
sa. - Šitie žmogeliai panašūs į paukščius. Labai mažučius paukščius. 

Pripuolęs prie grotos Džeikas įsitikino, kad Edis sakė tiesą: pur- 
purinio vartų strypo viduje skraidžiojo trupinėlių dydžio paukščių pul- 
keliai. Jie zujo amžinoje prieblandoje, savo sparnų plasnojimais palik- 
dami sidabrinių burbuliukų pėdsakus. 

- Arjie iš tiesų ten yra, Rolandai? - išspaudė Džeikas. - Ar mes 
paprasčiausiai juos įsivaizduojame? 

- Nežinau. Bet guldau galvą, kad vartai tikri. 

- Dėl to nekyla jokių abejonių, - patvirtino Edis apžvelgdamas 
įvairiaspalvius, įkalinusius savyje gyvybę strypus, po šešis kiekvieno- 
je dvivėrių vartų dalyje. Centrinis - platus ir plokščias, juodas kaip 
anglis, skylantis per pusę, atsidarant grotoms - buvo tryliktasis. Re- 
gis, jo viduje niekas nejudėjo. 

Galbūt mūsų akys tiesiog nemato ten slypinčios gyvybės, pa- 
galvojo Džeikas. Kraupios gyvybės. Gal ten skendi rožės? 

- Tai burtininko vartai, - pasakė Edis. - Kiekviena spalva atitinka 
Merlino Vaivorykštės kristalą. Štai ir rožinė. 

Džeikas pasviro link jos, delnus įrėmęs į šonus, iš anksto žinoda- 
mas, ką ten pamatys. Žirgus, suprantama. Mažutes kaimenes gyvu- 
lių, šuoliuojančių keistoje rožinėje materijoje. Arklius, ieškančius 
Skardžio, kurio veikiausiai niekada neatras. 

Edis ištiesė rankas ketindamas iš šonų sugriebti juodąjį, centrinį 
strypą. 

- Nereikia! - perspėjančiai suriko Siuzana. 

Nepaisydamas jos šūksnio Edis palietė juodosios grotos paviršių. 
Sulaikė kvapą tarsi kažko laukdamas - galbūt ypatingos žinios iš pa- 
ties Tamsiojo Bokšto arba žaibo, kuris mirtinai jį nutrenktų. Kai nieko 
neatsitiko, jis giliai atsiduso, netgi leido sau nusišypsoti. 

- Elektros nėra, bet... - Edis patraukė strypą į save, šis nepajudė- 
jo nė per nago juodymą. - Matau, kad jis skyla per vidurį, tik niekaip 
neįstengiu pakrutinti tų prakeiktų vartų. Gal tu pamėgintum, Rolan- 
dai? 

Šaulys žengė prie vartų, tačiau nespėjo kaip reikiant jų pakratyti, 
kai pajuto ant savo rankos Džeiko delną. 

- Nesivargink. Nieko iš to nebus. 

- Ką gi daryti? 

Užuot atsakęs, berniukas prisėdo ant asfalto, netoli tos vietos, 
kur plentą pakeitė sidabrinis paviršius, ir užsimovė raudonus teniso 
batelius. Kelias sekundes Edis stebėjo jį, tada pritūpė šalia. 

- Verta pabandyti, - tarė jis Džeikui, - nors tokie marmališki 
pokštai greičiausiai neišdegs. 

Vaikas nusijuokė, pakratė galvą, užsirišo raištelius. Tiek Džei- 
kas, tiek Edis žinojo, kad šį kartą jiems pasiseks. 


5 

- Pasiruošę? - paklausė berniukas, kai visi apsiavė raudonus ba- 
tus (jie atrodė kaip klounai, ypač Edis). - Suskaičiuosiu iki trijų, ir mes 
kaukštelėsime kulnais. Štai taip. - Jam pademonstravus, vartai su- 
drebėjo nelyginant išklibusi, vėjo blaškoma langinė. Siuzana išgąstin- 
gai sušuko. Nuo žaliųjų rūmų atsklido žemas melodingas garsas, ta- 
rytum sienos būtų pradėjusios vibruoti. 

- Jaučiu, jog šitas planas suveiks, - pratarė Edis. - Tik nesitikėki- 
te, kad užbliausiu “Kažkur virš vaivorykštės". Dainavimas neįtrauk- 
tas į mano kontraktą. 

- Vaivorykštė - čia. - Šaulys pamojo sužalota ranka į vartus. 

Šypsena išblėso iš Edžio veido. 

- Aha, žinau. Aš tiesiog truputį bijau, Rolandai. 

- Aš taip pat, - atsakė Šaulys. Džeikas matė, kad jie gerokai iš- 
blyškęs. 

- Nagi, pradėk, širduk, - paragino Siuzana. - Skaičiuok, kol mūsų 
neužvaldė panika. 

- Vienas... du... trys. 

Jie vieningai taukštelėjo kulnais: tuk, tuk, tuk. Vartai dar smar- 
kiau suvirpėjo. Grotų spalvos tapo pastebimai ryškesnės. Žalieji rū- 
mai sureagavo garsesniu, tyresniu gaudimu - kažką panašaus įmano- 
ma išgirsti peilio ašmenimis pabilsnojus į krištolinę taurę. Nuo svajin- 
go harmoniško aido Džeiko kūnas nuėjo pagaugais, pusiau iš malonu- 
mo, pusiau iš skausmo. 

Tačiau vartai neatsidarė. 

- Kas... - pradėjo Edis. 

- Aš žinau, - pertraukė jį Džeikas. - Mes užmiršome Oi. 

- O Jėzau, - nutęsė Edis, - išsikrausčiau iš savo pasaulio vien 
tam, kad pažiūrėčiau, kaip vaikas apauna kurpėmis sumautą že- 
benkštį. Nušauk mane, Rolandai, ko! aš neapsižliumbiau. 

Nekreipdamas į jį dėmesio Šaulys įsmeigė akis į berniuką, kuris 
atsisėdo ant gatvės ir pašaukė žvėrelį: 

- Oi! Pas mane! 

Plepetūnas su džiaugsmu pakluso. Ne taip jau seniai, piligrimams 
keliaujant Spindulio taku, jis buvo tikras laukinis gyvis, bet nūnai, vai- 
kui spraudžiant jo letenas į odines kurpaites, Oi nė kiek nesipriešino. 
Maža to, supratęs, ką reikia daryti, jis pats įkišo užpakalines kojas į 
antrąją porą, apuostė visus keturis raudonus batelius (beje, itin pana- 
šius į Dorotės kurpaites) ir nukreipė savo akeles į Džeiką. 

Berniukas sukaukšėjo kulnais tris kartus žiūrėdamas į plepetūną, 
nepaisydamas vartų girgždesio ir tylaus pilies mūrų ošimo. 

- Dabar tavo eilė, Oi! 

- Oi! 

Žvėrelis apsivertė ant nugaros lyg šuo, reikalaujantis, kad jam 
pakasytų pilvą, ir dėbtelėjo sutrikusiu žvilgsniu į savo letenas. Džeikas 
prisiminė kitados bandęs vienu metu plekšnoti sau per pilvą ir trinti 
delnu pakaušį, prisiminė, kaip tėvas šaipėsi stebėdamas nevykusias 
pastangas. 

- Rolandai, padėk man. Jis žino, ką turi daryti, bet nesupranta 
kaip. - Vaikas atsigręžė į Edį. - Tik nelaidyk kandžių replikų, gerai? 

- Jokių problemų. Neišgirsi nė vieno juokelio. Ar Oi kaukšės 
kulnais vienas, ar mums visiems prisijungti? 

- Manau, pakaks vieno Oi. 

- Ar mes labai nuvargsime, jei dar kartelį pastuksensime? - iro- 
niškai paklausė Siuzana. 

- Ne, žinoma, ne, - atsakė Edis. 

- Tuomet pradėk skaičiuoti, Džeikai. 

Edis čiupo priekines plepetūno letenas, Rolandas švelniai sugrie- 
bė užpakalines. Oi mažumėlę sunerimo - turbūt pamanė kad žmonės 
švystelės jį į orą, - bet nesipriešino. 

- Vienas, du, trys. 

Džeikas su Rolandu vienu metu patapšnojo Oi kurpaičių poras. 
Tuo pačiu, drauge su Edžiu ir Siuzana, kaukštelėjo savo apavo kul- 
nais. 

Šį kartą nuskardėjęs gausmas priminė bažnyčios varpo dūžį. Juo- 
dasis strypas vartų centre sutrupėjo pažerdamas visomis kryptimis 
obsidiano šukes. Kelios jų pataikė į žvėrelio kailį. Oi krūptelėjo, iš- 
sprūdo iš Džeiko ir Šaulio rankų, skubiai nuturseno šalin, pritūpė ant 
baltos skiriamosios kelio juostos, priglaudė prie galvos ausis ir puš- 
kuodamas įbedė akis į grotas. 

- Eime. - Rolandas žengė prie kairiosios vartų dalies ir lėtai ją 
stumtelėjo. Pastovėjo veidrodinio kiemo pakraštyje - aukštas liesas 
vyriškis su nutrintais džinsais, išblukusiais neaiškios spalvos marški- 
niais ir naujutėliais raudonais kaubojiškais auliniais. - Laikas sužinoti, 
ką įdomaus mums papasakos Ozo šalies burtininkas. 

- Jei tik jis tebėra pilyje, - tarstelėjo Edis. 

- O, esu tikras, kad jis čia, - sumurmėjo Rolandas. 

Šaulys nudrožė link paradinių durų, šalia kurių stovėjo tuščia sar- 
gybos būdelė. Draugai nusekė įkandin, raudonų batų padais sulipę su. 
savo atspindžiais lyg trys poros Siamo dvynių. 

Paskutinis į kiemą įžengė Oi, slysčiodamas purpurinėmis kurpai- 
tėmis ant veidrodinio paviršiaus. Vieną sykį stabtelėjo, kad apuostytų 
savo snukučio atvaizdą. 

- Oi! - sušuko jis plepetūnui, žiūrinčiam iš apačios, ir nukūrė 
Džeikui iš paskos. 

III skyrius 
BURTININKAS 


1 

Rolandas sustojo šalia sargybos būdelės, dirstelėjo į jos vidų, pa- 
kėlė nuo grindų popieriaus skiautę. Pasiviję Šaulį bendražygiai susi- 
būrė aplinkui, išvydo jo rankose neįtikėtinai seno laikraščio puslapį. 
Anaiptol ne “Toupekos Kepital Džernal" su pranešimais apie žmonių 
populiaciją naikinantį marą. 


Ozo Deili Baz 

MDLXVIII m. Nr. 96 Deili Baz, Deili Baz 
simpatiškas ir mielas Daz 

Oras: šiandieną bus, rytoj pradings. 

Laimingi numeriai: tokių nėra. 

Prognozės: prastos. 

Tram tram tram tram tram tram 

tram tram tram tram tram tram 

tram tram tram tram tram tram 

tram tram tram tram tram tram 

tram tram tram tram tram tram 

fui fui fui fui fui fui fui fui fui fui 

fui fui fui fui fui fui fui fui fui fui 

fui fui fui fui fui fui fui fui fui fui 

tram tram tram gerai yra blogai 

blogai yra gerai jokio skirtumo 

gerai yra blogai blogai yra gerai 

Jokio skirtumo eiti lėčiau pro 

stalčius jokio skirtumo tram tram 

tram tram tram tram tram tram 

Bleinas yra rakštis jokio skirtumo 

fui fui fui fui fui fui fui fui fui fui 

dek ugnyje jokio skirtumo tram 

fui tram tram fui fui tram tram 

tram fui fui fui keptas kalakutas 

virta žąsis jokio skirtumo tram 

tram fui fui keliauk traukiniu 

mirk skausmingai jokio skirtumo 

tram trąam tram tram tram tram 

tram tram tram tram tram tram 

tram kaltė kaltė kaltė kaltė kaltė 
kaltė tram tram tram tram tram 
tram tram fui fui tram tram tram 
tram tram tram tram tram tram 

tram tram tram (Nukelta į 6 p.) 


Po tekstu išspausdintoje nuotraukoje Rolandas, Edis, Siuzana ir 
Džeikas ėjo pro veidrodinį kiemą, tarytum tai būtų įvykę diena anks- 
čiau, o ne prieš kelias minutes. Užrašas po fotografija skelbė: “Tra- 
gedija Oze: vietoj šlovės ir turtų klajūnų laukė mirtis“. 

- Man tai patinka, - prašneko Edis nesąmoningai paliesdamas 
dėklą su Rolando revolveriu, kurį nešiojo prisisegęs prie diržo. - Kai 
tiek laiko praleidi sumaištyje, paguodžiantys žodžiai sušildo širdį kaip 
balzamas. Arba kaip karštas gėrimas suknistai šaltą naktį. 

- Nesibaimink, - nuramino Rolandas. - Tai tik pokštas. 

- Ir nesibaiminu, - atsakė Edis. - Bet abejoju, ar tai paprasčiau- 
sias pokštas. Pakankamai ilgai gyvenau su Henriu Dynu, todėl labai 
gerai žinau, kada man kabinami už ausų makaronai. - Jis smalsiai nu- 
žvelgė Šaulį. - Tikiuosi, nesupyksi, jei pasakysiu, jog būtent tu atrodai 
išsigandęs. 

- Aš pakraupęs iš siaubo, - prisipažino Rolandas. 


2 

Skliautuotas įėjimas priminė Siuzanai populiarią, prieš dešimt 
metų savo pasaulyje girdėtą dainą. Pamačiau akį, žvelgiančią pro 
dūmus už žaliųjų durų. “Džo užsuko pas mane", - tariau, ir 
kažkas prajuko už žaliųjų durų. Dabar ji žvelgė į dvi duris, bet 
nepastebėjo jokių akių ir, žinoma, nesiruošė visiems skelbti, kad pas 
ją nutarė apsilankyti Džo. Užtat aiškiai matė lentelę, kadaruojančią 
ant stiklinės apvalios rankenos: SKAMBUTIS NEVEIKIA. PRA- 
ŠOME BELSTI. 

- Neverta, - sustabdė ji Rolandą, pasirengusį smogti kumščiu į 
duris. - Šis užrašas iš pasakos. 

Edis šiek tiek atitraukė vežimėlį su ratukais, apėjo Siuzaną, su- 
griebė apvalias rankenas. Durys atsidarė lengvai ir tyliai, vyriai nė 
nesugirgždėjo. Peržengęs slenkstį jis stabtelėjo tamsiame koridoriuje, 
prie burnos sudėjo rieškučiomis delnus ir sušuko: 

- Ei! 

Balsas nuvilnijo tolyn ir sugrįžo pakitęs... susilpnėjęs, kone mer- 
dėjantis. 

- Jėzau... - suniurzgė Edis. - Ar mums būtina tai daryti? 

- Taip, jei norime vėl pamatyti Spindulio taką. - Labiau nei įpras- 
tai pablyškęs Rolandas nupėdino pirmas. Džeikas padėjo Edžiui per- 
vežti Siuzanos krėslą per gelsvai žalio stiklo slenkstį. Plepetūnui kiū- 
tinant pavymui, ant žalsvų grindų spindėjo raudonos jo kurpaitės. 
Jiems nuėjus dešimt žingsnių, durys griausmingai užsitrenkė. Aidas 
dar ilgai skambėjo žaliųjų rūmų gelmėse. 


3 

Eidami begaliniu skliautuotu koridoriumi bendražygiai nerado jo- 
kio vestibiulio. Nuo sienų sklido silpnas žalias švytėjimas. Visai kaip 
filme, pamanė Džeikas. Tokiame koridoriuje Bailusis Lūtas taip 
išsigando, kad užmynė sau ant uodegos. 

Tarsi išgirdęs Džeiko mintis (ko berniukas nė kiek netroško), 
Edis prašneko drebančiu Berto Laro balsu: 

- Vieną minutėlę, bičiuliai, aš ką tik pagalvojau, kad ne taip jau 
noriu pamatyti tą burtininką. Verčiau luktelėsiu jūsų lauke! 

- Liaukis, - piktai nukirto Džeikas. 

- Aukis! - sutiko Oi prilipęs prie berniuko kulno, mataruodamas 
galva. Džeikas negirdėjo nieko, išskyrus savo žingsnius... tačiau jis 
kažką jautė: garsą, kurio nebuvo. Lyg žvelgtum į varpelį, galintį bet 
kuriuo momentu sutilindžiuoti, toptelėjo jam į galvą. 

- Atleisk. Daugiau taip nedarysiu. - Edis ištiesė ranką. - Pažiū- 
rėkite. 

Maždaug už keturiasdešimties jardų žaliasis koridorius užsibaigė 
siauromis, neįtikėtino aukščio, gal kokių trisdešimties pėdų, durimis. 
Už jų kažin kas tyliai bumbsėjo ir džeržgė. Jiems artėjant, garsas 
stiprėjo, o Džeiko viduje išsikerojo baimė. Paskutinius tuziną žingsnių, 
skiriančių jį nuo durų, berniukui teko įveikti sukaupus visas valios pa- 
stangas. Tokį barškėjimą jis girdėjo bėgdamas su Gašeriu požeminiais 
Lado labirintais ir Vienbėgio Bleino viduje. Ritmiško traukinio variklių 
stuksenimo su niekuo neįmanoma supainioti, 

- Košmaras, - verksmingai išspaudė vaikas. - Mes grįžome ten, 
iš kur atkeliavome. 

- Ne, Džeikai. - Šaulys paglostė jo plaukus. - Tai tėra iliuzija. Pa- 
sitikime išbandymus drąsiai, su aukštai iškelta galva. 

Užrašas ant durų nebuvo iš filmo, tačiau Siuzana žinojo, kad šie 

žodžiai priklauso Dantės rankai. PALIKITE VILTIS VISI, KAS 
ŽENGIA ČIA, perskaitė bendražygiai. 
Dešiniąja sužalota ranka Rolandas pastūmė duris, ir šios atsidarė. 


4 

Džeikas, Siuzana ir Edis išvydo salę, kurioje keistai susipynė 
“Ozo šalies burtininko" pilies menės ir Vienbėgio Bleino interjero 
elementai. Grindis dengė storas kilimas (šviesiai mėlynas, kaip ir ba- 
ronų vagone). Neįžvelgiamose tamsiai žaliose aukštybėse pranyks- 
tančios lubos panėšėjo į katedros skliautus. Prie sienų besišliejančios 
stiklinės kolonos švytėjo žaliu tviskesiu bei raudoniu. Pastarasis su- 
tapo su Bleino korpuso atspalviu. Kolonų paviršiuose buvo išraižyti 
milijardai, vieni su kitais nesusijusių, šiurpą keliančių vaizdų. Tarp jų 
akivaizdžiai dominavo riksmo perkreipti veidai. 

Priešais stūksojo gigantiškas žalio stiklo sostas, palyginti su ku- 
riuo atvykėliai atrodė lyg skruzdelės. Džeikas pabandė žvilgsniu įver- 
tinti jo dydį, tačiau neturėdamas atsvaros taško - salėje nesimatė jo- 
kių kitų baldų - neįstengė to padaryti. Berniuko manymu, atlošas ga- 
lėjo būti penkiasdešimties, septyniasdešimt penkių ar net šimto pėdų 
aukščio. Jame puikavosi pramerktos, šįsyk raudonai nudažytos akies 
simbolis. Kartu su ritmišku šviesos mirgėjimu akis tvinkčiojo nelygi- 
nant gyva širdis. 

Virš sosto tarsi viduramžių vargonų vamzdžiai, stiebėsi trylika 
milžiniškų cilindrų, kiekvienas jų spinduliavo skirtingą spalvą išskyrus, 
suprantama, centrinį, juodą kaip naktis, ramų lyg pati mirtis. 

- Ei! - sušuko Siuzana iš savo vežimėlio. - Ar čia kas nors yra? 

Nuskambėjus jos balsui, vamzdžiai taip ryškiai sužibo, kad Džei- 
kas turėjo prisidengti akis. Visa sosto menė sužaižaravo it sprogusi 
vaivorykštė. Po akimirkos margaspalviai cilindrai apniuko, panašiai 
kaip burtininko kristalas iš Rolando pasakojimo (arba stikliniame ru- 
tulyje tūnanti jėga) užsimanęs trumpam atsikvėpti. Teliko nuolatinis 
žalias sosto pulsavimas. 

Netrukus jų ausis pasiekė silpnas ūžesys, tarytum būtų pradėjęs 
veikti senoviškas mechanizmas. Sosto ranktūriuose atsivėrė juodi 
plyšiai, šešių pėdų ilgio ir dviejų pėdų pločio, iš kurių plūstelėjo rožiniai 
dūmai. Vinguriuodami aukštyn jie tapo purpuriniai ir suformavo gerai 
pažįstamo zigzago kontūrus. Džeikas suprato, kas tai yra, dar prieš 
pasirodant geltoniems žodžiams: 

(Ladas Kandltonas Rilėja Pesijo krioklys Dašervilis Toupe- 
ka) 

Bleino maršruto žemėlapis. 

Rolandas galėjo aiškinti iki užkimimo, kad viskas pasikeitė ir kad 
Džeiko įsitikinimas, esą jis tapo košmaro įkaitu 

(tai pats klaikiausias košmaras mano gyvenime) 

tėra įsiaudrinusios jo vaizduotės padarinys, tačiau berniukas žino- 
jo, jog tai netiesa. Galbūt ši vieta truputį panaši į Didžiojo ir Baisiojo 
Ozo sosto salę, bet iš tikrųjų jie vėl atsidūrė Vienbėgio Bleino vago- 
ne, kur netrukus prasidės mįslių turnyras. 

Džeikas pajuto, kaip pro lūpas veržiasi klyksmas. 


5 

Edis atpažino balsą, gaudžiantį iš padūmavusio maršruto žemėla- 
pio. Vis dėlto vyrukas netikėjo, kad su jais kalba Vienbėgis arba Ozo 
šalies burtininkas. Gal koks kitas burtininkas, nes čia ne Smaragdo 
miestas, o Bleinas jau pakratė kojas it nususęs šunpalaikis. Edis pa- 
sirūpino sutraiškyti suknistus jo šonkaulius. 

- DAR SYKĮ BŪKITE PASVEIKINTI, MAŽIEJI KELIAU- 
NINKAI. 

Garuose skendintis žemėlapis ėmė pulsuoti, tačiau Edis suprato, 
jog balsas sklinda iš vamzdžių, nors pilies šeimininkas aiškiai tikėjosi 
apdumti jiems akis. 

Nuleidęs galvą jis pamatė baltą tarsi kreida Džeiko veidą ir pri- 
klupo šalia. 

- Tai mėšlas, bičiuli. 

- N-ne... Bleinas... jis gyvas... 

- Apsirinki. Iš jo teliko gelžgalių krūva. O visa tai - šiek tiek gar- 
sesnė mokyklinių skelbimų versija. Kažkam liepiama sėdėti po pa- 
mokų, kažkas nuvejamas pas logopedą į šeštą kabinetą. Pagavai 
mintį? 

- Ką? - sudrėkusios berniuko lūpos virpėjo, akyse sužvilgo aša- 
ros. - Ką tu... 

- Tie vamzdžiai - paprasčiausi garsiakalbiai. Padedant dvylikai 
“Dolby" sistemos kolonėlių, menkiausias spygtelėjimas gali virsti au- 
sis užgulančiu kriokimu. Argi neprisimeni filmo? Jo balsas turi skam- 
bėti garsiai, nes burtininkas tėra apsimetėlis marmalas. 

- KĄ TU JAM ŠNABŽDI, EDI Iš NIUJORKO? PASAKOJI 
EILINĮ KVAILĄ JUOKELĮ? AR VIENĄ Iš SAVO SUMAUTŲ 
MĮSLIŲ? 

- Aha, mįslę, - atsakė Edis. - Gal pamėginsi atspėti: “Kiek reikia 

dipoliarinių kompiuterių, norint įsukti lemputę?" Kas tu toks, draugu- 
ži? Aš puikiai žinau, jog tu ne Vienbėgis Bleinas..Kas tu? 

- AŠ... ESU... OZAS! - sudrebino salę griausmingas balsas, ku- 
riam antrino skaisčiomis spalvomis nusidažiusios stiklinės kolonos ir 
vamzdžiai. - DIDYSIS OZAS! GALINGASIS OZAS! O KAS JŪS 
TOKIE? 

Siuzana nuvairavo vežimėlį prie žalsvų laiptų, vedančių į sostą, 
šalia kurio net lordas Pertas atrodytų neūžauga. 

- Aš esu Siuzana Dyn, mažoji luošė. Mane nuo vaikystės mokė 
mandagumo, bet aš neketinu taikstytis su šūdmalystėmis. Mes atvy- 
kome čia todėl, kad taip turėjo įvykti - antraip kurių galų mums buvo 
palikti raudoni batai? 

- KO NORI Iš MANĘS, SIUZANA? KO NORI, MAŽOJI 
PIEMENAITE? 

- Tu gerai žinai. Mes norime to paties, kaip ir visi: sugrįžti namo. 
Sakoma, kad “visur gerai, bet namuose geriausia". 

- Į namus grįžti negalima, - išgąstingai sumurmėjo Džeikas. - 
Taip pasakė Tomas Vulfas*, ir tai tiesa. | 

- Tai melas, širduk, - atšovė Siuzana. - Visiška nesąmonė. Tu 
gali grįžti namo. Tereikia surasti tinkamą vaivorykštę ir praeiti po jos 
arka. Mes ją aptikome, todėl dabar teks pasikliauti savo kojomis. 

- PAGEIDAUJATE NUSIGAUTI ATGAL Į NIUJORKĄ, 
SIUZANA DYN, EDI DYNAI, DŽEIKAI ČAMBERSAI? AR 
BŪTENT TO PRAŠOTE VISAGALIO O0ZO? 

- Niujorkas daugiau nėra mūsų namai, - atsakė Siuzana, tokia 
mažytė priešais didžiulį pulsuojantį sostą ir tokia bebaimė. - Kaip ir 
Gileadas Rolandui. Sugrąžink mus į Spindulio taką. Štai, kur mums 
reikia patekti. Todėl, kad jis veda į tikruosius, vienintelius mūsų na- 
mus. 

- IŠEIKITE! - užstaugė balsas iš vamzdžių. - IŠEIKITE IR SU- 
GRĮŽKITE RYTOJ. TADA IR APTARSIME SPINDULĮ! TRA- 
LIA-LIA, PASAKĖ SKARLETĖ, PAKALBĖSIME APIE SPIN- 
DULĮ RYTOJ, NES RYTOJUS BUS KITA DIENA! 

- Ne, - papurtė galvą Edis. - Pakalbėsime dabar. 

- NEPYKDYK DIDŽIOJO IR GALINGOJO OZO! - užriko 
balsas, palydimas įnirtingo vamzdžių žybčiojimo. Užuot išsigandusi, 
Siuzana vos neprajuko. Ji tarsi žiūrėjo į prekeivį, demonstruojantį 
naują žaisliuką. Ei, vaikučiai! Kai jūs kalbate, vamzdeliuose ryš- 
kiau nutviska šviesos! Patys įsitikinkite! 

*Tomas Vulfas (1900-1938) - žymus amerikiečių rašytojas. 

- Širduk, verčiau paklausyk manęs, - kreipėsi ji į nematomą pa- 
šnekovą. - Manau, kad būtent tau nereikėtų pykdyti žmonių su gin- 
klais. Ypač, jei gyveni stikliniame pastate. 

Iš sosto ranktūrių plyšių pasruvo tirštesni dūmai. Bleino maršruto 
žemėlapis ištirpo, užleisdamas vietą veido kontūrams. Kaulėtai, rūs- 
čiai fizionomijai su ilgų plaukų ševeliūra. 

Tai senis, kurį Rolandas nušovė dykumoje, atspėjo Siuzana. 
Eldredas Džonas. Tiksliai. 

Prabilęs balsas iš įniršio šiek tiek drebėjo: 

- JŪS DRĮSTATE GRASINTI DIDŽIAJAM OZUI? - gigantiš- 
ko padūmavusio veido lūpos paniekinančiai persikreipė. - JŪS, NE- 
DĖKINGOS BŪTYBĖS! NEDĖKINGOS BŪTYBĖS! 

Edis, lengvai galintis atpažinti fokusus su dūmais ir veidrodžiais, 
apžvelgė salę. Staiga jis išpūtė akis ir sugriebė Siuzanos alkūnę. 

- Pažiūrėk, - sukuždėjo. - O Jėzau, Siuze, pažiūrėk į Oi! 

Plepetūnui, rodos, nepadarė įspūdžio vaiduokliški garai, kad ir 
kas tai būtų - vienbėgio maršruto žemėlapis, negyvas karstų medžio- 
tojas ar specialieji ikikarinių Holivudo filmų efektai. Jis pamatė (tiks- 
liau, užuodė) šį tą įdomesnio. 

Siuzana čiupo Džeiko ranką, parodė pirštu į žvėrelį. Supratus, 
kas dedasi, berniuko akys suapvalėjo. Dar po akimirkos Oi nusigavo 
iki nedidelės kairiosios sienos nišos, atkirstos nuo pagrindinės salės 
žalia užuolaida, kurios spalva niekuo nesiskyrė nuo stiklinių mūrų. Iš- 
tiesęs ilgą kaklą plepetūnas sukando dantimis medžiagą ir trūktelėjo 
ją į save. 


6 

Kitoje užuolaidų pusėje tvyksčiojo raudonos ir žalios lempelės; 
stiklinėse dėžutėse sukosi cilindrai; ilgomis eilėmis išdėstytuose cifer- 
blatuose šokčiojo rodyklėlės. Tačiau Džeikas spoksojo ne į prietaisų 
skydą, o į žmogų, atsukusį jiems nugarą. Vyriškio pečius dengė pur- 
vu bei sukrešėjusiu krauju ištepliotų plaukų kaltūnai. Ant jo galvos 
puikavosi ausinės su styrančiu mažučiu mikrofonu. Jis sėdėjo nusig- 
ręžęs nuo sosto salės, todėl iš pradžių nepastebėjo, kad Oi nuplėšė 
užuolaidas. 

- IŠEIKITE! - riaumojo balsas iš garsiakalbių... Džeikas aiškiai 
matė jo šeimininką. - SUGRĮŽKITE RYTOJ, JEI NORĖSITE. O 
DABAR IŠEIKITE! AŠ JUS PERSPĖJAU! 

- Visgi tai Džonas. Matyt Rolandas jo neužmušė, - sušnibždėjo 

Edis, tačiau Džeikas žinojo, kad jis apsirinka. Berniukas atpažino 
balsą, netgi sustiprintą įvairiaspalvių garsiakalbių.. Ir kaip jis galėjo 
patikėti, kad vėl šnekasi su Bleinu? 

- AŠ JUS PERSPĖJU, JEI ATSISAKYSITE... 

Oi grėsmingai sukiauksėjo. Žmogus prie mechanizmų pamažu at- 
sisuko. 

Papasakok man, berniuk, prisiminė Džeikas balsą, kurio šeimi- 
ninkas kreipėsi į jį seniau, dar prieš atsiduodamas abejotiniems garso 
stiprintuvų malonumams. Papasakok man apie bipoliarinius kom- 
piuterius ir tranzityvines schemas. Papasakok viską, ką žinai. 
O paskui galėsi gerti, kiek lenda. 

Tai ne Džonas ir joks ne burtininkas, o Deivido Šauniojo anūkas. 
Tik-Takas. 

Džeikas spoksojo į jį sustingęs iš siaubo. Į nuožmų pavojingą pa- 
darą, gyvenusį Lado požemiuose kartu su savo sėbrais - Gašeriu, 
Hutsu, Brandonu ir Tile. Tiesa, nuo to laiko jis gerokai pasikeitė. Kai- 
riosios akies obuolys, kurį Oi išdraskė nagais, kybojo išvirtęs iš aki- 
duobės. Dešiniojoje pusiau nuskalpuotoje galvos pusėje bolavo kau- 
kolė. Džeikas miglotai prisiminė, kaip Tik-Tako veido oda susisuko 
vamzdeliu ir nukaro ant skruosto. Tuo metu berniukas buvo kone 
apimtas isterijos... kaip ir dabar. 

Oi taip pat atpažino žmogų, bandžiusį jį užmušti. Palenkęs galvą, 
išrietęs nugarą, apnuoginęs dantis žvėrelis pradėjo įnirtingai loti. Tik- 
takas pervėrė jį priblokštu žvilgsniu. 

- Nekreipkite dėmesio į vyruką nišoje, - pasigirdo už nugarų bal- 
sas, kurį pakeitė krizenimas. - Mano draugužis Endrius prastai nusi- 
teikęs, kaip visada. Tikriausiai kvailai pasielgiau ištraukęs jį iš Lado, 
bet vaikinas atrodė toks sumišęs ir nuliūdęs... - vėl nuskambėjo tylus 
juokas. 

Džeikas atsisuko ir pamatė žmogų, sėdinti žaliajame soste, nerū- 
pestingai sukryžiavusį kojas. Vyriškį su džinsais, juoda, diržu susega- 
ma striuke ir nutrintais kaubojiškais batas. Palaidinėje žibėjo saga, 
kurioje buvo nupiešta kiaulės galva su kulkos skyle tarpuakyje. Ant 
kelių atėjūnas laikė surišamą maišą. Žmogui atsistojus soste, lyg vai- 
jo niaurios liepsnelės, lūpų kampučiai nusviro žemyn. 

- Sudorok juos, Endriau! Nužudyk juos! Nužudyk tuos moč- 
krušius, visus iki vieno! 

- Mano gyvybė priklauso tau! - suriko vyras nišoje, ir tik da- 
bar Džeikas pastebėjo į jos kampą atremtą kulkosvaidį. Pašokęs Tik- 
-Takas griebė ginklą. - Mano gyvybė priklauso tau! 

Tik-Takui atsigręžus, Oi stryktelėjo ant jo ir suleido dantis į kai- 
riąją šlaunį, prie pat tarpušakio. 

Siuzana su Edžiu vienu metu išsitraukė didžiuosius Rolando re- 
volverius ir lygiai taip pat sinchroniškai iššovė. Viena kulka nupjovė 
Tik-Tako viršugalvį ir rikošetu atšoko nuo prietaisų skydo. Kita įsirė- 
žė tiesiai jam į gerklę. 

Vyriškis susvirduliavo, paėjo į priekį. Oi nusirito ant grindų, piktai 
urgzdamas atsitraukė. Po trečiojo žingsnio Tikis ištiesė rankas link 
Džeiko, ir tas išvydo vienintelėje žalioje jo akyje žėruojančią neapy- 
kantą. Berniukui net pasirodė, kad jis gali įskaityti paskutinę kraujuo- 
jančio padaro mintį: Ach tu, sušiktas suski... 

Tik-Takas nuvirto ant pilvo, panašiai kaip žilių Lopšyje... tik šį 
kartą jis daugiau neatsikels. 

- Taip krito lordas Pertas, ir žemė sudrebėjo nuo smūgio, - pa- 
reiškė Žmogus nuo sosto. 

Jis ne žmogus, pagalvojo Džeikas. Nė iš tolo neprimena žmo- 
gaus. Štai ir susitikome su burtininku, ir aš beveik tiksliai Ži- 
nau, kas glūdi jo maiše. 

- Martenas, - ištarė Rolandas ir ištiesė kairiąją, sveikąją ranką. - 
Martenas Brodklokas. Kiek metų praėjo. Kiek šimtmečių. 

- Nori šito, Rolandai? 

Edis įspraudė ginklą, kuriuo nudėjo Tik-Taką, į Šaulio delną. Iš 
vamzdžio teberūko žydro dūmo sruoga. Rolandas pažvelgė į senąjį 
revolverį, tarsi niekada anksčiau nebūtų jo matęs, tada lėtai jį pakėlė 
ir nusitaikė į besišiepiančią, raudonskruostę figūrą, sukryžiavusią ko- 
jas ant didžiojo salės sosto. 

- Pagaliau. - Rolandas atlaužė gaiduką. - Pagaliau tu atsidūrei 
mano taikiklyje. 

- Manau, pats žinai, jog šitas šešiašūvis bevertis, - šyptelėjo Mar- 
tenas. - Bent jau prieš mane. Jis užsikirs, Rolandai, senas bičiuli. Be- 
je, kaip gyvena šeimyna? Po tiek metų visiškai pamečiau juos iš aki- 
račio. Nekenčiu rašyti laiškų. Kam nors derėtų perlieti mane rimbu, 
garbės žodis! 

Jis atkragino galvą ir nusikvatojo. Rolandas nuspaudė gaiduką. 
Vietoj šūvio pasigirdo duslus spragtelėjimas. 

- Ką tau sakiau? - nusivaipė žmogus ant sosto. - Turbūt netyčia 
įkišai į būgną drėgnas kulkas, ar ne? Su išsikvėpusiu paraku. Jos ge- 
rai slopina tirpyklės garsus, bet negali nušauti senų burtininkų. Kaip 
gaila. Vaje, Rolandai, kas atsitiko tavo rankai? Jei neklystu, trūksta 
kelių pirštų. Rodos, tau smarkiai kliuvo. Atvirai kalbant, viskas galėtų 
susiklostyti kur kas geriau. Tu su savo draugais galėtum gyventi pil- 
navertį gyvenimą, ir tai tiesa, kaip pasakytų Džeikas. Daugiau jokių 
vėžiagyvių, jokių traukinių ir mirtinų kelionių į kitus pasaulius. Terei- 
kia vieno dalyko: užmiršti kvailas ir beviltiškas Bokšto paieškas. 

- Ne, - atsakė Edis. 

- Ne, - atsakė Siuzana. 

- Ne, - atsakė Džeikas. 

- Ne, - atsakė Oi ir suamsėjo. 

Nė kiek nesutrikęs žmogus ant žaliojo sosto toliau spinduliavo 
šypseną. 

- O ką pasakysi tu, Rolandai? - jis lėtai pakėlė seną dulkėtą mai- 
šą, kabantį ant virvagalio tarsi ašara. Pro medžiagą prasiskverbė ro- 
žinis pulsavimas. - Vienas tavo žodis, ir jie niekada nepamatys to, 
kas yra krepšio viduje - neišvys paskutinės dramatiško spektaklio 
scenos. Atsisakyk Bokšto ir drožk savo keliu. 

- Ne. - Rolandui nusišypsojus, žmogaus lūpų kampučiai pamažu 
nukrypo žemyn. - Man ne paslaptis, jog tu sugebi užkerėti mūsų pa- 
saulio ginklus. 

- Rolandai, nežinau, ką tu sumąstei, bet pėrspėju... 

- Nepriešgyniauti Didžiajam Ozui? Visagaliui Ozui? Vis dėlto aš 
tau pasipriešinsiu, Martenai... Merlinai... kad ir kaip dabar vadintu- 
meis... 

- Flegas, - prisistatė vyriškis. - Mes jau buvome susitikę. - Jis 
vėl išsišiepė. Paprastai šypsenos praskaidrina veidus, bet šioji sutrau- 
kė Flego bruožus į piktdžiugišką grimasą. - Gileado griuvėsiuose. Tu 
drauge su likusiais gyvais bendrais - tuo juokdariu žąsinu Ketbertu 
Olgudu ir, berods, Dekariu, vaikinu su apgamu - patraukei į vakarus 
ieškoti Bokšto. Arba, Džeiko pasaulio kalba šnekant, nusprendėte 
pasimatyti su burtininku. Tu mane matei, bet abejoju, ar iki šio mo- 
mento žinojai, kad ir aš tave regėjau. 

- Išvysi dar sykį, - atsiliepė Rolandas, - nebent dabar tave nudė- 
čiau, kad paskui nesimaišytum mums po kojomis. 

Kairiąja ranka tebespausdamas savo revolverio rankeną, jis grie- 
bė su dešine pistoletą, užkištą už džinsų diržo - Džeiko “Riugerį"", 

ginklą iš kitos realybės, veikiausiai nepavaldų šios būtybės kerams. 
Žaibiško judesio tiesiog neįmanoma buvo pastebėti. 

Tamsusis žmogus riktelėjo ir susigūžė. Maišas nukrito nuo kelių, 
ir iš jo išsirideno stiklinis rutulys, kurį kitados teko laikyti Rėjai, Džo- 
nui ir pačiam Rolandui. Iš sosto ranktūrių plyšių išsiveržė garai, šį 
kartą žali, ne raudoni. Visgi Šaulys būtų sugebėjęs pataikyti į figūrą, 
pranykstančią dūmų užsklandoje, jei būtų laiku iškrapštęs “Riugerį". 
Deja, šis išslydo iš sužalotos rankos, užsikabino taikikliu už diržo sag- 
ties. Išlaisvinęs jį nuo netikėtos kliūties, Rolandas pavėlavo ketvirčiu 
sekundės. Paleido tris kulkas į dūmų kamuolius ir nubėgo prie sosto 
nepaisydamas perspėjančių draugų šūksnių. 

Jis išsklaidė dūrnus rankų mostais. Šūviai suskaldė sosto atkaltę 
į didžiulius žalio stiklo luitus, tačiau žmogaus pavidalo būtybė, pasiva- 
dinusi Flegu, buvo išgaravusi. Rolandas nejučia ėmė svarstyti, ar tik 
padaras jam nepasivaideno. 

Užtat kristalas niekur nedingo. Jis spindėjo rožinių švytėjimu, 
kaip ir prieš daugelį metų Medžise. Išlikusi Merlino Vaivorykštės da- 
lelė nusirideno iki pat sosto sėdynės krašto. Dar du coliai, ir ji būtų 
sudužusi nukritusi ant grindų. Vis dėlto nesudužo - prakeiktas daik- 
tas, kurį Siuzena Delgado pirmą sykį išvydo pro Rėjos lūšnos langą, 
šviečiant Bučinių mėnuliui. 

Rolandas pakėlė rutulį - tas prigludo prie delnų lyg niekada ir ne- 
būtų nuo jų atsitraukęs, - pažvelgė į miglotas raibuliuojančias jo gel- 
mes. 

- Bepigu tau skųstis gyvenimu, - sumurmėjo Šaulys ir pagalvojo 
apie Rėją, kitados regėtą kristale, jos senas piktai žybsinčias akis. 
Prisiminė Pjūties laužo liepsnas, kylančias aplink Siuzeną, kurios nuo- 
stabus veidas mirgėjo kaitroje it miražas. 

Pragaro išpera, niauriai pagalvojo Rolandas, jei suskaldyčiau 
tave į grindis, mes paskęstume ašarų sraute, kuris išsiveržtų iš 
tavo įsčių... visų, kuriuos tu pražudei, ašarų sraute. 

Galbūt taip ir reikėtų padaryti? Likęs sveikas kristalas galėtų pa- 
dėti jiems sugrįžti į Spindulio taką, bet Rolandas abejojo, ar šiuo at- 
žvilgiu pagalba reikalinga. Šaulys manė, jog Tik-Takas ir padaras, 
vardu Flegas, buvo paskutinės jų kliūtys. Žalieji rūmai - tai durys į 
Vidurinįjį pasaulį... ir Rolando ka-tetui pavyko jėga iki jų prasilaužti. 

Tačiau tu dar negali sugrįžti į Vidurinįjį pasaulį, šauly. Visų 
pirma privalai papasakoti paskutinį savo istorijos skyrių. 

Kieno tai balsas?. Vanajaus? Ne. Korto? Ne. Ir ne tėvo, kuris ki- 

tados aptiko jį nuogą kekšės lovoje. Būtent jo rūstus tembras dažnai 
skambėdavo neramiuose sapnuose, būtent jam Rolandas mėgindavo 
įsiteikti, nors neretai pastangos nueidavo vėjais. Bet ne, šį kartą tai 
ne tėvo balsas. 

Šį kartą jis išgirdo ka... ka užklups kaip audros vėjas. Siaubin- 
ga keturioliktųjų jaunystės metų istorija jau išklota, tačiau ne visa. 
Kaip Detos Volker ir buriančios iš dubenėlio Mėlynosios Ponios at- 
veju, šis tas liko nepapasakota. Tam tikri slapti dalykai. Svarbiausia 
ne tai, ar jie penkiese sugebės ištrūkti iš žaliųjų rūmų ir vėl atrasti 
Spindulio taką. Klausimas štai koks: ar jų ka-tetas nesubyrės? Jei 
ne, tuomet jie neturi teisės slėpti vieni nuo kitų jokių smulkmenų. Rei- 
kės supažindinti draugus su nelemta istorijos scena, kai jis paskutinį 
kartą žiūrėjo į burtininko kristalą. Praėjus trims naktims po sutiktuvių 
puotos. Jis privalės papasakoti... 

Ne, Rolandai, sušnibždėjo balsas, ne šiaip papasakoti. Pats ži- 
nai, jog to neužteks. 

Taip. Šaulys žinojo. 

- Prieikite, - tarė jis savo draugams. 

Jie lėtai žengė artyn įsmeigę išplėstas akis į rožinį pulsavimą, pu- 
siau užhipnotizuoti magiško kristalo, netgi Oi. 

- Mes esame ka-tetas, - pareiškė Rolandas ištiesęs link jų ran- 
kas su stikliniu rutuliu. - Vienas iš daugelio. Kelio į Tamsųjį Bokštą 
pradžioje aš netekau savo vienintelės meilės. O dabar pažvelkite į ši- 
tą prakeiktą daiktą, ir jūs išvysite, ko netekau vėliau. Žiūrėkite labai 
įdėmiai. 

Bendražygiai pakluso. Rolando delnuose suspaustas kristalas 
pradėjo pulsuoti sparčiau. Įtraukė juos į rožinės audros verpetą ir nu- 
skraidino virš Burtininko Vaivorykštės į senųjų laikų Gileadą. 


IV skyrius 
KRISTALAS 


Džeikas iš Niujorko stovi koridoriuje, plytinčiame virš Pro- 
tėvių salės, Gileado pilyje, palyginti su kuria Hambrio mero 
dvaras tėra trobesys. Apsidairęs jis pastebi Siuzaną ir Edį, iš- 
pūtusius akis, besilaikančius už rankų šalia sieninio gobeleno. 
Siuzana taip pat stovi; ji turi kojas, bent jau šiuose rūmuose, 0 
vietoj geldelių mūvi purpurinės kurpaites, tapačias toms, kurias 

gavo Dorotė prieš pradėdama žygį savuoju Didžiojo Trakto 
variantu, idant surastų Ozo šalies burtininką, apsimetėlį marma- 
lą. 

Ji turi kojas, nes čia sapnas, galvoja Džeikas ir vis dėlto su- 
pranta, kad jie nesapnuoja. Berniukas pažvelgia žemyn į ple- 
petūną, spoksantį į jį protingomis juodomis akutėmis su auksi- 
niais apvadais. Ant savo pėdų išvysta raudonuosius teniso ba- 
telius. Pasilenkęs Džeikas paglosto Oi galvą. Liečia delnu tikrą 
žvėrelio kailį. Ne, tai ne sapnas. 

Rolandas kažkur dingęs; iš penkiukės liko kvartetas. Džei- 
kas pastebi dar vieną dalyką: aplinkui tvyro blyškiai rožinis 
oras, o senoviškos, koridorių apšviečiančios lempos turi roži- 
nes aureoles. Kažkas čia vyksta, prieš juos bus suvaidintas kaž- 
koks spektaklis. Staiga, tarytum paraginti Džeiko minties, subil- 
dėjo artėjantys žingsniai. 

Aš žinau šitą istoriją, mąsto berniukas. Esu ją girdėjęs anks- 
čiau. 

Kai Šaulys išnyra iš už kampo, Džeikas suvokia, kokią isto- 
riją jiems teks pamatyti savo akimis: tą pačią, kurioje Martenas 
Brodklokas sustabdo Rolandą, lipantį ant stogo. “Tu, vaike, - 
pasakys Martenas. - Užeik! Nestovėk koridoriuje! Motina nori 
su tavimi pasikalbėti". Žinoma, tai netiesa, niekada nebuvo ir 
nebus tiesa, kad ir kiek praeitų laiko. Martenas tenori įvilioti 
berniuką į kambarį, priversti jį suvokti, kad Gabrielė Diskein 
tapo burtininko meiluže, pastūmėti į pernelyg ankstyvą vyrišku- 
mo išbandymą, kol tėvas išvykęs. Bando pašalinti šunytį iš savo 
kelio nelaukdamas, kol tam išaugs aštrūs dantys. 

Dabar jie pamatys kiekvieną liūdnosios komedijos epizodą. 
Aš tam per jaunas, galvoja Džeikas, bet juk Rolandas buvo vos 
trejais metais vyresnis, kai atvyko su draugais į Medžisą ir Di- 
džiajame Trakte susitiko su Siuzena. Vos trejais metais vyresnis, 
kai ją įsimylėjo. Vos trejais metais vyresnis, kai jos neteko. 

Man tai nerūpi. Aš nenoriu Žiūrėti... 

Ir nežiūrės, suvokia jis, Rolandui priartėjus. Visa tai įvyko 
anksčiau, nes dabar ne rugpjūtis, Pilnosios Žemės metas, 0 vė- 
lyvas ruduo arba ankstyva žiema, sprendžiant iš pončo, kurį 
dėvi jaunasis šaulys, suvenyro, atsivežto iš Išorinės Arkos, ir 
garų, srūvančių jam iš burnos: berods, Gileade nėra centrinės 
šildymo sistemos. 

Jis pastebi ir kitus pokyčius: Rolandas ginkluotas šeimyni- 
niais didžiaisiais revolveriais su sandalmedžio rankenomis. Tė- 
vas padovanojo juos sūnui per pokylį, mąsto Džeikas pats nesu- 
prasdamas, iš kur tai žino. Rolando veidas, nors ganėtinai jau- 
nas, nepriklauso gyvenimiškos patirties stokojusiam berniukui, 
kuris žygiavo tuo pačiu koridoriumi prieš penkis mėnesius. Per 
tą laiką jis įveikė nemažai rimtų išbandymų, o dvikova su Kortu 
buvo anaiptol ne pati sunkiausia. 

Džeikas mato dar šį tą: jaunasis šaulys mūvi raudonus kau- 
bojiškus aulinius. Rolandas nė nenutuokia, ką apsiavęs, todėl, kad 
tai nėra realybė. 

Visgi vaizdas pakankamai tikroviškas; įtraukti rožinio vie- 
sulo jie atsidūrė burtininko kristalo viduje (rausvos aureolės 
aplink lemputes primena Džeikui Pesijo krioklį ir migloje besi- 
sukančius mėnulio vaivorykštės lankus). 

- Rolandai! - sušunka Edis. Siuzana aikteli ir suspaudžia jo 
petį, šiuo gestu siūlydama jam patylėti, tačiau vyrukas nekrei- 
pia į ją dėmesio. - Ne, Rolandai! Nereikia! Tai blogas sumany- 
mas! 

- Ne! Landai! - amsi Oi. 

Nepaisydamas riksmų šaulys praeina pro Džeiką. Jiedu 
prasilenkia vos per rankos plotį, tačiau Rolandas nemato ber- 
niuko; kad ir kokius batus jis mūvėtų, šiam ka-tetui lemta susi- 
formuoti tik tolimoje ateityje. 

Koridoriaus gale jis sustoja prie durų, padvejoja, kilsteli 
kumštį ir pabeldžia. Edis nubėga link šaulio tebelaikydamas 
Siuzanos ranką, kone tempdamas ją paskui save. 

“ - Eime, Džeikai, - sako Edis. 

- Ne, aš nenoriu. 

- Juk žinai, kad niekam nerūpi, ko tu nori. Mes privalome 
tai išvysti. Jei negalime jo sustabdyti, bent jau atlikime savo pa- 
reigą. Eime! 

Džeikas paklūsta jausdamas, kaip širdį suspaudžia baimė, 
kaip skrandį sutraukia mėšlungis. Jiems žengiant prie Rolando 
- tie ginklai, kabantys prie diržo, atrodo tokie milžiniški, o Iy- 
gus, neraukšlėtas, tačiau nuvargęs veidas išspaudžia berniukui 
ašarą, - šaulys vėl pabeldžia. 

- Jos čia nėra, širduk! - šaukia Siuzana. - Ji neatidarys du- 
rų, bet koks tau skirtumas? Išeik! Palik savo motiną ramybėje! 
Ji to neverta, net jei ir pagimdė tave! Pasitrauk! 

Tačiau jis negirdi patarimų ir niekur nesitraukia. Džeikui, 
Edžiui, Siuzanai ir Oi stovint jam už nugaros, šaulys pastumia 
duris: šios pasirodo besančios neužrakintos. Jis žengia per 
slenkstį į tamsų kambarį, papuoštą šilkinėmis porijeromis. Grin- 
dis dengia kilimas, panašus į persiškąjį, kurį taip mėgo Džeiko 
mama... tiesa, berniukas žino, kad šitas kilimas atvežtas iš Ka- 
šamino provincijos. 

Prie galinės patalpos sienos, netoli lango, kuris dreba, pu- 
čiant šiauriniam vėjui, Džeikas regi kėdę su žema atkalte ir su- 
vokia, kad būtent ant jos sėdėjo šaulio motina tą dieną, kai Ro- 
landas buvo įšventintas į vyrus, būtent tada sūnus pamatė buči- 
nio žymę ant motinos kaklo. 

Dabar ant kėdės niekas nesėdi, tačiau, šauliui įslinkus į 
kambarį ir atsisukus į duris, vedančias į miegamąjį, Džeikas 
pastebi porą batų - juodų, ne raudonų, - kyšančių pro užuolai- 
dų pakraščius. 

- Rolandai! - surinka jis. - Rolandai, atsigręžk į langą! Pa- 
žiūrėk, kas stovi už užuolaidų! Atsargiai! 

Deja, Rolandas negirdi perspėjimo. 

- Mama? - Džeikas atpažintų šį balsą bet kur, nepaisant to, 
kad dabar jis skambesnis, jaunatviškas, neapkartintas dulkėmis 
ir cigarečių dūmais. 

Jokio atsakymo. Šaulys patraukia link miegamojo. Džeikas 
nori pasilikti svetainėje, nuplėšti nuo lango užuolaidas, bet ži- 
no, kad nieko gero iš to nebus. Net jei pabandys, jis tikriausiai 
praslys kiaurai medžiagą kaip vaiduoklis. 

- Judinkimės, - paragina Edis. - Negalime jo palikti vieno. 

Jie kulniuoja susibūrę į krūvą - kitomis aplinkybėmis tai 
keltų juoką, bet ne dabar ir ne šiuo atveju, nes kiekvienas iš 
trijulės desperatiškai trokšta draugų padrąsinimo. 

Rolandas sustoja, lyg užhipnotizuotas žiūri į lovą, besišlie- 
jančią prie kairiosios kambario sienos. Galbūt mėgina įsivaiz- 
duoti joje gulinčius motiną ir Marteną, galbūt prisimena Siuze- 
ną, su kuria niekuomet nemiegojo normaliame šeimyniniame 
guolyje, jau nekalbant apie prabangią lovą su baldakimu. 
Berniukas mato blankų Rolando profilį, atsispindintį trijų dalių 
veidrodyje. Priešais nedidelę jo nišą stovi tualetinis staliukas, 
beveik toks pats, kaip ir Džeiko tėvų kambaryje. 

Šaulys sudreba tarsi atsikratydamas slogių minčių. Prie- 

blandoje kraupiai švyti jo auliniai, raudoni lyg būtų aptaškyti 
krauju. 

- Mama! 

Jis žengia vieną žingsnį į priekį ir pasilenkia, regis, įsitiki- 
nęs, kad ji slepiasi palovyje. Jei ir slepiasi, tai ne ten. Džeikas 
žinojo, kad po užuolaida regėti batai yra moteriški, o žmogaus 
pavidalas mažučio koridoriaus gale, prie pat miegamojo, vilki 
suknelę. 

Berniukas ne tik mato, bet ir supranta - kur kas geriau nei 
Siuzana ir Edis supranta sudėtingus Rolando santykius su mo- 
tina ir tėvu, nes pastarieji labai primena Džeiko tėvus: Elmeris 
Čambersas įkūnija šaulį savo televizijos kompanijoje, Meganai 
Čambers nestinga meilužių. Aišku, tokių dalykų Džeikui niekas 
nepasakojo, tačiau jis dalijosi khefu su tėvais ir tiesiog nesąmo- 
ningai žinojo jų paslaptis. 

Beje, dabar žino ir Rolando paslaptį: jaunasis šaulys išvy- 
do kristale motiną. Būtent Gabrielė Diskein, ką tik sugrįžusi iš 
Debarijos, po šventinio pokylio turi maldauti savo vyro atleidi- 
mo už padarytas klaidas, kad galėtų sugrįžti į jo lovą... o pas- 
kui, kai jiedu pasimylės ir Stivenas Diskeinas užsnūs, ji privalo 
suvaryti peilį jam į krūtinę arba tiesiog nepastebimai įbrėžti ran- 
ką. Mirtini nuodai užkrės kraują. 

Rolandas išvydo visa tai stikliniame rutulyje prieš atiduoda- 
mas nelemtą daiktą tėvui ir, žinoma, nusprendė užkirsti kelią ga- 
limai tragedijai. Idant išgelbėtų Stiveno Diskeino gyvybę, būtų 
pasakę Siuzana ir Edis. Tačiau Džeikas, su kaupu turintis ne- 
laimingos vaikystės patirties, nebūtų sutikęs su draugų nuomo- 
ne. Jaunasis šaulys nori išgelbėti ir motinos gyvybę. Nori su- 
teikti jai paskutinę galimybę įsiklausyti į sveiko proto balsą, nu- 
traukti bet kokius santykius su Martenu Brodkloku ir stoti į sa- 
vo vyro pusę. 

Ji privalo tai padaryti. Paprasčiausiai privalo! Tą dieną 
Rolandas matė, koks sielvartas įsirėžė motinos veide. Ji privalo 
stoti į savo vyro pusę! Negali būti, kad nutars pasirinkti burti- 
ninką! Jei tik pavyktų ją priversti... 

Ir vėl pasireiškė paaugliška mąstysena bei patirties stygius: 
jaunasis šaulys nepajėgė suvokti, kad širdperša ir gėda negali 
varžytis su aistra. Jis atėjo pasikalbėti su motina, kad įtikintų ją 
sugrįžti pas vyrą, kol ne vėlu. Jau kartą išgelbėjo ją nuo savęs 
pačios, pasakys Rolandas, bet daugiau to nebus. 

Jeigu ji nepaklus, ga/voja Džeikas, arba apsimes nenutuokianti, 
apie ką jis šneka, Rolandas leis jai pasirinkti: tučtuojau išvyk iš Gile- 
ado, antraip rytą pasitiksi surakinta grandinėmis ir netrukus kybosi 
kartuvėse, sekdama išdaviko virėjo Hakso pėdsakais. 

- Mama? - šūkteli Rolandas vis dar nejausdamas, kad už 
nugaros tūno žmogaus pavidalas. Jie paeina žingsnį į priekį, ir 
šešėlis sukruta. Pakelia rankas, kuriose kažką laiko. Ne revol- 
verį, Džeikas tuo visiškai tikras. Tačiau daiktas atrodo grės- 
mingai, primena gyvatę... 

- Rolandai, atsargiai! - spiegia Siuzana, ir jos balsas suvei- 
kia lyg magiškas jungiklis. Ant staliuko kažkas guli... na, žino- 
ma, kristalas. Gabrielė pavogė jį ir dabar ketina atiduoti savo 
meilužiui kaip paguodos prizą po nenusisekusios žmogžudystės. 
Tarytum atsakydamas į Siuzanos šūksnį, stiklinis rutulys užsižie- 
bia ir po visą kambarį paskleidžia ryškiai rožinį švytėjimą, ku- 
ris atsispindi veidrodyje. Toje šviesoje, tame trijų dalių veidro- 
dyje, šaulys galiausiai pastebi žmogaus figūrą. 

- Dieve! - pasibaisėjęs užstaugia Edis Dynas. - Dieve, Rolan- 
dai! Tai ne tavo motina! Tai... 

Tai netgi ne moteris, veikiau besišiepiantis lavonas su pur- 
vina juoda suknele. Ant galvos styro keli plaukų likučių kuokš- 
tai, vietoj nosies žiojėja skylė, užtat akyse liepsnoja ugnis, 0 
glėbyje rangosi šliužas, kuris, beje, atrodo gyvas. Apimtas pa- 
nikos, Džeikas spėja paklausti savęs, ar šią gyvatę ji iškrapštė 
iš po akmens luito, po kuriuo rado Rolando nužudytą Ermotą. 

Gabrielės Diskein miegamajame šaulio lūkuriuoja Rėja, ra- 
gana iš Kioso kalvos, užsimaniusi atsiimti magišką kristalą ir 
susidoroti su berniūkščiu, kuris pridarė tiek daug nemalonumų. 

- Tavo kekšei jau atsimokėta! - šaižiai kvarksi ji. - Dabar 
tavo eilė! 

Tačiau Rolandas pastebi senę stikliniame rutulio paviršiuje 
- Rėją išdavė mylimiausias jos žaisliukas. Jis atsisuka, neįtikė- 
tinu greičiu stveria naujuosius savo ginklus. Keturiolikmečio 
vaikino reakcijai niekas negalėtų prilygti. 

- Ne, Rolandai, ne! - rėkia Siuzana. - Tai apgaulė, kristalo ke- 
rai! 

Džeikas spėja nukreipti akis nuo veidrodžio į moterį, stovin- 
čią tarpduryje, spėja suprasti esąs apmulkintas. 

Gali būti, kad paskutinę sekundės dalį Rolandas taip pat 

suvokia tiesą - moteris ant slenksčio tikrai yra jo motina, laikan- 
ti rankose ne gyvatę, o diržą, kurį specialiai išsiuvinėjo sūnui, 
turbūt norėdama su juo susitaikyti. Kristalas apgavo juos vienu 
vieninteliu jam įmanomu būdu... savo atspindžiu. 

Šiaip ar taip, jau nieko nepakeisi. Ginklams nugriaudėjus, 
kambaryje blyksteli skaisčiai geltonos liepsnos. Prieš nurimda- 
mas jis paspaudžia gaidukus po du kartus, ir keturios kulkos 
nuskraidina viltingai besišypsančią Gabrielę Diskein į korido- 
rių. 

Ji miršta su šypsena veide. 

Rolandas sustingsta, iš ginklų rūksta dūmai, jo veidą iškrei- 
pia siaubo ir nuostabos grimasa. Jaunuolis tik dabar pradeda 
suprasti, ką padaręs: jis užmušė motiną savo tėvo revolveriais. 

Kambarį užlieja piktdžiugiškas prunkštimas. Rolandas ne- 
atsisuka. Tiesiog stovi suakmenėjęs šalia moters su mėlyna suk- 
nele ir juodais batais, kuri plūsta kraujais ir gniaužia rankose 
diržą. Užuot išgelbėjęs motiną, sūnūs ją nužudo. 

Džeikas atsigręžia ir nė kiek nenustemba pamatęs rutulyje 
žaliaveidę senę su juoda smailia kepure. Tai Piktoji Ragana iš 
rytų arba, kitaip tariant, Rėja iš Kioso kalvos. Ji dėbteli į jau- 
nuolį, spaudžiantį pistoletus, ir taip klaikiai išsiviepia, kad Džei- 
kas nustėrsta iš siaubo. 

- Aš sudeginau tavo kvaišą mergiotę - gyvą sudeginau, - O 
nūnai priverčiau tave nugalabyti savo motiną. Ar gailiesi dėl 
to, kad nužudei mano gyvatę? Mano vargšelį Ermotą? Ar gailie- 
si, kad išdrįsai pasipriešinti tai, kurios niekada gyvenime ne- 
įveiksi? 

Rolandas nieko negirdi. Paprasčiausiai stovi prie nužudytos 
moters. Netrukus prie jos atsiklaups, tačiau tas momentas dar 
neatėjo. 

Fizionomija kristale pakrypsta į piligrimų trijulę ir pasikei- 
čia - tampa senu, karpuotu, opomis išvarpytu veidu, kuris Ro- 
landui pasirodė klastingame rutulyje. Šaulys negali išvysti bū- 
simųjų draugų, tačiau Rėja kuo puikiausiai juos mato. 

- Atsitraukite! - krankia ji nelyginant varnas, tupintis ant 
plikos medžio šakos ir vėpsantis į blausų žiemos dangų. - Atsi- 
traukite! Užmirškite Bokštą! 

- Niekada, sumauta išgama! - atsiliepia Edis. 

- Argi nematėte, ką jis pridirbo? Argi neaišku, kad jis - 

monstras? Ir tai tik pradžia! Paklauskite, kad atsitiko Ketber- 
tui! Arba Alenui - šeštasis pojūtis jo neišgelbėjo! Paklauskite, 
kokios dalios sulaukė Džeimis Dekaris! Visi draugai žuvo nuo 
jo rankos, visos meilužės virto dulkėmis! 

- Nešdinkis, - sako Siuzana. - Palik mus ramybėje. 

Žalios suskeldėjusios Rėjos lūpos šleikščiai atvimpa. 

- Jis nudėjo savo motiną! Įdomu, ką padarys tau, pusprote 
rudaode kale? 

Džeikas artėja prie kristalo, ketindamas jį pakelti ir sudau- 
žyti į grindis... berniukas žino, kad stiklinis rutulys yra tikras - 
vienintelis tikras daiktas šioje vizijoje. Tačiau nespėjus jo pa- 
liesti, tvyksteli begarsis rožinės šviesos sprogimas. Džeikas at- 
meta aukštyn rankas, delnais užsidengia apakintas akis, 0 pas- 
kui 

(tirpstu, aš tirpstu; na, ir pasaulis, vaje, tai bent pasaulis) 

krenta, rožinio uragano verpetas išmeta jį iš Ozo atgal į 
Kanzasą, iš Ozo atgal į Kanzasą, iš Ozo... 


V skyrius 
SPINDULIO TAKAS 


1 

...namo, - sumurma Edis. Jo balsas skambėjo dusliai kaip po aud- 
ringų išgertuvių. - Visur gerai, bet namuose geriausia, gryna tiesa. 

Jis pabandė atsimerkti, bet vokai kažkodėl nenorėjo pakilti aukš- 
tyn. Teko pasitelkti į pagalbą rankas ir timptelėti kaktos odą. Tai su- 
veikė: jis pramerkė akis, bet neišvydo nei žaliųjų rūmų sosto salės nei 
prabangaus, bet šiek tiek klaustrafobiško miegamojo, kuriame ką tik 
buvo su draugais. 

Edis gulėjo laukymėje, išsidrėbęs pašalo sukaustytoje pievoje. 
Netoliese augo medžių giraitė, ant kai kurių šakų tebesvyravo rudi la- 
pai. Ant vienos netgi kybojo baltas lapas, tikras albinosas. Miškelio 
gelmėje gurgėjo upokšnis. Tarp žolės matėsi naujas Siuzanos invalido 
vežimėlis su purvinais ratais, stipinuose styrojo sudžiūvę lapeliai. Virš 
galvos plaukė balti debesys, neką įdomesnį už krepšį, pilną išskalbtų 
paklodžių. 

Dangus buvo giedras, kai mes įėjome į pilį, pagalvojo Edis ir 
iš karto sumojo, kad laikas vėl pasislinko. Tik nežinia, smarkiai ar tru- 

putėlį. Tačiau koks skirtumas? Rolando pasaulis priminė pavarų dė- 
žę su nudilusiais krumpliais: trūktelėjęs rankeną niekada nesi tikras, 
ar įjungei neutralų bėgį, ar šausi į priekį kaip iš patrankos. 

Beje, ar čia išties Rolando pasaulis? Jei taip, kokiu būdu jie su- 
grįžo atgal? 

- Iš kur man žinoti? - sukrenkštė Edis ir krūpčiodamas lėtai atsi- 
stojo. Jo nekankino pagirios, bet kūnas virpėjo lyg atsibudus po paros 
miego. 

Rolandas ir Siuzana tysojo po medžiais. Šaulys muistėsi, o Siuza- 
na gulėjo ant nugaros plačiai išskėtusi rankas; garsus nemoteriškas 
knarkimas sukėlė Edžiui šypseną. Šalimais gūžėsi susirietęs Džeikas; 
nuvirtęs ant šono, prie jo kelių snūduriavo Oi. Staiga berniukas pra- 
merkė akis ir atsisėdo, buką žvilgsnį nukreipęs į tuštumą, dar nesu- 
prasdamas, kad jau pakirdo. 

- O-och, - pasirąžė Džeikas ir nusižiovavo. 

- Aha, - sutiko Edis. - Pats laikas rytinei mankštai. - Jis pradėjo 
lėtai suktis. Įveikęs tris ketvirčius rato, ties horizontu pastebėjo žaliuo- 
sius rūmus. Žvelgiant iš taip toli, smaragdinį jų spindesį gerokai užgo- 
žė apsiniaukęs dangus. Pilies kryptimi driekėsi vagos, įsirėžusios nuo 
Siuzanos vežimėlio ratų. 

Jis išgirdo tirpyklę, tyliai dūzgiančią tolumoje. Netgi įžiūrėjo si- 
dabrinį jos mirguliavimą, išplitusį atviroje erdvėje maždaug už penkių 
mylių. Vakarų pusėje? Turint galvoje žaliųjų rūmų padėtį ir tą faktą, 
kad jie keliavo 70-uoju plentu į rytus, tokia prielaida būtų labiausiai ti- 
kėtina, tačiau tiksliai susiorientuoti padėtų tiktai saulė, kuri šiuo metu 
glūdėjo po stora debesų skraiste. 

- Kur dingo plentas? - kimiai paklausė Džeikas. Pabudęs plepe- 
tūnas ištiesė užpakalines kojas. Edis pastebėjo, kad žvėrelis kažkur 
pametė vieną savo kurpaitę. 

- Turbūt išgaravo, kaip nieko nedominantis objektas. 

- Abejoju, kad mes tebesame Kanzase, - tarė Džeikas. Edis įdė- 
miai į jį pažiūrėjo ir nusprendė, kad berniukas nesirengia cituoti “Ozo 
šalie burtininko“. - Bent jau ne tose Kanzaso valstijose, kur žaidžia 
“Karaliai" arba “Monarchai". 

- Kodėl taip manai? 

Džeikas dūrė nykščiu į viršų. Edis pakėlė galvą ir suprato kly- 
dęs: balta marška nekybojo vienoje vietoje, kaip išskalbtos paklodės. 
Tiesiai virš jų, tarsi transporterio juosta, plaukė debesų linija, besitę- 
sianti iki pat horizonto. 

Jie sugrįžo į Spindulio taką. 

- Edi? Kur tu, širduk? 

Vyruko žvilgsnis nukrypo žemyn, ir jis pamatė, kad Siuzana sėdi 
delnu trindama sprandą, truputi sumišusi, lyg nenutuokdama, kur ji at- 
sidūrė arba kas ji tokia. Pranykus saulei, raudonosios geldelės dau- 
giau netviskėjo, bet vis vien atrodė kaip dvi ryškios dėmės. Pažiūrė- 
jęs į savo kojas Edis išvydo savo žemakulnius, kurių spindesys taip 
pat apniuko. Vadinasi, išblėsusios spalvos neturi nieko bendro su 
saulės šviesa. Jis dirstelėjo į Džeiko teniso batelius, Oi kurpaites, kau- 
bojiškus Rolando aulinius (Šaulys jau sėdėjo, sukryžiavęs rankas virš 
kelių, žvelgdamas į tolumą). Purpurinis raudonis tapo kažkoks negy- 
vas, tarytum magiška apavo energija būtų išnaudota iki paskutinio 
lašo. 

Ūmai Edis pajuto nenugalimą norą nuspirti nuo kojų batus. 

Jis pritūpė šalia Siuzanos, pakštelėjo jai į lūpas ir pasakė: 
“Labas rytas, Miegančioji Gražuole. Tiksliau, laba diena". Ta- 
da skubiai, bemaž su pasibjaurėjimu nutraukė žemakulnius 
(apėmė jausmas, tarsi pirštai būtų prigludę prie lavono odos). 
Pastebėjęs, kad jų galai smarkiai nutrinti, o kulnai apdrabstyti 
purvu, paklausė savęs, kaip pavyko čia nusigauti, ir staiga vis- 
ką sumojo (jo įsitikinimą patvirtino maudžiantys kojų raumenys 
ir vežimėlio pėdsakai). Viešpatie švenčiausias, jie ėjo miegoda- 
mi. 

- Tai pati geriausia tavo mintis nuo tada, kai... net nežinau, nuo 
kada, - pratarė Siuzana pasekdama Edžio pavyzdžiu. Tuo tarpu 
Džeikas numovė kurpaites nuo Oi letenų. - Edi, ar mes tikrai ten bu- 
vome, kai... 

- Kai užmušiau savo motiną, - įsiterpė Rolandas. - Taip, buvote. 
Kaip ir aš. O dievai, ji išties žuvo nuo mano rankos. - Jis prispaudė 
delnus prie veido ir pratrūko raudoti. 

Siuzana nušliaužė prie Šaulio, vikriai lyg turėdama kojas. Viena 
ranka jį apglėbė, kita atplėšė pirštus nuo veido. Iš pradžių Šaulys 
spyriojosi, tačiau moteris neatlyžo, ir galų gale jis nuleido rankas - žu- 
diko rankas - atidengdamas ašaromis paplūdusias akis. 

- Nurimk, Rolandai, - tarė Siuzana priglaudusi jo galvą prie savo 
peties. - Nurimk ir viską užmiršk. Toji gyvenimo dalis palaidota pra- 
eityje. 

- Tokių dalykų neįmanoma užmiršti, - paprieštaravo Šaulys. - 
Niekada. 

- Tu jos nežudei, - įsiterpė Edis. 

- Taip tvirtinti būtų lengviausia. - Rolandas neatsitraukė nuo Siu- 
zanos peties, tačiau jo balsas skambėjo pakankamai aiškiai. - Ne vi- 
suomet atsakomybę galima suversti kam nors kitam. Kai kurios nuo- 
dėmės amžiams nusėda tavyje. Rėja ten buvo - tam tikra prasme, - 
bet gaiduką nuspaudė ne ragana. 

- Aš ne tai turėjau omenyje. 

Rolandas pakėlė galvą. 

- Apie ką, po velnių, tu šneki? 

- Ka, - atsakė Edis. - Ka užklumpa mus kaip audros vėjas. 

Krepšiuose jie rado maisto, kurio anksčiau nebuvo regėję: “Kib- 
lerio" kompanijos sausainius su elfais, nupieštais ant paketų, į celo- 
fano plėvelę suvyniotus sumuštinius, kuriuos paprastai galima nusi- 
pirkti benzino kolonėlių automatuose (jei miršti iš alkio), ir nematytos 
rūšies limonadą. Skonis kaip kokakolos, tačiau ant raudonai baltų 
skardinių puikavosi užrašas “Noz-A-La". 

Atėjo priešpiečių metas. Bendražygiai užkando, atsukę nugaras 
į giraitę, žvilgčiodami į tolimus žaliuosius rūmus. Jei po valandos su- 
tems, galėsime pavadinti tai vakariene, dingtelėjo Edžiui, nors, at- 
virai kalbant, jis nemanė, jog šito prireiks. Vėl pradėjęs veikti vidinis 
laikrodis - paslaptingas, bet labai tikslus prietaisas - tvirtino, esą po 
vidurdienio prabėgo ne tiek jau daug laiko. 

Kramsnodamas sausainius Edis atsistojo, pakėlė limonado skar- 
dinę ir nusišiepė nematomai kamerai: 

- Kai aš keliauju Ozo šalyje savo naująja “Takuro Spirit", visada 
gurkšnoju “Noz-A-La"! Ji numalšina troškulį, bet nesusikaupia šlapi- 
mo pūslėje! Gerdamas ją jaučiuosi tikrų vyru! Ji suteikia man angelo 
išvaizdą ir dovanoja tigro kiaušus! Kai mėgaujuosi “Noz-A-La", sa- 
kau: “Dievaži, džiaugiuosi, kad gyvenu!" Sakau... 

- Prisėsk, marmale, - nusijuokė Džeikas. 

- Ale, - pritarė Oi padėjęs snukutį ant berniuko kulkšnies, su di- 
deliu susidomėjimu vėpsodamas į jo sumuštinį. 

Edžiui pritūpiant, jo akys užkliuvo už keisto albinoso lapo. Tai ne 
medžio lapas, pagalvojo vyrukas ir nukulniavo link giraitės. Iš tikrųjų, 
ant šakos karojo popieriaus skiautė. Vienoje jos pusėje mirgėjo pa- 
straipos su gerai pažįstamais žodeliais: “tram tram"', “fui fui" ir “jokio 
skirtumo“. Užtat kitas puslapis buvo beveik tuščias, bet Edis labai 

nenustebo: galų gale “Ozo deili baz" tėra butaforinis laikraštis. 
Vietoj įprasto teksto, tame puslapyje juodavo tvarkingomis dai- 
liomis raidėmis parašyta žinutė: 


Kitą sykį aš nepasitrauksiu. 

(2) Aiaukitės ieškoję "Bokšto. 
“Lai paskutinis perspėjimas. 
Linkiu jums geros Dienos! - R. 


Po apačia puikavosi piešinys: 


Edis nunešė raštelį draugams. Visi jį perskaitė, Rolandas - pas- 
kutinis. Kurį laiką šaulys mąsliai braukė nykščiu per popieriaus skiau- 
tę, paskui atidavė ją Edžiui. 

- R.F. - ištarė šis. - Žmogus, valdęs Tik-Taką. Laiškelis nuo jo, 
ar ne? 

- Taip. Turbūt jis ir ištraukė Tik-Taką iš Lado. 

- Žinoma, - niūriai linktelėjo Džeikas. - Tas Flegas galėtų iš kar- 
to atskirti pirmarūšį marmalą. Bet kaip jis sugebėjo mus aplenkti? 
Kas gali būti greitesnis už Vienbėgį Bleiną, dėl Dievo meilės? 

- Durys, - spėjo Edis. - Matyt jis atidarė vieną iš tų ypatingųjų 
durų. 

- Pataikei į dešimtuką, - Siuzana ištiesė ranką, ir jiedu susidaužė 
delnais. 

- Visgi Flego pasiūlymas neblogas, - pareiškė Rolandas. - Norė- 
čiau paraginti jus rimtai jį apsvarstyti. Jei užsimanysite grįžti namo, aš 
tam neprieštarausiu. 

- Netikiu savo ausimis, - saumirksėjo Edis. - Po to, kai mane ir 
Siuzę atitempei čia už pakarpos, besispardančius ir klykiančius... 
Mano brolis pasakytų, jog tu esi užsispyręs ir nenuspėjamas it kiaulė 
ant pačiūžų. 

- Aš taip elgiausi dar prieš susidraugaudamas su jumis, - atsakė 

Rolandas. - Prieš pamildamas jus kaip Aleną ir Ketbertą. Prieš tai, 
kai teko... prisiminti praeitį. Pasakodamas jums... - Jis nutilo, pažvel- 
gė į savo batus (raudonuosius kaubojiškus aulinius jau buvo numetęs 
į šalį), susimąstė. Po pauzės vėl prabilo: - Dalis manęs daugelį metų 
nekrutėjo ir nepratarė nė žodžio. Maniau, ji mirusi. Paaiškėjo, kad 
klydau. Aš vėl išmokau mylėti. Ko gero, man suteikta paskutinė ga- 
limybė pamilti. Aš esu lėtapėdis - tai žinojo Vanajus, Kortas ir netgi 
mano tėvas, - bet ne silpnaprotis. 

- Tuomet liaukis krėtęs kvailystes, - atkirto Edis. - Ir nelaikyk 
mūsų idiotais. 

- Bėda ta, kad visi mano draugai žūsta. Nežinau, ar galėsiu taip 
rizikuoti. Ypač, kai šalia Džeikas... nes... Nerandu tinkamų žodžių, 
kaip paaiškinti. Pirmą kartą nuo tada, kai tamsiame kambaryje nušo- 
viau savo motiną, aš supratau aptikęs šį tą svarbesnio už Bokštą. 

- Gerai, aš gerbiu tavo nuomonę. 

- Aš taip pat, - pritarė Siuzana, - bet Edis teisus dėl ka. - Ji pa- 
ėmė popieriaus skiautę, susimąsčiusi perbraukė pirštu eilutes. - Ro- 
landai, tu negali kalbėti apie ka, o paskui atsiimti savo žodžius vien 
todėl, jog tau pristinga valios bei ryžto. 

- Valia ir ryžtas - gražūs žodžiai, - linktelėjo Šaulys. - Tačiau jų 
reikšmę turi ir manija. 

Moteris nekantriai patraukė pečiais tarytum ketindama užginčyti 
jo teiginius. 

- Širduk, visas šitas reikalas yra ka arba juo čia nė nekvepia. 
Kad ir koks kraupus būtų ka - likimas su erelio akimis ir skaliko nas- 
rais, - be jo kur kas baisiau. - Ji nušveitė R.F. raštelį ant žolės. 

- Galite vadinti tai kaip norite, bet jūs vis tiek mirsite, jei stosite 
ka skersai kelio, - pasakė Rolandas. - Raimeris... Torinas... Džo- 
nas... mano motina... Ketbertas... Siuzena. Paklauskite bet kurio iš 
jų. Gaila, kad negalite. 

- Užmiršai svarbiausią dalyką, - pastebėjo Edis. - Ne tavo jė- 
goms išsiųsti mus atgal. Negi nesuvoki, dički kerėpla? Net jei aptik- 
tume duris, mes pro jas neitume. Ar tiesą sakau? 

Jis atsigręžė į Džeiką ir Siuzaną, kurie sutartinai linktelėjo. Netgi 
Oi pakinkavo savo galvele. Taip, jis sako tiesą. 

- Mes pasikeitėme, - tarė Edis. - Mes... - dabar jis pats nežinojo, 
kaip pratęsti, kokiais žodžiais išreikšti poreikį pamatyti Bokštą... ir ki- 
tą, ne silpnesnį poreikį nešioti ginklą su sandalmedžio rankena. Di- 
džioji geležtė, taip jis praminė revolverį savo mintyse. Kaip senoje 

Marčio Robinso dainoje apie vyrą, prie šono pasikabinusį didžiąją ge- 
ležtę. - Tai ka. - Geresnio paaiškinimo jis neįstengė sugalvoti. 

- Kaka, - po trumpos pauzės atsiliepė Šaulys. 

Visiems trims išsprogo akys ir nukaro žandikauliai. 

Rolandas iš Gileado pajuokavo. 


4 

- Iš to, ką mes regėjome, nesuprantu tiktai vieno dalyko, - dvejo- 
dama pratarė Siuzana. - Kodėl tavo motina slėpėsi už užuolaidų, kai 
tu įėjai į kambarį, Rolandai? Ar ji norėjo... - moteris prikando lūpą. - 
Ar ji norėjo tave nužudyti? 

- Jei būtų norėjusi mane užmušti, nebūtų pasirinkusi diržo, vietoj 
ginklo. Motina ruošėsi įteikti man dovaną, netgi išsiuvinėjo mano ini- 
cialus, vadinasi, ji ketino prašyti atleidimo. 

Ar tu tikrai tai žinai, ar tik spėji, pagalvojo Edis. Žinoma, šio 
klausimo jis niekada neužduos. Rolandas patyrė daug sunkių išban- 
dymų, sugebėjo grąžinti visus į Spindulio taką pademonstruodamas 
jiems savo paskutinę siaubingą viešnagę motinos apartamentuose. 
Pakaks jį kankinti. 

- Manau, slėptis ją privertė gėda, - tęsė Šaulys. - Galbūt jei rei- 
kėjo šiek tiek laiko, kad sugalvotų, kaip su manimi kalbėtis. Arba 
kaip pasiaiškinti. 

- O kristalas? - švelniai pasiteiravo Siuzana. - Jis tikrai gulėjo ant 
tualetinio staliuko? Ji pavogė kristalą iš tavo tėvo? 

- “Taip" į abu klausimus, - atsakė Rolandas. - Nors... ar ji išties 
pavogė? - rodos, Šaulys klausė pats savęs. - Tėvas daug ką žinojo, 
bet dažniausiai niekam nepasakodavo savo minčių. 

- Pavyzdžiui, žinojo apie tavo motinos ir Marteno romaną, - pa- 
sitikslino Siuzana. 

- Taip. 

- Bet, Rolandai... juk tu netiki, kad tėvas būtų sąmoningai leidęs 
tau... !au... 

Šaulys pažvelgė į ją išplėtęs skausmo sklidinas akis. Ašaros jau 
buvo išdžiūvusius, tačiau jam pabandžius nusišypsoti, lūpos nepaklu- 
so. 

- Sąmoningai leidęs sūnui užmušti jo žmoną? Ne, to tvirtinti ne- 
galėčiau. Nors labai norėtųsi, bet negaliu. Aš tiesiog netikiu, kad jis 
inicijavo tokius įvykius kaip žmogus, žaidžiantis “Pilis". Bet nenu- 
stebčiau sužinojęs, jog tėvas leido ka tekėti savo vaga. 

- Kas atsitiko stikliniam rutuliui? - pasidomėjo Džeikas. 

- Nežinau. Aš apalpau. Pabudęs vis dar buvau vienas su savo 
negyva motina. Šūvių niekas neišgirdo - kambario sienos storos, be 
to, tame pilies sparne žmonės retai kada lankydavosi. Jos kraujas bu- 
vo sukrešėjęs, aptaškęs diržą, kurį motina norėjo man įteikti. Aš vis 
vien jį paėmiau ir užsijuosiau. Daugelį metų nešiojau sukruvintą do- 
vaną. Kaip ją pamečiau - tai visiškai kita istorija. Kada nors būtinai 
ją išgirsite, nes tai susiję su Bokšto paieškomis. 

Nė gyvai dvasiai neparūpo išsiaiškinti, kas šaudė, tačiau kažkam 
magėjo užsukti į miegamąjį dėl kitos priežasties. Kol gulėjau be są- 
monės prie motinos lavono, tas kažkas nugvelbė magišką kristalą. 

- Rėja? - paklausė Edis. 

- Abejoju, kad ragana būtų pasirodžiusi Gileade materialių pavi- 
dalu... bet ji mokėjo susirasti draugų, taip, labai gerai mokėjo. Vėliau 
aš dar kartą su ja susidūriau. - Rolandas nutilo, tačiau jo akys sužibo 
kaip ledo krislai. Edžiui jau teko anksčiau regėti tokį žvilgsnį, kuris 
bylojo, jog priešas sulaukė mirties. 

Džeikas pakėlė nuo žolės R.F. raštelį ir parodė į piešinėlį. 

- Ar žinai, ką tai reiškia? 

- Turbūt jis simbolizuoja vietą, kur atsidūriau pirmą kartą skridęs 
kristalo gelmėje. Tas kraštas vadinasi Perkūno Griausmu. - Šaulys 
paeiliui nužvelgė draugus. - Manau, jog ten mes vėl susitiksime su 
žmogumi - padaru, - vardu Flegas. 

Rolandas nukreipė akis į kelią, kurį jie įveikė per miegus, avėda- 
mi raudonus batus. 

- Mūsų matytas Kanzasas buvo jo Kanzasas, o maras, išnaiki- 
nęs žmones, buvo jo maras. Bent aš taip spėju. 

- Tačiau mirtina liga gali neapsiriboti vien šiomis apylinkėmis, - 
tarė Siuzana. 

- Galbūt ji keliaus, - pridūrė Edis. 

- Į mūsų pasaulį, - patikslino Džeikas. 

Vis dar nenuleisdamas akių nuo žaliųjų rūmų Rolandas pasakė: 

- Ir į jūsų, ir į kitus. 

- Kas yra Purpurinis Karalius? - staiga paklausė Siuzana. 

- Neįsivaizduoju. 

Jie patylėjo stebėdami, kaip Rolandas žvelgia į tolimą pilį, kur jis 
susidūrė su apsimetėliu burtininku ir tikrais prisiminimais, kažkaip at- 
vėrusiais duris į senąjį Šaulio pasaulį. 

Dabar jau mūsų pasaulį, pamanė Edis apkabindamas Siuzaną. 

Jei grįšime į Ameriką, į bet kurį jos laikotarpį - tokios galimybės 
atmesti nevalia, - mes jausimės svetimšaliais. Dabar mes pri- 
klausome šitam pasauliui. Spindulių, Sergėtojų, Tamsiojo Bokš- 
to pasauliui. 

- Iki sutemų dar liko truputis laiko, - prabilo jis ir neryžtingai pa- 
dėjo ranką ant Šaulio peties. Kai Rolandas suspaudė ją savuoju del- 
nu, Edis nusišypsojo. - Reikėtų išnaudoti dienos šviesą, ar ne? 

- Taip, reikėtų. - Rolandas pasilenkė, užsimetė ant peties maišą. 

- Ką darysime su batais? - Siuzana pamojo ranka į raudonojo 
apavo krūvelę. 

- Paliksime čia, - atsakė Edis. - Tegul džiaugiasi užtarnautu po- 
ilsiu. Nagi, ropškis į vežimėlį, panele. - Jis patraukė moterį už pažas- 
tų. 

- Visi Dievo vaikai turi batus, - mąsliai sumurmėjo Rolandas. - 
Ar ne taip sakei, Siuzana? 

- Aha, - atsakė ji patogiai įsitaisydama vežimėlyje. - Tarti reikėtų 
kiek kitaip, bet esmę supratai. 

- Tuomet su Dievo malone mums lemta rasti daugiau batų. 

Džeikas įbedė nosį į savo kuprinę, apžiūrėjo maisto produktus, 
kuriuos į vidų sudėjo nežinoma ranka, ištraukė vištos kulšį, suvyniotą 
į celofano plėvelę, atsisuko į Edį. 

- Kaip manai, kas visa tai supakavo? 

Edžio antakiai šoktelėjo aukštyn, tarytum Džeiko klausimas jam 
būtų pasirodęs neįtikėtinai kvailas. 

- “Kiblerio" elfai. Kas gi dar? Eime, užteks tuščiai gaišti laiką. 

Jie susispietė prie giraitės, penki klajūnai tuščiame krašte. Prie- 
šais, žolėje driekėsi linija, sutampanti su plaukiančių debesų juosta. 
Žinoma, tai anaiptol ne kelias... tačiau patyrusios akys aiškiai matė 
liniją, tarytum ši būtų paryškinta kitos spalvos dažais. 

Spindulio takas. Kažkur priekyje, visų Spindulių susikirtimo taške 
dunksojo Tamsusis Bokštas. Jei vėjas dvelks į veidus, pagalvojo Edis, 
galbūt jie užuos senovinių mūrų kvapą. 

Ir rožių... salsvą rožių aromatą. 

Visi keturi žmonės susikibo rankomis. Oi tupėjo už kelių žingsnių 
pakėlęs galvą, išpūtęs auksiniuose lankeliuose įrėmintas akutes, 
traukdamas į šnerves rudeninį orą, kuris glostė jo kailį neregimais 
pirštais. 

- Mes esame ka-tetas, - prašneko Edis netikėtai suvokęs, kaip 
smarkiai jis pasikeitė. Vos beatpažino pats save. - Vienas iš daugelio. 

- Ka-tetas, - pakartojo Siuzana. - Vienas iš daugelio. 

- Vienas iš daugelio, - linktelėjo Džeikas. - Keliaujame. 

Paukščiai, žuvys, kiškiai, lokiai, pagalvojo Edis. 

Jie vėl pajudėjo link Tamsiojo Bokšto, sekdami paskui Oi, žings- 
niuodami Spindulio takų. 


Autoriaus pabaigos žodis 


Epizodą, kuriame Rolandas nugali savo senąjį mokytoją Kortą ir 
patraukia švęsti pergalės į žemutinę miesto dalį, aš parašiau 1970-ųjų 
pavasarį. Kito ryto sceną, kai pasirodo Rolando tėvas - 1996-aisiais. 
Šioje istorijoje abu įvykius skiria šešiolika valandų, tuo tarpu autoriaus 
gyvenime prabėgo dvidešimt šešeri metai. Bet pagaliau atėjo mo- 
mentas, kai aš susidūriau su pačiu savimi, išsitiesusiu kekšės lovo- 
je... iš vienos pusės - bedarbis barzdotas studentas su ilgais juodais 
plaukais, iš kitos - sėkmę pelnęs populiarus romanistas (“Amerikos 
siaubo karalius“, pasak gausaus mano kūryba besižavinčių kritikų bū- 
rio). 

Užsiminiau apie tai tik todėl, kad pabrėžčiau, kokį neįtikėtiną po- 
veikį man daro Tamsusis Bokštas. Parašiau pakankamai romanų ir 
apsakymų, kad jais užpildyčiau visą vaizduotės saulės sistemą, tačiau 
Rolando istorija yra mano Jupiteris - planeta, palyginti su kuria kitos 
tėra nykštukės (bent jau mano požiūriu), ji kupina keistos atmosferos, 
beprotiškų kraštovaizdžių, negailestingų gravitacinių pokyčių. Sakiau, 
kad kitos planetos atrodo kaip nykštukės? Tai ne pats tiksliausiais 
apibūdinimas, paaiškinsiu paprasčiau. Aš pradedu suprasti, kad Ro- 
lando pasaulyje (arba pasauliuose) telpa visi kiti, kuriuos esu kada 
nors sukūręs: Viduriniajame pasaulyje užtenka erdvės Rendelui Fle- 
gui, Ralfui Robertsui, klajūnui berniukui iš “Drakono akių", netgi tė- 
vui Kalahanui, prakeiktam kunigui iš “Zalės valdos", kuris išvyko iš 
Naujosios Anglijos “Greihaund" kompanijos autobusu ir nusigavo be- 
veik iki kraupių Viduriniojo pasaulio žemių, vadinamų Perkūno 
Griausmu. Rodos, visų kelias baigiasi būtent šioje vietoje, ir kas čia 
nuostabaus? Vidurinysis pasaulis, regimas rūsčiomis, blyškiai mėly- 
nomis Rolando akimis, užgimė pirmas, anksčiau už likusius. 

Aš pernelyg ilgai delsiau, prieš sėsdamas rašyti šitą knygą - dau- 
guma skaitytojų, su pasimėgavimu sekę Rolando nuotykius, atvirai 
piktinosi laiko vilkinimu, - todėl privalau visų atsiprašyti. Mano delsi- 
mo priežastį geriausiai paaiškina Siuzanos mintis, jai ruošiantis už- 
minti Bleinui pirmąją turnyro mįslę: baimė pradėti. Sunku su tuo ne- 
sutikti. 

Aš žinojau, kad “Burtininke ir kristale" teks sugrįžti į Rolando 
jaunystę, papasakoti apie pirmąją jo meilę, ir mirtinai to bijojau. Gana 

lengvai galiu sukurti baimės, siaubo atmosferą, tačiau dėl meilės man 
visada iškildavo problemų. Štai kodėl atidėliojau pratęsimą, kiek įma- 
noma tempiau laiką, tuo tarpu knyga taip ir liko neparašyta. 

Galiausiai nusprendžiau imtis darbo: plušėjau prie savo “Makin- 
tošo Pauerbuk“ kompiuterio motelių kambariuose, keliaudamas iš 
Kolorado į Meiną po to, kai baigiau rašyti scenarijų televizinei “Švy- 
tėjimo" versijai. Važiuodamas į šiaurę pro vakarinius Nebraskos tyr- 
laukius (būtent čia, taip pat vykstant iš Kolorado, man šovė idėja ap- 
sakymui “Kukurūzų vaikai") supratau, kad privalau tučtuojau pradė- 
ti, antraip romanas niekada neišvys dienos šviesos. 

Aš nebepamenu, kas yra romantiška meilė, tariau sau. Šeimy- 
ninis gyvenimas, subrendusių žmonių meilė - visa tai gerai ži- 
nau, tačiau būdamas keturiasdešimt aštuonerių jau spėjau už- 
miršti, kokia aistra užplūsta septyniolikmetį. 

Aš tau padėsiu, išgirdau atsakymą. Tuo metu, išvykdamas iš 
Tetfordo, Nebraskos valstija, nenutuokiau, kieno tai balsas, užtat da- 
bar žinau, nes apsilankęs krašte, kuris egzistuoja mano vaizduotėje, 
pažvelgiau į balso šeimininko, gulinčio kekšės lovoje, akis. Apie Ro- 
lando ir Siuzenos Delgado meilę man papasakojo jaunuolis, sumąstęs 
šią istoriją. Jei knyga jums patiks, dėkokite jam. Jei ne, galėsite kal- 
tinti tą, kuris užrašė jo žodžius popieriuje. 

Didelis ačiū mano draugui Čakui Verilui, redagavusiam knygą ir 
nuolatos mane drąsinusiam. Jo pagalba neįkainuojama, kaip ir ben- 
dradarbiavimas su Eleina Koster, kurios dėka visi tie kaubojiški ro- 
manai pirmą kartą pasirodė išleisti minkštais viršeliais. 

Tačiau daugiausia padėkų turėtų sulaukti mano žmona. Ji tikriau- 
siai pati nesuvokia, kaip smarkiai prisidėjo prie mano pastangų išgy- 
venti šią beprotybę. Kartą, kai buvau apimtas nevilties, ji padovanojo 
mažą guminę figūrėlę, į kurią pažvelgus man visuomet norėdavosi 
šypsotis. Tai Raketukas Dž. Voveriukas, užsimaukšlinęs mėlyną la- 
kūno kepurę, narsiai išskėtęs rankas. Laikiau figūrėlę pastatytą ant 
augančios rankraščio šūsnies (ji vis augo... ir augo) su viltimi, kad 
susižavėjimas linksmu žaisliuku teigiamai įtakos mano darbą. Ko gero 
taip ir atsitiko, nes dabar jūs vartote knygą savo rankose. Nežinau, 
ar ji gera, ar bloga - maždaug po šešių šimtinių rankraščio puslapių iš 
mano galvos išgaravo užsibrėžti kriterijai, - bet romaną pavyko už- 
baigti. Ir tai tikras stebuklas. Aš netgi pradedu tikėti, kad sugebėsiu 
parašyti visą ciklą. (Pabelskite į medį.) 

Manau, jog turėčiau papasakoti dar tris istorijas. Dvi i iš jų rutulio- 

sis Viduriniajame pasaulyje, vienos veiksmas persikels į mūsų pasau- 
lį, kur įvykiai suksis aplink tuščią aikštelę prie Antrosios ir Keturias- 
dešimt Šeštosios gatvių kampo ir ten žydinčią rožę. Beje, privalau 
paminėti, kad gėlei gresia rimti pavojai. 

Galų gale Rolando ka-tetas pasieks šešėliuose skendintį kraštą, 
vadinamą Perkūno Griausmu... ir keliaus toliau. Ne visi nusigaus iki 
Tamsiojo Bokšto, tačiau tie, kurie pamatys jį savo akimis, negalės sau 
priekaištauti dėl drąsos ir garbės stygiaus. 


Stephen King 
Lovelis, Meinas 
1996 spalio 27d. 


TAMSUSIS BOKŠTAS 


Daugelį metų Rolando sąmonę gaubusi 
tamsa pamažu nyksta: 

Tarsi mozaiką dėliodamas sudilisi 
realybės audinį, Šaulys prišimeėna savo tremtį 

| į tolimuosius feodus, ten sutiktus 
karstų medžiotojus, klastinguosius tenykščius 

Zmones, bjauriają raganą Rėją ir, žinoma, 
Siuzėną, pirmąją meilė... 


Tačiau Tamsusis Bokšias traukte traukia 
žygiuoti tolyn. 

Nesvarbu, kad kelias driekiasi per žemes, 

Kuriose aleyja senieji dievai ir 
žmonių sielas medžiojančios Tamsybių išpėros, 
o magija stipri kaip niekad. 

Tr viskį nušvtečia prupaišiiuga 
stebuklingajo Kristalo šviesa... 


JI 


Bugbalųjubės 


